
Contextul istoric în care a fost scris volumul 3 


În 1872, când prima mărturie a volumului 3 era scrisă, întregul 
efort denominaţional al adventiştilor de ziua a şaptea era concentrat 
în S.U.A., cu predilecție în statele centrale şi de nord-est. Erau 86 de 
pastori calificaţi şi hirotoniți care prezentau solia adventă şi adminis- 
trau lucrarea. Biserica deţinea şi superviza activitatea unei Case de 
editură şi a unei instituţii destul de mici de sănătate, ambele la Battle 
Creek, Michigan. Pentru un sfert de veac, Dumnezeu şi-a condus 
poporul în ritmul în care ei au putut să înainteze în mod inteligent 
şi în armonie; în primul rând, către o înţelegere clară a doctrinelor 
ancorate în Biblie, apoi către înţelegerea responsabilităţii pe care 
o au pentru publicarea soliei advente; a urmat apoi organizarea bi- 
sericii şi descoperirea învățăturilor pentru o vieţuire sănătoasă. Au 
fost experienţe noi şi ocazii importante pentru dezvoltarea bisericii. 
Sfaturile cuprinse în volumul 3 pregătesc calea pentru aceasta. 

De-a lungul celor 25 de ani precedenţi, James White a fost con- 
ducătorul noii mişcări. El a pus bazele lucrării de publicare, a lucrat 
neobosit la organizarea bisericii, a contribuit la dezvoltarea lucrării 
medicale, conducând în acelaşi timp departamentul administrativ 
şi cel editorial. El a fost deschizătorul de drumuri. Datorită spiritu- 
lui său ascuţit de prevedere şi a devotamentului său deplin pentru 
creşterea bisericii, el a fost recunoscut drept „conducătorul“. Dato- 
rită acestui fapt, unii au considerat că este normal să nu-şi asume 
responsabilitatea pentru creşterea şi consolidarea denominaţiunii. 
Acest volum se deschide cu o discuţie despre această problemă şi 
cu un apel pentru a se oferi purtători de poveri dispuşi să susţină 
lucrarea la nivel central, eliberându-l astfel pe James White, care era 
prăbuşit sub povară. Iarăşi şi iarăşi, de-a lungul volumului, sunt date 
instrucţiuni cu privire la extinderea lucrării, sporirea responsabili- 
tăților şi nevoia de bărbaţi tineri care să ridice şi să poarte poveri. 
A fost subliniată primejdia de a considera că un singur om poate să 
conducă eficient lucrarea. 


IV 


Experiențele acestei perioade sunt asemănătoare cu aceea a vul- 
turului care îşi învaţă puiul să zboare; mai întâi îl poartă pe spatele 
său, pentru ca apoi să-l lase să-şi dezvolte puterile proprii, fiind 
însă suficient de aproape pentru a-i oferi ajutorul atunci când are 
nevoie de el. Sănătatea şubredă, convingerea că şi alţii trebuie să 
poarte poverile, precum şi frecventele solicitări de a sluji în diferite 
locuri, toate acestea au avut tendinţa de a-l separa pe James White 
de aspectele administrative ale lucrării la Battle Creek. În timp ce 
fratele şi sora White continuă să-şi împartă timpul între activitatea 
de la editură şi Institutul de Sănătate, îi găsim adesea implicaţi în 
lucrări la mare distanţă de centrul administrativ al bisericii. În vara 
anilor 1872 şi 1873, şi-au luat un timp de răgaz petrecut în munţi, 
în Colorado, după care au fost câteva luni în California. Au stat o 
perioadă mai lungă pe coasta de Vest, în 1874, timp în care James 
White a început publicarea revistei Semnele Timpului. În acest mod, 
alții au fost nevoiţi să-şi asume responsabilităţile conducerii la nivel 
central, lucrarea câştigând astfel tărie. 

Aceasta a fost o perioadă critică, de asemenea, pentru că, în timp 
ce biserica îşi căuta drumul în privinţa organizării şi a modului de 
conducere, unii erau înclinați să accentueze prea mult independenţa 
individuală, fiind în pericolul de a repeta experienţa lui Core, Datan 
şi Abiram, care s-au revoltat împotriva autorităţii deja recunoscute. 
În tot volumul 3 sunt răspândite sfaturi care se desprind din această 
experienţă. Când şi când, sunt enunțate, în afirmaţii magistrale, unele 
din cele mai importante principii ale organizării şi conducerii. 

Cei trei ani în care a fost scris acest volum au marcat, de ase- 
menea, sfârşitul primei decade a prezentării şi practicării reformei 
sănătăţii. Au fost date sfaturi pentru evitarea extremelor, dar şi a in- 
diferenţei. Mereu şi mereu, în articole generale şi mărturii personale, 
Ellen White a subliniat importantele principii ale temperanţei şi vie- 
țuirii sănătoase, chemând poporul să avanseze în noua lor experienţă 
privind reforma sănătăţii. 

Toate acestea au pus pietrele de temelie pentru o mai largă 
răspândire a soliei advente. În această perioadă, credincioşii au 
început să înţeleagă că întreaga lume reprezintă câmpul lor de lucru. 
Era o perspectivă uluitoare, o adevărată provocare. Tot atunci, nu 
a fost înţeleasă importanţa micuţei şcoli de comunitate înfiinţată la 
Battle Creek de Goodloe H.Bell, un profesor cu experienţă, care a 

acceptat adventismul în timp ce era pacientul Institutului de Sănătate. 
El şi-a demarat lucrarea la începutul verii lui 1872. Puțin mai târziu 
în acel an, s-au făcut planuri pentru o şcoală mai mare care să 
pregătească lucrători. În decembrie, când Mărturia 22 ajungea în 
mâinile adventiştilor, ei au observat că aceasta începea cu un apel 
pentru a fi înfiinţată o astfel de şcoală, precum şi instrucţiuni cu 
privire la modul ei de funcţionare. „O educaţie corectă“ este titlul 
articolului care prezintă concepţia de bază referitoare la pregătirea 
tinerilor noştri. Cum vom putea răspândi în toată lumea mesajul 
nostru dacă nu vom avea pastori educați? Cum am putea avea pastori 
educați fără a avea o şcoală? Înţelegând şi luând în considerare 
instrucțiunile şi provocarea explicată atât de clar în acest volum (131- 
160 orig. ), pionierii noştri au pus bazele unui sistem educaţional 
începând cu colegiul din Battle Creek. Clădirea principală a acestuia 
a fost inaugurată la 4 ianuarie 1875. 

Numai cu câteva luni înaintea acestei ocazii speciale, John 
N.Andrews, unul dintre pastorii proeminenţi, a fost trimis în El- 
veţia pentru a face pionierat în vestirea mesajului advent în Europa. 
În sfaturile date cu câteva luni mai devreme, Ellen White a scris 
despre nevoia de misionari „care să meargă la alte naţiuni pentru a 
predica adevărul într-o manieră prudentă şi plină de atenţie“ ( pag. 
204 orig. ). O dată cu plecarea lui ]. Andrews, în toamna anului 1874, 
adventiştii de ziua a şaptea au început să-şi îndrepte privirile şi către 
alte țări. 

Este interesantă sincronizarea instrucţiunilor şi sfaturilor care 
au fost oferite de-a lungul anilor. Din 1859, adventiştii de ziua a 
şaptea au progresat în asumarea obligaţiilor lor faţă de Dumnezeu, 
înțelegând şi necesitatea credincioşiei lor în privinţa dăruirii siste- 
matice; dar, la început, ei n-au înţeles pe deplin faptul de a oferi a 
zecea parte din venitul lor. Apoi, în două articole, în mijlocul vo- 
lumului 3, principiul calculării obligaţiei financiare a fost clarificat 
de solul lui Dumnezeu, care a scris despre „a zecea parte din venit“ 
şi despre „cele nouă părţi care au rămas“. Până în 1879, acest con- 
cept cuprinzător al dăruirii sistematice nu a făcut parte din practica 
bisericii, dar un pas important care a însemnat aşa de mult pentru 
asigurarea unui venit atât de necesar pentru înaintarea lucrării îşi 
are rădăcinile în sfaturile cuprinse în cele două capitole „Zecimi şi 
daruri“ şi „Dăruirea sistematică“, publicate mai devreme, în 1875. 


Conceptul adevăratei isprăvnicii a fost înţeles pe deplin atunci când 
am fost conduşi să vedem că îndemnurile la dărnicie erau promo- 
vate de Dumnezeu nu doar pentru a strânge bani, ci mai ales pentru 
dezvoltarea şi perfecţionarea caracterului dătătorului. 

Aşa cum era de aşteptat, un program susţinut de evanghelizare a 
generat conflicte cu alte grupări religioase, care deseori ne provocau 
la discuţii aprinse şi argumentări. Cu zece ani în urmă, Moses Hull, 
unul din pastorii noştri, a părăsit calea deoarece s-a aşezat singur 
pe terenul vrăjmaşului prin astfel de discuţii. Acum, în repetate 
rânduri au fost prezentate sfaturi care au scos în evidenţă pericolele şi 
rezultatele infime ale unor asemenea confruntări. Volumul 3 abundă 
în astfel de sfaturi. 

Astfel, subiectele acestui volum sunt variate, cuprinzând de la 
sfaturi către fermierul bogat şi soţia sa neinstruită, până la instruc- 
(uni pentru pastori şi administratori. Articolele generale acoperă, 
de asemenea, o mare parte a acestui volum. Din loc în loc se află 
mesaje personale, publicate pentru beneficiul tuturor, deoarece, aşa 
cum scria Ellen White, mulţi dintre ei vor avea de făcut experienţe 
„care în multe privinţe sunt similare cu situaţia altora“. 

Câteva viziuni remarcabile formează baza unei părţi destul de 
extinse a acestui volum. În această perioadă, viziunile au fost mai 
puţin frecvente, dar mai cuprinzătoare. Mereu şi mereu sunt făcute 
referiri la viziunile din 10 decembrie 1871 şi 3 ianuarie 1875. Ultima 
este descrisă de James White într-o notă de subsol, la pagina 579 ( 
orig. ). Împrejurările în care a fost dată prima viziune vor fi descrise 
pe larg în continuare. Aceasta a fost primită la Bordoville, Vermont. 
Un raport al întâlnirii ţinute în acest loc, la 9 şi 10 decembrie, a fost 
trimis la Review de către A.C.Bourdeau, în casa căruia se desfăşura 
aceasta. Din cuprinsul său înţelegem că Ellen White a trudit „în 
mod deosebit pentru biserică“. Într-una din seri, „mărturii speciale 
erau date celor prezenţi; şi pentru că acestea au fost primite de cei 
cărora le erau adresate, un simţământ de eliberare a pus stăpânire pe 
noi“. Duminică după-amiază, doi fii ai unui credincios şi soția unuia 
dintre ei au venit să-şi ia rămas bun de la Ellen White. Ei fuseseră 
într-o stare de apostazie. Apoi, A.C. Bourdeau redă o imagine vie a 
ceea ce a avut loc: 

„În acel moment, Ellen White a simţit reala povară a cazurilor 
lor şi o dorinţă specială pentru salvarea lor, oferindu-le învățături 

prețioase. Au îngenuncheat apoi împreună, rugându-se pentru ei 
cu o mare seriozitate, credință şi tărie pentru ca să se întoarcă la 
Dumnezeu. Ei au cedat şi s-au rugat, promițând că-l vor sluji lui 
Dumnezeu. Duhul lui Dumnezeu cobora tot mai aproape de ei. Ellen 
White trăia o stare de eliberare şi, curând, pe neaşteptate, a intrat în 
viziune. A rămas în această stare cincisprezece minute.“ 

„Vestea s-a răspândit şi curând casa era supraaglomerată. Cei 
păcătoşi tremurau, credincioşii plângeau, iar cei care se complăcu- 
seră într-un mod de viaţă necorespunzător s-au întors la Dumnezeu. 
Lucrarea nu era limitată la cei care erau prezenţi, aşa cum crezu- 
serăm noi. Cei care rămăseseră acasă erau cercetaţi şi ei cu putere 
de Dumnezeu. S-au văzut aşa cum nu au făcut-o niciodată mai îna- 
inte. Îngerul lui Dumnezeu zguduia locul acela. Scurtimea timpului, 
spaima şi iminenţa judecăților care vor veni, timpul de strâmtorare, 
asemănarea cu lumea pe care biserica o manifesta, pierderea dragos- 
tei frăţeşti, precum şi starea lor de nepregătire pentru a-L întâlni pe 
Domnul au impresionat cu putere mintea tuturor.“ — Review and 
Herald, 26 decembrie 1871 

Acesta a fost contextul în care a apărut volumul 3. 


Institutul pentru studiul scrierilor E.G.WHITE. 

xii Mărturii pentru comunitate vol.3 


Mărturie pentru comunitate. Numărul 21 


Un apel pentru purtătorii de poveri 


Dragi fraţi şi surori, mă simt constrânsă în acest timp să mă achit 
de o datorie neglijată multă vreme. 

Înainte să se îmbolnăvească, soţul meu a muncit mai mult decât 
ar fi trebuit să muncească doi oameni în acelaşi timp. El nu a găsit 
timp să-şi odihnească mintea şi trupul şi să uite puţin de grijile 
care îl apăsau. Prin mărturii, el a fost avertizat de pericolul care-l 
ameninţă. Mi s-a arătat că efectua prea multă lucrare intelectuală. 
Voi reproduce mai jos o mărturie scrisă, dată încă din 26 august 
1855: 

„Pe când eram în Paris, Maine, mi s-a arătat că sănătatea soțului 
meu era într-o stare critică şi că neliniştea care apăsa asupra minţii 
sale fusese mai mult decât putea el să suporte. Când adevărul pre- 
zent a fost publicat prima dată, el a depus un mare efort şi a trudit, 
încurajat şi ajutat prea puţin de fraţii săi. De la început, el a luat 
asupră-i poveri care-i solicitau prea mult rezistenţa fizică. 

Aceste poveri, împărţite în mod egal, nu ar fi trebuit să fie atât de 
obositoare. În timp ce soţul meu îşi lua multe răspunderi, unii dintre 
fraţii săi de slujbă nu erau dispuşi să-şi asume vreuna. Iar cei care se 
fereau de poveri şi răspunderi nu-şi dădeau seama de poverile sale 
şi nu erau interesaţi de înaintarea lucrării şi de cauza lui Dumnezeu 
aşa cum ar fi trebuit să fie. 

Soţul meu a simţit această lipsă şi şi-a întins umărul pentru a 
cuprinde poveri care erau prea mari şi care aproape că l-au strivit. 
Ca urmare a acestor eforturi suplimentare, vor fi salvate mai multe 
suflete; dar tocmai aceste eforturi i-au afectat constituţia fizică şi i-au 
secătuit puterile. Mi s-a arătat că el ar trebui, într-o mare măsură, să- 
şi lase neliniştea deoparte; Dumnezeu doreşte ca el să fie eliberat de 
o asemenea muncă obositoare şi să petreacă mai mult timp studiind 
Scripturile şi în compania copiilor săi, căutând să le educe mintea. 

Am văzut că nu este de datoria noastră să ne încărcăm singuri 
cu încercări personale. O asemenea muncă intelectuală, îndurată 
din pricina nedreptăţilor altora, ar trebui evitată. Soţul meu poate 

continua să lucreze din toate puterile — cum a făcut-o până în 
prezent -, iar ca rezultat să coboare în mormânt și lucrările lui să fie 
pierdute pentru cauza lui Dumnezeu; sau poate fi eliberat acum, cât 
i-a mai rămas puțină energie, pentru a rezista mai mult şi pentru ca 
lucrările lui să fie mai eficiente.“ 

Voi cita acum dintr-o mărturie dată în 1859: „În ultima viziune, 
mi s-a arătat că Domnul voia ca soţul meu să se ocupe mai mult cu 
studiul Scripturilor, pentru a putea fi pregătit să lucreze mai eficient 
în cuvânt şi în învăţătură, atât în vorbit, cât şi în scris. Am văzut 
că în trecut ne epuizaserăm energiile prin neliniști şi griji multe, 
pentru a aduce biserica într-o poziţie bună. Nu ni se cere o asemenea 
muncă epuizantă în locuri diferite, ducând poverile bisericii, căci 
comunităţile ar trebui să-şi poarte propriile poveri. Lucrarea noastră 
este de a le instrui în ce priveşte Cuvântul lui Dumnezeu, de a le 
îndemna să vadă necesitatea unei religii verificate practic şi de a 
defini cât mai clar cu putinţă poziţia corectă în ce priveşte adevărul. 
Dumnezeu dorea ca noi să ne ridicăm glasul în adunarea cea mare 
în legătură cu subiecte legate de adevărul prezent, care sunt de im- 
portanță vitală. Acestea ar trebui prezentate cu claritate şi hotărâre 
ŞI, de asemenea, consemnate în scris, pentru ca mesagerii tăcuţi să 
le poată purta către oamenii de pretutindeni. Din partea noastră se 
cere o consacrare deplină în lucrarea de căpetenie; trebuie să dorim 
din suflet să trăim în lumina înfăţişării lui Dumnezeu. Dacă mintea 
noastră ar fi mai puţin ocupate cu încercările bisericii, membrii ei 
ar fi mai liberi să pună în practică subiecte biblice; iar o preocupare 
mai strânsă cu adevărurile Bibliei ar obişnui mintea să curgă pe acel 
făgaş şi noi am fi astfel bine pregătiţi pentru lucrarea importantă ce 
ne revine. 

Mi s-a arătat că Dumnezeu nu a pus asupra noastră poveri atât 
de grele ca acelea pe care le-am purtat în trecut. Este datoria noastră 
să vorbim bisericii şi să le arătăm membrilor necesitatea de a lucra 
pentru ei înşişi. Ei au fost duşi în spate prea mult. Motivul pentru 
care nu ar trebui să ni se ceară să luăm asupra noastră poveri grele 
şi să ne angajăm într-o muncă peste măsură de istovitoare este că 
Domnul are pentru noi o lucrare de un alt caracter. El nu doreşte să 
ne epuizăm puterile fizice şi intelectuale, ci să le păstrăm în rezervă, 
pentru ca, în ocazii speciale, ori de câte ori este cu adevărat nevoie 
de ajutor, glasurile noastre să se poată face auzite. 

Am văzut că vor fi schimbări importante, în care influenţa noastră 
va fi cerută spre călăuzire; că se vor ridica influenţe şi vor fi aduse 
când şi când erori în biserică şi că atunci va fi nevoie de înrâurirea 
noastră; dar dacă am fi epuizați prin lucrările de până atunci, nu am 
avea judecata liniştită, prudenţa şi stăpânirea de sine necesare pentru 
ocazia importantă în care Dumnezeu vrea ca noi să jucăm un rol 
important. 

Satana ne-a paralizat eforturile, afectând biserica într-o asemenea 
măsură, încât să ne silească la un volum dublu de muncă pentru a 
ne croi drum prin întuneric şi necredinţă. Aceste eforturi de a pune 
lucrurile în rânduială în biserici ne-au stors de puteri, urmarea fiind 
oboseala şi slăbiciunea. Am văzut că avem de făcut o lucrare, dar că 
vrăjmaşul sufletelor se va împotrivi fiecărui efort pe care vom încerca 
să-l facem. Că poporul ar putea fi într-o stare de apostazie, astfel încât 
Dumnezeu nu-l putea binecuvânta, şi aceasta va fi demoralizant; însă 
noi nu ar trebui să fim descurajaţi. Ar trebui să ne facem datoria de 
a prezenta lumina şi să lăsăm răspunderea în seama poporului.“ 

Voi cita în continuare dintr-o altă mărturie, scrisă pe 6 iunie 1863: 
„Mi s-a arătat că mărturia noastră este încă necesară în comunitate, 
că ar trebui să lucrăm pentru a ne scuti de încercări şi griji şi că 
ar trebui să ne menţinem mintea într-un spirit de consacrare. Este 
datoria celor de la editură să facă eforturi intelectuale mai mari, iar 
cea a soţului meu să se menajeze mai mult. El se ocupă mult timp 
cu probleme diverse, care îi obosesc şi răvăşesc mintea, făcându-l 
incapabil de a mai studia sau de a mai scrie şi împiedicând astfel 
lumina sa să strălucească în Review aşa cum ar trebui. 

Mintea soţului meu nu ar trebui încărcată şi suprasolicitată. Ea 
trebuie să se bucure de odihnă, iar el trebuie lăsat liber să scrie şi 
să se ocupe de lucruri pe care alţii nu le pot face. Cei angajaţi la 
editură i-ar putea ridica de pe umeri multe griji apăsătoare, dacă 
s-ar preda lui Dumnezeu şi ar manifesta un profund interes pentru 
lucrare. Nu ar trebui să existe nici un simţământ egoist printre cei 
ce lucrează la editură. Ei sunt angajaţi în lucrarea lui Dumnezeu 
şi sunt răspunzători faţă de El pentru motivațiile pe care le au şi 
pentru modul în care înaintează această ramură a lucrării Sale. Li se 
cere să-şi disciplineze mintea. Mulţi cred că neglijenţele nu ar trebui 
condamnate. Aceasta este o mare greşeală. Neglijenţa este păcat. Ea 
duce la multe greşeli grosolane şi la multă dezordine. Minţii trebuie 

să 1 se dea însărcinări; ea trebuie disciplinată până când va reuşi să 
păstreze ce i s-a încredințat. 

Soţul meu a avut multe griji şi a făcut multe lucruri pe care alții ar 
fi trebuit să le facă, dar pe care s-a temut să li le încredinţeze, pentru 
ca nu cumva, în nepăsarea lor, să facă greşeli greu de îndreptat şi să 
provoace astfel pierderi. Acest lucru a fost o mare greutate pentru 
mintea lui. Cei ce lucrează la editură ar trebui să înveţe. Ei ar trebui 
să studieze, să pună în aplicare şi să-şi exerseze facultăţile propriilor 
lor minţi; căci ei au doar această ramură de activitate, în timp ce 
soţul meu are responsabilitatea mai multor departamente ale lucrării. 
Dacă un lucrător aduce o pagubă, el ar trebui să aibă simţământul 
că este de datoria lui să repare stricăciunile din propria lui pungă, 
şi nu ar trebui să îngăduie ca editura să suporte pierderile datorate 
neglijenţei lui. El nu ar trebui să înceteze să mai poarte răspunderi, ci 
să încerce din nou, evitând să mai facă greşelile din trecut. În acest 
fel, el va învăţa să manifeste prudenţa pe care o pretinde neîncetat 
Cuvântul lui Dumnezeu şi atunci va ajunge să-şi facă pur şi simplu 
datoria. 

Soţul meu ar trebui să-şi facă timp pentru înfăptuirea acelor 
lucruri despre care judecata sa îi spune că i-ar păstra sănătatea. El 
s-a gândit că trebuie să arunce poverile şi răspunderile care erau 
asupră-l şi să părăsească editura, căci altfel mintea i s-ar ruina. Mi s- 
a arătat că, atunci când va dori să-l elibereze din poziția lui, Domnul 
va oferi dovezi pentru eliberarea sa într-un mod la fel de lămurit ca 
şi atunci când a aşezat povara lucrării asupra lui. Însă el a purtat prea 
multe poveri, iar aceia care lucrează cu el la editură şi, de asemenea, 
fraţii de slujbă au îngăduit prea uşor ca el să le poarte. Ei s-au ferit, 
de regulă, să poarte poveri şi au simpatizat cu cei care murmurau 
împotriva lui, lăsându-l să stea singur, în timp ce era plecat sub 
greutatea cenzurii, până când Dumnezeu a preluat propria lui cauză, 
apărându-l. Dacă ei şi-ar fi luat partea de poveri, soţul meu ar fi fost 
uşurat. 

Am văzut că Dumnezeu ne cere acum să avem o grijă deosebită 
de sănătatea pe care ne-a dat-o; căci lucrarea noastră nu s-a împlinit 
încă. Mărturia noastră trebuie încă dată şi va avea influenţă. Ar 
trebui să ne păstrăm puterile să muncim pentru cauza lui Dumnezeu, 
când este nevoie de lucrarea noastră. Ar trebui să avem grijă să 
nu luăm asupră-ne poveri pe care alţii pot şi ar trebui să le ducă. 

Ar trebui să încurajăm o stare de spirit plină de voioşie, nădejde şi 
pace; căci sănătatea noastră depinde de acest lucru. Lucrarea pe care 
Dumnezeu ne cere s-o facem nu ne va împiedica să ne îngrijim de 
sănătatea noastră, pentru a ne putea reface după munca peste măsură 
de obositoare. Cu cât va fi mai bună sănătatea noastră, cu atât va fi 
mai bună lucrarea pe care o facem. Când ne suprasolicităm puterile 
şi ajungem epuizați, suntem predispuşi la răceală şi uneori există 
pericolul de a contracta boli care pot lua forme primejdioase. Nu 
trebuie să-l cerem lui Dumnezeu să se îngrijească, atâta timp cât El 
ne-a lăsat nouă această răspundere.“ 

Pe 25 octombrie 1869, când eram în Adams Center, N.Y., mi s-a 
arătat că unii pastori nu reuşesc să poarte toate răspunderile pe care 
Dumnezeu doreşte ca ei să şi le asume. Această lipsă aruncă asupra 
celor care poartă poveri un volum de muncă suplimentar, şi mai 
ales asupra soţului meu. Unii pastori nu reuşesc să iasă în lucrare 
şi să îndrăznească ceva pentru cauza lui Dumnezeu şi lucrarea Sa. 
Trebuie luate hotărâri importante, însă, din pricină că omul muritor 
nu poate vedea sfârşitul de la început, unii se feresc să se avânte şi 
să înainteze după cum îi conduce providenţa lui Dumnezeu. Cineva 
trebuie să înainteze; cineva trebuie să se avânte cu temere de Dum- 
nezeu, punând rezultatul în seama Lui. Acei pastori care se feresc 
de această parte a lucrării pierd mult. Ei nu reuşesc să obţină acea 
experienţă pe care Dumnezeu a intenţionat ca ei s-o aibă pentru a 
face din ei bărbaţi puternici, eficienţi, pe care te poţi bizui în orice 
situaţie urgentă. 

Frate A., tu te fereşti să-ţi asumi riscuri. Nu eşti dispus să te 
avânţi când nu poţi vedea calea netezită perfect. Cu toate acestea, 
cineva trebuie să facă tocmai această lucrare; cineva trebuie să umble 
prin credinţă sau, în caz contrar, nu se vor vedea mişcări de înaintare 
şi nu se va realiza nimic. Te leagă teama că vei face greşeli şi mişcări 
eronate şi apoi vei fi acuzat. Te scuzi că nu-ţi asumi răspunderea 
deoarece ai făcut unele greşeli în trecut. Însă ar trebui să acţionezi 
conform celei mai bune judecăţi pe care o ai, încredinţându-l lui 
Dumnezeu rezultatul. Cineva trebuie să facă aceasta şi este o poziţie 
grea pentru oricine. Nu ar trebui ca o singură persoană să poarte 
toată această răspundere, ci s-o împartă cu alţii în mod egal, după 
multă reflecţie şi rugăciune serioasă. 

În timpul suferinţei soţului meu, Domnul i-a probat şi dovedit pe 
cei din poporul Său, pentru a scoate la iveală ceea ce era în inimile 
lor; şi, făcând astfel, El le-a arătat ceea ce nu era descoperit în ei 
înşişi şi nu era conform Duhului lui Dumnezeu. Împrejurările dificile 
în care au fost aduşi au scos la iveală din inimile fraţilor noştri ceea 
ce altfel nu s-ar fi dat niciodată pe faţă. Domnul a dovedit poporului 
Său că înţelepciunea omului este nebunie şi că, dacă nu se încred 
cu tărie şi nu ajung să fie dependenţi de Dumnezeu, planurile şi 
calculele lor se vor dovedi un eşec total. Noi trebuie să învăţăm 
din toate aceste lucruri. Dacă se fac erori, acestea ar trebui să fie 
învățături şi pilde, iar nu să ducă la evitarea poverilor şi răspunderilor. 
Când sunt multe lucruri în joc şi când probleme cu consecinţe grave 
trebuie luate în seamă, când trebuie rezolvate chestiuni importante, 
slujitorii lui Dumnezeu ar trebui să-şi asume răspunderi în mod 
individual. Ei nu-şi pot lăsa deoparte povara şi cu toate acestea să 
împlinească voinţa lui Dumnezeu. Unor pastori le lipsesc calitățile 
necesare pentru zidirea bisericilor şi nu sunt dispuşi să se obosească 
pentru cauza lui Dumnezeu. Fi nu au dispoziţia de a se dedica trup 
şi suflet lucrării, cu tot interesul şi cu un zel neobosit, cu o răbdare 
şi o perseverenţă neobosite. Exercitând aceste calităţi pline de viaţă, 
bisericile ar fi păstrate în orânduială, iar lucrările soţului meu nu ar 
mai fi atât de grele. Nici un pastor nu are în minte neîncetat faptul că 
lucrarea tuturor trebuie să fie judecată şi că fiecare om va fi răsplătit 
după faptele lui. 

Frate A., tu ai o răspundere de purtat în ce priveşte Institutul 
de Sănătate [Cunoscut mai târziu ca Battle Creek Sanatorium.]. 
Ar trebui să cântăreşti acest lucru, să reflectezi. Adesea, timpul pe 
care-l petreci în studiu este cel mai bun ca să te gândeşti ce trebuie 
făcut pentru a pune lucrurile în ordine la institut şi la editură. Soţul 
meu preia aceste poveri deoarece el vede că lucrarea pentru aceste 
instituţii trebuie făcută de cineva. Cum alţii nu vor să ia conducerea, 
el păşeşte în acest gol şi suplineşte lipsa acestora. 

Dumnezeu i-a atras atenţia şi l-a somat pe soţul meu în legătură 
cu păstrarea forţelor sale. Mi s-a arătat că el a fost ridicat de Domnul 
şi că trăieşte ca o minune a îndurării, iar nu în scopul ca asupră- 
1 să fie iarăşi puse poverile sub care a căzut o dată, ci pentru ca 
poporul lui Dumnezeu să poată beneficia de experienţa sa în direcţia 
înaintării intereselor generale ale cauzei, şi acest lucru în legătură cu 

lucrarea pe care Domnul mi-a dat-o mie şi cu povara pe care a pus-o 
asupra mea. 

Frate A., trebuie să dai dovadă de multă atenţie, mai ales la Battle 
Creek. Când faci vizite, conversaţia pe care o porţi ar trebui să fie 
despre cele mai importante subiecte. Ai grijă să sprijini învăţăturile 
prin exemplul personal. Acesta este un post important şi va solicita 
muncă. Cât eşti aici, ar trebui să-ţi faci timp să cugeţi asupra tuturor 
lucrurilor care trebuie făcute şi să ceri o evaluare solemnă. Ar trebui 
să simţi un interes tot atât de mare pentru lucrurile legate de cauză, de 
lucrarea de la Institutul de Sănătate şi de la editură ca acela pe care îl 
simte soţul meu; ar trebui să simţi că lucrarea este a ta. Nu poţi face 
lucrarea pe care Dumnezeu l-a învrednicit în mod deosebit pe soţul 
meu s-o facă şi nici el nu poate face lucrarea pe care Dumnezeu te-a 
învrednicit în mod deosebit pe tine s-o împlineşti. Cu toate acestea, 
amândoi împreună, uniţi într-o lucrare armonioasă, fiecare în postul 
său, puteţi realiza mult. 

Lucrarea în care avem un interes comun este mare; iar lucrăto- 
rii eficienţi, voluntari şi purtători de poveri sunt într-adevăr puţini. 
Dumnezeu îţi va da tărie, fratele meu, dacă vei înainta şi te vei ţine 
aproape de Domnul. El ne va da, soţului meu şi mie, tărie în munca 
noastră comună, dacă vom face totul spre slava Sa, după capacităţile 
şi puterile noastre de a lucra. Ar trebui să fii pus acolo unde ai avea 
o ocazie mai bună de a-ţi pune la lucru darul, după înzestrarea pe 
care ţi-a dat-o Dumnezeu. Ar trebui să te sprijini cu toată greutatea 
pe Dumnezeu şi să-l dai ocazia să te înveţe, să te conducă şi să te 
inspire. Tu ai un interes profund faţă de lucrarea şi cauza lui Dum- 
nezeu şi ar trebui să priveşti către El pentru lumină şi călăuzire. El 
îţi va da lumină. Însă, ca ambasador al lui Hristos, ți se cere să fii 
credincios, să îndrepţi răul cu blândeţe şi iubire, iar eforturile tale 
nu se vor dovedi nefolositoare. 

De când soţul meu şi-a revenit din slăbiciunea sa, am lucrat 
amândoi cu toată puterea. Noi nu am luat în seamă propria noastră 
comoditate sau plăcere. Am călătorit şi am lucrat, încât acest lucru 
ne-a adus o slăbiciune — lipsiţi fiind de avantajele odihnei. În anul 
1879, am participat la douăsprezece întâlniri de tabără. În unele 
întâlniri din acestea, povara lucrării a rămas aproape în întregime 
asupra noastră. Am călătorit din Minnesota până în Maine, până în 
Missouri şi Kansas. 

Soţul meu şi cu mine ne-am unit eforturile pentru a îmbunătăţi 
revista Health Reformer [Acum numită Good Health.] şi s-o facem 
interesantă şi folositoare, o revistă care să fie dorită nu numai de către 
poporul nostru, ci de toate categoriile de oameni. Acest lucru a fost 
un efort mare pentru el. A mai făcut îmbunătăţiri foarte importante 
şi în Review şi în Instructor. El a dus la îndeplinire lucrarea care 
ar fi trebuit făcută de trei oameni. Şi, în timp ce această muncă 
i-a revenit lui în ramura editorială a lucrării, departamentele de 
afaceri de la Institutul de Sănătate şi de la Asociaţa Editurii au simţit 
nevoia eforturilor a doi oameni care să le elibereze de încurcăturile 
financiare. 

Oameni necredincioşi cărora li se încredinţase lucrarea de la 
editură şi de la institut aduseseră lucrurile, prin egoismul şi lipsa 
lor de consacrare, în cea mai deplorabilă stare. Existau probleme 
nerezolvate care trebuia soluționate. Soţul meu a păşit în acest gol 
creat şi a lucrat din toate puterile sale. Era sfârşit. Puteam vedea 
că se află în primejdie; dar nu puteam vedea cum ar fi putut să 
se oprească fără ca lucrarea de la editură să înceteze. Aproape în 
fiecare zi se ridica o nouă încurcătură, o nouă dificultate provocată 
de necredincioşia oamenilor care preluaseră conducerea lucrării. 
Creierul său era solicitat la maximum. Însă cele mai mari încurcături 
s-au sfârşit acum şi lucrarea înaintează prosperând. 

La Conferinţa Generală, soţul meu a cerut să fie eliberat de pove- 
rile sale; însă, în ciuda rugăminţii sale, povara editării publicaţiilor 
Review şi Reformer a fost pusă asupra lui, cu încurajarea că oamenii 
care vor voi să ia asupra lor poveri şi responsabilităţi vor fi de ase- 
menea încurajați să se stabilească în Battle Creek. Dar până acum nu 
a sosit nici un ajutor care să-l ajute să rezolve problemele financiare 
de la editură. 

Soţul meu se stinge cu repeziciune. Am asistat la patru întâlniri 
de tabără, în vestul S.U.A., iar fraţii noştri ne îndeamnă să parti- 
cipăm la întrunirile din est. Însă noi nu îndrăznim să luăm poveri 
suplimentare asupra noastră. Când am revenit de la lucrarea întâl- 
nirilor de tabără din vest, în iulie 1871, am găsit multe lucrări care 
fuseseră lăsate să se adune în absenţa soţului meu. Nu am văzut nici 
o ocazie de odihnă încă. Soţul meu trebuie eliberat de poverile ce 
apasă asupra lui. Sunt prea mulţi cei ce se folosesc de creierul său, 
în loc să şi-l folosească pe al lor. După lumina pe care Dumnezeu a 

avut plăcerea să ne-o dea, vă rugăm fierbinte, fraţii mei, să-l eliberaţi 
pe soţul eu. Nu 

doresc să-mi închipui care vor fi consecinţele continuării ca şi 
până acum a lucrării sale. El v-a slujit cu credincioşie şi fără egoism 
ani de zile şi a căzut în cele din urmă sub apăsarea poverilor puse 
asupra sa. Apoi, fraţii săi, în care se încrezuse, l-au părăsit. L-au lăsat 
să cadă în braţele mele şi l-au abandonat. Timp de aproape doi ani i- 
am fost infirmieră, îngrijitoare, medic. Nu doresc să trec prin această 
experienţă a doua oară. Fraţilor, vreţi să ridicaţi poverile ce ne apasă 
şi să ne îngăduiţi să ne păstrăm puterile, aşa cum vrea Dumnezeu, 
astfel încât cauza, în general, să poată beneficia de eforturile pe care 
le-am putea depune, în tăria Sa? Sau ne veţi lăsa să fim cuprinşi de 
slăbiciune, încât vom deveni nefolositori cauzei? 

Fragmentul precedent al acestui apel a fost citit la întâlnirea de 
tabără din New Hampshire, în august 1871. 

Când ne-am întors din Kansas, în toamna anului 1870, fr. B. 
era acasă, bolnav de friguri. Sora Van Horn, în acest timp, lipsea 
de la editură, din pricina frigurilor care o cuprinseseră ca urmare a 
morţii neaşteptate a mamei sale. Fr. Smith lipsea şi el de la editură, 
aflându-se în Rochester, N.Y., pentru a se reface după friguri. La 
editură era multă treabă neterminată; cu toate acestea, fratele B. şi-a 
părăsit postul datoriei pentru a-şi satisface propria plăcere. Acest 
fapt petrecut în experienţa sa îl caracterizează ca om. El tratează cu 
uşurinţă îndatoririle sacre. 

Faptul că a urmat calea pe care a urmat-o a constituit o mare 
trădare a încrederii ce-i fusese acordată. Ce contrast izbitor este între 
acest lucru şi viaţa lui Hristos, Modelul nostru! El era Fiul lui Iehova 
şi Întemeietorul mântuirii noastre. El a trudit şi a suferit pentru noi. 
El S-a tăgăduit pe Sine şi întreaga Sa viaţă a fost o scenă continuă 
a muncii şi lipsurilor. Dacă ar fi vrut, Şi-ar fi putut petrece zilele 
într-o lume a Sa, după cum ar fi considerat că e mai bine, în tihnă şi 
îndestulare, şi ar fi pretins pentru Sine toate plăcerile şi satisfacţiile 
pe care I le-ar fi putut oferi lumea. Însă El nu a ţinut seama de 
confortul Său personal. Nu a trăit pentru propria Sa plăcere, ci 
pentru a face binele şi a-Şi revărsa binecuvântările asupra celorlalți. 

Fratele B. era bolnav de friguri. Cazul lui era critic. Pentru a 
face dreptate cauzei lui Dumnezeu, mă văd constrânsă să declar 
că boala sa nu era rezultatul unui devotament neobosit în interesul 

editurii. Expunerea sa imprudentă, într-o călătorie spre Chicago, 
pentru plăcerea lui personală, a fost cauza bolii sale prelungite, 
supărătoare, pline de suferinţă. Dumnezeu nu l-a sprijinit, pentru 
că a părăsit lucrul când lipseau atâţia oameni care ocupaseră poziţii 
importante în editură. Chiar atunci când nu ar fi trebuit să se scuze 
nici pentru o oră, el şi-a părăsit datoria, iar Dumnezeu nu l-a susţinut. 

Pentru noi nu a existat nici un timp de odihnă, oricât de mult am 
fi avut nevoie de el. The Review, The Reformer şi The Instructor 
trebuie editate. Fuseseră puse deoparte multe scrisori pentru ca noi 
să le examinăm la data întoarcerii noastre. La editură, lucrurile 
erau într-o stare jalnică. Totul trebuia pus în rânduială. Soţul meu s-a 
apucat de treabă şi eu l-am ajutat cu ce am putut; însă aceasta era prea 
puţin. El a lucrat fără încetare pentru a pune la punct mari încurcături 
administrativ-financiare şi a îmbunătăţi condiţia publicaţiilor noastre 
periodice. El nu se putea bizui pe ajutor din partea unuia din fraţii 
săi slujbaşi. Capul, inima şi mâinile îi erau pline. Nu a fost încurajat 
de fraţii A. şi C., când ei ştiau că se află singur sub poverile de la 
Battle Creek. Ei nu i-au susţinut mâinile ridicate. Au scris în cea mai 
descurajantă manieră despre sănătatea lor şubredă şi despre faptul 
că se aflau într-o asemenea stare de epuizare, încât nu se putea conta 
pe ei pentru împlinirea vreunei lucrări. Soţul meu a văzut că nu 
exista nici o speranţă în acea direcţie. În ciuda volumului dublu de 
muncă pe care l-a prestat toată vara, nu s-a putut odihni. ŞI, cu toată 
slăbiciunea sa, el s-a angajat pentru a înfăptui lucrarea pe care o 
neglijaseră alții. 

Revista The Reformer era aproape moartă. Fratele B. susţinuse 
poziţia extremistă a dr. Trall. Aceasta îl influenţase pe doctor să scrie 
în Reformer mai ferm decât ar fi făcut-o în alte împrejurări, pentru 
eliminarea din alimentaţie a laptelui, zahărului şi sării. Scoaterea 
completă din alimentaţie a acestora poate fi corectă la timpul potrivit; 
însă nu venise vremea de a sprijini generalizarea acestor puncte. lar 
aceia care susţin totuşi poziţia lor şi pledează în favoarea eliminării 
totale a laptelui, untului şi zahărului ar trebui să-şi uşureze propriile 
mese de aceste lucruri. Fratele B., chiar şi atunci când lua poziţie 
în Reformer, alături de dr. Trall, în privinţa efectelor dăunătoare 
ale sării, laptelui şi zahărului, nu practica aceste lucruri despre care 
vorbea. Acestea erau folosite zilnic chiar la masa lui. 

Mulţi din poporul nostru îşi pierduseră interesul pentru revista 
Reformer şi erau primite zilnic scrisori cu această cerere descura- 
jantă: „Vă rog să nu-mi mai trimiteţi revista Reformer “. Primeam 
scrisori din vest, care este un ţinut nou, unde sunt puţine fructe, 
scrisori în care eram întrebaţi: „Cum îşi duc traiul la Battle Creek 
prietenii reformei sănătăţii? Renunţă ei complet la sare? Dacă ei o 
fac, noi nu putem adopta acum reforma sănătăţii. Nu putem obţine 
decât puţine fructe şi am renunţat la folosirea cărnii, a ceaiului, a 
cafelei şi a tutunului; dar de ceva care să ne ţină în viaţă tot avem 
nevoie.“ 

Petrecusem câtva timp în vest şi ştiam că fructele sunt o raritate, 
şi simpatizam cu fraţii noştri care căutau cu conştiinciozitate să 
fie în armonie cu corpul de adventişti păzitori ai Sabatului. Ei se 
descurajau, iar unii încetau să ţină reforma sănătăţii, temându-se 
că cei de la Battle Creek erau extremiști şi fanatici. N-am putut 
trezi nicăieri în vest interesul de a obţine abonamente la Health 
Reformer. Am văzut că cei care publicau articole în Reformer se 
îndepărtau de popor şi îi lăsau în urmă. Dacă luăm poziţii pe care 
creştinii conştiincioşi, care sunt cu adevărat reformatori, nu le pot 
adopta, cum ne-am putea aştepta să aducem binefaceri acelui grup 
de oameni la care nu putem ajunge decât de pe poziţiile păstrării 
sănătăţii? 

Nu trebuie să mergem mai repede decât se pot ţine de noi aceia 
ale căror conştiinţe şi minţi sunt convinse de adevărurile pe care le 
susţinem. Trebuie să-i întâmpinăm pe oameni acolo unde se află. 
Unii dintre noi au avut nevoie de ani mulţi pentru a ajunge acolo 
unde suntem acum cu reforma sănătăţii. Dobândirea unei reforme 
în alimentaţie se face printr-o muncă lentă. Avem de înfruntat pofte 
puternice; căci lumea este dedată lăcomiei. Dacă am vrea să acordăm 
oamenilor tot atâta timp cât ne-a trebuit nouă ca să ajungem la nivelul 
avansat din prezent în ce priveşte reforma, am fi foarte răbdători cu 
ei şi le-am îngădui să înainteze pas cu pas, cum am făcut şi noi, până 
când picioarele lor vor fi bine fixate pe platforma reformei sănătăţii. 
Însă ar trebui să fim cu băgare de seamă să nu înaintăm prea repede, 
pentru a nu fi nevoiţi să ne întoarcem pe urmele noastre. În orice 
reformă, am face mai bine să rămânem cu un pas în urma țintei 
propuse decât să o depăşim cu un pas. Şi dacă există vreo greşeală, 
aceasta să fie din partea poporului. 

Mai presus de toate acestea, noi nu ar trebui ca, prin ceea ce 
scriem, să apărăm poziţii pe care nu le punem la probă în mod 
practic, în familiile noastre, chiar la mesele noastre. Aceasta este 
disimulare, un tip de ipocrizie. În Michigan ne putem descurca mai 
bine fără sare, zahăr şi lapte decât mulţi din cei ce se află în vestul 
îndepărtat sau departe, spre est, unde nu sunt fructe. Dar în Bat- 
tle Creek sunt foarte puţine familii care nu folosesc aceste articole 
alimentare. Noi ştim că o folosire în exces a acestora este foarte 
dăunătoare sănătăţii şi în multe cazuri gândim că, dacă nu le-am 
folosi deloc, ne-am bucura de o stare a sănătăţii mult mai bună. 
Acum însă povara noastră nu o reprezintă aceste lucruri. Poporul 
este atât de în urmă cu reforma, încât vedem cu ochii noştri că oa- 
menii nici nu pot suporta să te vadă trăgând linie peste plăcerile lor 
vătămătoare şi peste narcoticele aţâţătoare pe care le folosesc. Noi 
dăm o mărturie hotărâtă împotriva tutunului, băuturilor alcoolice, 
tabacului, ceaiului, cafelei, alimentelor din carne, untului, mirodeni- 
ilor, prăjiturilor bogate, plăcintelor cu carne, folosirii în exces a sării 
şi tuturor substanţelor aţâţătoare folosite în alimentaţie. 

Dacă întâlnim persoane care nu au fost luminate în ce priveşte 
reforma sănătăţii şi le punem înainte de la început poziţiile noastre 
cele mai puternice, există pericolul ca acestea să se descurajeze, 
văzând la câte trebuie să renunţe, astfel încât nu vor face nici un 
efort de a-şi reforma felul de viaţă. Trebuie să-i conducem pe oameni 
cu răbdare şi în mod treptat, amintindu-ne mereu ce groapă adâncă 
s-a săpat pentru ca noi să putem ieşi. 

Mi s-a arătat că fratele B. are defecte serioase în caracter, care 
îl fac nepotrivit pentru poziţia de a fi în strânsă legătură cu lucrarea 
lui Dumnezeu, unde trebuie purtate răspunderi importante. El are o 
capacitate intelectuală suficient de mare, însă inima, sentimentele 
nu au fost consacrate lui Dumnezeu spre sfințire; de aceea, nu se 
poate conta pe el ca fiind calificat pentru o lucrare aşa de importantă 
cum este cea de publicare a adevărului, la editura din Battle Creek. 
O greşeală sau o neglijare a datoriei în această lucrare afectează 
în general cauza lui Dumnezeu. Fr. B. nu şi-a văzut defectele, prin 
urmare, el nu se schimbă. 

Prin lucruri mărunte, caracterele noastre îşi formează obiceiul 
de a fi integre. Tu, frate al meu, ai fost înclinat să subestimezi im- 
portanţa micilor întâmplări din viaţa de zi cu zi. Aceasta este o mare 
greşeală. Nimic nu este neînsemnat din toate cele cu care avem de-a 
face. Fiecare faptă are o însemnătate anume, fie de partea binelui, fie 
de partea răului. Numai prin aplicarea principiilor în micile treburi 
ale vieţii obişnuite suntem probaţi, iar caracterele noastre formate. În 
diferitele împrejurări ale vieţii, noi suntem probaţi şi încercaţi, prin 
aceasta căpătând o putere de a face faţă unor teste mai mari şi mai 
importante, pe care suntem chemaţi să le trecem, şi devenim capabili 
de a ocupa poziţii tot mai importante. Mintea trebuie pregătită prin 
probele de fiecare zi, pentru a-şi forma obiceiuri ale credincioşiei, 
obiceiul de a pune cerinţele binelui şi datoriei deasupra înclinațiilor 
fireşti şi plăcerii. Mintea astfel pregătită nu oscilează între bine şi 
rău, aşa cum tremură trestia în vânt; ci îşi dă seama ce principiu 
este implicat de îndată ce se confruntă cu probleme şi alege ins- 
tinctiv binele fără a discuta îndelung chestiunea în cauză. Astfel de 
oameni sunt loiali pentru că s-au autoeducat, formându-şi obiceiuri 
ale credincioşiei şi adevărului. Fiind credincioşi în lucruri de mică 
însemnătate, ei dobândesc tărie şi devine ceva uşor pentru ei să fie 
credincioşi în lucrurile mari. 

Educaţia fr. B. nu a fost de o asemenea natură încât să întărească 

acele înalte calităţi morale care l-ar face în stare să stea singur în 
tăna lui Dumnezeu, în apărarea adevărului în mijlocul celei mai 
aspre împotriviri, neclintit în principii precum o stâncă, credincios 
caracterului moral, insensibil faţă de lauda venită de la oameni, faţă 
de critici sau recompense, preferând mai degrabă moartea decât în- 
călcarea conştiinţei. De o asemenea integritate este nevoie la editură, 
de unde sunt difuzate adevăruri sacre, prin care lumea urmează să 
fie încercată. 

Lucrarea lui Dumnezeu cere bărbaţi cu puteri morale înalte, care 
să o ducă la îndeplinire. Este nevoie de bărbaţi ale căror inimi sunt 
aprinse de un zel sfânt, bărbaţi tari în scopurile urmărite, care nu sunt 
uşor de clintit, care pot lăsa deoparte orice interes egoist şi care pot 
dărui totul pentru cruce şi cunună. Cauza adevărului prezent duce 
lipsă de bărbaţi credincioşi simţământului datoriei şi dreptăţii, a căror 
integritate morală este neştirbită şi a căror energie este pe măsura 
ocaziilor oferite de providenţa lui Dumnezeu. Calităţi ca acestea 
sunt de o valoare mai mare decât nespus de multă bogăţie investită 
în lucrarea şi cauza lui Dumnezeu. Energia, integritatea şi hotărârea 
puternică de a face binele sunt calităţi care nu pot fi înlocuite prin 
nici o cantitate de aur. Bărbaţii care au aceste înzestrări pot avea 
influenţă oriunde. Vieţile lor vor fi mai puternice decât elocvenţa 
înaltă. Dumnezeu cheamă bărbaţi cu integritate morală, a inimii şi a 
minţii, pe care îi poate face depozitarii adevărului Său şi care Îi vor 
reprezenta în mod corect principiile sacre în viaţa lor zilnică. 

În unele privinţe, fr. B. are calităţi pe care numai câţiva le au. 
Dacă inima sa ar fi sfinţită pentru lucrare, el ar putea ocupa o poziţie 
importantă la editură, care să fie aprobată de Dumnezeu. El are 
nevoie să fie convertit, să se umilească asemenea unui copilaş şi să 
caute religia curată a inimii, pentru ca influenţa sa la editură sau 
în cauza lui Dumnezeu, pretutindeni, să fie ceea ce ar trebui să fie. 
După cum s-a manifestat însă influenţa sa, ea a dăunat tuturor celor 
implicaţi în munca de la editură, în mod special tinerilor. Poziţia sa 
de şef de lucrări la editură i-a conferit influenţă. El nu s-a comportat 
cu conştiinciozitate, în teamă de Dumnezeu. I-a favorizat pe unii 
mai mult decât pe alţii. I-a neglijat pe aceia care, pentru credincioşia 
şi destoinicia lor, meritau o încurajare deosebită şi a adus suferință 
şi nedumerire asupra acelora pentru care ar fi trebuit să aibă un 
interes special. Cei ce se leagă afectiv şi din interes de unul şi altul, 

favorizându-i în dezavantajul altora, nu ar trebui să-şi păstreze poziţia 
în editură nici măcar pentru o zi. Această părtinire nesfinţită faţă de 
anumite persoane, din capriciu, cu preţul neglijării altora, care sunt 
conştiincioşi şi temători de Dumnezeu şi în ochii Lui mai valoroşi, 
este jignitoare pentru Dumnezeu. Ceea ce Dumnezeu consideră ca 
fiind preţios ar trebui şi noi să privim ca preţios. Podoaba unui duh 
blând şi liniştit este privită de El ca având o valoare mai mare decât 
frumuseţea exterioară, împodobirea artificială, decât bogăţiile sau 
cinstirea lumească. 

Adevăraţii urmaşi ai lui Hristos nu vor alege să fie prieteni intimi 
cu aceia ale căror caractere au defecte serioase şi al căror exemplu, în 
linii generale, nu ar fi prudent să-l urmăm, dar este privilegiul lor să 
fie apropiaţi de persoane care dau atenţie cu conştiinciozitate datoriei 
în ce priveşte afacerile şi religia. Cei cărora le lipsesc principiile 
şi devotamentul exercită în general o influenţă mai puternică spre 
modelarea minţii prietenilor lor intimi decât aceea a persoanelor care 
par bine echilibrate şi în stare să controleze şi să-i influenţeze pe cei 
cu un caracter defectuos, pe cei cărora le lipsesc spiritualitatea şi 
devotamentul. 

Influenţa fr. B., dacă nu este sfinţită, va periclita sufletele celor 
ce-i urmează exemplul. Tactul său natural şi agerimea minţii lui 
sunt admirate, conducându-i pe cei care vin în contact cu el să-i 
acorde încredere pentru calităţi pe care nu le are. La editură, el a fost 
nepăsător faţă de timpul său. Dacă aceasta l-ar fi afectat numai pe 
el, ar fi fost o chestiune minoră; însă poziţia sa de şef de lucrări la 
tipografie i-a dat influenţă. Exemplul său înaintea celor de la editură, 
mai cu seamă faţă de ucenici, nu a fost unul prevăzător şi conştiin- 
cios. Dacă, alături de talentul său intelectual, fratele B. ar avea un 
simţământ înalt al obligaţiei morale, serviciile sale ar fi nepreţuite 
pentru editură. Dacă principiile sale ar fi fost de aşa natură încât 
nimic să nu-l fi putut îndepărta de la linia dreaptă a datoriei, încât 
NICI O atracţie ce 1 s-ar fi putut arăta să nu-i fi câştigat încuviințarea în 
direcţia unei fapte greşite, influenţa lui bună i-ar fi modelat pe alţii; 
însă înclinațiile sale după plăceri l-au îndepărtat de datoria pe care o 
avea. Dacă ar fi stat în puterea lui Dumnezeu, nemișcat de critici sau 
de linguşeli, loial principiului, credincios convingerilor sale legate 
de adevăr şi dreptate, el ar fi fost un om superior şi ar fi câştigat 
o influenţă plină de autoritate pretutindeni. Fratelui B. îi lipsesc 

cumpătarea şi spiritul de economie. Îi lipseşte tactul care l-ar face în 
stare să se adapteze la căile deschise de providenţa lui Dumnezeu 
şi l-ar transforma într-un om gata de acţiune în orice moment. El 
iubeşte lauda venită de la oameni. Este dirijat de împrejurări şi este 
predispus să cedeze ispitei, iar pe integritatea sa nu te poți bizui. 

Experienţa religioasă a fratelui B. nu a fost solidă. El a acţionat 
în virtutea impulsului, nu din principiu. Inima sa nu a fost corectă 
cu Dumnezeu şi nu a avut înaintea lui teama de Dumnezeu şi slava 
Sa. S-a comportat foarte asemănător cu un om angajat într-o activi- 
tate obişnuită; nu a simţit decât într-o foarte mică măsură sfinţenia 
lucrării în care era implicat. El nu a practicat economia şi tăgăduirea 
de sine şi, ca urmare, nu a avut nici o experienţă în privinţa aceasta. 
Uneori muncea în mod serios şi manifesta un interes viu pentru 
lucrare. Apoi iarăşi era nepăsător cu timpul său şi irosea momente 
preţioase prin discuţii neimportante, împiedicându-i pe alţii să-şi 
facă datoria şi dându-le un exemplu de nechibzuinţă şi necredin- 
cioşie. Lucrarea lui Dumnezeu este sacră şi reclamă bărbaţi de o 
desăvârşită integritate morală. Este nevoie de bărbaţi al căror simţ al 
dreptăţii, chiar în lucrurile cele mai mărunte, nu le va îngădui să-şi 
facă o distribuire a timpului lor altfel decât judicioasă şi corectă, 
bărbaţi care îşi vor da seama că se ocupă cu mijloace care aparţin 
lui Dumnezeu şi care nu şi-ar însuşi pe nedrept nici un cent spre 
folosul lor; bărbaţi care vor fi la fel de credincioşi şi metodici, atenţi 
şi sârguincioşi în muncă în absenţa patronului lor ca în prezenţa 
acestuia, dovedind prin credincioşia lor că nu caută doar să fie pe 
placul oamenilor, nişte slujitori care lucrează bine numai sub supra- 
veghere, ci sunt lucrători conştiincioşi, credincioşi, oneşti, făcând 
ceea ce este corect nu pentru lauda venită de la oameni, ci pentru că 
ei iubesc şi aleg să facă ceea ce este corect dintr-un înalt simţământ 
al obligaţiei lor faţă de Dumnezeu. 

Părinţii nu sunt scrupuloşi în educaţia dată copiilor lor. Ei nu 
văd necesitatea modelării minţii acestora prin disciplină. Ei le dau 
o educaţie superficială, arătând o grijă mai mare faţă de educaţia 
ornamentală decât faţă de acea educaţie solidă care le-ar dezvolta şi 
le-ar canaliza în aşa fel calităţile, încât să scoată la iveală energiile 
sufletului şi să provoace extinderea şi întărirea puterilor minții prin 
exerciţiu. Facultăţile intelectuale au nevoie de cultivare pentru a 
putea fi exercitate spre slava lui Dumnezeu. Ar trebui acordată o 

mare atenţie cultivării intelectului, pentru ca diferitele părţi ale minţii 
să poată avea în mod egal tărie prin exersarea lor, a fiecăreia în 
domeniul ei distinct. Dacă părinţii le îngăduie copiilor lor să-şi 
urmeze tendinţele propriilor minţi, propriile înclinații şi plăceri cu 
preţul neglijării datoriei, caracterele lor li se vor forma după acest 
tipar şi ei nu vor fi competenţi pentru nici un fel de poziţie de 
răspundere în viaţă. Dorinţele şi înclinațiile celor tineri ar trebui să 
fie reţinute, punctele lor slabe din caracter întărite, iar tendinţele lor 
excesiv de puternice să fie reprimate. 

Dacă se îngăduie unei calităţi să rămână inactivă sau dacă este 
deviată de la cursul ei normal, nu este împlinit scopul lui Dumnezeu. 
Toate facultăţile ar fi trebuit să fie bine dezvoltate. Ar trebui să 1 se 
acorde atenţie fiecăreia, căci fiecare are o înrâurire asupra celorlalte 
şi toate trebuie exercitate pentru ca mintea să fie echilibrată. Dacă 
una sau două părți sunt cultivate şi folosite neîncetat, pentru că 
este alegerea copiilor voştri aceea de a folosi puterea minţii într- 
o direcţie, cu preţul neglijării altor puteri ale intelectului, ei vor 
ajunge la maturitate cu minţi neechilibrate şi cu caractere dezvoltate 
nearmonios. Ei vor fi capabili şi puternici într-o direcţie, dar cu 
mari deficienţe în altele, la fel de importante. Nu vor fi femei şi 
bărbaţi competenţi. Deficienţele lor vor fi observate şi vor întina tot 
caracterul. 

Fratele B. a cultivat o slăbiciune aproape de nestăpânit pentru 
excursii şi călătorii de plăcere. Timp şi bani sunt irosiţi pentru 
satisfacerea dorinţei sale de a face excursii de plăcere. Iubirea sa 
egoistă de plăceri duce la neglijarea datoriilor sacre. Fratelui B. îi 
place foarte mult să predice, dar nu s-a angajat niciodată să facă 
această lucrare simțind că blestemul cade asupra lui dacă nu predică 
Evanghelia. El a părăsit adesea lucrarea de la editură, care cerea 
atenţia sa, pentru a răspunde invitaţiilor vreunora dintre fraţii săi din 
alte comunităţi. Dacă ar fi fost pătruns de solemnitatea lucrării lui 
Dumnezeu pentru acest timp şi ar fi înaintat punându-și încrederea 
în Dumnezeu, practicând tăgăduirea de sine şi ridicând crucea lui 
Hristos, el ar fi avut realizări bune. Însă adesea a înţeles atât de 
puţin cât de sfântă este lucrarea, încât avea să-şi creeze mai multe 
ocazii de a vizita alte comunităţi, făcând din aceste ocazii o scenă 
a mulţumirii de sine, pe scurt, o călătorie de plăcere. Ce contrast 
între calea sa şi cea urmată de apostoli, care au înaintat împovăraţi 

de Cuvântul vieții şi, prin manifestarea Duhului, L-au predicat pe 
Hristos răstignit! Ei au arătat calea vieţii prin tăgăduire de sine şi 
cruce. Ei au avut părtăşie cu Mântuitorul lor prin suferinţele Sale şi 
cea mai mare dorinţă a lor a fost aceea de a-L cunoaşte pe Hristos 
Isus, şi pe El răstignit. Ei nu s-au gândit la propriul lor confort şi nu 
şi-au socotit vieţile ca fiind scumpe pentru ei înşişi. Nu au vieţuit 
pentru a se simţi bine, ci pentru a face binele şi pentru a salva suflete 
pentru care a murit Hristos. 

Fratele B. poate prezenta argumente în favoarea unor puncte de 
doctrină, dar lecţiile practice de sfințire, tăgăduire de sine şi cruce nu 
le-a trăit personal. El poate vorbi către ureche, însă, nesimţind influ- 
enţa sfinţitoare a acestor adevăruri asupra inimii sale, neaplicându-le 
la viaţa sa, nu reuşeşte să imprime adevărul adânc în conştiinţă 
printr-un sentiment profund al solemnităţii şi importanţei lui în ve- 
derea judecății, când trebuie hotărât fiecare caz. Fratele B. nu şi-a 
educat mintea, iar comportamentul său în afara adunării nu a fost 
exemplar. Povara lucrării nu părea să-l apese, ba chiar s-a purtat cu 
uşurătate, ca un băieţaş, iar prin exemplul lui a coborât standardul 
religiei. Lucrurile sacre şi cele comune au fost puse la acelaşi nivel. 

Fratele B. nu a fost dispus să suporte crucea; el nu a fost dispus 
să-L urmeze pe Hristos de la iesle până la sala de judecată şi Calvar. 
A adus asupra sa multă suferinţă, căutându-şi propria plăcere. Mai 
are încă de învăţat că propria sa tărie este slăbiciune şi că înţelepciu- 
nea sa este nebunie. Dacă ar fi simţit că este angajat în lucrarea lui 
Dumnezeu şi că este îndatorat Aceluia care i-a dat timpul şi talentele 
pe care le are şi care a cerut ca acestea să fie sporite spre slava Sa, 
dacă ar fi stat cu credincioşie la postul său, nu ar fi avut de suferit din 
pricina acelei boli lungi şi supărătoare. Expunerea la care s-a supus 
în acea călătorie de plăcere i-a provocat luni de suferinţă şi i-ar fi 
cauzat moartea dacă n-ar fi existat rugăciunea sinceră, eficientă a 
credinţei, înălţată pentru el de aceia care au simţit că nu era pregătit 
să moară. Dacă ar fi murit atunci, cazul său ar fi fost cu mult mai 
grav decât acela al păcătosului neluminat. Însă Dumnezeu, milostiv, 
a ascultat rugăciunile poporului Său şi i-a acordat o nouă prelungire 
a Vieţii, pentru a putea avea ocazia să se pocăiască de necredincioşia 
sa şi să răscumpere timpul. Exemplul său i-a influenţat pe mulţi din 
Battle Creek într-o direcţie greşită. 

Fratele B. şi-a revenit din boală; dar cât de puţin s-au simţit el 
şi familia sa smeriţi sub mâna lui Dumnezeu! Lucrarea Duhului lui 
Dumnezeu şi înţelepciunea primită de la Domnul nu se manifestă 
pentru ca noi să putem fi fericiţi şi satisfăcuţi de noi înşine, ci pentru 
ca sufletele noastre să poată fi înnoite în cunoaştere şi veritabilă 
sfințire. Cu cât ar fi fost mai bine pentru acest frate dacă nenorocirea 
lui l-ar fi împins către o cercetare cu credincioşie a inimii, pentru a 
descoperi nedesăvârşirile din caracterul său, ca să le poată îndepărta 
şi, cu un spirit umil, să iasă din cuptor asemenea aurului curăţit, 
reflectând chipul lui Hristos! 

Biserica l-a ajutat să suporte boala pe care el şi-a adus-o asupră- 
şi. Au fost găsiţi supraveghetori şi cheltuielile sale au fost suportate 
într-o mare măsură de către comunitate; cu toate acestea, nici el 
şi nici familia sa nu au apreciat această bunătate şi generozitate 
din partea bisericii. Simţeau că li se cuvenea tot ceea ce se făcuse 
pentru ei. Când fratele B. şi-a revenit după boală, a avut sentimente 
nedrepte faţă de soţul meu pentru motivul să acesta dezaprobase 
calea sa, care era atât de condamnabilă. El s-a alăturat altora pentru a 
prejudicia influenţa soţului meu şi, de când a părăsit editura, nu şi-a 
schimbat sentimentele. Nu ar sta prea bine dacă ar fi pus la probă de 
către Dumnezeu. 

Fratele B. nu a învăţat încă lecţia pe care va fi nevoit să o învețe, 
dacă vrea să fie salvat în cele din urmă, să se tăgăduiască pe sine 
şi să se împotrivească înclinaţiei sale după plăceri. Va trebui să fie 
adus din nou în aceeaşi împrejurare şi încercat chiar mai puternic, 
pentru că n-a reuşit să suporte încercările din trecut. El L-a nemul- 
tumit pe Dumnezeu prin îndreptăţirea de sine. El nu are decât o 
mică experienţă în părtăşia la suferinţele lui Hristos. Îi place mult 
etalarea ostentativă şi nu face economie în ce priveşte mijloacele 
sale. Domnul ştie. El cântăreşte simţămintele ascunse şi intențiile 
inimii. EI îl cunoaşte pe om şi îi pune la probă credinţa. Ne cere să-L 
iubim şi să-L slujim cu toată mintea, inima şi tăria noastră. Iubitorii 
de plăceri pot afişa o formă de evlavie, care poate avea chiar unele 
accente de tăgăduire de sine, pot sacrifica timp şi bani şi cu toate 
acestea eul să nu fie reprimat, iar voinţa să nu fie adusă în supunere 
faţă de voinţa lui Dumnezeu. 

Influenţa fetelor D. a fost foarte rea în Battle Creek. Ele nu fu- 
seseră instruite. Mama lor îşi neglijase datoria sacră şi nu-şi ţinuse 

copiii în frâu. Ea nu le crescuse în teama şi mustrarea Domnului. 
Ele au fost îngăduite şi protejate de îndatorirea de a purta răspun- 
deri, până acolo încât n-au mai avut plăcere în datoriile domestice, 
simple ale vieţii. Mama îşi educase fiicele să se gândească mult la 
îmbrăcăminte, dar împodobirea interioară nu a fost înălţată înaintea 
lor. Aceste tinere erau frivole şi mândre. Mintea lor era stricată; 
conversaţia lor era corupătoare; şi totuşi existau unii în Battle Creek 
care doreau să se alăture unui asemenea tip de caractere şi nu puteau 
să o facă fără a se cobort la nivelul lor. Aceste fete n-au avut parte 
de un tratament sever, după cum ar fi fost cazul. Ele doresc mult 
societatea tinerilor şi aceşti tineri sunt tema lor de meditaţie şi de 
conversaţie. Ele au maniere stricate, sunt încăpăţânate şi încrezătoare 
în ele însele. 

Întreaga familie iubeşte etalarea ostentativă. Mama nu este o 
femeie demnă, prevăzătoare. Ea nu este în măsură să educe copil. 
Faptul de a-şi îmbrăca fiicele pentru a da o reprezentaţie este de 
mai mare preţ pentru ea decât împodobirea interioară. Ea nu s-a 
autodisciplinat. Voința sa nu a fost adusă în conformitate cu voinţa 
lui Dumnezeu. Inima sa nu este cinstită cu Dumnezeu. 

Ea este străină de influenţa Duhului Său asupra inimii, care aduce 
dorinţele şi afectul în ascultare de Hristos. Ea nu are calităţi nobile 
ale minţii şi nu are discernământ în ce priveşte lucrurile sfinte. Şi-a 
lăsat copiii să facă tot ce au vrut. Înfricoşătoarea experienţă pe care a 
avut-o cu cele două fiice mai mari nu 1-a impresionat profund mintea, 
după cum o cereau împrejurările. Ea şi-a educat fiicele să iubească 
îmbrăcămintea, frivolitatea şi nebunia. Nu şi-a disciplinat cele două 
fete tinere. A.D., sub o influenţă corespunzătoare, ar fi un tânăr 
vrednic de cinste; dar are mult de învăţat. El se conduce mai degrabă 
după înclinații decât după îndemnul datoriei. Doreşte mult să urmeze 
linia impusă de propria sa voinţă şi plăcere şi nu cunoaşte bine 
datoriile care îi revin unui creştin. El consideră că are datoria să-şi 
satisfacă poftele şi propriile sale înclinații. El nu a biruit satisfacerea 
plăcerilor. Trebuie să-şi limpezească perspectiva spirituală, ca să 
poată înţelege ce înseamnă să fii sfinţit pentru Dumnezeu şi să 
înveţe marile cerinţe pe care le are Dumnezeu în ceea ce-l priveşte. 
Lipsurile serioase din educaţia sa i-au afectat viaţa. 

Cu bunele sale înzestrări, dacă fratele B. ar fi bine echilibrat, 
şi un şef de lucrări credincios la editură, munca sa ar fi de mare 

preţ în tipografie şi ar putea câştiga un salariu dublu. Însă, dacă ne 
gândim la anii trecuţi, luând în consideraţie deficienţele sale, alături 
de influenţa sa neconsacrată, editura ar avea mai mult de câştigat 
dacă s-ar lipsi de el, chiar dacă ar putea beneficia în mod gratuit 
de serviciile sale. Fratele şi sora B. nu au învăţat lecţia economiei. 
Satisfacerea gustului şi alergarea după plăceri şi etalare ostentativă 
au avut o influenţă copleşitoare asupra lor. Salariile mici le-ar fi de 
mai mare ajutor decât cele mari, căci ei ar cheltui totul cu uşurinţa 
cu care respiră, fie câştigul cât de mare. Ei s-ar bucura de clipa trăită, 
iar când nenorocirea s-ar abate asupra lor, ar fi complet nepregătiți. 
Douăzeci de dolari pe săptămână ar fi cheltuiţi tot cam în modul în 
care ar fi cheltuiţi doisprezece. Dacă fratele şi sora B. ar fi fost nişte 
gospodari chibzuiţi, cu tăgăduire de sine, până acum ar fi putut avea 
propriul lor cămin şi, pe lângă acesta, mijloace la care să recurgă 
în caz de strâmtorare. Însă ei nu au vrut să facă economii aşa cum 
au făcut alţii, de care au ajuns să depindă uneori. Dacă neglijează 
învăţarea acestor lecţii, caracterele lor nu vor fi găsite desăvârşite în 
ziua lui Dumnezeu. 

Fratele B. a fost obiectul marii iubiri şi bunăvoinţe a lui Dum- 
nezeu, dar, cu toate acestea, el n-a simţit niciodată că ar putea să 
imite marele Model. El pretinde, şi toată viaţa lui a căutat să aibă, o 
parte mai mare în viaţa aceasta decât I s-a dat Domnului nostru. Nu 
a simţit niciodată adâncimile neştiinţei şi păcatului din care Hristos 
S-a oferit să-l ridice şi să-l unească apoi cu natura Sa divină. 

Este un lucru înfricoşător să te ocupi de lucrurile sacre, când 
inima şi mâinile nu sunt sfinţite. A fi împreună lucrător cu Hristos 
presupune răspunderi înfricoşătoare; a sta ca reprezentant al Său nu 
este un lucru mărunt. Realităţile înfiorătoare ale judecății vor pune la 
probă lucrarea fiecărui om. Apostolul a spus: „Noi nu ne predicăm 
pe noi înşine, ci pe Hristos Isus, Domnul. Căci Dumnezeu care a 
zis: «Să lumineze lumina din întuneric» ne-a luminat inimile, pentru 
ca să facem să strălucească lumina cunoștinței slavei lui Dumnezeu 
pe faţa lui Isus Hristos“. Capacitatea apostolului nu îşi avea izvorul 
în el însuşi, ci în influenţa plină de îndurare a Duhului lui Hristos, 
care îi umplea sufletul şi îi aducea fiecare gând în supunere faţă de 
ascultarea de Hristos. Puterea adevărului care însoţeşte cuvântul pre- 
dicat va fi un miros de viaţă către viaţă sau de moarte către moarte. 
Pastorilor li se cere să fie exemple vii ale gândurilor şi duhului lui 

Hristos, epistole vii, cunoscute şi citite de toţi oamenii. Tremur când 
mă gândesc că există unii pastori, chiar printre adventiştii de ziua 
a şaptea, care nu sunt sfinţiţi de adevărurile pe care le propovădu- 
iesc. Nimic mai puţin decât pătrunzătorul şi puternicul Duh al lui 
Dumnezeu, care lucrează în inimile solilor Săi pentru a răspândi 
cunoştinţa despre slava lui Dumnezeu, nimic în afară de Acesta nu 
poate câştiga biruinţa pentru ei. 

Predicarea fratelui B. nu a fost sub semnul sfințirii aduse de Du- 
hul lui Dumnezeu. El poate vorbi fluent şi poate expune cu claritate 
un subiect; însă predicării sale îi lipseşte spiritualitatea. Apelurile 
sale nu au atins inima cu o nouă blândeţe. A fost o înşiruire de 
cuvinte, dar inimile ascultătorilor săi nu au fost însuflețite şi topite 
de simţământul iubirii Mântuitorului. 

Păcătoşii nu au fost convinşi de păcat şi atraşi către Hristos, 
simțind că „trece Isus din Nazaret“. Păcătoşii ar trebui să aibă un 
sentiment lămurit, dat de apropierea şi dispoziţia lui Hristos de a 
le oferi o mântuire sigură. Înaintea poporului ar trebui prezentat un 
Mântuitor, în timp ce inima vorbitorului ar trebui umilită şi pătrunsă 
de spiritul Său. Însuşi tonul vocii, privirea, cuvintele ar trebui să 
aibă o putere irezistibilă de a mişca inima şi de a pune stăpânire 
pe minte. Dacă Isus este în cuvinte şi în tonul vocii, dacă ele sunt 
pline de căldura iubirii Sale profunde, lucrul acesta se va dovedi o 
binecuvântare cu mult mai de preţ decât toate bogăţiile, plăcerile şi 
măririle pământeşti. Căci astfel de binecuvântări nu vor veni şi vor 
trece fără a împlini o lucrare. Convingerile se vor adânci, va exista o 
sensibilizare şi se va ridica întrebarea: „Ce trebuie să fac pentru a fi 
mântuit?“ 


Minţi neechilibrate 


Dumnezeu a încredinţat fiecăruia dintre noi lucrări sfinte, pentru 
care ne consideră răspunzători. Este scopul Lui să ne educăm mintea 
în aşa fel, încât să realizăm cel mai mare bine şi să reflectăm slava 
pentru Dătător. Îi suntem îndatoraţi lui Dumnezeu pentru toate cali- 
tățile minţii. Aceste puteri pot fi cultivate, apoi dirijate şi controlate 
cu o asemenea prudenţă, încât să realizeze scopul pentru care au 
fost date. Este o datorie aceea de a educa în aşa fel mintea, încât 
să scoată la iveală energiile sufletului şi să dezvolte fiecare calitate. 
Când toate facultăţile sunt puse în mişcare, intelectul va fi întărit, iar 
scopul pentru care au fost date va fi împlinit. 

Mulţi nu fac binele în cel mai înalt grad pentru că îşi exercită 
intelectul într-o direcţie şi neglijează să acorde o mare atenţie acelor 
lucruri pentru care ei cred că nu sunt potriviţi. Unele calităţi slabe 
sunt astfel lăsate să stea în amorţire pentru că lucrarea care ar trebui 
să le pună în mişcare şi să le dea tărie nu este plăcută. Toate puterile 
minţii ar trebui să fie exersate şi toate calităţile cultivate. Priceperea, 
judecata, memoria şi toate puterile raţiunii ar trebui să aibă tărie, în 
egală măsură, pentru ca mintea să fie bine echilibrată. 
scopul lui Dumnezeu nu este împlinit pe deplin în noi; căci toate 
calităţile au o însemnătate şi depind, într-o măsură, una de cealaltă. 
Una dintre acestea nu poate fi folosită eficient fără acţiunea tuturor 
celorlalte, pentru ca echilibrul să poată fi păstrat cu grijă. Dacă toată 
atenţia şi grija sunt date uneia singure, în timp ce altele stau ador- 
mite, se dezvoltă puternic acea calitate şi se va ajunge la extreme, 
pentru că n-au fost cultivate toate puterile. Unele minţi sunt piper- 
nicite şi neechilibrate cum se cuvine. Toate minţile sunt, în mod 
firesc, constituite diferit. Avem minţi diferite; unele sunt puternice 
în anumite puncte şi foarte slabe în altele. Aceste deficienţe, este 
evident, nu trebuie şi nu este nevoie să existe. Dacă aceia care le au 
şi-ar întări punctele slabe de caracter prin cultivare şi exerciţiu, ar 
deveni puternici. 

Este plăcut, dar nu cel mai folositor, să ne folosim de acele 
facultăţi care în mod natural sunt cele mai puternice şi să le neglijăm 
pe acelea care sunt slabe, dar care au nevoie să fie întărite. Ar trebui 
să li se acorde mare atenţie celor mai slabe facultăţi, pentru ca 
toate puterile intelectului să poată fi bine echilibrate şi toate să-şi 
facă partea ca într-un mecanism bine reglat. Suntem dependenţi de 
Dumnezeu pentru păstrarea tuturor facultăţilor noastre. Creştinii au 
obligaţia faţă de Domnul de a-şi educa în aşa fel mintea, încât toate 
facultăţile să poată fi întărite şi pe deplin dezvoltate. Dacă neglijăm 
să facem aceasta, ele nu vor împlini niciodată scopul pentru care 
au fost destinate. Nu avem nici un drept să neglijăm vreuna dintre 
puterile pe care ni le-a dat Dumnezeu. Vedem persoane obsedate de 
o singură idee pretutindeni în ţară. Ei reacţionează adesea în mod 
sănătos în legătură cu orice subiect, mai puţin unul. Motivul este că o 
parte a minţii a fost exersată în mod deosebit, în timp ce celorlalte li 
s-a permis să rămână adormite. Cea care a fost folosită neîncetat s-a 
uzat şi îmbolnăvit, iar omul a devenit o epavă. Dumnezeu nu a fost 
slăvit în urma faptului că el a urmat această cale. Dacă ar fi exersat 
toate părțile în mod egal, toate ar fi avut o dezvoltare sănătoasă; toată 
munca nu ar fi fost aruncată asupra uneia singure; prin urmare, nici 
una nu ar fi suferit un colaps. 

Pastorii ar trebui să fie puşi în gardă, pentru a nu zădărnici scopu- 
rile lui Dumnezeu prin planurile lor personale. Ei se află în pericolul 
de a îngusta lucrarea lui Dumnezeu şi de a-şi limita lucrarea la anu- 
mite localităţi, de a nu cultiva un interes deosebit pentru lucrarea lui 
Dumnezeu în diferitele ei departamente. Există unii dintre ei care-şi 
concentrează atenţia asupra unui subiect, excluzând altele care pot 
avea o importanţă egală. Ei sunt oameni cu o singură idee. Toată 
puterea fiinţei lor este concentrată asupra subiectului asupra căruia 
s-a fixat mintea lor la acea dată. Este pierdut din vedere orice alt 
considerent. Această unică temă favorită este povara gândurilor lor 
şi subiectul lor de conversaţie. Toate amănuntele care au o legătură 
cu acel subiect sunt prinse şi însuşite cu aviditate, ocupându-se cu 
ele într-o asemenea măsură, încât minţile sunt silite să obosească, 
urmărindu-le. 

Timpul este adesea pierdut cu explicarea chestiunilor care sunt 
lipsite cu adevărat de importanţă şi care ar fi acceptate de la început, 
fără a mai fi nevoie de argumente; căci ele sunt evidente prin ele 

însele. Însă problemele reale, vitale ar trebuie să fie clarificate cât 
de expresiv o pot face limbajul şi dovezile. Puterea de concentrare 
a minţii asupra unui subiect, în detrimentul tuturor celorlalte, este 
bună într-o anumită măsură; însă exercitarea constantă a acestei 
facultăţi aduce uzura acelor organe care sunt solicitate pentru a 
efectua această lucrare; aruncă o prea mare povară asupra lor, iar 
rezultatul este eşecul de a face binele în cea mai mare măsură. 
Solicitarea principală este asupra unui grup de organe, în timp ce 
celelalte stau adormite. În felul acesta, mintea nu poate fi folosită 
într-un mod sănătos şi, în consecinţă, viaţa este scurtată. 

Toate facultăţile ar trebui să suporte o parte din muncă, lucrând 
armonios, echilibrându-se reciproc. Cei ce îşi pun toată puterea 
minţii într-un singur subiect au mari lipsuri în alte privinţe; aceasta 
pentru că facultăţile lor nu sunt cultivate în mod egal. Subiectul 
pe care-l au înainte le absoarbe întreaga atenţie, iar ei sunt duşi 
în continuare mai departe şi mai departe, mai adânc şi mai adânc 
în acea problemă. Ei văd cunoaştere şi lumină pe măsură ce devin 
interesaţi şi absorbiți. Dar există foarte puţine minţi care îi pot urmări 
în condiţiile în care nu au acordat subiectului o reflecţie tot atât de 
profundă. Există pericolul ca astfel de oameni să are şi să sădească 
sămânţa adevărului atât de adânc, încât preţiosul fir încolțit să nu 
ajungă niciodată la suprafaţă. 

Adesea, multă muncă grea este risipită fără să fie nevoie şi fără 
să fie vreodată apreciată. Dacă aceia care au o mare putere de con- 
centrare cultivă această facultate în paguba celorlalte, ei nu pot avea 
mintea bine proporționată. Ei sunt asemenea unui mecanism în care 
numai un set de roţi lucrează o dată. În timp ce unele roţi ruginesc de 
inactivitate, altele se uzează din pricina folosirii neîncetate. Oamenii 
care cultivă una sau două facultăţi, şi nu le exersează pe toate în 
mod egal, nu pot face în lume nici măcar jumătate din binele pe 
care a intenţionat Dumnezeu ca ei să-l împlinească. Sunt oameni 
unilaterali; numai jumătate din puterea pe care le-a dat-o Dumnezeu 
este folosită, în timp ce cealaltă jumătate rugineşte inactivă. 

Dacă oamenii cu o astfel de minte au o lucrare deosebită, care 
reclamă gândire, ei nu ar trebui să-şi concentreze toate puterile 
numai asupra acelui lucru, excluzând oricare alt interes. În vreme 
ce fac din subiectul pe care-l au înainte singura lor ocupaţie, şi alte 
ramuri ale lucrării ar trebui să beneficieze de o parte din timpul 

lor. Aceasta ar fi mult mai bine pentru ei înşişi şi pentru cauză 
în general. Nu ar trebui ca o ramură a lucrării să aibă parte de 
atenţie în mod exclusiv, în detrimentul celorlalte. În ceea ce scriu, 
unii au nevoie să fie supravegheați în mod constant, pentru a nu 
face de neînțeles chestiuni care, de fapt, sunt simple, acoperindu- 
le cu atât de multe argumente care nu vor trezi un interes viu în 
cititor. Dacă ei zăbovesc într-un mod plictisitor asupra unor puncte, 
dând toate detaliile care constituie pentru minte un lucru de la sine 
înţeles, munca lor aproape că este pierdută. Interesul cititorului 
nu va fi suficient de profund pentru a urmări până la capăt acel 
subiect. Puncte esenţiale ale adevărului pot apărea neimportante 
dacă dăm atenţie fiecărui amănunt. Problema este studiată minuţios; 
dar lucrarea pentru care s-a cheltuit atâta muncă nu este calculată să 
facă cel mai mult bine, prin trezirea unui interes general. 

În acest veac, în care poveştile plăcute plutesc la suprafaţă şi atrag 
mintea, adevărul prezentat într-un stil uşor, susţinut de câteva dovezi 
puternice, este mai bun decât căutarea şi prezentarea unei grupări 
copleşitoare de probe; căci, în acest caz, subiectul în discuţie nu este 
mai clar în multe minţi decât înainte să le fi fost aduse toate acele 
obiecţiuni şi dovezi. În cazul multora, simplele afirmaţii vor merge 
mai departe decât argumentările lungi. Ei iau lucrurile ca adevărate. 
Dovezile nu ajută în cazul minţilor unor astfel de persoane. 


Adventişti împotrivitori 


Împotrivitorii noştri cei mai înverşunaţi se găsesc printre adven- 
tiştii de ziua întâi. Ei nu se angajează în mod onorabil în luptă. Vor 
urma orice cale, oricât de iraţională şi inconsecventă ar fi, pentru a 
acoperi adevărul şi a încerca să facă să pară că Legea lui Dumnezeu 
nu reprezintă nici o putere. Se măgulesc singuri că scopul scuză mij- 
loacele. Oameni din rândul lor, în care ei nu au încredere, vor începe 
o tiradă împotriva Sabatului poruncii a patra şi vor da publicităţii 
declaraţiile lor, oricât ar fi de neadevărate, nedrepte şi chiar ridicole, 
dacă se pot sprijini pe acestea împotriva adevărului pe care îl urăsc. 

Nu ar trebui să fim mişcaţi sau tulburaţi de acest război nedrept, 
venit din partea unor oameni iraţionali. Cei ce primesc şi sunt mulţu- 
miţi de ceea ce vorbesc şi scriu aceşti oameni împotriva adevărului 
nu sunt aceia care ar fi convinşi de adevăr sau care ar onora cauza 

lui Dumnezeu, dacă ar accepta-o. Putem folosi timpul şi energia mai 
bine decât de a ne ocupa în amănunt de echivocurile împotrivitorilor 
noştri, care lucrează prin calomnii şi reprezentări greşite. În timp ce 
folosim timp preţios pentru a urmări tertipurile şi denaturările împo- 
trivitorilor necinstiţi, oamenii care sunt deschişi pentru a-şi forma 
convingeri mor din lipsa cunoştinţei. Un şir de echivocuri lipsite de 
sens, inventate chiar de Satana, sunt aduse înaintea oamenilor, în 
timp ce alţii strigă după hrană, după mâncare la timp. 

Cei care şi-au educat mintea să lupte împotriva adevărului sunt 
aceia care pot fabrica echivocuri. lar noi nu suntem înţelepţi dacă 
le luăm din mâinile lor şi le dăm miilor de oameni care nu s-ar fi 
gândit niciodată la ele, dacă noi nu le-am fi publicat pentru lume. 
Aceasta este ceea ce ar vrea să facă împotrivitorii noştri; vor să fie 
scoşi în evidenţă şi să ne provoace să publicăm pentru ei. Aceasta 
este adevărat în special pentru unii dintre ei. Acesta este scopul lor 
principal când îşi publică falsurile şi reprezentările greşite ale ade- 
vărului şi caracterelor celor care iubesc şi apără adevărul. Glasurile 
lor se vor stinge cu mult mai repede dacă vor fi trecute cu vederea, 
dacă erorile şi neadevărurile lor vor fi tratate cu disprețul tăcerii. Ei 
nu vor să fie lăsaţi în pace. Opoziția este elementul pe care îl iubesc. 
Dacă nu ar fi aceasta, ei nu ar avea decât o mică influenţă. 

Adventiştii de ziua întâi, ca grup, sunt cel mai greu de atins. Ei 
resping în general adevărul, aşa cum au făcut-o evreii. Noi ar trebui 
să mergem înainte, pe cât posibil, ca şi când nici nu ar exista un 
asemenea popor. Ei sunt elemente ale confuziei şi între ei există 
acte de imoralitate într-o măsură îngrozitoare. Ar fi cea mai mare 
calamitate ca mulţi din numărul lor să îmbrăţişeze adevărul. Ei ar 
trebui să uite tot ce au învăţat şi să înveţe totul de la început, căci 
altfel ne-ar provoca mari necazuri. Există ocazii în care va trebui 
ca unele reprezentări greşite, sfruntate, de-ale lor să fie înfruntate. 
Când se iveşte acest caz, ar trebui să o facem prompt şi scurt şi apoi 
să trecem la lucrarea noastră. Planul învățării lui Hristos ar trebui 
să fie şi al nostru. El a fost simplu şi lămurit când explica, mergând 
direct la inima problemei, şi mintea tuturor era luminată. 

Nu este tactica cea mai bună să fii atât de explicit şi să spui 
despre o chestiune tot ceea ce poate fi spus, când câteva argumente 
vor acoperi subiectul, fiind suficiente pentru toate scopurile practice, 
pentru a convinge sau pentru a-i reduce la tăcere pe împotrivitori. 

Poți închide astăzi gura împotrivitorilor, astfel încât să nu poată 
spune nimic, le poți înlătura orice sprijin, iar ei vor relua mâine 
aceeaşi problemă. Şi aşa va fi, iarăşi şi iarăşi, pentru că ei nu iubesc 
lumina şi nu vor să vină la lumină, pentru a nu li se risipi întunericul 
şi erorile. Este un plan mai bun acela de a păstra o rezervă de 
argumente decât să turnăm o bogăție de cunoştinţe asupra unui 
subiect care ar fi acceptat ca adevărat fără o argumentare laborioasă. 
Slujirea lui Hristos a durat numai trei ani şi ce lucrare mare s-a făcut 
în acea perioadă scurtă! În aceste ultime zile, este de făcut o mare 
lucrare într-un timp scurt. În timp ce mulţi se pregătesc să facă ceva, 
vor pieri suflete, căutând lumină şi cunoaştere. 

Dacă oamenii care sunt angajaţi în lucrarea de prezentare şi apă- 
rare a adevărului Bibliei se apucă să cerceteze şi să arate sminteala şi 
contrazicerile celor care fac în mod necinstit o minciună din adevărul 
lui Dumnezeu, Satana îi va stârni îndeajuns de mult pe împotrivitori 
pentru ca locurile celor dintâi să fie încontinuu ocupate, în timp ce 
alte ramuri ale lucrării vor fi lăsate să sufere. 

Trebuie să avem mai mult spiritul acelor bărbaţi care erau an- 
gajaţi în construirea zidurilor Ierusalimului. Noi împlinim o mare 
lucrare şi nu putem cobori de pe ziduri. Dacă Satana vede că-i poate 
face pe oameni să răspundă neîncetat la obiecţiunile împotrivitorilor 
şi să le reducă astfel glasul la tăcere, împiedicându-i să împlinească 
cea mai importantă lucrare pentru timpul acesta, obiectivul său este 
atins. 

„Istoria Sabatului“ a fost reţinută prea mult timp spre a fi dată 
poporului. Ei au nevoie de această lucrare prețioasă, chiar dacă 
nu o au în toată desăvârşirea ei. Ea nu poate fi pregătită niciodată 
într-un mod în care să-i aducă la tăcere deplină pe împotrivitorii 
iraţionali care sunt nestatornici şi care sucesc Scripturile spre propria 
lor nimicire. Aceasta este o lume ocupată. Bărbaţii şi femeile care 
sunt prinşi în activităţile vieţii nu au timp să mediteze, nici măcar 
să citească din Cuvântul lui Dumnezeu suficient ca să înţeleagă 
toate adevărurile lui importante. Argumentele lungi, laborioase, nu-i 
vor interesa decât pe puţini; căci oamenii sunt nevoiţi să citească 
în timp ce aleargă. Nu veţi putea îndepărta obiecţiunile la porunca 
Sabatului din minţile adventiştilor de ziua întâi mai bine decât a putut 
Mântuitorul lumii, prin minunile şi marea Sa putere, să-i convingă 
pe evrei că El este Mesia, o dată ce ei se hotărâseră să-L respingă. 

Asemenea evreilor încăpăţânaţi, necredincioşi, ei au ales întunericul 
mai degrabă decât lumina, iar dacă le-ar vorbi chiar şi un înger din 
curţile cereşti, ei ar spune că a fost Satana. 

Lumea are nevoie de o lucrare pentru ea acum. Vin chemări din 
toate direcţiile, asemenea strigătului celor din Macedonia: „Veniţi 
şi ajutaţi-ne“. Argumentele simple, directe, care să stea ca nişte 
pietre kilometrice vor face mai mult, în general, pentru convingerea 
minţilor decât o vor face o mulţime de argumente care acoperă 
subiectul într-o mare măsură, dar pe care nu vor avea interes să le 
urmărească decât minţile cercetătoare. „Istoria Sabatului“ ar trebui 
dată poporului. În timp ce o ediţie este pusă în circulaţie şi poporul 
beneficiază de pe urma ei, pot fi făcute îmbunătăţiri, până când se va 
fi făcut tot posibilul de a o aduce la desăvârşire. Succesul nostru va 
consta în atingerea minţilor simple. Cei ale căror talent şi poziţie sunt 
atât de înălțate deasupra simplităţii lucrării sunt atât de satisfăcuţi 
de ei înşişi, încât nici nu simt nevoia adevărului. Ei se află exact în 
situaţia evreilor, cu o neprihănire proprie. Ei sunt sănătoşi şi nu au 
nevoie de medic. 


Prietenii intime cu cei lumești 


Pe 10 decembrie 1871, frate E., mi s-a arătat că tu şi surorile 
tale vă aflaţi într-o stare primejdioasă; şi ceea ce face ca poziţia în 
care eşti să fie şi mai periculoasă este că nu îţi dai seama de starea 
reală în care te afli. Te-am văzut învăluit în întuneric. Acest întuneric 
nu se lăsase asupra ta dintr-o dată. Ai intrat în mod treptat în ceața 
întunecoasă şi aproape pe nesimţite, până când întunericul a devenit 
pentru tine asemenea luminii; însă, cu toate acestea, norul devine 
mai gros pe zi ce trece. Când şi când, am văzut o rază de lumină 
despărţindu-te de întuneric; apoi acesta te înconjura iarăşi, cu mai 
multă putere şi mai gros ca înainte. 

Şcolile tale preferate de canto au fost întotdeauna o cursă pentru 
tine. Nici tu, nici surorile tale nu aveţi o profunzime a experienţei 
care să vă facă în stare să veniţi în contact cu influenţele pe care 
le întâmpinați la şcolile de canto fără să fiți afectaţi. Este nevoie 
de minţi mai puternice, cu un caracter mult mai ferm decât aveţi 
voi trei, pentru a ajunge în compania celor cu care sunteţi acum 
fără a fi afectaţi. Ascultaţi cuvintele lui Hristos: „Voi sunteţi lumina 
lumii. O cetate aşezată pe un munte nu poate să rămână ascunsă. ŞI 
oamenii n-aprind lumina ca s-o pună sub obroc, ci o pun în sfeşnic 
şi luminează tuturor celor din casă. Tot aşa să lumineze şi lumina 
voastră înaintea oamenilor, ca ei să vadă faptele voastre bune şi 
să slăvească pe Tatăl vostru, care este în ceruri“. I-au impresionat 
exemplul şi influenţa voastră şi 1-au convins de păcat pe cei cu care 
vă însoţiţi? Nu cred. Aţi fost afectaţi. Întunericul s-a pus peste voi 
şi v-a acoperit lumina, aşa încât ea n-a mai strălucit cu acea putere 
care să risipească întunericul din jurul altora. V-aţi despărțit din ce 
în ce mai mult de Dumnezeu. 

Fratele meu, tu nu-ţi dai seama decât foarte puţin de ceea ce 
ai făcut. Te-ai pus chiar în calea înaintării surorilor tale în viaţa 
divină. Ele, şi mai ales F., s-au încurcat în tertipurile fermecate, 
satanice, ale spiritismului; iar dacă F. va dori să renunţe la această 
murdărie nesfântă a lui Satana, care i-a pervertit capacitatea de a 

vedea lucrurile veşnice, va fi nevoită să facă un efort deosebit de 
mare. Va fi o scăpare ca prin urechile acului. Tu însuți ai fost orbit, 
amăgit şi vrăjit. Nu vezi în ce stare eşti. Sunteţi toți foarte slabi, când 
aţi fi putut fi tari în adevărul preţios, salvator, întăriţi, întemeiaţi bine 
pe stânca Hristos Isus. Sunt adânc mişcată. Tremur pentru voi. Văd 
ispite la fiecare pas şi pe voi cu o putere atât de mică pentru a vă 
putea împotrivi lor. 

Frate E., mi s-a arătat că eşti îndrăgostit orbeşte; te amăgeşti în 
ce priveşte motivele şi intenţiile reale ale inimii tale. Te-am văzut 
în compania fiicei fratelui G. Ea nu şi-a predat niciodată inima lui 
Hristos. Mi-a fost arătată ca fiind vinovată. Dar calea ta nu a fost 
de aşa natură încât să dea profunzime convingerii sau să-i creeze 
impresia că aceste lucruri poartă pecetea unei importanţe deosebite. 
Mărturiseşti că pentru tine sunt sfinte mântuirea sufletului şi adevărul 
prezent. Ea nu respectă Sabatul din principiu. lubeşte deşertăciunea 
lumii şi se bucură de orgoliul şi distracţiile vieţii. Însă te-ai despărţit 
treptat de Dumnezeu şi de lumină, încât nu vezi despărţirea pe care 
adevărul o aduce cu necesitate între cei care-L iubesc pe Dumnezeu 
şi cei care sunt mai mult iubitori de plăceri decât de Dumnezeu. 
Am văzut că îi doreşti compania. Întâlnirile religioase şi datoriile 
sfinte ti-au fost de mică importanţă, în timp ce societatea unei simple 
copile, care nu ştie nimic despre adevăr sau despre lucrurile cereşti, 
te-a fascinat. Ai trecut cu vederea tăgăduirea de sine şi crucea, lucruri 
care stau chiar în mijlocul cărării fiecărui ucenic al lui Hristos. 

Mi s-a arătat că, dacă ai fi mers în lumină, ai fi luat o poziţie 
fermă pentru adevăr. Exemplul tău ar fi arătat că tu consideri că 
adevărul pe care-l mărturiseşti are o asemenea importanţă, încât 
sentimentele şi inima ta nu ar putea merge decât unde se poate 
vedea chipul lui Hristos. Hristos îţi spune acum: „Pe cine alegi: pe 
Mine sau lumea?“ Trebuie să iei o hotărâre în această privinţă. Vei 
dori să urmezi îndemnurile unei inimi nesfinţite, să întorci spatele 
tăgăduiriii de sine de dragul lui Hristos şi să treci peste cruce fără s-o 
ridici? Sau vei ridica acea cruce, oricât de grea ar fi, şi vei face un 
sacrificiu pentru adevăr? Să te ajute Dumnezeu să vezi unde te afli, 
pentru a putea pune preţ în mod just pe lucrurile veşnice. Acum ai o 
vedere spirituală atât de slabă, încât cele sfinte sunt puse la acelaşi 
nivel cu cele profane. Ai responsabilităţi. Influenţa ta le afectează 

pe surorile tale într-o mare măsură. Singura ta siguranţă este să te 
desparți de lume. 

Mi-ai fost arătat, fratele meu, luându-i pe tineri cu tine la scene 
de amuzament, într-un moment în care interesul religios era mare, şi, 
de asemenea, mergând la şcolile de canto alături de cei lumești, care 
sunt numai în întuneric şi care sunt împresuraţi complet de îngeri răi. 
Cum arată lumina ta slabă în mijlocul întunericului şi al ispitelor? 
Îngerii lui Dumnezeu nu te însoțesc în aceste situaţii. Eşti lăsat să 
mergi în propria ta putere. Satana este foarte mulţumit de poziţia 
ta; căci el te poate folosi în mod mai eficient în slujba sa decât 
dacă n-ai fi mărturisit că eşti creştin, păzitor al tuturor poruncilor 
lui Dumnezeu. Martorul Credincios Se adresează astfel bisericii 
laodiceene: „Ştiu faptele tale, că nu eşti nici rece, nici în clocot. O, 
dacă ai fi rece sau în clocot! Dar fiindcă eşti căldicel, nici rece nici 
în clocot, te voi vărsa din gura Mea. Pentru că zici: «Sunt bogat, 
m-am îmbogăţit, şi nu duc lipsă de nimic» şi nu ştii că eşti ticălos, 
nenorocit, sărac, orb şi gol; te sfătuiesc să cumperi de la Mine aur 
curăţit prin foc, ca să te îmbogăţeşti; şi haine albe, ca să te îmbraci 
cu ele şi să nu ţi se vadă ruşinea goliciunii tale; şi alifie pentru ochi, 
ca să-ţi ungi ochii şi să vezi. Eu mustru şi pedepsesc pe toți aceia pe 
care-i iubesc; fii plin de râvnă dar şi pocăieşte-te!“ 

Eşti orbit şi îndrăgostit. Te-ai simţit puternic, când de fapt erai 
slăbiciunea în persoană. Poţi fi puternic în Cel tare. Poţi fi o unealtă 
a neprihănirii, dacă eşti gata să suferi de dragul lui Hristos. Dacă 
vreţi, tu şi surorile tale, puteţi răscumpăra timpul, dar aceasta va 
costa un efort. Sora ta mai mică este legată de cineva care nu este 
vrednic de afecțiunea ei. Există defecte serioase în caracterul lui. El 
nu are respect faţă de lucrurile sacre; inima sa nu a fost schimbată 
de Duhul lui Dumnezeu. Este egoist, lăudăros şi îndrăgeşte plăcerea 
mai mult decât datoria. Nu are experienţă în ce priveşte umilinţa şi 
tăgăduirea de sine. 

Când legăm prietenii, trebuie să avem mare grijă ca nu cumva 
să devenim intimi cu cineva al cărui exemplu nu ar fi prudent să-l 
imităm; căci o asemenea legătură intimă ne va îndepărta de Dumne- 
zeu, de închinare şi de dragostea de adevăr. Este realmente periculos 
pentru tine să fii strâns legat de prieteni care nu au o experienţă 
religioasă. Dacă oricare dintre voi sau toţi trei veţi urma îndemnurile 
călăuzitoare ale Duhului lui Dumnezeu şi veţi pune preţ pe mântui- 

rea sufletelor voastre, nu vă veţi alege ca prieteni deosebiți şi intimi 
pe aceia care nu au un interes constant şi serios pentru lucrurile 
religioase şi care nu trăiesc sub influenţa practică a acestora. Pe 
locul întâi ar trebui să puneţi considerentele care ţin de veşnicie. Ni- 
mic nu poate avea o influenţă mai subtilă şi mai periculoasă asupra 
minţii şi nu poate sluji mai eficient spre alungarea convingerilor şi 
întipăririlor puternice aduse de Duhul lui Dumnezeu, decât asocierea 
cu aceia care sunt frivoli şi nepăsători şi a căror conversaţie se ocupă 
cu lumea şi uşurătatea. Cu cât sunt mai atrăgătoare aceste persoane 
în alte privinţe, cu atât este mai primejdioasă influenţa prieteniei lor, 
căci ei aruncă în jurul unei vieţi nereligioase atât de multe atracţii 
plăcute. 

Dumnezeu are de la voi trei pretenţii pe care nu le puteţi arunca 
deoparte cu uşurinţă. Isus v-a răscumpărat cu preţul propriului Său 
sânge. „Voi nu sunteţi ai voştri căci aţi fost cumpăraţi cu un preţ. Pro- 
slăviţi dar pe Dumnezeu în trupul şi în duhul vostru, care sunt ale lui 
Dumnezeu“. Nu aveţi de făcut nici un sacrificiu pentru Dumnezeu? 
Mari răspunderi stau înaintea ficăruia dintre voi în viaţa de zi cu zi. 
Raportul cu privire la voi este prezentat zilnic lui Dumnezeu. Mari 
primejdii stau ascunse pe cărarea voastră. Dacă aş putea, v-aş lua în 
braţele mele şi v-aş purta în siguranţă dincolo de ele; dar nu-mi este 
permis să fac acest lucru. Vă aflaţi în perioada critică a istoriei vieţii 
voastre. Dacă treziţi energiile sufletului şi le călăuziţi în direcţia 
asigurării intereselor veşnice şi dacă aduceţi totul în dependenţă 
de acest lucru, veţi avea succes în desăvârşirea caracterului creştin. 
Vă puteţi angaja toţi în războiul spiritual, dus împotriva păcatelor 
persistente, şi puteţi sfârşi ca biruitori, prin Hristos. Dar aceasta nu 
va fi o joacă de copii. Va fi un război crâncen, implicând tăgăduirea 
de sine şi purtarea crucii. Pericolul ar fi acela de a nu vă da seama 
pe deplin de apostazia şi de situaţia periculoasă în care vă aflaţi. 
Dacă nu veţi privi viaţa aşa cum este, dacă nu veţi arunca la o parte 
fanteziile strălucitoare ale imaginaţiei şi nu veţi coborî la lecțiile 
sobre ale experienţei, vă veţi trezi când este prea târziu. Vă veţi da 
seama atunci ce greşeală îngrozitoare aţi făcut. 

Educaţia voastră nu a fost de o asemenea natură încât să vă 
formeze caractere solide, puternice şi de aceea trebuie să obţineţi 
acum educaţia pe care ar fi trebuit să o căpătaţi cu ani în urmă. 
Mama voastră v-a îndrăgit prea mult. De fapt, o mamă nu-şi poate 

iubi prea mult copiii, dar poate iubi fără înţelepciune şi poate îngădui 
ca afecțiunea să o orbească faţă de interesele lor cele mai înalte. Voi 
aveţi o mamă îngăduitoare şi iubitoare în sensul rău al cuvântului. 
Ea şi-a protejat copiii prea mult. Viaţa ei a fost aproape zdrobită de 
poverile pe care ar fi trebuit să le ridice copiii ei şi pe care le-ar fi 
putut purta mai bine decât ea. 

Lipsa statorniciei şi a tăgăduirii de sine din caracterele voastre 
este un serios neajuns pentru obţinerea unei adevărate experienţe 
religioase, care nu va fi nisip mişcător. Ar trebui cultivate statornicia 
şi integritatea morală în urmărirea ţelului propus. Aceste calităţi sunt 
indispensabile într-o viaţă creştină de succes. Dacă aveţi integritate 
sufletească, nu veţi fi îndepărtați de la ceea ce este bine. Nici un 
motiv nu va fi suficient de bun pentru a vă devia de la linia dreaptă 
a datoriei; veţi fi loiali şi cinstiţi faţă de Dumnezeu. Declaraţiile de 
afecţiune şi iubire, dorinţele fierbinţi de prietenie nu vă vor mişca 
pentru a vă întoarce de la adevăr şi datorie; nu veţi sacrifica datoria 
pentru înclinațiile voastre. 

Dacă tu, fratele meu, eşti ademenit să-ţi uneşti interesele vieţii cu 
o tânără neexperimentată, care este deficitară într-o mare măsură în 
ce priveşte educaţia în îndatoririle obişnuite, practice ale vieţii de zi 
cu zi, faci o greşeală; însă lipsa aceasta a ei este mică în comparaţie 
cu ignoranţa în privinţa datoriei sale faţă de Dumnezeu. Ea nu a 
dus lipsă de lumină; a avut privilegii religioase şi, cu toate acestea, 
nu a simţit păcătoşenia ei jalnică fără Hristos. Dacă, în dragostea 
ta oarbă, te poţi lipsi în mod repetat de adunările pentru rugăciune, 
la care Dumnezeu Se întâlneşte cu poporul Său, aceasta pentru a te 
bucura de societatea uneia care nu are deloc dragoste de Dumnezeu 
şi care nu găseşte nici un fel de plăcere în viaţa religioasă, cum te 
poţi aştepta ca Dumnezeu să binecuvânteze o asemenea unire? Nu 
te grăbi. Căsătoriile timpurii nu ar trebui încurajate. Dacă tinerii şi 
tinerele nu au nici un respect faţă de cerinţele lui Dumnezeu, dacă 
nu iau aminte la pretenţiile care îi leagă de religie, va exista pericolul 
să nu ia în seamă cum se cuvine nici pretenţiile soţului sau ale soţiei. 
Obiceiul de a te afla în mod frecvent în societatea uneia pe care ai 
ales-o singur, şi aceasta cu preţul sacrificării privilegiilor religioase 
şi orelor tale de rugăciune, este primejdios; admiţi să ai o pierdere 
pe care nu ţi-o poţi permite. Obiceiul de a sta până noaptea târziu 
este răspândit, dar nu-l este plăcut lui Dumnezeu, chiar dacă sunteţi 

amândoi creştini. Aceste ore nepotrivite zdruncină sănătatea, aduc 
mintea în starea de a nu putea face față datoriilor din ziua următoare 
şi au o amprentă rea. Frate al meu, sper că vei avea simțământul 
propriei demnități într-atât, încât să te abţii de la această formă de a 
curta. Dacă ai un ochi aţintit permanent la slava lui Dumnezeu, vei 
face mişcări bine judecate. Nu vei îngădui ca sentimentalismul unei 
iubiri bolnăvicioase să-ţi întunece într-atât viziunea, încât să nu mai 
poţi observa cerinţele înalte pe care le are Dumnezeu faţă de tine, 
un creştin. 

Dragi tineri, mă adresez vouă, la toţi trei. Ţelul vostru să fie 
slăvirea lui Dumnezeu şi să ajungeţi să vă asemănaţi cu El din punct 
de vedere moral. Invitaţi Spiritul lui Dumnezeu să vă modeleze 
caracterele. Acum este ocazia voastră de aur să vă spălaţi veşmintele 
caracterului şi să le albiţi în sângele Mielului. Privesc acest moment 
ca fiind punctul de cotitură în destinul fiecăruia dintre voi. Pe cine 
veţi alege, spune Hristos, pe Mine sau lumea? Dumnezeu ne cheamă 
să-l predăm Lui, în mod necondiţionat, inima şi sentimentele. Dacă 
vă iubiţi prietenii, fraţii sau surorile, pe tatăl sau pe mama voastră, 
casele sau pământul mai mult decât pe Mine, spune Hristos, nu 
sunteţi vrednici de Mine. Religia pune sufletul sub cea mai mare 
obligaţie a cerinţelor ei, să umble după principiile sale. Aşa cum 
misteriosul magnet arată nordul, tot aşa şi cerinţele religiei arată 
către slava lui Dumnezeu. Sunteţi legaţi, prin legământul botezului, 
să-L onoraţi pe Creatorul vostru şi să vă tăgăduiţi cu hotărâre eul, să 
vă răstigniţi afecțiunile şi poftele şi să vă aduceţi chiar şi gândurile 
la ascultare faţă de voinţa lui Hristos. 

Evitaţi să intraţi în ispită. Când ispitele vă înconjoară şi nu puteţi 
controla împrejurările care vă expun la acestea, atunci puteţi pretinde 
făgăduinţa lui Dumnezeu şi, cu încredere şi conştienţi de puterea pe 
care o aveţi, să exclamaţi: „Pot totul în Hristos care mă întăreşte.“ 
Există tărie pentru voi toţi în Dumnezeu. Dar nu veţi simţi niciodată 
nevoia de acea tărie, care, numai ea, vă poate mântui, dacă nu vă 
simţiţi slăbiciunea şi păcătoşenia. Isus, scumpul vostru Mântuitor, 
vă cheamă acum să vă ocupați cu putere poziţiile pe platforma 
adevărului veşnic. Dacă veţi suferi alături de El, vă va încununa cu 
slavă în veşnica Sa Împărăţie. Dacă sunteţi dispuşi să jertfiți totul 
pentru El, atunci va fi Mântuitorul vostru. Însă, dacă veţi alege să 

urmaţi propria voastră cale, veţi umbla în întuneric până când va fi 
prea târziu să vă asiguraţi răsplata veşnică. 

Ce aţi fost voi dispuşi să suportaţi de dragul adevărului? Aveţi 
o perioadă foarte scurtă în care să cultivați trăsăturile nobile ale 
caracterului vostru. Toţi aţi fost într-o anumită măsură nemulţumiţi 
şi nefericiţi. Aţi formulat multe plângeri. Aţi vorbit cu necredinţă 
şi aţi criticat pe alţii. Lucrul acesta se aplică mai ales pentru F. şi 
H. Inimile voastre au fost umplute cu mândrie şi uneori chiar cu 
amărăciune. Cămăruţele voastre au fost neglijate şi nu aţi îndrăgit 
împlinirea datoriilor religioase. Dacă aţi fi perseverat în eforturile 
voastre de a creşte în Hristos, Capul vostru viu, aţi fi puternici acum 
şi calificaţi să-i binecuvântaţi pe alţii prin influenţa voastră. Dacă v- 
aţi fi cultivat o energie statornică, uniformă, neclintită, aţi fi puternici 
acum pentru a vă împotrivi ispitei. Dar aceste calităţi preţioase nu 
pot fi câştigate decât printr-o predare a sufletului în faţa cerinţelor 
religiei. Atunci motivațiile vor fi înalte, iar intelectul şi afecțiunea vor 
fi echilibrate de principii nobile. Dumnezeu va lucra cu noi numai 
dacă ne vom angaja într-o activitate sănătoasă. Trebuie să simţim 
necesitatea de a uni eforturile noastre omeneşti şi acţiunea plină de 
râvnă cu puterea divină. Putem înainta în Dumnezeu, puternici spre 
a învinge. Frate E., ai eşuat în ce priveşte energia depusă în scopul 
de a lucra şi de a rezista. 

Ce mare greşeală se face în educaţia copiilor şi tinerilor când 
sunt favorizați, îngăduiţi şi cocoloşiţi! Ei devin egoişti şi ineficienţi 
şi lipsiţi de energia necesară pentru lucrurile mărunte ale vieţii. Nu 
sunt pregătiţi pentru a dobândi tărie de caracter prin îndeplinirea 
datoriilor de fiecare zi, oricât de umile ar fi acestea. Tu neglijezi să 
faci de bunăvoie şi cu voioşie ceea ce îți revine personal să împlineşti 
şi care trebuie făcut de cineva. Noi toţi avem o mare dorinţă de a 
găsi o lucrare mai mare, mai înălţată. 

Nimeni nu este calificat pentru o lucrare mare şi importantă dacă 
nu a fost credincios în împlinirea îndatoririlor mărunte. Caracterul se 
formează în mod treptat şi în acelaşi fel este pregătit sufletul pentru a 
depune eforturi şi energie în mod proporţional cu sarcina ce urmează 
să fie îndeplinită. Dacă noi suntem făpturi ale împrejurărilor, cu 
siguranţă că nu vom reuşi să ne desăvârşim un caracter creştin. Tre- 
buie să stăpâneşti împrejurările, nu să te laşi stăpânit de împrejurări. 
Poţi găsi energie la crucea lui Hristos. Poţi creşte în mod treptat 

acum biruind dificultățile şi învingând puterea obiceiului. Ai nevoie 
să fii stimulat de forţa dătătoare de viaţă a lui Isus. Ar trebui să fii 
atras către Hristos şi înveşmântat cu frumuseţea şi desăvârşirea Sa 
divină. Fiica fratelui G. are nevoie să-şi formeze o educaţie; ea nu 
este mai pregătită pentru datoriile şi dificultăţile vieţii ca soţie decât 
o şcolăriţă în vârstă de zece ani. 

Religia ar trebui să vă inspire şi să vă călăuzească în tot ce vă 
propuneţi şi ar trebui să deţină controlul absolut asupra sentimentelor 
voastre. Dacă vă lăsaţi fără rezerve în mâinile lui Hristos, făcând din 
puterea Sa tăria voastră, atunci va fi clară viziunea voastră morală, 
pentru a deosebi calităţile caracterului, ca să nu mai puteţi fi înşelaţi 
de aparenţe şi să faceţi greşeli mari în prieteniile pe care le alegeţi. 
Puterea voastră morală trebuie să fie pătrunzătoare şi sensibilă, pen- 
tru a putea suporta teste severe şi rămâne neîntinată. Integritatea 
sufletelor voastre ar trebui să fie de o asemenea desăvârşire, încât 
uşurătatea, etalarea ostentativă sau linguşelile să nu vă clintească. 

O, este un lucru mare să fii drept cu Dumnezeu, sufletul să fie în 
armonie cu Făcătorul lui, astfel încât, în mijlocul influenţei contagi- 
oase a exemplului rău, care, prin înfăţişarea sa amăgitoare, atrage 
sufletul de la datoria lui, îngerii să poată fi trimişi să vă salveze! Dar, 
ţineţi minte, dacă provocaţi ispita, nu veţi avea ajutor divin care să 
vă păzească, pentru a nu fi biruiţi. Cei trei eroi au suportat cuptorul 
aprins pentru că Isus a umblat cu ei în mijlocul flăcărilor. Dar dacă 
ar fi intrat singuri în foc, ar fi fost mistuiţi. Aşa va fi şi cu voi. Dacă 
nu mergeţi de bunăvoie către ispită, Dumnezeu vă va sprijini când 
vine ispita. 


Cauza în New York 


Când eram în Vermont, pe 10 decembrie 1871, mi s-au arătat 
câteva lucruri în legătură cu New York. Cauza părea să fie într-o 
situaţie deplorabilă în acel stat. Nu erau decât câţiva lucrători, şi 
aceştia nu erau atât de eficienţi după cum le cerea mărturisirea lor 
de credinţă în adevărurile sacre pentru acest timp. În statul acesta 
sunt dintre aceia care lucrează prin cuvânt şi învăţătură, dar care 
nu sunt lucrători conştiincioşi. Deşi cred teoria adevărului şi au 
predicat ani de-a rândul, ei nu vor fi niciodată lucrători competenţi 
până nu vor lucra după un plan diferit. Au petrecut multă vreme prin 
comunităţi, dar nu sunt pregătiţi să le aducă foloase. Ei înşişi nu 
sunt consacraţi lui Dumnezeu. Au nevoie de spiritul de a rezista şi a 
suferi pentru Hristos, „să bea paharul“ şi să „fie botezați cu botezul 
acesta“ înainte de a fi gata să-i ajute pe alţii. Este nevoie de lucrători 
devotați, lipsiţi de egoism, pentru a ridica lucrurile din New York la 
standardul Bibliei. Aceşti bărbaţi nu au urmat linia datoriei lor când 
au călătorit de la o comunitate la alta. Dacă Dumnezeu i-a chemat în 
lucrarea Sa, a făcut-o pentru a-i salva pe cei păcătoşi. Ei ar trebui să 
se lase încercaţi, ieşind în câmpuri noi, pentru a putea afla ei înşişi 
dacă Dumnezeu le-a încredinţat lucrarea salvării de suflete. 

Dacă fraţii Taylor, Saunders, Cottrell, Whitney, fratele şi sora 
Lindsay ar fi lucrat în câmpuri noi, ar fi mult mai înaintați faţă de 
ceea ce sunt acum. Întâmpinarea opoziţiei împotrivitorilor i-ar aduce 
la Bibliile lor pentru a găsi argumente în favoarea poziţiei lor, şi 
aceasta le-ar îmbogăţi cunoştinţele biblice şi i-ar face conştienţi de 
abilitatea lor întru Dumnezeu de a înfrunta opoziţia de orice tip. Cei 
care sunt mulţumiţi să treacă iarăşi şi iarăşi peste aceleaşi subiecte 
în comunităţi vor fi deficienţi în ce priveşte experienţa pe care ar 
trebui s-o aibă. Ei vor avea o voinţă slabă de a înfăptui şi a suferi 
pentru adevăr. Vor fi lucrători ineficienţi. 

Cei care au pe inimă cauza lui Dumnezeu şi simt iubire pentru 
sufletele preţioase pentru care a murit Hristos nu vor căuta propria 
lor tihnă şi plăcere. Ei vor face ce a făcut Hristos. Vor ieşi „să caute 

şi să salveze ceea ce s-a pierdut“. El a spus: „Eu nu am venit să-i 
chem pe cei neprihăniți la pocăință, ci pe păcătoşi.“ 

Dacă pastorii din New York doresc să ajute biserica, ei nu pot 
face acest lucru într-un mod mai bun decât ieşind în câmpuri noi 
şi lucrând pentru a aduce suflete la adevăr. Când biserica vede că 
pastorii sunt cu totul aprinşi de spiritul lucrării, că simt profund forţa 
adevărului şi caută să-i aducă şi pe alţii la cunoaşterea lui, acest 
lucru va turna în membrii ei o vigoare şi o viaţă nouă. Inimile lor 
vor fi însuflețite să facă tot ce pot pentru a ajuta în lucrare. Nu există 
în lume un grup de oameni mai dispuşi să jertfească din mijloacele 
pe care le au pentru înaintarea cauzei ca adventiştii de ziua a şaptea. 
Dacă pastorii nu-i descurajează crunt prin indolenţa şi ineficienţa lor 
şi prin lipsa lor de spiritualitate, membrii vor răspunde în general 
oricărui apel ce poate fi făcut şi se impune judecății şi conştiinţei lor. 
Însă ei vor să vadă roade. Şi este corect ca fraţii din New York să 
ceară roade de la pastorii lor. Ce-au făcut? Ce fac? 

Pastorii din New York ar fi trebuit să fie cu mult mai înaintați 
faţă de ceea ce sunt. Dar ei nu s-au angajat în acel tip de lucrare care 
să le solicite eforturi serioase şi să stârnească o mare împotrivire. 
Dacă ar fi făcut aşa, ar fi fost împinşi către Bibliile lor şi către 
rugăciune, pentru a putea fi în stare să răspundă împotrivitorilor; şi, 
punându-și la lucru talentele, le-ar fi dublat. Sunt pastori în New 
York care au predicat ani de-a rândul, dar pe care nu poţi conta 
dacă ar fi să ţină o serie de prelegeri. Ei sunt piperniciţi. Nu şi- 
au pus la lucru mintea pentru studierea Cuvântului şi înfruntarea 
împotrivitorilor, ca să poată deveni puternici în Dumnezeu. Dacă, 
asemenea soldaţilor credincioşi ai crucii, ar fi ieşit „în afara taberei“, 
depinzând de Dumnezeu şi de propriile lor forţe mai degrabă decât 
se sprijine atât de mult pe fraţii lor, ar fi obţinut experienţă şi ar fi 
fost pregătiți să se angajeze în lucrare, oriunde ar fi fost mai multă 
nevoie de ajutorul lor. Dacă pastorii din New York în general şi-ar fi 
lăsat bisericile să lucreze pentru ele însele şi nu s-ar fi pus în calea 
lor, pastori şi biserici deopotrivă ar fi acum mult mai înaintați ca 
spiritualitate şi în cunoaşterea adevărului. 

Mulţi dintre fraţii şi surorile noastre din New York au apostaziat 
în ce priveşte reforma sănătăţii. În acest stat nu există decât un număr 
mic de adevăraţi reformatori în domeniul sănătăţii. Fraţilor din New 
York li s-a dat lumină şi înţelegere spirituală. Însă adevărul care a 

trezit priceperea, lumina care a strălucit asupra sufletului, dacă nu 
au fost apreciate şi păstrate cu grijă, vor da mărturie împotriva lor 
în ziua lui Dumnezeu. Adevărul a fost dat pentru a-i salva pe aceia 
care vor crede şi se vor supune. Osândirea lor nu este pentru că nu 
au avut lumina, ci pentru că au avut-o şi nu au umblat în ea. 

Dumnezeu i-a dat omului mijloace pentru satisfacerea apetitului 
natural. El a întins înaintea lui, prin roadele pământului, o varietate 
bogată de hrană, delicioasă la gust şi nutritivă pentru organism. Din 
acestea, binevoitorul nostru Tată ceresc spune că putem „mânca după 
voie“. Ne putem bucura de fructe, legume, cereale fără să violăm 
legile făpturii noastre. Aceste articole alimentare, pregătite în modul 
cel mai simplu şi natural, vor hrăni corpul şi-i vor păstra vigoarea 
naturală fără folosirea cărnii ca aliment. 

Dumnezeu l-a creat pe om cu puţin mai prejos decât îngerii şi 
a pus asupra lui atributele care, dacă sunt folosite cum se cuvine, 
vor face ca el să fie o binecuvântare pentru lume şi să reflecte slava 
Dătătorului. Însă, deşi creat după chipul lui Dumnezeu, omul, prin 
necumpătare, a încălcat principiul şi Legea lui Dumnezeu în natura 
sa trupească. Necumpătarea de orice fel amorţeşte organele de simţ 
şi slăbeşte într-atât puterea celulelor nervoase, încât lucrurile veşnice 
nu sunt luate în consideraţie, ci vor fi plasate la nivelul a ceea ce 
este comun. Puterile înalte ale minţii, destinate unor scopuri măreţe, 
sunt aduse în robia pasiunilor josnice. Dacă obiceiurile noastre fizice 
nu sunt corecte, puterile intelectuale şi morale nu pot fi puternice, 
deoarece există o legătură strânsă între fizic şi moral. Apostolul 
Petru a înţeles aceasta şi şi-a înălţat glasul pentru a-i avertiza pe 
fraţii săi: „Preaiubiţilor, vă sfătuiesc, ca pe nişte străini şi peregrini, 
să vă feriţi de poftele cărnii, care se războiesc cu sufletul.“ 

Nu există decât puţină tărie morală în lumea care-şi zice creştină. 
Obiceiurile greşite au fost îngăduite şi legile fizice şi morale au fost 
desconsiderate, până când standardul general al virtuţii şi evlaviei a 
ajuns extrem de scăzut. Obiceiurile care coboară standardul sănătăţii 
fizice slăbesc puterea intelectului şi pe cea morală. Îngăduirea pofte- 
lor împotriva firii şi a pasiunilor are o influenţă stăpânitoare asupra 
celulelor creierului. Instinctele animalice sunt întărite, în timp ce 
simţul moral este slăbit. Unui om necumpătat îi este imposibil să fie 
creştin, pentru că puterile sale înalte sunt aduse în robia pasiunilor. 


Un 

Cei care au avut lumină în privința simplităţii în alimentaţie şi 
îmbrăcăminte, în ascultare de legile fizice şi morale, şi care se întorc 
de la lumina care le arată care este datoria lor, nu vor lua seama 
nici la datoria privitoare la alte lucruri. Dacă îşi adorm conştiinţele 
spre a evita crucea, pe care vor fi nevoiți s-o ridice pentru a fi în 
armonie cu legea trupului lor, ca să nu audă mustrarea, vor încălca 
Decalogul. Unii nu sunt deloc dispuşi să suporte crucea şi să dispre- 
ţuiască ruşinea. Unii îşi vor lepăda principiile când se va râde de ei. 
Asemănarea cu lumea câştigă teren în rândul copiilor lui Dumnezeu, 
care mărturisesc că sunt peregrini, străini, care veghează şi aşteaptă 
venirea Domnului. Există mulţi printre cei ce mărturisesc că sunt 
păzitori ai Sabatului în New York, care sunt mult mai strâns legaţi 
de modele lumești şi pofte decât de dorinţa de a avea trupuri şi minţi 
sănătoase sau inimi sfinţite. 

Dumnezeu îi supune la probă pe cei din New York. El a îngăduit 
ca unii să se bucure de o oarecare prosperitate pentru a scoate la 
iveală ce se află în inimile lor. Mândria şi iubirea de lume i-a des- 
părțit de Dumnezeu. Principiile adevărului sunt practic sacrificate, 
în timp ce ei mărturisesc că iubesc adevărul. Creştinii ar trebui să 
se trezească şi să se poarte ca atare. Influenţa lor se vede şi mode- 
lează părerile şi obiceiurile celorlalţi. Ei va trebui să poarte greaua 
responsabilitate de a hotărî soarta sufletelor prin influenţa pe care o 
au asupra acestora. 

Prin dalta adevărurilor directe şi de nezdruncinat, Domnul des- 
parte de lume un popor şi îl curăţeşte pentru a fi al Său. Orgoliul şi 
modele nesănătoase, iubirea de etalare, de a fi aprobat, toate trebuie 
părăsite dacă vrem să fim înnoiţi în cunoaşterea după chipul Celui 
ce ne-a creat. „Căci harul lui Dumnezeu, care aduce mântuire pentru 
toți oamenii, a fost arătat şi ne învaţă să o rupem cu păgânătatea şi 
cu poftele lumești şi să trăim în veacul de acum cu cumpătare, drep- 
tate şi evlavie, aşteptând fericita noastră nădejde şi arătarea slavei 
marelui nostru Dumnezeu şi Mântuitor Isus Hristos. El S-a dat pe 
Sine Însuşi pentru noi, ca să ne răscumpere din orice fărădelege şi 
să-ŞI curăţească un norod care să fie al Lui, plin de râvnă pentru 
fapte bune.“ 

Biserica din __ are nevoie de cernere. Este necesară o convertire 
profundă înainte ca membrii ei să poată fi pregătiţi pentru lucrare. 
Egoismul, mândria, invidia, maliţiozitatea, bănuielile rele, atacurile 

pe la spate, bârfa şi flecărelile au fost nutrite printre ei, până când 
Duhul lui Dumnezeu n-a mai avut decât prea puţin de-a face cu ei. 
În timp ce unii care mărturisesc că-L cunosc pe Dumnezeu rămân 
în starea lor actuală, rugăciunile lor sunt o urâciune înaintea Sa. 
Ei nu-şi sprijină credinţa prin fapte, iar pentru unii ar fi fost mai 
bine să nu fi mărturisit niciodată adevărul, decât să-şi dezonoreze 
mărturisirea aşa cum au făcut-o. În timp ce mărturisesc că sunt robi 
ai lui Hristos, ei sunt slujitori ai vrăjmaşului dreptăţii; şi lucrările lor 
mărturisesc despre ei că nu Îl cunosc pe Dumnezeu şi că inimile lor 
nu ascultă de voinţa lui Hristos. Ei fac din religie o joacă de copii; 
se poartă ca nişte copii supărăcioşi. 

Copiii lui Dumnezeu din lumea de sus sunt toţi cuprinşi într-o 
mare frăţie. Mântuitorul nostru a definit lămurit spiritul şi princi- 
piile care ar trebui să călăuzească acţiunile acelora care, prin vieţi 
consecvente, sfinte, se deosebesc de lume. 

Dragostea unuia faţă de celălalt şi iubirea supremă faţă de Tatăl 
ceresc ar trebui să se vadă în vorbirea şi faptele lor. Starea prezentă 
a multor copii ai lui Dumnezeu este aceea a unei familii formate din 
copii nerecunoscători şi porniţi pe ceartă. 

Există primejdia ca până şi pastori din New York să facă parte din 
acea categorie de oameni care învaţă întotdeauna şi nu pot ajunge 
niciodată la cunoştinţa adevărului. Ei nu pun în practică ceea ce 
învaţă. Sunt ascultători, nu însă şi împlinitori. Aceşti pastori au 
nevoie de o experienţă în ce priveşte adevărul, care să-i facă în stare 
să înţeleagă caracterul înalt al lucrării. 

Trăim într-un timp deosebit de important şi solemn al istoriei 
acestui pământ. Ne aflăm în mijlocul primejdulor din ultimele zile. 
Evenimente importante şi înfricoşătoare sunt înaintea noastră. Cât 
de necesar este ca toţi aceia care se tem cu adevărat de Dumnezeu şi 
iubesc Legea Sa să se umilească înaintea Sa, să-şi chinuie sufletul, să 
se bocească şi să mărturisească păcatele care L-au despărţit pe Dum- 
nezeu de poporul Său. Ceea ce ar trebui să ne provoace îngrijorarea 
cea mai mare este că nu simţim sau nu înţelegem starea în care ne 
aflăm, condiţia noastră decăzută şi că suntem mulţumiţi să rămânem 
aşa cum suntem. Ar trebui să alergăm la Cuvântul lui Dumnezeu şi 
la rugăciune, căutându-L fiecare în mod serios pe Domnul, aşa încât 
să-L putem găsi. Din acest lucru ar trebui să facem ocupaţia noastră 
de căpetenie. 

Membrii bisericii sunt răspunzători de talentele ce le-au fost 
încredințate, iar creștinilor nu le este cu putință să facă față răspun- 
derilor, dacă nu ocupă acea poziție înaltă care se află în armonie cu 
adevărurile sacre pe care le mărturisesc ei. Lumina care străluceşte 
pe cărarea noastră ne face răspunzători de a răspândi acea lumină 
către alţii, în aşa fel încât aceştia să-L slăvească pe Dumnezeu. 


Rudele în biserică 


Înaintarea în lucrurile spirituale a comunităţii din ___ nu este di- 
rect proporţională cu lumina care a strălucit pe cărarea ei. Dumnezeu 
a încredinţat fiecăruia talente pe care să le sporească punându-le la 
schimbător, pentru ca atunci când va veni Stăpânul să poată să-ŞI ia 
ce este al Său, împreună cu dobânda. 

Comunitatea din___ este în general compusă din material preţios; 
membrii aceştia însă nu au reuşit să atingă standardul înalt la care 
este privilegiul lor să ajungă. 

Persoanele care lucrează în comunitate se găsesc mai ales în 
ramurile a trei familii, care sunt legate între ele prin căsătorie. Există 
mai mult talent în biserică şi mai mult material care să facă buni 
lucrători ce pot fi folosiţi cu succes în acea localitate. Comunita- 
tea întreagă însă nu creşte în privinţa spiritualităţii. Membrii ei nu 
sunt situaţi favorabil pentru a-şi dezvolta puterile, punând la lucru 
talentele pe care li le-a dat Dumnezeu. Nu este spaţiu suficient ca 
să poată lucra toţi. Se incomodează unul pe celălalt. Este o lipsă de 
tărie spirituală. Dacă această comunitate ar fi mai puţin o biserică de 
familie, fiecare ar simţi răspunderea în mod personal. 

Dacă talentul şi influenţa mai multor membri de-ai săi ar fi 
folosite în alte comunităţi, către care s-ar simţi atraşi pentru a da 
ajutor, unde este într-adevăr nevoie de ajutor, ei ar obţine o experienţă 
de cea mai mare valoare privind lucrurile spirituale şi, purtând în 
acest fel răspunderile şi poverile în lucrarea lui Dumnezeu, ar fi 
o binecuvântare pentru alţii. În timp ce ar fi angajaţi în lucrarea 
de a-i ajuta pe alţii, ei ar urma exemplul lui Hristos. El nu a venit 
să I se slujească, ci ca El să slujească altora. Nu Şi-a făcut Sieşi 
plăcerile. Nu a venit ca persoană importantă, ci a luat chip de rob şi 
Şi-a petrecut viaţa făcând bine. Ar fi putut să-Şi petreacă zilele pe 
pământ în tihnă şi îndestulare şi să-Şi însuşească bucuriile acestei 

lumi. Dar nu a trăit pentru a Se bucura EI, ci pentru a face bine şi a-i 
elibera pe alţii de suferinţă, iar noi trebuie să-l urmăm exemplul. 

Dacă ar fi consacraţi lui Dumnezeu, fraţii I. şi J. ar putea purta 
răspunderi mai mari decât cele de până acum. Ei s-au gândit că 
vor răspunde prompt oricărei chemări făcute pentru mijloace şi că 
aceasta este povara principală pe care o au de dus în cauza lui 
Dumnezeu. Însă Dumnezeu cere de la ei mai mult decât atât. Dacă 
ei şi-ar fi educat mintea pentru a studia cu mai multă minuţiozitate 
Cuvântul lui Dumnezeu, pentru a putea deveni lucrători în cauza 
Sa, şi ar fi lucrat pentru salvarea celor păcătoşi tot atât de serios 
cum se străduiesc să obţină lucrurile pentru această viaţă, ei şi-ar fi 
sporit tăria şi înţelepciunea necesară pentru a se angaja în lucrarea 
lui Dumnezeu, în care este mare nevoie de lucrători. 

Aceşti fraţi, rămânând într-o comunitate familială, se pipernicesc 
în ce priveşte tăria intelectuală şi spirituală. Nu este cea mai bună 
linie de urmat ca toţi copiii din una, două sau trei familii, care sunt 
unite prin legături de căsătorie, să se stabilească la o distanţă de 
câteva mile unul de altul. Influenţa nu este bună pentru nici una din 
părţi. Treaba unuia e treaba tuturor. Încurcăturile şi necazurile prin 
care fiecare familie trebuie să treacă într-o măsură mai mică sau mai 
mare şi care, pe cât posibil, ar trebui păstrate în limitele cercului 
familial, dimpotrivă, sunt extinse prin legăturile dintre familii şi îşi 
pun pecetea asupra adunărilor religioase. Există chestiuni care nu ar 
trebui cunoscute de o a treia persoană, fie prietenia şi legăturile cu 
aceasta oricât de intime. Ele trebuie purtate personal şi în familie. 
Însă legăturile strânse dintre mai multe familii care vin neîncetat în 
contact prelungit au îndeobşte tendinţa să risipească demnitatea care 
ar trebui păstrată în fiecare familie. Când împlinim datoria delicată a 
mustrării şi atenţionării, va exista pericolul de a răni simţămintele, 
doar dacă acest lucru nu este făcut cu extrem de multă precauţie şi 
afecţiune. Şi cele mai bune modele de caracter sunt predispuse la 
erori şi scăpări şi ar trebui manifestată multă grijă, să nu facem o 
tragedie din lucruri minore. 

O relaţie de familie şi de comunitate cum există în ___ este foarte 
plăcută pentru sentimentele pământeşti; însă, dacă luăm în con- 
sideraţie toate lucrurile, nu este cea mai bună pentru dezvoltarea 
simetrică a caracterelor creştine. Legăturile strânse şi întâlnirile fa- 
miliale slăbesc influenţa când sunt aduse la nivel de biserică. Acea 

demnitate, acea înaltă stimă, încredere şi iubire, care fac ca o biserică 
să prospere, nu sunt păstrate. Toate părțile ar fi mult mai fericite 
dacă ar fi separate şi s-ar vizita ocazional, iar influența uneia asupra 
alteia va fi de zece ori mai mare. 

Pentru că sunt legate prin căsătorii şi pentru că se amestecă 
fiecare în societatea celorlalte, fiecare familie este trează la greşelile 
şi nedesăvârşirile celorlalte şi se simte datoare să le corijeze; şi 
pentru că aceste familii sunt scumpe una celeilalte, sunt îndurerate 
din pricina unor lucruri mărunte, pe care nu le-ar observa la aceia cu 
care nu au legături atât se strânse. Mintea îndură suferinţe crunte, 
pentru că unii au sentimentul că nu au fost trataţi cu imparţialitate şi 
cu toată acea consideraţie pe care o meritau. Uneori apar suspiciuni 
meschine şi dintr-un muşuroi de cârtiţă se face un munte. Aceste 
mici neînţelegeri şi disensiuni mărunte aduc minţii o suferinţă mai 
mare decât cea provocată de încercările venite din alte surse. 

Lucrurile amintite slăbesc puterea de răbdare a acestor bărbaţi şi 
femei cu adevărat cinstiţi şi cu suflete nobile şi ei nu-şi pot dezvolta 
caracterul altfel. Ei nu cresc intelectual şi moral, lucru care ameninţă 
să le nimicească însăşi calitatea de a se face folositori. Lucrarea 
şi interesele lor sunt restrânse în general la propriile lor persoane. 
Influenţa lor se îngustează, când ar trebui să se lărgească şi să se 
extindă mult, pentru ca, fiind aduşi în diferite împrejurări, să-şi poată 
exercita puterile pe care li le-a dat Dumnezeu, în aşa fel încât să-l 
poată aduce slavă în gradul cel mai înalt. Facultăţile minţii sunt 
capabile de o creştere considerabilă. Energiile sufletului trebuie 
trezite şi puse în mişcare pentru slava lui Dumnezeu. 


Lucrători pentru Dumnezeu 


Dumnezeu cheamă misionari. Există oameni capabili în comuni- 
tatea din___, care îşi vor spori destoinicia şi puterea pe măsură ce îşi 
exercită talentele în lucrarea şi cauza lui Dumnezeu. Dacă aceşti fraţi 
se vor autoeduca să facă din cauza lui Dumnezeu primul lor interes 
şi îşi vor sacrifica plăcerile şi înclinațiile de dragul adevărului, bine- 
cuvântarea lui Dumnezeu va veni asupra lor. Aceşti fraţi, care iubesc 
adevărul şi s-au bucurat ani de-a rândul pentru lumina crescândă 
ce a strălucit asupra Scripturilor, ar trebui să lase ca lumina lor să 
strălucească asupra celor care se află în întuneric. Dumnezeu le va fi 

înţelepciune şi putere şi Se va slăvi pe Sine lucrând cu şi prin aceia 
care Îl urmează fără rezerve. „Dacă Îmi slujeşte cineva, pe acela 
Tatăl Meu îl va onora.“. Înţelepciunea şi puterea lui Dumnezeu le 
vor fi date celor binevoitori şi credincioşi. 

Fraţii din___ au fost dispuşi să ofere din mijloacele lor pentru 
diferite acţiuni; s-au reţinut însă pe ei înşişi. Ei nu au spus: „lată- 
mă, trimite-mă“, Doamne. Nu tăria uneltelor omeneşti, ci puterea şi 
înţelepciunea Celui care le foloseşte şi lucrează cu ele este ceea ce 
asigură oamenilor succesul în lucrarea ce trebuie înfăptuită. Oferind 
bunurile noastre Proprietarului cerului şi pământului, în timp ce ne 
abţinem noi înşine, nu putem avea aprobarea şi nici binecuvântarea 
Sa. În inimile fraţilor şi surorilor din__ trebuie să existe principiul 
de a pune totul, chiar şi pe ei înşişi, pe altarul lui Dumnezeu. 

În Battle Creek este nevoie de bărbaţi care pot dori să ridice 
poveri şi să poarte răspunderi. Chemarea a fost făcută iarăşi şi iarăşi, 
însă abia dacă s-a auzit câte un răspuns. Unii ar fi răspuns chemării 
dacă interesele lor lumești ar fi fost promovate făcând astfel. Pentru 
că nu există însă vreo perspectivă de a-şi spori mijloacele materiale 
venind la Battle Creek, ei n-au simţit datoria de a veni. „Ascultarea 
este mai bună decât jertfa.“ Şi, fără ascultare şi dragoste lipsită de 
egoism, cele mai bogate jertfe sunt prea sărace pentru a fi puse 
înaintea Proprietarului tuturor lucrurilor. 

Dumnezeu îi cheamă pe fraţii şi surorile din___ să se ridice şi să 
vină în ajutorul Domnului, pentru a-L sprijini pe Domnul împotriva 
celor puternici. Motivul pentru care este atât de puţină putere printre 
cei care mărturisesc adevărul este că aceştia nu-şi exercită calităţile 
pe care li le-a dat Dumnezeu. Mulţi dintre ei şi-au pus talentul într-o 
batistă şi l-au ascuns în pământ. Talentele sporesc numai folosindu- 
le. Dumnezeu Îşi va pune la încercare poporul. 

Fratele şi sora I. au fost nişte purtători de poveri credincioşi în 
cauza lui Dumnezeu şi acum copiii lor nu ar trebui să se tragă înapoi 
şi să permită ca poverile să apese atât de greu asupra părinţilor. Este 
timpul ca puterile minţilor mai puţin solicitate ale copiilor să fie 
exercitate şi ca ei să lucreze mai mult, în special în via Stăpânului. 

Unii dintre fraţii şi surorile din New York au ţinut foarte mult 
ca fratele şi sora K., mai cu seamă sora K., să fie încurajați să 
lucreze în sânul comunităţilor. Însă acesta nu este locul potrivit 
pentru încercarea lor. Dacă Dumnezeu a pus într-adevăr asupra lor 

povara lucrării, aceasta nu constă în a lucra pentru comunităţi; pentru 
că acestea sunt în general mai avansate decât ei. Fratele şi sora K. 
au înainte o lume întreagă — o lume cufundată în ticăloşie. Câmpul 
lor este unul de proporţii. Ei au spaţiu suficient în care să-şi încerce 
darurile fără a intra în câmpul de lucru al altora şi să zidească pe o 
temelie pe care nu au aşezat-o ei. Fratele şi sora K. nu s-au grăbit 
deloc să obţină o experienţă în tăgăduirea de sine. Nu s-au grăbit să 
adopte reforma sănătăţii în toate ramurile ei. Comunitățile sunt mai 
avansate decât ei în privinţa tăgăduirii apetitului. Din acest motiv, ei 
nu pot constitui o binefacere pentru comunităţi în această direcţie, 
ci mai degrabă o piedică. 

Fr. K. nu a fost o binecuvântare pentru comunitatea din__, ci o 
mare povară. El a stat direct în calea înaintării ei. Nu a fost gata să 
ajute când şi unde a fost cea mai mare nevoie. El nu a reprezentat în 
mod corect credinţa noastră; vorbirea şi viaţa sa nu au fost sfinţite. 
A rămas mult în urmă şi nu a fost pregătit şi nici dispus să desco- 
pere semnele providenţei lui Dumnezeu. A stat în calea păcătoşilor; 
influenţa sa nu a recomandat credinţa noastră celor necredincioşi. 

Exemplul său a fost un obstacol pentru comunitate şi pentru 
vecinii săi necredincioşi. Dacă fratele K. ar fi fost pe deplin consacrat 
lui Dumnezeu, faptele lui ar fi fost roditoare, aducând mult bine. Dar 
ceea ce îi deosebeşte în mod clar pe cei din poporul lui Dumnezeu 
de corpurile religioase populare nu este numai mărturisirea lor, ci şi 
caracterele lor exemplare şi principiile lor de iubire dezinteresată. 
Influenţa puternică şi curăţitoare a Spiritului lui Dumnezeu asupra 
inimii, care îşi găseşte împlinirea în cuvinte şi fapte, îi desparte de 
lume şi îi desemnează ca fiind poporul deosebit al lui Dumnezeu. 
Caracterul şi firea urmaşilor lui Hristos vor fi asemenea celor ale 
Stăpânului lor. El este Modelul, exemplul sfânt şi desăvârşit, oferit 
creştinilor spre a-l imita. Adevăraţii Săi urmaşi îşi vor iubi aproapele 
după exemplul pe care li l-a dat Hristos şi vor face orice sacrificiu, 
dacă vor putea să convingă sufletele să-şi părăsească păcatele şi să 
fie convertiți la adevăr. 

Adevărul, adânc înrădăcinat în inimile credincioşilor, va creşte şi 
va aduce roadă întru neprihănire. Cuvintele şi faptele lor sunt canale 
prin care principiile curate ale adevărului şi sfinţeniei sunt transmise 
lumii. Pentru cei care iubesc adevărul şi umblă după lumina pe 
care au primit-o există binecuvântări şi privilegii deosebite. Dacă 

ei neglijează să facă astfel, lumina lor va deveni întuneric. Când 
cei din poporul lui Dumnezeu devin înfumuraţi, Domnul îi lasă în 
propria lor înţelepciune. Îndurarea şi adevărul sunt făgăduite celor 
cu o inimă umilă, celor ascultători şi credincioşi. 

Fratele K. a stat în calea copiilor săi. Dacă ar fi fost consacrat 
lui Dumnezeu, având inima pusă în lucrare şi trăind practic adevărul 
pe care l-a mărturisit, el ar fi simţit importanţa de a-şi trage familia 
după el, cum a făcut credinciosul Avraam. 

Lipsa de armonie şi iubire între cei doi fraţi K. este o ruşine 
pentru cauza lui Dumnezeu. Amândoi greşesc. Amândoi au de 
făcut o lucrare, şi anume aceea de a-şi reprima eul şi de a cultiva 
calităţile creştine. Dumnezeu este dezonorat prin disensiunile, iar eu 
nu merg prea departe când zic ura, care există între aceşti doi frați 
naturali. Fratele A.K. a greşit mult. El a nutrit simţăminte care nu se 
armonizează cu voinţa lui Dumnezeu. El cunoaşte particularităţile 
fratelui său B.K. şi ştie că are un temperament aprins, nefericit. 
Adesea, el nu poate vedea ceva bun nici atunci când acesta se află 
chiar pe cărarea sa. Nu vede decât răul şi se descurajează foarte 
uşor. În faţa sa, Satana aduce un muşuroi de cârtiţă la dimensiunile 
unui munte. Dacă luăm totul în consideraţie, fratele B.K. a avut în 
multe privinţe o purtare mai puţin condamnabilă decât fratele său, şi 
aceasta pentru că a dăunat cauzei adevărului prezent într-o măsură 
mai MICĂ. 

Aceşti fraţi după trup trebuie să se împace perfect unul cu celălalt 
înainte să poată ridica ruşinea pe care dezbinarea lor a provocat-o 
cauzei lui Dumnezeu. „Prin aceasta se cunosc copiii lui Dumnezeu 
şi copiii diavolului. Oricine nu trăieşte în neprihănire, nu este de 
la Dumnezeu; nici cine nu iubeşte pe fratele său.“ „Cine zice că 
este în lumină, şi urăşte pe fratele său, este încă în întuneric până 
acum.“ Cei care lucrează pentru Dumnezeu ar trebui să fie nişte 
vase curate, sfinţite, pentru a fi folosite de Stăpânul lor. „Curăţiţi-vă, 
voi ce purtaţi vasele Domnului!“ „Dacă cineva zice: «Eu iubesc 
pe Dumnezeu» şi urăşte pe fratele său este un mincinos; căci cine 
nu iubeşte pe fratele său, pe care-l vede, cum poate să iubească pe 
Dumnezeu, pe care nu-L vede? Şi aceasta este porunca pe care o 
avem de la EI: cine iubeşte pe Dumnezeu să iubească şi pe fratele 
său.“ 

Ambasadorii lui Hristos au o răspundere şi o lucrare sacră înain- 
tea lor. Ei sunt fie un miros de viaţă spre viaţă, fie de moarte spre 
moarte. Influenţa lor hotărăşte soarta sufletelor pentru care a murit 
Hristos. Atât fratelui, cât şi sorei K. le lipseşte experienţa. Vieţile 
lor nu au fost îndreptate către sfinţenie. Ei nu au avut o cunoaştere 
profundă şi sistematică a voinţei lui Dumnezeu. Ei nu au înaintat 
constant şi nu s-au înălţat în viaţa divină, astfel încât experienţa lor 
să poată fi prețioasă bisericii. Calea lor nu a împovărat biserica doar 
într-o mică măsură. 

Ultima parte a vieţii sorei K. nu a fost de aşa natură, încât expe- 
rienţa ei să poată fi o binecuvântare pentru alţii. Ea nu a trăit conform 
convingerilor sale privitoare la datoria pe care o are. Conştiinţa sa a 
fost călcată de prea multe ori. Ea a fost o căutătoare de plăceri şi şi-a 
închinat viaţa frivolităţii, deşertăciunii şi modei, chiar confruntată 
fiind cu lumina adevărului care a strălucit pe cărarea ei. A cunoscut 
calea, dar a neglijat să meargă pe ea. Domnul i-a dat o mărturie de 
avertizare şi mustrare. Ea a crezut în acea mărturie şi s-a despărțit de 
cei care erau iubitori de plăceri mai mult decât de Dumnezeu. Apoi, 
privindu-şi viaţa din trecut, atât de plină de lucruri rele şi neglijenţe, 
a cedat necredinţei şi melancoliei necugetate. Disperarea şi-a întins 
aripile întunecate peste ea. Căsătoria cu fratele K. a schimbat întru- 
câtva starea lucrurilor, însă periodic, de atunci, a fost foarte mâhnită 
şi descurajată. 

Sora K. cunoaşte bine profeţiile, le poate expune şi poate vorbi 
despre ele cu multă uşurinţă. Unii fraţi şi unele surori au ţinut foarte 
mult să-i determine pe fratele şi sora K. să fie amândoi lucrători 
activi. Există însă pericolul ca ei să lucreze dintr-o perspectivă 
greşită. Avantajele datorate educaţiei sorei K. au fost superioare 
educaţiei multora dintre cei ce o înconjoară. În lucrarea publică, ea 
a depins de propria sa tărie mai mult decât de Duhul lui Dumnezeu. 
A avut un spirit de independenţă semeaţă şi s-a gândit că este mai în 
măsură să-i înveţe pe alţii decât să fie ea însăşi învățată. Cu lipsa ei de 
experienţă în lucrurile spirituale, este nepregătită să lucreze pentru 
comunităţi. Nu are discernământul şi tăria spirituală necesare pentru 
zidirea acestora. Dacă ea şi soţul ei se angajează totuşi în această 
lucrare, ar trebui să înceapă amândoi prin exercitarea unei bune 
influenţe în comunitatea din__. Munca lor ar trebui să se desfăşoare 
acolo unde este cel mai mult nevoie de lucrare. 

Este nevoie de lucrare în câmpuri noi. Păcătoşii, care nu au auzit 
niciodată solia de avertizare, au nevoie să fie încunoştinţaţi. Acolo, 
fratele şi sora K. au loc suficient pentru a-şi împlini lucrarea şi 
dovedi chemarea. Nimeni nu ar trebui să stea în calea eforturilor lor 
în câmpuri noi. Există în toate părțile păcătoşi de salvat. Unii pastori 
însă au înclinația de a bătători mereu şi mereu aceleaşi drumuri 
printre comunităţi, unde nu au succes în lucrările lor, irosindu-şi 
astfel timpul. 

Dorim ca toţi slujitorii Domnului să fie lucrători. Lucrarea de 
avertizare a sufletelor nu ar trebui să se restrângă la cercul pastorilor, 
ci ar trebui ca fraţii care au adevărul în inimile lor şi care au exercitat 
o influenţă benefică acasă să simtă că asupra lor apasă răspunderea 
de a consacra o parte din timpul lor mergând pe la vecini şi în oraşele 
din împrejurimi ca misionari ai lui Dumnezeu. Ei ar trebui să ducă 
publicaţiile noastre, să se angajeze în conversaţie şi, în spiritul lui 
Hristos, să se roage pentru şi cu aceia pe care îi vizitează. Aceasta 
este lucrarea ce va trezi un spirit de cercetare şi reformă. 

Ani de-a rândul a atras Domnul atenţia poporului Său asupra 
reformei sănătăţii. Aceasta este una dintre marile ramuri ale lucrării 
de pregătire pentru venirea Fiului omului. loan Botezătorul a ieşit 
în spiritul şi puterea lui Ilie pentru a pregăti calea Domnului şi a-i 
întoarce pe oameni la înţelepciunea celor drepţi. El a reprezentat pe 
cei ce trăiesc în aceste ultime zile şi cărora Dumnezeu le-a încredin- 
tat adevăruri sacre pentru a le prezenta înaintea poporului, pentru 
a pregăti calea celei de-a doua apariţii a lui Hristos. loan a fost un 
reformator. Îngerul Gabriel, trimis din cer, a ţinut o cuvântare despre 
reforma sănătăţii tatălui şi mamei lui loan. El a spus că Ioan nu 
trebuia să bea vin sau băutură tare şi că avea să fie umplut cu Duhul 
Sfânt de la naşterea sa. 

Ioan s-a despărţit de prietenii săi şi de viaţa îmbelşugată. Simpli- 
tatea îmbrăcămintei sale, un veşmânt ţesut din păr de cămilă, era o 
mustrare permanentă la adresa extravaganţei şi etalării preoţilor evrei 
şi la adresa oamenilor în general. Hrana sa, pur vegetariană, con- 
stând din roşcove şi miere sălbatică, era o mustrare pentru îngăduinţa 
apetitului şi lăcomia ce stăpânea pretutindeni. Profetul Maleahi de- 
clară: „lată, vă voi trimite pe proorocul Ilie, înainte de a veni ziua 
Domnului, ziua aceea mare şi înfricoşată. El va întoarce inima pă- 
rinților spre copii şi inima copiilor spre părinţii lor.“ Aici, profetul 

descrie caracterul lucrării. Cei care au de pregătit calea pentru cea 
de-a doua venire a lui Hristos sunt reprezentaţi prin credinciosul 
Ilie, tot aşa cum Ioan a venit în spiritul lui Ilie pentru a pregăti calea 
pentru prima venire a lui Hristos. Trebuie agitat marele subiect al 
reformei şi conştiinţa poporului trebuie astfel trezită. Solia trebuie 
însoţită de cumpătarea în toate lucrurile, pentru a întoarce poporul 
lui Dumnezeu de la idolatria lui, de la lăcomie, de la extravaganţele 
manifestate în îmbrăcăminte şi în alte lucruri. 

Tăgăduirea de sine, umilinţa şi cumpătarea, cerute de la cei 
drepţi, pe care Dumnezeu îi conduce şi îi binecuvântează în mod 
deosebit, urmează să fie prezentate poporului în contrast cu obiceiu- 
rile extravagante care distrug sănătatea celor ce trăiesc în acest veac 
degenerat. Dumnezeu a arătat că reforma sănătăţii este tot atât de 
strâns legată de solia celui de-al treilea înger cum este mâna legată 
de corp. Nicăieri nu poate fi găsită o cauză mai mare a degradării 
fizice şi morale ca aceea a neglijării acestui subiect important. Cei 
ce-şi îngăduie apetitul şi pasiunea şi îşi închid ochii faţă de lumină 
de frică să nu vadă îngăduinţele păcătoase pe care nu sunt dispuşi 
să le părăsească, sunt vinovaţi înaintea lui Dumnezeu. Oricine se 
întoarce de la lumină într-un domeniu anume îşi împietreşte inima 
pentru a nesocoti lumina în alte privinţe. Oricine încalcă obligațiile 
morale în ce priveşte alimentaţia şi îmbrăcămintea pregăteşte ca- 
lea pentru încălcarea cerinţelor lui Dumnezeu privitoare la interese 
veşnice. Trupurile noastre nu ne aparţin. Dumnezeu are pretenţia ca 
noi să avem grijă de vasul pe care ni l-a dat, pentru a-l putea oferi 
trupurile noastre ca o jertfă vie, sfântă şi plăcută. Trupurile noastre 
aparţin Celui ce le-a făcut şi suntem legaţi de datoria de a deveni 
cunoscători în ce priveşte cele mai bune mijloace de a le păzi de 
stricăciune. Dacă slăbim trupul prin auto indulgență, prin îngăduirea 
poftei şi prin faptul că ne îmbrăcăm în conformitate cu modele ce 
distrug sănătatea, pentru a fi în armonie cu lumea, devenim vrăjmaşi 
ai lui Dumnezeu. 

Fratele şi sora K. nu au apreciat lumina privitoare la reforma 
sănătăţii. Ei nu au găsit că aceasta are vreo legătură cu solia îngerului 
al treilea. Providența i-a scos pe cei din poporul lui Dumnezeu 
din obiceiurile extravagante ale lumii, i-a îndepărtat de îngăduirea 
apetitului şi a pasiunii, pentru a se plasa pe platforma tăgăduirii de 
sine şi a cumpătării în toate lucrurile. Poporul pe care-l conduce 

Dumnezeu va fi deosebit. Ei nu vor fi asemenea lumii. Însă, dacă 
urmează călăuzirea lui Dumnezeu, ei vor împlini scopurile Sale şi 
vor preda voinţei Lui propria lor voinţă. Hristos va locui în inimă. 
Templul lui Dumnezeu va fi sfânt. Trupul vostru, spune apostolul, 
este templul Duhului Sfânt. Dumnezeu nu cere de la copiii Săi 
tăgăduirea de sine în detrimentul tăriei fizice. El le cere să respecte 
legile naturale, să-şi păstreze sănătatea fizică. Calea naturală este 
drumul marcat de EI, şi aceasta este suficient de largă pentru orice 
creştin. Dumnezeu a asigurat cu mână largă un belşug de daruri 
mărinimoase de tot felul pentru subzistenţa şi bucuria noastră. Însă 
ca noi să ne putem bucura de apetitul natural, care va păstra sănătatea 
şi prelungi viaţa, El pune restricţii asupra poftei. El spune: Fiţi atenţi, 
înfrânaţi-vă şi tăgăduiţi apetitul nefiresc. Dacă ne creăm un apetit 
stricat, violăm legile fiinţei noastre şi ne asumăm răspunderea pentru 
faptul că am fi abuzat de corpurile noastre şi că am adus boala asupra 
noastră. 

Spiritul şi puterea lui Ilie au mişcat inimile înspre reformă şi 
le-a călăuzit spre înţelepciunea celor drepţi. Fratele şi sora K. nu 
au fost convertiți la reforma sănătăţii, în ciuda dovezilor numeroase 
pe care le-a furnizat Dumnezeu despre acest subiect. Tăgăduirea de 
sine este esenţială pentru religia adevărată. Cei care nu au învăţat să 
se lepede de sine sunt lipsiţi de o evlavie vie, practică. Nu ne putem 
aştepta la altceva decât ca cerinţele religiei să vină în contact cu 
simţămintele firii şi cu interesele lumești. Este de lucru pentru toţi 
în via Domnului. Nimeni nu ar trebui să stea degeaba. Toţi îngerii 
lui Dumnezeu se află în mişcare, urcând la cer şi coborând iarăşi 
pe pământ cu solii de îndurare şi avertizare. Aceşti soli îngereşti 
lucrează la mintea şi inima oamenilor. Există pretutindeni bărbaţi 
şi femei ale căror inimi sunt dispuse să se lase inspirate de adevăr. 
Dacă aceia care cunosc adevărul ar lucra acum împreună cu Duhul 
lui Dumnezeu, am vedea împlinită o mare lucrare. 

Noi câmpuri sunt deschise, în care toţi îşi pot pune la probă 
chemarea printr-un efort experimental pentru a aduce suflete afară 
din întuneric şi eroare, stabilindu-le astfel pe platforma adevărului 
veşnic. Dacă fratele şi sora K. simt că Dumnezeu i-a chemat în 
lucrarea Sa, ei au destul de făcut pentru a chema păcătoşi la pocăință; 
însă, pentru ca Dumnezeu să lucreze în şi prin ei, au nevoie de o 
convertire deplină. Lucrarea de pregătire a unui popor pentru venirea 

lui Hristos în aceste ultime zile este o lucrare cu desăvârşire solemnă 
şi sfântă şi reclamă lucrători devotați, lipsiți de egoism. Cei ce au 
umilinţă, credinţă, energie, perseverenţă şi hotărâre vor găsi destule 
de făcut în via Stăpânului. Există îndatoriri importante de împlinit, 
care cer seriozitate şi o exercitare a tuturor puterilor. Dumnezeu 
acceptă slujirea de bunăvoie. Dacă adevărul pe care-l mărturisim are 
o importanţă atât de covârşitoare încât să hotărască soarta sufletelor, 
cât de atenţi ar trebui să fim când îl prezentăm! 

„Cărarea celor drepţi este ca lumina strălucitoare, care merge 
crescând până la miezul zilei.“ Frate şi soră K., dacă aţi fi mers 
în lumină, în timp ce aceasta strălucea pe cărarea voastră, dacă v- 
aţi fi apropiat mai mult de Dumnezeu, dând crezare cu statornicie 
adevărului şi umblând cu umilinţă înaintea lui Dumnezeu în lumina 
pe care a dat-o, aţi avea acum o experienţă de o valoare inestimabilă. 
Dacă aţi fi cultivat talentele pe care vi le-a împrumutat Dumnezeu, 
aţi fi strălucit ca lumini în lume. Însă lumina tuturor celor care nu 
umblă în ea devine întuneric. Pentru a fi acceptaţi şi binecuvântaţi de 
Dumnezeu aşa cum au fost părinţii noştri, trebuie să fim credincioşi 
ca ei. Trebuie să tragem foloase de pe urma luminii noastre, după 
cum au făcut-o profeţii credincioşi din vechime. Dumnezeu cere de 
la noi în raport cu harul pe care l-a revărsat asupra noastră, iar El 
nu va accepta nimic mai prejos decât ceea ce pretinde. Toate justele 
Sale cereri trebuie împlinite pe deplin. Pentru ca noi să ne achităm 
de responsabilităţi, trebuie să stăm pe acel teren înălţat pe care l-a 
pregătit pentru noi ordinea şi înaintarea adevărului sacru. 

Fratele L. nu reuşeşte să obţină acea influenţă sfinţitoare a ade- 
vărului lui Dumnezeu asupra inimii. El nu este îngăduitor, umil şi 
îndelung răbdător cum ar trebui să fie. Se tulbură uşor; eul se înalță 
şi el spune şi face multe lucruri fără să reflecteze cum se cuvine. El 
nu exercită întotdeauna o influenţă mântuitoare. Dacă ar fi impregnat 
cu Duhul lui Hristos, s-ar putea prinde cu o mână de Cel puternic, în 
timp ce cu mâna credinţei şi iubirii s-ar întinde către bietul păcătos. 
Fratele L. are nevoie de puternica influenţă a iubirii divine; căci 
aceasta i-ar înnoi şi rafina inima, i-ar sfinţi viaţa, ar înălța şi înnobila 
omul în întregime. Atunci cuvintele şi faptele sale ar avea mireasma 
cerului, şi nu a propriului său duh. 

Dacă sunt sădite în inimă cuvintele vieţii veşnice, se va aduce 
roadă în neprihănire şi pace. Trebuie să birui spiritul de independenţă 

şi trufie, dragul meu frate. Ar trebui să cultivi un spirit care este 
dispus să fie învăţat şi sfătuit. Indiferent de ce ar spune sau face 
alţii, ar trebui să spui: Ce are a face aceasta cu mine? Hristos m-a 
îndemnat să-L urmez. Ar trebui să cultivi un spirit de blândeţe. Ai 
nevoie de experienţă în ce priveşte adevărata evlavie, căci, dacă nu ai 
acest lucru, nu te poţi angaja cu pricepere în lucrarea lui Dumnezeu. 

Duhul tău trebuie să se înmoaie şi să fie supus, fiind adus la 
ascultarea faţă de voinţa lui Hristos. Ar trebui să păstrezi în orice 
situaţie acea demnitate a umilinţei ce caracterizează pe orice urmaş 
al lui Isus. Comportamentul nostru, cuvintele şi acţiunile noastre 
predică de la sine altora. Suntem epistole vii, cunoscute şi citite de 
toți oamenii. 

Ar trebui să fii cu băgare de seamă să nu predici adevărul dintr- 
un spirit de ceartă sau împotrivire; căci, dacă faci astfel, cu siguranţă 
vei întoarce lupta împotriva ta şi vei fi găsit că faci să înainteze cauza 
vrăjmaşului mai degrabă decât cea a adevărului lui Dumnezeu. Ori 
de câte ori te angajezi într-un diferend, ar trebui s-o faci dintr-un 
simţământ al datoriei. Dacă faci din Dumnezeu tăria ta şi te supui, 
lăsând ca adevărul să câştige biruinţa, mijloacele folosite de Satana 
şi săgețile sale arzătoare vor cădea chiar împotriva lui, iar tu vei fi 
întărit, păzit de greşeli şi de orice cale falsă. Ai nevoie să cultivi 
prevederea şi să nu înaintezi cu grabă în propria ta putere. Lucrarea 
este importantă şi sacră şi ai nevoie de multă înţelepciune. Ar trebui 
să te sfătuieşti cu fraţii care au experienţă în lucrare. Însă, mai presus 
de orice altceva, ar trebui să îţi cunoşti bine propriile slăbiciuni şi 
primejdii şi să-ţi întăreşti punctele slabe din caracter, pentru a nu 
cădea pe calea credinţei. 

Trăim sub ameninţarea primejdiilor din ultimele zile şi, dacă vom 
avea un spirit de mândrie şi independenţă, vom fi expuşi şiretlicurilor 
lui Satana şi vom fi biruiţi. Independenţa trebuie îndepărtată de 
la tine şi tu să fii ascuns în Dumnezeu, depinzând numai de El 
pentru a primi putere. Bisericile nu au nevoie de munca ta. Dacă eşti 
consacrat lui Dumnezeu, poţi lucra în câmpuri noi, iar Dumnezeu va 
lucra cu tine. Dumnezeu va accepta o inimă şi o viaţă curată. Nu va 
privi la nimic mai prejos de acestea. Trebuie să suferim cu Hristos 
dacă vrem să domnim împreună cu El. 

Fratele M. ar fi putut realiza lucruri bune dacă, cu ani în urmă, 
ar fi dat totul pentru Hristos. El nu a fost sfințit prin adevăr; inima 

lui nu a fost cinstită faţă de Dumnezeu. El şi-a ascuns talantul în 
pământ. Ce va spune acela care şi-a folosit talentele într-un mod 
greşit, când Stăpânul îi va cere să dea socoteală de isprăvnicia sa? 
Fratele M. nu a fost o pricină de laudă pentru cauza lui Dumnezeu. 
Este primejdios să te lupţi cu providenţa lui Dumnezeu şi să fii 
nemulţumit aproape de orice lucru, ca şi când ar fi fost un aranjament 
special de împrejurări menit să ispitească şi să distrugă. Lucrarea 
de limpezire şi curăţire pentru a ne pregăti pentru cer este o mare 
lucrare şi ne va costa multe încercări şi suferinţe, deoarece voinţa 
noastră nu este supusă voinţei lui Hristos. Trebuie să umblăm prin 
cuptor până când focul va fi consumat reziduurile şi vom fi curățiți, 
reflectând chipul divin. Cei care îşi urmează înclinațiile şi se lasă 
conduşi de aparenţe nu au o judecată bună cu privire la ceea ce 
face Dumnezeu. Ei sunt plini de nemulţumire. Văd eşec acolo unde 
este un real triumf şi o mare pierdere acolo unde este câştig; şi, 
asemenea lui Iacov, ei sunt gata să exclame: „Toate acestea îmi stau 
împotrivă“, când tocmai lucrurile de care se plâng lucrează împreună 
pentru binele lor. 

Fără cruce nu există nici coroană. Cum poate fi cineva tare în 
Domnul fără încercări? Pentru a avea tărie, ne trebuie exerciţiu. 
Pentru a avea o credinţă puternică, trebuie să fim puşi în împrejurări 
în care credinţa noastră va fi pusă la lucru. Chiar înainte de martiriul 
său, apostolul Pavel l-a povăţuit pe Timotei: „Suferă împreună cu 
Evanghelia, prin puterea lui Dumnezeu“. Prin multe strâmtorări 
urmează să intrăm în Împărăţia lui Dumnezeu! Mântuitorul nostru 
a fost încercat în toate modurile posibile şi totuşi El a triumfat 
neîncetat în Dumnezeu. Este privilegiul nostru să fim puternici în 
tăria lui Dumnezeu, în toate împrejurările, şi să ne lăudăm cu crucea 
lui Hristos. 

Dragă soră N.: În viziunea ce mi s-a dat pe 10 decembrie 1871, 
am văzut că unele lucruri fuseseră mari piedici în calea restabilirii 
sănătăţii tale. Trăsăturile tale particulare de caracter te-au împiedicat 
să te bucuri de binele pe care l-ai fi putut primi şi să-ţi recapeţi 
sănătatea, aşa cum s-ar fi putut întâmpla. 

Tu ai o rutină anume după care acţionezi şi nu te laşi deloc 
întoarsă de la ea. Ai idei proprii pe care le aplici, când, adesea, 
ele nu sunt în armonie cu legile care guvernează trupul, ci doar cu 
Judecata ta. 

Tu ai o fire încăpăţânată şi o voinţă neînduplecată şi crezi că înţe- 
legi propriul caz mai bine decât o pot face alţii, pentru că te conduci 
după simţăminte. Eşti călăuzită de sentimente şi te conduci doar 
după experienţa ta. Ai încercat cutare sau cutare plan spre deplina ta 
satisfacţie şi ai hotărât că e cel mai bine să urmezi propria judecată 
în cazul tău. Însă care a fost standardul pe care l-ai avut? Răspuns: 
sentimentele. Acum, sora mea, ce-au sentimentele de-a face cu ele- 
mentele faptice, reale în acest caz? Prea puţin. Sentimentele sunt 
un criteriu nefericit, mai ales când sunt guvernate de o imaginaţie 
bogată şi o voinţă neclintită. Eşti o fire foarte hotărâtă şi ai înaintea 
ta un plan trasat clar; însă nu abordezi cazul tău dintr-o perspectivă 
corectă. Judecata ta nu este un lucru în care să te poţi încrede când 
este vorba chiar de cazul în care te afli. 

Mi s-a arătat că reuşisei să-ţi ameliorezi starea întrucâtva, dar nu 
într-atât de mult, de repede şi deplin cum ar fi trebuit, aceasta pentru 
că îţi iei cazul în propriile mâini. Pentru acest motiv şi pentru ca să 
poţi simţi că este de datoria ta să te laşi călăuzită de judecata celor 
cu mai multă experienţă, am dorit să vii la Institutul de Sănătate. 
Medicii de la acest Institut cunosc boala, cauzele şi tratamentul co- 
rect pentru ea mai bine decât poţi tu; şi dacă vei renunţa de bunăvoie 
la ideile tale fixe şi vei accepta judecata lor, există nădejdea de a te 
însănătoşi. Dacă refuzi însă să faci aceasta, nu văd nici o speranţă să 
ajungi la ceea ce-ai putea fi, printr-un tratament adecvat. 

După cum am spus-o şi mai înainte, tu, sora mea, te bizui pe 
experienţă. Experienţa ta hotărăşte să urmezi o anumită cale. Dar 
ceea ce unii numesc experienţă nu este deloc aşa ceva; este pur 
şi simplu obicei sau doar o îngăduinţă urmată orbeşte adeseori cu 
ignoranță, printr-o hotărâre neschimbată, încăpăţânată şi fără a ju- 
deca obiectiv sau a te informa cu privire la legile care acţionează în 
direcţia obţinerii rezultatului dorit. 

Experienţa reală constă într-o diversitate de experimente atente, 
efectuate cu mintea eliberată de prejudecăţi şi fără a fi condusă 
de păreri şi obiceiuri fixate anterior. Rezultatele sunt reţinute cu 
multă grijă şi cu o mare dorinţă de a învăţa, de a ameliora şi de a 
reforma în cazul oricărui obicei care nu este în armonie cu legile 
fizice şi morale. Ideea ca alţii să conteste ceea ce tu ai învăţat prin 
experienţă ţi se pare o nebunie şi chiar o cruzime. Există însă mai 
multe erori primite şi reţinute cu putere din idei greşite provenind 
din experienţă decât din oricare altă cauză, pentru motivul că nu 
este deloc experienţă ceea ce este în general numit astfel; aceasta 
pentru că nu a existat niciodată o testare corectă printr-un experiment 
real şi o cercetare amănunţită, alături de o cunoaştere a principiului 
implicat în acţiune. 

Experienţa ta mi-a fost arătată ca fiind o experienţă în care nu 
putem avea încredere, pentru că este împotriva legilor naturale. Ea 
se află în conflict cu principiile neschimbătoare ale organismului. 
Superstiţia, draga mea soră, care este concepută de o imaginaţie 
bolnavă, te pune în conflict cu ştiinţa şi principiul. Ce vei alege? 
Puternicele tale prejudecăţi şi ideile fixe în legătură cu calea cea mai 
bună de urmat în ce te priveşte te-au ţinut multă vreme departe de 
ceea ce este bine. Am înţeles cazul tău cu ani în urmă, dar nu m-am 
simţit în stare să îţi prezint această chestiune într-un mod atât de 
clar, încât să o poţi vedea şi înţelege şi să foloseşti practic lumina ce 
ţi-a fost dată. 

Astăzi există mulți suferinzi care vor rămâne pentru totdeauna 
astfel, din cauză că nu pot fi convinşi că nu au o experienţă în 
care pot avea încredere. Creierul este coordonatorul trupului, sediul 
tuturor forţelor neuronale şi al gândirii. Nervii, care pornesc de la 
creier, controlează corpul. Prin nervii cranieni, impresiile mentale 
sunt transmise mai departe către toţi nervii corpului, ca prin fire 
de telegraf; şi ei controlează activitatea vitală a fiecărei părți a 

organismului. Toate organele de mişcare sunt dirijate de informațiile 
pe care le primesc de la creier. 

Dacă mintea ta este învățată şi convinsă că o baie îţi va face 
rău, informația mentală este transmisă tuturor nervilor din corp. 
Nervii controlează circulația sângelui; din această cauză, sângele, 
prin sugestionarea minții, rămâne congestionat în vasele sangvine 
şi efectele benefice ale băii sunt pierdute. Aceasta numai pentru 
că sângele este oprit de minte şi voință să curgă liber şi, venind 
la suprafață, să stimuleze circulația. De pildă, ai impresia că, dacă 
vei face o baie, o să te pătrundă frigul. Creierul trimite această 
informație nervilor din corp, iar vasele sangvine, supuse voinței tale, 
nu-şi pot îndeplini sarcina de a provoca o reacție după baie. Nu există 
vreo rațiune ştiinţifică sau filozofică pentru care o baie ocazională, 
pregătită cu multă grijă, ar putea să-ți aducă altceva decât un bine 
real. Şi aceasta mai cu seamă în cazul în care nu este făcut decât 
puţin exercițiu fizic, pentru a pune în mişcare muşchii şi pentru 
a ajuta sângele să circule în organism. Baia eliberează pielea de 
impurităţile acumulate, care se depun neîncetat, şi menţine pielea 
suplă şi hidratată, ajutând prin acest lucru la sporirea şi echilibrarea 
circulaţiei sângelui. 

Persoanele sănătoase ar trebui să nu neglijeze baia pentru nici un 
motiv. Ar trebui să facă tot posibilul să aibă două băi pe săptămână. 
Cei care nu se bucură de sănătate au impurități ale sângelui şi pielea 
nu se află într-o stare igienică. Mulțimea de pori, ca nişte guri mici 
prin care respiră corpul, se astupă şi se umplu cu materie reziduală. 
Pielea are nevoie să fie curăţită bine şi cu multă grijă, pentru ca porii 
să-şi poată face lucrarea de a elibera corpul de impurități; de aceea, 
persoanele slăbite, care sunt atinse de boală, au, fără îndoială, nevoie 
de avantajele şi binecuvântările băii de două ori pe săptămână; şi 
adesea este imperios necesar să se facă baie chiar de mai multe ori. 
Fie că persoana este bolnavă, fie că este sănătoasă, respiraţia este 
mai bună şi mai uşoară dacă face în mod curent baie. Prin aceasta, 
muşchii devin mai flexibili, mintea şi corpul sunt deopotrivă învi- 
orate, intelectul este mai pătrunzător şi fiecare facultate a minţii se 
umple de viaţă. Baia linişteşte nervii. Provoacă transpiraţia gene- 
rală, înviorează circulaţia, deblochează congesuile din organism şi 
acţionează în mod benefic asupra rinichilor şi aparatului urinar. Baia 

ajută intestinelor, stomacului şi ficatului, dând fiecăruia putere şi o 
viață nouă. 

Stimulează de asemenea digestia, iar organismul, în loc să ajungă 
slăbit, se întăreşte. În loc să mărească probabilitatea de a răci, o baie 
făcută în mod corect tonifică organismul împotriva răcelii, pentru 
că circulația se îmbunătăţeşte şi organele uterine, care sunt conges- 
tionate într-o măsură mai mică sau mai mare, sunt deblocate; căci 
sângele este adus la periferie şi se obţine o circulaţie mult mai bună 
şi regulată a sângelui prin toate vasele sangvine. 

Se spune că experienţa este cel mai bun învăţător. Experienţa 
adevărată este într-adevăr superioară cunoaşterii teoretice, din cărți. 
Însă obiceiul şi ceea ce este la modă îi încing parcă pe bărbaţi şi 
femei cu cercuri de fier, iar aceştia se îndreptăţesc în general prin 
experienţă, în sensul larg răspândit al termenului. Foarte mulţi au 
nesocotit experienţa prețioasă. Ei s-au prins cu putere de obiceiu- 
rile lor vătămătoare, care, hotărât, slăbesc sănătatea fizică, mintală 
şi morală, iar când cauţi să-i instruieşti, îşi apără modul de viaţă, 
sprijinindu-se pe experienţa lor. Experienţa adevărată este însă în 
armonie cu legile naturale şi cu ştiinţa. 

În această privinţă, am întâlnit cele mai mari dificultăţi legate 
de problemele religioase. Pot fi prezentate faptele cele mai clare 
şi aduse înaintea minţii adevărurile cele mai simple, susţinute de 
Cuvântul lui Dumnezeu, însă urechea şi inima vor fi închise, iar 
argumentul cel mai convingător este: „experienţa mea“. Unii vor 
spune: „Domnul m-a binecuvântat în ceea ce cred şi fac; de aceea 
nu pot fi greşit.“ Ei se prind de „experienţa mea“ şi resping cele mai 
înălţătoare şi mai sfinţitoare adevăruri ale Bibliei pentru ceea ce lor 
le place să numească experienţă. Multe dintre cele mai grosolane 
obiceiuri sunt susţinute cu argumentul experienţei. Mulţi nu reuşesc 
să ajungă la acea desăvârşire fizică, intelectuală şi morală pe care 
este privilegiul şi datoria lor de a o obţine, pentru că vor sări în 
apărarea trăiniciei şi caracterului sigur al experienţei lor, deşi acea 
experienţă, în mod greşit considerată astfel, este în contradicţie cu 
faptele date pe faţă în modul cel mai clar. Vom vedea cum bărbaţi şi 
femei, ale căror obiceiuri sucite le-au distrus constituţia şi sănătatea, 
îşi vor recomanda experienţa ca fiind sigură de urmat şi pentru alţii, 
când tocmai această experienţă i-a jefuit de vitalitate şi sănătate. Ar 
putea fi date multe exemple pentru a arăta cum au fost amăgiţi aceia 

care s-au încrezut în experiența lor. 

Domnul l-a făcut pe om integru la început. El a fost creat cu 
o minte perfect echilibrată, toate organele fiind în mod desăvârşit 
dimensionate şi întărite. Adam a fost tipul bărbatului perfect. Fie- 
care calitate a minţii era bine proporţionată, fiecare având o lucrare 
distinctă şi totuşi dependente unele de altele, pentru ca oricare dintre 
acestea să poată fi folosită în întregime şi în mod corect. Lui Adam 
şi Evei li s-a permis să mănânce din toţi pomii din grădină, toți în 
afară de unul. Domnul a spus perechii sfinte: „În ziua în care veţi 
mânca din pomul cunoştinţei binelui şi răului, veţi muri negreşit.“ 
Eva a fost înşelată de şarpe să creadă că Dumnezeu nu va face după 
cum a zis. „Hotărât că nu veţi muri“, a spus şarpele. Eva a mâncat 
şi şi-a închipuit că a fost cuprinsă de senzațiile unei vieţi noi, mai 
înalte. Ea a dat fructul soţului ei şi ceea ce a avut o influenţă co- 
pleşitoare asupra lui a fost experienţa ei. Şarpele spusese că nu vor 
muri, iar ea nu simţea vreun efect rău după ce mâncase din fruct, 
nimic din ceea ce ar putea fi interpretat ca însemnând moarte, ci, aşa 
cum spusese şarpele, o senzaţie plăcută pe care Eva şi-a închipuit că 
îngerii trebuie s-o fi avut. Experienţa ei s-a aşezat împotriva poruncii 
clare a Marelui Iehova şi Adam s-a lăsat sedus de experienţa soţiei 
lui. Aşa stau lucrurile în general în lumea religioasă. Poruncile clare 
ale lui Dumnezeu sunt încălcate şi „pentru că nu se aduce repede la 
îndeplinire hotărârea dată împotriva faptelor rele, de aceea este plină 
inima fiilor oamenilor de dorinţa să facă rău“. 

Înaintea celor mai lămurite porunci ale lui Dumnezeu, bărbaţii 
şi femeile vor să-şi urmeze propriile înclinații şi apoi îndrăznesc să 
se roage pentru ceea ce au făcut pentru a-L convinge pe Dumnezeu 
să le îngăduie să meargă împotriva voinţei Sale clar exprimate. 
Domnul nu are plăcere faţă de astfel de rugăciuni. Satana vine 
lângă asemenea persoane, aşa cum s-a apropiat de Eva în Eden, şi le 
impresionează, iar ele îşi manifestă propria gândire, lucru despre care 
spun că este cea mai minunată experienţă pe care le-a dat-o Domnul. 
O experienţă reală se va armoniza perfect cu legile naturale şi divine. 
Experienţa falsă se va îndrepta împotriva ştiinţei şi principiilor lui 
Iehova. Lumea religioasă este acoperită cu un giulgiu de întunecime 
morală. Superstiţia şi bigotismul controlează mintea bărbaţilor şi 
femeilor şi le întunecă judecata, astfel încât ei nu îşi dau seama de 

datoria pe care o au faţă de semenii lor şi de aceea de a se supune în 
mod desăvârşit voinţei lui Dumnezeu. 

Balaam L-a întrebat pe Dumnezeu dacă ar putea să blesteme 
pe Israel, pentru că, dacă ar fi făcut-o, avea făgăduinţa unei mari 
răsplături. lar Dumnezeu a zis: „Să nu te duci“, dar el a fost rugat 
iarăşi de soli şi i s-au prezentat tentaţii şi mai mari. Lui Balaam 
1 se arătase voia Domnului în această chestiune, dar el îşi dorea 
atât de mult răsplata, încât s-a aventurat să-L întrebe pe Dumnezeu 
pentru a doua oară. Domnul i-a permis lui Balaam să meargă. Apoi 
a avut o experienţă minunată; dar cine ar vrea să fie călăuzit de 
o asemenea experienţă? Există unii care şi-ar înţelege clar datoria, 
dacă aceasta ar fi în armonie cu înclinațiile lor naturale. Împrejurările 
şi raţiunea le pot arăta cu claritate care este datoria lor, dar când 
acestea sunt împotriva înclinațiilor lor fireşti, dovezile sunt deseori 
lăsate deoparte. Apoi, aceste persoane se vor încumeta să meargă 
la Dumnezeu pentru a afla care le este datoria. Dar Dumnezeu nu 
va accepta să ne purtăm cu El cu uşurătate. El va permite acestor 
persoane să-şi urmeze dorinţele propriilor inimi. „Dar poporul Meu 
n-a ascultat de glasul Meu. Atunci i-am lăsat în împietrirea inimii 
lor şi au urmat sfaturile lor.“ 

Cei care doresc să urmeze o cale care corespunde capriciilor lor 
sunt în pericolul de a fi lăsaţi să-şi urmeze propriile înclinații şi să 
creadă că sunt îndrumările Duhului lui Dumnezeu. Datoria unora 
este arătată suficient de clar prin împrejurări şi fapte; însă, chemaţi 
de prietenii lor care se armonizează cu propriile lor înclinații, ei se 
îndepărtează de cărarea datoriei şi trec pe lângă dovezile clare ale 
situaţiei date; apoi, cu o conştiinciozitate aparentă, se roagă mult şi 
serios pentru lumină. Ei au simţăminte sincere legate de acea ches- 
tiune şi interpretează aceasta ca fiind Duhul lui Dumnezeu. Dar sunt 
amăgiţi. Această comportare întristează pe Duhul lui Dumnezeu. 
Ei au avut lumină şi, chiar prin raţiunea lucrurilor, ar fi trebuit să 
priceapă care este datoria lor; însă câteva perspective atrăgătoare 
înclină mintea lor în direcţia greşită, iar ei le pun stăruitor înaintea 
Domnului şi insistă, iar Domnul îngăduie ca ei să-şi urmeze propria 
cale. Au o pornire atât de puternică să acţioneze după mintea lor, 
încât El le îngăduie aceasta şi îi lasă să suporte consecinţele. Aceştia 
îşi închipuie că au o experienţă minunată. 

Draga mea soră, fermitatea constituie o influență puternică şi 
stăpânitoare în mintea ta. Ai dobândit tăria de a înfrunta cu curaj 
împotrivirile şi de a duce până la capăt planuri dificile şi chiar foarte 
încurcate. Nu agreezi controversele. Eşti foarte sensibilă şi cu adâncă 
simţire. Eşti foarte conştiincioasă şi trebuie ca propria ta judecată 
să fie convinsă înainte să poţi fi de acord cu părerile altora. Dacă 
sănătatea ta fizică nu ar fi avut de suferit, ai fi devenit o femeie 
extrem de folositoare. Ai fost multă vreme bolnavă, şi aceasta ți- 
a afectat imaginaţia într-atât, încât gândurile tale s-au concentrat 
asupra propriei persoane şi aceeaşi imaginaţie ţi-a prejudiciat corpul. 
Obiceiurile tale nu au fost bune în multe privinţe. Hrana ta nu a 
fost de calitatea sau în cantitatea corespunzătoare. Ai mâncat prea 
mult şi calitatea alimentelor a fost slabă, încât acestea nu au putut 
fi schimbate într-un sânge bun. Ţi-ai educat stomacul cu o astfel de 
alimentaţie. Judecata ta ţi-a spus că aceasta era cea mai bună, pentru 
că nu îţi provoca decât tulburări uşoare. Însă nu era o experienţă 
corectă. Stomacul nu primea din acele alimente vigoarea pe care ar 
fi trebuit s-o primească. Luată într-o stare lichidă, hrana nu asigura 
organismului o vigoare sănătoasă sau un tonus bun. Dar, când îți vei 
schimba acest obicei şi vei mânca mai mult alimente solide şi mai 
puţin din cele lichide, stomacul tău se va deranja. În ciuda acestui 
lucru, să nu renunţi la linia aleasă; ar trebui să-ţi educi stomacul 
să suporte o alimentaţie solidă. Ai purtat prea multe articole de 
îmbrăcăminte şi ţi-ai debilitat pielea făcând aşa. Nu ai dat corpului 
şansa de a respira. Porii pielii, „gurile“ mici prin care respiră corpul, 
s-au închis, iar organismul s-a umplut de impurități. 

Obiceiul tău de a umbla cu trăsura în aer liber şi sub razele 
soarelui ţi-a fost benefic. Viaţa în aer liber ţi-a priit, aşa încât acum 
te bucuri de tăria fizică pe care o ai. Dar ai neglijat un alt tip de 
exerciţiu fizic, care ţi-ar fi folosit chiar mai mult decât acesta. Ai 
depins de trăsură pentru a te deplasa chiar şi pe distanţe mici. Te-ai 
gândit că ţi-ar dăuna să faci până şi un drum scurt pe Jos şi, dacă l-ai 
fi făcut, te-ai fi simţit obosită. În această privinţă însă nu poţi avea 
încredere în experienţa ta. 

Aceeaşi putere motrice, pe care o foloseşti urcând şi coborând din 
trăsură, urcând şi coborând scările, ar putea fi tot atât de bine folosită 
pentru deplasarea pe jos şi pentru îndeplinirea îndatoririlor obişnuite 
şi necesare ale vieţii. Ai simţit că nu ai putea avea grija hainelor sau 

a alimentației soțului tău. Ştii, sora mea, această incompetență există 
mai mult în imaginația ta decât în realitate. Gândeşti că te va obosi 
şi te va pune la încercare peste măsură să faci una sau alta; şi chiar 
aşa este. Dar ai o tărie care, folosită în mod practic şi economic, va 
aduce mult bine şi te va face mult mai folositoare şi fericită. Ai o aşa 
mare frică de a deveni neajutorată, încât nu-ţi foloseşti tăria cu care 
te-a binecuvântat Domnul. şi-ai ajutat soţul în multe privinţe. Dar 
i-ai pus în acelaşi timp răbdarea şi tăria la încercare. Când el a crezut 
Că ţi-ai putea schimba unele obiceiuri, îmbunătăţindu-ţi starea, ai 
simţit că el nu-ţi înţelege problema. Prietenii tăi au fost de părere că 
ai putea fi mai folositoare în căminul tău, iar nu atât de neajutorată. 
Aceasta te-a umplut de durere. Ai crezut că nu te înţeleg. Unii te-au 
apăsat în mod neînţelept cu părerea lor despre tine; şi acest lucru te-a 
durut. Ai simţit că Dumnezeu te va ajuta, răspunzând la rugăciune — 
şi chiar ai fost ajutată de multe ori în felul acesta. Dar nu ai câştigat 
acea tărie fizică de care era privilegiul tău să te bucuri, pentru că 
nu ţi-ai făcut partea. Nu ai lucrat în unire deplină cu Spiritul lui 
Dumnezeu. 

Domnul ţi-a dat o lucrare de făcut, pe care nu S-a oferit s-o 
facă în locul tău. Ar trebui să acţionezi din principiu, în armonie 
cu legea naturală, indiferent de ceea ce simţi. Ar trebui să începi să 
acţionezi după lumina pe care ţi-a dat-o Dumnezeu. S-ar putea să 
nu fii în stare să faci acest lucru dintr-o dată, dar poţi realiza mult 
dacă acţionezi treptat, în credinţă, având încredere că Dumnezeu va 
fi ajutorul tău, că te va întări. Ai putea să faci exerciţiu fizic mergând 
pe jos şi împlinind sarcini în familia ta care să-ţi ceară o muncă 
uşoară, fără să fii atât de dependentă de alţii. Conştiinciozitatea de 
care eşti capabilă îţi va da o tărie şi mai mare. Dacă ţi-ai folosi mai 
mult mâinile şi nu ţi-ai mai pune creierul să facă planuri pentru alţii, 
tăria ta fizică şi mintală ar creşte. Creierul tău nu este leneş, dar 
nu există un volum de muncă efectuat în mod corespunzător şi de 
celelalte organe ale corpului. Exerciţiul fizic, pentru a fi în avantajul 
tău, trebuie să fie sistematizat şi îndreptat asupra organelor debilitate, 
pentru ca acestea să poată fi întărite prin folosire. Vindecarea prin 
mişcare este un mare avantaj pentru un tip de pacienţi care sunt 
prea slabi pentru a face exerciţii fizice viguroase. Dar este o mare 
greşeală a tuturor celor bolnavi care fac mişcare uşoară şi ajung să 

depindă de aceasta, când ei sunt în stare să-şi exerseze muşchii în 
mod viguros şi neglijează să facă acest lucru. 

Mu de oameni în jurul nostru sunt bolnavi şi mor, când ar putea 
să se însănătoşească şi să trăiască, numai să vrea; imaginaţia lor îi 
opreşte însă. Se tem că starea li se va înrăutăţi dacă vor munci sau vor 
face exerciţii fizice, când tocmai acest lucru constituie schimbarea 
de care au nevoie pentru a se vindeca. Fără acesta, niciodată nu se 
pot simţi mai bine. Ar trebui să-şi exercite puterea voinţei, să se 
ridice deasupra durerilor şi slăbiciunii lor, să se implice într-o muncă 
folositoare şi să uite că au dureri de spate, de şolduri, de plămâni şi 
de cap. Neglijarea exersării întregului corp sau a unor porţiuni ale 
lui provoacă stări morbide. Inactivitatea oricărui organ al corpului 
va fi urmată de o scădere a dimensiunii şi tăriei mușchilor şi de o 
circulaţie leneşă a sângelui prin vasele sangvine. 

Dacă ai datorii de împlinit în viaţa casnică, nu crezi că-ţi este 
cu putinţă să le aduci la îndeplinire şi depinzi astfel de alţii. Uneori, 
îţi este extrem de greu să obţii ajutorul de care ai nevoie. În mod 
frecvent, consumi de două ori mai multă energie decât ai avea nevoie 
să-ţi împlineşti sarcina, tot plănuind şi căutând pe cineva care s-o 
îndeplinească în locul tău. Dacă te-ai hotărî odată să faci tu însăţi 
aceste mici lucruri şi îndatoriri familiale, ai fi binecuvântată şi în- 
tărită şi influenţa ta în cauza lui Dumnezeu ar fi mult mai mare. 
Dumnezeu i-a făcut pe Adam şi pe Eva în Paradis şi i-a înconjurat cu 
tot ceea ce era folositor şi încântător. El a sădit pentru ei o grădină 
minunată. Nici unei plante, pom sau floare nu-i lipsea vreun lucru, 
fie în privinţa folosinţei, fie ca ornament. Creatorul ştia că omul, 
lucrarea mâinilor Sale, nu putea fi fericit dacă nu avea o ocupaţie. 
Paradisul le încânta sufletele, însă acest lucru nu era de ajuns; ei 
trebuia să aibă ceva de lucru care să pună în mişcare acele organe 
minunate ale trupului. Domnul făcuse organele pentru a fi întrebuin- 
tate. Dacă fericirea ar fi constat în a nu face nimic, omul, în starea sa 
de nevinovăție, ar fi fost lăsat fără ocupaţie. Însă Cel care l-a făcut 
pe om ştia în ce avea să constea cea mai mare fericire a lui şi, de 
îndată ce l-a creat, i-a dat şi o lucrare de făcut. Pentru a fi fericit, 
trebuia să muncească. 

Dumnezeu ne-a dat tuturor câte ceva de făcut. Prin împlinirea 
diferitelor îndatoriri pe care le avem, şi care stau chiar pe cărarea 
noastră, vieţile noastre trebuie să devină folositoare, iar noi vom fi 

binecuvântați. Nu numai că organele corpului vor fi întărite prin 
exercițiu, dar şi mintea va dobândi tărie şi cunoştinţe prin acțiunea 
acestor organe. Activitatea unui singur muşchi, în timp ce toți ceilalți 
sunt lăsați fără nimic de făcut, nu-i va întări pe cei inactivi, aşa cum 
activitatea continuă a unuia dintre organele minţii nu va dezvolta şi 
întări organele nefolosite. Fiecare facultate a minţii şi fiecare muşchi 
are sarcina sa distinctă şi este nevoie ca toate să fie folosite pentru a 
fi dezvoltate corespunzător şi pentru a căpăta o vigoare sănătoasă. 
Fiecare organ şi fiecare muşchi are lucrarea sa de făcut în organismul 
viu. Fiecare rotiţă din mecanism trebuie să fie o rotiţă vie, activă. 
Piesele fine şi minunate ale organismului trebuie păstrate în mişcare, 
pentru a împlini obiectivul pentru care au fost destinate. Fiecare 
facultate are o influenţă asupra celorlalte şi trebuie ca toate să fie 
folosite pentru a fi dezvoltate cum se cuvine. Dacă un muşchi al 
corpului are o activitate mai mare decât altul, cel folosit mai mult 
va deveni mai mare şi va strica armonia şi frumuseţea dezvoltării 
organismului. Exerciţiile fizice diverse vor necesita folosirea tuturor 
muşchilor corpului. 

Cei care sunt slabi şi indolenţi nu ar trebui să cedeze înclinaţiei 
lor de a fi inactivi, privându-se astfel de aer liber, mergând pe jos sau 
lucrând în grădină. Vor fi foarte obosiţi, dar aceasta nu le va face rău. 
Tu, sora mea, vei simţi oboseala şi cu toate acestea nu-ţi va dăuna; 
odihna va fi mai dulce după aceea. Inactivitatea slăbeşte organele 
care nu sunt folosite. Iar când aceste organe sunt puse la lucru, se 
fac simţite durerile şi oboseala, pentru că muşchii au devenit slabi. 
Nu este o metodă bună să încetăm folosirea anumitor muşchi pentru 
că simţim dureri când îi punem în mişcare. Durerea este adesea 
cauzată de efortul organismului de a da viaţă şi vigoare acestor părți 
care sunt parțial lipsite de viaţă prin inactivitate. Mişcarea acestor 
muşchi ce nu au fost folosiţi mult timp va provoca durere, pentru că 
organismul îi trezeşte la viaţă. 

Mersul pe jos, în toate cazurile în care este posibil, este cel 
mai bun remediu pentru corpurile atinse de boală, căci prin acest 
exerciţiu sunt puse în mişcare toate organele corpului. Mulţi care 
depind de cura prin mişcare ar putea realiza mai mult prin exerciţiu 
muscular decât prin mişcările simple obişnuite. În unele cazuri, lipsa 
de exerciţiu fizic are ca efect slăbirea şi pipernicirea muşchilor şi 
intestinelor, iar aceste organe, care au devenit anemice din cauza 

nefolosirii lor, vor fi întărite prin exerciţiul fizic. Nu există nici un 
exerciţiu care poate lua locul mersului pe jos. Prin aceasta, circulaţia 
sângelui este mult îmbunătăţită. 

Folosirea membrelor îţi va fi de cel mai mare folos, soră N. Ai 
îmbrăţişat multe idei stranii şi ai fost foarte încrezătoare în tine 
însăţi, lucru care a fost spre răul tău. Atâta vreme cât te temi să te 
încredinţezi în mâinile medicilor şi crezi că îți înţelegi cazul mai 
bine decât o pot face aceştia, nu poţi beneficia de tratamentul pe care 
ţi-l aplică ei şi dimpotrivă, nu poţi decât să fii vătămată. Medicii 
nu-şi pot ajuta deloc pacienţii dacă nu le câştigă încrederea. Dacă îţi 
prescrii singură cura şi crezi că ştii mai bine decât medicii care este 


tratamentul pe care ar trebui să-l urmezi, nu poţi avea de câştigat. 


Trebuie să renunţi la încăpăţânarea şi ideile tale şi să nu-ţi mai pui 
în cap să te împotriveşti judecății şi sfaturilor lor. 

Domnul să te ajute, sora mea, aşa încât să nu ai doar credinţă, ci 
şi faptele corespunzătoare ei. 

Dragă soră O.: Cred că nu eşti fericită. Căutând să faci vreo 
lucrare mare, treci cu vederea îndatoririle imediate care stau chiar 
în calea ta. Nu eşti fericită, pentru că priveşti mai sus de datoriile 
mărunte ale vieţii de zi cu zi, pentru a înfăptui o lucrare mai mare, 
mai înaltă. Eşti neliniştită, neîmpăcată şi nemulțumită. Îţi place cu 
mult mai mult să porunceşti decât să executi. Îţi place mai mult să 
spui altora ce să facă decât să iei iniţiativa şi, cu voioşie, să faci tu 
însăţi acel lucru. 

Ai fi făcut căminul tatălui tău mai fericit dacă te-ai fi concentrat 
mai puţin asupra înclinaţiei tale şi mai mult asupra fericirii altora. 
Când eşti angajată în îndatoririle obişnuite ale vieţii, nu reuşeşti 
să pui suflet în munca ta. Mintea îţi zboară încoace şi încolo către 
o lucrare mai plăcută, mai înaltă sau mai onorabilă. Dar cineva 
trebuie să facă şi aceste lucruri care nu-ţi fac nici o plăcere, ba 
chiar îți displac. Aceste datorii simple, făcute de bunăvoie şi cu 
credincioşie, îţi vor oferi o educaţie pe care ai nevoie s-o dobândeşti 
pentru a avea dragoste de îndatoririle casnice. În aşa ceva ai de 
câştigat o experienţă extrem de importantă pentru tine, dar pe care 
nu o iubeşti. Murmuri când vine vorba de ceea ce îţi revine să faci, 
aducând nefericirea peste cei din jurul tău şi suferind tu însăţi o mare 
pierdere. Se poate să nu fii niciodată chemată să desfăşori o lucrare 
publică. Dar 

toate lucrările pe care le facem şi trebuie făcute, fie spălatul 
vaselor, fie punerea mesei, fie slujirea celor bolnavi, fie gătitul sau 
spălatul rufelor, au o importanţă morală. Şi până nu te vei apuca de 
aceste îndatoriri cu voioşie şi de bunăvoie, nu eşti pregătită pentru 
datorii mai mari şi mai înalte. Sarcinile umile care ne stau înainte 
trebuie să fie împlinite de cineva; iar cei ce le împlinesc ar trebui să 
simtă că înfăptuiesc o lucrare necesară şi onorabilă şi că, în misiunea 
lor, aşa umilă cum este, ei fac lucrarea lui Dumnezeu, întocmai ca şi 
Gabriel când a fost trimis la profeţi. Toţi lucrează după poziţia lor 
în sferele de activitate corespunzătoare. Femeia, în casa ei, ducând 

la îndeplinire îndatoririle simple ale vieții, care trebuie împlinite, 
poate şi ar trebui să dea pe față credincioşie, supunere şi iubire 
cu sinceritatea de care dau dovadă îngerii în sfera lor. Faptul că 
ne supunem voinței lui Dumnezeu face ca orice lucrare ce trebuie 
împlinită să fie onorabilă. 

Tu ai nevoie de dragoste şi afecţiune. Caracterul tău are nevoie de 
modelare. Îngrijorarea ta trebuie lăsată deoparte şi în locul acesteia 
ar trebui să nutreşti blândeţe şi iubire. Cultivă tăgăduirea de sine. N- 
am fost făcuţi îngeri, ci mai jos decât îngerii, totuşi lucrarea noastră 
este importantă. Nu suntem în cer, ci pe pământ. Când vom fi în 
cer, vom fi calificaţi pentru împlinirea lucrării alese şi înălţătoare a 
cerului. Aici, în această lume, trebuie să fim puşi la probă şi încercaţi. 
Ar trebui să fim înarmaţi pentru luptă şi pentru datorie. 

Cea mai înaltă datorie ce îi revine tineretului este cea din pro- 
priile cămine, de a binecuvânta pe tată şi pe mamă, pe fraţi şi surori 
prin afecţiune şi interes sincer. Aici, ei pot arăta tăgăduire de sine şi 
generozitate prin grija pe care o au şi ceea ce fac pentru alţii. Femeia 
nu va fi niciodată înjosită prin această lucrare. Este sarcina cea mai 
sfântă şi mai înălţată pe care o poate avea. Ce influenţă poate avea 
o soră asupra fraţilor! Dacă este corectă, ea poate influenţa dezvol- 
tarea caracterului fraţilor săi. Rugăciunile, blândeţea şi afecțiunea 
ei pot face mult într-o familie. Sora mea, aceste calităţi nobile nu 
pot fi niciodată transmise şi altor minţi dacă nu există mai întâi în 
propria ta minte. Acea satisfacţie a minţii, acea afecţiune, blândeţe 
şi acea fire senină care vor atinge fiecare inimă vor reflecta asupra 
propriei tale persoane ceea ce inima ta oferă celorlalți. Dacă Hristos 
nu domneşte în inimă, va exista nemulţumire şi diformitate morală. 
Egoismul va pretinde de la alţii ceea ce noi nu suntem dispuşi să 
dăm altora. Dacă Hristos nu este în inimă, caracterul va fi dizgraţios. 
Nu numai lucrările şi bătăliile mari încearcă sufletul şi reclamă curaj. 
Viaţa de fiecare zi aduce încărcăturile, încercările şi descurajările 
sale. Lucrarea umilă este aceea care aduce adesea după sine răbdare 
şi tărie. Încrederea în sine şi hotărârea fermă vor fi necesare pentru 
înfruntarea şi biruirea tuturor dificultăţilor. Asigură-te că Domnul 
stă alături de tine în orice loc, pentru a te mângâia şi consola. Un 
spirit blând şi liniştit, iată lucrul de care ai mare nevoie, iar fără 
acesta nu poţi avea fericirea. Dumnezeu să te ajute, sora mea, să 
cauţi blândeţea şi neprihănirea. Duhul lui Dumnezeu, de El ai nevoie. 

Dacă eşti dispusă să accepţi fie mărirea, fie smerenia, Dumnezeu te 
va ajuta, te va întări şi te va binecuvânta. Dacă însă neglijezi micile 
îndatoriri, nu ţi se vor încredința niciodată altele mai mari. 


Mândria şi gândurile deşarte 


Dragi copii P. şi Q.: Sunteţi amăgiţi în ceea că vă priveşte. Voi nu 
sunteţi creştini. Ca să fiţi adevăraţi creştini, trebuie să fiţi asemenea 
lui Hristos. Sunteţi departe de ţintă în această privinţă; dar sper că nu 
vă veţi amăgi până când va fi prea târziu să vă mai formaţi caractere 
pentru cer. 

Exemplul vostru nu a fost bun. Nu aţi ajuns până în punctul de a 
vă supune cuvintelor lui Hristos: „Dacă voieşte cineva să vină după 
Mine, să se lepede de sine, să-şi ia crucea şi să Mă urmeze“. Aici 
sunt lecţii pe care nu le-aţi învăţat. Lepădarea de sine nu a constituit 
o parte din educaţia voastră. Aţi neglijat să studiaţi cuvintele vieţii. 
„Cercetaţi Scripturile“, a spus Învățătorul ceresc. El a ştiut că acest 
lucru le era tuturor necesar pentru a deveni adevăraţi urmaşi ai lui 
Hristos. Vă place să citiţi cărţi de ficţiune, dar nu găsiţi interesant 
Cuvântul lui Dumnezeu. Ar trebui să vă restrângeţi lecturile la Cu- 
vântul lui Dumnezeu şi la cărţile care au un caracter spiritual şi 
folositor. Făcând astfel, veţi închide o uşă înaintea ispitei şi veţi fi 
binecuvântaţi. 

Dacă aţi fi tras foloase de pe urma luminii care a fost dată în 
Battle Creek, aţi fi mult mai înaintați în viaţa divină de cum sunteţi 
acum. Amândoi sunteţi frivoli şi mândri. Voi nu aţi avut simţământul 
că trebuie să daţi socoteală de isprăvnicia voastră. Sunteţi răspunză- 
tori înaintea lui Dumnezeu pentru toate privilegiile voastre şi pentru 
toate mijloacele materiale care trec prin mâinile voastre. Aţi căutat 
propriile plăceri şi satisfacţii egoiste cu preţul sacrificării conştiinţei 
şi aprobării lui Dumnezeu. Voi nu vă purtaţi ca nişte slujitori ai 
lui Hristos, răspunzători faţă de Mântuitorul care v-a cumpărat cu 
propriul Său sânge preţios. „Nu ştiţi că, dacă vă daţi robi cuiva, ca 
să-l ascultați, sunteţi robii aceluia de care ascultați, fie că este vorba 
de păcat, care duce la moarte, fie că este vorba de ascultare, care 
duce la neprihănire? Dar mulţumiri fie aduse lui Dumnezeu, pentru 
că, după ce aţi fost robi ai păcatului, aţi ascultat acum din inimă de 

dreptarul învăţăturii pe care aţi primit-o. Şi prin chiar faptul că aţi 
fost izbăviţi de sub păcat, v-aţi făcut robi ai neprihănirii“. 

Sunteţi, după mărturisirea voastră, slujitori ai lui Hristos. Deci, 
vă veţi supune Lui neîntârziat şi de bunăvoie? Vă veţi întreba voi 
cu seriozitate cum să-I fiţi plăcuţi Celui ce v-a chemat să fiţi soldaţi 
ai crucii lui Hristos? Veţi ridica fiecare crucea şi vă veţi mândri cu 
ea? La aceste întrebări, daţi răspunsurile înaintea lui Dumnezeu. 
Toate faptele voastre, oricât de tainice aţi putea crede că au fost, sunt 
cunoscute de Tatăl vostru ceresc. Nimic nu este ascuns, nimic nu este 
acoperit. Toate faptele şi motivațiile care stau la baza împlinirii lor 
sunt deschise înaintea privirilor Sale. El cunoaşte pe deplin cuvintele 
şi gândurile voastre. Voi aveţi datoria de a vă controla gândurile. 
Va trebui să duceţi un război împotriva unei imaginaţii deşarte. Aţi 
putea gândi că nu este nici un păcat să lăsaţi ca gândurile voastre să 
alerge fără nici o cenzură, aşa cum în mod firesc o şi fac. Dar nu este 
aşa. Sunteţi răspunzători faţă de Dumnezeu pentru că v-aţi îngăduit 
gânduri deşarte; căci din închipuiri deşarte se ajunge la comiterea 
păcatelor, la înfăptuirea directă a acelor lucruri cu care s-a ocupat 
mintea. Stăpâniţi-vă gândurile şi va fi atunci mult mai uşor să vă 
controlaţi acţiunile. Este nevoie ca gândurile voastre să fie sfinţite. 
Pavel le scria corintenilor: „Noi răsturnăm raţionamentele şi orice 
înălțime care se ridică împotriva cunoaşterii lui Dumnezeu; şi orice 
gând îl facem rob ascultării de Hristos“. Când veţi ajunge în starea 
aceasta, lucrarea de consacrare va fi mai bine înţeleasă de amândoi. 
Gândurile voastre vor fi curate, caste şi înălțate; acţiunile voastre 
vor fi pure şi fără păcat. Trupurile voastre vor fi păstrate în sfinţenie 
şi cinste, ca să le puteţi aduce „ca o jertfă vie, sfântă, plăcută lui 
Dumnezeu: aceasta va fi din partea voastră o slujbă duhovnicească“. 
Vi se cere tăgăduire de sine atât în lucrurile mici, cât şi în cele 
mari. Ar trebui să vă predaţi în întregime lui Dumnezeu; nu sunteţi 
aprobaţi de El în starea în care vă aflaţi acum. 

Aţi avut o influenţă nesfințită asupra tinerilor din__. Iubirea 
voastră de etalare duce la o cheltuire greşită a mijloacelor voastre 
băneşti. Nu vă daţi seama ce pretenţii are Domnul asupra voastră. 
Nu v-aţi familiarizat cu rezultatele minunate ale tăgăduirii de sine. 
Roadele ei sunt sacre. Să vă slujiţi propriile persoane şi să vă faceţi 
gusturile, aceasta a fost prioritatea vieților voastre. Să vă cheltuiţi 
mijloacele pentru a vă satisface mândria, aceasta v-a fost practica 

favorită. O, cu cât mai bine ar fi fost pentru voi să vă fi înfrânat 
dorinţele şi să fi făcut nişte sacrificii pentru adevărul lui Dumnezeu, 
iar prin această tăgăduire a poftei ochiului, a poftei carnale şi a 
mândriei vieţii să fi avut ceva de pus în vistieria lui Dumnezeu! În 
loc să cumpăraţi lucruri de nimic, puneţi-vă puţinul în banca Cerului, 
pentru ca, la venirea Stăpânului, să aveţi şi capital, şi dobânzi. 

Aţi studiat, fiecare dintre voi, cât de mult aţi putea face pentru 
a-L onora pe pământ pe Răscumpărătorul vostru? O, nu! Aţi găsit 
plăcerea să vă daţi vouă înşivă cinstire şi să primiţi cinstire de la alţii; 
însă a cerceta cum să vă faceţi plăcuţi lui Dumnezeu nu, aceasta nu 
a constituit povara vieților voastre. Religia curată în mod desăvârşit, 
cu principiile ei puternice, s-ar dovedi asemenea unei ancore pentru 
voi. Pentru a răspunde la marile întrebări ale vieţii, voi trebuie să 
evitaţi exemplul acelora care caută propria plăcere şi amuzament 
şi care nu au înaintea ochilor frica de Dumnezeu. lar Dumnezeu 
a luat măsuri generoase în ceea ce vă priveşte. El a stabilit ca în 
cazul în care vă veţi supune condiţiilor prevăzute în Cuvântul Său 
şi vă veţi despărţi de lume, să puteţi primi de la El tărie pentru 
a înfrânge orice influenţă înjositoare şi să dezvoltați ceea ce este 
nobil, bun şi înălţător. Hristos va fi în voi „un izvor care ţâşneşte în 
viaţa veşnică“. Voința, intelectul şi fiecare emoție, când se află sub 
stăpânirea religiei, au o putere transformatoare. 

„Fie că mâncaţi, fie că beţi, fie că faceţi altceva, să faceţi totul 
spre slava lui Dumnezeu.“ Iată un principiu care stă la temelia fiecă- 
rei fapte, fiecărui gând şi motivații: consacrarea întregii fiinţe, atât 
din punct de vedere fizic, cât şi intelectual, punerea ei sub controlul 
Duhului lui Dumnezeu. Voința şi pasiunile nesfinţite trebuie răstig- 
nite. Acest lucru poate fi privit ca o lucrare grea şi istovitoare. Totuşi, 
ea trebuie îndeplinită sau veţi auzi sentinţa îngrozitoare din gura lui 
Isus: „Depărtaţi-vă“. Puteţi face totul prin Hristos, care vă întăreşte. 
Aveţi acea vârstă la care voinţa, pofta şi pasiunile cer cu putere să 
fie satisfăcute. Dumnezeu le-a sădit în fiinţa voastră în scopuri înalte 
şi sfinte. Nu trebuie ca acestea să devină pentru voi un blestem prin 
pervertirea lor. Vor ajunge astfel numai când refuzaţi să vă supuneţi 
controlului raţiunii şi conştiinţei. Înfrânare, tăgăduire — acestea sunt 
cuvinte şi fapte pe care voi nu le cunoaşteţi din experienţă. Ispitele 
v-au stăpânit. Minţile nesfinţite nu reuşesc să primească acea tărie şi 
mângâiere pe care le-a prevăzut Dumnezeu pentru ele. Acestea sunt 

agitate şi sunt stăpânite de o dorință arzătoare după ceva nou — ceva 
care să desfete, să mulţumească şi să aţâţe mintea, iar aceasta este 
numită plăcere. Satana are farmece ademenitoare, prin care stârneşte 
interesul şi stimulează imaginaţia tineretului, îndeosebi pentru a-i 
putea prinde în capcana sa. Voi zidiţi pe nisip. Aveţi nevoie să strigaţi 
cu sinceritate: „O, Doamne, schimbă Tu lăuntrul sufletului meu!“ 
Puteţi avea o influenţă bună asupra tinerilor, sau o influenţă spre rău. 

Fie ca Dumnezeul păcii să vă sfinţească pe de-a-ntregul, suflet, 
trup şi spirit. 


Lucrarea din Battle Creek 


Într-o viziune ce mi-a fost dată în Bordoville, Vermont, pe 10 
decembrie 1871, mi s-a arătat că soţul meu a avut o poziţie foarte 
dificilă. Grija şi munca apăsau asupra lui. Fraţii săi de slujbă nu au 
avut de purtat aceste poveri şi nu au apreciat munca sa. Apăsarea 
continuă la care a fost supus l-au extenuat intelectual şi fizic. Mi s-a 
arătat că legătura sa cu poporul lui Dumnezeu era în unele privinţe 
asemănătoare cu cea existentă între Moise şi Israel. Existau cârti- 
tori împotriva lui Moise, când împrejurările erau vitrege; şi au fost 
cârtitori şi împotriva soţului meu. 

N-a existat nimeni în rândurile păzitorilor Sabatului care ar fi 
procedat ca soţul meu. El şi-a pus aproape toate interesele în slu- 
jba zidirii cauzei lui Dumnezeu, făcând abstracţie de interesele sale 
personale şi cu preţul jertfirii clipelor de părtăşie familială. În de- 
votamentul său faţă de cauză, el şi-a primejduit adesea sănătatea şi 
viaţa. A fost atât de apăsat de povara acestei lucrări, încât nu a avut 
un timp adecvat pentru studiu, meditaţie şi rugăciune. Dumnezeu 
nu i-a cerut să ajungă în această situaţie, nici măcar în interesul şi 
spre înaintarea lucrării editoriale din Battle Creek. Există alte ramuri 
ale lucrării, alte interese ale cauzei care au fost neglijate din cauza 
implicării sale în aceasta. Dumnezeu ne-a încredinţat amândurora 
o mărturie care să atingă inimile. El a deschis înaintea mea multe 
canale de lumină, nu numai spre folosul meu, ci spre binecuvântarea 
poporului Său în general. A dat, de asemenea, soţului meu o mare 
lumină privind subiecte biblice, nu numai pentru el, ci şi pentru alții. 
Am văzut că aceste lucruri trebuie scrise şi discutate în amănunt şi că 
o nouă lumină avea să strălucească în continuare asupra Cuvântului. 

Am văzut că am putea realiza de zece ori mai mult în zidirea 
cauzei, lucrând printre cei din poporul lui Dumnezeu, dând mărturii 
diverse pentru acoperirea nevoilor cauzei în diferite locuri şi în îm- 
prejurări diferite, decât am putea da dacă am rămâne la Battle Creek. 
De darurile noastre este nevoie în acelaşi domeniu al scrisului şi al 
predicării. În timp ce soţul meu este împovărat peste măsură, cum 

a tot fost până acum, cu un surplus de griji şi probleme financiare, 
mintea sa nu poate fi tot atât de rodnică în cuvânt cum ar fi dacă 
lucrurile ar sta altfel. Şi este descoperit la atacurile vrăjmaşului; căci 
el se găseşte într-o poziţie în care este supus unei presiuni constante, 
iar bărbații şi femeile vor fi ispitiţi, cum au fost şi israeliți, să se 
plângă şi să cârtească împotriva celui care se află în poziţia cu cea 
mai mare răspundere în cauza şi lucrarea lui Dumnezeu. 

În timp ce se afla sub apăsarea acestor poveri pe care nimeni nu 
s-a aventurat să le preia, soţul meu a vorbit uneori, sub presiunea 
grijilor, fără o cuvenită deliberare şi cu o aparentă severitate. I-a cri- 
ticat uneori pe cei de la editură pentru că nu erau cu băgare se seamă. 
Iar când au apărut greşeli absolut gratuite, a simţit că indignarea sa 
pentru cauza lui Dumnezeu era de înţeles. Calea aceasta nu a avut 
întotdeauna urmările cele mai bune. Uneori a fost urmată chiar de 
neglijarea de către cei mustraţi a lucrurilor pe care ar fi trebuit să le 
facă; căci se temeau că nu le vor înfăptui aşa cum trebuie şi apoi vor 
fi făcuţi răspunzători pentru aceasta. În acele cazuri în care totul s-a 
întâmplat aşa, rezultatul a fost că povara a apăsat şi mai mult asupra 
soţului meu. 

Un lucru mult mai bun ar fi fost ca el să petreacă mai mult timp 
în afara editurii, nu cum a făcut de fapt, şi să lase lucrarea în seama 
altora. Iar dacă, după o încercare în spiritul dreptăţii şi răbdării, s-ar 
fi dovedit necredincioşi sau incompetenţi pentru acea lucrare, ar fi 
fost îndepărtați din funcţii şi lăsaţi să se angajeze în ocupaţii în care 
greşelile şi gafele lor grosolane să le afecteze interesele personale, 
nu cauza lui Dumnezeu. 

Au existat dintre aceia care ocupau locurile de conducere în 
administraţia Asociaţiei Editoriale şi care au fost, ca să nu spun decât 
atât, necredincioşi. lar dacă aceia, în special, care au fost asociaţi 
cu ei ca membri în consiliul de administraţie ar fi fost vigilenţi, 
cu ochii neacoperiţi şi cu simţurile neamorţite, aceşti oameni ar fi 
fost îndepărtați din lucrare cu mult timp înainte de data la care s-a 
întâmplat de fapt aceasta. 

Când şi-a revenit după lunga şi greaua sa boală, soţul meu s-a 
apucat de lucrare, încurcată şi suferind financiar, cum fusese lăsată 
de oameni necredincioşi. El a muncit cu toată hotărârea şi tăria 
intelectuală şi trupească pe care le avea, pentru a ridica lucrarea şi 
a o răscumpăra din cumplita încurcătură în care fusese adusă de 

către aceia care ţinuseră mai mult la propriile lor interese şi care 
nu simțeau că lucrarea în care s-au angajat este sacră. Mâna lui 
Dumnezeu s-a întins peste cei necredincioşi pentru a turna judecata. 
Calea pe care au urmat-o şi rezultatul pe care l-au obţinut ar trebui 
să fie ca un avertisment, ca să nu facă şi alţii cum au făcut ei. 

Experienţa soţului meu în timpul în care a fost bolnav a fost 
nefericită pentru el. Lucrase pentru această cauză cu un interes şi 
devotament cum nu mai muncise vreun alt om. El se avântase şi 
ocupase poziţii avansate, după cum fusese condus de providenţă, 
fără a ţine seama de critici sau laude. Stătuse singur şi se luptase sub 
apăsarea suferințelor fizice şi mintale, fără a ţine cont de propriile 
interese, în timp ce aceia pe care Dumnezeu îi hotărâse ca sprijin 
al său l-au părăsit când a avut mai multă nevoie de ajutorul lor. 
Nu numai că a fost lăsat să se lupte şi să răzbată fără ajutorul şi 
compasiunea lor, dar a mai întâmpinat şi împotrivirea şi cârtirea lor, 
cârtiri împotriva unuia care făcea de zece ori mai mult decât oricare 
dintre ei pentru a zidi cauza lui Dumnezeu. Toate aceste lucruri 
şi-au lăsat amprenta; au modelat mintea în care odinioară nu exista 
suspiciune, care era încrezătoare, şi l-au făcut să-şi piardă încrederea 
în fraţii săi. Cei care au avut un rol în împlinirea acestei lucrări vor 
fi răspunzători într-o mare măsură de rezultate. Dumnezeu i-ar fi 
călăuzit dacă L-ar fi slujit cu sinceritate şi devotament. 

Mi s-a arătat că soţul meu le dăduse fraţilor săi dovezi de netăgă- 
duit ale devotamentului şi interesului pe care-l avea faţă de lucrarea 
lui Dumnezeu. După ce îşi petrecuse ani întregi din viaţă în lipsuri 
şi muncă neîncetată pentru a pune interesele editoriale pe o temelie 
sigură, el a renunţat în favoarea poporului lui Dumnezeu la ceea 
ce era numai al lui şi pe care l-ar fi putut păstra foarte bine, pri- 
mind binefacerile din acest lucru, dacă ar fi ales să procedeze astfel. 
Prin aceasta, el a arătat poporului că nu caută avantajul propriu, ci 
promovarea cauzei lui Dumnezeu. 

Când soţul meu s-a îmbolnăvit, mulți s-au purtat cu el în acelaşi 
mod lipsit de compasiune cum se purtau fariseii cu cei năpăstuiţi şi 
oprimaţi. Fariseii le spuneau celor aflaţi în suferinţă că nenorocirile 
veniseră asupra lor ca urmare a păcatelor lor şi că judecata lui Dum- 
nezeu este asupra lor. Făcând astfel, ei măreau povara suferințelor 
lor. Când soţul meu s-a prăbuşit sub greutatea grijilor sale, au existat 
dintre aceia care s-au purtat fără milă. 

Când a început să se simtă mai bine, astfel încât, în sărăcia şi 
slăbiciunea sa, a prins să lucreze câte ceva, el le-a cerut celor care 
se aflau la conducerea editurii un rabat de patruzeci la sută pentru 
o comandă de cărți în valoare de o sută de dolari. Era dispus să 
plătească şaizeci de dolari pentru cărțile despre care ştia că Asociaţia 
cheltuise numai cincizeci de dolari. El a cerut această reducere 
specială, având în vedere munca şi sacrificiile sale din trecut în 
favoarea departamentului editorial; i s-a refuzat însă această mică 
favoare. I s-a spus cu răceală că nu i se putea oferi decât un rabat de 
douăzeci şi cinci la sută. Soţul meu a considerat că acest lucru era 
foarte greu, dar a încercat totuşi să rabde totul creştineşte. Dumnezeu 
din cer a notat această decizie nedreaptă şi a luat din acel moment 
cazul în mâinile Sale şi a readus binecuvântările de care fusese lipsit, 
aşa cum a procedat faţă de credinciosul Iov. Din momentul acelei 
hotărâri nemiloase, El a lucrat pentru slujitorul Său şi l-a adus la o 
stare a sănătăţii trupeşti mai bună decât înainte, dându-i luciditate şi 
puteri intelectuale superioare şi libertate a spiritului. Iar de atunci, 
soţul meu a avut plăcerea de a pregăti fără bani, cu propriile sale 
mâini, publicaţii de-ale noastre, valorând mii de dolari. Dumnezeu 
nu-i va uita cu desăvârşire şi nici nu-i va părăsi de-a pururi pe aceia 
care au fost credincioşi, chiar dacă şi ei fac uneori greşeli. 

Soţul meu a fost zelos pentru Dumnezeu şi pentru adevăr, iar 
uneori acest zel l-a adus la muncă în exces, în dauna tăriei fizice 
şi mintale. Însă Domnul nu a privit acest lucru ca fiind un păcat 
tot atât de mare ca neglijenţa şi necredincioşia slujitorilor Săi de a 
mustra nedreptăţile. Cei care i-au lăudat pe cei necredincioşi şi i-au 
linguşit pe cei neconsacraţi au fost părtaşi la păcatul neglijenţei şi 
necredincioşiei acestora. 

Dumnezeu l-a ales pe soţul meu şi i-a dat înzestrări deosebite, 
destoinicie naturală şi o experienţă în a conduce poporul spre înain- 
tarea lucrării. Însă au existat cârtitori printre adventiştii păzitori ai 
Sabatului, aşa cum au fost şi între israeliţii din vechime, iar aceşti 
oameni geloşi şi neîncrezători, prin sugestiile şi insinuările lor, au 
dat ocazia vrăjmaşilor credinţei noastre să se îndoiască de cinstea 
soţului meu. Aceşti invidioşi, care aveau aceeaşi credinţă, au pus 
lucrurile într-o lumină greşită înaintea celor necredincioşi, iar impre- 
siile astfel formate i-au împiedicat pe mulţi să îmbrăţişeze adevărul. 

Ei îl privesc pe soţul meu ca fiind un intrigant, un om egoist şi avar 
şi se tem de el şi de adevărul pe care-l susţinem ca popor. 

Când pofta Israelului din vechime era îngrădită sau când era 
adusă vreo cerinţă strictă care apăsa asupra lor, ei începeau să gân- 
dească despre Moise că era arbitrar, că voia să stăpânească peste ei 
şi să fie pur şi simplu împărat peste ei, când acesta nu era decât o 
unealtă în mâna lui Dumnezeu pentru a-i aduce pe cei din poporul 
Său la ascultare şi supunere faţă de vocea lui Dumnezeu. 

Israelul modern a cârtit şi a devenit invidios pe soţul meu pentru 
că el a susţinut cauza lui Dumnezeu. El a încurajat dărnicia, i-a 
mustrat pe aceia care iubeau această lume şi a criticat egoismul. A 
pledat pentru donaţii oferite spre susţinerea cauzei lui Dumnezeu şi, 
pentru a încuraja dărnicia la fraţii săi, a deschis calea, făcând el în- 
suşi daruri mărinimoase; însă mulţi dintre cei invidioşi ŞI cârtitori au 
interpretat chiar şi acest lucru ca fiind dorinţa de a beneficia personal 
de mijloacele fraţilor lui şi că se îmbogăţise pe seama cauzei lui 
Dumnezeu, când, de fapt, realitatea era că Dumnezeu încredinţase 
mijloace materiale în mâinile lui pentru a-l ridica deasupra lipsurilor, 
astfel încât să nu ajungă la mâna unui popor schimbător, cârtitor şi 
invidios. Pentru că noi nu am căutat cu egoism propriul nostru inte- 
res, ci am avut grijă de văduvă şi de orfan, Dumnezeu, în providenţa 
Sa, a lucrat pentru noi şi ne-a binecuvântat cu prosperitate şi belşug. 

Moise a sacrificat o împărăție care avea să fie în viitor a lui, o 
viaţă de cinstire lumească şi de lux în curțile împărăteşti, alegând 
mai degrabă să sufere strâmtorarea alături de poporul lui Dumnezeu 
decât să se bucure pentru un timp de plăcerile păcatului, căci el a 
considerat că batjocura pentru Hristos reprezintă o bogăţie mai mare 
decât toate comorile Egiptului. Dacă am fi ales o viaţă de tihnă şi 
lipsită de munci şi griji, am fi putut s-o avem. Dar nu aceasta a fost 
alegerea noastră. În locul unei vieţi de lenevie, am ales lucrarea 
activă pentru cauza lui Dumnezeu, o viaţă de peregrini, cu toate 
vitregiile, privaţiunile şi expunerile ei la riscuri. Nu am trăit pentru 
noi înşine, pentru plăcerea noastră, ci am încercat să trăim pentru 
Dumnezeu, pentru plăcerea Sa şi pentru a-L slăvi. Nu ne-am propus 
ca ţel să trăim pentru bunuri; însă Dumnezeu Şi-a împlinit făgădu- 
inţa, dându-ne însutit în această viaţă. El ne poate pune la încercare, 
îndepărtându-le de la noi. Dacă aşa va voi, ne rugăm să fim supuşi 
pentru a suporta cu umilinţă această probă. 

Acum, când ne-a încredinţat talanții banilor şi influenţei, vom 
încerca să-i investim în cauza Sa, pentru ca, în cazul în care focul îi 
va devora sau necazurile îi vor împuţina, să putem avea plăcerea de a 
şti că o parte din comoara noastră se află acolo unde flăcările nu o pot 
consuma, iar necazurile nu o vor spulbera. Cauza lui Dumnezeu este 
o bancă sigură, care nu poate da faliment niciodată, iar investirea în 
ea a timpului, interesului şi mijloacelor noastre constituie o comoară 
în ceruri care nu piere. 

Mi s-a arătat că soţul meu a avut griji de trei ori mai mari decât 
ar fi trebuit. El a simţit că este încercat prin faptul că fraţii R. şi S. 
nu l-au ajutat să-şi împlinească răspunderile şi s-a simţit îndurerat că 
nu l-au ajutat în treburile legate de institut şi de Asociaţa Editorială. 
A fost o înaintare continuă în lucrarea de publicare de când cei 
necredincioşi fuseseră îndepărtați. Şi, lucrarea extinzându-se, ar fi 
fost nevoie de oameni care să-şi împartă răspunderile; dar unii care 
ar fi putut să facă acest lucru nu aveau nici o dorinţă în această 
direcţie, pentru că aceasta nu le-ar fi sporit bunurile în măsura în 
care ar fi făcut-o o altă afacere mai rentabilă. 

La editura noastră nu există acea calitate a rezultatelor care ar 
trebui să fie. Lucrarea reclamă persoanele cele mai alese şi mai 
selecte care să se angajeze în ea. În starea de lucruri actuală de la 
editură, soţul meu încă va simţi apăsarea pe care a încercat-o şi până 
acum, dar pe care nu ar trebui s-o mai suporte. Numai printr-un 
miracol al îndurării lui Dumnezeu a putut rezista atât de mult sub 
această povară. Acum însă există multe lucruri de luat în seamă. Prin 
grija şi devotamentul său perseverent faţă de lucrare, el a arătat ce 
se poate face în departamentul editorial. Bărbaţi ale căror interese, 
hpsite de egoism, sunt unite cu o judecată sfinţită pot încununa cu 
succes lucrarea de la editură. Soţul meu a dus atât de mult timp singur 
povara, încât aceasta i-a afectat îngrozitor puterile şi este neapărat 
nevoie de o schimbare. El trebuie eliberat într-o mare măsură de 
griji, cu toate acestea, putând lucra în cauza lui Dumnezeu, vorbind 
şi scriind. 

Când ne-am întors din Kansas, în toamna anului 1870, ar fi tre- 
buit să avem amândoi o perioadă de odihnă. Erau necesare săptămâni 
de libertate pentru a ne reface puterile secătuite. Când am găsit însă 
postul important din Battle Creek aproape părăsit, ne-am simţit con- 
strânşi să luăm în mâinile noastre lucrarea cu forţe îndoite şi am 

muncit peste puterile noastre. Mi s-a arătat că soţul meu nu trebuia 
să mai rămână acolo, afară doar dacă existau bărbaţi care să simtă 
lipsurile cauzei şi să poarte poverile lucrării, în timp ce el avea să 
fie doar pe postul de consilier. El trebuie să-şi lase jos povara, căci 
Dumnezeu are pentru el o lucrare importantă, aceea de a scrie şi de 
a predica adevărul. Influenţa pe care o avem, lucrând în câmpuri 
largi, va fi mai eficientă pentru zidirea cauzei lui Dumnezeu. Există 
în multe minţi un mare număr de prejudecăţi. Declaraţii false ne-au 
aşezat într-o lumină greşită înaintea poporului şi acest lucru stă în 
calea multora, împiedicându-i să îmbrăţişeze adevărul. Dacă sunt 
făcuţi să creadă că aceia care ocupă poziţii de răspundere în lucra- 
rea din Battle Creek sunt intriganţi şi fanatici, ei trag concluzia că 
lucrarea întreagă este greşită şi că modul în care privim noi adevărul 
Bibliei trebuie să fie incorect şi se tem să cerceteze şi să primească 
adevărul. Dar noi nu trebuie să chemăm poporul să privească înspre 
noi; în general, nu trebuie să vorbim despre noi înşine şi să ne apă- 
răm caracterele, ci să vorbim despre adevăr şi să înălţăm adevărul, 
să vorbim despre Isus şi să-L înălţăm pe Isus, şi acest lucru, însoţit 
de puterea lui Dumnezeu, va îndepărta prejudecățile şi-i va dezarma 
pe împotrivitori. 

Fraților R. şi S. le place mult să scrie; şi soţului meu, de aseme- 
nea. lar 

Dumnezeu a lăsat ca lumina Sa să strălucească asupra Cuvântului 
Său şi l-a călăuzit într-un câmp plin de gânduri bogate, care ar fi o 
binecuvântare pentru cea mai mare parte a poporului lui Dumnezeu. 
În timp ce el purta o povară triplă, unii dintre fraţii săi slujbaşi au 
lăsat ca responsabilitatea să cadă cu putere asupra lui, consolându-se 
la gândul că Dumnezeu îl pusese pe fratele White la conducerea 
lucrării şi îl calificase pentru ea şi că Domnul nu-i pregătise pe ei 
pentru această poziţie; prin urmare, ei nu şi-au asumat răspunderea 
şi nu au purtat poverile pe care le-ar fi putut duce. 

Ar trebui să existe bărbaţi care să simtă acelaşi interes pe care l-a 
simţit soţul meu. Nu a existat niciodată o perioadă mai importantă 
în istoria adventiştilor de ziua a şaptea ca aceea de acum. În loc ca 
lucrarea de publicare să scadă, cererea publicaţiilor noastre a crescut 
mult. Vor fi mai multe de făcut, nu mai puţine. Împotriva soţului 
meu s-a cârtit atât de mult, el s-a luptat cu invidia şi neadevărul atâta 
timp şi a văzut în oameni atât de puţină credincioşie, încât a devenit 

suspicios aproape faţă de oricine, până şi faţă de frații săi din lucrare. 
Fraţii angajaţi în lucrare au simțit acest lucru şi, de teamă să nu facă 
mişcări neînţelepte, nu s-au mişcat deloc în multe situaţii. Însă, a 
venit timpul ca aceşti bărbaţi să muncească împreună pentru a ridica 
poverile. Fraţilor din lucrare le lipseşte credinţa în Dumnezeu. Ei 
cred adevărul şi, în temere de Dumnezeu, ar trebui să-şi unească 
eforturile şi să ducă poverile acestei lucrări pe care Dumnezeu le-a 
încredinţat-o. 

Dacă, după ce unul a făcut tot ce-a crezut că este mai bine, după 
judecata sa, un altul crede că poate vedea unde ar fi putut aduce 
îmbunătăţiri în acea chestiune, ar trebui, cu blândeţe şi răbdare, să 
ofere fratelui său binefacerile aduse prin raţionamentul său, dar nu 
ar trebui să-l critice sau să pună la îndoială buna credinţă a scopului 
acestuia, aşa cum nu ar dori el însuşi să fie suspectat sau criticat 
pe nedrept. Dacă fratele, care are pe inimă cauza lui Dumnezeu, 
vede că, în eforturile sale serioase de a lucra, a comis o greşeală, 
va simţi că este depăşit de situaţie; atunci, el va avea înclinația de 
a manifesta rezerve faţă de sine însuşi şi de a-şi pierde încrederea 
în propria sa judecată. Nimic nu-i va slăbi într-o asemenea măsură 
curajul şi bărbăţia sa în Dumnezeu decât faptul de a-şi da seama de 
greşelile făcute în lucrarea pe care Dumnezeu i-a dat-o de făcut, o 
lucrare pe care o iubeşte mai mult decât propria-i viaţă. Şi atunci, 
cât de nedrept este din partea fraților săi care-i descoperă greşelile, 
să împingă ghimpele tot mai adânc şi mai adânc în inima lui, să-l 
facă să resimtă durerea şi mai intens, când cu fiecare împunsătură îi 
slăbesc credinţa, curajul şi încrederea în sine de a lucra cu succes în 
zidirea cauzei lui Dumnezeu. 

În mod frecvent, celor greşiţi trebuie să li se spună fără ocoliş 
adevărul şi faptele, pentru a-i face să vadă şi să-şi înţeleagă greşeala, 
pentru a se putea schimba. Însă acest lucru trebuie făcut întotdeauna 
cu o iubire plină de compătimire, nu cu duritate sau severitate, ci 
luând în consideraţie propria slăbiciune, pentru a nu fi el însuşi ispitit. 
Când cel greşit îşi vede şi îşi recunoaşte greşeala, atunci, în loc să- 
|] îndurerăm şi să căutăm să-i adâncim remuşcările, ar trebui să-i 
oferim mângâiere. În Predica de pe Munte a lui Hristos, El a spus: 
„Nu judecaţi ca să nu fiţi judecaţi; căci cu ce judecată judecaţi, veţi 
fi judecaţi. Şi cu ce măsură măsuraţi, vi se va măsura.“ Mântuitorul 
nostru a mustrat judecăţile aspre. „De ce vezi tu paiul care este în 

ochiul fratelui tău şi nu vezi bârna în ochiul tău?“ Astfel, se întâmplă 
adesea ca, în timp ce o persoană vede cu repeziciune greşelile fraţilor 
săi, ea să aibă defecte mai mari, dar să fie oarbă faţă de ele. 

Toţi urmaşii lui Hristos ar trebui să se poarte unul cu celălalt 
exact aşa cum dorim ca Domnul să ne trateze în greşelile şi slăbi- 
ciunile noastre, căci toţi greşim şi avem nevoie de mila şi iertarea 
Sa. Isus a consimţit să ia asupra Lui natura umană pentru a putea şti 
cum să-i compătimească şi cum să intervină la 'Tatăl Său în favoarea 
muritorilor păcătoşi, supuşi greşelii. El S-a oferit să devină apărăto- 
rul omului şi S-a umilit pentru a cunoaşte personal ispitele de care 
era asaltat omul, pentru a veni în ajutorul celor ispitiţi şi pentru a fi 
un mare preot iubitor şi credincios. 

Adesea, este necesar să mustrăm în mod lămurit păcatul şi să 
dezaprobăm nedreptatea. Însă pastorii care lucrează pentru salvarea 
semenilor lor nu ar trebui să fie lipsiți de milă faţă de greşelile 
acestora unul faţă de celălalt şi nici să scoată în evidenţă defectele 
din organizaţiile lor. Ei nu ar trebui să facă publice sau să critice 
slăbiciunile lor. Ei ar trebui să-şi pună întrebarea dacă un asemenea 
procedeu, folosit de un altul faţă de ei, ar produce efectul dorit, 
făcând ca dragostea şi încrederea lor să crească faţă de cel care a scos 
astfel în evidenţă greşelile lor? În mod special, greşelile pastorilor 
care sunt angajaţi în lucrarea lui Dumnezeu ar trebui păstrate într- 
un cerc cât mai restrâns posibil, căci există mulţi dintre aceia slabi 
care ar profita dacă şi-ar da seama că aceia care slujesc în cuvânt 
şi în învăţătură au slăbiciuni ca şi alţi oameni. Şi este o cruzime 
nespus de mare ca greşelile unui pastor să fie descoperite în faţa 
celor necredincioşi, dacă acel pastor este considerat vrednic ca, pe 
viitor, să lucreze pentru salvarea de suflete. Nimic bun, ci numai răul 
poate surveni în urma unei asemenea dezvăluiri. Domnul Se încruntă 
la vederea acestui mod de a proceda, căci el subminează încrederea 
poporului în aceia pe care El îi acceptă să ducă mai departe lucrarea 
Sa. Caracterul fiecărui tovarăş de slujbă ar trebui apărat cu gelozie 
de fraţii săi pastori. Dumnezeu a zis: „Nu vă atingeţi de unşii Mei 
şi nu faceţi nici un rău proorocilor Mei“. Ar trebui cultivate iubirea 
şi încrederea. Lipsa acestei iubiri şi încrederi din partea unui pastor 
faţă de un altul nu duce la creşterea fericirii celui căruia îi lipseşte 
aşa ceva, ci, făcându-l nefericit pe fratele său, el însuşi este nefericit. 
În iubire există mai multă putere decât s-a descoperit vreodată în 

critică. Iubirea îşi va croi o cale, îndepărtând barierele, în timp ce 
critica va închide orice drum către suflet. 

Soţul meu trebuie să aibă parte de o schimbare. Pot fi sufe- 
rite pierderi la editură prin lipsa experienţei sale îndelungate, însă 
pierderea banilor nu poate suporta comparaţie cu sănătatea şi viaţa 
slujitorului lui Dumnezeu. Venitul ar putea fi mai mic din lipsă de 
manageri economici, însă, dacă soţul meu va cădea iarăşi, aceasta îi 
va descuraja pe fraţii săi şi le va slăbi mâinile. Mijloacele materiale 
nu pot constitui o valoare de echivalare. 

Sunt multe de făcut. Ar trebui ca în câmp să fie misionari care să 
fie dispuşi, dacă este absolută nevoie, să meargă în alte ţări pentru a 
prezenta adevărul înaintea acelora care stau în întuneric. Însă printre 
tineri există prea puţină bunăvoință de a se consacra lui Dumnezeu 
şi de a-şi pune talentele în slujba Sa. Sunt prea uşor înclinați să 
ocolească răspunderile şi poverile. Ei nu obţin experienţa de a purta 
poveri sau acea cunoaştere a Scripturilor pe care ar trebui s-o aibă 
pentru a fi pregătiţi pentru lucrarea pe care ar accepta-o Dumnezeu 
din mâinile lor. Este datoria tuturor să vadă cât pot face pentru 
Stăpânul lor, care a murit pentru ei. Mulţi caută să facă însă cât mai 
puţin posibil şi întreţin slaba speranţă de a intra în ceruri la sfârşit. 
Este privilegiul lor de a avea stele în cunună pentru sufletele salvate 
prin mijlocirea lor. Dar, vai! delăsarea şi lenevia spirituală domnesc 
pretutindeni. Egoismul şi mândria ocupă mult loc în inimile lor şi 
nu rămâne decât puţin spaţiu pentru lucrurile cereşti. 

În rugăciunea pe care Hristos i-a învăţat pe ucenicii Săi era şi 
cererea: „Şi ne iartă nouă greşelile noastre precum şi noi iertăm 
greşiţilor noştri.“ Nu putem repeta această rugăciune din inimă şi 
îndrăzni să fim neiertători, căci Îl rugăm pe Domnul să ne ierte 
greşelile făcute împotriva Lui în acelaşi fel în care îi iertăm pe cei 
ce greşesc împotriva noastră. Însă puţini îşi dau seama de adevărata 
semnificaţie a acestei rugăciuni. Dacă aceia care sunt neiertători ar 
înţelege profunzimea sensului său, nu ar îndrăzni s-o repete şi să-l 
ceară lui Dumnezeu să Se poarte cu ei după cum ei înşişi se poartă 
cu semenii lor muritori. Şi cu toate acestea, spiritul de duritate şi 
neîndurare există într-o măsură înfricoşător de mare chiar şi printre 
fraţi. Fratele merge la judecată împotriva fratelui său. 

Incercări deosebite 


Poziţia pe care a ocupat-o soţul meu atâta timp în cauza şi lu- 
crarea lui Dumnezeu a fost marcată de încercări deosebite. Puterea 
sa de adaptare la chestiunile de afaceri ale lucrării şi claritatea pre- 
viziunilor sale i-au făcut pe fraţii lui de slujbă să arunce asupra sa 
răspunderile pe care ar fi trebuit să le poarte ei. Lucrul acesta a făcut 
ca poverile sale să fie foarte mari. Şi în tot acest timp în care fraţii săi 
nu şi-au luat partea de poveri, ei au pierdut o experienţă valoroasă, 
pe care era privilegiul lor să o obțină dacă şi-ar fi exersat mintea în 
direcţia asumării de sarcini, cercetării şi înţelegerii a ceea ce trebuie 
făcut pentru zidirea cauzei. 

Mari încercări au fost aduse asupra soţului meu de către fraţii săi 
de slujbă prin faptul că nu au stat alături de el când a avut cea mai 
mare nevoie de ajutorul lor. Dezamăgirea pe care a simţit-o în mod 
repetat când aceia de care depindea l-au părăsit când avea nevoie 
mai mare aproape că i-a secătuit puterea de a crede şi nădăjdui în 
consecvenţa fraţilor săi de slujire. Moralul său a avut atât de mult de 
suferit, încât a crezut că este îndreptăţit să se simtă jignit şi a lăsat ca 
mintea sa să se ocupe cu motive de descurajare. Dumnezeu doreşte 
ca el să închidă acest canal al întunecimii, căci se află în primejdia 
de a eşua în acest punct. Când ajunge să fie deprimat, este firesc 
să-şi rememoreze şi să se ocupe de suferinţele din trecut, iar sufletul 
său ajunge să fie neîmpăcat cu faptul că Dumnezeu a îngăduit să fie 
aşa de apăsat de încercări, aduse în mod inutil asupra lui. 

Duhul lui Dumnezeu a fost întristat pentru că el nu a încredinţat 
întru totul căile sale lui Dumnezeu şi nu s-a lăsat cu desăvârşire în 
mâinile Sale, neîngăduind ca mintea lui să curgă pe făgaşul îndoielii 
şi necredinţei în ce priveşte integritatea fraților săi. Vorbind despre 
îndoieli şi descurajări, el nu a îndreptat răul, ci şi-a slăbit propriile 
puteri şi i-a dat lui Satana avantaj, lăsându-l să-l tulbure şi să-l aducă 
la disperare. A greşit vorbind despre descurajările lui şi ocupându-se 
de aspectele neplăcute ale experienţei sale. Vorbind în felul acesta, el 
împrăştie întuneric, nu lumină. Când şi când a pus asupra fraţilor săi 
greutatea descurajării, lucru care nu i-a adus nici cel mai mic ajutor 
şi n-a făcut decât să-i slăbească mâinile. Ar trebui să-şi stabilească 
drept regulă să nu vorbească cu neîncredere sau despre descurajări 
sau să se ocupe de supărările lui. În general, fraţii lui au avut iubire 

şi compasiune faţă de el şi l-au scuzat pentru această purtare, cunos- 
când presiunea pe care o exercitau grijile asupra sa şi devotamentul 
său faţă de cauza lui Dumnezeu. 

Soţul meu a muncit neobosit pentru a aduce lucrarea de publicare 
la starea ei actuală de prosperitate. Am văzut că avusese parte de 
mai multă iubire şi simpatie din partea fraţilor săi decât crezuse 
el. Ei cercetaseră publicaţia pentru a descoperi ceva venit de la el. 
Dacă există un ton de optimism în ceea ce a scris, dacă el vorbeşte 
încurajator, inimile lor sunt luminate şi unii plâng chiar, mişcaţi de 
un sentiment de bucurie izvorât din iubire. Dacă sunt exprimate însă 
tristeţea şi amărăciunea, feţele fraţilor şi surorilor se întunecă, iar 
spiritul care îi caracterizează scrierile se reflectă asupra lor. 

Domnul caută să-l înveţe pe soţul meu să aibă un spirit iertător 
şi să treacă peste părţile întunecate din experienţa sa. Amintirea tre- 
cutului neplăcut nu face decât să amărască prezentul, iar el retrăieşte 
momentele dezagreabile din istoria vieţii lui. Făcând astfel, el se 
agaţă de întuneric şi îşi împinge ghimpele şi mai adânc în suflet. 
Aceasta este slăbiciunea de caracter a soţului meu şi este neplăcută 
lui Dumnezeu. Ea nu aduce lumină, ci întuneric. El poate simţi o 
uşurare aparentă pe moment, dându-şi pe faţă sentimentele; însă 
aceasta face şi mai acut simţământul că suferinţele şi încercările sale 
au fost mari, până când totul este umflat de imaginaţia sa, iar gre- 
şelile fraţilor săi, care au ajutat la aducerea acestor încercări asupra 
lui, par atât de grave, încât neregulile lor ajung de neîndurat. 

Soţul meu a nutrit această întunecime, retrăind trecutul nefericit, 
încât nu mai are decât puţină putere pentru a-şi controla mintea când 
se ocupă cu aceste lucruri. Împrejurările şi întâmplările pe care nu 
le-ar fi luat în seamă altă dată se transformă în ochii lui în nedreptăţi 
uriaşe din partea fraţilor săi. A devenit atât de sensibil la nedreptăţi, 
din pricina cărora a suferit, încât este necesar să se afle cât de puţin 
posibil în vecinătatea Battle Creek-ului, acolo unde s-au desfăşurat 
multe lucruri neplăcute. Dumnezeu va vindeca duhul său rănit, dacă 
va fi lăsat să o facă. Dacă va accepta însă, el va trebui să îngroape 
trecutul. Ar trebui să nu vorbească şi să nu scrie despre aceasta. 

Pentru Dumnezeu este extrem de neplăcut când soţul meu îşi 
evocă dificultăţile şi suferinţele deosebite din trecut. Dacă el ar fi 
privit asupra acestor lucruri ca nefiindu-i făcute personal, ci Domnu- 
lui, a cărui unealtă este, atunci ar fi primit o mare răsplată. Însă el a 

luat cârtelile fraţilor săi ca fiind împotriva sa şi a simţit că are datoria 
să-i facă pe toţi să înţeleagă cât de nedrept şi rău este să îndrepte 
nemulţumirea către el, când el nu merită criticile şi insultele lor. 

Dacă soţul meu ar fi considerat că ar putea lăsa această chestiune 
cu totul în seama Domnului, iar nu împotriva servului aflat în slujba 
Stăpânului, nu s-ar fi simţit atât de ofensat şi acest lucru nu l-ar 
fi îndurerat. El ar fi trebuit să lase aceasta în seama Domnului al 
cărui slujitor este, pentru ca El să ducă luptele în locul lui şi să-Şi 
apere cauza. În acest caz, el ar fi primit în cele din urmă o răsplată 
prețioasă pentru toate suferinţele lui, îndurate pentru Hristos. 

Am văzut că soţul meu nu ar trebui să-şi ocupe mintea cu lucru- 
rile dureroase din experienţa noastră. Şi nu ar trebui nici să scrie 
despre motivele de nemulţumire, ci să se ferească de acestea cât de 
mult poate. Domnul va vindeca rănile trecutului dacă soţul meu îşi 
va îndepărta atenţia de la acestea. „Căci întristările noastre uşoare şi 
de o clipă lucrează pentru noi, mai presus de orice măsură, o greutate 
veşnică de slavă, în timp ce privim nu la cele ce se văd, ci la cele ce 
nu se văd; pentru că cele ce se văd sunt pentru un timp, pe când cele 
ce nu se văd sunt veşnice“. Când frații săi greşiţi îi fac mărturisiri, 
el ar trebui să le accepte şi să caute să-i încurajeze cu generozitate şi 
nobleţe pe aceia care au fost amăgiţi de vrăjmaş. Ar trebui să cultive 
un spirit iertător şi să nu se ocupe de greşelile altora, căci, făcând 
astfel, el nu numai că îşi slăbeşte propriul suflet, dar torturează şi 
mintea fraţilor săi care au greşit, când ei poate că au făcut tot ce au 
putut prin mărturisire, pentru a îndrepta greşelile din trecut. Dacă 
Dumnezeu consideră necesar ca vreo parte din calea urmată de ei 
să le fie pusă înainte pentru a putea înţelege cum să evite erorile în 
viitor, El va face această lucrare, dar soţul meu nu ar trebui să se 
încreadă în sine însuşi pentru a o înfăptui, căci acest lucru trezeşte 
amintirea scenelor de suferinţă pe care Domnul doreşte ca el să le 
uite. 

Parabole despre cel pierdut 


Oaia pierdută 


Am fost condusă către pilda oii pierdute. Cele nouăzeci şi nouă 
de oi sunt lăsate în pustie şi se hotărăşte căutarea celei care s-a 
rătăcit. Când oaia pierdută este găsită, păstorul o ridică pe umăr 
şi se întoarce cu bucurie. El nu vine bombănind şi certând biata 
oaie pierdută pentru că i-a provocat atâtea necazuri; în schimb, 
întoarcerea sa cu povara oii se face cu bucurie. 

Şi este cerută o manifestare încă mai mare a bucuriei. Prietenii şi 
vecinii sunt chemaţi să se bucure alături de cel care a găsit-o, „căci 
mi-am găsit oaia care a fost pierdută“. Găsirea a fost subiectul bucu- 
riei; rătăcirea nu a fost pusă în discuţie; căci bucuria regăsirii a fost 
mai mare decât întristarea pricinuită de pierderea, grija, încurcăturile 
şi primejdiile suferite de pe urma căutării oii pierdute şi readucerii 
ei în siguranţă. „Tot aşa, vă spun că va fi mai multă bucurie în cer 
pentru un singur păcătos care se pocăieşte, decât pentru nouăzeci şi 
nouă de oameni neprihăniţi care n-au nevoie de pocăință“. 


Banul de argint care s-a pierdut 


Piesa de argint pierdută este menită să-l reprezinte pe păcătosul 
greşit, rătăcit. Grija femeii de a găsi banul de argint care s-a pierdut 
are scopul de a-i învăţa pe urmaşii lui Hristos o lecţie în ce priveşte 
datoria lor faţă de cei greşiţi, care se rătăcesc de la cărarea dreptăţii. 
Femeia a aprins candela pentru a-şi spori lumina, apoi a măturat 
casa şi a căutat cu sârguinţă până l-a găsit. 

Aici este definită cu claritate datoria creştinilor faţă de aceia care 
au nevoie de ajutor din pricină că s-au rătăcit de Dumnezeu. Cei 
greşiţi nu trebuie lăsaţi în întuneric şi confuzie, ci trebuie folosit 
orice mijloc disponibil pentru a-i aduce iarăşi la lumină. Este aprinsă 
candela şi, cu rugăciune serioasă pentru ca lumina cerească să re- 
zolve cazurile celor învăluiţi în întuneric şi necredinţă, Cuvântul 
lui Dumnezeu este cercetat pentru descoperirea unor puncte clare 

ale adevărului, în scopul de a-i întări în aşa măsură pe creştini cu 
argumente din Cuvântul lui Dumnezeu, cu mustrările, amenințările 
şi încurajările sale, încât să se poată ajunge la inima celor greşiţi. 
Indiferenţa sau neglijenţa vor provoca încruntarea lui Dumnezeu. 

Când a găsit banul de argint, şi-a chemat prietenii şi vecinii lao- 
laltă, zicând: „Bucuraţi-vă împreună cu mine, căci am găsit drahma 
pe care o pierdusem. Tot aşa se spune că este bucurie înaintea în- 
gerilor lui Dumnezeu pentru un singur păcătos care se pocăieşte.“ 
Dacă îngerii lui Dumnezeu se bucură pentru cei greşiţi, care îşi văd 
relele şi le mărturisesc, întorcându-se la tovărăşia fraţilor lor, cu cât 
mai mult ar trebui urmaşii lui Hristos, care greşesc şi ei şi care au 
nevoie în fiecare zi de iertarea lui Dumnezeu şi a fraţilor lor, să simtă 
bucurie la întoarcerea unui frate sau a unei surori care a fost înşelată 
de sofismele lui Satana şi care a urmat o cale greşită şi a suferit din 
pricina aceasta. 

În loc să-i ţină la distanţă pe cei greşiţi, fraţii lor ar trebui să- 
i întâmpine pe terenul pe care se află aceştia. În loc de a le găsi 
vină pentru că sunt în întuneric, ei ar trebui să-şi aprindă propria lor 
candelă şi să capete astfel mai mult har divin şi o cunoaştere mai 
clară a Scripturilor, pentru a putea risipi întunericul celor greşiţi, 
prin lumina pe care le-o aduc. Şi când reuşesc, iar cei greşiţi îşi simt 
păcatul şi se învoiesc să urmeze lumina, ar trebui primiţi cu bucurie, 
şi nu cu un spirit împotrivitor sau făcând un efort de a le dovedi 
marea lor păcătoşenie, care a necesitat deja multă epuizare, neliniște 
şi muncă obositoare. Dacă îngerii curaţi ai lui Dumnezeu întâmpină 
evenimentul cu bucurie, cu cât mai mult ar trebui să se bucure fraţii 
lor, care au avut şi ei, la rândul lor, nevoie de compasiune, iubire şi 
ajutor când au greşit şi, în întunericul în care s-au aflat, n-au ştiut 
cum să se ajute singuri. 


Fiul risipitor 


Mi-a fost îndreptată atenţia asupra pildei fiului risipitor. El i-a 
cerut tatălui său să-i dea partea sa de avere. Dorea să separe intere- 
sele sale de cele ale tatălui său şi să-şi folosească partea conform 
înclinațiilor sale. 

Tatăl său s-a supus cererii sale şi fiul, cu egoism, s-a îndepărtat 
de tatăl lui pentru a nu fi tulburat de sfaturile sau reproşurile acestuia. 

Fiul a crezut că va fi fericit când îşi va putea folosi partea după 
propria-i plăcere, fără a fi supărat de sfaturi sau restricţii. El nu dorea 
să fie deranjat de obligaţii mutuale. Dacă se bucura de averea tatălui, 
acesta avea pretenţii de la el ca fiu. Dar el nu simţea că are vreo 
obligaţie faţă de generosul său părinte şi şi-a nutrit spiritul egoist şi 
răzvrătit cu gândul că o parte din proprietatea tatălui său îi aparţinea 
lui. El şi-a cerut partea, când, de drept, nu putea pretinde nimic şi nu 
ar fi trebuit să obțină nimic. 

După ce inima sa egoistă primise comoara de care era atât de 
nedemn, s-a dus în drumul său, departe de tatăl său, pentru a uita 
chiar că are un tată. El a disprețuit restricţiile şi era foarte hotărât 
să-şi satisfacă plăcerile pe orice cale şi în orice mod ar fi poftit. După 
ce cheltuise, prin îngăduinţele sale păcătoase, tot ce îi dăduse tatăl 
său, în ţara aceea a venit o foamete şi el a fost lovit de o sărăcie 
lucie. Atunci a început să regrete calea sa păcătoasă, a plăcerii 
extravagante, căci era nevoiaş şi avea nevoie de mijloacele pe care le 
risipise. A fost obligat să coboare de la viaţa sa plină de îngăduinţe 
păcătoase la ocupaţia ingrată de a hrăni porcii. 

După ce ajunsese atât de jos, el s-a gândit la bunătatea şi iubirea 
tatălui său. Atunci a simţit nevoia de a avea un tată. El singur îşi 
crease situaţia în care se afla, lipsit de prieteni şi de mijloace. Propria 
sa neascultare şi propriul său păcat îl aduseseră la despărţirea de 
tatăl său. El s-a gândit la privilegiile şi cadourile generoase de care 
se bucurau din plin slujitorii tocmiţi din casa tatălui său, în timp ce 
el, care se înstrăinase de casa tatălui lui, pierea de foame. Smerit 
prin soarta potrivnică, el a hotărât să se întoarcă la tatăl său cu o 
mărturisire plină de umilinţă. Era un cerşetor, lipsit de îmbrăcăminte 
confortabilă sau chiar decentă. Arăta jalnic din pricina lipsurilor şi 
era secătuit de foame. 

Pe când era încă departe de casă, tatăl l-a văzut pe rătăcitor şi 
primul lui gând i l-a adus înainte pe fiul răzvrătit care îl părăsise cu 
ani înainte pentru a urma o cale a păcatului neîngrădit. Au fost trezite 
însă sentimentele părinteşti. În pofida tuturor semnelor degradării, 
tatăl a descoperit propriul său chip. Nu a aşteptat ca fiul său să 
străbată tot drumul până la el, ci s-a grăbit să-l întâmpine. Nu l-a 
mustrat, ci, cu cea mai adâncă şi iubitoare compasiune pentru că îşi 
adusese atâta suferinţă din pricina urmării propriei lui căi păcătoase, 
s-a grăbit să-i arate iubirea şi iertarea sa. 

Deşi fiul era secătuit şi înfăţişarea sa arăta clar viaţa de libertinaj 
pe care o dusese, deşi era îmbrăcat cu zdrenţe de cerşetor şi picioarele 
sale goale erau murdare de praful de pe drum, mila plină de duioşie 
a tatălui a fost aprinsă când fiul a căzut zdrobit în umilinţă înaintea 
sa. Nu s-a ascuns în spatele demnităţii sale, nu l-a pus la punct; nu 
i-a înşiruit toate relele şi păcatele pe care le făcuse înainte, pentru a-l 
determina să simtă cât de jos se coborâse. L-a ridicat şi l-a sărutat. 
L-a luat pe fiul său răzvrătit la piept şi a pus însăşi haina lui bogată 
peste umbra aproape dezbrăcată. EI l-a luat lângă inima sa cu atâta 
căldură şi a manifestat o asemenea milă, încât, dacă fiul s-ar fi îndoit 
vreodată de bunătatea şi iubirea tatălui său, acum n-o mai putea face. 
Dacă atunci când s-a hotărât să se întoarcă la casa tatălui său avusese 
simţământul păcatului său, acum, când a fost primit în acest fel, a 
înţeles mult mai profund nerecunoştinţa sa. Inima sa, înmuiată mai 
înainte, era acum zdrobită pentru că îndurerase acea iubire a tatălui. 

Fiul pocăit, tremurător, care se temuse mult că avea să fie dezmoş- 
tenit, era nepregătit pentru o asemenea primire. Ştia că nu o merită 
şi şi-a recunoscut astfel păcatul de a-l fi părăsit pe tatăl său: „Tată, 
am păcătuit împotriva cerului şi împotriva ta; nu mai sunt vrednic 
să mă numesc fiul tău.“ El s-a rugat numai ca să fie socotit slugă. 
Tatăl însă le-a cerut slujitorilor săi să-i dea acestuia dovezi speciale 
de respect şi să-l înveşmânteze ca şi cum ar fi fost dintotdeauna fiul 
său ascultător. 

Tatăl a făcut din întoarcerea fiului său o ocazie deosebită de 
bucurie. Fiul mai mare, aflat la câmp, nu ştia că fratele său se întor- 
sese, însă a auzit manifestările generale de bucurie şi i-a întrebat pe 
slujitori ce înseamnă toate acestea. I s-a explicat că fratele său, pe 
care toţi îl crezuseră mort, se întorsese şi că tatăl său tăiase viţelul 
îngrăşat pentru el, pentru că îl primise iarăşi, ca venit dintre cei 
morţi. 

Atunci fratele s-a mâniat şi n-a vrut să intre şi să-l primească 
pe fratele său. Indignarea sa a fost stârnită de motivul că fratele său 
necredincios, care îşi părăsise tatăl şi aruncase greaua răspundere 
asupra lui, când ar fi trebuit să fie dusă de amândoi, trebuia să fie 
primit acum cu atâta onoare. Acest frate urmase calea cheltuielilor 
nebuneşti, ticăloase, risipind mijloacele pe care i le dăduse tatăl 
său, până când ajunsese la sărăcie lucie, în timp ce fratele său de 
acasă îşi împlinise cu credincioşie îndatoririle de fiu; şi acum, acest 

destrăbălat vine în casa tatălui şi este primit cu respect şi cinste, mai 
presus de orice primise el însuşi vreodată. 

Tatăl şi-a îndemnat fiul mai mare să meargă şi să-şi primească 
fratele cu bucurie, căci fusese pierdut şi a fost găsit; a fost mort 
în păcat şi nelegiuire, dar este viu iarăşi; şi-a redobândit facultăţile 
morale şi priveşte cu scârbă la calea sa păcătoasă. Dar fiul său mai 
mare argumentează: „lată, eu îți slujesc ca un rob de atâţia ani şi 
niciodată nu ţi-am călcat vreo poruncă; şi mie niciodată nu mi-ai 
dat măcar un ied ca să mă veselesc cu prietenii mei. lar când a venit 
acest fiul al tău, care ţi-a mâncat averea cu femeile desfrânate, i-ai 
tăiat viţelul cel îngrăşat!“ 

Tatăl şi-a asigurat fiul că acesta a fost întotdeauna cu el şi că tot 
ceea ce avea era al său, dar că era drept ca ei să dea pe faţă această 
bucurie, căci „fratele tău era mort şi a înviat, era pierdut şi a fost 
găsit“. Faptul că a fost găsit cel ce era pierdut şi că trăieşte cel ce era 
mort cântăreşte pentru tatăl mai mult decât orice alt considerent. 

Hristos a dat această pildă pentru a arăta modul în care Tatăl 
nostru ceresc îi primeşte pe cei greşiţi şi pocăiţi. Tatăl este cel 
împotriva căruia s-a păcătuit; totuşi, el, în iubirea sufletului său plin 
de milă şi iertare, îl întâmpină pe cel risipitor şi îşi arată marea 
bucurie că fiul său, pe care l-a crezut mort faţă de orice sentiment 
filial, a devenit sensibil faţă de marele său păcat şi marea sa nelegiuire 
şi s-a întors la tatăl său, apreciind iubirea sa şi recunoscând cererile 
sale. El ştie că fiul care a urmat calea păcatului şi care se pocăieşte 
acum are nevoie de mila şi iubirea sa. Acest fiu a suferit; el şi-a 
simţit nevoia şi vine la tatăl ca la singurul om care îi poate satisface 
marea sa nevoie. 

Întoarcerea fiului risipitor a fost izvorul celei mai mari bucurii. 
Plângerile fratelui mai mare erau fireşti, dar nu erau corecte. Şi totuşi, 
aceasta este atitudinea frecventă a fratelui faţă de frate. Este depus 
un efort prea mare pentru a-i face pe cei greşiţi să vadă unde au 
greşit şi de a le tot aminti erorile pe care le-au făcut. Cei ce au greşit 
au nevoie de milă, au nevoie de ajutor, au nevoie de compasiune. Ei 
suferă în duhul lor şi sunt adesea descurajaţi, disperaţi. Mai presus 
de orice, au nevoie de iertare fără reţineri. 


Lucrarea printre comunităţi 


În lucrarea făcută pentru comunitatea din Battle Creek în primă- 
vara anului 1870, nu a existat deloc dependenţa de Dumnezeu pe 
care o cerea acea ocazie importantă. Fraţii R. şi S. nu şi-au pus toată 
încrederea în Dumnezeu şi nu au acţionat în tăria şi prin harul Său 
atât de deplin cum ar fi trebuit. 

Când fratele S. gândeşte că o persoană este greşită, el este în 
mod frecvent prea sever. Nu reuşeşte să manifeste acea compasiune 
şi consideraţie pe care le-ar fi avut faţă de el însuşi, în împrejurări 
similare. El se află de asemenea şi în primejdia de a judeca greşit şi 
de a face erori, când are de-a face cu mintea oamenilor. Este cea mai 
frumoasă şi mai delicată lucrare dată vreodată muritorilor, aceea de 
a se ocupa de mintea oamenilor. Cei care se angajează în această 
lucrare ar trebui să aibă un discernământ limpede şi puterea de a 
face distincţie între lucruri. Adevărata independenţă a minţii este un 
element total deosebit de semeţie. Nu trebuie renunţat cu uşurinţă la 
acea calitate a independenţei care duce la o părere prevăzătoare, deli- 
berată, însoţită de rugăciune; nu, până când dovezile sunt suficient de 
puternice pentru a arăta cu claritate că greşim. Această independenţă 
va păstra mintea calmă şi neschimbătoare în mijlocul mulţimii de 
greşeli care ne înconjoară şi îi va conduce pe cei care ocupă poziţii 
de răspundere să cerceteze dovezile cu grijă, pe toate feţele, şi să 
nu fie împinşi de influenţa altora sau de ceea ce îi înconjoară pentru 
a trage concluzii fără o cunoaştere raţională, minuțioasă a tuturor 
împrejurărilor. 

Cercetarea cazurilor din Battle Creek s-a făcut foarte mult ase- 
menea modului în care un avocat critică un martor, fiind în mod 
cert şi o lipsă a Duhului lui Dumnezeu. S-au unit câţiva în această 
lucrare, care au fost activi şi zeloşi. Unii au fost independenţi, având 
o neprihănire proprie şi astfel s-a crezut în mărturiile lor, iar influenţa 
lor a determinat judecata fraților R. şi S. Din pricina unor lipsuri fără 
importanţă, surorile T. şi U. nu au fost primite ca membre ale comu- 
nităţii. Frații R. şi S. ar fi trebuit să aibă judecata şi discernământul de 

a vedea că aceste obiecţiuni nu aveau o greutate suficientă pentru a le 
ține pe aceste surori în afara comunităţii. Amândouă fuseseră demult 
în credinţă şi păziseră cu credincioşie Sabatul, timp de optsprezece 
sau douăzeci de ani. 

Sora V., care a adus în discuţie aceste lucruri, ar fi trebuit să- 
şi aducă sieşi motive cu încă mai mare greutate pentru care nu 
ar fi trebuit ea însăşi să devină membră a bisericii. Era ea fără 
păcat? Erau toate căile ei desăvârşite înaintea lui Dumnezeu? Era 
ea desăvârşită în îngăduinţă, tăgăduire de sine, blândeţe, îndelungă 
răbdare şi cu un spirit liniştit? Dacă nu avea slăbiciunile femeilor 
obişnuite, atunci putea arunca prima piatră. Acele surori care au fost 
lăsate în afara bisericii erau vrednice de un loc înăuntru; erau iubite 
de Dumnezeu. Însă purtarea faţă de ele a fost lipsită de înţelepciune, 
fără suficiente motive. Existau alții ale căror cazuri nu erau tratate 
cu mai multă înţelepciune cerească şi chiar fără o judecată solidă. 
Judecata şi puterea discernământului fratelui S. au fost stricte de-a 
lungul multor ani prin influenţa soţiei sale, care a fost un mediu cât 
se poate de eficient al lui Satana. Dacă ar fi avut adevărata calitate 
a independenţei, el ar fi avut un cuvenit respect de sine şi, cu o 
demnitate sănătoasă, şi-ar fi zidit propriul cămin. Când a abordat 
un comportament menit să impună respect în familia sa, el a dus 
în general lucrurile prea departe, a fost sever şi a vorbit aspru şi 
dictatorial. După un timp, devenind conştient de aceasta, se plasa în 
cealaltă extremă şi renunţa la independenţa sa. 

În această stare de spirit, el primea relatări din partea soţiei sale, 
abandona judecata sa şi era uşor amăgit de intrigile ei. Uneori se 
prefăcea că suferă intens şi îi povestea ce lipsuri avusese de îndurat 
şi cât de neglijată fusese de fraţii ei în lipsa soţului său. Minciunile 
şi tertipurile ei, folosite pentru a perverti mintea soţului său, au 
fost mari. Fratele S. nu a primit pe deplin lumina pe care i-a dat- 
o Domnul în trecut cu privire la soţia sa, căci altfel nu ar fi fost 
amăgit de ea. A fost adus de multe ori în robie faţă de duhul ei, 
pentru că propria sa inimă şi viaţă nu au fost pe deplin consacrate 
lui Dumnezeu. Simţămintele sale s-au aprins împotriva fraților săi şi 
i-a oprimat. Eul nu a fost răstignit. Ar trebui să caute cu seriozitate 
să-şi aducă toate gândurile şi sentimentele în ascultare de Hristos. 
Credinţa şi tăgăduirea de sine ar fi fost puternicele ajutoare ale 
fratelui S. Dacă şi-ar fi pus toată armătura lui Dumnezeu şi nu ar fi 

ales ca apărare decât ceea ce îi oferă Duhul lui Dumnezeu şi puterea 
adevărului, ar fi fost întărit de Dumnezeu. 

Fratele S. este slab în multe privinţe. Dacă Dumnezeu i-ar cere 
să-şi descopere şi să-şi condamne aproapele, să mustre şi să pună 
la punct pe un frate sau să se împotrivească şi să-şi nimicească 
vrăjmaşii, ar fi pentru el o lucrare firească şi uşoară. Însă lupta 
împotriva eului, reprimarea dorințelor şi afecţiunilor din propria 
sa inimă şi cercetarea şi ţinerea sub control a motivaţiilor tainice 
ale inimii reprezintă un război mai dificil. Cât de îndărătnic este el 
când trebuie să fie credincios într-o provocare ca aceasta! Războiul 
împotriva eului este cea mai mare bătălie care a fost dată vreodată. 
Predarea eului şi a tuturor lucrurilor pentru a fi stăpânite de voinţa lui 
Dumnezeu, a fi înveşmântat în umilinţă şi a avea acea iubire curată, 
plină de pace şi uşor de mulţumit, plină de blândeţe şi roade bune, nu 
este o realizare uşoară. Şi cu toate acestea, este privilegiul şi datoria 
sa de a fi un biruitor desăvârşit în această privinţă. Sufletul trebuie 
să se supună lui Dumnezeu înainte de a putea fi înnoit în cunoaştere 
şi adevărata sfinţenie. Viaţa sfântă şi caracterul lui Hristos constituie 
un exemplu plin de credincioşie. Încrederea în Tatăl Său ceresc a 
fost nelimitată. Ascultarea şi supunerea sa au fost fără rezerve şi 
desăvârşite. El nu a venit pentru a I se sluji, ci pentru a sluji altora. 
Nu a venit pentru a face voia Sa, ci voia Aceluia care L-a trimis. În 
toate lucrurile S-a supus Aceluia care judecă după dreptate. Aceste 
cuvinte au fost auzite de pe buzele Mântuitorului lumii: „Eu nu pot 
să fac nimic de la Mine.“ 

A devenit sărac şi a acceptat să fie o persoană lipsită de impor- 
tanţă. Era flămând, adesea însetat şi de multe ori obosit în truda Sa; 
însă nu avea unde să-Şi plece capul. Când umbrele reci şi umede 
ale nopţii se strângeau în jurul Său, pământul îi era adesea pat. Şi 
totuşi, El i-a binecuvântat pe cei ce-L urau. Ce viaţă! Ce experienţă! 
Putem noi, cei care am mărturisit că suntem urmaşii lui Hristos, să 
îndurăm cu voioşie lipsurile şi suferinţa aşa cum a făcut-o Domnul 
nostru, fără cârtire? Putem noi să bem cupa şi să fim botezați cu 
acest botez? Dacă da, putem fi părtaşi la slava Lui în Împărăţia Sa 
cerească. Dacă nu, nu vom avea parte de nimic alături de El. 

Fratele S. are de câştigat o experienţă fără de care lucrarea lui va 
face un mare rău. El este influenţat prea mult de ceea ce îi spun alţii 
despre cei greşiţi; este înclinat să hotărască în funcţie de impresiile 

făcute asupra minţii sale, iar el acţionează cu severitate, când ar fi cu 
mult mai bună o cale mai blândă. El nu-şi aduce aminte de propria-i 
slăbiciune şi cât de greu îi este lui însuşi să i se pună sub semnul 
îndoielii calea pe care o urmează, chiar şi atunci când a greşit. Când 
el hotărăşte că un frate sau o soră a greşit, este înclinat să ducă acea 
chestiune până la capăt şi să insiste pentru aplicarea cenzurii, deşi, 
făcând astfel, îşi răneşte propriul suflet şi pune în primejdie sufletele 
altora. 

Fratele S. ar trebui să se ferească de procese ale comunităţii şi să 
nu aibă deloc de-a face cu punerea la punct a dificultăţilor, dacă îi 
este cu putinţă să evite acest lucru. El are un dar preţios de care este 
nevoie în lucrarea lui Dumnezeu. Însă 

ar trebui să se despartă de influenţele de care se simte atras, care 
îi fac judecata confuză şi îl împing să acţioneze fără înţelepciune. 
Aceasta nu trebuie să se întâmple. El exercită prea puţină credinţă în 
Dumnezeu. Stăruie prea mult asupra neputinţelor sale trupeşti şi îşi 
întăreşte necredinţa, ocupându-se cu sentimente negative. Dumne- 
zeu are tărie şi înţelepciune pregătite pentru aceia care le caută cu 
seriozitate şi credincioşie. 

Mi s-a arătat că fratele S. este un bărbat tare în anumite puncte, 
în timp ce în altele este slab precum un copil. Modul în care a pro- 
cedat cu cei greşiţi a avut o influenţă molipsitoare. El are încredere 
în abilitatea sa de a lucra pentru a pune lucrurile în ordine, acolo 
unde crede că este nevoie, însă nu abordează chestiunea aşa cum 
trebuie. El întreţine propriul spirit în lucrările sale şi nu face deose- 
biri, ba chiar lucrează adesea fără iubire. E ceva atât de grozav să 
exagerezi în chestiunea în cauză, aplicând indivizilor rigorile stricte 
ale datoriei. „Să arăţi înţelegere faţă de unii; căutaţi să mântuiţi pe 
alţii, smulgându-i cu teamă din foc, urând până şi cămaşa pătată de 
carne.“ 

Datoria, datoria strictă, are o soră geamănă, care este bunătatea. 
Dacă datoria şi bunătatea se întrepătrund, va fi câştigat un avantaj 
sigur; dacă însă datoria este despărțită de bunătate, dacă iubirea plină 
de gingăşie nu este pătrunsă de spiritul datoriei, va fi un eşec total, 
iar rezultatul, mult rău. Bărbaţii şi femeile nu se lasă conduşi, însă 
mulţi pot fi câştigaţi prin bunătate şi iubire. Fratele S. a ţinut ridicat 
biciul Evangheliei şi propriile lui cuvinte au fost în mod frecvent 
lovitura aplicată cu acel bici. Aceasta nu i-a făcut pe alții mai zeloşi 

şi nu i-a determinat să facă fapte bune; a stârnit mai degrabă spiritul 
lor combativ, îndreptat împotriva severităţii lui. 

Dacă ar fi umblat în lumină, fratele S. nu ar fi avut atâtea eşecuri 
grave. „Dacă umblă cineva ziua, nu se împiedică, pentru că vede 
lumina lumii acesteia; dar dacă cineva umblă noaptea, se împiedică 
pentru că lumina nu este în el.“ Cărarea ascultării este cărarea si- 
guranţei. „Cine umblă cu dreptate umblă fără teamă.“ Umblă în 
lumină şi „atunci vei umbla sigur în drumul tău, iar piciorul nu ţi se 
va poticni“. Cei care nu umblă în lumină vor avea o religie bolnă- 
vicioasă, pipernicită. Fratele S. ar trebui să simtă importanţa de a 
umbla în lumină, oricât de chinuitoare ar fi pentru eul său. Efortul 
sincer, izvorât din iubirea pentru suflete, este acela care întăreşte 
inima şi dezvoltă virtuțile. 

Frate al meu, tu eşti din fire independent şi înfumurat. Apreciez 
că destoinicia ta este în stare de mai multe lucruri decât poate de 
fapt. Te rogi Domnului să te umilească şi să te modeleze pentru 
lucrarea Sa, iar când El răspunde rugăciunii tale şi te aduce pe 
cărarea disciplinei necesare împlinirii obiectivului, cedezi frecvent 
înaintea îndoielilor şi disperării şi crezi că ai motive să fii descurajat. 
Când fratele W. te-a atenţionat şi te-a împiedicat să te angajezi în 
soluţionarea dificultăţilor bisericii, ai simţit adesea că te ţine în frâu. 

Mi s-au arătat lucrările tale din Iowa. A fost un eşec clar în 
încercarea de a strânge cu Hristos. Ai tulburat, zăpăcit şi risipit 
bietele oi. Ai avut zel, dar nu în conformitate cu ceea ce cunoşti. 
Lucrările tale nu au fost făcute în iubire, ci cu severitate şi duritate. 
Ai fost pretenţios şi tiranic. Nu le-ai întărit pe cele bolnave şi nu 
le-ai legat pe cele şchioape. Asprimea ta neînţeleaptă le-a împins 
pe unele afară din turmă, la care nu se mai poate ajunge şi care nu 
mai pot fi aduse vreodată înapoi. Cuvintele spuse aşa cum trebuie 
sunt asemenea unor mere de aur într-un coşuleţ de argint. Cuvintele 
nepotrivite, dimpotrivă. Influenţa lor va fi ca o grindină pustiitoare. 

Te-ai simţit neliniştit şi sub interdicţie când fratele W. te-a aver- 
tizat, sfătuit şi mustrat. Te-ai gândit că, dacă ai putea să fii liber 
şi să acţionezi singur, ai reuşi să faci o lucrare bună şi mare. Însă 
influenţa soţiei tale ţi-a vătămat grav capacitatea de a fi folositor. 
Nu ţi-ai condus bine propria casă; ai eşuat în călăuzirea casei tale. 
Ai crezut că ai înţeles cum să rezolvi problemele din cămin. Dar 
cât te-ai amăgit! Ai urmat adesea îndemnurile propriului tău duh, 

lucru care a dus la încurcături şi descurajări, iar acestea ţi-au umbrit 
discernământul şi te-au slăbit spiritual, astfel încât lucrările tale au 
stat sub semnul unei mari nedesăvârşiri. 

Lucrările fraţilor R. şi S. în__ au fost premature. Aceşti fraţi au 
avut înaintea lor experienţa din trecut, cu greşelile ei, care ar fi trebuit 
să fie suficiente pentru a-i păzi să se angajeze într-o lucrare pentru 
care nu erau calificaţi să o împlinească. Erau destule care trebuia 
făcute. Era un loc în care nu se putea ridica uşor o comunitate. 
Influențele împotrivitoare îi înconjurau. Fiecare mişcare trebuia 
făcută cu grija cuvenită şi cu deliberare însoţită de rugăciune. 

Aceşti doi fraţi fuseseră avertizaţi şi mustraţi în mod repetat că 
au acţionat neînţelept şi nu ar fi trebuit să ia asupra lor răspunderile, 
aşa cum au făcut-o. O, cu cât mai bine ar fi fost pentru cauza lui 
Dumnezeu din__ dacă ei ar fi lucrat în câmpuri noi! Scaunul lui 
Satana se află în ___ la fel ca şi în alte oraşe pline de ticăloşie; şi nu-i 
uşor de luptat cu un duşman viclean ca el. Au existat printre păzitorii 
Sabatului din___ elemente care tulburau ordinea şi au reprezentat 
piedici pentru cauză. Însă este şi un timp potrivit pentru a vorbi şi a 
acţiona, o ocazie de aur care va arăta rezultatele cele mai bune ale 
muncii depuse. 

Dacă lucrurile ar fi fost lăsate să se dezvolte mai bine înainte 
de a putea fi atinse, s-ar fi produs o despărţire a celor neconsacraţi, 
certaţi cu ordinea, şi nu ar fi existat o partidă împotrivitoare. Acest 
lucru trebuie evitat mereu, dacă este posibil. E mai bine ca biserica 
să sufere multe neplăceri şi să exercite mai multă răbdare decât 
să se precipite, să grăbească lucrurile şi să provoace un spirit de 
combativitate. Cei care au iubit cu adevărat adevărul de dragul 
adevărului ar fi trebuit să-şi urmeze drumul, având în faţa ochilor 
slava lui Dumnezeu, şi să lase ca lumina adevărului să strălucească 
înaintea tuturor. 

Puteau să se aştepte că elementele care seamănă printre ei con- 
fuzie şi nemulţumire aveau să le facă necazuri. Satana nu avea să 
stea liniştit, privind cum se ridică o companie în__ pentru a apăra 
adevărul şi a risipi sofismele şi erorile. Mânia sa avea să se aprindă 
şi avea să pornească un război împotriva celor ce păzesc poruncile 
lui Dumnezeu şi au mărturia lui Isus. Însă aceasta nu ar fi trebuit să-i 
descurajeze sau să-i facă nerăbdători pe credincioşii sinceri. Aceste 
lucruri ar fi trebuit să aibă o influenţă asupra credinciosului adevărat, 


Lucrarea printre comunităţi 111 


pentru a fi mai bine păzit, pentru a veghea şi a se ruga, pentru a-l face 
mai simțitor, milostiv şi iubitor față de aceia care au făcut o greşeală. 
Hristos ne-a răbdat şi continuă să ne rabde greşelile, nerecunoştinţa 
şi săraca noastră iubire; tot aşa ar trebui să-i răbdăm şi noi pe aceia 
care ne pun la încercare răbdarea. Să fie urmaşii lui Isus cel lipsit de 
egoism Şi jertfitor de sine altfel decât Domnul lor? Creştinii ar trebui 
să aibă inimi pline de bunătate şi îndelungă răbdare. 


Semănătorul Evangheliei 


Pilda semănătorului Evangheliei, pe care a prezentat-o Hristos 
înaintea ascultătorilor Săi, conţine o lecţie pe care ar trebui s-o 
studiem. Cei care predică adevărul prezent şi răspândesc sămânţa 
cea bună vor ajunge la aceleaşi rezultate la care a ajuns semănătorul 
Evangheliei. Toate categoriile de oameni vor fi afectate mai mult 
sau mai puţin de prezentarea adevărului limpede şi convingător. 
Unii vor fi ascultători aflaţi pe marginea drumului. Vor fi afectaţi 
de adevărurile rostite; ei însă nu au cultivat puterile morale, au 
urmat mai degrabă înclinațiile fireşti decât datoria, iar obiceiurile 
rele le-au întărit inimile până când au devenit asemenea drumului 
tare, bătătorit. Aceştia ar putea mărturisi credinţa în adevăr, dar nu 
vor fi deloc pătrunşi de simţământul caracterului său sacru, înălţat. 
Ei nu renunţă la prietenia cu iubitorii de plăceri şi cu o societate 
coruptă, ci se plasează în mod constant acolo unde sunt ispitiţi şi pot 
fi reprezentaţi bine de câmpul neîngrădit. Ei cer ispitele vrăjmaşului 
şi în final pierd respectul pe care părea că l-au avut pentru adevăr, 
când sămânţa cea bună a fost aruncată în inimile lor. 

Unii sunt ascultători asemenea terenului stâncos. Ei primesc 
imediat orice lucru nou şi senzaţional. Primesc cu bucurie cuvântul 
adevărului. Vorbesc cu sinceritate, cu ardoare şi zel despre credinţa 
şi nădejdea lor şi pot chiar adresa mustrări celor cu o experienţă 
îndelungată pentru vreo deficiență aparentă sau pentru lipsa lor de 
entuziasm. Când sunt însă încercaţi şi dovediţi prin focul încercării şi 
ispitei, când Dumnezeu Îşi foloseşte cosorul pentru tăierea arborilor, 
pentru ca ei să poată aduce roadă pentru desăvârşire, zelul lor moare, 
glasurile lor amuţesc. Ei nu se mai laudă în tăria adevărului. 

Această categorie este dominată de sentimente. Ei nu au pro- 
funzime şi stabilitate a caracterului. Principiul nu răzbate până în 

adânc pentru a constitui motivaţia acţiunilor. Ei au înălţat cu vorba 
adevărul, dar nu sunt împlinitori ai lui. Sămânţa adevărului nu a 
prins rădăcini în adânc. Inima nu a fost înnoită prin influenţa pres- 
chimbătoare a Duhului lui Dumnezeu. lar când adevărul cheamă 
lucrători dintre femei şi bărbaţi, când trebuie făcute sacrificii de 
dragul adevărului, ei se află oriunde altundeva; iar când vin persecu- 
tiile şi încercările, ei cad, pentru că nu au avut deloc profunzimea 
pământului fertil. Adevărul, clar, deschis şi puternic, este adus să 
apese asupra inimii şi scoate la iveală diformitatea caracterului. Unii 
nu vor suporta acest test, ci îşi vor închide în mod frecvent ochii 
înaintea nedesăvârşirilor, deşi conştiinţa le spune că vorbele rostite 
de mesagerii lui Dumnezeu — cuvinte care apasă atât de tare asupra 
caracterelor lor de creştini — sunt adevăr, ei nu vor voi să asculte de 
glasul ei. Sunt jigniţi din pricina cuvântului şi renunţă mai degrabă 
la adevăr decât să se supună sfințirii prin acesta. Se flatează că pot 
ajunge în cer pe o cale mai uşoară. 

Şi mai este o categorie reprezentată în pildă. Bărbaţii şi femeile 
care ascultă Cuvântul sunt convinşi de adevăr şi îl acceptă fără să 
vadă păcătoşenia inimilor lor. Iubirea de lume se bucură de multă 
afecţiune la aceştia. În negoţ, ei au o dorinţă puternică de a încheia 
cel mai bun târg posibil. Ocolesc adevărul şi, prin amăgire şi înşelă- 
ciune, câştigă mijloacele care se vor dovedi mereu un ghimpe pentru 
ei; căci aceasta le va anula scopurile şi intenţiile bune. Sămânţa cea 
bună semănată în inimile lor este sufocată. Adesea, ei sunt cuprinşi 
de atâtea griji şi nelinişti, temându-se că nu vor câştiga mijloace sau 
că vor pierde ceea ce au câştigat, încât pun pe primul loc chestiunile 
vremelnice. Ei nu hrănesc sămânţa cea bună. Nu participă la adu- 
nările la care inimile lor pot fi întărite prin privilegii religioase. Se 
tem că se pot confrunta cu pierderi în lucrurile vremelnice. Natura 
înşelătoare a bogățiilor îi face să se amăgească singuri, plăcându-le 
să creadă că este o datorie aceea de a trudi şi a câştiga tot ce se 
poate pentru a ajuta cauza lui Dumnezeu; cu toate acestea, cu cât 
îşi sporesc bogăţiile pământeşti, cu atât inimile lor sunt mai puţin 
dispuse să se despartă de comoara lor, până când inimile li se întorc 
complet de la adevărul pe care l-au iubit. Sămânţa cea bună este 
sufocată, căci a fost depăşită în creştere de griji lumegşti inutile şi 
de nelinişti care nu trebuia să existe, de iubirea faţă de plăcerile şi 
onorurile lumești, pe care le oferă bogăţiile. 

Grâul şi neghina 


Într-o altă pildă pe care a prezentat-o Isus ucenicilor Săi, El a 
asemănat Împărăţia cerurilor cu un câmp pe care un om a semănat 
sămânță bună, unde însă, pe când dormea, vrăjmaşul a semănat ne- 
ghină. Gospodarului i s-a pus întrebarea: „«Domnule, n-ai semănat 
sămânță bună în țarina ta? De unde are dar neghină?» El le-a zis: 
«Un vrăjmaş a făcut aceasta». Slujitorii l-au întrebat: «Vrei deci să 
mergem s-o smulgem?» «Nu», le-a zis el, «ca nu cumva, culegând 
neghina, să smulgeţi şi grâul împreună cu ea. Lăsaţi-le să crească 
împreună până la seceriş; şi, la timpul secerişului, voi spune seceră- 
torilor: „Culegeţi întâi neghina şi legaţi-o în snopi ca s-o ardem, iar 
grâul strângeţi-l în grânarul meu“».“ Dacă vigilenţa şi credincioşia 
ar fi fost păstrate, dacă nu ar fi dormit şi nu ar fi fost nimeni neglijent, 
vrăjmaşul nu ar fi avut ocazia atât de prielnică de a semăna neghină 
în grâu. Satana nu doarme niciodată. El veghează şi nu pierde nici o 
ocazie de a-şi pune agenţii să răspândească eroarea, care găseşte un 
sol fertil în multe inimi nesfinţite. 

Cei ce cred sincer în adevăr sunt întristaţi, iar încercările şi în- 
tristările lor cresc mult datorită elementelor din mijlocul lor, care 
îi necăjesc, îi descurajează în eforturile lor. Însă Domnul vrea să-i 
înveţe pe slujitorii Săi lecţia prin care aceştia să fie cu mare băgare 
de seamă în tot ceea ce fac. „Lăsaţi-le să crească împreună.“ 

Nu smulgeţi cu putere neghina, pentru ca nu cumva, 
dezrădăcinând-o, preţioasele fire de grâu să slăbească. Atât pastorii, 
cât şi membrii bisericii ar trebui să fie foarte prevăzători, pentru a nu 
căpăta un zel care nu este potrivit cu ceea ce cunoaştem. Există pri- 
mejdia de a face prea mult pentru a îndrepta dificultăţile din biserică, 
deşi, dacă ar fi lăsate neatinse, s-ar rezolva adesea singure. Este o 
politică rea aceea de a ne ocupa prematur de problemele din biserică. 
Va trebui să exercităm cea mai mare grijă, răbdare şi stăpânire de 
sine pentru a controla aceste lucruri, şi nu să pornim să lucrăm după 
mintea noastră, pentru a le pune în ordine. 

Lucrarea înfăptuită în__ a fost prematură şi a provocat o des- 
părţire înainte de vreme în acea comunitate mică. Dacă slujitorii lui 
Dumnezeu ar fi putut simţi forţa lecţiei date de Mântuitorul nostru 
în pilda grâului şi neghinei, ei nu s-ar fi apucat de lucrarea pe care 
au înfăptuit-o. Înaintea luării unei atitudini care să dea cea mai mică 

ocazie de a se plânge că au fost despărțiți de biserică până şi celor 
care sunt peste măsură de nevrednici, chestiunea ar trebui să fie 
întotdeauna subiectul celei mai atente cercetări şi rugăciuni asidue. 
În___ s-au făcut demersuri care au creat un grup de opoziţie. Unii 
dintre ei au fost ascultători de pe marginea drumului, alţii, ascul- 
tători asemenea terenului stâncos; şi mai erau şi dintre aceia care 
aparţineau categoriei celor care primesc adevărul în timp ce inima le 
este invadată de spinii care sufocă sămânţa cea bună; aceştia nu şi-ar 
fi desăvârşit niciodată caractere creştine. Însă erau câţiva care ar fi 
putut fi hrăniţi şi întăriţi şi s-ar fi statornicit în adevăr. Dar poziția 
luată de fraţii R. şi S. a provocat o criză prematură; şi apoi a mai 
fost şi o lipsă de înţelepciune şi judecată în modul de purtare cu acea 
fracțiune. 

Dacă unele persoane merită să fie despărțite de biserică în ace- 
eaşi măsură în care a meritat Satana să fie aruncat afară din cer, 
acestea vor avea simpatizanți. Există întotdeauna o categorie de 
persoane care sunt influențate mai mult de oameni decât de Spiritul 
lui Dumnezeu şi principii sănătoase, iar în condiția de neconsacrare 
în care se află, acestea sunt mereu gata să se situeze de partea celor 
greşiți şi să ofere mila şi compasiunea lor chiar celor care merită 
în cea mai mică măsură acest lucru. Aceşti simpatizanți au o in- 
fluenţă puternică asupra altora; lucrurile sunt privite într-o lumină 
necorespunzătoare şi se face un mare rău, multe suflete fiind ruinate. 
Satana, în răzvrătirea lui, a luat cu sine a treia parte dintre îngeri. Ei 
s-au întors de la Tatăl şi de la Fiul Său şi s-au unit cu instigatorul la 
răzvrătire. Având aceste fapte înaintea noastră, ar trebui să acţionăm 
cu cea mai mare prevedere. La ce ne-am putea aştepta, dacă nu la 
încercări şi încurcături în relaţiile pe care le avem cu oameni care 
au minţi aşa de ciudate? Trebuie să îndurăm acest lucru şi să evităm 
necesitatea de a smulge neghina, ca să nu smulgem şi grâul. 

„În lume veţi avea necazuri“, spune Hristos; în Mine însă veţi 
avea pace. Încercările la care sunt supuşi creştinii, când trec prin 
întristări, nenorociri şi batjocuri, sunt mijloacele hotărâte de Dum- 
nezeu pentru a despărţi pleava de grâu. Mândria noastră, egoismul, 
pasiunile rele şi iubirea de plăceri lumești, toate trebuie biruite; de 
aceea Dumnezeu ne trimite strâmtorări, pentru a ne testa şi dovedi 
şi a ne arăta că aceste rele există în caracterele noastre. Trebuie să 
biruim prin tăria şi harul Său pentru a fi părtaşi la natura divină, scă- 

pând de stricăciunea care există în lume prin poftă. „Căci întristările 
noastre de o clipă“, spune Pavel, „lucrează pentru noi mai presus de 
orice măsură o greutate veşnică de slavă, în timp ce privim nu la cele 
ce se văd, ci la cele ce nu se văd; pentru că cele ce se văd sunt pentru 
un timp, pe când cele ce nu se văd sunt veşnice.“ Strâmtorări, cruci, 
ispite, vrăjmăşii şi toate încercările noastre diverse sunt lucrătorii 
lui Dumnezeu care trebuie să ne curețe, să ne sfinţească şi să ne 
pregătească pentru hambarul ceresc. 

Răul provocat cauzei adevărului prin acţiuni pornite înainte de 
vreme nu poate fi niciodată reparat pe deplin. Cauza lui Dumnezeu 
din___ nu a înaintat aşa cum ar fi putut şi nu va sta ca o lumină priel- 
nică înaintea poporului, aşa cum au stat lucrurile înainte ca această 
lucrare să fie înfăptuită. Există adesea printre noi persoane a căror 
influenţă nu pare să conteze decât ca număr de partea cea dreaptă. 
Vieţile lor par să fie inutile; daţi-le însă ocazia să se răzvrătească şi 
să lupte şi vor deveni lucrători zeloşi pentru Satana. Această lucrare 
se potriveşte mai mult cu simţămintele inimii fireşti. Este o mare 
nevoie de autocercetare şi rugăciune tainică. Dumnezeu a promis 
înţelepciune celor ce I-o vor cere. Lucrarea misionară este în mod 
frecvent îmbrăţişată de cei nepregătiţi pentru ea. Este cultivat un 
zel de faţadă, în timp ce rugăciunea tainică este neglijată. Când aşa 
stau lucrurile, se face mult rău, căci aceşti lucrători caută să ajusteze 
conştiinţele altora după propriile lor reguli. Este nevoie de multă 
stăpânire de sine. Cuvintele pripite stârnesc certuri. Fratele S. se află 
în primejdia de a-şi îngădui un spirit de critică aspră. Acesta nu este 
nimerit pentru nişte slujitori ai neprihănirii. 

Frate S., ai mult de învăţat. Ai fost predispus să aşezi eşecurile şi 
descurajările tale pe seama fratelui W.; însă o cercetare minuțioasă a 
motivaţiilor şi a cursului acţiunii urmate ar da la iveală alte cauze 
ale acestor descurajări, cauze care există în tine. Faptul că acţionezi 
după înclinațiile inimii tale fireşti te aduce în robie. Spiritul sever, 
chinuitor, pe care ţi-l îngădui câteodată, anulează influenţa pe care 
o ai. Frate al meu, ai de făcut pentru tine o lucrare pe care nimeni 
nu o poate face în locul tău. Fiecare om trebuie să dea socoteală 
despre el însuşi în faţa lui Dumnezeu. El ne-a dat Legea Sa ca o 
oglindă în care să putem privi şi descoperi defectele din caracterele 
noastre. Nu trebuie să privim în această oglindă cu scopul de a vedea 
reflectarea greşelilor aproapelui nostru, de a vedea dacă acestea 

corespund standardului, ci de a observa defectele din noi înşine, 
pentru a le putea îndepărta. Cunoştinţa nu este tot ce ne trebuie; 
trebuie să urmăm lumina. Nu suntem lăsaţi să alegem pentru noi 
înşine, să ascultăm doar de ceea ce ne place şi ne convine. Ascultarea 
este mai bună decât jertfa. 


Către părinţii bogaţi 


La întâlnirea de tabără din Vermont, în 1870, m-am simţit con- 
strânsă de Duhul lui Dumnezeu să dau o mărturie clară despre datoria 
părinţilor bogaţi şi în vârstă cu privire la dispoziţia testamentară le- 
gată de bunurile lor. Mi se arătase că unii oameni, care sunt iscusiţi, 
prudenţi şi perspicace în privinţa tranzacţiilor de afaceri în general, 
bărbaţi renumiţi pentru promptitudine şi acuratețe, dau dovadă de 
lipsă de prevedere şi promptitudine în ce priveşte dispoziţiile pe 
care trebuie să le dea în timpul vieţii în legătură cu proprietatea lor. 
Ei nu ştiu cât de curând se va încheia timpul lor de probă şi totuşi 
anii trec fără să-şi pună lucrurile în rânduială şi adesea chiar viaţa 
lor se încheie în cele din urmă fără ca ei să-şi fi folosit judecata. 
Sau pot muri pe neaşteptate, fără a fi avertizaţi măcar cu o clipă 
înainte, iar bunurile lor sunt folosite într-un mod pe care ei nu l-ar 
fi aprobat. Aceştia sunt vinovaţi de neglijenţă; sunt administratori 
necredincioşi. 

Creştinii care cred în adevărul prezent ar trebui să manifeste 
înţelepciune şi prevedere. Ei nu ar trebui să neglijeze întocmirea 
dispoziţiilor privitoare la mijloacele lor, aşteptând o ocazie favorabilă 
pentru a-şi aranja treburile 

n timpul unei boli prelungite. Ar trebui să aibă afacerile în aşa 
fel ordonate, încât, dacă ar fi chemaţi să le părăsească în orice ceas 
şi dacă vocea li s-ar stinge până să mai facă vreun aranjament, să 
poată fi lichidate aşa cum ar fi făcut-o ei înşişi dacă ar fi fost în 
viaţă. Multe familii au fost jefuite de toate bunurile lor şi au fost 
condamnate la sărăcie pentru că a fost neglijată o lucrare care ar fi 
putut fi îndeplinită foarte uşor într-un ceas. Cei care îşi întocmesc 
testamentele nu ar trebui să se ferească de neplăcerile sau cheltuielile 
necesare pentru a obține îndrumări legale şi pentru a le concepe într- 
un asemenea mod, încât să reziste la probă. 

Am văzut că aceia care îşi mărturisesc credinţa în adevăr ar 
trebui să-şi arate credinţa prin fapte. Ei ar trebui să-şi facă prieteni 
cu ajutorul Mamonei nedrepte, pentru ca, în final, să poată fi primiţi 

în locuințele veşnice. Dumnezeu i-a făcut pe oameni administratori 
de bunuri. El a pus în mâinile lor banii cu care să înainteze marea 
lucrare de mântuire a sufletelor pentru care Hristos Şi-a părăsit 
căminul ceresc, bogățiile, slava şi a devenit sărac, pentru a putea, 
prin propria Sa umilință şi jertfă, să aducă la Dumnezeu multe fiice şi 
mulţi fii ai lui Adam. În providenţa Sa, Domnul a stabilit ca lucrarea 
din via Sa să fie susţinută prin mijloacele încredințate în mâinile 
administratorilor Săi. Venită din partea lor, neglijenţa de a răspunde 
chemărilor cauzei lui Dumnezeu pentru împlinirea lucrării Sale îi 
dovedeşte ca fiind slujitori nevrednici şi indolenţi. 

Mi se arătaseră unele lucruri despre cauza din Vermont, dar mai 
ales din Bordoville şi împrejurimile sale. Pasajul următor este din 
Mărturii pentru comunitate, nr. 20: 

„Trebuie împlinită o lucrare pentru mulţi care locuiesc în Bordo- 
ville. Am văzut că vrăjmaşul era ocupat cu lucrarea de a-şi împlini 
obiectivele. Bărbaţi cărora Dumnezeu le-a încredinţat talanţi în mij- 
loacele materiale au pus asupra copiilor lor răspunderea pe care 
Cerul a hotărât-o pentru ei, aceea de a fi administratori ai lui Dum- 
nezeu. În loc să dea lui Dumnezeu ceea ce este al Său, ei pretind că 
tot ceea ce au le aparţine, ca şi cum au obţinut aceste bunuri prin 
propria lor iscusinţă şi putere. 

Unii îşi plasează bunurile dincolo de controlul lor, punându-le în 
mâinile copiilor lor. Motivația lor tainică este aceea de a ajunge într- 
o poziţie în care nu se vor simţi răspunzători de a da din proprietatea 
lor pentru răspândirea adevărului. Aceştia iubesc cu vorba, nu cu 
fapta şi în adevăr. Nu-şi dau seama că ei nu se ocupă de propriii lor 
bani, ci de ai Domnului. 

Părinţii ar trebui să aibă o mare teamă de a încredința copiilor 
talanţii mijloacelor materiale pe care Dumnezeu i-a pus în mâinile 
lor, aceasta numai dacă nu au dovada cea mai sigură că urmaşii lor 
au un interes, o dragoste şi un devotament mai mare pentru cauza 
lui Dumnezeu decât au ei înşişi şi că aceşti copii vor fi mai serioşi şi 
mai zeloşi în înaintarea lucrării lui Dumnezeu şi mai binevoitori de 
a împlini diferitele proiecte legate de aceasta, care reclamă mijloace 
materiale. Însă mulţi îşi pun mijloacele în mâinile copiilor, aruncând 
astfel asupra lor răspunderea propriei lor isprăvnicii, pentru că Satana 
îi împinge s-o facă. Procedând aşa, ei plasează în mod eficient acele 
mijloace în rândurile vrăjmaşului. Satana conduce lucrurile în aşa 

fel, încât să fie în favoarea propriului său scop şi lipseşte cauza 
lui Dumnezeu de mijloacele de care aceasta are nevoie pentru a fi 
susținută din plin. 

Mulţi care au făcut o înaltă mărturisire de credinţă sunt deficienţi 
în privinţa faptelor bune. Dacă ar dori să-şi arate credinţa prin fapte, 
ar putea exercita o influenţă puternică de partea adevărului. Ei însă 
nu pun la schimbător talanţii bunurilor pe care li le-a împrumutat 
Dumnezeu. Cei care se gândesc să-şi uşureze conştiinţa, lăsând co- 
piilor lor bunurile prin testament sau reţinându-se de la participarea 
la cauza lui Dumnezeu şi acceptând ca acestea să treacă în mâinile 
unor copii necredincioşi şi nechibzuiţi, pentru ca ei să le risipească 
sau să adune comori şi să le venereze, vor fi nevoiţi să dea socoteală 
pentru aceasta lui Dumnezeu; ei sunt ispravnici necredincioşi ai 
banilor Domnului. Ei îi îngăduie lui Satana să-i înfrângă prin aceşti 
copii a căror minte se află sub controlul său. Scopurile lui Satana 
sunt împlinite în multe feluri, în timp ce administratorii lui Dum- 
nezeu par stupefiaţi şi paralizaţi; ei nu-şi dau seama de marea lor 
responsabilitate şi de socoteala care trebuie să vină curând.“ 

Mi s-a arătat că timpul de probă al unora din vecinătatea __ avea 
să se încheie curând şi că era important ca lucrarea lor să sfârşească 
prin a fi aprobată de Dumnezeu, pentru ca, după aranjamentele finale, 
să poate auzi acel „bine“ din partea Stăpânului. Mi s-a arătat, de 
asemenea, inconsecvenţa celor care mărturisesc credinţa în adevăr 
şi nu susțin cauza lui Dumnezeu cu mijloacele lor, pentru a le putea 
lăsa copiilor. Mulţi taţi şi mame sunt săraci în mijlocul abundenței. 
Ei îşi îngrădesc într-o anumită măsură propriile satisfacţii şi îşi 
refuză adesea acele lucruri care sunt necesare pentru a se bucura de 
viaţă şi de sănătate, aceasta în timp ce au la dispoziţie mijloace din 
belşug. Ei simt că nu au dreptul, ca să spunem aşa, de a-şi însuşi 
mijloacele materiale pentru propria lor bunăstare sau în scopuri 
caritabile. Ei au un singur obiectiv înaintea lor, şi anume de a face 
economie de bunuri, pe care să le lase copiilor. Această idee este 
atât de pătrunzătoare, atât de intim întreţesută cu toate acţiunile lor, 
încât copiii se obişnuiesc să aştepte cu nerăbdare timpul în care toate 
aceste bunuri vor fi ale lor. Ei depind de ele, iar această perspectivă 
are o influenţă importantă, dar nefavorabilă asupra caracterelor lor. 
Unii devin risipitori, alţii devin egoişti şi avari, iar alţii chiar leneşi 
şi nepăsători. Mulţi nu cultivă obiceiul de a face economie; ei nu 

caută să fie independenţi. Nu au o ţintă şi dovedesc o labilitate a 
caracterului. Impresiile primite în copilărie şi tinereţe sunt ţesute în 
structura caracterului şi devin principii de acţiune în viaţa matură. 

Cei care au cunoscut principiile adevărului ar trebui să se lase 
călăuziţi îndeaproape de Cuvântul lui Dumnezeu. Ei ar trebui să-l 
dea lui Dumnezeu ceea ce aparţine lui Dumnezeu. Mi s-a arătat că 
mai mulți în Vermont făceau o mare greşeală însuşindu-şi mijloacele 
pe care Dumnezeu li le încredinţase spre păstrare. Ei treceau cu 
vederea pretenţia lui Dumnezeu asupra a tot ceea ce au. Ochii lor 
erau orbiţi de vrăjmaşul neprihănirii, iar ei apucaseră pe o cale care 
avea să fie dezastruoasă pentru ei şi copiii lor dragi. 

Copiii îşi influenţau părinţii să-şi lase proprietăţile în mâinile 
lor, pentru a dispune de acestea conform judecății lor. Cu lumina 
Cuvântului lui Dumnezeu atât de clară şi simplă în ce priveşte 
banii încredinţaţi administratorilor, cu avertizările şi mustrările pe 
care Dumnezeu le-a dat de-a lungul Mărturiilor prin dispoziţiile 
privitoare la mijloace materiale — dacă, având toată această lumină 
înaintea lor, copiii îşi influenţează părinţii direct sau indirect să-şi 
împartă proprietăţile câtă vreme sunt încă în viaţă sau să dispună prin 
testament ca acestea să ajungă în mâinile lor după moartea părinților, 
ei îşi iau asupra lor răspunderi înfricoşătoare. Copiii acelor părinţi 
înaintați în vârstă care mărturisesc credinţa în adevăr ar trebui ca, în 
teamă de Dumnezeu, să-şi sfătuiască şi să stăruie pe lângă părinţi 
ca aceştia să-şi onoreze mărturisirea de credinţă şi să urmeze o cale, 
în ce priveşte mijloacele lor, pe care Dumnezeu o poate aproba. 
Părinții ar trebui să-şi strângă comori în ceruri, dispunând ei înşişi 
ca mijloacele lor să folosească la înaintarea cauzei lui Dumnezeu. 
Ei nu ar trebui să se jefuiască singuri de comoara cerească, lăsând 
un surplus material celor ce au îndeajuns; căci, făcând astfel, ei 
nu numai că se lipsesc pe ei înşişi de preţiosul privilegiu de a-şi 
strânge în ceruri o comoară nepieritoare, dar jefuiesc chiar vistieria 
lui Dumnezeu. 

Am declarat la întâlnirea de tabără că, atunci când proprietăţile 
sunt lăsate prin testament în majoritate copiilor, când nu este lăsat 
nimic pentru cauza lui Dumnezeu sau, dacă este, nu reprezintă decât 
o nimica toată ce nu merită amintită, aceste bunuri se dovedesc 
adesea un blestem pentru copiii care le-au moştenit. Ar constitui o 

sursă de ispită şi ar deschide o uşă prin care s-ar afla în pericolul de 
a cădea în capcana multor patimi primejdioase şi vătămătoare. 

Părinții ar trebui să-şi exercite dreptul pe care li l-a dat Dumne- 
zeu. El le-a încredinţat talanții pe care ar dori ca ei să-i folosească 
spre slava Sa. Copiii nu trebuie să devină răspunzători pentru talanții 
tatălui. Câtă vreme au încă o minte sănătoasă şi o bună judecată, pă- 
rinții ar trebui să conceapă dispoziția testamentară legată de bunurile 
lor, evaluând totul cu rugăciune şi cu ajutorul unor consilieri potriviți 
care au experienţă în adevăr şi o cunoaştere a voinţei divine. Dacă 
au copii care sunt năpăstuiţi sau se luptă cu sărăcia şi care vor folosi 
cu înţelepciune mijloacele primite, aceştia ar trebui avuţi în vedere. 
Dacă însă au copii necredincioşi, care au din plin bogăţia acestei 
lumi şi slujesc ei înşişi lumii, comit un păcat împotriva Stăpânului 
care 1-a numit administratorii Săi, căci este păcat să le pună în mâini 
mijloace materiale numai pentru că aceştia sunt copiii lor. Cerinţele 
lui Dumnezeu nu trebuie privite cu uşurătate. 

Şi trebuie înţeles foarte clar că, dacă părinţii şi-au întocmit testa- 
mentul, aceasta nu-i va împiedica să ofere mijloace materiale pentru 
cauza lui Dumnezeu câtă vreme trăiesc. Lucrul acesta ar trebui să-l 
facă. Ar trebui să aibă satisfacția de aici şi răsplata de apoi, aceea de 
a dispune în privinţa surplusului de bunuri câtă vreme sunt încă în 
viaţă. Ei ar trebui să-şi facă partea ce le revine în înaintarea cauzei 
lui Dumnezeu. Ar trebui să folosească mijloacele încredințate de 
către Stăpân pentru a împlini lucrarea ce trebuie făcută în via Sa. 

Dragostea de bani stă la baza aproape a tuturor crimelor comise 
în lume. Taţii care îşi rețin în mod egoist mijloacele materiale pentru 
a-şi îmbogăţi copiii, care nu văd nevoile cauzei lui Dumnezeu şi 
nu le acoperă, fac o greşeală teribilă. Copiii pe care gândesc că îi 
binecuvântează cu bunurile lor sunt blestemaţi prin acestea. 

Banii lăsați copiilor devin adesea o sursă de amărăciune. Ei se 
ceartă în mod frecvent pentru proprietatea care le-a fost lăsată, iar în 
cazul unui testament, sunt rareori mulţumiţi cu toţii de dispozițiile 
făcute de tată lor. Şi în loc ca mijloacele materiale lăsate să stâr- 
nească recunoştinţă şi respect pentru memoria sa, acestea provoacă 
nemulţumire, cârtire, invidie şi lipsă de respect. Fraţi şi surori care 
au fost în relaţii de pace ajung uneori la discordie, iar certurile de 
familie sunt adesea rezultatul bunurilor moştenite. Bogăţiile sunt de 
dorit numai ca mijloc de satisfacere a lipsurilor din acel moment şi 

de a face bine altora. Cel mai ades însă, bogăţiile devin mai degrabă 
o capcană pentru posesor decât o binecuvântare. Părinţii nu ar trebui 
să caute să-i aducă pe copiii lor în situaţia de a se confrunta cu 
ispitele la care-i expun când le lasă mijloacele pentru care aceştia nu 
au făcut nici un efort să le câştige. 

Mi s-a arătat că unii copii care mărturisesc credinţa în adevăr 
îşi influenţau în mod direct tatăl, pentru ca acesta să-şi păstreze 
mijloacele materiale pentru ei, în loc să le pună în cauza lui Dum- 
nezeu, câtă vreme sunt încă în viaţă. Cei care şi-au influenţat tatăl 
să-şi transfere isprăvnicia asupra lor nu prea ştiu ce fac. Ei atrag o 
răspundere îndoită peste ei prin faptul că schimbă hotărârea tatălui, 
aşa încât acesta să nu împlinească scopul lui Dumnezeu în folosirea 
mijloacelor încredințate lui de către El, pentru a fi folosite spre slava 
Sa şi răspunderea suplimentară de a deveni administratori ai bunuri- 
lor care ar fi trebuit puse la schimbător de către tatăl lor, astfel încât 
Stăpânul să fi putut primi ceea ce este al Său cu dobândă. 

Mulţi părinţi fac o mare greşeală, punând bunurile din mâinile 
lor în cele ale copiilor, în timp ce sunt ei înşişi răspunzători de buna 
folosire sau risipirea talanţilor încredinţaţi lor de către Dumnezeu. 
Nici părinţii, nici copiii nu sunt făcuţi mai fericiţi prin acest transfer 
de proprietate. Iar părinţii, chiar dacă mai trăiesc câţiva ani, regretă 
îndeobşte lucrul pe care l-au făcut. Pe această cale, dragostea filială 
nu creşte. Copiii nu simt o recunoştinţă mai mare şi o obligaţie faţă 
de părinţii lor pentru această mărinimie. La baza acestei chestiuni 
pare să stea un blestem, nefericirea şi simţăminte amare ale unei 
dependențe stânjenitoare din partea părinţilor. 

Dacă părinţii, cât trăiesc, i-ar sprijini pe copii să se ajute singuri, 
ar face mai bine decât dacă le-ar lăsa mult la moartea lor. Copiii 
care sunt lăsaţi să se bizuie în principal pe propriile lor străduinţe 
devin bărbaţi şi femei mai înzestrați şi sunt mai bine pregătiți pentru 
viaţa practică decât acei copii care au depins de averea tatălui lor. 
Copiii lăsaţi să depindă de resursele proprii pun în general preţ pe 
calitățile lor, îşi folosesc bine privilegiile şi îşi cultivă şi dirijează 
facultăţile pentru a-şi atinge un scop în viaţă. Adesea, îşi dezvoltă 
caractere marcate de hărnicie, economie şi valoare morală, care 
stau la baza succesului în viaţa de creştin. Acei copii pentru care 
părinţii înfăptuiesc cele mai multe lucruri se simt adesea cel mai 

puţin obligaţi faţă de ei. Greşelile de care am vorbit au existat în__. 
Părinţii au transferat isprăvnicia lor asupra copiilor. 

La întâlnirea de tabără de la__, în 1870, am făcut apel la cei 
care aveau mijloace materiale, să facă uz de acele mijloace pentru 
cauza lui Dumnezeu, în calitate de ispravnici credincioşi ai Săi, 
şi să nu lase această lucrare în seama copiilor lor. Este o lucrare 
pe care Dumnezeu le-a dat-o lor de făcut, iar când Stăpânul îi va 
chema să dea socoteală de isprăvnicia lor, ei vor putea, ca ispravnici 
credincioşi, să-l ofere ceea ce le-a încredinţat, şi bunurile şi dobânda. 

Mi-au fost înfățişaţi frații X., Y. şi Z. Aceşti bărbaţi făceau o 
greşeală însuşindu-şi bunurile. Unii dintre copiii lor îi influenţau 
în această lucrare şi îşi atrăgeau asupra sufletelor responsabilităţile 
pe care erau nepregătiţi să le împlinească. Ei deschideau o uşă şi 
îl invitau pe vrăjmaş să intre cu ispitele lui, pentru a-i hărțui şi 
nimici. Cei doi fii mai tineri ai fratelui X. se aflau în mare pericol. 
Frecventau societatea unor persoane care nu avea să-i înalțe, ci să-i 
coboare. Influenţa subulă a acestei companii câştiga o înrâurire abia 
perceptibilă asupra tinerilor. Conversaţia şi comportamentul răilor 
lor tovarăşi erau în măsură să-i îndepărteze de influenţa surorilor şi 
cumnaţilor lor. În timp ce vorbeam despre acest subiect, la întâlnirea 
de tabără, am fost profund mişcată. Ştiam că persoanele pe care le 
văzusem în viziune se aflau înaintea mea. Am insistat faţă de cei 
care mă ascultau asupra necesităţii unei consacrări depline faţă de 
Dumnezeu. Nu am dat nume, căci nu mi s-a îngăduit să fac aceasta. 

Aveam însărcinarea de a mă ocupa de principii, să fac apeluri 
către inimi şi conştiinţe şi să le dau, celor care mărturiseau că Îl 
iubesc pe Dumnezeu şi păzesc poruncile Sale, ocazia de a-şi dezvolta 
caracterul. Dumnezeu dorea să le trimită avertizări şi admonestări, 
iar dacă ei doreau cu adevărat să împlinească voia Sa, iată, aveau 
ocazia s-o facă. A fost dată lumină şi apoi trebuia să aşteptăm şi să 
vedem dacă aveau să vină la lumină. 

Am părăsit întâlnirea de tabără cu mintea împovărată de nelinişte 
pentru persoanele a căror primejdie îmi fusese arătată. Peste câteva 
luni, am aflat vestea morţii fratelui Y. Averea sa fusese lăsată copiilor 
lui. În decembrie trecut, eram programaţi pentru întâlniri în Vermont. 
Soţul meu era bolnav şi nu putea merge. Pentru a nu provoca o deza- 
măgire atât de mare, am consimţit să merg în Vermont împreună cu 
sora Hall. Am vorbit poporului cu o oarecare libertate, dar conferin- 

tele noastre publice nu erau sub semnul destinderii. Ştiam că Duhul 
lui Dumnezeu nu avea cale liberă până nu erau făcute mărturisiri 
şi inimile nu se frângeau înaintea lui Dumnezeu. Nu puteam să tac. 
Duhul Domnului era asupra mea şi am relatat pe scurt esenţa a ceea 
ce am scris. Am rostit numele unora dintre cei prezenţi care stăteau 
în calea lucrării lui Dumnezeu. 

Rezultatul faptului de a încredința copiilor proprietatea prin 
testament, şi de asemenea cazul părinţilor care transferaseră respon- 
sabilitatea isprăvniciei lor asupra copiilor în timpul vieţii lor, fusese 
verificat înaintea lor. Lăcomia îi făcuse pe fiii fratelui Y. să urmeze o 
cale greşită. Aceasta era mai ales situaţia unuia dintre ei. Am lucrat 
cu credincioşie, relatând lucrurile pe care le văzusem în legătură cu 
comunitatea, mai cu seamă în ce privea pe fiii fratelui Y. Unul dintre 
aceşti fraţi, tată la rândul lui, era corupt în adâncul inimii, corup 
în viaţă, fiind o ruşine pentru cauza scumpă a adevărului prezent; 
standardul său moral scăzut îi strica pe tineri. 

Spiritul Domnului a venit la adunări şi unii au făcut mărturisiri în 
umilinţă, însoțite de lacrimi. După întrunire, am discutat personal cu 
fiii mai tineri ai fratelui X. Am făcut apel la inimile lor şi i-am rugat 
fierbinte ca, pentru sufletele lor, să facă o schimbare completă, să se 
desprindă de compania celor care îi conduceau către ruină şi să caute 
acele lucruri care le aduc pacea. În timp ce făceam astfel apel la 
inimile acestor tineri, propria mea inimă bătea cu putere pentru ei şi 
îmi doream mult să-i văd supunându-se lui Dumnezeu. M-am rugat 
pentru ei şi i-am îndemnat să se roage pentru ei înşişi. Câştigam 
cu toții biruinţa; cedau. Se auzi vocea fiecăruia rostind o rugăciune 
în umilinţă şi penitenţă şi eu am simţit că, într-adevăr, pacea lui 
Dumnezeu se lăsase peste noi. Părea că îngerii erau pretutindeni în 
jurul nostru, iar eu am amuţit într-o viziune a slavei lui Dumnezeu. 
Situaţia cauzei Sale din__ mi-a fost iarăşi înfăţişată. Am văzut că 
unii se îndepărtaseră mult de Dumnezeu. Tinerii se aflau într-o stare 
de apostazie. 

Mi s-a arătat că cei doi fii mai tineri ai fratelui X. erau din fire 
nişte tineri conştiincioşi şi cu o inimă bună, dar că Satana le întune- 
case înţelegerea. Tovarăşii lor nu erau toţi din acea categorie care să 
le întărească şi să le îmbunătăţească simţul moral sau să le sporească 
înţelegerea şi dragostea faţă de adevăr şi de lucrurile cereşti. „Un 
singur păcătos nimiceşte mult bine.“ Conversaţia ridicolă şi stricată 

a acestor tovarăşi îşi făcuse efectul — acela de a risipi atmosfera 
impresiilor serioase şi religioase. 

Este rău pentru creştini să stea în compania celor care nu au o 
morală solidă. Întâlnirile intime, zilnice, care ocupă timpul fără să 
contribuie în vreo măsură la întărirea intelectului sau moralei, sunt 
primejdioase. Dacă atmosfera morală care înconjoară persoanele 
nu este curată şi sfinţită, ci este întinată de stricăciune, cei care o 
respiră vor descoperi că aceasta influenţează aproape imperceptibil 
intelectul şi inima, otrăvindu-le şi ruinându-le. Este periculos să 
conversăm cu aceia a căror minte agreează din fire un nivel scăzut. 
Treptat, pe nesimţite, cei care din fire iubesc puritatea şi sunt conşti- 
incioșşi vor ajunge la acelaşi nivel, vor aproba şi vor deveni părtaşi la 
imbecilitatea şi goliciunea morală cu care sunt aduşi în contact atât 
de frecvent. 

Era important ca tovărăşiile acestor tineri să se schimbe. „Priete- 
niile rele strică obiceiurile bune.“ 

Satana a lucrat prin agenţii săi pentru a-i ruina pe aceşti tineri. 
Nimic nu poate opri sau alunga impresiile serioase şi aspiraţiile bune 
decât tovărăşia unor persoane ce au minţi frivole, nepăsătoare şi 
corupte. Oricât farmec ar putea avea astfel de persoane prin isteţimea, 
sarcasmul şi caracterul lor distractiv, faptul că tratează religia cu 
uşurătate şi indiferenţă este un motiv suficient pentru a nu fi în 
compania lor. Cu cât sunt mai fermecători în alte privinţe, cu atât ar 
trebui să fie mai de temut influenţa lor ca tovarăşi, pentru că lansează 
în jurul unei vieţi nereligioase atât de multe atracţii primejdioase. 

Aceşti tineri ar trebui să-şi aleagă drept prieteni pe aceia care 
iubesc puritatea adevărului, a căror moralitate este neştirbită şi ale 
căror obiceiuri sunt curate. Ei trebuie să se conformeze condiţiilor 
prescrise în Cuvântul lui Dumnezeu, dacă vor cu adevărat să devină 
fii ai lui Dumnezeu, membri ai familiei regale, copii ai Împăratului 
ceresc. „leşii din mijlocul lor şi despărțiţi-vă de ei, zice Domnul, 
şi nu vă atingeţi de ce este necurat şi vă voi primi.“ Dumnezeu îi 
iubeşte pe aceşti tineri, iar dacă ei vor să urmeze îndrumările Duhului 
Său şi să umble în sfatul Său, El va fi tăria lor. 

Dumnezeu i-a dat fratelui A.Y. destoinicie, înţelegere rapidă şi o 
bună pricepere a Cuvântului Său. Dacă inima lui ar fi sfinţită, el ar 
putea avea o influenţă în bine asupra fraţilor săi, ca şi asupra vecinilor 
şi celor cu care este prieten. Însă iubirea de bani a pus stăpânire 

pe sufletul său într-o măsură atât de mare şi a fost întreţesută atât 
de intim cu toate afacerile vieţii, încât a început să se conformeze 
lumii în loc să fie transformat prin înnoirea minţii. Puterile lui au 
fost pervertite şi înjosite prin jalnica iubire de câştig, care l-a făcut 
egoist, zgârcit şi trufaş. Dacă acele calităţi ale sale ar fi fost folosite în 
slujba Stăpânului său, în loc să fie folosite pentru a sluji interesului 
lui egoist, dacă obiectivul său ar fi fost acela de a face binele şi 
de a-L slăvi pe Dumnezeu, calităţile intelectuale pe care i le-a dat 
Dumnezeu ar fi adus caracterului său energia, umilinţa şi eficienţa 
care n-ar fi putut să nu impună respect şi i-ar fi dat influenţă asupra 
tuturor acelor cu care se întovărăşea. 

Mi s-a arătat că averea lăsată de tată fusese într-adevăr o sursă de 
amărăciune pentru copiii lui. Pacea şi fericirea lor şi încrederea pe 
care o aveau unul faţă de celălalt fuseseră mult tulburate de aceasta. 
Fratele A.Y. nu avea nevoie de proprietatea tatălui său. Avea de 
mânuit suficienţi talanţi pe care Dumnezeu îi lăsase în grija lui. Dacă 
ar dispune corect de ceea ce are în afara moştenirii, s-ar afla cel puţin 
în numărul celor care au fost credincioşi în puţine lucruri. Adăugarea 
isprăvniciei averii tatălui său, pe care a poftit-o cu nesaţ, a fost o 
responsabilitate mai mare decât cea cu care s-ar fi putut descurca. 

Timp de mai mulţi ani, iubirea de bani a dezrădăcinat iubirea de 
oameni şi de Dumnezeu. lar când mijloacele tatălui său i-au ajuns 
la îndemână, el a dorit să reţină în mâinile sale tot ceea ce era cu 
putinţă. A urmat o cale egoistă faţă de fraţii săi, căci a avut un avantaj 
şi îl putea folosi. Fraţii săi nu au avut simţăminte bune. Erau porniţi 
împotriva lui. El a profitat în afaceri spre dezavantajul altora, până 
când calea lui a adus ruşine asupra cauzei lui Dumnezeu. Şi-a pierdut 
autocontrolul. Cel mai mare obiectiv al său a fost câştigul, câştigul 
egoist. Iubirea de bani din inima sa era rădăcina răului acestuia. 
Mi s-a arătat că, dacă şi-ar fi întors puterile pentru a lucra în via 
Domnului, ar fi înfăptuit mult bine; însă aceste calităţi pervertite pot 
provoca mult rău. 

Fraţii B. nu au avut ajutorul pe care ar fi trebuit să-l aibă. A.B. a 
lucrat, fiind mult dezavantajat. El a luat asupra sa prea multe poveri, 
lucru care i-a păgubit într-atât străduinţele, încât nu a crescut în 
ce priveşte tăria spirituală şi curajul, cum ar fi trebuit. Membrii 
comunităţii, care au lumina adevărului şi ar trebui să fie tari în 
Dumnezeu în privinţa voinţei şi înfăptuirii şi a jertfirii dacă trebuie, 


Către părinţii bogaţi 127 


de dragul adevărului, au fost asemenea unor copii neputincioşi. Ei 
au pretins timpul şi eforturile fratelui A.B. pentru a pune la punct 
dificultăţi care nu ar fi trebuit să existe niciodată. lar când aceste 
dificultăţi s-au ivit din pricina egoismului şi inimilor nesfinţite, ar 
fi putut fi rezolvate într-un ceas, dacă existau umilinţa şi spiritul de 
mărturisire. 

Fraţi B. fac o greşeală rămânând în_. 

Ei ar trebui să-şi schimbe domiciliul şi să nu vadă acest loc mai 
mult de câteva ori pe an. Ar avea o mai mare libertate de a-şi da 
mărturia. Aceşti fraţi nu au simţit libertatea de a vorbi despre adevăr 
şi fapte concrete, aşa cum au existat ele. Dacă ar fi locuit altundeva, 
ar fi fost mai puţin împovăraţi, iar mărturia lor ar fi avut de zece ori 
mai multă greutate când ar fi vizitat această comunitate. Tot timpul în 
care fratele A.B. a fost apăsat de încercările meschine ale comunităţii 
şi a fost țintuit în__, el ar fi trebuit să lucreze în afară. A slujit la 
mese până când mintea 1 s-a întunecat şi nu a mai înţeles puterea 
adevărului. El nu a fost receptiv la adevăratele nevoi ale cauzei lui 
Dumnezeu. Şi-a pierdut treptat spiritualitatea şi curajul. Lucrarea 
de a cultiva sistematic bunăvoința a fost neglijată. Unii dintre fraţi, 
al căror unic interes era odată înaintarea cauzei lui Dumnezeu, au 
devenit treptat egoişti şi zgârciţi, în loc să capete mai multă jertfire 
de sine, iar iubirea lor pentru adevăr şi devotamentul pentru acesta să 
crească. Au devenit tot mai puţin evlavioşi şi tot mai lumești. Tatăl 
C. se numără printre ei. El are nevoie de o nouă convertire. Fratele 
C. a fost onorat cu privilegii înalte, iar dacă el nu face uz de acestea, 
rezultatul va fi condamnarea şi întunericul, într-o măsură egală cu 
lumina pe care a avut-o, pentru faptul că nu a folosit talanţii pe care 
i i-a dat Dumnezeu în acest scop. 

Fraţii din Vermont au întristat Duhul lui Dumnezeu, pentru că au 
îngăduit ca dragostea lor pentru adevăr şi interesul manifestat pentru 
lucrare să meargă în declin. 

Fratele D.B. şi-a suprasolicitat puterile în ultimul sezon, pe când 
lucra în câmpuri noi, cu cortul, fără un ajutor potrivit. Dumnezeu 
nu cere de la acest frate şi nici de la vreun alt slujitor de-al Său 
să-şi vatăme sănătatea prin expuneri la riscuri inutile şi prin muncă 
excesivă. Fraţii din___ ar fi trebuit să simtă un interes care să fie 
arătat de faptele lor. Ei ar fi putut avea un ajutor sigur dacă atenţia 
le-ar fi fost îndreptată asupra interesului cauzei lui Dumnezeu şi 

ar fi simţit cât de valoroase sunt sufletele. În timp ce fratele D.B. 
era pătruns de un adânc simţământ faţă de lucrarea lui Dumnezeu 
şi valoarea sufletelor, simţământ care întreținea un efort neîncetat, 
marea comunitate de la___ l-a oprit, prin dificultăţile meschine create, 
pe fratele A.B. să-şi ajute fratele. Aceşti fraţi ar trebui să revină cu 
curaj, să se scuture de încercările şi descurajările care i-au ţinut la_- 
_ Şi le-au prejudiciat mărturia şi să ceară tărie de la Cel Atotputernic. 
Ei ar fi trebuit să le dea fraţilor X. şi Y. o mărturie lămurită, să dea 
pe faţă adevărul şi să facă tot ce le stătea în putere pentru ca aceşti 
bărbaţi să lase dispoziţii corecte în privinţa averilor lor. Fratele A.B., 
luând asupra sa atât de multe poveri, îşi diminuează tăria fizică şi 
intelectuală. 

Dacă fratele C. ar fi umblat în lumină în ultimii câțiva ani, ar fi 
simţit cât de preţioase sunt sufletele. Dacă ar fi cultivat iubirea faţă 
de adevăr, ar fi putut fi pregătit să-i înveţe pe alţii ce este adevărul. 
L-ar fi putut ajuta pe fratele D.B. în lucrarea sa, cu cortul. Ar fi 
putut ridica măcar poverile comunităţii de acasă. Dacă ar fi avut 
dragoste pentru fraţii săi şi ar fi fost sfinţit prin adevăr, ar fi putut 
fi un împăciuitor, în loc să fie unul care stârneşte certuri, unul care, 
alături de celelalte dificultăţi pe care le avea, l-a îndepărtat pe fratele 
A.B. de lângă fratele său în cel mai important moment, urmarea fiind 
că fratele D.B. a lucrat cu mult peste puterile lui. Chiar şi aşa, după 
ce fratele D.B. a făcut tot ce a putut, nu s-a împlinit lucrarea care ar 
fi putut fi făcută dacă exista în __ un interes de a oferi ajutor atunci 
când era atât de multă nevoie de el. Asupra acelei comunităţi apasă 
o responsabilitate înfricoşătoare pentru că şi-a neglijat datoria. 

Mi s-a arătat că felul în care a procedat fratele X. când şi-a 
împărțit averea între copiii lui a avut drept consecinţă faptul că a 
pus asupra lor o răspundere la care nu ar fi trebuit să renunțe. El 
vedea acum că rezultatul căii pe care a urmat-o nu a fost o creştere a 
afecțiunii copiilor săi. Ei nu s-au simţit obligaţi faţă de părinții lor 
pentru ceea ce au făcut pentru ei. Aceşti copii erau tineri şi lipsiţi de 
experienţă. Nu erau pregătiţi să poarte răspunderile puse asupra lor. 
Inimile le erau neconsacrate, iar ei îşi priveau adevărații prieteni ca 
fiind vrăjmaşi care ţes uneltiri, în timp ce-i acceptau pe aceia care 
aduceau dezbinare între prieteni sinceri. Aceşti agenţi ai lui Satana 
sugerau neîncetat idei false minţilor acestor tineri, iar inimile fraţilor 
şi ale surorilor, ale tatălui şi mamei erau pline de discordie. 

Tatăl X. a făcut o greşeală. Dacă s-ar fi încrezut mai mult în soţii 
fiicelor sale, care iubeau cu sinceritate adevărul, şi dacă ar fi fost mai 
mult dispus să se lase ajutat de sfatul acestor bărbaţi cu experienţă, 
ar fi fost aplanate mari greşeli. Dar aşa reuşeşte în general vrăjmaşul 
să aducă lucrurile când este vorba de însuşirea bunurilor materiale. 

Dumnezeu a lăsat ca aceste cazuri să se producă pentru ca toţi 
să poată vedea efectul amăgitor al bogățiilor asupra inimii. Dez- 
nodământul acestor cazuri, care este evident pentru toţi, ar trebui 
să constituie o avertizare pentru taţi, mame şi copiii ambiţioşi. Cu- 
vântul lui Dumnezeu defineşte lăcomia ca idolatrie. Este imposibil 
ca bărbaţii şi femeile să ţină Legea lui Dumnezeu şi să iubească 
banii. Sentimentele inimii ar trebui orientate spre lucrurile cereşti. 
Comoara noastră ar trebui să fie aşezată în cer, căci acolo unde se 
află comoara noastră, acolo va fi şi inima noastră. 

Mărturie pentru comunitate. Numărul 22 


O educaţie corectă 


Cea mai frumoasă lucrare pe care şi-au asumat-o vreodată bărba- 
tii şi femeile este aceea de a se ocupa de mintea celor tineri. Trebuie 
avută grija cea mai mare în educarea tinerilor de a varia în aşa fel 
modul de instruire, încât să activeze puterile înalte şi nobile ale inte- 
lectului. Părinţi şi instructorii şcolari pot fi cu siguranţă consideraţi 
nepregătiţi pentru educarea copiilor dacă nu au învăţat mai întâi lec- 
ţia stăpânirii de sine, a perseverenței, a îndelungii răbdări, a blândeţii 
şi iubirii. Ce poziţie importantă pentru părinţi, supraveghetori şi în- 
văţători! Puţini sunt aceia care îşi dau seama care sunt nevoile vitale 
ale minţii şi cum să călăuzească intelectul în dezvoltare, gândurile 
aflate în schimbare şi sentimentele tinerilor. 

Există o vreme pentru pregătirea copiilor şi o vreme pentru edu- 
carea tinerilor; şi este esenţial ca, în şcoală, ambele să se împletească 
într-o mare măsură. Copiii pot fi pregătiţi pentru a sluji păcatului 
sau pentru a sluji neprihănirii. Educarea timpurie a tinerilor le mo- 
delează caracterele atât în viaţa lor laică, cât şi în cea religioasă. 
Solomon spune: „Învață pe copil calea pe care trebuie s-o urmeze, 
iar când va îmbătrâni, nu se va abate de la ea.“ Această afirmaţie este 
categorică. Pregătirea pe care o recomandă Solomon are menirea 
de a îndruma, educa, dezvolta. Pentru ca părinţii şi învățătorii să 
facă această lucrare, trebuie să înţeleagă ei înşişi „calea“ pe care 
trebuie să meargă un copil. Aceasta cuprinde mai mult decât a avea 
o cunoaştere desprinsă din cărţi. Ea presupune tot ceea ce este bun, 
virtuos, drept şi sfânt. 

Implică practicarea cumpătării, evlaviei, bunătăţii frăţeşti, dra- 
gostea de Dumnezeu şi a unuia faţă de celălalt. Pentru a atinge acest 
obiectiv, trebuie să se acorde atenţie educaţiei fizice, intelectuale, 
morale şi religioase a copiilor. 

Educarea copiilor în cămin sau la şcoală nu ar trebui să fie 
asemenea dresării animalelor; căci copiii au o voinţă inteligentă, 
care ar trebui călăuzită în aşa fel, încât să controleze toate puterile 
lor. Animalele trebuie să fie dresate, căci ele nu au judecată, intelect. 

Însă mintea omenească trebuie învățată să se autocontroleze. Trebuie 
educată să stăpânească întreaga fiinţă, în timp ce animalele sunt 
conduse de un stăpân şi sunt învăţate să îi fie supuse. Stăpânul este 
minte, judecată şi voinţă pentru animalul său. Un copil poate fi astfel 
educat, încât să nu aibă, întocmai ca un animal, o voinţă proprie. 
Însăşi individualitatea sa se poate topi în aceea a persoanei care îi 
supraveghează educaţia; voinţa lui, în toate intenţiile şi scopurile ei, 
este supusă voinţei învățătorului. 

Copiii care sunt educați astfel vor fi mereu lipsiți de energie 
morală şi răspundere individuală. Ei nu au fost învăţaţi să acţioneze 
în virtutea raţiunii şi principiului; voinţa lor a fost controlată de 
altcineva, iar mintea nu a fost solicitată pentru a se putea dezvolta şi 
întări prin exerciţiu. Ei nu au fost îndrumați şi disciplinaţi conform 
constituţiei şi calităţilor specifice ale minţii lor, pentru a se folosi 
de cele mai mari puteri ale lor când este nevoie. Învăţătorii nu ar 
trebui să se oprească aici, ci ar trebui să acorde o atenţie deosebită 
cultivării facultăţilor intelectuale mai slabe, pentru ca toate puterile 
să poată fi puse la lucru şi înălțate de la un nivel de tărie la altul, 
pentru ca mintea să poată obţine dezvoltarea proporţională cuvenită. 

Există multe familii cu copii care par a fi bine educați când se 
află sub disciplina de instruire; însă când sistemul care i-a ţinut sub 
controlul unor reguli stabilite este desfăcut, ei par să fie incapabili 
de a gândi, acţiona şi decide singuri. Aceşti copii s-au aflat atât de 
mult timp sub regula de fier, neîngăduindu-li-se să gândească şi să 
acţioneze ei înşişi în acele lucruri în care era imperios necesar s-o 
facă, încât nu au deloc încredere în ei înşişi să facă mişcări după 
propria lor judecată şi nu au o părere personală. Iar când pleacă 
de la părinţii lor pentru a se descurca singuri, sunt uşor conduşi în 
direcţia greşită de către judecata altora. Caracterul lor nu este stabil. 
Nu li s-a solicitat propria judecată într-atât de mult şi rapid pe cât 
era posibil şi de aceea mintea lor nu ă fost dezvoltată şi întărită cum 
se cuvine. Ei s-au aflat atât de mult timp sub controlul absolut al 
părinților, încât se bizuie total pe aceştia; părinţii lor sunt minte şi 
judecată pentru ei. 

Pe de altă parte, cei tineri nu ar trebui lăsaţi să gândească şi 
să acţioneze independent de judecata părinţilor şi învăţătorilor lor. 
Copiii ar trebui învăţaţi să respecte judecata bazată pe experienţă şi 
să fie călăuziţi de părinţii şi învățătorii lor. Ar trebui să fie educați 

în aşa fel, încât mintea lor să fie unită cu mintea părinţilor şi învăţă- 
torilor şi instruiți într-un mod în care să poată vedea oportunitatea 
ascultării sfatului acestora. lar când se vor desprinde din mâinile 
călăuzitoare ale părinţilor şi învăţătorilor, caracterele lor nu vor fi 
asemenea trestiei legănate de vânt. 

Instruirea severă a tinerilor, fără a-i îndruma corect să gândească 
şi să acţioneze singuri, după cum le permite propria lor capacitate şi 
particularitate a intelectului, pentru ca prin acest mijloc să poată avea 
o creştere a gândirii, simţământul respectului de sine şi încrederea 
de a acţiona după propria lor destoinicie, va da naştere întotdeauna 
unei categorii de persoane slabe în ce priveşte tăria intelectuală şi 
morală. lar când aceştia ies în lume pentru a acţiona singuri, vor da 
la iveală faptul că au fost dresați ca animalele, nu educați. Voința lor, 
în loc să fie călăuzită, a fost silită să se supună prin disciplina aspră 
a părinţilor şi învăţătorilor. 

Acei părinţi şi învăţători care se laudă că au control total asupra 
minţii şi voinţei copiilor care se află sub îngrijirea lor ar înceta să 
se mai laude dacă ar putea întrezări vieţile viitoare ale copiilor care 
sunt astfel aduşi la supunere, prin forţă sau prin teamă. Aceştia sunt 
aproape complet nepregătiţi să-şi asume răspunderile aspre ale vieţii. 
Când aceşti tineri nu mai sunt conduşi de părinţii şi învățătorii lor 
şi sunt siliţi să gândească şi să acţioneze sinneri, vor urma aproape 
sigur o cale greşită şi vor ceda puterii ispitei. Ei nu vor încununa viaţa 
aceasta cu succes şi aceleaşi lipsuri se văd în viaţa lor religioasă. 
Dacă instructorii de copii şi tineret ar putea avea înaintea ochilor 
rezultatele disciplinei greşite pe care au practicat-o, şi-ar schimba 
planul de educaţie. Acel grup de învăţători care sunt satisfăcuţi că 
au un control aproape total asupra voinţei învăţăceilor lor nu sunt 
profesorii cu cel mai mare succes, deşi pe moment aparențele pot fi 
măgulitoare. 

Dumnezeu nu a intenţionat niciodată ca o minte omenească 
să se afle complet sub stăpânirea alteia. Iar aceia care fac eforturi 
ca individualitatea elevilor să se disipeze într-a lor şi să fie minte, 
voinţă şi conştiinţă pentru ei îşi asumă răspunderi înfricoşătoare. 
În anumite ocazii, aceşti elevi pot trece drept soldaţi bine instruiți. 
Când constrângerea este însă îndepărtată, se va vedea că în ei există 
lipsa discernământului de a acţiona independent, din principiu. Cei 
care îşi propun ca obiectiv să-şi educe în aşa fel elevii, încât aceştia 

să poată vedea şi simţi că stă în propria lor putere să devină bărbaţi 
şi femei cu principii solide, calificaţi pentru orice poziţie în viaţă, 
sunt cei mai folositori învăţători, permanent încununaţi de succes. 
S-ar putea ca lucrarea lor să nu se arate avantajoasă în cea mai 
mare măsură pentru observatorii nepăsători, iar munca lor să nu 
fie preţuită tot atât de mult ca aceea a învățătorului care ţine în 
stăpânire cu autoritate absolută mintea şi voinţa elevilor săi, însă 
vieţile viitoare ale învăţăceilor vor arăta roadele pe care le aduce 
planul cel mai bun de educare. 

Există pericolul ca atât părinţii, cât şi învățătorii să comande şi 
să dicteze prea mult, în timp ce nu reuşesc să comunice suficient 
cu copiii sau elevii lor. Adesea sunt prea rezervaţi şi îşi exercită 
autoritatea într-un mod rece, lipsit de simpatie, care nu poate câştiga 
inimile copiilor şi elevilor lor. Dacă ar vrea să-i strângă pe copii mai 
aproape de ei şi să le arate că îi iubesc şi ar manifesta interes faţă de 
toate eforturile lor şi chiar pentru jocurile lor, fiind chiar uneori un 
copil printre copii, i-ar face pe aceştia foarte fericiţi şi le-ar câştiga 
dragostea şi încrederea. Şi astfel, mai degrabă ar respecta şi iubi 
aceşti copii autoritatea părinţilor şi învăţătorilor. 

Obiceiurile şi principiile unui învăţător ar trebui să fie privite 
ca fiind de o importanţă mai mare chiar decât calificarea sa literară. 
Dacă este un creştin sincer, va simţi necesitatea de a avea un interes 
egal pentru educaţia fizică, intelectuală, morală şi spirituală a elevilor 
săi. Pentru a exercita o influenţă corectă, el ar trebui să aibă un 
control perfect asupra propriei persoane, iar inima sa să fie plină de 
iubire pentru elevii săi, lucru care se va vedea în privirile, cuvintele 
şi faptele lui. Ar trebui să aibă tărie de caracter şi atunci va putea 
modela mintea elevilor lui şi îi va putea instrui de asemenea şi în 
celelalte materii. Educaţia timpurie a tinerilor modelează în general 
caracterele lor pentru toată viaţa. Cei care se ocupă de tineri ar trebui 
să aibă grijă să stimuleze toate calităţile minţii, pentru a putea şti 
mai bine cum să îi dirijeze puterile, încât să fie puse la lucru spre 
obţinerea celor mai bune rezultate. 


Închişi cu forţa în şcoală 


Sistemul educaţional continuat de-a lungul multor generaţii a 
fost distructiv în ce priveşte sănătatea şi chiar viaţa. Mulți copii au 

petrecut cinci ore zilnic în săli de clasă neventilate cum se cuvine sau 
insuficient de mari pentru confortul şcolarilor. Aerul în asemenea 
încăperi se transformă curând în otravă pentru plămânii care îl inha- 
lează. Copiii mici, ale căror membre şi muşchi nu sunt puternici şi al 
căror creier este nedezvoltat, au fost ţinuţi închişi spre răul lor. S-o 
spunem din capul locului — unii abia se ţin în viaţă. Faptul că sunt 
închişi zi de zi în şcoală îi face agitaţi şi bolnăvicioşi. Trupurile lor 
ajung pipernicite din pricina stării de epuizare a sistemului nervos. 
Iar dacă flacăra vieţii se stinge, părinţii şi învățătorii nu sunt de părere 
că au avut o influenţă directă în suprimarea scânteii de viaţă. Când 
stau lângă mormintele copiilor lor, părinţii îndureraţi îşi consideră 
pierderea ca fiind un act special al Providenţei, când, printr-o igno- 
ranţă de neiertat, propria lor cale a distrus vieţile copiilor. Atunci, 
faptul de a pune moartea pe seama Providenţei înseamnă blasfemie. 
Dumnezeu a vrut ca micuţii să trăiască şi să fie disciplinaţi pentru 
a putea avea caractere frumoase, să-L slăvească în această lume şi 
să-L laude în cealaltă lume, mai bună. 

Asumându-şi responsabilitatea de a-i educa pe aceşti copii, pă- 
rinții şi învățătorii nu simt că răspund înaintea lui Dumnezeu şi au 
datoria să cunoască organismul omenesc, ca să poată trata corpurile 
copiilor şi elevilor lor într-un mod în care să păstreze viaţa şi sănăta- 
tea. Mii de copii mor din cauza ignoranței părinţilor şi învăţătorilor. 
Mamele petrec ore întregi cu lucrul inutil la rochiile lor şi îmbrăcă- 
mintea copiilor lor, pentru a-i pregăti în vederea etalării ostentative, 
şi apoi se scuză că nu pot găsi timp pentru citit şi pentru obținerea 
e mai uşor să-şi încredinţeze trupurile doctorilor. Pentru a fi în pas 
cu moda şi obiceiul, mulţi părinţi au sacrificat sănătatea şi vieţile 
copiilor lor. 

Ca să cunoască minunatul organism uman, oasele, muşchii, sto- 
macul, ficatul, intestinul, inima şi porii pielii şi ca să înţeleagă de- 
pendenţa unui organ de altul pentru activitatea sănătoasă a tuturor 
celorlalte este nevoie de studiu, faţă de care cele mai multe mame nu 
manifestă nici un interes. Ele nu ştiu nimic despre influenţa trupului 
asupra minţii şi a minţii asupra trupului. Mintea, care leagă finitul de 
infinit, nu pare să fie înţeleasă de acestea. Mintea este coordonatorul 
trupului. Copiilor li se îngăduie să mănânce alimente din carne, 
mirodenii, unt, brânză, carne de porc, prăjituri grele şi condimente în 

general. De asemenea, sunt lăsaţi să mănânce neregulat şi între mese 
alimente nesănătoase. Aceste lucruri deranjează stomacul, excitând 
nervii la o activitate împotriva firii şi slăbind intelectul. Părinţii nu 
realizează că sădesc sămânţa care va aduce boală şi moarte. 

Mulţi copii au fost ruinaţi pe viaţă pentru că au forţat intelectul 
şi au neglijat întărirea puterilor fizice. Mulţi au murit în copilărie din 
pricina căii urmate de părinţi şi învăţători nesocotiţi, care au forţat 
mintea tânără a acestora prin linguşire sau frică pe când erau prea 
mici pentru a vedea interiorul unei săli de clasă. Mintea le-a fost 
suprasolicitată cu lecţii, când, de fapt, nu ar fi trebuit să fie chemaţi 
la şcoală, ci ţinuţi acasă până când constituţia lor fizică avea să fie 
suficient de solidă pentru a suporta efortul intelectului. Copilaşii 
ar trebui să fie lăsaţi liberi să alerge ca mieluşeii în aer liber, să fie 
liberi şi fericiţi, şi ar trebui să li se ofere cele mai favorabile ocazii 
de a pune temelia unei constituţii fizice solide. 

Părinţii ar trebui să fie singurii învăţători ai copiilor lor până 
când aceştia împlinesc opt sau zece ani. De îndată ce mintea lor 
poate înţelege, părinţii ar trebui să deschidă înaintea lor marea carte 
a naturii. Mama ar trebui să aibă mai puţină iubire de artificial în 
casa ei şi faţă de pregătirea rochiei pentru etalare şi ar trebui să-şi 
găsească timp de a cultiva, în ea însăşi şi în copiii ei, dragostea faţă de 
minunaţii boboci de flori care se deschid. Atrăgând atenţia copiilor 
ei asupra diferitelor culori ale acestora şi varietăţii formelor, ea îi 
poate familiariza cu Dumnezeu, care a făcut toate lucrurile frumoase 
ce îi atrag şi încântă. Le poate îndruma mintea către Creatorul lor şi 
poate trezi în inimile lor tinere o iubire faţă de Tatăl lor ceresc, care 
a arătat o dragoste atât de mare pentru ei. Părinţii pot face legătura 
dintre Dumnezeu şi toate lucrurile create de El. Singura sală de 
clasă pentru copiii între opt şi zece ani ar trebui să fie în aer liber, în 
mijlocul florilor care se deschid şi peisajelor minunate din natură. Şi 
singurul lor manual ar trebui să fie comorile naturii. Aceste lecţii, 
imprimate asupra minţii copiilor mici în mijlocul scenelor plăcute, 
atrăgătoare din natură, nu vor fi uitate curând. 

Pentru ca tinerii şi copiii să aibă sănătate, voioşie, vivacitate, 
muşchi şi creier bine dezvoltați, ei ar trebui să petreacă mult timp în 
aer liber şi să aibă în mod judicios ceva util de făcut şi ceva cu care 
să se amuze. Copiii şi tinerii care sunt ţinuţi la şcoală şi mărginiţi 
la studiul din cărţi nu pot avea o constituţie fizică solidă. Exersarea 

minţii prin studiu fără exerciţiu fizic corespunzător are tendinţa de 
a atrage sângele la creier, iar circulaţia sângelui în organism este 
dezechilibrată. Creierul are prea mult sânge, iar extremităţile prea 
puţin. Ar trebui să existe reguli care să hotărască timpul pentru 
studiu, după care o parte din timpul lor ar trebui petrecut prin muncă 
fizică. lar dacă obiceiurile de a mânca, de a se îmbrăca şi de a dormi 
sunt în conformitate cu legile firii, ei pot obţine o educaţie fără a-şi 
sacrifica sănătatea fizică şi mintală. 


Declinul fizic al neamului omenesc 


Cartea Genezei ne dă un raport foarte precis despre viaţa socială 
şi individuală; cu toate acestea, nu avem menţionat cazul vreunui 
copil născut orb, surd, olog, diform sau debil mintal. Nu există nici 
o situaţie în acest raport care să facă referire la o moarte naturală 
survenită din pruncie, copilărie sau în prima parte a bărbăţiei. Nu 
există nici un raport despre bărbaţi sau femei care au murit de boală. 
În cartea Genezei, anunţurile mortuare sună astfel: „Toate zilele 
pe care le-a trăit Adam au fost de nouă sute treizeci de ani; apoi a 
murit.“ „Toate zilele lui Set au fost de nouă sute doisprezece ani; apoi 
a murit.“ Despre alţii, raportul declară: A trăit până la o bătrâneţe 
fericită; apoi a murit. Era atât de rar ca fiul să moară înaintea tatălui, 
încât faptul acesta era considerat vrednic de a fi amintit: „Şi Haran a 
murit în faţa tatălui său Terah“. Haran a devenit tată înaintea morţii 
sale. 

Dumnezeu l-a înzestrat pe om cu o forţă vitală atât de mare, încât 
acesta a făcut faţă înmulţiri bolilor neamului omenesc, consecinţă a 
obiceiurilor stricate, şi a continuat să reziste timp de şase mii de ani. 
Acest fapt în sine este de ajuns pentru a ne dovedi tăria şi energia pe 
care le-a dat Dumnezeu omului la crearea lui. A fost nevoie de mai 
mult de două mii de ani de crime şi îngăduirea pasiunilor josnice 
pentru a aduce bolile, într-o măsură ceva mai mare, asupra neamului 
omenesc. Dacă Adam, la crearea sa, nu ar fi fost înzestrat cu de 
douăzeci de ori mai multă forţă vitală decât au oamenii astăzi, rasa 
umană, cu obiceiurile actuale de a trăi, încălcând legile naturale, s-ar 
fi stins de pe pământ. În perioada primei veniri a Domnului Hristos, 
neamul omenesc degenerase atât de rapid, încât bolile acumulate 

până atunci apăsau asupra generaţiei aceleia, aducând un val de 
suferinţă şi greutatea unei nenorociri de nespus. 

Mi s-a pus înainte starea jalnică a lumii în prezent. De la căderea 
lui Adam, neamul omenesc a degenerat continuu. Mi-au fost arătate 
unele din motivele condiţiei deplorabile de astăzi a bărbaţilor şi 
femeilor formaţi după chipul lui Dumnezeu. Iar simţământul că tre- 
buie făcut mult pentru a opri, măcar într-o mică măsură, stricăciunea 
fizică, mintală şi morală, mi-a umplut inima de durere şi deznădejde. 
Dumnezeu nu a creat rasa omenească în starea de slăbiciune în care 
se află astăzi. Această stare de lucruri nu este lucrarea Providenţei, 
ci lucrarea omului; a fost creată prin abuzurile şi obiceiurile greşite, 
prin violarea legilor pe care le-a făcut Dumnezeu pentru a guverna 
viaţa omului. Prin ispita de a-şi îngădui apetitul au căzut la început 
Adam şi Eva din starea lor înaltă, sfântă şi fericită. Şi prin aceeaşi 
ispită a ajuns slăbită întreaga rasă umană. Oamenii au permis ape- 
titului şi pasiunii să pună stăpânire pe tron şi să supună raţiunea şi 
intelectul. 

Violarea legilor organismului şi consecinţa acestui lucru, sufe- 
rinţa umană, au continuat atât de mult timp, încât bărbaţii şi femeile 
consideră starea actuală de boală, suferinţă, slăbiciune şi moarte 
prematură ca fiind soarta hotărâtă a omenirii. Omul a ieşit perfect şi 
frumos ca alcătuire din mâna Creatorului lui şi cu atât de multă forţă 
vitală, încât a fost nevoie de mai mult de două mii de ani pentru ca 
poftele şi pasiunile sale stricate şi violările curente ale legilor tru- 
peşti să fie simţite apăsând cu putere asupra rasei umane. Generaţiile 
mai recente au simţit presiunea infirmităţilor şi bolilor, mai mare şi 
mai rapidă cu fiecare generaţie. Forţele vitale au fost mult slăbite 
prin îngăduirea apetitului şi pasiunilor păcătoase. 

Patriarhii de la Adam la Noe au trăit, cu puţine excepţii, aproape 
o mie de ani. Din zilele lui Noe, durata vieţii s-a tot micşorat. Cei 
care sufereau de boli au fost aduşi la Hristos pentru a fi vindecaţi, 
din orice oraş, orăşel şi sat; căci erau afectaţi de tot felul de boli. 
Iar boala a crescut constant de atunci, de la o generaţie la alta. 
Din cauza încălcării continue a legilor vieţii, mortalitatea a crescut 
într-o măsură înfricoşătoare. Anii omului au fost scurtaţi, aşa încât 
generaţia actuală intră în mormânt chiar înainte de vârsta la care 
generaţiile care au trăit în primele câteva mii de ani de la creaţie 
abia intrau în acţiune. 

Boala s-a transmis de la părinţi la copii, din generaţie în genera- 
ție. Pruncii din leagăn sunt îngrozitor de afectaţi din cauza păcatelor 
părinţilor, care le-au micşorat forţa vitală. Obiceiurile lor greşite de 
a mânca şi de a se îmbrăca şi în general viaţa lor de plăceri, toate 
acestea sunt transmise ca moştenire copiilor. Mulţi se nasc demenţi, 
diformi, orbi, surzi şi o categorie numeroasă, deficienţi în ce priveşte 
intelectul. Ciudata absenţă a principiilor, care caracterizează această 
generaţie şi care se manifestă prin faptul că aceştia desconsideră 
legile de vieţuire şi ale sănătăţii, este uluitoare. Ignoranţa învăluie 
acest subiect în timp ce lumina străluceşte pretutindeni în jurul lor. 
Pentru majoritatea, principala lor nelinişte este: Ce-am să mănânc? 
Ce-am să beau? Cu ce-am să mă îmbrac? În pofida a tot ce se spune 
şi se scrie în legătură cu modul în care ar trebui să ne purtăm cu tru- 
purile noastre, apetitul este marea lege care are stăpânire în general 
asupra bărbaţilor şi femeilor. 

Puterile morale sunt slăbite, pentru că bărbaţii şi femeile nu vor 
să trăiască în supunere faţă de legile sănătăţii şi să facă din acest 
măreț subiect o datorie personală. Părinţii dau ca moştenire copii- 
lor propriile lor obiceiuri stricate, iar bolile dezgustătoare otrăvesc 
sângele şi storc de puteri creierul. Majoritatea bărbaţilor şi femeilor 
rămân neştiutori în privinţa legilor fiinţei lor şi îşi îngăduie apetitul şi 
pasiunea pe socoteala intelectului şi simțului moral, părând dispuşi 
să rămână ignoranţi în ce priveşte rezultatul faptului că au încăl- 
cat legile firii omeneşti. Ei îşi îngăduie apetitul depravat folosind 
otrăvuri lente, care strică sângele şi subminează puterile creieru- 
lui, aducând în consecinţă boala şi moartea asupra lor. Prietenii lor 
numesc rezultatul acestei căi „încercarea trimisă de Providenţă“. 
Făcând aceasta, ei insultă Cerul. Prietenii acestora s-au răzvrătit 
împotriva legilor firii şi au suferit pedeapsa pentru că au încălcat 
astfel legile ei. Suferinţa şi mortalitatea tronează acum pretutindeni, 
mai cu seamă printre copii. Cât de mare este contrastul dintre această 
generaţie şi aceia care au trăit în primele două mii de ani! 


Importanţa educaţiei în cămin 


Am întrebat dacă nu cumva ar putea fi oprit acest val de neno- 
rocire şi dacă nu s-ar putea face ceva pentru a salva tineretul din 
această generaţie de la ruina care îi ameninţă. Mi s-a arătat că o 

mare cauză a deplorabilei stări de lucruri din prezent este că pă- 
rinţii nu simt că au obligaţia de a-şi creşte copiii conform legilor 
care guvernează organismul. Mamele îşi iubesc copiii cu o dragoste 
idolatră şi le satisfac poftele, când ştiu că aceasta le va zdruncina 
sănătatea şi vor aduce astfel asupra lor boala şi nefericirea. Această 
bunătate plină de cruzime se manifestă într-o mare măsură la gene- 
raţia de acum. Dorinţele copiilor sunt împlinite cu preţul sănătăţii şi 
stării de fericire, pentru că mamei îi este mai uşor, pe moment, să îi 
potolească decât să reţină lucrul pentru care aceştia fac gălăgie. 

Mamele sădesc astfel sămânţa care se va ridica şi va aduce 
roade. Copiii nu sunt educați să-şi înfrâneze poftele şi să-şi restrângă 
dorinţele. Şi devin egoişti, pretenţioşi, neascultători, nerecunoscători 
şi nesfinţi. Mamele care înfăptuiesc această lucrare vor culege cu 
amărăciune roadele ieşite din sămânţa pe care au sădit-o. Ele au 
păcătuit împotriva Cerului şi împotriva copiilor lor, iar Dumnezeu le 
va considera răspunzătoare. 

Dacă în urmă cu generaţii educaţia ar fi fost desfăşurată după un 
plan cu totul diferit, tinerii generaţiei actuale nu ar fi atât de stricaţi şi 
nefolositori. Directorii şi învățătorii din şcoli ar fi trebuit să fie aceia 
care înţeleg fiziologia şi care au interesul nu numai de a-i învăţa pe 
tineri ştiinţele, ci şi cum să-şi păstreze sănătatea, astfel încât să-şi 
poată folosi cunoştinţele cu cea mai mare eficienţă după ce le vor fi 
obținut. Lângă şcoli ar fi trebuit să fie alăturate întreprinderi care să 
sprijine diferite ramuri de activitate, pentru ca studenţii să aibă de 
lucru şi să beneficieze de exerciţiul fizic necesar în afara orelor de 
curs. 

Folosirea la lucru a studenţilor şi destinderea acestora ar fi tre- 
buit adaptate conform legilor care guvernează organismul omenesc 
şi concepute astfel, încât să le asigure un nivel sănătos al tuturor 
puterilor corpului şi minţii. Apoi, ar fi putut fi obţinută cunoaşterea 
practică într-o meserie în acelaşi timp în care se câştiga o educaţie 
literară. În şcoală, studenţilor ar trebui să li se stimuleze percepţia 
morală, pentru a vedea şi simţi că societatea are pretenţii de la ei 
şi că ar trebui să vieţuiască în ascultare faţă de legile firii pentru a 
putea fi, prin existenţa şi influenţa lor, prin învăţătură şi exemplu, un 
avantaj şi o binecuvântare pentru societate. Ar trebui să li se întipă- 
rească tinerilor faptul că toţi au o influenţă care dă roade continuu în 
societate, fie spre progres şi rafinament, fie spre ceea ce degradează 

şi înjoseşte. Primul studiu al tinerilor ar trebui să fie acela de a se 
cunoaşte pe ei înşişi şi cum să-şi păstreze trupurile sănătoase. 

Mulţi părinţi îşi ţin copiii la şcoală aproape tot anul. Aceşti copii 
se supun mecanic rutinei de studiu, însă nu rețin ceea ce învaţă. 
Mulţi dintre aceşti studenţi fără întrerupere par a fi lipsiți de viaţă 
intelectuală. Monotonia studiului neîncetat le oboseşte mintea şi 
nu sunt decât foarte puţin interesaţi de lecţiile lor; iar pentru mulţi, 
folosirea cărţilor devine dureroasă. Ei nu au o dragoste interioară 
pentru cugetare şi o ambiţie de a dobândi cunoştinţe. Ei nu cultivă 
în ei înşişi obiceiul de a medita şi de a cerceta. 

Copiii au mare nevoie de o educaţie corectă pentru a putea fi de 
folos în această lume. Însă orice efort care înalţă cultura intelectuală 
mai presus de educaţia morală este dirijat greşit. Instruirea, cultivarea 
şi rafinarea tineretului şi copiilor ar trebui să fie povara principală 
atât a părinţilor, cât şi a învăţătorilor. Cugetători profunzi şi gânditori 
cu o logică ascuţită sunt puţini pentru că influenţe greşite au stopat 
dezvoltarea intelectului. Presupunerea unor părinţi şi învăţători că 
studiul neîncetat ar întări intelectul s-a dovedit eronată; căci în multe 
cazuri a avut un efect contrar. 

În educaţia timpurie a copiilor, mulţi părinţi şi învăţători nu 
reuşesc să înţeleagă faptul că cea mai mare atenţie trebuie acordată 
constituţiei fizice pentru asigurarea unei stări sănătoase a trupului 
şi creierului. Există obiceiul de a-i încuraja pe copii să urmeze 
cursurile şcolare când sunt abia nişte copilaşi care au nevoie de 
îngrijirea mamei. Când au o vârstă fragedă, sunt adesea înghesuiți în 
săli de clasă prost ventilate, unde stau în poziţii greşite, în bănci rău 
construite, iar ca rezultat, structura nedezvoltată şi fragilă a unora 
este deformată. 

Este foarte probabil ca înclinațiile şi obiceiurile din tinerețe să 
se manifeste la maturitate. Poţi îndoi un copăcel aproape în ce chip 
doreşti, iar dacă acesta rămâne şi creşte aşa cum l-ai îndoit, va fi un 
copac deformat şi va arăta mereu răul şi vătămarea pe care a primit- 
o din mâinile tale. Poţi încerca, după mai mulţi ani de creştere, să 
îndrepţi copacul, însă toate eforturile tale se vor dovedi inutile. Va 
fi mereu un copac strâmb. Aşa stau lucrurile şi cu mintea tinerilor. 
Ei pot fi educați în direcţia cea bună sau în cea greşită, iar în vieţile 
lor viitoare vor urma calea pentru care au fost îndrumați în tinereţe. 
Obiceiurile formate în tinereţe vor creşte o dată cu omul, vor căpăta 

putere pe măsură ce omul capătă putere şi vor fi în general aceleaşi 
şi în viaţa de mai târziu, numai că vor fi din ce în ce mai tari. 

Trăim într-un veac în care aproape totul este superficial. Nu 
există decât o slabă stabilitate şi tărie de caracter, pentru că pregăti- 
rea şi educaţia tinerilor sunt superficiale încă din leagăn. Caracterele 
lor sunt clădite pe nisipuri mişcătoare. Tăgăduirea de sine şi auto- 
controlul nu au fost modelate în caracterele lor. Au fost răsfăţaţi şi li 
s-au îngăduit toate, până când au fost distruşi pentru viaţa practică. 
Iubirea de plăceri stăpâneşte mintea şi copiii sunt toleraţi şi răsfăţaţi 
spre ruina lor. 

Copiii ar trebui pregătiți şi educați în aşa fel, încât să se aştepte la 
ispite şi să calculeze cum să dea piept cu dificultăţile şi primejdiile. 
Ar trebui să fie învăţaţi să aibă stăpânire de sine şi să biruie cu 
nobleţe dificultăţile; şi dacă nu se avântă de bunăvoie în mijlocul 
pericolului şi nu se aşează în mod gratuit în calea ispitei, dacă se 
feresc de influenţele rele şi de compania vicioasă şi sunt apoi nevoiţi 
să fie în mod inevitabil într-o companie primejdioasă, vor avea tăria 
de caracter să ia poziţie în favoarea a ceea ce este drept şi să nu 
se îndepărteze de la principii, ieşind prin tăria lui Dumnezeu, cu 
profilul moral neîntinat. Dacă tinerii care au fost educați cum se 
cuvine îşi pun încrederea în Dumnezeu, puterile lor morale vor face 
faţă şi celui mai puternic test. 

Însă puţini părinţi realizează că fiii şi fiicele lor sunt ceea ce 
exemplul şi disciplina lor i-au făcut şi că sunt răspunzători pentru 
genul de caractere pe care le dobândesc copiii lor. Dacă inimile 
părinţilor creştini ar fi supuse voinţei lui Hristos, ei ar asculta porunca 
Învăţătorului ceresc: „Căutaţi mai întâi Împărăţia lui Dumnezeu şi 
dreptatea Lui şi toate aceste lucruri vi se vor da pe deasupra.“ Dacă 
aceia care mărturisesc că sunt urmaşi ai lui Hristos ar face pur şi 
simplu aceasta, ar da exemple nu numai copiilor lor, ci şi lumii 
necredincioase, exemple care ar reprezenta corect religia Bibliei. 

Dacă părinţii creştini ar trăi în ascultare de cerinţele Învăţătorului 
divin, ar păstra simplitatea în modul în care mănâncă şi se îmbracă 
şi ar trăi mai mult după legile care guvernează organismul uman. Ei 
nu ar mai acorda atunci atât de mult timp vieţii artificiale, făcându-şi 
griji şi poveri pe care Hristos nu le-a pus asupra lor, dar pe care i-a 
îndemnat cu hotărâre să le evite. Dacă Împărăţia lui Dumnezeu şi 
neprihănirea Sa ar fi primele şi cele mai importante considerente ale 

părinţilor, nu s-ar pierde decât foarte puţin timp preţios pentru inutila 
împodobire exterioară, în vreme ce mintea copiilor lor este aproape 
complet neglijată. Timpul preţios închinat de mulţi părinţi îmbrăcării 
copiilor lor în scopul etalării ostentative pentru momentele lor de 
distracţie ar fi mai bine folosit, cu mult mai bine, pentru cultivarea 
propriilor minţi ca să poată fi competenţi în instruirea corectă a 
copiilor lor. Nu este esenţial pentru mântuirea sau fericirea acestor 
părinţi ca să folosească preţiosul timp de probă pe care li l-a oferit 
Dumnezeu pentru a se îmbrăca, a merge în vizite şi a bârfi. 

Mulţi părinţi declară că au atât de multe de făcut, încât nu le 
mai rămâne deloc timp pentru instruirea lor, pentru a-şi educa fiii şi 
fiicele pentru viaţa practică sau a-i învăţa cum pot deveni mieluşei 
în turma Domnului Hristos. Părinţii nu-şi vor da seama până în 
ziua socotelii finale de valoarea aproape infinită a timpului petrecut 
într-un mod greşit, iar în acea zi cazurile tuturor vor fi hotărâte şi 
faptele întregii vieţi vor fi desfăşurate înaintea noastră în prezenţa lui 
Dumnezeu, a Mielului şi a tuturor sfinţilor îngeri. Foarte mulţi vor 
vedea atunci că drumul greşit pe care au apucat a hotărât destinul 
copiilor lor. Nu numai că n-au reuşit să se asigure că vor avea parte de 
cuvintele de laudă de la Împăratul slavei, „bine, rob bun şi credincios, 
intră în bucuria Domnului tău“, dar aud chiar sentinţa îngrozitoare 
pronunţată asupra copiilor lor: „Depărtaţi-vă!“ Aceasta îi desparte 
pe copiii lor pentru totdeauna de bucuriile şi strălucirile Cerului şi 
de Hristos. Ei înşişi primesc hotărârea: Depărtează-te, „rob rău şi 
leneş“. Isus nu va spune niciodată „bine“ celor care nu şi-au câştigat 
dreptul la acest „bine“ prin vieţile lor de credincioşie, de tăgăduire 
de sine şi de jertfire de sine pentru a face bine altora şi a răspândi 
slava Sa. Cei care trăiesc în primul rând pentru propria lor plăcere, 
în loc să facă bine altora, vor avea parte de o pierdere infinită. 

Dacă părinţii ar putea fi conştientizaţi de răspunderea înfrico- 
şătoare care apasă asupra lor în lucrarea de educare a copiilor lor, o 
mai mare parte din timpul lor ar fi închinat rugăciunii şi mai puţin 
etalării inutile. Ei ar medita, ar studia şi s-ar ruga cu seriozitate lui 
Dumnezeu pentru înţelepciune şi ajutor divin ca să-şi educe în aşa 
fel copiii, încât aceştia să capete caractere pe care Dumnezeu le va 
aproba. Neliniştea lor nu ar fi aceea de a şti cum să-şi educe copiii, 
încât aceştia să fie lăudaţi şi onoraţi de către lume, ci cum să-i educe 
pentru a-şi forma caractere frumoase, încuviinţate de Dumnezeu. 

Este nevoie de mult studiu şi rugăciune serioasă pentru înţelep- 
ciune cerească, pentru a şti cum să ne comportăm cu mintea celor 
tineri; căci foarte mult depinde apoi de făgaşul pe care părinţii călău- 
zesc mintea şi voinţa copiilor lor. A înclina mintea lor în direcţia cea 
bună şi la timpul potrivit este o lucrare extrem de importantă; căci 
destinul lor veşnic poate depinde de hotărârile luate într-un anumit 
moment critic. Cât de important este deci ca mintea părinţilor să fie 
cât mai liberă cu putinţă, lipsită de grija împovărătoare şi obositoare 
pentru lucrurile vremelnice, liberă pentru a putea gândi şi acţiona 
cu atenţie calmă, cu înţelepciune şi iubire şi să facă din salvarea 
sufletelor copiilor lor, primul şi cel mai înalt considerent! Marele 
obiectiv pe care părinţii ar trebui să caute să-l atingă pentru dragii 
lor copii ar trebui să fie împodobirea interioară. Părinţii nu-şi pot 
îngădui să le permită vizitatorilor şi străinilor să le pretindă atenţia 
ŞI, jefuindu-i de timp, care este marele capital al vieţii, să-i pună în 
imposibilitatea de a oferi zilnic copiilor lor acea instruire răbdătoare 
pe care trebuie s-o aibă pentru a da o îndrumare corectă minţii lor în 
dezvoltare. 

Această viaţă este prea scurtă pentru a fi irosită în distracţii 
frivole şi prosteşti, prin vizite fără sens, prin îmbrăcăminte etalată 
ostentativ sau prin amuzament incitant. Nu ne putem permite să 
risipim timpul, pe care Dumnezeu ni l-a dat pentru a-i binecuvânta pe 
alţii şi pentru a ne strânge o comoară în cer. Nu avem niciodată prea 
mult timp pentru a ne rezolva îndatoririle. Ar trebui să alocăm timp 
cultivării propriilor noastre inimi şi minţi pentru a putea fi calificaţi 
pentru lucrarea vieţii noastre. Neglijând aceste datorii esenţiale 
şi conformându-ne obiceiurilor şi uzanțelor societăţii moderne, ne 
facem nouă înşine şi copiilor noştri o mare nedreptate. 

Mamele care au de educat minţi tinere şi caractere de modelat 
pentru copiii lor nu ar trebui să caute distracţiile incitante ale lumii 
pentru a fi voioase şi fericite. Ele au de făcut în viaţă o lucrare 
importantă şi nici ele, nici cei ai lor nu-şi pot permite să petreacă 
timpul într-un mod din care nu au nimic de câştigat. Timpul este unul 
din talanţii importanţi pe care Dumnezeu ni i-a încredinţat şi pentru 
care ne va chema să dăm socoteală. Irosirea timpului înseamnă 
irosirea intelectului. 

Puterile minţii pot fi cultivate într-un înalt grad. Este de datoria 
mamelor să îşi cultive mintea şi să-şi păstreze inimile curate. Ele 


[147] 


[148] 


146 Mărturii pentru comunitate vol.3 


ar trebui să profite de orice mijloc pe care-l au la îndemână pentru 
progresul lor intelectual şi moral, pentru a fi calificate să cultive 
mintea copiilor lor. Unele dintre acestea care îşi nutresc înclinația de 
a fi în compania altora se vor simţi curând neliniştite dacă nu fac sau 
nu primesc vizite. Asemenea persoane nu au puterea de a se adapta 
împrejurărilor. Îndatoririle necesare, sfinte, de familie li se par banale 
şi neinteresante. Nu au deloc iubire pentru cercetarea de sine sau 
autodisciplină. Mintea doreşte cu nesaţ scenele variate, incitante ale 
vieţii lumeşti; copiii sunt neglijaţi pentru satisfacerea înclinațiilor; 
iar îngerul raportor scrie: „robi nefolositori“. Dumnezeu doreşte ca 
mintea noastră să nu fie lipsită de un ţel, ci să facă binele în această 
viaţă. 

Dacă părinţii ar vrea să simtă că educarea copiilor lor pentru 
a fi folositori în această viaţă este o îndatorire solemnă, pe care 
Dumnezeu o cere de la ei; dacă ar vrea să împodobească templul 
interior al sufletelor fiilor şi fiicelor lor pentru viaţa veşnică, am 
vedea o mare schimbare în bine în societate. Atunci nu s-ar mai 
manifesta o indiferenţă atât de mare faţă de evlavia practică şi nu 
ar mai fi atât de dificil să trezeşti la viaţă sensibilitatea morală a 
copiilor, pentru a înţelege cerinţele pe care le are Dumnezeu faţă 
de ei. Părinţii devin însă din ce în ce mai nepăsători în educarea 
copiilor lor în ramurile folositoare. Mulţi părinţi le îngăduie copiilor 
să-şi formeze obiceiuri greşite şi să-şi urmeze propriile înclinații şi 
nu reuşesc să imprime în mintea lor primejdia de a face acest lucru 
şi necesitatea de a fi înrâuriţi de principii. 

Copiii încep adesea cu entuziasm o mică lucrare, dar, devenind 
încurcaţi sau obosiţi de aceasta, doresc o schimbare şi se apucă de 
ceva nou. În acest fel, ei pot trece prin mai multe lucruri, se pot 
lovi de o mică descurajare şi pot renunţa la ele; şi aşa, trec de la un 
lucru la altul, fără a duce nimic până la capăt. Părinţii nu ar trebui să 
îngăduie ca iubirea de schimbare să pună stăpânire pe copiii lor. Ei 
nu ar trebui să fie prinşi într-atât de mult cu alte lucruri, încât să nu 
mai aibă timp să disciplineze cu răbdare mintea aflată în dezvoltare. 
Câteva cuvinte de încurajare sau o mână de ajutor la momentul 
potrivit îi pot călăuzi şi trece peste necazul şi descurajarea lor, iar 
satisfacția pe care o vor avea, văzând că lucrul pe care şi l-au propus 
a fost îndeplinit, îi va stimula la eforturi mai mari. 

Mulţi copii, din lipsa cuvintelor de încurajare şi ceva ajutor în 
eforturile lor, devin descurajaţi şi trec de la un lucru la altul. Şi poartă 
cu ei acest trist defect până la maturitate. Ei nu reuşesc să aibă succes 
în nimic din ceea ce se apucă să facă, pentru că nu au fost învăţaţi 
să persevereze când sunt confruntaţi cu împrejurări descurajante. 
Astfel, întreaga viaţă a multora se dovedeşte un eşec total, pentru că 
nu au avut o disciplină corectă când au fost tineri. Educaţia primită 
în copilărie şi tinereţe influenţează întreaga viaţă matură, iar viaţa 
lor religioasă poartă acelaşi semn. 


Muncă fizică pentru studenţi 


Prin planul actual de învăţământ, este deschisă înaintea tinerilor 
o uşă pentru ispită. Deşi, în general, au prea multe ore de studiu, 
au şi multe ore în care nu au nimic de făcut. Aceste ore libere sunt 
petrecute adesea cu nepăsare. Obiceiurile rele sunt transmise de la 
unul la altul, iar viciul se răspândeşte foarte mult. Un număr mare 
de tineri care au primit o educaţie religioasă în cămin şi care merg 
la studii, caracterizați îndeobşte de nevinovăție şi puritate, ajung 
corupți prin prietenia lor cu amici vicioşi. Ei pierd respectul de 
sine şi jertfesc principiile nobile. În acest moment, ei sunt pregătiţi 
să meargă pe calea care îi duce în jos; căci ei şi-au siluit într-atât 
conştiinţele, încât păcatul nu le mai pare peste măsură de păcătos. 
Aceste rele care există în şcolile conduse după planul de învăţământ 
de acum ar putea fi remediate într-o mare măsură, dacă studiul şi 
munca ar putea fi îmbinate. Aceleaşi rele există şi în şcolile înalte, 
dar într-un grad mai mare; căci mulţi tineri s-au învăţat cu viciile şi 
conştiinţele lor s-au îmbolnăvit. 

Numeroşi părinţi supraestimează stabilitatea şi calităţile bune ale 
copiilor lor. Ei nu par să ia în seamă faptul că aceştia vor fi expuşi 
influențelor amăgitoare ale tinerilor vicioşi. Părinţii au unele temeri 
când îi trimit la şcoală, la o oarecare distanţă, dar le place să creadă 
că, dacă aceştia au avut exemple bune şi o educaţie religioasă, vor 
ține la principii şi în viaţa de la liceu. Mulţi părinţi nu-şi fac decât o 
vagă idee despre gradul de stricăciune care există în aceste instituţii 
de învăţământ. În multe cazuri, părinţii au muncit din greu şi au 
suportat multe privaţiuni pentru scumpul obiectiv de a le asigura 
copiilor lor o educaţie completă. Iar după toate eforturile depuse, 

mulţi au amara experienţă de a-şi primi copiii înapoi de la studii 
cu obiceiuri libertine şi cu o constituţie fizică ruinată. Şi aceştia 
sunt adesea lipsiţi de respect faţă de părinţii lor, nemulţumitori şi 
nesfinţi. Aceşti părinţi răniţi, care sunt astfel răsplătiți de către copii 
nerecunoscători, se lamentează că şi-au trimis copiii de acasă pentru 
a fi expuşi la ispite şi s-au întors la ei ca nişte epave fizice, mintale 
şi morale. Cu speranţele înşelate şi inimile aproape frânte, ei văd 
cum copiii lor, de la care aşteptau lucruri mari, merg pe un drum al 
viciului şi se târăsc într-o existenţă mizeră. 

Există însă şi dintre aceia care au principii ferme, care onorează 
aşteptările părinţilor şi profesorilor. Ei trec prin procesul de instruire 
cu o conştiinţă limpede şi se întorc cu constituţii fizice solide şi cu 
moralitatea neîntinată de influenţe corupătoare. Numărul acestora 
este însă mic. 

Unii studenţi pun tot sufletul în studiu şi îşi concentrează mintea 
asupra obiectivului de a obţine o educaţie. Ei îşi pun mintea la 
lucru, dar lasă ca puterile fizice să rămână inactive. Creierul este 
suprasolicitat, iar muşchii devin slabi pentru că nu sunt folosiţi în 
exerciţiu fizic. La absolvire, este evident că aceşti studenţi şi-au 
căpătat educaţia cu preţul vieţii. Au studiat zi şi noapte, an după 
an, ţinându-şi mintea încordată încontinuu, aceasta în timp ce n-au 
reuşit să ofere muşchilor lor suficient exerciţiu. 

Ei sacrifică totul pentru a cunoaşte ştiinţele şi coboară în mor- 
mânt. 

Tinerele domnişoare se dedau adesea studiului, neglijând alte 
ramuri ale educaţiei, chiar mai importante pentru viaţa practică decât 
studiul din cărţi. Iar după ce îşi vor fi obținut educaţia, sunt deseori 
vătămate pentru toată viaţa. Ele şi-au neglijat sănătatea, rămânând 
prea mult timp în încăperi închise, lipsite de aerul curat al cerului 
şi de lumina soarelui pe care a dat-o Dumnezeu. Aceste tinere s-ar 
fi putut întoarce de la studii în deplină sănătate, dacă ar fi combinat 
studiul cu muncile casnice şi exerciţiul fizic în aer liber. 

Sănătatea este o mare comoară. Este cea mai mare avere pe care 
o pot avea muritorii. Bogăția, onoarea sau învăţătura sunt cumpărate 
fie chiar şi cu preţul pierderii vigorii sănătăţii. Nici una dintre aceste 
realizări nu poate aduce fericirea, dacă lipseşte sănătatea. Este un 
păcat îngrozitor să ne riscăm sănătatea pe care ne-a dat-o Dumne- 

zeu; căci fiecare atentat la sănătate ne slăbeşte pe viaţă şi ne lasă 
neîmpliniţi, oricâtă educaţie vom câştiga. 

În multe cazuri, părinţii bogaţi nu simt importanţa de a oferi 
copiilor o educaţie atât în ce priveşte îndatoririle practice ale vie- 
(ui, cât şi în ştiinţe. Ei nu văd necesitatea, pentru binele minţii şi 
moralității copiilor lor şi pentru eficienţa lor viitoare, de a-i face 
să înţeleagă în mod clar importanţa muncii utile. Acest lucru este 
o datorie faţă de copiii lor, pentru ca, în cazul vreunei nenorociri, 
aceştia să poată rezista cu nobleţe în independenţă, ştiind cum să-şi 
folosească mâinile. Dacă au putere, nu pot fi săraci, chiar dacă n-au 
nici măcar un dolar. Mulţi dintre cei care în tinereţe s-au aflat în 
împrejurări favorabile pot fi deposedaţi de toate bogăţiile şi lăsaţi în 
schimb cu părinţi, fraţi şi surori care să depindă material de ei. Aşa 
stând lucrurile, cât de important este ca fiecare tânăr să fie educat 
în spiritul muncii, pentru a fi pregătit pentru orice stare de urgenţă! 
Bogăţiile sunt cu adevărat o cursă, când posesorii lor îşi împiedică 
fiu şi fiicele să obţină pricepere în ce priveşte munca folositoare, ca 
să fie pregătiţi pentru viaţa practică. 

De obicei, cei care nu sunt siliţi să muncească nu fac niciodată 
exerciţiu activ pentru sănătatea fizică. Tinerii, pentru că nu-şi folo- 
sesc mintea şi mâinile în muncă activă, se obişnuiesc să fie leneşi 
şi dobândesc deseori ceea ce trebuie să ne înspăimânte cel mai tare, 
o educaţie de stradă — hoinăresc prin magazine, fumează, beau şi 
Joacă cărţi. 

Tinerele domnişoare vor citi romane, scuzându-se că nu pot 
munci fizic pentru că au o sănătate precară. Slăbiciunea lor este 
rezultatul faptului că nu şi-au pus la lucru muşchii care le-au fost 
daţi de Dumnezeu. Pot considera că sunt prea firave pentru munca 
din casă, dar vor lucra broderii şi dantele şi îşi vor păstra paloarea 
delicată a mâinilor şi feţelor, în timp ce mamele lor, împovărate 
de griji, vor trudi din greu la spălarea şi călcarea îmbrăcămintei 
lor. Aceste domnişoare nu sunt creştine; căci ele încalcă porunca a 
cincea. Nu îşi cinstesc părinţii. Mama lor este însă cea mai vinovată. 
Ea şi-a răsfăţat fiicele şi le-a scutit de îndeplinirea părţii lor de 
îndatoriri casnice, până când munca a devenit dezgustătoare pentru 
ele, iubind şi bucurându-se de o lenevie dulce. Ele mănâncă, dorm, 
citesc şi discută despre modă, în timp ce vieţile lor sunt complet 
nefolositoare. 

În multe cazuri, sărăcia este o binecuvântare, căci ea îi opreşte 
pe copii şi pe tineri să se ruineze prin inactivitate. Atât puterile 
fizice, cât şi cele intelectuale ar trebui cultivate şi dezvoltate aşa 
cum trebuie. Grija principală şi constantă a părinţilor ar trebui să 
fie aceea de a se asigura că fiii şi fiicele lor au o constituţie solidă, 
pentru a putea fi femei şi bărbaţi sănătoşi. Este imposibil de atins 
acest ţel fără exerciţiu fizic. Pentru propria lor sănătate fizică şi 
bunăstare morală, copiii ar trebui învăţaţi să muncească, chiar dacă 
nu este necesar, neexistând situaţia unor lipsuri grave. Dacă vor să 
aibă caractere curate, virtuoase, ei trebuie să se supună disciplinei 
muncii bine echilibrate, care să pună la lucru toţi muşchii. Satisfacţia 
pe care o vor avea copiii, fiind folositori şi manifestând tăgăduire de 
sine pentru a-i ajuta pe alţii, va fi cea mai sănătoasă plăcere de care 
s-au bucurat vreodată. De ce s-ar lipsi cei bogaţi şi copiii lor dragi 
de această mare binecuvântare? 

Părinţi, inactivitatea este cel mai mare blestem care s-a abătut 
vreodată asupra tineretului. Fiicelor voastre nu ar trebui să li se îngă- 
duie să stea întinse în pat până dimineaţa târziu, dormind ceasurile 
preţioase pe care li le-a împrumutat Dumnezeu pentru a fi folosite 
în scopul cel mai bun şi pentru care vor fi nevoite să-l dea socoteală. 
Mama aduce fiicelor ei o mare vătămare, purtând poverile pe care 
acestea ar trebui să le împartă cu ea, spre propriul lor bine prezent 
şi viitor. Calea pe care o urmează mulţi părinţi, când le permit co- 
piilor lor să fie indolenţi şi să-şi satisfacă pofta de a citi romane şi 
povestiri, reprezintă cel mai mare rău pe care şi-l pot îngădui pentru 
viaţa aceasta. Cititoarele de romane şi povestiri nu reuşesc niciodată 
să fie mame destoinice, practice. Ele construiesc castele de nisip, 
trăind într-o lume ireală, imaginară. Devin sentimentale şi au fantezii 
bolnăvicioase. Ele au un intelect slab, deşi se pot înşela cu gândul 
că au o minte şi maniere superioare. Practica în treburile casnice 
reprezintă unul dintre cele mai mari avantaje pentru tinerele fete. 

Munca fizică nu va împiedica deloc cultivarea intelectului. De- 
parte de aceasta. Avantajele câştigate prin munca fizică vor echilibra 
o persoană şi vor preveni suprasolicitarea minţii. Munca va fi pre- 
luată de muşchi, iar creierul obosit va fi uşurat. Există multe fete 
apatice, incapabile să facă ceva util, care consideră că nu este demn 
de o domnişoară să se angajeze într-o muncă activă. Însă caracterele 
lor sunt prea transparente pentru a înşela persoanele cu bun simţ în 

ce priveşte nevrednicia lor reală. Zâmbesc mofturoase, râd prosteşte 
şi fac numai nazuri. Par că nu sunt în stare să vorbească normal şi 
inteligibil, ci chinuie tot ceea ce spun, şoptind şi zâmbind năzuroase. 
Să fie acestea „domnişoare“? Nu s-au născut în starea de imbeci- 
litate, ci au fost educate astfel. Nu este nevoie să fii o ciudăţenie 
fragilă, lipsită de ajutor, împopoţonată şi zâmbind pisiceşte tot tim- 
pul pentru a fi o domnişoară. Pentru un intelect sănătos, este nevoie 
de un corp sănătos. Sănătatea fizică şi o cunoaştere practică a tuturor 
îndatoririlor casnice necesare nu vor fi niciodată piedici în calea 
bunei dezvoltări a intelectului; amândouă sunt extrem de importante 
pentru o domnişoară. 

Toate puterile minţii ar trebui folosite şi dezvoltate pentru ca 
bărbaţii şi femeile să aibă mintea bine echilibrată. 

Lumea este plină de femei şi bărbaţi unilaterali, care au ajuns 
astfel pentru că a fost cultivată o parte a facultăţilor lor, în timp ce 
altele s-au atrofiat prin nefolosire. Educaţia celor mai mulți tineri este 
o catastrofă. Ei studiază în exces, în timp ce neglijează ceea ce ţine 
de o ocupaţie practică în viaţă. Bărbaţi şi femei devin părinţi fără să- 
şi ia în socoteală răspunderile, iar urmaşii lor coboară chiar mai mult 
decât ei pe scara deficienţelor omeneşti. Astfel, neamul omenesc 
degenerează cu repeziciune. Solicitarea continuă de a studia, după 
cum sunt conduse astăzi şcolile, îi lasă pe tineri nepregătiţi pentru 
viaţa practică. Mintea umană doreşte activitate. Dacă nu este activă 
în direcția corectă, va fi în cea greşită. Pentru a păstra echilibrul 
minţii, în şcoli, munca trebuie îmbinată cu studiul. 

În generaţiile trecute, ar fi trebuit luate măsuri pentru o educaţie 
pe o scară mai largă. Şcolile ar fi trebuit să aibă legături directe 
cu instituţii agricole şi manufacturi. De asemenea, ar fi trebuit să 
existe şi profesori de lucrări casnice. Şi o parte din timpul fiecărei 
zile ar fi trebuit devotat muncii, pentru ca puterile fizice şi mintale 
să poate fi exersate în egală măsură. Dacă şcolile ar fi fost înteme- 
iate după planul pe care l-am menţionat, nu ar exista atâtea minţi 
dezechilibrate. 

Dumnezeu a pregătit o grădină minunată pentru Adam şi Eva. 
Le-a asigurat tot ceea ce ar fi avut nevoie. A sădit tot felul de pomi 
fructiferi. l-a împresurat generos cu bogăţiile Sale. Pomii erau creaţi 
pentru folosinţă şi frumuseţe, iar florile superbe, care creşteau de la 
sine şi se deschideau, răspândind un miros bogat în jurul lor, erau 

menite să nu cunoască în vreun chip degradarea. Adam şi Eva erau 
într-adevăr bogaţi. Erau proprietarii Edenului. Adam era domn al 
minunatului său domeniu. Nimeni nu poate pune la îndoială faptul 
că era bogat. Însă Dumnezeu ştia că Adam nu putea fi fericit dacă 
nu avea ceva de făcut. Şi i-a dat ceva de făcut; el avea să lucreze 
grădina. 

Dacă bărbaţii şi femeile acestui veac degenerat au o mare avere 
constând în comori pământeşti, care, în comparaţie cu acel paradis al 
frumuseţii şi bogăției oferit în stăpânire lui Adam, sunt insignifiante, 
ei cred că se află mai presus de muncă şi îşi educă şi copiii să o 
considere degradantă. Asemenea părinţi bogaţi, prin învăţătură şi 
exemplu, îşi învaţă copiii că banii îi fac pe oameni „domni“ sau 
„doamne“. Însă ideea noastră de „domn“ sau de „doamnă“ se mă- 
soară prin intelect şi valoare morală. Dumnezeu nu îi evaluează pe 
oameni după îmbrăcăminte. Îndemnul lui Petru cel inspirat este: 
„Podoaba voastră să nu fie cea de afară, care stă în împletirea părului 
şi în purtarea de podoabe de aur sau în îmbrăcarea hainelor, ci omul 
ascuns al inimii, în frumuseţea nepieritoare a unui duh blând şi li- 
niştit, care este de mare preţ înaintea lui Dumnezeu.“ Un duh blând 
şi liniştit este înălţat mai presus de onoare lumească sau bogății. 

Domnul ilustrează cum îi priveşte El pe bogaţii lumeşti, care 
îşi înalţă sufletele cu orgoliu din pricina averilor lor pământeşti, 
prin bogatul care şi-a stricat hambarele şi a zidit altele mai mari, ca 
să aibă loc pentru a-şi depozita bunurile. Uitând de Dumnezeu, el 
nu a recunoscut de unde îi veneau toate bogăţiile. Nici un cuvânt 
de recunoştinţă nu s-a înălţat către milostivul său Binefăcător. El 
s-a felicitat astfel: „Suflete, ai multe bunătăţi strânse pentru mulţi 
ani; odihneşte-te, mănâncă, bea şi înveseleşte-te!““ Stăpânul care îi 
încredinţase bogății pământeşti, cu care să-şi binecuvânteze semenii 
şi să aducă slavă Făcătorului său, era mânios pe bună dreptate pentru 
ingratitudinea lui şi a zis: „Nebunule! Chiar în noaptea aceasta ţi 
se va cere înapoi sufletul; şi lucrurile pe care le-ai pregătit, ale cui 
vor fi? Tot aşa este şi cu cel care îşi adună comori pentru el şi nu 
se îmbogăţeşte faţă de Dumnezeu.“ Aici avem zugrăvit modul în 
care Dumnezeul cel infinit apreciază valoarea omului. O avere de 
proporţii sau bogăţia în orice măsură nu poate asigura favoarea lui 
Dumnezeu. Toate aceste daruri mărinimoase şi binecuvântări vin de 
la EI, pentru a pune la probă, a dovedi şi dezvolta caracterul omului. 

Oamenii pot avea averi nenumărate; cu toate acestea, dacă nu 
sunt bogaţi faţă de Dumnezeu, dacă nu au deloc interesul de a do- 
bândi comoara cerească şi înţelepciunea divină, sunt consideraţi 
nebuni de către Creatorul lor, iar noi nu-i putem considera altfel de- 
cât o face Dumnezeu. Munca este o binecuvântare. Ne este imposibil 
să ne bucurăm de sănătate fără a munci. Ar trebui puse la lucru toate 
facultăţile pentru a fi proporţional dezvoltate şi pentru ca bărbaţii şi 
femeile să poate avea mintea bine echilibrată. Dacă tinerilor li s-ar 
fi dat o educaţie solidă în diferitele ramuri ale lucrului fizic, dacă ar 
fi fost învăţaţi şi să muncească, şi să studieze ştiinţele, educaţia lor 
le-ar fi adus un folos mult mai mare. 

Solicitarea continuă a creierului, în timp ce muşchii sunt inac- 
tivi, duce la slăbirea nervilor, iar studenţii simt o dorinţă aproape de 
nestăpânit pentru schimbare şi distracţii incitante. Şi când li se dă 
drumul, după ce au fost reţinuţi la studiu mai multe ore pe zi, sunt 
aproape sălbatici. Mulţi n-au fost niciodată sub control în cămin. Au 
fost lăsaţi să-şi satisfacă înclinațiile şi acum gândesc că restricţia 
din timpul orelor de studiu este o încercare prea severă pentru ei. Şi 
neavând nimic de făcut după orele de studiu, Satana le sugerează dis- 
tracţiile şi glumele proaste pentru a-şi mai descreţi frunţile. Influenţa 
pe care o au asupra altor studenţi este demoralizatoare. Studenţii 
care au beneficiat în cămin de o învăţătură religioasă şi care sunt 
ignoranţi în ce priveşte viciile societăţii devin adesea cei mai buni 
amici al celor a căror minte a fost modelată după un tipar inferior şi 
ale căror avantaje în sfera culturii intelectuale şi pregătirii religioase 
au fost foarte limitate. Intrând în societatea acestora şi respirând o 
atmosferă care nu este înălţătoare, ba chiar tinde să coboare şi să 
degradeze standardul moral, ei se află în primejdia de a se scufunda 
până la acelaşi nivel scăzut al tovarășilor lor. Deliciul unei categorii 
numeroase de studenţi este acela de a petrece în timpul lor liber. Şi 
foarte mulţi dintre aceia care pleacă de acasă nevinovaţi şi curaţi 
sunt corupți de tovărăşiile pe care le au la şcoală. 

Am fost îndrumată să întreb: Trebuie oare să sacrificăm tot ceea 
ce este de valoare în tinerii noştri, pentru ca aceştia să poată obţine 
o educaţie în şcoli? Dacă ar exista instituţii agricole şi manufacturi 
care să fie cuplate cu şcolile noastre şi dacă ar fi fost folosiţi învăţă- 
tori competenţi pentru educarea tineretului în diferitele ramuri de 
studiu şi practică în lucru, încât aceştia să rezerve un timp anume din 

fiecare zi cultivării minţii şi un alt timp muncii fizice, ar exista acum 
o categorie mai elevată de tineri care să ajungă la stadiul de a acţiona 
pentru a avea influenţă în modelarea societăţii. Mulţi tineri care ar 
absolvi asemenea instituţii ar avea, la sfârşit, un caracter solid. Ar 
avea perseverenţă, dârzenie, curajul de a depăşi obstacolele şi aseme- 
nea principii, încât nu se vor lăsa purtaţi de vreo influenţă rea, oricât 
de răspândită ar fi. Ar fi trebuit să existe profesoare experimentate 
care să le înveţe pe tinerele domnişoare cum se pregătesc alimentele. 
Tinerele fete ar fi trebuit să fie instruite să confecţioneze articole de 
îmbrăcăminte, să croiască, să facă şi să repare haine, fiind pregătite 
astfel pentru îndatoririle practice ale vieţii. 

Pentru tineri, ar trebui să existe instituţii în care să poată deprinde 
diferite meserii, care să le solicite atât musculatura, cât şi puterile 
minţii. Dacă tinerii nu pot dobândi totuşi decât o educaţie unilaterală, 
care să fie aceea care va aduce mai multe foloase? O cunoaştere 
a ştiinţelor, cu toate dezavantajele în ce priveşte sănătatea şi viaţa, 
sau o instruire în lucru activ pentru viaţa practică? Răspundem fără 
ezitare: cea din urmă. Dacă una din cele două ar trebui neglijată, 
studiul teoretic din cărți să fie neglijat. 

Sunt foarte multe fete care s-au măritat şi au familii, dar care 
practic nu ştiu aproape nimic despre datoriile care îi revin unei soţii 
şi mame. Ele pot citi şi cânta la un instrument muzical, însă nu pot 
găti. Nu pot face pâine bună, care este esenţială pentru sănătatea 
familiei. Nu pot croi şi coase veşminte, căci n-au învăţat niciodată 
cum s-o facă. Ele au considerat că aceste lucruri nu sunt importante, 
iar în căsnicia lor sunt tot atât de dependente de persoane care să facă 
aceste lucruri, cum sunt copilaşii lor. Această neştiinţă de neiertat în 
ce priveşte îndatoririle esenţiale ale vieţii face ca foarte multe familii 
să fie nefericite. 

Impresia că munca este degradantă pentru viaţa modernă a co- 
borât în mormânt mii de persoane care ar fi putut trăi. Cei care nu 
fac decât muncă fizică lucrează adesea în exces, fără să facă pauze 
pentru a se odihni; în acelaşi fel, clasa intelectualilor suprasolicită 
creierul şi suferă din lipsa acelei vigori sănătoase pe care o aduce 
munca fizică. Dacă intelectualii ar prelua o parte din povara celor 
care muncesc fizic şi şi-ar întări astfel musculatura, aceştia ar putea 
munci mai puţin şi devota o parte din timpul lor cultivării intelectu- 
ale şi morale. Cei care au obiceiuri sedentare şi literare ar trebui să 

facă exercițiu fizic, chiar dacă din perspectiva mijloacelor materiale 
nu sunt nevoiți să muncească. Sănătatea ar trebui să fie un stimulent 
suficient pentru a-i determina să combine munca intelectuală cu cea 
fizică. 

Cultura morală, intelectuală şi fizică ar trebui să se îmbine ar- 
monios, pentru ca rezultatul să fie bărbați şi femei bine dezvoltați şi 
echilibrați. Unii au calitatea de a depune mai mult efort intelectual 
decât alții, câtă vreme alții iubesc şi găsesc plăcere în munca fizică. 
Şi unii, şi alții ar trebui să caute să acopere deficiențele, pentru a 
putea înfăţişa lui Dumnezeu întreaga lor fiinţă, ca o jertfă vie, sfântă 
şi plăcută Lui — căci aceasta este slujirea normală care li se cere. Nu 
obiceiurile şi practicile societăţii moderne ar trebui să le determine 
acţiunile. Apostolul Pavel cel inspirat adaugă: „Să nu vă conformaţi 
veacului acestuia, ci să fiţi transformați prin înnoirea minţii voastre, 
ca să puteţi înţelege care este voia lui Dumnezeu, cea bună, plăcută 
şi desăvârşită“. 

Mintea intelectualilor împlineşte o lucrare prea grea. Ei fac ade- 
sea o mare risipă în ce priveşte puterile mintale; în acelaşi timp, 
există o altă categorie, pentru care cel mai înalt ţel în viaţă este 
munca fizică. Aceştia din urmă nu-şi pun mintea la lucru. Muşchii 
lor sunt bine întreţinuţi, în timp ce creierul este jefuit de tăria intelec- 
tuală; tot aşa mintea intelectualilor este activă, în timp ce corpurile 
lor sunt jefuite de tărie şi vigoare din pricina neglijării exersării mu- 
şchilor. Cei care sunt mulţumiţi să-şi închine vieţile muncii fizice şi 
să-i lase pe alţii să gândească pentru ei, în timp ce ei doar împlinesc 
ceea ce au gândit alţii, vor avea tărie musculară, dar intelect slab. 
Influenţa lor în bine este mică în comparaţie cu ceea ce ar fi putut 
fi dacă şi-ar folosi mintea în aceeaşi măsură cu muşchii. Cei ce fac 
parte din această categorie se prăbuşesc mai uşor dacă sunt atacați 
de boală, pentru că organismul lor este întărit să se împotrivească 
bolii prin forţa electrică a creierului. 

Bărbaţii care se bucură de putere fizică ar trebui să se educe pe 
ei înşişi şi să gândească în aceeaşi măsură în care şi acţionează şi să 
nu aştepte ca alţii să cugete în locul lor. Mulţi acceptă eroarea larg 
răspândită de a considera că munca este degradantă. De aceea îşi 
doresc tinerii mult să-şi facă o educaţie pentru a deveni învăţători, 
funcţionari, negustori, avocaţi şi să ocupe aproape orice poziţie care 
nu cere muncă fizică. Tinerele privesc treburile casnice ca fiind 

înjositoare. Şi chiar dacă exerciţiul fizic ce se cere pentru împlinirea 
lucrului din gospodărie, dacă nu este prea sever, este menit să asigure 
sănătatea, ele totuşi vor căuta o educaţie care să le permită să devină 
învăţătoare sau funcţionare sau vor învăţa o meserie care le va reţine 
între patru pereţi, pentru o muncă sedentară. Bujorii sănătăţii se 
ofilesc din obraji, iar boala se strânge în jurul lor, pentru să sunt 
jefuite de mişcarea fizică şi obiceiurile lor sunt în general stricate. Şi 
toate acestea pentru că aşa e la modă! Ele se bucură pentru o viaţă 
delicată, care înseamnă slăbiciune şi degenerare. 

Adevărat, există o scuză pentru faptul că tinerele femei nu aleg 
lucrul casnic ca ocupaţie, deoarece aceia care angajează fete la bucă- 
tărie le tratează în general ca pe nişte roabe. Adesea, ei nu le respectă 
şi se poartă cu ele ca şi cum nu ar fi vrednice să fie membre ale 
acelor familii. Ei nu le acordă privilegiile pe care le oferă croitoresei, 
copistului sau profesorului de muzică. Dar nu poate exista o ocupa- 
ție mai importantă decât aceea a treburilor casnice. Este nevoie de 
inteligenţă şi experienţă pentru a găti bine şi a pune pe masă o hrană 
sănătoasă, într-un mod îmbietor. Cea care pregăteşte alimentele care 
vor intra în stomacul nostru, pentru a fi transformate în sânge care să 
hrănească organismul, ocupă o poziţie dintre cele mai importate şi 
mai înalte. Poziţia copistului, croitoresei sau profesorului de muzică 
nu poate egala în importanţă pe cea a bucătăresei. 

Cele spuse până acum reprezintă o declaraţie despre ceea ce s-ar 
fi putut realiza printr-un sistem educaţional corect. Timpul este prea 
scurt deja pentru a ajunge la rezultatele care ar fi putut fi atinse în 
generaţiile de până acum; însă putem face mult chiar şi în aceste 
ultime zile pentru a remedia relele care există în educaţia tineretului. 
Şi pentru că timpul este scurt, ar trebui să fim conştiincioşi şi să 
lucrăm zeloşi pentru a oferi tineretului acea educaţie care este repre- 
zentativă pentru credinţa noastră. Suntem reformatori. Dorim ca fiii 
şi fiicele noastre să studieze în aşa fel, încât să tragă cele mai mari 
foloase. Pentru a face aceasta, ar trebui să li se ofere ocupaţii prin 
care să-şi pună muşchii la lucru. Munca fizică zilnică şi sistematică 
ar trebui să constituie o parte din educaţia tineretului chiar şi în acest 
timp din urmă. Se poate câştiga mult acum prin îmbinarea lucrului 
cu învăţătura. Urmând acest plan, studenţii vor dobândi o elasticitate 
spirituală şi o gândire limpede şi vor fi capabili să efectueze mai 
multă muncă intelectuală într-un timp dat decât ar putea-o face nu- 

mai prin studiu. Şi vor putea părăsi şcolile cu sănătatea nevătămată 
şi cu tăria şi curajul de a persevera în orice poziţie în care i-ar putea 
duce providenţa lui Dumnezeu. 

Pentru că timpul este scurt, ar trebui să lucrăm cu sârguinţă şi cu 
de două ori mai multă energie. S-ar putea ca fiii şi fiicele noastre să 
nu intre vreodată la colegiu, dar pot obţine o educaţie în acele ramuri 
esenţiale, care vor cultiva mintea şi vor pune în mişcare forţele ei. 
Foarte mulţi tineri care au urmat cursurile unui colegiu nu au obţinut 
acea adevărată educaţie din care să poată trage foloase practice. Pot 
avea renumele unora cu educaţie universitară; în realitate însă, ei nu 
sunt decât nişte ignoranţi educați. 

Există mulţi tineri ale căror servicii ar putea fi acceptate de 
Dumnezeu, dacă I s-ar consacra fără rezerve. Dacă ar vrea să-şi 
folosească în slujba lui Dumnezeu acele puteri ale minţii pe care 
le folosesc însă pentru propria lor plăcere şi pentru dobândirea de 
averi, ar deveni lucrători serioşi, perseverenţi, plini de succes în 
via Domnului. Mulţi dintre tinerii noştri ar trebui să-şi îndrepte 
atenţia către studiul Scripturilor, pentru ca Dumnezeu să-i poată 
folosi în cauza Sa. Ei însă nu capătă tot atâta cunoştinţă despre cele 
duhovniceşti câtă dobândesc despre lucrurile vremelnice; din acest 
motiv, ei nu reuşesc să facă lucrarea lui Dumnezeu, pe care ar putea- 
o împlini într-un mod mulţumitor. Nu există decât puţini dintre aceia 
care să-i avertizeze pe păcătoşi şi să câştige suflete la Hristos, când 
ar trebui să fie mulţi. Tinerii noştri sunt în general înţelepţi în lucruri 
lumești, însă nu cunosc lucrurile ce privesc Împărăţia lui Dumnezeu. 
Ei şi-ar putea întoarce mintea pe un făgaş divin, ceresc, umblând 
în lumină, trecând de la un grad de lumină şi putere la altul, până 
când i-ar putea întoarce pe cei păcătoşi la Hristos şi îndruma pe cei 
necredincioşi şi pe cei deznădăjduiţi pe cărarea luminoasă care duce 
către cer. lar când războiul se va sfârşi, ei ar putea fi chemaţi să intre 
în bucuria Domnului lor. 

Tinerii nu ar trebui să înceapă să explice Scripturile şi să ţină 
prelegeri despre profeții atâta timp cât nu cunosc bine adevărurile 
importante ale Bibliei, pe care încearcă să le explice altora. S-ar 
putea ca ei să nu fi făcut cunoştinţă cu ramurile obişnuite ale edu- 
caţiei şi, din acest motiv, să nu reuşească să facă tot acel bine pe 
care l-ar putea înfăptui dacă ar fi beneficiat de avantajele unei şcoli 
bune. Neştiinţa nu va spori umilinţa sau spiritualitatea nici unuia 

dintre cei ce mărturisesc că sunt urmaşi ai lui Hristos. Adevărurile 
Cuvântului divin pot fi cel mai bine înţelese de către aceia care Îi 
slujesc în cunoştinţă de cauză. Marele obiectiv al educaţiei este acela 
de a ne face capabili să folosim în aşa fel puterile pe care ni le-a 
dat Dumnezeu, încât religia Bibliei să fie reprezentată cât mai bine 
posibil şi să înalțe slava lui Dumnezeu. 

Îi suntem recunoscători Celui care ne-a adus la existenţă pentru 
toate talentele pe care ni le-a încredinţat; şi este o datorie pe care 
o avem faţă de Creatorul nostru de a cultiva şi îmbunătăţi talentele 
pe care le-a pus în mâinile noastre. Educaţia va disciplina mintea 
şi va mări puterile dirijându-le inteligent, ca să putem fi de folos 
pentru înaintarea slavei lui Dumnezeu. Avem nevoie de o şcoală 
în care cei care abia intră în lucrare să poată fi învăţaţi cel puţin 
ramurile comune ale educaţiei şi în care să poată deprinde cât mai 
bine adevărurile prezente ale Cuvântului lui Dumnezeu. În plus, la 
aceste şcoli ar trebui ţinute cursuri legate de profeţii. Cei ce au în 
mod real calităţi pentru care Dumnezeu îi va primi să lucreze în via 
Sa vor avea foarte mult de câştigat din numai câteva luni de instruire 
la o asemenea şcoală. 


Reforma sănătăţii 


La 10 decembrie 1871, mi s-a arătat iarăşi că reforma sănătăţii 
este o ramură a marii lucrări care trebuie să pregătească un popor 
pentru venirea Domnului. Aceasta este tot atât de strâns legată de 
solia celui de-al treilea înger cum este mâna de corp. Omul a privit 
superficial Legea Celor Zece Porunci; însă Domnul nu ar veni să-i 
pedepsească pe călcătorii acestei Legi fără să le trimită mai întâi 
o solie de avertizare. Cel de-al treilea înger vesteşte această solie. 
Dacă oamenii ar fi fost supuşi Legii Celor Zece Porunci, împlinind în 
vieţile lor principiile acelor precepte, blestemul bolilor care inundă 
acum lumea nu ar fi existat. 

Bărbaţii şi femeile nu pot încălca legea care guvernează orga- 
nismul uman, îngăduindu-şi un apetit stricat şi patimi depravate, 
fără a încălca şi Legea lui Dumnezeu. De aceea, El a îngăduit ca 
lumina reformei sănătăţii să strălucească asupra noastră ca să ne 
putem vedea păcatul când violăm legile pe care El le-a stabilit în 
ființa noastră. Toate bucuriile sau suferinţele noastre pot fi desco- 
perite cercetând încălcarea sau supunerea faţă de legile firii. Bunul 
nostru Tată ceresc vede starea deplorabilă a oamenilor care, cu bună 
ştiinţă sau din ignoranță, îşi duc vieţile călcând legile stabilite de El. 
ŞI, cu iubire şi milă faţă de neamul omenesc, El lasă ca lumina să 
strălucească asupra reformei sănătăţii. Dumnezeu face cunoscută 
Legea Sa şi pedeapsa care va urma încălcării ei, pentru ca toţi să 
poată învăţa şi să aibă grijă să trăiască în armonie cu legile firii. El 
Îşi face cunoscută Legea atât de lămurit şi o scoate atât de mult în 
evidenţă, încât aceasta este asemenea unei cetăţi în vârf de munte. 
Toţi cei aflaţi în deplinătatea facultăţilor mintale o pot înţelege, dacă 
vor. Idioţii nu vor fi răspunzători. Lucrarea care însoţeşte solia celui 
de-al treilea înger pentru a pregăti venirea Domnului este aceea de a 
face clare ca lumina zilei legile care guvernează organismul omenesc 
şi de a îndemna cu putere păzirea acestora. 

Adam şi Eva au căzut din cauza unui apetit nestăpânit. Hristos 
a venit şi a rezistat înaintea celei mai grozave ispite a lui Satana şi, 

pentru neamul omenesc, a biruit pofta, arătând că omul poate birui. 
Tot aşa cum Adam a căzut din pricina poftei şi a pierdut Edenul cel 
binecuvântat, copiii lui Adam pot birui apetitul prin Hristos şi pot 
recâştiga Edenul prin cumpătare în toate lucrurile. 

Neştiinţa nu mai este astăzi o scuză pentru încălcarea Legii. Lu- 
mina străluceşte clar şi nimeni nu trebuie să fie neştiutor, căci Însuşi 
marele Dumnezeu este instructorul omului. Toţi sunt îndatoraţi prin 
obligaţiile cele mai sacre adevăratei experienţe pe care le-o dă El 
acum în privinţa reformei sănătăţii. El doreşte ca marele subiect al 
reformei sănătăţii să fie fluturat pretutindeni, căci altfel le este cu 
neputinţă bărbaţilor şi femeilor, cu toate obiceiurile lor păcătoase, 
care excită creierul şi distrug sănătatea, să înţeleagă adevărurile sacre 
prin care urmează să fie sfinţiţi, rafinaţi, înălţaţi şi făcuţi demni de 
societatea îngerilor cereşti, în Împărăţia slavei. 

Locuitorii lumii antediluviene au fost nimiciţi pentru că ajun- 
seseră corupți datorită îngăduirii apetitului stricat. Cei din Sodoma 
şi Gomora au fost nimiciţi prin satisfacerea apetitului nefiresc, care 
le adormise într-atât intelectul, încât nu puteau face diferenţa dintre 
cerinţele sfinte ale lui Dumnezeu şi pretenţiile gălăgioase ale poftei. 
Aceasta din urmă i-a adus în robie şi au devenit atât de cruzi şi 
cutezători în murdăriile lor abjecte, încât Dumnezeu n-a mai vrut 
să-i tolereze pe pământ. Dumnezeu pune ticăloşia Babilonului pe 
seama lăcomiei şi beţiei lui. 

Apostolul Pavel roagă fierbinte biserica: „Vă îndemn, dar, frați- 
lor, pentru îndurarea lui Dumnezeu, să aduceţi trupurile voastre ca 
o jertfă vie, sfântă, plăcută lui Dumnezeu; aceasta va fi din partea 
voastră o slujbă duhovnicească“. Prin urmare, oamenii îşi pot face 
trupurile nesfinte prin îngăduinţe păcătoase. Dacă sunt nesfinţi, ei nu 
pot fi închinători spirituali, fiind nevrednici pentru Cer. Dacă omul 
va îndrăgi lumina pe care Dumnezeu, în îndurarea Sa, i-o dă asupra 
reformei sănătăţii, el poate fi sfințit prin adevăr şi pregătit pentru 
viaţa veşnică. Dacă disprețuiește însă acea lumină şi trăieşte călcând 
legile firii, trebuie să plătească preţul pentru aceasta. 

Dumnezeu l-a creat pe om sfânt şi desăvârşit. Dar omul a căzut 
din starea sa de sfinţenie pentru că a călcat Legea lui Dumnezeu. De 
la cădere, a fost o creştere rapidă a bolilor, suferinţei şi morţii. Însă, 
cu toate că omul L-a insultat pe Creatorul său, iubirea lui Dumnezeu 
este încă întinsă neamului omenesc, iar El îngăduie ca lumina să 

strălucească, pentru ca omul să poată vedea că, pentru a duce o viaţă 
desăvârşită, trebuie să trăiască în armonie cu acele legi naturale care 
îi stăpânesc fiinţa. De aceea, este cel mai important lucru ca el să 
ştie cum să trăiască pentru ca puterile trupului şi minţii sale să poată 
fi folosite spre slava lui Dumnezeu. 

Omului îi este cu neputinţă să-şi aducă trupul ca o jertfă vie, 
sfântă şi plăcută lui Dumnezeu în timp ce, pentru că aşa se obiş- 
nuieşte în lume, îşi îngăduie obiceiuri care îi reduc vigoarea fizică, 
mintală şi morală. Apostolul adaugă: „Să nu vă conformaţi veacului 
acestuia, ci să fiţi transformați, prin înnoirea minţii voastre, ca să 
puteţi înţelege care este voia lui Dumnezeu, cea bună, plăcută şi de- 
săvârşită“. Isus, aşezat pe Muntele Măslinilor, i-a învăţat pe ucenicii 
Săi despre semnele care vor preceda venirea Lui. El spune: „Cum a 
fost în zilele lui Noe, aşa va fi şi la venirea Fiului omului. Căci aşa 
cum era în zilele dinainte de potop, când mâncau şi beau, se însurau 
şi se măritau, până în ziua în care a intrat Noe în corabie şi n-au ştiut 
nimic, până când a venit potopul şi i-a luat pe toţi, tot aşa va fi şi la 
venirea Fiului omului“. 

Aceleaşi păcate care au adus mânia lui Dumnezeu asupra lumii 
în zilele lui Noe există şi în zilele noastre. Bărbaţii şi femeile mă- 
nâncă şi beau până ajung la îmbuibare şi beţie. Acest păcat general, 
îngăduirea poftei stricate, a stârnit pasiunile bărbaţilor în zilele lui 
Noe şi a dus la o depravare a tuturor, până când violenţa şi crimele 
au ajuns până la cer şi Dumnezeu a spălat pământul de murdăria 
morală printr-un potop. 

Aceleaşi păcate ale îmbuibării şi beţiei au amorţit sensibilitatea 
morală a locuitorilor Sodomei, astfel încât nelegiuirile păreau să 
constituie deliciul bărbaţilor şi femeilor din acel oraş ticălos. Hristos 
avertizează astfel lumea: „Tot aşa cum a fost în zilele lui Lot se 
va întâmpla aidoma: oamenii mâncau, beau, cumpărau, vindeau, 
plantau, construiau; dar în ziua în care a ieşit Lot din Sodoma, a 
plouat foc şi pucioasă din cer şi i-a distrus pe toţi; la fel va fi şi în 
ziua în care Se va arăta Fiul omului“. 

Hristos ne-a dat aici o lecţie extrem de importantă. El nu încura- 
jează lenevia prin învăţătura Sa. Exemplul dat este opusul acesteia. 
Hristos a fost un bun muncitor. El a dus o viaţă plină de tăgăduire de 
sine, sârguinţă, perseverenţă, hărnicie şi economie. A vrut să pună 
înaintea noastră pericolul de a face din mâncare şi băutură lucrul 

cel mai important. El dezvăluie rezultatul de a ceda satisfacerii ape- 
titului. Puterile morale sunt slăbite într-atât, încât păcatul nu mai 
apare odios. Nelegiuirile sunt trecute cu vederea şi pasiunile josnice 
stăpânesc mintea, până când stricăciunea generală dezrădăcinează 
principiile şi pornirile bune, iar Dumnezeu este hulit. Toate acestea 
sunt rezultatul faptului că se mănâncă şi se bea în exces. Aceasta 
este chiar starea de lucruri despre care El declară că va exista la a 
doua Sa venire. 

Vor ţine bărbaţii şi femeile seama de avertizare? Vor îndrăgi 
ei lumina sau vor deveni sclavi ai apetitului şi pasiunilor josnice? 
Hristos ne arată ceva mai înalt pentru care să trudim, mai mult decât 
ce vom mânca, ce vom bea şi cu ce ne vom îmbrăca. Preocuparea 
pentru mâncare, băutură şi îmbrăcăminte este excesivă, încât devine 
nelegiuire şi se numără printre păcatele caracteristice ale ultimelor 
zile, constituind un semn al apropiatei reveniri a lui Hristos. Timp, 
bani şi putere, care sunt ale Domnului, dar pe care ni le-a încredinţat 
nouă, sunt irosite pe îmbrăcăminte inutilă şi pe delicatese pentru 
o poftă stricată, lucruri care slăbesc energia şi aduc suferinţă şi 
degradare. Este imposibil să aducem trupurile noastre ca o jertfă vie 
înaintea lui Dumnezeu, când ele sunt pline de stricăciune şi boli din 
cauza îngăduinţelor noastre păcătoase. 

Trebuie căpătate cunoştinţe în ce priveşte modul în care să mân- 
căm, să bem şi să ne îmbrăcăm în aşa fel încât să ne păstrăm să- 
nătatea. Boala este cauzată de încălcarea legilor sănătăţii; ea este 
rezultatul violării legilor care guvernează organismul uman. Prima 
noastră datorie, pe care o avem faţă de Dumnezeu, faţă de noi înşine 
şi faţă de semenii noştri, este de a respecta legile lui Dumnezeu, 
care includ şi legile sănătăţii. Dacă suntem bolnavi, punem o povară 
obositoare asupra prietenilor noştri şi devenim incapabili de a ne 
împlini datoriile faţă de familiile şi semenii noştri. lar când moartea 
prematură este rezultatul încălcării legilor firii, aducem celorlalţi în- 
tristare şi suferinţă; îl privăm pe aproapele nostru de ajutorul pe care 
ar trebui să 1-l acordăm cât suntem încă în viaţă; ne jefuim familiile 
de confortul şi ajutorul pe care le-am putea acorda şi ÎI jefuim pe 
Dumnezeu de slujirea pe care o pretinde de la noi, în scopul de a 
înălța slava Sa. Şi atunci nu suntem noi, în cel mai direct sens al 
cuvântului, călcători ai Legii lui Dumnezeu? 

Însă Dumnezeu este a toate îndurător, plin de har şi de iubire, iar 
când lumina ajunge la aceia care şi-au vătămat sănătatea, îngăduindu- 
şi lucruri păcătoase, şi ei se lasă convinşi de păcat, se pocăiesc şi îşi 
cer iertare, El acceptă jertfa săracă ce I se aduce şi îi primeşte. Ah, ce 
milă plină de iubire, să nu refuze rămăşiţa de viaţă nimicită a păcă- 
tosului suferind şi pocăit! În mila Sa neîntrecută, El salvează aceste 
suflete ca şi cum le-ar scoate din foc. Dar ce jertfă slabă, jalnică 
în cel mai bun caz, oferim unui Dumnezeu curat, sfânt! Facultăţile 
nobile au fost paralizate de către obiceiurile greşite ale îngăduinţei 
păcătoase. Aspiraţiile sunt pervertite, iar sufletul şi trupul, desfigu- 
rate. 

Institutul de Sănătate 


Marea lucrare de reformă trebuie să înainteze. Institutul de Sănă- 
tate a fost întemeiat la Battle Creek pentru a alina suferinţele celor 
năpăstuiţi, pentru a împrăştia lumina, pentru a trezi un spirit de cer- 
cetare şi pentru a înainta reforma. Această instituţie este condusă 
după principii diferite de ale oricărei alte instituţii sanitare din ţară. 
Nu banii reprezintă marele obiectiv de atins pentru prietenii şi con- 
ducătorii ei. Aceştia o administrează din punct de vedere religios, al 
conştiinţei, căutând să împlinească principiile de igienă ale Bibliei. 
Cele mai multe instituţii de acest fel sunt întemeiate pe principii 
diferite şi sunt conservatoare, propunându-şi obiectivul de a ieşi în 
întâmpinarea maselor de oameni de rând şi de a urma o asemenea 
strategie, încât să primească cea mai numeroasă clientelă şi cei mai 
mulţi bani. 

Institutul de Sănătate de la Battle Creek este întemeiat pe princi- 
pii religioase solide. Administratorii lui Îl recunosc pe Dumnezeu ca 
fiind proprietarul de drept al instituţiei. Medicii şi asistenții lor caută 
călăuzire la El şi au ca scop să se conducă cu congştiinciozitate, în 
temere de El. Din acest motiv, acesta este aşezat pe o temelie solidă. 
Când bolnavii slăbiţi şi suferinzi află despre principiile directorilor, 
supraveghetorului principal, medicilor şi ajutoarelor de la Institut, 
că au înaintea lor frica lui Dumnezeu, se simt mai în siguranţă acolo 
decât în instituţiile obişnuite. 

Dacă cei implicaţi în lucrarea de la Institutul de Sănătate din 
Battle Creek ar coborî standardul principiilor curate şi înălţătoare ale 
adevărului biblic pentru a imita teoriile şi practicile celor care se află 
la conducerea altor instituţii, în care sunt tratate numai afecțiunile 
pentru care vin cei bolnavi, şi aceasta numai pentru bani, condu- 
cătorii nelucrând sub o înrâurire înaltă, religioasă, binecuvântarea 
deosebită a lui Dumnezeu nu s-ar lăsa asupra institutului. Dumnezeu 
a intenţionat ca această instituţie să fie unul dintre cele mai mari 
ajutoare pentru pregătirea unui popor care să fie desăvârşit înaintea 
lui Dumnezeu. Pentru a atinge această perfecţiune, bărbaţii şi fe- 


164 


Institutul de Sănătate 165 


meile trebuie să aibă tăria fizică şi mintală de a aprecia adevărurile 
înalte ale Cuvântului lui Dumnezeu şi să fie aduşi într-o poziţie din 
care să vadă nedesăvârşirile morale din caracterele lor. Ei trebuie 
să aibă dorinţa sinceră de a face o reformă pentru a avea parte de o 
prietenie cu Dumnezeu. Religia lui Hristos nu trebuie pusă pe planul 
al doilea, iar principiile Sale sfinte, înlăturate pentru a căpăta apro- 
barea oricărei clase, indiferent cât de populare ar fi. Dacă standardul 
adevărului şi sfinţeniei este coborât, intenţia lui Dumnezeu nu va fi 
atunci împlinită în această instituţie. 

Însă credinţa noastră deosebită nu ar trebui discutată cu pa- 
cienţii. Mintea lor nu ar trebui tulburată în mod inutil cu subiecte 
asupra cărora gândim diferit, în afară de cazul în care doresc ei înşişi 
aceasta; şi chiar atunci să avem mare grijă să nu agităm mintea, 
recomandându-le insistent credinţa noastră aparte. Institutul de Să- 
nătate nu este locul în care să ne simţim liberi să intrăm în discuţii 
despre punctele noastre de credinţă, prin care ne deosebim în gene- 
ral de lumea religioasă. La institut se ţin întâlniri pentru rugăciune, 
la care, dacă doresc, pot participa toţi; însă este suficient de mult 
de amintit în ce priveşte discutarea religiei biblice, fără a atinge 
puncte de vedere împotriva cărora se pot ridica obiecţii. Influenţa 
fără cuvinte va face mai mult decât o controversă deschisă. 

Rugându-se la aceste întâlniri de rugăciune, unii păzitori ai Sa- 
batului au simţit că trebuie să amintească şi despre Sabat, şi despre 
solia celui de-al treilea înger, căci altfel nu s-ar simţi împăcaţi. Acest 
lucru este caracteristic minţilor înguste. Pacienţii care nu sunt fa- 
miliarizaţi cu credinţa noastră nu ştiu ce se înţelege prin solia celui 
de-al treilea înger. Introducerea acestor noţiuni fără o clară explicare 
a lor nu va face decât rău. Trebuie să-i întâmpinăm pe oameni acolo 
unde se află, dar cu toate acestea, nu trebuie să sacrificăm nici un 
principiu al adevărului. Întâlnirea pentru rugăciune se va dovedi o 
binecuvântare pentru pacienţi, asistenţi şi medici. Momente scurte 
şi interesante de rugăciune şi închinare publică vor mări încrederea 
pacienţilor în medicii şi asistenții lor. Asistenţi nu ar trebui privaţi 
de aceste întâlniri pentru motivul că au de lucru, afară de cazul că 
este absolut necesar. Ei au nevoie de ele şi ar trebui să se bucure de 
acestea. 

Stabilind astfel întâlniri regulate, pacienţii capătă încredere în 
acest institut şi se simt mult mai în largul lor. Şi astfel este pregătită 

calea pentru ca sămânţa adevărului să prindă rădăcini în unele inimi. 
Aceste întâlniri îi interesează îndeosebi pe cei care mărturisesc că 
sunt creştini; şi tot acestea fac o impresie favorabilă celor care nu 
sunt. Creşte încrederea reciprocă, prejudecata slăbeşte şi, în multe 
cazuri, este îndepărtată total. Apoi va exista o mare dorinţă de a 
participa la întâlnirile din Sabat. Acolo putem să dăm glas sim- 
ţămintelor noastre denominaţionale, în casa lui Dumnezeu. Acolo 
pastorul poate să se ocupe pe îndelete de punctele esenţiale ale ade- 
vărului prezent şi, cu Spiritul lui Hristos, cu iubire şi duioşie, să 
insiste asupra necesităţii imperioase de a asculta de toate cerinţele 
lui Dumnezeu şi să lase ca adevărul să condamne inimile. 

Mi s-a arătat că s-ar putea împlini o lucrare mult mai mare dacă 
ar exista medici distinşi şi cu un cuget sănătos, care să aibă cultura 
cuvenită şi o înţelegere profundă a fiecărei părți a lucrării care îi 
revine unui medic. Medicii ar trebui să aibă din belşug îngăduinţă, 
îndelungă răbdare, bunătate şi compasiune, căci ei au nevoie de 
aceste calităţi când au de-a face cu bolnavi fizic, dintre care însă 
mulți au afectate atât trupul, cât şi mintea. Nu este un lucru uşor să 
găseşti exact genul de bărbaţi şi femei care să fie pregătiţi pentru 
această poziţie şi care să lucreze armonios, cu râvnă şi fără egoism, 
pentru binele celor suferinzi. La institut este nevoie de bărbaţi şi 
femei cu frică de Dumnezeu, care să poate sluji minţilor bolnave şi 
să ţină la înălțime reforma sănătăţii dintr-o perspectivă religioasă. 

Cei care se angajează în această lucrare ar trebui să fie consacraţi 
lui Dumnezeu şi să nu aibă drept unic ţel tratarea corpului doar pen- 
tru a vindeca boala, lucrând astfel aşa cum înţeleg s-o facă medicii 
de rând, ci să fie părinţi spirituali, să slujească minţii atinse de boală 
şi să îndrepte sufletul afectat de păcat către remediul universal, Mân- 
tuitorul care a murit pentru ei. Cei care sunt doborâţi de boală nu 
suferă doar într-un singur fel. Ei pot suporta durerea fizică cu mult 
mai bine decât pe cea mintală. Mulţi sunt apăsaţi de o conştiinţă 
vinovată şi nu pot fi atinşi decât prin principiile religiei Bibliei. 

Când bietul suferind paralitic a fost adus la Mântuitorul, părea 
că este un caz atât de urgent, încât nu admitea nici un moment de 
întârziere, căci moartea lucra deja asupra mădularelor omului. Când 
cei care îl duceau, au văzut că nu pot ajunge direct în prezenţa lui 
Hristos, au desfăcut de îndată acoperişul şi au lăsat jos patul pe care 
era întins cel cuprins de paralizie. Mântuitorul nostru a văzut şi a 

înţeles perfect starea lui. El mai ştia că acest om nenorocit avea o 
boală a sufletului cu mult mai gravă decât suferinţa trupească. Ştia 
că povara cea mai mare pe care o purta de luni de zile era din pricina 
păcatelor. Mulțimea aştepta cu răsuflarea tăiată, în tăcere, ca să vadă 
cum avea să trateze Hristos acest caz atât de deznădăjduit în aparenţă 
şi au fost uimiţi să audă cuvintele care au ieşit de pe buzele Sale: 
„Îndrăzneşte, fiule; păcatele îţi sunt iertate!“ 

Acestea au fost cuvintele cele mai preţioase care au putut ajunge 
la urechile acelui bolnav; căci povara păcatului apăsase atât de tare 
asupra lui, încât nu putuse găsi nici cea mai mică alinare. Hris- 
tos ridică povara care îl chinuise aşa de mult: „Îndrăzneşte, fiule; 
Eu, Mântuitorul tău, am venit să-ţi iert păcatele.“ Cât de repede se 
schimbă înfăţişarea palidă a suferindului! Nădejdea ia locul negrei 
disperări, iar pacea şi bucuria iau locul îndoielii chinuitoare şi triste- 
tii sfâşietoare. Trupul suferind poate fi atins acum, după ce minţii i 
s-au redat pacea şi fericirea. De pe buzele divine vin apoi cuvintele: 
„Păcatele îţi sunt iertate, ridică-te şi umblă.“ În efortul de a asculta de 
glasul voinţei, braţele acelea lipsite de sânge şi viaţă sunt înviorate; 
un val sănătos de sânge se revarsă prin vene; culoarea vineţie a pielii 
dispare şi în locul ei apare strălucirea roşiatică a sănătăţii. Membrele, 
care ani de-a rândul au refuzat să dea ascultare voinţei, sunt aduse 
acum la viaţă; paraliticul vindecat îşi ia patul şi străbate mulţimea în 
drumul său către casă, slăvindu-L. pe Dumnezeu. 

Cazul acesta este pentru învăţătura noastră. Medicii care doresc 
să aibă succes în tratarea bolii ar trebui să ştie cum să lucreze pentru 
o minte îmbolnăvită. Ei pot avea o influenţă puternică înspre bine, 
dacă îşi pun toată încrederea în Dumnezeu. Unii bolnavi au nevoie 
să fie eliberaţi de durere înainte ca mintea să poată fi activă. După 
ce corpul a fost eliberat de durere, adesea, medicul poate face apel 
cu mult mai mult succes la conştiinţă, şi inima va fi mai deschisă la 
influenţele adevărului. Pentru cei de la Institutul de Sănătate există 
pericolul de a pierde din vedere obiectivul pentru care adventiștii 
de ziua a şaptea au întemeiat o asemenea instituţie şi de a lucra din 
perspectiva pe care o au cei lumești, luând ca model alte instituţii. 

Institutul de Sănătate nu a fost întemeiat cu scopul de a obţine 
bani, deşi banii sunt necesari pentru a susţine cu succes această in- 
stituţie. Trebuie ca toţi să practice economia în ce priveşte cheltuirea 
fondurilor, pentru ca banii să nu fie folosiţi în mod inutil. Însă ar 

trebui să existe suficiente fonduri pentru a investi în toate mijloacele 
utilitare care să uşureze munca asistenților, dar mai cu seamă cea a 
medicilor. 

Iar administratorii institutului ar trebui să profite de orice înles- 
niri care vor ajuta la tratarea cu succes a pacienţilor. 

Pacienţii ar trebui să fie trataţi cu cea mai mare compasiune şi 
gingăşie. Şi cu toate acestea, medicii ar trebui să fie fermi şi când 
îl tratează pe cei bolnavi, să nu se lase manipulaţi de ei. Fermitatea 
din partea medicilor este necesară pentru binele pacienţilor. Însă ea 
ar trebui amestecată cu o politeţe respectuoasă. Nici un medic şi nici 
un asistent nu ar trebui să se certe cu un pacient, să folosească vorbe 
aspre, supărătoare sau chiar dintre cele mai puţin deranjante, oricât 
de provocator ar putea fi pacientul. 

Unul dintre marile obiective ale Institutului nostru de Sănătate 
este acela de a îndruma sufletele bolnave de păcat către marele Me- 
dic, adevăratul Izvor de tămăduire, şi de a le atrage atenţia asupra 
necesităţii de a face o reformă dintr-o perspectivă religioasă, pentru 
a nu mai călca Legea lui Dumnezeu prin îngăduinţe păcătoase. Dacă 
simţul moral al celor bolnavi poate fi trezit şi ei văd că păcătuiesc 
împotriva Creatorului lor, aducând boala asupra lor şi îngăduindu-şi 
poftele şi pasiunile înjositoare, când vor părăsi Institutul de Sănătate, 
nu-şi vor părăsi şi principiile, ci şi le vor lua cu ei şi vor fi adevăraţi 
reformatori ai sănătăţii în cămin. Dacă este trezită sensibilitatea mo- 
rală, pacienţii vor fi animați de hotărârea de a-şi împlini convingerile 
venite din conştiinţă, iar dacă vor vedea adevărul, îl vor respecta. Vor 
avea independenţa reală şi nobilă de a practica adevărurile la care 
subscriu. lar dacă mintea este împăcată cu Dumnezeu, condiţiile vor 
fi mai bune pentru bunăstarea trupească. 

Cea mai mare responsabilitate îi revine bisericii din Battle Creek, 
aceea de a trăi şi umbla în lumină şi de a-şi păstra simplitatea şi a 
rămâne despărțiți de lume, pentru ca influenţa lor să vorbească de la 
sine cu putere de convingere celor străini de adevăr care participă 
la adunările noastre. Dacă biserica din Battle Creek este un corp 
lipsit de viaţă, plin de mândrie, înălţat mai presus de simplitatea 
adevăratei evlavii şi înclinând către lume, influenţa ei va fi aceea de 
a risipi de la Hristos şi de a face absolut neputincioase adevărurile 
esenţiale, solemne ale Bibliei. Membrii acestei comunităţi au ocazia 
de a beneficia de prelegeri ţinute de medicii de la Institutul de 

Sănătate. Ei pot obţine informaţii despre marele subiect al reformei 
sănătăţii, dacă doresc acest lucru. Însă comunitatea din Battle Creek, 
care mărturiseşte apăsat despre adevăr, este cu mult în urma altor 
comunităţi care nu au fost binecuvântate cu avantajele pe care le-au 
avut cei de aici. Neglijarea celor din comunitate de a trăi la înălţimea 
luminii pe care au avut-o despre reforma sănătăţii este o descurajare 
pentru medicii şi prietenii Institutului de Sănătate. Dacă biserica 
ar manifesta un interes mai mare faţă de reformele pe care Însuşi 
Dumnezeu le-a adus înaintea lor pentru a-i pregăti pentru venirea 
Sa, influenţa lor ar fi de zece ori mai mare decât cea de acum. 

Mulţi dintre cei care declară că au credinţă în Mărturii trăiesc în 
starea de neglijare a luminii ce a fost dată. Reforma privind îmbrăcă- 
mintea este tratată de unii cu o mare indiferenţă şi de alţii cu dispreţ, 
pentru că de ea este prinsă o cruce. Îi mulţumesc lui Dumnezeu 
pentru această cruce. Este exact ceea ce ne trebuie pentru a deosebi 
şi despărţi de lume poporul care păzeşte poruncile lui Dumnezeu. 
Reforma în îmbrăcăminte ne vorbeşte tot aşa cum făcea acest lucru 
panglica albastră pentru vechiul Israel. Cei mândri şi cei care nu au 
deloc iubire pentru adevărul sacru, care îi va despărţi de lume, o vor 
arăta prin faptele lor. Dumnezeu, în providenţa Sa, ne-a dat lumina 
reformei sănătăţii pentru a o putea înţelege în toate aspectele ei, pen- 
tru a urma lumina pe care o aduce cu sine şi, raportându-ne corect la 
viaţă, pentru a avea sănătate ca să-L putem slăvi pe Dumnezeu şi să 
fim o binecuvântare pentru alţii. 

În general, membrii comunităţii din Battle Creek nu au sprijinit 
institutul prin exemplul lor. Ei nu au onorat lumina reformei sănătăţii, 
ducând-o spre împlinire în familiile lor. Boala care s-a abătut asupra 
multor familii din Battle Creek nu ar fi existat, dacă ar fi urmat lumina 
pe care le-a dat-o Dumnezeu. Asemenea Israelului din vechime, ei au 
nesocotit lumina şi nu au considerat necesar să-şi înfrâneze apetitul. 
Copiii lui Israel voiau să mănânce carne şi spuneau cum spun mulţi 
în zilele noastre: „Vom muri fără carne“. Dumnezeu a dat carne 
Israelului răzvrătit, dar blestemul Său a fost asupra lui. Au murit mii 
dintre ei pe când carnea pe care o poftiseră era încă între dinţii lor. 
Avem exemplul Israelului din vechime şi avertizarea de a nu face 
ca ei. Istoricul necredinţei şi răzvrătirii este lăsat în raportul biblic 
ca o avertizare deosebită că nu ar trebui să urmăm exemplul lor de 
a murmura împotriva cerinţelor lui Dumnezeu. Cum putem trece 

mai departe atât de indiferenți, alegând propria noastră cale, privind 
acolo unde vor ochii noştri şi îndepărtându-ne din ce în ce mai mult 
de Dumnezeu, cum au făcut-o şi evreii? Dumnezeu nu poate face 
lucruri mari pentru poporul Său din pricina împietririi inimii lor şi 
necredinţei păcătoase. 

Dumnezeu nu datorează respect nici unei persoane; însă, în 
fiecare generaţie, cei care se tem de Domnul şi lucrează cu dreptate 
sunt primiţi de El, câtă vreme cei care sunt cârtitori, necredincioşi şi 
răzvrătiți nu vor căpăta favoarea Sa şi nici binecuvântările făgăduite 
acelora care iubesc adevărul şi umblă în el. Cei care au lumina şi nu 
o urmează, trecând cu vederea cerinţele lui Dumnezeu, vor descoperi 
că binecuvântările lor vor fi preschimbate în blesteme, iar îndurările 
de care s-ar fi bucurat, în judecăţi. Dumnezeu doreşte ca noi să 
învăţăm umilinţa şi supunerea pe măsură ce citim istoria Israelului 
antic, care a fost poporul Său ales, deosebit, dar care şi-a provocat 
singur distrugerea pentru că a urmat propria lui cale. 

Religia Bibliei nu se aplică în detrimentul sănătăţii corpului sau 
minţii. Influenţa Duhului lui Dumnezeu este cel mai bun medicament 
care poate fi primit de un bărbat sau o femeie bolnavă. Cerul este 
numai sănătate de la un capăt la altul; şi cu cât bolnavul credincios 
se lasă pătruns mai mult de influenţele cereşti, cu atât este mai 
sigură însănătoşirea sa. La alte instituţii medicale se încurajează 
distracţiile, teatrul şi dansul pentru a stârni o stare de excitație, dar 
aceste lucruri sunt înfricoşătoare în ce priveşte rezultatul obţinut sub 
aspect religios. Teoria dr. Jackson cu privire la acest lucru nu este 
numai eronată, dar şi periculoasă. Chiar şi aşa, el a exprimat aceasta 
într-un asemenea mod, încât, dacă instrucţiunile sale ar fi luate în 
seamă, pacienţii ar fi făcuţi să creadă că însănătoşirea lor depinde 
de faptul ca ei să aibă cât mai puţine gânduri despre Dumnezeu şi 
cer. Este adevărat că există persoane cu mintea necumpănită, care 
îşi imaginează că sunt foarte religioase şi care îşi impun postul şi 
rugăciunea în detrimentul sănătăţii. Aceste suflete se lasă amăgite de 
bunăvoie. Dumnezeu nu a cerut de la ele aşa ceva. Au o neprihănire 
fariseică, izvorâtă de la ele însele, nu de la Hristos. Se încred în 
propriile lor fapte bune pentru mântuire şi caută să cumpere Cerul 
prin lucrări meritorii, care le aparţin, în loc să se încreadă, aşa cum 
ar trebui s-o facă orice păcătos, numai în meritele unui Mântuitor 

răstignit şi înviat din morți. Hristos şi adevărata evlavie vor constitui 
astăzi şi întotdeauna sănătate pentru corp şi tărie pentru suflet. 

Norul care s-a aşezat deasupra Institutului nostru de Sănătate se 
ridică, iar binecuvântarea lui Dumnezeu a însoţit eforturile făcute, 
pentru a-l aşeza pe un temei solid, corect şi de a îndrepta greşelile 
acelora care au adus prin necredincioşie o mare ruşine asupra lui şi 
descurajare peste prietenii săi de pretutindeni. 

Cei care au oferit, spre folosirea în scopurile caritabile ale in- 
stitutului, dobânzile sau dividendele acţiunilor lor au făcut o faptă 
nobilă, pentru care îşi vor primi răsplata. Toți aceia care nu au făcut 
o donaţie şi pot s-o facă ar trebui, cu prima ocazie, să doneze totul 
sau o parte, după cum au procedat cei mai mulţi dintre acţionari. lar 
pe măsură ce creşte folosinţa acestei instituţii şi interesul manifestat 
pentru ea, toţi, şi mai ales cei ce nu au făcut-o încă, ar trebui să 
continue să cumpere acţiuni. 

Am văzut că exista un surplus de mijloace materiale între cei din 
poporul nostru, mijloace dintre care o parte ar trebui folosită pentru 
Institutul de Sănătate. Am văzut, de asemenea, că în poporul nostru 
există mulţi oameni săraci de toată isprava, bolnavi şi suferinzi, care 
au tot sperat la un ajutor din partea institutului, dar care nu pot achita 
preţurile obişnuite pentru întreţinere şi tratament. În ultimii trei ani, 
institutul s-a luptat din greu cu datoriile şi nu a putut trata pacienţii 
într-o măsură acceptabilă fără achitarea în întregime a plăţii. Ar fi un 
lucru plăcut înaintea lui Dumnezeu dacă poporul nostru ar cumpăra 
cu dărnicie acţiuni ale institutului — toţi cei care îşi pot permite 
s-o facă — pentru a-l ajuta să ajungă în măsură să-i ajute pe săracii 
umili şi vrednici ai lui Dumnezeu. Legat de aceasta, am văzut că 
Hristos Se identifică cu oamenii suferinzi şi că tot ceea ce avem 
privilegiul de a face chiar şi pentru cel mai neînsemnat dintre copiii 
Săi, pe care El îi numeşte fraţi, Îi facem Fiului lui Dumnezeu. 

„Atunci Împăratul va zice celor de la dreapta Lui: «Veniţi bine- 
cuvântaţii Tatălui Meu, de moşteniţi Împărăţia care v-a fost pregătită 
de la întemeierea lumii. Căci am fost flămând şi Mi-aţi dat de mân- 
care; Mi-a fost sete şi Mi-aţi dat de băut; am fost străin şi M-aţi 
primit; am fost gol şi M-aţi îmbrăcat; am fost bolnav şi aţi venit să 
Mă vedeţi; am fost în închisoare şi aţi venit pe la Mine». Atunci cei 
drepţi Îi vor răspunde: «Doamne, când Te-am văzut noi flămând şi 
Ti-am dat să mănânci? Sau fiindu-i sete, şi Ți-am dat de băut? Când 

Te-am văzut noi străin, şi Te-am primit? Sau gol, şi Te-am îmbrăcat? 
Când 'Te-am văzut noi bolnav sau în temniţă şi am venit pe la Tine?» 
Drept răspuns, Împăratul le va zice: «Adevărat vă spun că, ori de 
câte ori aţi făcut aceste lucruri unuia dintre aceşti foarte neînsemnaţi 
frați ai Mei, Mie Mi le-aţi făcut». Apoi va zice celor de la stânga Lui: 
«Duceţi-vă de la Mine, blestemaţilor, în focul cel veşnic, care a fost 
pregătit diavolului şi îngerilor lui! Căci am fost flămând, şi nu Mi-aţi 
dat să mănânc; Mi-a fost sete, şi nu Mi-aţi dat să beau; am fost străin, 
şi nu M-aţi primit; am fost gol, şi nu M-aţi îmbrăcat; am fost bolnav 
şi în temniţă, şi n-aţi venit pe la Mine». Atunci Îi vor răspunde şi 
ei: «Doamne, când Te-am văzut noi flămând sau fiindu-Ţi sete, sau 
străin, sau gol, sau bolnav, sau în temniţă şi nu Ţi-am slujit?» Şi 
El, drept răspuns, le va zice: «Adevărat vă spun că, ori de câte ori 
n-aţi făcut aceste lucruri unuia dintre aceşti foarte neînsemnaţi fraţi 
ai Mei, Mie nu Mi le-aţi făcut». Şi aceştia vor merge în pedeapsa 
veşnică, iar cei neprihăniţi vor merge în viaţa veşnică“. 

Ridicarea Institutului de Sănătate din starea sa decăzută din 
toamna anului 1869 la condiţia sa prosperă şi promițătoare de acum a 
reclamat sacrificii şi eforturi, despre care prietenii săi de pretutindeni 
nu ştiu decât prea puţin. Apoi, a avut o datorie de treisprezece mii 
de dolari şi numai opt pacienţi plătitori. Şi, ceea ce era mai rău, 
calea urmată de foştii manageri fusese de o aşa natură, încât i-a 
descurajat pe prietenii săi până în punctul în care aceştia să nu 
mai aibă curajul de a furniza mijloace pentru lichidarea datoriei 
sau să recomande celor bolnavi să devină clienţi ai institutului. 
Acesta a fost momentul descurajant în care soţul meu a decis în 
mintea sa că bunurile institutului trebuie să fie vândute pentru a 
plăti datoriile, iar restul, după achitarea datoriilor, să fie returnat 
acţionarilor, proporțional cu numărul de acţiuni deţinut de fiecare. 
Într-o dimineaţă însă, în timpul rugăciunii de la altarul familial, 
Duhul lui Dumnezeu a venit asupra lui, în vreme ce se ruga pentru 
călăuzire divină în chestiuni legate de institut, şi a exclamat, plecat 
pe genunchi: „Domnul va apăra fiecare cuvânt pe care l-a rostit în 
viziunea despre Institutul de Sănătate; acesta va fi ridicat din starea 
sa de decădere şi va prospera într-un mod strălucit.“ 

Din acel moment, ne-am apucat cu stăruinţă de lucrare şi am 
muncit cot la cot pentru institut, pentru a şterge influenţa oamenilor 
egoişti care au adus ruşine asupra lui. Am dăruit din mijloacele noas- 

tre, stabilind astfel un exemplu pentru alţii. Am încurajat economia 
şi sârguinţa din partea tuturor celor care aveau de-a face cu institutul 
şi am insistat ca medicii şi asistenții să lucreze din greu pentru o 
remuneraţie mică, până când institutul avea să capete iarăşi întreaga 
încredere a poporului nostru. Am dat o mărturie clară împotriva ma- 
nifestării egoismului tuturor celor care aveau legătură cu institutul, 
am dat sfaturi şi am mustrat nedreptăţile. Am ştiut că Institutul de 
Sănătate nu avea să reuşească decât dacă binecuvântarea Domnului 
rămânea asupra lui. Dacă binecuvântarea l-ar însoţi, prietenii cauzei 
ar avea încredere că aceasta este lucrarea lui Dumnezeu şi ar simţi 
că este sigur să doneze mijloace materiale pentru a face din ea o 
întreprindere vie, pentru a putea împlini planul lui Dumnezeu. 

Medicii şi unii asistenţi s-au apucat cu seriozitate de lucru. Au 
lucrat din greu, sub apăsarea unor mari descuraţări. Doctorii Ginley, 
Chamberlain şi Lamson au lucrat cu putere şi sârguinţă, în schimbul 
unui salariu mic, pentru a zidi această instituţie care se prăbuşea. Şi, 
slavă lui Dumnezeu, datoria a fost returnată şi au fost acoperite sume 
suplimentare pentru găzduirea pacienţilor. Tirajul revistei Health 
Reformer, care stă chiar la temelia succesului institutului, a fost 
dublat, iar aceasta a devenit o publicaţie vie. Încrederea în institut 
a fost pe deplin restabilită în mintea celor mai mulţi din poporul 
nostru şi au fost pacienţi aproape tot timpul anului care au putut fi 
bine găzduiţi şi trataţi cum se cuvine de către medicii noştri. 

Este un lucru profund regretabil că primii manageri ai institutu- 
lui au condus într-un mod în care aproape l-au copleşit cu datorii 
şi descurajare. Însă pierderile financiare pe care le-au resimţit şi 
regretat acţionarii au fost mici în comparaţie cu munca, încurajările 
şi grija pe care le-am purtat eu şi soţul meu, fără plată, şi pe care, 
de asemenea, le-au dus medicii şi asistenții, în schimbul unor salarii 
mici. Am luat acţiuni ale institutului în valoare de o mie cinci sute 
de dolari, care ne-au fost „repartizate“, dar care nu reprezintă decât 
o mică despăgubire în comparaţie cu oboseala la care am fost supuşi 
din pricina managerilor nepăsători de la început. Însă acum, când 
institutul se bucură de reputaţie şi de sprijin din partea clientelei sale, 
valorează mai mult decât toţi banii investiţi şi pentru că greşelile 
inițiale au fost îndreptate, cei care şi-au pierdut încrederea nu au 
nici O scuză dacă au prejudecăţi. Şi dacă vor mai manifesta lipsă de 

interes, aceasta va fi pentru că au ales să îmbrăţişeze prejudecata 
mai degrabă decât să se lase călăuziţi de rațiune. 

În providenţa lui Dumnezeu, fratele A. şi-a dăruit puterea şi 
interesul său Institutului de Sănătate. A manifestat un interes lipsit 
de egoism pentru înaintarea treburilor institutului şi nu s-a cruțat sau 
favorizat pe sine. Dacă va fi dependent de Dumnezeu şi va face din 
El tăria şi sfătuitorul său, va putea fi o binecuvântare pentru medici, 
asistenţi şi pacienţi. El şi-a legat propriile interese de tot ceea ce 
ține de institut şi a fost o binecuvântare pentru alţii prin aceea că a 
purtat cu voioşie poveri care nu au fost nici puţine, nici uşoare. I-a 
binecuvântat pe alţii, iar aceste binecuvântări se vor răsfrânge apoi 
asupra sa. 

Însă fratele A. se află în pericolul de a lua asupra sa poveri pe 
care pot şi ar trebui să le poarte alţii. Nu ar trebui să se consume, 
făcând acele lucruri pe care le pot face alţii, al căror timp este mai 
puţin preţios. Ar trebui să acţioneze ca director şi supraveghetor. 

Ar trebui să-şi păstreze forţele pentru ca, prin judecata sa înte- 
meiată pe experienţă, să le poată spune altora ce să facă. Acest lucru 
este necesar ca să-şi poată menţine o poziţie influentă la institut. Ex- 
perienţa sa de a conduce cu înţelepciune şi economie este prețioasă. 
EI este însă în pericol de a-şi lipsi familia de atenţia sa într-o prea 
mare măsură, de a ajunge prea mult absorbit de institut şi de a lua 
prea multe poveri asupra lui, aşa cum a făcut şi soţul meu. Interesul 
soţului meu pentru Institutul de Sănătate, pentru Asociaţia Editorială 
şi în general pentru cauză a fost atât de mare, încât s-a prăbuşit şi a 
fost nevoit să se retragă pentru un timp din lucrare, pe când, dacă ar 
fi făcut mai puţin pentru aceste instituţii şi şi-ar fi împărţit interesul 
între acestea şi familia sa, nu ar fi fost solicitat neîncetat într-o sin- 
gură direcţie şi şi-ar fi păstrat puterile pentru a-şi continua lucrarea 
fără întrerupere. Fratele A. este omul potrivit la locul potrivit. Însă 
el nu trebuie să procedeze ca soţul meu, chiar dacă lucrurile nu sunt 
într-o stare atât de prosperă ca atunci când şi-ar fi consacrat toate 
forţele pentru ele. Dumnezeu nu cere nici soţului meu, nici fratelui 
A. să se priveze de bucuria părtăşiei familiale, să se rupă de cămin 
şi familie, fie şi pentru binele acestor instituţii importante. 

În timpul ultimilor trei sau patru ani, au fost mai mulţi care au 
manifestat interes pentru Institutul de Sănătate şi au făcut eforturi 
pentru a-l aduce într-o stare mai bună. Unora însă le-au lipsit dis- 

cernământul şi experienţa. Atâta timp cât fratele A. acţionează fără 
egoism şi se prinde de Dumnezeu, El îi va fi ajutor şi sfătuitor. 

Medicii de la Institutul de Sănătate nu ar trebui să se simtă 
constrânşi să facă lucrarea pe care o pot înfăptui asistenții. Ei nu 
ar trebui să acorde asistenţă în camera de baie sau în camera de 
gimnastică, risipindu-şi vitalitatea, făcând ceea ce ar putea face alţii. 
Nu ar trebui să se ducă lipsă de asistenţi care să îngrijească de bolnavi 
şi să vegheze asupra celor slăbiţi care au nevoie de supraveghetori. 
Medicii ar trebui să-şi păstreze energia pentru împlinirea cu succes 
a îndatoririlor lor profesionale. Ei ar trebui să le spună altora ce să 
facă. Dacă nu sunt persoane în care pot avea încredere să facă aceste 
lucruri, ar trebui angajaţi oameni potriviţi, instruiți cum se cuvine şi 
remuneraţi corespunzător serviciilor aduse. 

Nimeni nu ar trebui angajat ca lucrător în afară de aceia care vor 
lucra fără egoism în interesul institutului; iar aceştia ar trebui să fie 
bine plătiți pentru serviciile lor. Ar trebui să existe suficientă mână de 
lucru, mai ales în timpul sezonului de vară, când sunt mulţi bolnavi, 
astfel încât nimeni să nu fie nevoit să lucreze în exces. Institutul de 
Sănătate a trecut peste încurcăturile sale, depăşindu-le; iar medicii 
şi asistentele nu ar trebui să fie constrânşi să lucreze atât de mult şi 
să sufere atât din pricina privaţiunilor ca atunci când institutul era 
greu apăsat din cauza oamenilor necredincioşi care aproape că l-au 
prăbuşit la pământ. 

Mi s-a arătat că medicii de la institutul nostru ar trebui să fie 
bărbaţi şi femei cu credinţă şi spiritualitate. Ei ar trebui să-şi pună 
toată încrederea în Dumnezeu. La institut vin mulţi oameni care şi- 
au provocat, prin propriile lor îngăduinţe păcătoase, boli de aproape 
orice tip. Aceştia nu merită compasiunea pe care o pretind adesea. 
Şi este foarte greu pentru medici să consacre timp şi energie acestor 
persoane decăzute fizic, mintal şi moral. Există însă şi unii care, 
din neştiinţă, au trăit încălcând legile organismului lor. Ei au lucrat 
într-un mod lipsit de cumpătare şi au mâncat fără cumpătare, pentru 
că aşa obişnuia lumea să facă. Unii au suferit multe din partea multor 
medici, dar nu au fost făcuţi să se simtă mai bine, ci hotărât mai rău. 
În cele din urmă, ei ajung să fie rupţi de ocupaţia lor, de societate şi 
de familiile lor şi, ca o ultimă încercare, vin la Institutul de Sănătate 
cu speranţa slabă de a găsi o oarecare ameliorare. Aceştia au nevoie 
de compasiune. Ei trebuie trataţi cu cea mai mare gingăşie şi trebuie 

avut grijă să înţeleagă în mod clar care sunt legile care guvernează 
fiinţa lor, pentru a putea, încetând să le mai încalce şi stăpânindu-se, 
să evite suferinţa şi boala, preţul încălcării legilor firii. 

Doctorul B. nu este întru totul apt să ocupe poziţia de medic la 
institut. El vede bărbaţi şi femei cu o constituţie fizică distrusă, slabi 
din punct de vedere mintal şi moral, şi crede că tratarea unor astfel 
de cazuri este un timp pierdut. Se poate ca în multe cazuri să fie 
chiar aşa. 

Dar nu ar trebui să ajungă descurajat şi sătul de pacienţii săi 
bolnavi şi suferinzi. Nu ar trebui să-şi piardă mila, compasiunea, 
răbdarea şi să simtă că viaţa sa este prost folosită când lucrează 
pentru aceia care nu pot preţui niciodată serviciile pe care le primesc 
şi care nu-şi vor folosi puterile, dacă şi le recapătă, pentru a binecu- 
vânta societatea, ci vor urma acelaşi curs al îngăduinţei plăcerilor 
proprii pe care l-au urmat până în momentul în care şi-au pierdut 
sănătatea. Doctorul B. nu ar trebui să ajungă obosit sau descurajat. 
Ar trebui să-şi amintească de Hristos, care a intrat în mod direct 
în legătură cu omenirea suferindă. Deşi în multe cazuri cei afectaţi 
aduseseră boala asupra lor prin calea lor păcătoasă, încălcând legile 
firii, Isus a avut milă de slăbiciunea lor, iar când au venit la El cu 
boli dintre cele mai îngrozitoare, El nu a stat deoparte, de frică să nu 
Se contamineze; i-a atins şi a poruncit bolii să cedeze. 

„Pe când intra într-un sat, L-au întâmpinat zece leproşi. Ei au 
stat departe, şi-au ridicat glasul, şi au zis: «Isuse, Învăţătorule, ai 
milă de noi!» Când i-a văzut Isus, le-a zis: «Duceţi-vă, arătaţi-vă 
preoților!» Şi pe când se duceau, au fost curățiți. Unul din ei, când 
s-a văzut vindecat, s-a întors, slăvind pe Dumnezeu cu glas tare. S-a 
aruncat cu faţa la pământ la picioarele lui Isus şi I-a mulţumit. Era 
samaritean. Isus a luat cuvântul şi a zis: «Oare n-au fost curăţiţi toţi 
cei zece? Dar ceilalţi nouă unde sunt? Nu s-a găsit decât străinul 
acesta să se întoarcă şi să dea slavă lui Dumnezeu?» Apoi i-a zis: 
«Scoală-te şi pleacă; credinţa ta te-a mântuit>.“ 

Iată aci o lecţie pentru noi toţi. Aceşti leproşi au fost atât de mult 
degradaţi de boală, încât li se interzisese accesul în societate, pentru 
a nu-i contamina pe alţii. Limitele lor fuseseră prescrise de către 
autorităţi. Isus ajunge în raza lor vizuală şi, în marea lor suferinţă, 
ei strigă către Acela care este singurul în stare să-i tămăduiască. 
Isus le poruncegşte să se arate preoţilor. Ei au credinţa de a porni 

în drumul lor, crezând în puterea lui Hristos de a-i vindeca. Şi pe 
când mergeau, au observat că oribila boală a dispărut. Numai unul 
dintre ei însă are simţăminte de recunoştinţă, numai unul simte că-i 
este profund dator lui Hristos pentru această mare lucrare pe care a 
făcut-o pentru el. Acesta se întoarce, lăudându-L pe Dumnezeu şi 
recunoscând cu sufletul plin de mulţumire lucrarea înfăptuită pentru 
el. Iar acest om era un străin; ceilalţi nouă erau evrei. 

De dragul acestui singur om, care avea să folosească aşa cum 
trebuie binecuvântarea sănătăţii Isus i-a vindecat pe toţi zece. Ceilalţi 
nouă au trecut mai departe fără să aprecieze lucrarea făcută şi nu I-au 
adus mulţumiri pline de recunoştinţă lui Isus pentru că a înfăptuit 
vindecarea. 

De acelaşi tratament vor avea parte medicii de la Institutul de 
Sănătate, ca mulţumire pentru eforturile lor. Dacă însă, în munca 
lor de a ajuta omenirea suferindă, unul din douăzeci se foloseşte 
corect de binecuvântările primite şi apreciază eforturile pe care le- 
au depus pentru ei, medicii ar trebui să se simtă recunoscători şi 
satisfăcuţi. Dacă va fi salvată o viaţă din zece şi un suflet dintr- 
o sută va fi mântuit în Împărăţia lui Dumnezeu, toate venind din 
partea institutului, vor fi răsplătiți cu dărnicie pentru toate eforturile 
lor. Toate neliniştile şi grijile lor nu vor fi pierdute pe de-a-ntregul. 
Dacă Împăratul slavei, Maiestatea Cerului, a lucrat pentru omenirea 
suferindă şi atât de puţini au apreciat ajutorul Său divin, medicii şi 
asistenții de la institut ar trebui să roşească atunci când s-ar plânge 
că eforturile lor slabe nu sunt apreciate de toți şi par să fie dispreţuite 
de unii. 

Mi s-a arătat că cei nouă care nu s-au întors pentru a da slavă lui 
Dumnezeu îi reprezintă perfect pe unii păzitori ai Sabatului care vin 
la Institutul de Sănătate ca pacienţi. Ei primesc multă atenţie şi ar 
trebui să-şi dea seama de tulburarea şi descuraţările medicilor, fiind 
ultimii care să le provoace griji şi poveri inutile. Cu toate acestea, 
regret că trebuie s-o spun, cel mai adesea pacienţii care sunt cei mai 
dificili la Institutul de Sănătate sunt cei care au credinţa noastră. Ei 
sunt mai înclinați să înainteze plângeri decât oricare alţi pacienţi. Cei 
lumeşti şi creştini declaraţi aparţinând altor denominaţiuni apreciază 
eforturile făcute pentru refacerea lor mai mult decât mulţi păzitori 
ai Sabatului. lar când primii se întorc acasă, exercită o influenţă 
mai puternică în favoarea Institutului de Sănătate decât păzitorii 

Sabatului. Şi unii dintre cei care ridică întrebări cu atâta uşurinţă 
şi se plâng de conducerea de la institut sunt aceia care au primit 
tratament la preț redus. 

Acest lucru a constituit o mare descurajare pentru medici şi 
asistenţi; însă ei ar trebui să-şi aducă aminte de Hristos, Marele lor 
Model, şi să nu obosească făcând bine. Dacă unul singur, dintre mulţi 
alţii, este recunoscător şi exercită o influenţă benefică, ei ar trebui 
să-l mulţumească lui Dumnezeu şi să prindă curaj. Acel singur om 
poate fi un străin şi se poate ridica întrebarea: Unde sunt ceilalți 
nouă? De ce nu acordă toţi păzitorii Sabatului interesul şi sprijinul 
lor Institutului de Sănătate? Unii păzitori ai Sabatului au un interes 
atât de redus, încât, în timp ce primesc atenţie la institut fără să 
plătească, vorbesc defăimător cu pacienţii despre mijloacele folosite 
pentru însănătoşirea bolnavilor. Doresc ca asemenea persoane să-şi 
reconsidere atitudinea. Domnul îi priveşte aşa cum i-a privit pe cei 
nouă leproşi care nu s-au întors să-l dea slavă. Străinii îşi fac datoria 
şi apreciază eforturile făcute pentru refacerea lor, în timp ce aceştia 
îşi folosesc influenţa împotriva celor care au încercat să le facă bine. 

Doctorul B. trebuie să cultive politeţea şi bunătatea pentru a nu 
răni simţămintele pacienţilor într-un mod gratuit. El este deschis 
la inimă şi direct, conştiincios, sincer şi plin de zel. Are o bună 
înţelegere a bolii, dar ar trebui să cunoască mai profund modul în 
care să-i trateze pe cei bolnavi. Aceasta presupune o cultură câştigată 
prin eforturi personale, rafinament al comportamentului şi mai multă 
atenţie cu cuvintele şi ilustrațiile pe care le foloseşte în salonul de 
consultaţie. 

Dr. B. este extrem de sensibil şi aprins, impulsiv din fire. Acţio- 
nează prea mult sub un impuls de moment. El a făcut eforturi de a 
corecta spiritul său pripit şi de a-şi învinge defectele, dar mai are 
de făcut un efort încă şi mai mare. Dacă vede că lucrurile merg rău, 
el se grăbeşte să le spună celor greşiţi ce gândeşte şi nu foloseşte 
întotdeauna cuvintele cele mai potrivite pentru ocazia respectivă. 
Uneori îşi jigneşte într-atât pacienţii, încât îl urăsc şi părăsesc in- 
stitutul cu inima grea, spre răul lor şi al institutului. Rareori ajută 
vorbirea mustrătoare către pacienţi, care sunt bolnavi atât fizic, cât 
şi mintal. 

Însă puţini dintre cei care au frecventat societatea lumii şi care 
se raportează la toate lucrurile din punctul de vedere al unui om 

lumesc, sunt pregătiţi să asculte declaraţii despre realităţi neplăcute 
care îi privesc în mod direct. Nici chiar adevărul nu trebuie rostit cu 
orice ocazie. Există un timp potrivit şi o ocazie optimă de a vorbi, 
când cuvintele nu vor jigni. Medicii nu ar trebui să fie suprasolicitaţi 
şi sistemul lor nervos secătuit; căci această stare a trupului nu va 
promova o minte calmă, un temperament liniştit şi un spirit voios, 
fericit. Dr. B. a fost reţinut prea mult la institut. Ar fi trebuit să fie 
schimbat. Ar trebui să iasă uneori din Battle Creek, să se odihnească 
şi să facă vizite, nu întotdeauna pentru consult, ci acolo unde poate 
fi liber şi unde mintea nu îi va fi solicitată de grija pentru bolnavi. 

Privilegiul de a se retrage de la institut ar trebui acordat ocazional 
tuturor medicilor, în special acelora care poartă poveri şi responsabi- 
lităţi. Dacă ajutoarele lipsesc într-o asemenea măsură încât aceasta 
nu se poate realiza, ar trebui asigurat un număr mai mare de ajutoare. 
Faptul de a avea medici suprasolicitaţi şi astfel incapabili de a-şi 
împlini sarcinile profesionale este un lucru de care trebuie să ne 
temem. Ar trebui prevenit, dacă este posibil, pentru că urmările sunt 
împotriva intereselor institutului. Medicii ar trebui să se menajeze. 
Nu ar trebui să se îmbolnăvească din cauza muncii în exces sau a 
oricărei imprudenţe din partea lor. 

Mi s-a arătat că dr. B. se descurajează prea uşor. Vor apărea 
mereu lucruri care să necăjească, să încurce şi să pună la încercare 
răbdarea medicilor şi a asistentelor. Ei trebuie să fie pregătiți pentru 
aceasta şi să nu se lase tulburaţi sau descumpăniţi. Trebuie să fie 
calmi şi blânzi, orice s-ar întâmpla. Ei exercită o influenţă care se 
va reflecta prin pacienţi în alte state şi care, iarăşi, se va răsfrânge 
asupra Institutului de Sănătate în bine sau în rău. Ei ar trebui să nu 
piardă niciodată din vedere că au de-a face cu bărbaţi şi femei cu 
mintea afectată, care privesc lucrurile adesea într-o lumină greşită 
şi au totuşi încredințarea că înţeleg perfect orice chestiune. Medicii 
ar trebui să înţeleagă faptul că un răspuns dat cu blândeţe risipeşte 
mânia. Într-o instituţie în care sunt trataţi bolnavi trebuie folosită o 
anumită politică pentru a ţine cu succes sub control mintea îmbolnă- 
vită şi a binecuvânta pe bolnavi. Dacă medicii îşi pot păstra calmul 
în mijlocul unei furtuni de cuvinte lipsite de respect şi aprinse, dacă 
îşi pot stăpâni propriile impulsuri când sunt provocaţi şi jigniţi, ei 
sunt cu adevărat biruitori. „Cine este stăpân pe sine preţuieşte mai 
mult decât cine cucereşte cetăţi.“ Supunerea eului şi aducerea pasiu- 

nilor sub controlul voinţei este cea mai mare izbândă pe care o pot 
avea oamenii. 

Dr. B. nu este orb faţă de temperamentul său deosebit. El îşi 
vede eşecurile, iar când simte presiunea crescând, este gata să bată în 
retragere, întorcând spatele câmpului de luptă. Însă nu va câştiga ni- 
mic dacă procedează astfel. El se află acolo unde mediul şi apăsarea, 
provocată de împrejurări, îi dezvoltă punctele tari de caracter, puncte 
din care este nevoie să fie înlăturată asprimea, pentru a putea deveni 
rafinat şi superior. În ce-l priveşte, nu-şi va îndepărta defectele din 
caracter fugind din faţa probei la care este supus. Dacă ar pleca de la 
institut, nu-şi va îndepărta sau birui defectele de caracter. Pentru a le 
învinge, are o lucrare de făcut, dacă vrea să fie numărat împreună cu 
cei ce vor sta fără vină înaintea tronului lui Dumnezeu, după ce vor 
fi trecut printr-un mare necaz şi îşi vor fi spălat hainele caracterului, 
albindu-le în sângele Mielului. S-a hotărât ca noi înşine să le spălăm. 
Izvorul a fost pregătit cu un preţ infinit, iar povara spălării rămâne 
asupra noastră, care suntem nedesăvârşiţi înaintea lui Dumnezeu. 
Domnul nu Se oferă să îndepărteze aceste pete de necurăţie fără ca 
şi noi să facem ceva. Trebuie să ne spălăm veşmintele în sângele 
Mielului. Ne putem prinde de meritele sângelui lui Hristos prin 
credinţă, iar prin harul şi puterea Sa ne putem învinge greşelile, pă- 
catele, nedesăvârşirile din caracter şi putem ieşi din luptă victorioşi, 
după ce ne vom fi spălat astfel veşmintele în sângele Mielului. 

Dr. B. ar trebui să caute să adauge zilnic la cunoştinţele pe care 
le-a dobândit şi să cultive politeţea şi rafinamentul comportamentului 
său. În discuţiile pe care le poartă în salonul de consultaţii, el poate 
coborî cu multă uşurinţă la un nivel scăzut; pacienţii aceştia nu au o 
influenţă care să înalțe. Ar trebui să nu uite că intră în legătură cu 
tot felul oameni şi că impresiile pe care le lasă se vor răspândi şi în 
alte state, lucru care se va răsfrânge asupra institutului. A avea de-a 
face cu bărbaţi şi femei a căror minte şi al căror trup sunt atinse de 
boală este o lucrare frumoasă. Medicii de la institut au nevoie de 
multă înţelepciune pentru a vindeca trupul prin minte. Însă puţini 
îşi dau seama ce putere are mintea asupra trupului. O mare parte 
dintre bolile care afectează omenirea îşi au sursa în minte şi nu pot 
fi vindecate decât prin restabilirea sănătăţii mintale. Cei care sunt 
bolnavi mintal sunt cu mult mai mulţi decât ne imaginăm. Suferinţa 

psihică provoacă multora dispepsia, căci amărăciunea care cuprinde 
mintea are o influenţă paralizantă asupra organelor digestive. 

Pentru a ajunge la inima acestui tip de pacienţi, medicul trebuie 
să aibă discernământ, răbdare, bunătate şi iubire. Un suflet îndurerat, 
suferind şi o minte descurajată au nevoie de un tratament blând, 
aceşti oameni putând fi vindecaţi printr-o adâncă simpatie. Medicii 
ar trebuie mai întâi să le câştige încrederea şi să-i îndrepte apoi către 
Medicul a toate vindecător. Dacă mintea lor poate fi dirijată către 
Purtătorul de poveri şi ei pot avea credinţă că El Îşi va manifesta 
interesul pentru ei, vindecarea trupului şi a minţii lor bolnave este 
un lucru sigur. 

Alte instituţii de sănătate privesc cu pizmă la Institutul de Să- 
nătate din Battle Creek. Acestea lucrează după principule lumii, în 
timp ce managerii de la Institutul de Sănătate lucrează după prin- 
cipiile religiei, recunoscându-L pe Dumnezeu ca proprietar. Ei nu 
lucrează numai pentru mjloace materiale, în mod egoist, ci pentru 
Hristos şi oameni. Ei caută să binecuvânteze persoanele suferinde, 
să vindece mintea afectată şi de asemenea trupul cuprins de durere, 
călăuzindu-i pe cei bolnavi la Hristos, Prietenul credincioşilor. Ei nu 
lasă religia deoparte, ci îşi pun încrederea în Dumnezeu şi se declară 
dependenţi de El. Cei bolnavi sunt îndrumați către Isus. După ce 
medicii au făcut ce au putut pentru bolnavi, ÎI roagă pe Dumnezeu să 
lucreze şi să se alăture eforturilor lor pentru a restabili sănătatea bol- 
navilor suferinzi. El a făcut acest lucru în unele cazuri ca răspuns la 
rugăciunea credinţei. Şi va continua să o facă, dacă vor fi credincioşi 
şi îşi vor pune încrederea în El. Institutul de Sănătate va fi încununat 
de succes, pentru că Dumnezeu îl sprijină. Şi dacă binecuvântările 
Sale vor însoţi institutul, acesta va prospera şi va constitui mijlocul 
prin care se va face mult bine. Alte instituţii sunt conştiente că la in- 
stitutul nostru există un standard înalt în ce priveşte influenţa morală 
şi religioasă. Ei văd că directorii lui nu sunt înrâuriţi de principii 
egoiste, lumeşti şi sunt invidioşi datorită influenţei sale ca autoritate 
şi prestigiu. 

Primejdia aplauzelor 


Mi s-a arătat că trebuie să acţionăm cu foarte mare atenție, chiar 
atunci când este necesar să ridicăm o povară a deprimării care apasă 
bărbați şi femei, pentru ca aceştia să nu se sprijine pe propria lor 
înţelepciune şi să nu uite să depindă numai de Dumnezeu. Nu este 
prudent să vorbim în mod apreciativ despre persoane sau să ridicăm 
în slăvi calităţile unui slujitor al lui Hristos. În ziua lui Dumnezeu, 
foarte mulți vor fi puşi în cumpănă şi vor fi găsiţi uşori din pricina 
înălţării lor. Aş dori să-i avertizez pe fraţii şi surorile mele să nu 
aducă niciodată cuvinte măgulitoare înaintea oamenilor din pricina 
calităţilor lor; căci ei nu pot face faţă acestui lucru. Eul este înălţat 
cu uşurinţă şi, ca o consecinţă, persoanele îşi pierd cumpătul. Şi 
iarăşi, le spun fraţilor şi surorilor mele, dacă vreţi să aveţi sufletele 
nemânjite de sângele vreunui om, nu măguliţi, nu lăudaţi niciodată 
eforturile bieţilor muritori; căci acest lucru poate fi spre ruina lor. Nu 
este prudent ca prin cuvintele sau faptele noastre să ridicăm în slăvi 
pe vreun frate sau vreo soră, oricât de umilă ar putea fi în aparenţă 
purtarea lor. Dacă ei au într-adevăr acel spirit blând şi smerit pe care 
îl preţuieşte Dumnezeu, ajutaţi-i să şi-l păstreze. Acest lucru nu se va 
înfăptui criticându-i şi nici neglijând să apreciem în mod corect care 
este adevărata lor valoare. Însă există puţini care pot primi laudele 
fără ca acest lucru să le dăuneze. 

Unii pastori înzestrați care predică acum adevărul prezent iubesc 
consimţământul ascultătorilor. Aplauzele îi stimulează ca paharul 
de vin pe alcoolic. Plasaţi-i pe aceşti pastori într-o comunitate mică, 
o comunitate care nu promite o stare deosebită de agitaţie şi care 
nu opune o rezistenţă hotărâtă şi veţi vedea cum îşi pierd interesul 
şi zelul şi vor apărea tot atât de apatici în lucrare ca şi un alcoolic, 
când este lipsit de păhărelul lui. Aceşti oameni nu vor deveni lu- 
crători adevăraţi, practici, până nu vor învăţa să lucreze fără starea 
emoţională produsă de aplauze. 

Lucrarea pentru cei greşiţi 


Fraţii C. şi D. au greşit în unele privinţe, când s-au ocupat de 
probleme ale comunităţii din Battle Creek. Ei au acţionat prea mult 
după propriul lor spirit şi nu au depins în întregime de Dumnezeu. Ei 
nu au reuşit să-şi îndeplinească datoria, neconducând comunitatea la 
Dumnezeu, Izvorul de apă vie, unde puteau găsi ceea ce le lipsea şi 
totodată satisface sufletele însetate. Ei nu au considerat de cea mai 
mare importanţă influenţa înnoitoare, sfinţitoare a Duhului Sfânt, 
care dă pace şi speranţă conştiinţei tulburate şi restabileşte sănătatea 
şi fericirea în suflet. Obiectivul bun pe care l-au avut în vedere nu 
a fost atins. Aceşti fraţi au manifestat în mod excesiv un spirit de 
critică rece la examinarea persoanelor care s-au prezentat pentru a 
deveni membri ai bisericii. Spiritul de a plânge cu cei ce plâng şi de 
a se bucura împreună cu cei ce se bucură nu a fost în inimile acestor 
fraţi slujitori aşa cum ar fi trebuit să fie. 

Hristos S-a identificat cu nevoile oamenilor. Necesităţile lor, 
suferinţele lor erau ale Sale. El spune: „Am fost flămând, şi Mi-aţi 
dat de mâncat; Mi-a fost sete, şi Mi-aţi dat de băut; am fost străin, 
şi M-aţi primit; am fost gol, şi M-ay îmbrăcat; am fost bolnav, şi 
aţi venit să Mă vedeţi; am fost în temniţă şi aţi venit pe la Mine.“ 
Robii lui Dumnezeu ar trebui să aibă inimi pline de afecţiune adâncă 
şi dragoste sinceră pentru urmaşii lui Hristos. Ar trebui să dea pe 
faţă acel interes profund pe care îl evidenţiază Hristos prin grija 
păstorului pentru oaia pierdută; ei ar trebui să urmeze exemplul dat 
de Hristos şi să manifeste aceeaşi compasiune şi blândeţe, aceeaşi 
dragoste gingaşă, plină de milă, pe care le-a arătat El faţă de noi. 

Marile puteri morale ale sufletului sunt credinţa, nădejdea şi 
iubirea. Dacă acestea sunt inactive, un slujbaş poate fi neîncetat plin 
de zel şi sinceritate, însă lucrarea sa nu va fi primită de Dumnezeu 
şi nu poate face bine bisericii. Un pastor al lui Hristos, care duce 
poporului mesajul solemn din partea lui Dumnezeu, ar trebui să ac- 
ționeze întotdeauna după dreptate, să iubească îndurarea şi să umble 
cu smerenie înaintea lui Dumnezeu. Duhul lui Hristos, aflat în inima 

sa, va determina fiecare putere a sufletului să hrănească şi să prote- 
jeze fiecare oaie de pe pajiştea Lui, ca un păstor sincer şi credincios. 
Iubirea este lanțul de aur care leagă inimile credincioase una de alta 
în legături ale prieteniei de bunăvoie, ale gingăşiei şi consecvenţei în 
credinţă; care, de asemenea, leagă sufletul de Dumnezeu. Există însă 
negreşit o lipsă de iubire, compasiune şi gingăşie plină de îndurare 
între fraţi. Servii lui Hristos sunt prea reci şi lipsiți de inimă. Inimile 
lor nu sunt aprinse în întregime de compasiune delicată şi iubire 
sinceră. Consacrarea cea mai curată şi mai înaltă faţă de Dumnezeu 
este aceea care se manifestă prin dorinţele şi eforturile cele mai 
susţinute de a câştiga suflete pentru Hristos. Motivul pentru care 
pastorii care predică adevărul prezent nu au un succes mai mare este 
acela că le lipsesc într-o mare măsură credinţa, speranţa şi iubirea. 
Avem de întâmpinat şi de suportat munci şi conflicte, fapte ale tăgă- 
duirii de sine şi tainice încercări ale inimii. Vor fi întristări şi lacrimi 
pentru păcatele noastre; vor fi lupte neîntrerupte şi vegheri, toate 
amestecate cu remuşcări şi ruşine din pricina nedesăvârşirii noastre. 

Servitorii crucii scumpului nostru Mântuitor să nu-şi uite expe- 
rienţa în aceste lucruri, ci să-şi aducă mereu aminte că nu sunt altceva 
decât nişte oameni, supuşi greşelii şi cu aceleaşi pasiuni ca şi fraţii 
lor; şi că, dacă îşi ajută fraţii, trebuie să persevereze în eforturile lor 
de a le face bine, având inimile umplute cu milă şi iubire. Ei trebuie 
să ajungă la inimile fraţilor lor şi să-i ajute acolo unde aceştia sunt 
slabi şi au cel mai mult nevoie de ajutor. Cei ce lucrează în cuvânt şi 
învăţătură ar trebui să-şi zdrobească propriile lor inimi împietrite, 
mândre şi necredincioase, dacă vor să vadă petrecându-se acelaşi 
lucru şi în fraţii lor. Hristos a făcut totul pentru noi, pentru că suntem 
neajutoraţi; eram încătuşaţi în lanţurile întunericului, păcatului şi 
disperării ŞI, prin urmare, nu putem face nimic pentru noi înşine. Prin 
exercitarea credinţei, speranţei şi iubirii, ajungem tot mai aproape 
de standardul sfinţeniei desăvârşite. Fraţii noştri simt aceeaşi nevoie 
de ajutor plin de îndurare pe care am simţi-o noi. Nu ar trebui să-i 
împovărăm cu critici inutile, ci să lăsăm ca iubirea lui Hristos să 
ne determine să fim plini de compasiune şi tandreţe, pentru a putea 
plânge pentru cei greşiţi şi care s-au îndepărtat de Dumnezeu. Un 
suflet are o valoare infinită. Aceasta nu poate fi estimată decât prin 
preţul plătit pentru răscumpărarea lui. Calvarul! Calvarul! Calvarul 
va lămuri adevărata valoare a unui suflet! 


Şcoala de sabat 


Evlavia vie este un principiu care trebuie cultivat. Puterea lui 
Dumnezeu poate împlini pentru noi ceea ce nu vor reuşi toate meto- 
dele din lume. Perfecţiunea caracterului creştin depinde în întregime 
de harul şi tăria pe care nu le găsim decât în Dumnezeu. Fără puterea 
harului asupra inimii, putere care să ne ajute în eforturile noastre 
şi să ne sfinţească lucrările, nu vom reuşi să salvăm nici sufletele 
noastre, nici pe alte altora. Sistemul folosit şi ordinea sunt extrem de 
importante, însă nimeni să nu-şi facă impresia că acestea vor împlini 
lucrarea fără ca harul şi puterea lui Dumnezeu să atingă mintea şi 
inima. Inima şi firea pământească vor da greş în rutina rânduielilor 
şi în împlinirea planurilor noastre, dacă puterea lui Dumnezeu nu 
inspiră şi nu dă curajul de a lucra. 

Fratele E. a făcut Şcoala de Sabat din Battle Creek principala 
mare temă de interes. Ea a absorbit mintea celor tineri, în timp ce 
alte îndatoriri religioase au fost neglijate. Adesea, după încheierea 
Şcolii de Sabat, dirigintele, un grup de instructori şi un număr destul 
de mare de elevi se întorceau acasă pentru a se odihni. Ei simțeau 
că povara lor pentru acea zi se sfârşise şi că nu mai aveau alte în- 
datoriri. Când clopoţelul suna pentru ora de serviciu divin public şi 
oamenii îşi părăseau căminele pentru a merge la casa de rugăciune, 
se întâlneau cu mulţi participanţi ai Şcolii de Sabat care mergeau 
acasă. Şi oricât de importantă era întrunirea, interesul multor partici- 
panţi la Şcoala de Sabat n-a putut fi trezit pentru a simţi plăcere faţă 
de învăţăturile date de pastor cu privire la subiecte importante din 
Biblie. În timp ce mulţi copii nu participau la serviciul public, unii 
dintre aceia care rămâneau nu beneficiau de avantajele cuvântului 
adresat; căci simțeau că această lucrare era o povară obositoare. 

Ar trebui să existe ordine şi disciplină la Şcolile noastre de Sabat. 
Copiii care participă la aceste ore ar trebui să preţuiască privilegiul 
de care se bucură şi ar trebui să li se ceară să respecte regulamentul. 
Iar părinţii ar trebui să manifeste o grijă încă şi mai mare ca fiii şi 
fiicele lor să-şi înveţe lecțiile biblice, mai mare decât aceea pe care 

o au când îi controlează pentru a vedea dacă şi le-au făcut pe cele 
de zi cu zi, de la şcoală. Lecţiile biblice ar trebui învăţate mult mai 
bine decât cele de la şcolile normale. Dacă părinţii şi copiii nu văd 
deloc necesitatea de a manifesta un astfel de interes, atunci copiii ar 
face mai bine să rămână acasă; căci Şcoala de Sabat nu se va dovedi 
o binecuvântare pentru ei. Părinţii şi copiii ar trebui să lucreze în 
armonie cu dirigintele Şcolii de Sabat şi cu instructorii, făcând astfel 
dovada că apreciază lucrarea împlinită pentru ei. Părinţii ar trebui să 
manifeste un interes deosebit faţă de educaţia religioasă a copiilor 
lor, pentru ca aceştia să poată cunoaşte mai bine Scripturile. 

Există mulţi copii care spun că nu au avut timp şi de aceea nu și- 
au învăţat lecţiile pentru Şcoala de Sabat; sunt însă doar câţiva care 
n-ar putea găsi ceva timp pentru a-şi învăţa lecţiile, chiar dacă le-ar 
considera interesante. Unii îşi petrec timpul în distracţii şi făcând 
excursii; altele, aranjându-şi în mod inutil rochiile pentru etalare 
ostentativă, cultivând astfel mândria şi uşurătatea. Orele acestea 
petrecute fără nici un folos sunt ale lui Dumnezeu, timp pentru 
care trebuie să-l dea socoteală. Ceasurile petrecute prin împodobire 
inutilă sau în distracţii şi conversaţie uşuratică vor fi aduse la judecată 
alături de fiecare faptă. 


Lucrătorii din editură 


Cei de la editură, care mărturisesc credinţa în adevăr, ar trebui 
să dea la iveală puterea adevărului în vieţile lor şi să facă dovada că 
lucrează, mergând înainte şi înălțându-se, clădind pe temelia princi- 
piului. Ei ar trebui să-şi modeleze viaţa şi caracterul după Modelul 
desăvârşit. Dacă toţi ar putea privi cu un ochi care ştie să facă deose- 
bire în extraordinarele realităţi ale veşniciei, ce groază a condamnării 
i-ar cuprinde pe unii de la editură, care acum trec mai departe cu 
indiferenţă, deşi nu-i mai desparte decât foarte puţin timp de scenele 
veşnice. Au fost date multe avertizări şi au fost subliniate cu adâncă 
simţire şi rugăciuni fierbinţi, fiecare dintre ele fiind înregistrată cu 
credincioşie în ceruri, pentru a sprijini darea de seamă a fiecăruia 
în ziua cercetării finale. Iubirea neobosită a lui Hristos i-a însoţit pe 
acei angajaţi în lucrarea Sa de la editură. Dumnezeu i-a urmat cu 
binecuvântările şi rugăminţile Sale stăruitoare, urând totuşi păcatele 
şi necredincioşia care se ţin de ei ca lepra. Adevărurile profunde şi 
solemne pe care cei de la editură au avut privilegiul să le asculte 
ar trebui să le mişte inimile şi să-i determine să aprecieze într-un 
înalt grad lumina pe care le-a dat-o Dumnezeu. Dacă vor umbla 
în lumină, aceasta le va înfrumuseţa şi înnobila vieţile cu propria 
podoabă a cerului, puritatea şi bunătatea adevărată. 

Înaintea fiecărui lucrător de la editură este deschisă o cale pentru 
a se angaja din toată inima în mod direct în lucrarea lui Hristos şi 
salvarea de suflete. Hristos a lăsat cerul şi a plecat de la sânul Tatălui 
Său pentru a veni într-o lume pierdută, neprietenoasă, pentru a-i 
salva pe aceia care aveau să dorească să fie salvaţi. S-a autoexilat 
departe de Tatăl Său şi a schimbat tovărăşia curată a îngerilor pentru 
aceea a oamenilor căzuţi, toţi infectați de păcat. Cu durere şi uimire, 
Hristos este martorul răcelii, indiferenţei şi neglijenţei cu care cei ce 
mărturisesc că sunt urmaşii Săi tratează lumina şi soliile de avertizare 
şi de iubire pe care li le-a dat. Hristos a asigurat pâinea şi apa vieţii 
pentru toţi cei ce flămânzesc şi însetează. 

Domnul pretinde tuturor celor de la editură să lucreze însuflețiţi 
de motivații înalte. 

Hristos le-a oferit un exemplu în propria Sa viaţă. Toţi ar trebui 
să lucreze cu interes, devotament şi credincioşie pentru salvarea 
de suflete. Dacă toţi cei de la editură vor lucra sub înrâurirea unor 
scopuri lipsite de egoism, conştienţi fiind de sfinţenia acestei lucrări, 
binecuvântarea lui Dumnezeu va rămâne asupra lor. Dacă toţi și- 
ar fi purtat cu voioşie, de bună voie diferitele poveri, oboseala şi 
încurcăturile nu ar fi apăsat în aşa măsură asupra soţului meu. 

Cât de puţine rugăciuni serioase au fost înălțate cu credinţă către 
Dumnezeu pentru aceia care lucrau la institut şi nu erau consideraţi 
pe deplin în adevăr! Cine a simţit preţul unui suflet pentru care a 
murit Hristos? Care au fost lucrătorii din via Domnului? Am văzut 
că îngerii erau adânc întristaţi de frivolităţile nedemne ale celor ce-şi 
spun urmaşi ai lui Dumnezeu şi care se ocupă de lucruri sacre la 
editură. Unii nu au mai multă consideraţie pentru caracterul sacru 
al lucrării decât ar avea pentru o lucrare obişnuită. Dumnezeu cere 
acum ca aceia care fac umbră degeaba pământului, neaducând roade, 
să Į se consacre şi să-şi pună în El toate speranţele şi afecțiunea lor. 

Domnul doreşte ca toţi aceia care au legătură cu editura să devină 
persoane care să-şi asume răspunderi şi să poarte poveri. Dacă ei 
caută plăcerile, dacă nu practică tăgăduirea de sine, nu sunt vrednici 
de un loc la editură. Lucrătorii de la editură ar trebui ca atunci când 
intră în acel spaţiu să aibă simţământul că intră într-un loc sfânt, un 
loc în care se desfăşoară lucrarea lui Dumnezeu prin publicarea ade- 
vărului care va hotărî destinul sufletelor. Oamenii nu sunt conştienţi 
de acest lucru şi nu îl simt după cum s-ar cuveni. În departamentul 
de culegere a literelor se vorbeşte mult şi astfel mintea este distrasă 
de la lucru. Editura nu este un loc pentru vizită, pentru un spirit de 
flirt, pentru amuzament sau pentru egoism. Toţi ar trebui să aibă 
sentimentul că desfăşoară o lucrare pentru Dumnezeu. Acela care 
poate discerne toate motivațiile şi citeşte toate inimile îi pune la 
probă, îi încearcă şi îi cerne pe cei din poporul Său, mai ales pe aceia 
care au lumină şi cunoştinţe şi sunt angajaţi în lucrarea Sa sfântă. 
Dumnezeu este un cercetător al inimilor, Unul care foloseşte frâul şi 
care nu va accepta nimic mai prejos decât devotamentul total faţă 
de lucrare şi consacrarea deplină faţă de El. Toţi cei de la editură 
ar trebui să îşi reia sarcinile zilnice ca în prezenţa lui Dumnezeu. 

Ei nu ar trebui să fie mulţumiţi făcând doar atât cât să treacă orele 
de program şi să-şi primească salariile; ci ar trebui să lucreze fie- 
care în orice loc ar putea fi de ajutor în cea mai mare măsură. Au 
existat câţiva care erau credincioşi în absenţa fratelui White; au 
fost şi alţii care lucrau numai dacă erau supravegheați. Dacă toţi 
cei de la editură care mărturisesc că sunt urmaşi ai lui Hristos ar fi 
fost credincioşi, împlinindu-şi îndatoririle de la editură, ar fi existat 
o mare schimbare în bine. Tinerii şi tinerele au fost atât de mult 
absorbiți fiecare de societatea celuilalt, vorbind, glumind şi flirtând, 
încât îngerii lui Dumnezeu au fost izgoniți de la editură. 

Marcus Lichtenstein era un tânăr care se temea de Dumnezeu; 
el însă a văzut atât de puţin principiile religioase în cei din bise- 
rică şi în lucrătorii de la editură, încât a fost descumpănit, abătut şi 
dezgustat. S-a poticnit văzând lipsa de conştiinciozitate în păzirea 
Sabatului, manifestată de unii care susțineau cu toate acestea că sunt 
păzitori ai poruncilor. Marcus avea o părere înaltă despre lucrarea 
de le editură; uşurătatea, neseriozitatea şi lipsa principiilor l-au fä- 
cut să se poticnească. Dumnezeu îl ridicase şi, în providenţa Sa, îl 
adusese în legătură cu lucrarea Lui de la editură. Însă unii dintre cei 
ce lucrează acolo cunosc atât de puţine lucruri despre căile şi voinţa 
lui Dumnezeu, încât nu au considerat această mare lucrare de con- 
vertire a lui Marcus de la iudaism la creştinism ca fiind cu adevărat 
importantă. Valoarea sa nu a fost apreciată. El a fost adesea rănit de 
comportamentul lui F. şi al altora de la editură, iar când a încercat 
să-i mustre, cuvintele sale au fost primite cu dispreţ pentru faptul că 
a îndrăznit să-i înveţe. Pronunţia sa defectuoasă a fost pentru unii un 
prilej de glume şi amuzament. 

Marcus a fost profund marcat de cazul lui F.; nu a ştiut însă cum 
să-i vină în ajutor. El nu ar fi părăsit niciodată editura dacă tinerii 
ar fi fost credincioşi mărturisirii lor de credinţă. Dacă va eşua în 
credinţă, sângele său se va găsi cu siguranţă pe veşmintele tinerilor 
care-L mărturisesc pe Hristos, dar care, prin cuvintele, faptele şi 
comportamentul lor, declară fără echivoc faptul că nu aparţin lui 
Hristos, ci lumii. Această stare deplorabilă de neglijenţă, indiferenţă 
şi necredincioşie trebuie să înceteze; la editură trebuie să aibă loc o 
schimbare profundă şi definitivă; în caz contrar, cei care au avut atât 
de multă lumină şi privilegii atât de mari ar trebui să fie concediaţi 
şi alții să le ia locul, chiar dacă aceştia din urmă vor fi necredincioşi. 

Este un lucru îngrozitor să te minţi singur. Îngerul a spus, privind 
către cei de la editură: „Dacă neprihănirea voastră n-o întrece pe cea 
a învăţaţilor şi a fariseilor, cu nici un chip nu veţi intra în Împărăţia 
cerurilor.“ Simpla mărturisire nu este de ajuns. Trebuie să existe o 
lucrare în suflet, o lucrare care să se dea pe faţă în viaţă. 

Iubirea lui Hristos răzbate până în profunzimile mizeriei şi neno- 
rocirii pământeşti, căci altminteri nu ar putea veni în întâmpinarea 
fiecărui om, chiar şi a celui mai păcătos. Ea ajunge totodată şi la 
tronul Celui veşnic, căci altfel omul nu ar putea fi ridicat din starea 
lui de degradare, iar necesităţile şi dorinţele noastre nu ar putea fi 
satisfăcute. Hristos a deschis calea de la pământ la cer. El constituie 
veriga de legătură dintre cele două lumi; aduce omului iubirea şi 
bunăvoința lui Dumnezeu şi, prin meritele Sale, îl înalţă pe om în 
locul în care acesta poate beneficia de împăcarea cu Dumnezeu. 
Hristos este calea, adevărul şi viaţa. Este o lucrare grea aceea de a 
merge pas cu pas, încet şi cu suferinţă, înainte şi în sus pe cărarea 
purității şi sfinţeniei. Însă Hristos a luat toate măsurile pentru a oferi 
puteri noi şi tărie divină la fiecare pas înainte în viaţa divină. Aceasta 
este cunoaşterea şi experienţa de care duc lipsă, şi pe care trebuie să 
o aibă, toţi lucrătorii de la editură, căci altfel vor aduce zilnic ruşine 
cauzei lui Hristos. 

Fratele G. face o greşeală în viaţa sa. Pune un preţ prea mare pe 
sine însuşi. Nu a început să zidească în direcţia care trebuie pentru 
a-şi încununa viaţa cu succes. El zideşte de la vârf, însă temelia nu 
este pusă corect. Temelia trebuie pusă sub pământ şi după aceea 
se poate înălța construcţia. El are nevoie de o disciplină şi de o 
experienţă în îndatoririle de fiecare zi pe care nu i le pot da ştiinţele; 
toată educaţia sa nu-i va da tăria fizică necesară pentru a se deprinde 
cu greutăţile vieţii. 

Din ceea ce mi s-a arătat, ar trebui să se facă o selecţie atentă a 
ajutoarelor de la editură. Cei tineri, neîncercaţi şi neconsacraţi nu ar 
trebui aduşi acolo; căci sunt expuşi la ispite şi nu au nişte caractere 
solide. Cei care şi-au format caracterele, care şi-au fixat principi- 
ile şi care au în inimă adevărul lui Dumnezeu nu vor constitui o 
permanentă sursă de griji şi nelinişte, ci mai degrabă ajutoare şi 
binecuvântări. Instituţia editurii este perfect capabilă de a face aran- 
jamentele necesare pentru a asigura ajutoare bune, pe aceia care au 
pricepere şi principii. lar biserica, la rândul ei, ar trebui să nu caute 

să profite nici cu un bănuţ pe seama celor care vin la editură pentru a 
munci ŞI a învăţa meserie. Există locuri în care unii pot câştiga salarii 
mai bune decât la editură, însă ei nu pot găsi niciodată un loc de 
muncă mai important, mai onorabil sau mai înălţat decât în lucrarea 
lui Dumnezeu de la editură. Cei care lucrează cu credincioşie şi fără 
egoism vor fi răsplătiți. Pentru ei este pregătită o cunună de slavă, 
faţă de care toate onorurile şi plăcerile pământeşti nu pot fi asemă- 
nate decât cu praful cel neînsemnat de pe talerul cântarului. Vor fi 
îndeosebi binecuvântaţi cei care au fost credincioşi lui Dumnezeu, 
veghind asupra bunăstării spirituale a celor de la editură. Interesele 
băneşti şi vremelnice devin cu totul nesemnificative în comparaţie cu 
acest lucru. Într-o parte a cântarului se află praf de aur; în cealaltă, un 
suflet de om de o asemenea valoare, încât Fiul lui Dumnezeu a jertfit 
onoruri, bogății şi slavă pentru a-l răscumpăra din robia păcatului 
şi a totalei disperări. Un suflet are o valoare infinită şi reclamă cea 
mai mare atenţie. Orice om care se teme de Dumnezeu la această 
editură ar trebui să lase deoparte lucrurile copilăreşti şi deşarte şi, 
cu o adevărată îndrăzneală morală, să stea drept în toată demnitatea 
bărbăţiei sale, dispreţuind intimitatea josnică, unind cu toate acestea 
o inimă de alta cu legăturile interesului şi iubirii creştine. Inimile 
tânjesc după compasiune şi iubire şi sunt împrospătate şi întărite de 
către acestea precum florile prin ploi bogate şi soare. 

Biblia ar trebui citită în fiecare zi. O viaţă religioasă, de consa- 
crare faţă de Dumnezeu reprezintă cel mai bun scut pentru tinerii 
care sunt expuşi ispitelor în timpul în care îşi fac o educaţie. Cuvân- 
tul lui Dumnezeu va furniza standardul corect în ce priveşte binele 
şi răul şi principiile morale. Statornicia principiului adevărului este 
singura apărare pentru tineri. Hotărârile puternice şi dârzenia vor 
închide multe uşi în faţa ispitei şi influențelor nefavorabile men- 
tinerii caracterului creştin. Un spirit slab şi nehotărât care a fost 
îngăduit în copilărie şi în tinereţe va marca viaţa printr-o necurmată 
luptă şi trudă, pentru motivul că lipsesc hotărârea şi principiul solid. 
Asemenea persoane vor fi mereu împiedicate să obţină succesul în 
această viaţă şi se vor afla în primejdia de a-şi pierde viaţa cealaltă. 
Te vei afla în siguranţă atunci când vei fi sincer în privinţa a ceea ce 
este drept. Primul lucru care ar trebui luat în consideraţie ar trebui să 
fie de a-L onora pe Dumnezeu, iar cel de-al doilea, de a fi credincios 
în ce-i priveşte pe oameni, împlinind îndatoririle pe care le aduce 

fiecare zi, înfruntând încercările şi purtând poverile ei cu statornicie 
şi cu o inimă hotărâtă. Un efort serios şi neobosit, unit cu o voinţă 
puternică şi cu o încredere deplină în Dumnezeu vor fi de ajutor în 
orice situaţie de urgenţă, vor pregăti pentru o viaţă folositoare în 
această lume şi desăvârși pentru viaţa veşnică. 


Dragoste şi datorie 


Iubirea are o soră geamănă, care este datoria. Iubirea şi datoria 
stau umăr lângă umăr. Manifestarea iubirii în timp ce datoria este 
neglijată îi va face pe copii încăpăţânaţi, neascultători, capricioşi şi 
îndărătnici. Dacă datoria neînduplecată nu este susţinută de iubire, 
care să îmblânzească şi să câştige sufletul, se va obţine un rezultat 
asemănător. Datoria şi iubirea trebuie să se întrepătrundă pentru o 
bună disciplinare a copiilor. 

În vechime, preoţii au primit îndrumări: „Vor învăţa pe poporul 
Meu să deosebească ce este sfânt de ce nu este sfânt şi vor arăta 
deosebirea dintre ce este necurat şi ce este curat. Vor judeca în 
neînţelegeri şi vor hotărî după legile Mele“. „Când voi zice celui 
rău: «Vei muri negreşit!», dacă nu-l vei înştiinţa şi nu-i vei spune, 
ca să-l întorci de la calea lui cea rea şi să-i scapi viaţa, acel om rău 
va muri prin nelegiuirea lui, dar îi voi cere sângele din mâna ta. Dar 
dacă vei înştiinţa pe cel rău, şi el tot nu se va întoarce de la răutatea 
lui şi de la calea lui cea rea, va muri prin nelegiuirea lui, dar tu îți 
vei mântui sufletul!“ 

Aici avem clar expusă datoria servitorilor lui Dumnezeu. Ei 
nu pot fi scutiţi de împlinirea cu credincioşie a datoriei lor de a 
mustra păcatele şi nedreptăţile din poporul lui Dumnezeu, deşi acest 
lucru poate fi o însărcinare neplăcută, mustrarea putând fi chiar şi 
respinsă de către cel greşit. Însă, în majoritatea cazurilor, cel mustrat 
va primi avertizarea şi va ţine seama de observaţia făcută, dacă nu 
vor exista alte persoane care să stea în calea acestui lucru. Ele vin 
ca unii plini de compasiune şi îl compătimesc pe cel mustrat, având 
sentimentul că trebuie să-i ia apărarea. Aceştia nu văd că Domnul 
este nemulţumit de cel păcătos, întrucât cauza lui Dumnezeu a avut 
de suferit şi Numele Său a fost prejudiciat. Suflete au fost întoarse 
de la adevăr şi au căzut de la credinţă ca urmare a căii celei rele 
pe care a urmat-o cel greşit; însă servitorul lui Dumnezeu al cărui 
discernământ este întunecat şi a cărui judecată se află sub semnul 
influențelor rele va lua mai degrabă poziţie alături de cel greşit, a 

cărui înrâurire a făcut mult rău, iar nu alături de cel ce mustră păcatul 
şi nedreptatea şi, făcând aşa, el spune de fapt celui păcătos: „Nu fi 
tulburat, nu te descuraja; tu ai dreptate până la urmă.“ Aceştia spun 
celui păcătos: „O să fie bine cu tine.“ 

Dumnezeu cere de la servii Săi să umble în lumină şi să nu- 
şi acopere ochii ca să nu vadă lucrarea lui Satana. Ei ar trebui să 
fie pregătiţi să-i avertizeze şi să-i mustre pe aceia care se află în 
pericolul de a fi înşelaţi prin şiretenia acestuia. Satana se află la lucru 
şi la stânga, şi la dreapta pentru a obţine un teren avantajos. El nu se 
odihneşte. Este perseverent. Este atent şi priceput pentru a profita de 
orice împrejurare şi de a o folosi în scopurile lui în războiul pe care 
îl duce împotriva adevărului şi intereselor Împărăției lui Dumnezeu. 
Este un lucru vrednic de plâns faptul că slujitorii lui Dumnezeu nu 
veghează nici măcar pe jumătate cât ar trebui împotriva ticăloşiilor 
lui Satana. ŞI, în loc să se împotrivească diavolului pentru ca acesta 
să fugă de la ei, mulţi sunt înclinați să facă compromis cu puterile 
întunericului. 


Comunitatea din Battle Creek 


Există obiecţiuni serioase împotriva faptului de a avea şcoala 
noastră la Battle Creek. Dacă influenţa pe care o are un membru 
asupra altuia într-o comunitate atât de mare avea un caracter înălţat, 
ducând la puritate şi consacrare faţă de Dumnezeu, atunci tinerii 
care vin la Battle Creek ar avea avantaje mai mari decât în cazul în 
care şcoala s-ar afla în altă parte. Dacă însă influenţa de la Battle 
Creek va fi în viitor tot aşa cum a fost şi în ultimii ani, îi voi avertiza 
pe părinţi să-şi ţină copiii departe de Battle Creek. Nu sunt decât 
câţiva în această comunitate mare care îşi manifestă influenţa de a 
atrage cu consecvență suflete la Hristos; aceasta în timp ce există 
mulţi care, prin exemplul lor, îi va îndepărta pe tineri de Dumnezeu, 
atrăgându-i către iubirea de lume. 

Mulţi membri din comunitatea din Battle Creek nu au senti- 
mentul responsabilităţii personale. Cei care practică religia îşi vor 
menţine trăsăturile de caracter în orice împrejurări. Ei nu vor fi 
asemenea unei trestii care tremură în bătaia vântului. Cei care se 
află ceva mai departe au sentimentul că ar fi mult favorizați dacă ar 
putea avea privilegiul de a locui în Battle Creek, în mijlocul unei 
comunităţi puternice, în care copiii lor ar putea beneficia de Şcoala 
de Sabat şi de adunări. Unii dintre fraţii şi surorile noastre au făcut 
sacrificii înainte de vreme pentru ca fiii şi fiicele lor să locuiască 
aici. Au fost însă dezamăgiţi în aproape toate cazurile. Nu erau 
decât puţini în comunitate care arătau un interes lipsit de egoism 
pentru aceşti tineri. Membrii comunităţi au luat în general poziţia 
unor străini fariseici, izolaţi de cei ce aveau cel mai mult nevoie de 
ajutorul lor. Unii dintre tinerii din comunitate care, după propria lor 
mărturisire, îi slujeau lui Dumnezeu, dar iubeau mai mult lumea şi 
plăcerile, erau gata de a face cunoştinţă cu tineri veniţi din alte părți 
în mijlocul lor şi de a exercita o influenţă puternică asupra lor pentru 
a-i conduce mai degrabă către lume decât către Dumnezeu. Când 
aceştia se întorc acasă, sunt mai departe de adevăr decât erau când 
au venit la Battle Creek. 

În inima lucrării este nevoie de bărbaţi şi femei care să fie mame 
şi taţi plini de grijă în Israel, care să aibă inimi mari, în care să 
încapă şi alţii, nu doar „eu“ şi „al meu“. Ei ar trebui să aibă inimi 
care să strălucească de iubire pentru tinerii cei dragi, fie că aceştia 
sunt membri ai propriei lor familii, fie că sunt copiii vecinilor lor. Ei 
sunt membri ai marii familii a lui Dumnezeu, pentru care Hristos a 
dovedit un interes atât de mare, încât a făcut orice sacrificiu posibil 
pentru a-i salva. El Şi-a părăsit slava, mărirea, tronul împărătesc 
şi veşmintele împărăteşti şi a devenit sărac, pentru ca, prin sărăcia 
Sa, copiii oamenilor să poată deveni bogaţi. În cele din urmă, Şi-a 
dat sufletul la moarte pentru a putea salva neamul omenesc dintr-o 
nenorocire lipsită de speranţă. Acesta este exemplul bunăvoinţei 
dezinteresate, pe care Hristos doreşte să-l urmăm. 

În deosebita providenţă a lui Dumnezeu, mulţi tineri şi oameni 
maturi deopotrivă au fost aruncaţi în braţele celor din comunitatea de 
la Battle Creek, pentru a fi binecuvântaţi cu marea lumină pe care le- 
a dat-o Dumnezeu acestora din urmă şi pentru ca, prin eforturile lor 
dezinteresate, să poată avea privilegiul preţios de a-i aduce la Hristos 
şi la adevăr. Hristos Îşi însărcinează îngeri care să slujească celor ce 
sunt aduşi sub influenţa adevărului, să le înmoaie inimile şi să-i facă 
deschişi faţă de influenţele adevărului Său. În timp ce Dumnezeu 
şi îngerii îşi fac lucrarea, cei ce mărturisesc că sunt urmaşi ai lui 
Hristos par să fie stăpâniţi de o indiferenţă rece. Ei nu lucrează la 
unison cu Hristos şi îngerii sfinţi. Deşi mărturisesc că sunt slujitori ai 
lui Dumnezeu, ei slujesc propriului lor interes şi îşi iubesc propriile 
plăceri, iar sufletele pier în jurul lor. Aceste suflete pot spune cu 
îndreptăţire: „Nici unui om nu-i pasă de sufletul meu.“ Comunitatea 
a neglijat folosirea privilegiilor şi binecuvântărilor pe care le-au avut 
la îndemână, iar prin neglijarea datoriei lor au pierdut ocaziile de 
aur de a câştiga suflete la Hristos. 

Cei necredincioşi au trăit printre ei luni de zile, iar ei n-au făcut 
nici un efort deosebit pentru a-i salva. Cum poate privi Stăpânul 
astfel de servi? Necredincioşii ar fi reacţionat la eforturile depuse 
pentru ei, dacă fraţii şi surorile ar fi trăit în conformitate cu înalta lor 
mărturisire. Dacă ar fi căutat ocazii de a lucra în interesul Stăpânului 
lor, pentru înaintarea cauzei Sale, ar fi manifestat bunătate şi iubire 
faţă de aceştia, ar fi căutat ocazii de a se ruga cu şi pentru ei şi ar 
fi simţit că asupra lor apasă răspunderea de a-şi arăta credinţa prin 


Comunitatea din Battle Creek 197 


fapte, prin precepte şi exemplu. Prin mijlocirea lor, aceste suflete ar fi 
putut fi salvate, pentru a fi nişte stele în cununa bucuriei lor. În multe 
cazuri însă, ocazia de aur a trecut fără să se mai întoarcă vreodată. 
Sufletele care au trecut prin valea deciziei lor au luat poziţie în 
rândurile vrăjmaşului şi au devenit inamici ai lui Dumnezeu şi ai 
adevărului. Iar raportul necredincioşiei celor ce au declarat că sunt 
urmaşi ai lui Hristos a mers sus, în cer. 

Mi s-a arătat că, dacă tinerii din Battle Creek ar fi credincioşi 
mărturisirii lor de credinţă, ar putea exercita o puternică influenţă 
înspre bine asupra semenilor lor tineri ca şi ei. Însă o mare parte 
dintre tinerii de la Battle Creek au nevoie de o experienţă creştină. Ei 
nu-L cunosc pe Dumnezeu prin punerea în practică a cunoştinţelor 
teoretice. Nu au în mod individual o experienţă personală în viaţa de 
creştin şi sunt condamnaţi să piară alături de cei necredincioşi, dacă 
nu obţin această experienţă. Tinerii din această categorie îşi urmează 
mai degrabă propriile înclinații decât datoria. Unii nu caută să se lase 
stăpâniţi de principii. Nu îşi dau şi sufletul din ei pentru a intra pe 
poarta cea strâmtă, tremurând de teamă că n-o vor putea face. Ei sunt 
încrezători în ei înşişi, lăudăroşi, mândri, nesupuşi, nemulţumitori şi 
nesfinţi. Tocmai persoane ca acestea conduc sufletele pe calea cea 
largă, la ruină. Din moment ce Hristos nu locuieşte în ei, nu-L pot 
da pe faţă prin vieţile şi caracterele lor. 

Membrii comunităţii din Battle Creek au avut o mare lumină. Ca 
popor, ei au fost favorizați într-un mod deosebit de către Dumnezeu. 
Nu au fost lăsaţi neştiutori în ceea ce priveşte voia lui Dumnezeu 
pentru ei. Ar fi putut fi mult mai înaintați decât sunt acum, dacă ar 
fi umblat în lumină. Ei nu sunt tocmai acel popor distinct, deosebit 
şi sfânt pe care îl presupune credinţa lor, pe care Dumnezeu să-i 
recunoască şi să-i considere drept copii ai luminii. Ei nu sunt atât 
de supuşi şi consacraţi după cum o cere poziţia lor înălţată, de copii 
care umblă în lumină. Cea mai solemnă solie de har dată vreodată 
lumii le-a fost încredinţată lor. Domnul a făcut din membrii acelei 
comunităţi depozitarii poruncilor Sale într-o manieră deosebită de 
oricare altă biserică. Dumnezeu nu Şi-a arătat favoarea specială faţă 
de ei, încredinţându-le adevărul Său sacru pentru ca numai ei să fie 
binecuvântaţi de lumina dată, ci pentru ca lumina să fie reflectată 
asupra lor, să strălucească mai departe şi asupra altora şi să fie re- 
flectată înapoi către Dumnezeu de către cei ce primesc adevărul, 

slăvindu-L. Mulţi din Battle Creek vor avea de dat o socoteală înfri- 
coşătoare în ziua lui Dumnezeu pentru această păcătoasă neglijare a 
datoriei. 

Mulți dintre cei de la Battle Creek care mărturisesc credinţă în 
adevăr îşi contrazic credinţa prin faptele lor. Ei sunt tot atât de ne- 
credincioşi, tot atât de departe de a îndeplini cerinţele lui Dumnezeu 
şi de a onora mărturisirea lor de credinţă cum era biserica iudaică 
în timpul primei veniri a lui Hristos. Dacă Hristos S-ar arăta în 
mijlocul lor, mustrând şi condamnând egoismul, mândria şi iubirea 
prieteniei cu lumea, aşa cum a făcut la prima Sa venire, numai câţiva 
L-ar recunoaşte ca Domn al slavei. Ei nu ar primi tabloul datoriei 
neglijate pe care El l-ar pune înaintea lor, ci i-ar spune în faţă: „Le 
înşeli total; am făcut cutare şi cutare lucru bun şi măreț, am făcut 
cutare şi cutare lucrare minunată şi avem dreptul să fim mult înălţaţi 
pentru faptele noastre bune.“ 

Iudeii nu au intrat în întuneric dintr-o dată. Aceasta a fost o lu- 
crare treptată, până când n-au mai putut să vadă darul lui Dumnezeu, 
care Şi-a trimis propriul Fiu. Comunitatea de la Battle Creek a avut 
avantaje deosebite şi va fi judecată după lumina şi privilegiile pe care 
le-a avut. Defectele, necredinţa, împietrirea inimii lor şi neglijarea 
de a cultiva şi de a urma lumina, toate acestea nu sunt mai mici decât 
ale evreilor favorizați, care au refuzat binecuvântările pe care le-ar fi 
putut primi şi L-au răstignit pe Fiul lui Dumnezeu. Evreii reprezintă 
acum o uimire şi o ruşine pentru lume. 

Comunitatea din Battle Creek este asemenea Capernaumului, pe 
care Hristos îl reprezintă ca fiind înălţat până la ceruri prin lumina şi 
privilegiile ce i-au fost date. Dacă lumina şi privilegiile cu care au 
fost binecuvântaţi ar fi fost oferite Sodomei şi Gomorei, acestea ar fi 
putut supravieţui până în ziua de azi. Dacă lumina şi cunoştinţa pe 
care le-a primit biserica din Battle Creek ar fi fost date neamurilor 
care stau în întuneric, acestea ar fi putut fi mult mai înaintate faţă de 
acea comunitate. 

Biserica laodiceană credea cu adevărat şi se bucura de binecu- 
vântările Evangheliei, crezând că era bogată în favoruri venite de la 
Dumnezeu, când Martorul Credincios îi numea săraci, orbi, goi şi 
vrednici de plâns. Aşa stau lucrurile şi cu biserica din Battle Creek 
şi cu o mare parte dintre cei ce mărturisesc că sunt poporul lui Dum- 
nezeu, păzitori ai poruncilor Sale. Domnul nu vede lucrurile tot aşa 

cum le vede omul. Gândurile şi căile Sale nu sunt asemenea căilor 
noastre. 

Cuvintele şi Legea lui Dumnezeu, scrise în suflet şi date pe 
faţă printr-o viaţă consacrată şi sfântă, au o puternică influenţă de 
a convinge lumea. Lăcomia, care este idolatrie, invidia şi iubirea 
de lume vor fi dezrădăcinate din inimile acelora care-l sunt supuşi 
lui Hristos şi va fi plăcerea lor de a se purta cu dreptate, de a iubi 
îndurarea şi de a umbla cu umilinţă înaintea lui Dumnezeu. Dacă 
este scrisă în inimă, Legea lui Dumnezeu va aduce mintea şi voinţa 
la ascultare faţă de Hristos. 

Credinţa noastră este deosebită. Mulţi care mărturisesc că vie- 
țuiesc în sunetul de trâmbiţă al ultimei solii de har nu şi-au dezlipit 
afecțiunea de lume. Ei se înclină înaintea prieteniei lumii şi jefuiesc 
lumina şi principiul pentru a-şi asigura favoarea ei. Apostolul descrie 
poporul favorizat al lui Dumnezeu prin aceste cuvinte: „Voi însă 
sunteţi o seminţie aleasă, o preoţie împărătească, un neam sfânt, un 
popor pe care Dumnezeu Şi l-a câştigat ca să fie al Lui, ca să vestiți 
puterile minunate ale Celui care v-a chemat din întuneric la lumina 
Sa minunată“. 

La 10 decembrie 1871, mi s-a arătat că Dumnezeu doreşte să 
facă o mare lucrare prin adevăr, dacă bărbaţi devotați, caracterizați 
de principiul jertfirii de sine, s-ar preda fără rezerve în lucrarea de a-l 
prezenta celor aflaţi în întuneric. Cei care cunosc adevărul cel preţios 
şi care sunt consacraţi lui Dumnezeu ar trebui să se folosească de 
fiecare ocazie, acolo unde se arată o deschidere prin care poate fi 
răspândit adevărul. Îngeri ai lui Dumnezeu lucrează la inimile şi 
conştiinţele oamenilor din alte naţiuni şi suflete cinstite sunt tulbu- 
rate când văd semnele timpurilor împlinite în starea de agitaţie a 
naţiunilor. În inimile lor se ridică întrebarea: „Care va fi sfârşitul 
tuturor acestor lucruri?“ În timp ce Dumnezeu şi îngerii sunt la lucru 
pentru a impresiona inimile, slujitorii lui Hristos par să fie adormiţi. 
Numai puţini lucrează cot la cot cu trimişii cereşti. Toţi bărbații şi 
femeile care sunt creştini în orice sens al cuvântului, ar trebui să 
fie lucrători în via Domnului. Ei ar trebui să fie treji de-a binelea, 
lucrând zeloşi pentru salvarea semenilor lor, şi să imite exemplul pe 
care li l-a dat Mântuitorul lumii prin viaţa Sa de tăgăduire de sine, 
sacrificiu şi lucrare plină de seriozitate şi credincioşie. 

Între adventiştii păzitori ai Sabatului a domnit în mică măsură 
spiritul misionar. Dacă pastorii şi poporul ar fi îndeajuns de con- 
ştienţi de acest lucru, ei nu ar mai sta atât de indiferenți în timp ce 
Dumnezeu i-a onorat, făcându-i depozitarii Legii Sale, întipărind-o 
în mintea şi scriind-o în inima lor. Aceste adevăruri de importanţă 
vitală au menirea de a pune lumea la probă; şi cu toate acestea, există 
chiar în ţara noastră oraşe mari, oraşe mici şi sate care nu au auzit 
niciodată solia de avertizare. Tineri care au fost mişcaţi de apelurile 
pentru ajutor care au fost făcute, ajutor pentru această mare lucrare 
de înaintare a cauzei lui Dumnezeu, au făcut nişte paşi înainte, însă 
nu iau într-adevăr povara asupra lor, încât să împlinească tot ce ar 
putea cu adevărat. Ei sunt dispuşi să facă o mică lucrare, o lucrare 
care să nu reclame un efort deosebit. Prin urmare, ei nu învaţă să 
devină complet dependenţi de Dumnezeu şi, printr-o credinţă vie, 

să bea apă de la marele Izvor şi Sursă de lumină şi tărie pentru ca 
eforturile lor să poată fi pe deplin încununate de succes. 

Cei care cred că au de făcut o lucrare pentru Stăpân nu ar trebui 
să-şi înceapă eforturile printre comunităţi; ei ar trebui să iasă în 
câmpuri noi şi să-şi pună la încercare darurile. În acest fel, ei se 
pot pune singuri la probă şi pot vedea, spre propria lor satisfacţie, 
dacă Dumnezeu i-a ales cu adevărat pentru această lucrare. Ei vor 
simţi necesitatea de a studia Cuvântul lui Dumnezeu şi a se ruga cu 
seriozitate, pentru a primi înţelepciune şi ajutor divin. Confruntându- 
se cu împotrivitori care aduc obiecţiuni faţă de punctele importante 
ale credinţei noastre, ei vor ajunge în punctul în care vor căpăta 
o experienţă extrem de prețioasă. Îşi vor simţi slăbiciunea şi vor 
fi aduşi la Cuvântul lui Dumnezeu şi la rugăciune. Exercitându-şi 
astfel darurile, ei vor învăţa, vor progresa, vor câştiga încredere, curaj 
şi credinţă, iar în cele din urmă vor dobândi o experienţă valoroasă. 

Fraţii H. au început bine această lucrare. În eforturile lor, ei nu 
au mers prin comunităţi, ci au ieşit în câmpuri noi. Au început cu 
umilinţă. Erau neînsemnaţi în propriii lor ochi şi au simţit nece- 
sitatea de a-şi pune întreaga încredere în Dumnezeu. Aceşti frați, 
mai cu seamă A. H., se află acum în mare primejdie de a deveni 
independenţi. Când a discutat cu împotrivitori, adevărul a câştigat 
victoria, iar el a început să se simtă puternic prin el însuşi. Când se 
înalţă deasupra simplităţii lucrării, munca lui nu va ajuta preţioase 
cauze a lui Dumnezeu. El nu ar trebui să nutrească iubirea faţă de 
discuţii contradictorii, ci să le evite ori de câte ori poate. Aceste 
întreceri cu puterile întunericului se soldează rareori cu rezultatele 
cele mai bune pentru înaintarea adevărului prezent. 

Dacă tinerii care încep să lucreze pentru această cauză ar avea 
spiritul misionar, ei ar dovedi că Dumnezeu i-a chemat cu adevărat 
în lucrare. Însă când ei nu ies în teritorii noi, ci sunt mulţumiţi să 
meargă din comunitate în comunitate, dau dovadă că povara lucrării 
nu este asupra lor. Ideile tinerilor noştri predicatori nu sunt suficient 
de largi. 

Zelul lor este prea firav. Dacă tinerii ar fi treji şi devotați Domnu- 
lui, ei ar fi sârguincioşi în orice clipă şi ar căuta să se califice pentru 
a deveni lucrători în câmpul misionar mai degrabă decât să devină 
apărători înfocaţi în discuţii contradictorii. 

Tinerii ar trebui să capete o pregătire, devenind cunoscători ai 
altor limbi, pentru ca Dumnezeu să-i poată folosi ca unelte prin 
mijlocirea cărora să comunice adevărul Său mântuitor şi celor din 
alte naţiuni. Aceşti tineri pot obţine o cunoaştere a altor limbi chiar 
şi în timpul în care sunt angajaţi în lucrarea pentru cei păcătoşi. 
Dacă îşi folosesc timpul cu economie, îşi pot cultiva mintea şi se pot 
pregăti pentru a fi încă şi mai utili. Dacă tinerele care nu au purtat 
decât răspunderi mărunte s-ar consacra lui Dumnezeu, ele s-ar putea 
califica pentru o mai mare utilitate, studiind şi deprinzând alte limbi. 
S-ar putea dărui lucrării de traducere. 

Publicaţiile noastre ar trebui tipărite şi în alte limbi, pentru a 
putea fi atinse şi alte naţiuni. Multe se pot realiza prin intermediul 
presei, însă chiar mai mult se poate împlini dacă influenţei lucrării 
predicatorului înzestrat i s-ar alătura publicaţiile noastre. Este nevoie 
ca misionarii să meargă la alte naţiuni pentru a predica adevărul într- 
un mod foarte atent, prevăzător. Cauza adevărului prezent poate fi 
mult extinsă prin eforturi personale. Contactul dintre o minte şi alta 
în mod nemijlocit va face mai mult pentru înlăturarea prejudecăţilor, 
dacă lucrarea este discretă, decât ar putea-o face doar publicaţiile. 
Cei ce se angajează în această lucrare nu ar trebui să ia în conside- 
raţie comoditatea sau înclinația lor; şi nici să aibă o iubire pentru 
popularitate sau etalare. 

Când comunităţile vor vedea cum tinerii sunt împinşi de zelul 
de a se pregăti pentru a-şi extinde lucrarea în oraşe, orăşele sau sate 
care n-au fost niciodată mişcate de adevăr şi cum misionarii se oferă 
să meargă la alte naţiuni pentru a le duce adevărul, aceste biserici 
vor fi încurajate şi întărite cu mult mai mult decât dacă ar beneficia 
doar ele de lucrarea primită din partea unor tineri neexperimentați. 
Când văd că inimile pastorilor lor luminează de atâta zel şi dragoste 
de adevăr şi de dorinţa de a salva suflete, comunităţile se vor trezi. 
Acestea au în general în ele însele darurile şi puterea de a se întări 
singure şi de a se binecuvânta, de a strânge în turmă oile şi mieii. 
Ele au nevoie să fie puse în situaţia de a depinde de propriile resurse, 
pentru ca toate darurile care stau în latenţă să poată fi astfel trezite 
pentru slujire activă. 

Când se formează comunităţi, trebuie pus înainte faptul că din 
mijlocul lor chiar trebuie luaţi bărbaţi care să ducă altora adevărul şi 
să înalțe noi comunităţi; din acest motiv, ei trebuie să lucreze cu toţii, 

să cultive la maximum talanţii pe care i i-a încredinţat Dumnezeu şi 
să-şi educe mintea pentru a intra în slujba Stăpânului lor. Dacă aceşti 
mesageri au o inimă şi o viaţă curată, dacă exemplul lor este ceea 
ce ar trebui să fie, lucrarea lor va avea un mare succes; căci ei au un 
adevăr extrem de puternic, unul care este lămurit şi coerent, care are 
argumente convingătoare în favoarea sa. Ei Îl au pe Dumnezeu de 
partea lor şi pe îngerii lui Dumnezeu care să li se alăture în eforturile 
lor. 

Motivul pentru care cei ce predică adevărul au atât de puţine 
realizări nu se datorează în întregime faptului că adevărul pe care 
îl susţin este nepopular, ci pentru că bărbaţii care duc această solie 
nu sunt sfinţiţi prin adevărul pe care îl predică. Mântuitorul Îşi 
retrage aprobarea, iar inspiraţia Duhului Său nu se află asupra lor. 
Prezenţa şi puterea lui Dumnezeu de a-l convinge pe păcătos şi de 
a-l curăța de orice nelegiuire nu se fac simţite. Asupra poporului 
pluteşte nimicirea iminentă, dar, cu toate acestea, nu sunt alarmaţi 
peste măsură. Pastori neconsacraţi fac aşa încât lucrarea să fie foarte 
grea pentru cei ce vin după ei şi care au asupra lor povara şi spiritul 
lucrării. 

Domnul a mişcat oameni de alte limbi şi i-a adus sub influenţa 
adevărului, pentru ca aceştia să fie pregătiţi să lucreze pentru cauza 
Sa. El i-a adus în raza de acţiune a instituţiei editurii, pentru ca 
managerii acesteia să se poată folosi de serviciile lor în cazul că erau 
conştienţi de nevoile cauzei. Este nevoie de publicaţii în alte limbi 
pentru a trezi interesul şi un spirit de cercetare printre alte naţiuni. 

Într-o manieră cu totul remarcabilă a lucrat Domnul asupra inimii 
lui Marcus Lichtenstein şi a făcut ca paşii acestui tânăr să-l poarte 
către Battle Creek, pentru a putea fi adus acolo sub influenţa adevă- 
rului, iar apoi să fie convertit, pentru a putea obţine o experienţă şi a 
intra în slujba editurii. Educaţia pe care a primit-o în religia iudaică 
l-ar fi calificat să pregătească publicaţii. Cunoştinţele sale de ebraică 
ar fi fost de folos la editură pentru pregătirea publicaţiilor prin care 
se putea accede la o categorie de oameni, care altfel nu ar fi putut fi 
atinsă. Prin Marcus, Dumnezeu nu a oferit nicidecum editurii un dar 
inferior. Comportamentul şi conştiinciozitatea sa erau conforme cu 
principiile minunatelor adevăruri pe care începea să le înţeleagă şi 
să le aprecieze. 

Însă atitudinea unora de la editură l-a mâhnit şi descurajat pe 
Marcus. Acei tineri care nu l-au prețuit aşa cum merita şi a căror 
vieţuire creştină le contrazicea mărturisirea de credinţă au fost mij- 
loacele pe care le-a folosit Satana pentru a îndepărta de la editură 
darul pe care i-l] oferise Dumnezeu. El a plecat tulburat, îndurerat, 
descurajat. Cei care avuseseră parte de ani de experienţă şi care ar fi 
trebuit să aibă în inimile lor iubirea lui Hristos erau în aşa măsură 
despărțiți de Dumnezeu prin egoism, mândrie şi prin propria lor ne- 
bunie, încât nu au putut să vadă lucrarea deosebită a lui Dumnezeu 
când l-a adus pe Marcus la editură. 

Dacă lucrătorii de la editură ar fi fost treji, şi nu paralizaţi ca 
spiritualitate, fratele I. ar fi lucrat de mult pentru editură şi ar fi putut 
fi de acum pregătit pentru a înfăptui o lucrare bună, o lucrare de care 
este atât de multă nevoie. El ar fi trebuit să fie angajat în instruirea 
tinerilor şi tinerelor care ar fi fost de acum gata să devină lucrători 
în câmpurile misionare. 

Cei angajaţi în lucrare au fost morţi în proporție de două treimi, 
pentru că au cedat influențelor rele. Ei s-au aflat în locul în care 
Dumnezeu nu putea să-i impresioneze prin Duhul Sfânt. Ah, şi 
cum mă doare inima când văd că a trecut atât de mult timp şi că 
marea lucrarea ce ar fi putut fi înfăptuită a rămas nefăcută pentru 
că persoanele aflate în poziţii importante nu au umblat în lumină! 
Satana a stat gata să-i compătimească pe cei ce ocupau o slujbă 
sfântă şi să le spună că Dumnezeu nu pretinde de la ei atât de mult 
zel şi un interes lipsit de egoism şi plin de devotament, aşa cum 
aşteaptă fratele White; şi ei se lasă pe spate cu nepăsare în fotoliul 
confortabil al lui Satana, iar vrăjmaşul perseverent şi veşnic treaz 
îi leagă cu lanţurile întunericului, în timp ce ei consideră că totul 
este în regulă. Satana lucrează şi în dreapta, şi în stânga, şi peste 
tot în jurul lor; iar ei nu ştiu aceasta. Ei numesc lumina întuneric şi 
întunericul lumină. 

Dacă cei de la editură sunt cu adevărat angajaţi în lucrarea sacră 
de a da lumii ultima solie solemnă de avertizare, câtă grijă ar trebui 
ei să aibă pentru a împlini în vieţile lor principiile adevărului de care 
se ocupă. Ei ar trebui să aibă inimi curate şi mâini neîntinate. 

Cei din poporul nostru care lucrează la editură nu au vegheat 
pentru a se folosi de privilegiile pe care le-au avut la îndemână şi 
pentru a nu pierde nici un talant sau influenţă pe care li le-a dat 

Dumnezeu. Aproape toţi cei de la editură n-au reuşit nici pe departe 
să înţeleagă importanţa şi sfinţenia lucrării. Mândria şi egoismul 
sunt prezente într-o foarte mare măsură, iar îngerii lui Dumnezeu 
nu sunt atraşi de editură, cum ar fi dacă inimile celor de acolo ar fi 
curate şi în părtăşie cu Dumnezeu. Cei care lucrează la editură nu 
au avut sentimentul clar că adevărurile de care se ocupau sunt de 
obârşie cerească, menite să împlinească o anumită lucrare specială, 
asemenea predicării lui Noe înainte de potop. Aşa cum propovădu- 
irea lui Noe i-a avertizat, i-a pus la probă şi i-a verificat pe cei ce 
populau lumea înainte ca revărsarea de ape să-i nimicească de pe 
faţa pământului, în acelaşi fel adevărul lui Dumnezeu pentru aceste 
ultime zile înfăptuieşte o lucrare similară de avertizare, punere la 
probă şi verificare a lumii. Publicaţiile care ies de la editură poartă 
sigiliul Celui veşnic. Ele sunt răspândite pretutindeni în ţară şi ho- 
tărăsc destinul sufletelor. Este o mare nevoie acum de bărbaţi care 
să traducă şi să pregătească publicaţiile noastre în alte limbi, astfel 
încât solia de avertizare să poată merge la toate naţiunile şi să le 
încerce prin lumina adevărului, pentru ca bărbaţii şi femeile, văzând 
lumina, să se poată întoarce de la nelegiuire la supunerea faţă de 
Legea lui Dumnezeu. 

Ar trebui folosită fiecare ocazie pentru a duce adevărul şi altor 
naţiuni. Acest lucru va fi însoţit de cheltuieli considerabile, însă 
cheltuiala nu ar trebui în nici un caz să împiedice împlinirea acestei 
lucrări. Mijloacele materiale sunt valoroase numai în cazul în care 
sunt folosite pentru înaintarea intereselor Împărăției lui Dumnezeu. 
Domnul le-a împrumutat oamenilor mijloace materiale tocmai în 
acest scop, ca să le folosească pentru a trimite adevărul către semenii 
lor. Există un surplus apreciabil de mijloace în rândurile adventiştilor 
de ziua a şaptea. Iar oprirea lor egoistă de la slujirea cauzei lui 
Dumnezeu face ca ochii lor să devină orbi faţă de importanţa lucrării 
lui Dumnezeu, aducându-i în imposibilitatea de a-şi da seama de 
solemnitatea timpurilor în care trăim sau de valoarea bogățiilor 
veşnice. Ei nu privesc Calvarul într-o lumină corectă şi, prin urmare, 
nu pot aprecia valoarea sufletului pentru care Hristos a plătit un preţ 
atât de mare. 

Oamenii vor investi mijloacele lor în ceea ce preţuiesc cel mai 
mult, despre care cred că le va aduce cele mai mari profituri. Când 
oamenii îşi asumă riscuri mari şi investesc mult în proiecte lumești, 

dar nu sunt dispuşi să se aventureze sau să investească mult în cauza 
lui Dumnezeu, trimițând adevărul către semenii lor, ei dovedesc că 
preţuiesc comoara lor pământească cu atât mai mult decât cea din 
ceruri, cu cât o arată faptele lor. 

Dacă oamenii ar vrea să-şi aşeze comoara pământească pe altarul 
lui Dumnezeu şi să lucreze la fel de zeloşi pentru a-şi pune deoparte 
comori cereşti, după cum au făcut-o pentru a le câştiga pe cele 
pământeşti, ei ar investi mijloace materiale cu voioşie şi de bunăvoie 
oriunde ar putea vedea o ocazie de a face bine şi de a ajuta cauza 
Stăpânului lor. Hristos le-a dăruit dovezi de netăgăduit ale iubirii 
şi ataşamentului Său faţă de ei şi le-a încredinţat mijloace pentru 
a-i pune la probă şi a le dovedi fidelitatea faţă de El. El a părăsit 
cerul, bogăţiile şi slava Sa şi a devenit sărac de dragul lor, pentru ca 
prin sărăcia Sa ei să devină bogaţi. După dovada bunăvoinţei Sale 
de a mântui pe om, Hristos nu cere mai puţine de la acesta, decât 
tăgăduirea de sine şi folosirea mijloacelor, pe care i le-a împrumutat, 
pentru salvarea semenilor săi şi, procedând astfel, să dea dovadă 
de iubire faţă de Răscumpărătorul său şi să arate că pune preţ pe 
mântuirea ce i-a fost adusă prin acea jertfă infinită. 

Acum este timpul de a folosi mijloace materiale pentru Dumne- 
zeu. Acum este timpul să fim bogaţi în fapte bune, strângând pentru 
noi ceea ce va fi o bună temelie pentru vremurile potrivnice care 
Vor veni, pentru a ne putea prinde de viaţa veşnică. Un singur su- 
flet mântuit în Împărăţia lui Dumnezeu este mai preţios decât toate 
bogăţiile pământeşti. Suntem răspunzători înaintea lui Dumnezeu 
pentru sufletele celor cu care suntem aduşi în contact şi cu cât sunt 
mai strânse legăturile cu semenii noştri, cu atât este mai mare răs- 
punderea pe care o avem. Facem parte dintr-o frăţie şi bunăstarea 
semenilor noştri ar trebui să constituie cel mai mare interes al nostru. 
Nu avem nici o clipă de pierdut. Dacă am fost neglijenţi în această 
privinţă, acum este momentul să răscumpărăm timpul pierdut, pentru 
ca sângele sufletelor să nu fie găsit pe veşmintele noastre. Fiind copii 
ai lui Dumnezeu, nici unul dintre noi nu este scutit de a lua parte la 
marea lucrare a lui Hristos de mântuire a semenilor noştri. 

Va fi o lucrare dificilă aceea de a învinge prejudecățile şi de a 
convinge pe cei necredincioşi că eforturile noastre de a-i ajuta sunt 
dezinteresate. Însă acest lucru nu ar trebui să împiedice lucrarea 
noastră. Nu există nici un precept în Cuvântul lui Dumnezeu care să 

ne spună să facem bine numai celor care apreciază şi răspund pozitiv 
la eforturile noastre şi să-i binecuvântăm numai pe aceia care ne vor 
mulţumi pentru aceasta. Dumnezeu ne-a trimis să lucrăm în via Sa. 
Este de datoria noastră să facem tot ce ne stă în putere. „Dimineaţa 
seamănă-ţi sămânţa şi până seara nu lăsa mâna să ţi se odihnească, 
fiindcă nu ştii ce va reuşi, aceasta sau aceea sau dacă amândouă 
sunt deopotrivă de bune.“ Avem prea puţină credinţă. Îl silim să 
lucreze puţin pe Sfântul lui Israel. Ar trebui să fim recunoscători 
că Dumnezeu este binevoitor să folosească pe fiecare dintre noi ca 
unealtă a Sa. Pentru fiecare rugăciune fierbinte înălţată cu credinţă 
vor fi înapoiate răspunsuri. S-ar putea ca acestea să nu vină aşa cum 
ne aşteptam noi; însă vor veni, poate nu după cum am plănuit noi, 
însă cu siguranţă chiar în momentul în care avem cea mai mare 
nevoie de ele. Însă, vai, cât de păcătoasă este necredinţa noastră! 
„Dacă rămâneţi în Mine şi rămân în voi cuvintele Mele, cereţi orice 
Veţi vrea şi vi se va da“. 

Tinerii care sunt angajaţi în această lucrare nu ar trebui să se 
încreadă prea mult în propriile lor calităţi. Ei sunt neexperimentați 
şi ar trebui să caute să deprindă înţelepciunea de la cei care au avut 
o experienţă îndelungată în lucrare şi care au avut ocazii să studieze 
caracterul. 

În loc ca fraţii noştri predicatori să lucreze printre comunităţi, 
Dumnezeu intenţionează să ne răspândim în lumea întreagă, iar lu- 
crarea noastră misionară să se extindă în oricât de multe teritorii am 
putea ocupa în mod avantajos, mergând în toate direcţiile, pentru a 
înălța noi adunări. Ar trebui să imprimăm mereu în mintea noilor 
discipoli importanţa misiunii noastre. Când oameni capabili sunt 
convertiți la adevăr, nu ar trebui să pretindă lucrători care să le ţină 
în viaţă credinţa ofilită, ci ar trebui ca acestor bărbaţi să li se imprime 
necesitatea de a lucra în vie. Atâta vreme cât comunităţile se bizuie 
pe lucrători din alte părți să le întărească şi să le încurajeze în cre- 
dinţă, ele nu vor deveni puternice în sine. Ar trebui să fie instruite că 
tăria lor va creşte direct proporţional cu eforturile lor personale. Cu 
cât este urmat mai îndeaproape planul nou-testamentar în lucrarea 
misionară, cu atât vor avea un succes mai mare eforturile depuse. 
Ar trebui să lucrăm aşa cum a făcut-o Învățătorul nostru divin, se- 
mănând seminţele adevărului cu grijă, frământare şi tăgăduire de 
sine. Ar trebui să avem gândul care era în Hristos, dacă nu vrem să 

obosim în facerea de bine. Viaţa Sa a fost o jertfă necurmată pentru 
binele altora. Trebuie să urmăm exemplul Său. Trebuie să semănăm 
sămânţa adevărului şi să ne punem încrederea în Dumnezeu pentru 
aducerea acesteia la viaţă. Sămânţa prețioasă ar putea rămâne în 
adormire câtva timp, până când harul lui Dumnezeu va putea con- 
vinge inima, apoi sămânţa să fie trezită la viaţă, să se înalțe şi să 
aducă roadă pentru slava lui Dumnezeu. În această mare lucrare 
este nevoie de misionari care să lucreze fără egoism, cu devotament 
şi perseverenţă, ca împreună lucrători cu Hristos şi îngerii noştri 
cereşti, pentru salvarea semenilor lor. 

Mai ales predicatorii noştri ar trebui să se ferească de indolenţă şi 
mândrie, defecte care au tendinţa să se dezvolte din impresia că noi 
avem un adevăr şi argumente puternice cărora împotrivitorii noştri 
nu le pot face faţă; şi, în vreme ce este real faptul că adevărurile pe 
care le folosim sunt suficient de puternice pentru a rupe legăturile 
puterilor întunericului, există primejdia neglijării evlaviei personale, 
curăţeniei inimii şi consacrării depline faţă de Dumnezeu. Există 
pericolul să creadă că s-au îmbogăţit şi nu duc lipsă de nimic, în timp 
ce le lipsesc virtuțile creştine esenţiale. Ei pot fi ticăloşi, vrednici de 
plâns, săraci, orbi şi goi. Aceştia nu simt necesitatea de a trăi în su- 
punere faţă de Dumnezeu zi de zi şi ceas de ceas. Mândria spirituală 
nimiceşte esenţa religiei. Pentru a ne păstra umilinţa, ar fi bine să 
ne reamintim cum arătăm în faţa unui Dumnezeu sfânt, care citeşte 
fiecare secret al sufletului, şi cum ar fi să apărem înaintea semenilor 
noştri, dacă ne-ar cunoaşte cu toţii la fel de bine ca Dumnezeu. Din 
acest motiv, pentru a ne smeri, suntem îndemnați să ne mărturisim 
greşelile şi să ne folosim de acest prilej pentru a ne reprima mândria. 

Pastorii nu ar trebui să neglijeze exerciţiul fizic. Ei ar trebui să 
caute să se facă de folos şi să fie de ajutor acolo unde depind de 
ospitalitatea altora. N-ar trebui să îngăduie altora să-i servească, ci 
să uşureze mai degrabă poverile acelora care, având un respect atât 
de mare pentru lucrarea de evanghelizare, s-ar deranja să facă pentru 
ei ceea ce ar trebui să facă ei înşişi. Sănătatea proastă a unora dintre 
predicatorii noştri se datorează neglijenţei lor de a face exerciţiu 
fizic prin muncă folositoare. 

În urma situaţiei care a survenit, mi s-a arătat că ar fi fost mai 
bine dacă fraţii J. ar fi făcut totul pentru a pregăti broşuri care să 
circule printre francezi. Dacă nu au existat lucrări pregătite în mod 

desăvârşit, ar fi mai bine să circule broşurile, pentru ca poporul 
francez să poată avea ocazia să cerceteze argumentele credinţei 
noastre. Întârzierea comportă riscuri mari. Francezii ar fi trebuit să 
aibă cărţi care să prezinte motivele credinţei noastre. Fraţii J. nu au 
fost pregătiţi să „facă dreptate“ acestor lucrări; ci aveau nevoie să fie 
mai întâi luminaţi şi spiritualizaţi ei înşişi, căci altfel cărţile pregătite 
aveau să poarte amprenta minţii lor. Ei aveau nevoie să fie îndreptaţi, 
pentru ca scrierile şi predicarea lor să nu fie anoste. Aveau nevoie să 
se autoeduce să treacă imediat la subiect şi să pună cu claritate în 
evidenţă înaintea poporului trăsăturile esenţiale ale credinţei noastre. 
Lucrarea a fost împiedicată de către Satana şi s-a pierdut mult din 
cauză că aceste lucrări nu au fost gata atunci când a trebuit. Aceşti 
fraţi pot face mult bine dacă sunt pe deplin devotați lucrării şi dacă 
vor umbla în lumina pe care le-a dat-o Dumnezeu. 

La 10 decembrie 1871, mi s-au arătat primejdiile de care este 
ameninţat fratele K. Influenţa pe care o are în lucrarea lui Dumnezeu 
nu este ceea ce ar trebui să fie sau ceea ce ar fi putut să fie. El pare 
să fie orb în ce priveşte rezultatele purtării sale; nu îşi dă seama ce 
efecte lasă în urma sa. El nu lucrează într-un mod pe care Dumnezeu 
să-l poată accepta. Am văzut că se află în aceeaşi mare primejdie în 
care era şi Moses Hull înainte de a părăsi adevărul. S-a încrezut în 
sine. Şi-a închipuit că era atât de preţios pentru cauza adevărului, 
încât sistemul nu se putea lipsi de el. Fratele K. a avut simţăminte 
foarte asemănătoare. El se bizuie prea mult pe propria sa tărie şi 
înţelepciune. Dacă şi-ar putea vedea slăbiciunea la fel cum o vede 
Dumnezeu, nu s-ar mai amăgi niciodată singur şi nici n-ar mai simţi 
cumva că este triumfător. lar dacă nu va face din Dumnezeu tăria lui 
şi nu va depinde total de EI, va cădea de la credinţă la fel de sigur 
cum a căzut şi Moses Hull. 

În lucrările sale, el nu îşi ia tăria de la Dumnezeu. Pentru a-şi trezi 
ambiția, el depinde de o stare de euforie. Când lucrează cu puţine 
persoane, caz în care nu are acea stare euforică, îşi pierde curajul. 
Când lucrarea devine grea şi el nu este purtat pe aripile acestei 
euforii, nu se prinde atunci şi mai tare de Dumnezeu, devenind mai 
dornic să răzbată prin întuneric şi să obţină biruinţa. Frate K., tu 
devii adesea copilăros, slab şi ineficient, şi aceasta tocmai când ar 
trebui să fii mai puternic. Aceasta ar trebui să-ţi spună că zelul şi 
entuziasmul tău nu se alimentează din sursa cuvenită. 

Mi s-a arătat în ce constă primejdia tinerilor predicatori care se 
angajează în dezbateri. Ei îşi întorc mintea către studiul Cuvântului 
pentru a culege lucrurile tăioase, devin sarcastici şi, în eforturile 
lor de a face faţă unuia care li se opune, Îl lasă prea adesea pe 
Dumnezeu în afara chestiunii. Agitaţia polemicilor le diminuează 
interesul pentru adunările din care acest tip de stimulare lipseşte. Cei 
care se angajează în polemici nu sunt lucrătorii cei mai eficienţi şi 
cei mai bine pregătiţi pentru zidirea cauzei. Unii râvnesc ciocnirile 


210 


Efectul polemicilor 211 


de opinii şi preferă acest tip de lucrare oricărei alteia. Ei nu studiază 
Biblia cu o umilinţă a minţii, pentru a putea şti cum să obţină iubirea 
lui Dumnezeu; după cum spune Pavel: „aşa încât Hristos să locuiască 
în inimile voastre, prin credinţă, fiind înrădăcinaţi şi întemeiaţi în 
dragoste, ca să puteţi înţelege pe deplin, împreună cu toţi sfinţii, care 
este lărgimea, lungimea, adâncimea şi înălţimea; şi să cunoaşteţi 
dragostea lui Hristos, care întrece orice cunoştinţă, ca să vă umpleţi 
de toată plinătatea lui Dumnezeu“. 

Tinerii predicatori ar trebui să evite discuţiile în contradictoriu; 
căci acestea nu sporesc spiritualitatea sau smerenia minţii. S-ar putea 
ca în unele cazuri să fie necesară înfruntarea în polemică deschisă 
a unui lăudăros mândru, care se opune adevărului lui Dumnezeu; 
în general însă, aceste discuţii, fie în scris, fie prin viu grai, aduc 
mai mult rău decât bine. După o asemenea discuţie, cea mai mare 
responsabilitate care apasă asupra predicatorului este de a păstra 
ridicat interesul. Ar trebui să fie pregătit pentru reacţia care este 
posibil să aibă loc la sfârşitul unei înflăcărări religioase şi să nu se 
lase, la rândul lui, cuprins de descurajare. 

Oamenii care nu vor să admită cerinţele Legii lui Dumnezeu, 
care sunt atât de simple, vor apuca de obicei pe calea fărădelegii; căci 
ei au stat de atâta timp de partea marelui rebel, luptându-se împotriva 
Legii lui Dumnezeu, care este fundamentul guvernării Sale în cer şi 
pe pământ, încât sunt versaţi în această lucrare. În războiul pe care 
îl duc, ei nu vor dori să îşi deschidă ochii sau conştiinţa pentru a 
primi lumina. Ei îşi închid ochii pentru a nu fi luminaţi. Cazul lor 
este la fel de lipsit de speranţă ca şi al iudeilor care n-au vrut să vadă 
lumina pe care le-o adusese Hristos. Mărturiile minunate despre 
mesianitatea Sa pe care li le-a adus, miracolele pe care le-a făcut, 
vindecarea celor bolnavi, învierea morţilor şi toate acele lucrări pe 
care nici un alt om nu le mai făcuse şi nici nu ar fi putut să le facă, 
în loc să le înmoaie şi să le înduplece inimile, biruind prejudecățile 
lor păcătoase, i-a umplut cu aceeaşi ură şi furie demonică pe care a 
avut-o Satana când a fost aruncat din cer. Cu cât au avut mărturii şi 
lumină mai mare, cu atât a fost mai mare ura lor. Erau hotărâți să 
stingă lumina, dându-L pe Hristos la moarte. 

Cei ce urăsc Legea lui Dumnezeu, care este fundamentul guver- 
nării Sale în ceruri şi pe pământ, repetă aceeaşi istorie a iudeilor 
necredincioşi. Puterea lor sfidătoare îi va urmări pe cei ce ţin porun- 

cile lui Dumnezeu şi vor respinge orice rază de lumină. Conştinţele 
lor au fost atâta timp violate şi inimile lor s-au împietrit într-o ase- 
menea măsură, din cauză că au ales mai degrabă întunericul decât 
lumina, încât simt că este o virtute, pentru a-şi atinge scopul, de 
a da mărturie mincinoasă sau de a recurge la aproape orice fel de 
eschivare sau amăgire, cum au făcut şi iudeii când L-au respins pe 
Hristos. Ei consideră că scopul scuză mijloacele. Ei ţintuiesc practic 
Legea Tatălui aşa cum iudeii L-au țintuit pe Hristos. 

Lucrarea noastră ar trebui să folosească orice ocazie de a prezenta 
adevărul în puritatea şi simplitatea sa, oriunde există vreo dorinţă sau 
interes de a auzi raţiunile pe care se întemeiază credinţa noastră. Cei 
care s-au ocupat îndeosebi cu profeţiile şi cu punctele teoretice ale 
credinţei noastre ar trebui să devină fără amânare studenţi ai Bibliei 
privind subiectele practice. Ei ar trebui să soarbă şi mai profund 
din izvorul adevărului divin. Ar trebui să studieze cu grijă viaţa lui 
Hristos şi lecţiile Sale de evlavie practică, date pentru binecuvântarea 
tuturor şi concepute să fie regula de vieţuire corectă pentru toţi cei ce 
vor crede în Numele Său. Ei ar trebui să fie plini de spiritul marelui 
lor Exemplu şi să aibă o înţelegere înaltă a ceea ce înseamnă viaţă 
sfântă pentru un urmaş al lui Hristos. 

Hristos a întâmpinat nevoile fiecărei categorii de oameni prin 
subiectele şi maniera Sa de a predica. A cinat şi a locuit şi cu săracii, 
şi cu bogaţii şi S-a interesat de grijile şi ocupațiile oamenilor pentru a 
putea câştiga o cale către inimile lor. Cei învăţaţi şi cei mai străluciți 
erau satisfăcuţi şi încântați de discursurile Sale, care erau totuşi 
atât de lămurite şi simple, încât puteau fi înţelese chiar şi de cea 
mai umilă minte. Hristos S-a folosit de orice ocazie pentru a instrui 
poporul în privinţa acelor învățături şi precepte cereşti care trebuia 
înglobate în viaţa lor şi care i-ar fi deosebit de orice habotnici, tocmai 
din pricina caracterului sfânt şi înălţător al acestora. Aceste lecţii 
care cuprind învățături divine nu sunt scoase în evidenţă aşa cum ar 
trebui pentru a influenţa conştiinţele oamenilor. Aceste predici ale 
lui Hristos le oferă pastorilor, care cred în adevărul prezent, cuvântări 
care se vor dovedi potrivite în aproape orice ocazie. În acestea există 
un material de învăţătură pentru cel ce studiază Biblia, de care nu 
poate fi interesat fără să aibă spiritul Învăţătorului ceresc în propria 
sa inimă. Sunt aici subiecte pe care Hristos le-a prezentat tuturor 
claselor. Mii de oameni, de orice tip de caracter şi orice poziţie 

socială, au fost atraşi şi fermecaţi de chestiunile care au fost puse 
înaintea lor. 

Unii pastori care se află de mult timp în lucrarea de predicare 
a adevărului prezent au suferit mari eşecuri în eforturile lor. Ei şi- 
au format o educaţie de războinici. Au studiat temeinic subiecte 
prin care să aducă argumente pentru obiectul discuţiei şi găsesc o 
mare plăcere în folosirea subiectelor pe care le-au pregătit. Adevărul 
lui Dumnezeu este simplu, clar şi convingător. Este armonios şi, 
pus alături de eroare, străluceşte în toată splendoarea şi puterea 
sa. Consecvenţa lui îl recomandă judecății oricărei inimi în care nu 
există prejudecată. Predicatorii noştri prezintă argumente în favoarea 
adevărului, pe care le-au exersat, şi, dacă nu există piedici, adevărul 
repurtează victoria. Însă mi-a fost arătat că în multe cazuri biata 
unealtă îşi însuşeşte laurii pentru biruinţa câştigată, iar oamenii, 
care sunt mai degrabă pământeşti decât spirituali, laudă şi onorează 
victoria pe care a câştigat-o. 

Cei cărora le place să se angajeze în polemici îşi pierd de obi- 
cei spiritualitatea. Ei nu se încred în Dumnezeu aşa cum ar trebui 
s-o facă. Au teoria adevărului pregătită pentru a-şi biciui cu ea 
adversarul. Sentimente ieşite din propriile lor inimi nesfinţite au 
pregătit numeroase lucruri usturătoare, dure, pe care să le folosească 
în textura biciului lor pentru a-şi irita şi provoca adversarul. Spiritul 
lui Hristos nu are nimic de-a face cu acest lucru. Bine pregătit cu 
argumente convingătoare, participantul la discuţii se crede curând 
suficient de puternic pentru a triumfa în lupta cu adversarul şi Dum- 
nezeu este lăsat în afara problemei. Unii dintre pastorii noştri au 
făcut din polemică principala lor ocupaţie. Când se află în culmea 
agitaţiei stârnite de polemică, ei par plini de energie, se simt puter- 
NICI ŞI vorbesc ca atare; şi în vâltoarea acestei agitaţii, multe lucruri 
sunt recepționate de oameni ca fiind în regulă, când, de fapt, sunt 
fără nici o îndoială rele în sine şi o ruşine pentru cel care s-a făcut 
vinovat de rostirea unor cuvinte atât de nepotrivite pentru un slujitor 
creştin. 

Aceste lucruri au o influenţă rea asupra predicatorilor care se 
folosesc de adevăruri sacre, înalte — adevăruri care se vor dovedi 
fie ca o mireasmă de viaţă spre viaţă, fie ca un miros de moarte 
spre moarte pentru cei ce le ascultă. În general, influenţa pe care 
o au discuţiile contradictorii asupra predicatorilor noştri este de a- 

i face îngâmfaţi şi înălţaţi după propria lor evaluare. Aceasta nu 
este tot. Cei ce iubesc polemicile nu sunt potriviţi să fie păstori 
ai turmei. Ei şi-au antrenat mintea pentru înfruntarea adversarilor 
şi pentru rostirea de sarcasme şi nu se pot cobori pentru a veni în 
ajutorul inimilor care suferă întristate şi au nevoie de mângâiere. De 
asemenea, ei s-au ocupat atât de mult cu argumentaţiile, încât au 
neglijat subiectele practice de care are nevoie turma lui Dumnezeu. 
Ei nu cunosc decât prea puţin predicile lui Hristos, care se leagă de 
viaţa de zi cu zi a creştinului, şi nu sunt decât într-o mică m 

sură dispuşi să le studieze. S-au ridicat deasupra simplităţii lucră- 
rii. Când erau mici în propriii lor ochi, Dumnezeu 1-a ajutat; îngeri ai 
lui Dumnezeu le-au slujit şi au făcut ca lucrările lor să aibă un mare 
succes, convingându-i pe bărbaţi şi femei de adevăr. Educându-şi 
însă mintea pentru discuţii, ei au devenit adesea aspri şi nesimţitori. 
Ei pierd interesul şi compasiunea delicată care ar trebui să însoţească 
întotdeauna eforturile unui pastor al lui Hristos. 

Pastorii cărora le plac dezbaterile sunt în general nepotriviţi pen- 
tru a da ajutor turmei acolo unde este cea mai mare nevoie de ajutor. 
Pentru că au neglijat religia practică în propriile lor inimi Şi vieţi, ei 
nu-şi pot învăţa turma despre acest lucru. Dacă nu există agitaţie, 
ei nu ştiu cum să lucreze; par storşi de puteri. Dacă încearcă să 
vorbească, par să nu ştie cum să prezinte un subiect care este potrivit 
pentru respectiva ocazie. Când ar trebui să prezinte un subiect care 
să hrănească turma lui Dumnezeu şi care să atingă inimile şi să le 
topească, ei se întorc la unele din vechile subiecte stereotipe şi par- 
curg aceleaşi argumente fixe, care sunt aride şi neinteresante. Astfel, 
în loc de lumină şi viaţă, ei aduc întuneric turmei şi, de asemenea, 
propriilor lor suflete. 

Unii pastori de-ai noştri nu cultivă spiritualitatea, ci încurajează 
un spectacol al „zelului“ şi o anumită activitate, care se întemeiază 
pe un fundament nesigur. În acest veac, este nevoie de pastori care 
judecă lucrurile cu calm şi profunzime, care să unească devotamen- 
tul, conştiinciozitatea şi credinţa lor cu activitatea şi zelul. Cele două 
grupe de calităţi, gândirea şi devotamentul pe de o parte, activitatea 
şi zelul pe de altă parte, ar trebui să meargă mână în mână. 

Pastorii cărora le plac polemicile sunt cei mai puţin vrednici de 
încredere dintre noi, pentru că nu se poate conta pe ei când lucrarea 
devine dificilă. Aduceţi-i numai într-un loc în care nu este decât un 

slab interes şi vor da pe faţă o lipsă de curaj, de zel şi de preocupare 
reală. Ei depind tot atât de mult de înviorarea şi împrospătarea prin 
agitația produsă de discuţii sau împotriviri, cum depinde beţivul 
de paharul său. Aceşti pastori au nevoie de o nouă convertire. Au 
nevoie să soarbă din apele ce curg neîncetat din Stânca veşnică. 
Bunăstarea veşnică a păcătoşilor a fost motivaţia comportamen- 
tului lui Isus. El a umblat peste tot, făcând bine. Bunăvoinţa era viaţa 
sufletului Său. Nu numai că a făcut bine tuturor celor care au venit 
la El, apelând la mila Sa, ci i-a căutat El Însuşi cu perseverenţă. Nu a 
fost niciodată încântat de aplauze sau deprimat din pricina criticilor 
sau dezamăgirilor. Când Se confrunta cu cea mai puternică împo- 
trivire şi cu tratamentul cel mai crud, El era plin de curaj. Cea mai 
importantă cuvântare pe care ne-a oferit-o Inspirația a fost rostită de 
Hristos unei singure ascultătoare. Pe când se aşeza lângă fântână ca 
să Se odihnească, pentru că era obosit, a venit o femeie samariteancă 
să scoată apă; El a văzut o ocazie de a-i atinge mintea şi, prin ea, 
de a ajunge la mintea samaritenilor, care se aflau în mare întuneric 
şi rătăcire. Deşi obosit, El a prezentat adevărurile Împărăției Sale 
spirituale, care au încântat-o pe femeia păgână şi au umplut-o de 
admiraţie pentru Hristos. Ea s-a dus şi le-a spus tuturor: ,Veniți 
să vedeţi un Om care mi-a spus tot ce am făcut; nu cumva Acesta 
este Hristos?“ Mărturia acestei femei i-a adus pe mulți să creadă în 
Hristos, convertindu-se. Prin declaraţia ei, mulți au venit să audă cu 
urechile lor şi au crezut din pricina cuvântului auzit de la El. 
Oricât de mic ar fi numărul ascultătorilor interesaţi, dacă inima 
este atinsă şi înţelegerea lor deschisă, ei pot face, asemenea samari- 
tencei, o declaraţie care va stârni interesul a sute de persoane dornice 
să cerceteze pe cont propriu. Când se lucrează în unele locuri pentru 
a stârni interesul, vor fi multe descurajări. Însă, dacă la început pare 
să existe o prea mică preocupare, acest lucru nu reprezintă dovada 
că te-ai înşelat în privinţa datoriei şi locului de desfăşurare a lucrării. 
Dacă interesul creşte treptat, iar oamenii acţionează în deplină cu- 
noştinţă, nu din impuls, ci din principiu, preocuparea lor este mult 
mai sănătoasă şi mai durabilă decât atunci când se creează dintr-o 
dată o mare agitaţie şi interes, iar simţămintele sunt provocate prin 
audierea unei dezbateri, a unei polemici virulente între susţinătorii 
ambelor păreri, pro şi contra adevărului. Se creează astfel o împotri- 
vire aprigă, se iau poziţii şi hotărâri rapide. Rezultatul constă într-o 

stare de lucruri pătimaşă. Este nevoie de o deliberare şi o judecată 
plină de calm. Faceţi ca această stare de agitaţie să se stingă sau 
lăsaţi să se producă un şoc printr-o conducere nechibzuită a lucrării 
— şi interesul nu va mai putea fi stârnit niciodată. Sentimentele şi 
reacţiile de solidaritate ale oamenilor au fost provocate, însă con- 
ştiinţele lor nu au fost mişcate şi inimile lor nu au fost zdrobite şi 
smerite înaintea lui Dumnezeu. 

Când prezintă adevărul nepopular, lucru care presupune o cruce 
grea, predicatorii ar trebui să fie atenţi ca fiecare cuvânt să fie aşa 
cum l-ar vrea Dumnezeu. Aceste cuvinte ale lor ar trebui să nu fie 
niciodată tăioase. Ei ar trebui să prezinte adevărul în umilinţă, cu 
cea mai adâncă iubire pentru suflete şi cu o dorinţă profundă pentru 
salvarea lor şi să lase ca însuşi adevărul să taie. Nu ar trebui să-i 
sfideze pe slujitorii altor denominaţiuni şi nici să caute să-i provoace 
la o polemică. Ei nu ar trebui să ia o poziţie asemănătoare cu aceea 
a lui Goliat, când a sfidat oştile lui Israel. Israel nu l-a sfidat pe 
Goliat, ci Goliat s-a lăudat cu mândrie împotriva lui Dumnezeu şi a 
poporului Său. Sfidările, lăudăroşenia şi invectivele trebuie să vină 
din partea împotrivitorilor adevărului care iau poziţia lui Goliat. Însă 
nimic din acest spirit nu ar trebui să se vadă la aceia care au fost 
trimişi de Dumnezeu să vestească ultima solie de avertizare unei 
lumi pierdute. 

Goliat se încredea în armura sa. Îngrozea oştile lui Israel prin 
lăudăroşenia lui sfidătoare, sălbatică, în timp ce îşi expunea extra- 
ordinara sa armură, care era tăria lui. David, în umilinţa şi zelul lui 
pentru Dumnezeu şi poporul Său, s-a oferit să-l înfrunte pe acest 
lăudăros. Saul a consimţit şi i-a oferit lui David propria lui armură 
împărătească. Acesta n-a vrut s-o poarte. A lăsat deoparte armura 
împăratului, căci nu era deprins cu ea. El era deprins cu Dumnezeu 
şi, încrezându-se în El, câştigase victorii deosebite. Dacă şi-ar fi pus 
armura lui Saul, ar fi dat impresia că este un războinic, când nu era 
decât micul David care păştea oile. El a avut grijă ca nu cumva biru- 
ina să-i fie pusă în seama armurii lui Saul; căci încrederea lui era în 
Domnul lui Israel. El şi-a ales câteva pietre de la pârâu şi, cu praştia 
şi toiagul său, singurele lui arme, s-a dus în Numele Dumnezeului 
lui Israel pentru a-l înfrunta pe războinicul înarmat. 

Goliat l-a disprețuit pe David; căci înfăţişarea lui era aceea a unui 
simplu tinerel neînvăţat în ale războiului. Goliat proferă înjurături la 

adresa lui David şi îl blestemă în numele dumnezeilor lui. Simţea 
că era un afront la adresa demnităţii lui să vină în întâmpinarea sa 
un adolescent, fără să poarte măcar o armură. Se lăudă cu ceea ce 
avea să-i facă. David nu s-a supărat pentru că era privit ca fiind 
atât de neînsemnat şi nici n-a tremurat la auzul îngrozitoarelor lui 
ameninţări, ci a răspuns: „Iu vii împotriva mea cu sabie, cu suliță 
şi cu pavăză, iar eu vin împotriva ta în Numele Domnului oştirilor, 
Dumnezeul oştirii lui Israel, pe care ai sfidat-o“. David îi spune lui 
Goliat că, în Numele Domnului, îi va face chiar lucrurile cu care el 
însuşi a fost ameninţat. „Şi toată mulţimea aceasta va şti că Domnul 
mântuieşte nu prin sabie, nici prin suliță; ci lupta este a Domnului şi 
El vă dă în mâinile noastre.“ 

Predicatorii noştri nu ar trebui să fie sfidători şi să provoace 
discuţii. Sfidarea să vină din partea celor ce se împotrivesc adevă- 
rului lui Dumnezeu. Mi s-a arătat că fratele K. şi alţi pastori s-au 
comportat prea mult ca Goliat. Şi apoi, după ce au îndrăznit şi au 
provocat discuţii, s-au încrezut în argumentările lor pregătite dina- 
inte, aşa cum a vrut Saul ca David să aibă încredere în armura sa. 
Ei nu s-au încrezut, ca umilul David, în Dumnezeul lui Israel, fă- 
când din EI tăria lor, ci au înaintat încrezători şi lăudăroşi ca Goliat, 
preamărindu-se pe ei înşişi şi neascunzându-se în spatele lui Isus. Ei 
ştiau că adevărul este puternic şi, prin urmare, nu şi-au umilit inimile 
şi nu s-au lăsat cu credinţă în mâinile lui Dumnezeu, pentru ca El să 
dea adevărului biruinţa. Ei s-au lăsat pradă euforiei şi şi-au pierdut 
echilibrul; discuţiile au fost adesea lipsite de succes, iar rezultatul a 
fost un rău provocat propriilor lor suflete şi sufletelor altora. 

Mi s-a arătat că unii dintre pastorii noştri tineri capătă o pasiune 
pentru polemică şi că, dacă nu vor vedea primejdia, acest lucru se 
va dovedi o capcană pentru ei. Mi s-a arătat că fratele L. este în 
mare primejdie. El îşi educă mintea într-o direcţie greşită. Se află 
în pericol de a se ridica deasupra simplităţii lucrării. Dacă, atunci 
când îmbracă armura lui Saul, are înţelepciunea lui David de a o 
lăsa totuşi deoparte din pricină că nu este învăţat cu ea, îşi poate 
reveni înainte de a merge prea departe. Aceşti tineri predicatori 
ar trebui să studieze atât învăţăturile practice ale lui Hristos, cât şi 
cele teoretice şi să înveţe de la Isus că pot dobândi harul, blândeţea, 
umilinţa şi duhul Său smerit. Dacă ei, asemenea lui David, sunt 
aduşi într-o situaţie în care cauza lui Dumnezeu le cere cu adevărat 

să înfrunte pe unul care sfidează pe Israel şi dacă înaintează în 
puterea lui Dumnezeu, încrezându-se cu totul în EI, El îi va purta 
prin încercare şi va face ca adevărul Său să triumfe într-un mod 
slăvit. Hristos ne-a dat un exemplu. „Arhanghelul Mihail, când se 
împotrivea diavolul şi se certa cu el pentru trupul lui Moise, n-a 
îndrăznit să rostească împotriva lui o judecată de ocară, ci doar a zis: 
«Domnul să te mustre!»“ 

De îndată ce un predicator părăseşte poziţia pe care ar trebui 
s-o ocupe întotdeauna un slujbaş creştin şi se coboară la atitudinea 
comică de a stârni râsul şi a-l îndrepta împotriva adversarului său sau 
când este sarcastic şi tăios şi îl insultă el face ceea ce Mântuitorul 
lumii nu a îndrăznit să facă; căci el intră pe terenul inamicului. 
Predicatorii care se luptă cu împotrivitorii adevărului lui Dumnezeu 
nu au de dat piept numai cu oamenii, Ci şi cu Satana şi cu legiunea 
lui de îngeri răi. Satana caută orice prilej de a se folosi spre avantajul 
propriu de predicatorii care susţin adevărul, iar când aceştia nu îşi 
mai pun toată încrederea în Dumnezeu şi cuvintele nu sunt în spiritul 
şi iubirea lui Hristos, îngerii lui Dumnezeu nu-i pot întări şi lumina. 
Atunci îi lasă în puterea lor proprie, iar îngerii răi îi învăluie în 
întuneric; din acest motiv, împotrivitorii adevărului par să fie în 
avantaj, iar discuţia face mai mult rău decât bine. 

Servii lui Dumnezeu ar trebui să se apropie mai mult de El. Frații 
K., L., M. şi N. ar trebui să cultive mai degrabă evlavia personală 
decât să încurajeze iubirea pentru polemică. Ei ar trebui să caute 
să devină păstori ai turmei decât să se educe în direcţia creării unei 
stări de agitaţie, manipulând sentimentele poporului. Aceşti fraţi 
sunt în pericolul de a deveni dependenţi mai mult de popularitatea 
lor şi de succesul de care se bucură în rândurile poporului ca oratori 
inteligenţi decât de faptul că sunt lucrători umili şi credincioşi şi 
urmaşi blânzi şi devotați ai lui Hristos, împreună lucrători cu El. 


Primejdii şi îndatoriri ale tinerilor 


Mărturie către doi tineri 


În decembrie trecut mi s-au arătat primejdiile şi ispitele tinerilor. 
Cei doi fii mai tineri ai tatălui O. au nevoie de convertire. Au nevoie 
să moară zilnic faţă de eu. Pavel spune: „Eu mor în fiecare zi.“ 
Aceasta este exact experienţa de care au nevoie aceşti tineri. Se află 
în primejdia de a trece cu vederea îndatoririle prezente şi de a neglija 
educaţia esenţială pentru viaţa practică. Ei privesc educaţia luată din 
cărți ca fiind chestiunea cea mai importantă de care trebuie să se 
ocupe pentru a avea succes în viaţă. 

Aceşti tineri au acasă îndatoriri pe care le trec cu vederea. Ei 
nu au învăţat să se ocupe de datorii şi să-şi asume răspunderile din 
cămin, răspunderi pe care nimeni altcineva nu trebuie să le poarte. Ei 
au o mamă credincioasă, practică, mamă care a purtat multe poveri 
pe care fiii săi nu ar fi trebuit s-o lase să le poarte. Făcând acest lucru, 
ei nu şi-au onorat mama. Nu au împărțit poverile cu tatăl, după cum 
era de datoria lor, şi au neglijat să-l cinstească aşa cum ar fi trebuit s- 
o facă. Ei îşi urmează înclinațiile mai degrabă decât datoria. Au mers 
pe calea egoismului în vieţile lor, evitând poverile şi truda, şi n-au 
reuşit să obţină o experienţă valoroasă, de care nu-şi pot permite să 
se lipsească dacă vor să aibă succes în viaţă. N-au simţit importanţa 
faptului de a fi credincioşi în lucrurile mici şi nici nu s-au simţit 
obligaţi faţă de părinţii lor să fie oneşti, conştiincioşi şi credincioşi în 
datoriile umile, neînsemnate ale vieţii, datorii care stau chiar înaintea 
lor pe cărarea pe care merg. Ei privesc deasupra ramurilor comune 
ale cunoaşterii, atât de necesare pentru viaţa practică. 

Dacă aceşti tineri doresc să fie o binecuvântare în vreun loc 
anume, atunci acesta ar trebui să fie chiar în căminul lor. Dacă ei se 
lasă purtaţi de înclinațiile lor în loc să se lase călăuziţi de hotărârile 
prevăzătoare ale unei raţiuni treze, ale unei judecăţi sănătoase şi 
conştiinţe luminate, nu pot fi o binecuvântare nici pentru societate, 
nici pentru familia tatălui lor, iar speranţele pe care şi le fac pentru 

lumea aceasta şi pentru cealaltă, mai bună, pot fi periclitate. Mulţi 
tineri îşi fac impresia că prima parte a vieţii lor nu este menită 
purtării unor griji, ci irosirii în distracţii frivole, glume, ranchiune 
şi îngăduinţe nesăbuite. În timp ce sunt în mijlocul nebuniei şi 
răsfăţului simţurilor, unii nu se mai gândesc la nimic altceva decât 
la mulţumirea de moment care decurge din acestea. Dorinţa pe 
care o au pentru amuzament şi iubirea lor pentru compania altora, 
pentru flecăreală şi râsete cresc dacă sunt îngăduite şi tinerii îşi pierd 
orice plăcere pentru realităţile responsabile ale vieţii, iar îndatoririle 
familiale li se par neinteresante. Nici un fel de schimbare nu le 
satisface mintea pe deplin şi devin agitaţi, capricioşi şi iritabili. 
Aceşti tineri ar trebui să simtă că este o datorie să-şi facă familia 
fericită şi voioasă. Ar trebui să aducă în locuinţa lor raze de soare, iar 
nu o umbră prin inutilele bombăneli şi nemulţumirea lor întunecată. 

Aceşti tineri ar trebui să-şi amintească faptul că sunt răspunzători 
pentru toate privilegiile de care s-au bucurat; că vor da socoteală 
pentru modul în care au folosit timpul şi că vor răspunde foarte exact 
de felul în care şi-au pus în practică înzestrările. Ei pot întreba: „N- 
avem voie să ne bucurăm în vreun fel de amuzament sau recreare? 
Doar să muncim, să muncim, să muncim, fără nimic altceva?“ Orice 
tip de amuzament în care se pot angaja, cerând în credinţă bine- 
cuvântarea lui Dumnezeu asupra lui, nu va fi periculos. Însă orice 
amuzament care îi face incapabili de rugăciunea tainică, de închinare 
la altarul rugăciunii sau de participarea la adunările de rugăciune nu 
este sigur, ci, dimpotrivă, primejdios. O schimbare care să survină în 
urma unei munci fizice care a pus greu la încercare puterile trupului 
poate fi foarte utilă pentru un timp, pentru ca apoi să se poată iarăşi 
angaja în muncă, prestând cu mai mult succes efortul. Însă odihna 
totală se poate dovedi inutilă, ba chiar este posibil să nu fie urmată de 
cele mai bune rezultate, când este vorba de tăria fizică. Ei nu trebuie 
să-şi risipească preţioasele lor momente nici chiar atunci când sunt 
epuizați de un singur fel de muncă. Atunci pot să caute să facă ceva 
care să nu fie atât de obositor, dar care se va dovedi o binecuvântare 
pentru mama şi surorile lor. Uşurând grijile acestora, luând asupra 
lor poverile cele mai grele pe care sunt nevoite să le poarte, ei pot 
descoperi acel tip de amuzament care izvorăşte din principiu şi care 
le va oferi o fericire adevărată, iar timpul lor nu va mai fi petrecut 
cu nimicuri sau cu îngăduinţe egoiste. Timpul poate fi întotdeauna 

folosit spre avantajul lor, iar ei pot fi în mod constant împrospătați 
prin ceva variat şi în acelaşi timp răscumpărând timpul, astfel încât 
fiecare moment va da o bună mărturie oricui. 

Voi v-aţi gândit că cel mai important lucru era să obţineţi o 
educaţie în ştiinţe. Nu este o virtute să fii neştiutor, iar cunoaşterea nu 
va opri neapărat creşterea creştină; însă, dacă o căutaţi din principiu, 
având înaintea voastră obiectivul potrivit şi simţindu-vă obligaţi faţă 
de Dumnezeu să vă folosiţi talentele pentru a face bine altora şi a 
răspândi slava Sa, cunoaşterea vă va ajuta să atingeţi acest scop; vă 
va ajuta să puneţi la lucru puterile pe care vi le-a dat Dumnezeu şi 
să le folosiţi în slujba Sa. 

Dar, tinerilor, dacă dobândiţi cunoştinţe atât de multe şi totuşi 
nu le folosiţi într-un scop practic, obiectivul vostru nu este atins. 
Dacă, în timp ce obţineţi o educaţie, deveniți atât de absorbiți de 
studiile voastre, încât neglijaţi rugăciunea şi privilegiile religioase, 
devenind neatenţi şi indiferenți faţă de bunăstarea sufletelor voastre, 
dacă încetaţi să mai învăţaţi la şcoala lui Hristos, vă vindeţi dreptul 
de întâi născuţi pentru un blid de linte. 

Nu trebuie pierdut din ochi nici o clipă scopul pentru care vă 
faceţi o educaţie. Ar urma de aici ca voi să vă dezvoltați şi să vă 
dirijaţi în aşa fel înzestrările, încât să fiţi şi mai mult de folos şi 
să-i binecuvântaţi pe alţii în măsura în care vă permite destoinicia 
voastră. Dacă, prin obţinerea cunoştinţelor, vă sporiţi iubirea de 
sine şi înclinația de a vă eschiva să purtaţi răspunderi, vă este mai 
bine fără o educaţie. Dacă iubiţi şi idolatrizaţi cărțile, îngăduind ca 
acestea să se pună între voi şi datoriile voastre, astfel încât simţiţi o 
reţinere când trebuie să lăsaţi studiul şi cititul pentru a face o muncă 
de primă importanţă, o muncă pe care cineva trebuie să o facă, ar 
trebui să vă înfrângeţi dorinţa de a studia şi să cultivați dragostea 
de a face acele lucruri pentru care acum nu simţiţi nici un interes. 
Cel ce este credincios în lucrurile mici va fi credincios şi în lucrurile 
mari. 

Trebuie să cultivați iubirea şi afecțiunea faţă de părinții, fraţii şi 
surorile voastre. „Iubiţi-vă unii pe alţii cu o dragoste frăţească. În 
cinste, fiecare să dea întâietate altuia. În sârguinţă, fiţi fără preget. 
Fiţi plini de râvnă cu duhul. Slujiţi Domnului. Bucuraţi-vă în nă- 
dejde, fiți răbdători în necaz. Stăruiţi în rugăciune. Ajutaţi pe sfinţi, 
când sunt în nevoie. Fiţi primitori de oaspeţi.“ Tinerilor, nu vă puteţi 

permite să sacrificați interesele voastre veşnice pentru studii. Poate 
că profesorii voştri vă stimulează prin aplauze şi se poate să fiți 
amăgiţi de sofismele lui Satana. S-ar putea să fiți conduşi pas cu pas 
să căutaţi perfecțiunea şi să obţineţi aprobarea profesorilor voştri, 
însă cunoştinţele voastre despre viaţa divină şi religia practică, din 
experienţă, vor fi din ce în ce mai sărace. În faţa îngerilor înălţaţi, în 
faţa Creatorului universului, în faţa lui Hristos, Maiestatea cerului, 
numele voastre menţionate în rapoarte vor sta într-o lumină foarte 
proastă. Împotriva lor vor fi înregistrate păcate, greşeli, eşecuri, ne- 
glijenţe şi o asemenea ignoranță în ce priveşte cunoaşterea spirituală, 
încât Tatăl, Fiul Său Isus, Apărătorul nostru şi îngerii slujitori ar fi 
ruşinaţi să vă primească în chip de copii ai lui Dumnezeu. 

Participând la cursuri, sunteţi expuşi la o varietate de ispite, care 
nu v-ar ameninţa în familie, în casa tatălui vostru, sub supravegherea 
unor părinți cu frică de Dumnezeu. Dacă acasă vă rugaţi de două 
sau trei ori pe zi pentru har, ca să scăpaţi de stricăciunea care există 
în lume prin poftă, trebuie să vă rugaţi cu atât mai mult, mai serios 
şi constant când vă aflaţi la studii, expuşi ispitelor şi influențelor rele 
care umplu şcolile în acest veac degenerat, întrucât mediul în care 
vă aflaţi este mult mai nefavorbil formării caracterului creştin. 

Aceşti tineri nu au suficientă tărie creştină de caracter; aşa stau 
lucrurile în special cu A.O. El nu este aşezat, înrădăcinat şi statornicit 
în adevăr. S-a prins atât de slab de Dumnezeu, încât nu a primit tărie 
şi lumină de sus, ci a tot strâns întuneric în sufletul său. A auzit atât de 
mult vorbindu-se cu necredinţă şi a manifestat atât de puţin interes 
practic pentru adevăr, încât nu este pregătit să dea socoteală de 
nădejdea care este în el. Este instabil, ca o trestie care tremură în vânt. 
Are o inimă bună, dar iubeşte totuşi distracţiile, lenevia şi tovărăşia 
tinerilor săi prieteni. Şi-a îngăduit această înclinaţie, sacrificând 
interesul propriului său suflet. Frate al meu, este important să eviţi 
să intri prea mult în societatea tinerilor nereligioşi. Cultivarea minţii 
şi inimii tale, împreună cu datoriile practice ale vieţii reclamă ca o 
mare parte din timpul tău să fie petrecut în societatea celor care, prin 
conversaţie şi credinţă, îți sporesc propria ta credinţă şi iubirea de 
adevăr. 

Ai încercat să te eliberezi de restricţiile pe care le presupune 
credinţa în adevăr, însă nu ai îndrăznit să mergi prea departe în 
necredinţa ta. Prea adesea ai ales uşurătatea lumii şi societatea 

persoanelor în viaţa cărora nu există obiceiul de a medita, religia 
fiind exclusă, iar tu ai fost asociat şi în scopuri, şi în intenţii cu acea 
clasă de oameni care fac de ruşine adevărul. Nu eşti suficient de 
puternic în credinţă şi în scopurile propuse pentru a te afla într-o 
asemenea companie. Pentru a-ţi omori timpul, te-ai complăcut într- 
un spirit de frivolitate, care ţi-a provocat un mare rău, slăbindu-ţi 
conştiinţa. Cauţi aprobarea altora. Dacă o dobândegşti într-un mod 
onorabil, nu este un păcat atât de mare; însă te afli în pericolul de 
a-l amăgi pe unii şi pe tine însuţi; ai nevoie să te controlezi în acest 
punct şi să ai grijă să meriţi toate încuviinţările pe care le primeşti. 
Dacă eşti aprobat pentru principule tale solide şi valoare morală, 
atunci e câştigul tău. Dacă însă eşti linguşit, curtat şi flatat pentru 
că poţi ţine discursuri strălucite şi poţi face remarci potrivite, pentru 
că eşti plin de viaţă, şi nu pentru valoarea ta intelectuală şi morală, 
vei fi considerat de către cei evlavioşi şi înţelepţi drept un obiect 
al milei mai degrabă decât al invidiei. Ar trebui să te păzeşti de 
linguşeală. Oricine este îndeajuns de nesăbuit să te laude nu-ţi poate 
fi un adevărat prieten. Prietenii tăi adevăraţi te vor avertiza, îndemna 
fierbinte, atenţiona şi îţi vor mustra greşelile. 

Ţi-ai expus mintea unei necredinţe întunecate. Închide-ţi min- 
tea acum în teama de Dumnezeu. Caută dovezile, stâlpii credinţei 
noastre, şi prinde-te de ele cu putere. Ai nevoie de această încredere 
în adevărul prezent, căci acesta se va dovedi o ancoră pentru tine. 
Va da caracterului tău energia, eficienţa şi acea nobilă demnitate 
care va impune respect. Încurajează obiceiurile sârguinţei. Ai mari 
lacune aici. Atât tu, cât şi fratele tău aveţi idei strălucite de obţi- 
nere a succesului, dar amintiţi-vă că singura voastră nădejde este în 
Dumnezeu. S-ar putea ca uneori perspectivele să vi se pară ademe- 
nitoare, dar anticipările care vă ridică deasupra datoriilor familiale 
simple şi umile şi deasupra îndatoririlor religioase se vor dovedi o 
catastrofă. Voi, dragii mei prieteni mai tineri, trebuie să vă smeriţi 
inimile înaintea lui Dumnezeu şi să obţineţi o bogată şi valoroasă 
experienţă în viaţa de creştin, continuând pe calea cunoaşterii Dom- 
nului şi binecuvântându-i pe alţii printr-o viaţă zilnică de o curăţenie 
desăvârşită, de integritate nobilă şi de perfecţiune în îndeplinirea 
datoriei de creştin şi a celei legate de viaţa practică. Ai datorii de 
împlinit în cămin; ai de dus responsabilităţi de care încă nu te-ai 
atins. 

Veţi culege ceea ce veți semăna. Aceşti tineri seamănă acum 
sămânța. Fiecare faptă din viețile lor, fiecare cuvânt rostit reprezintă 
o sămânță pentru bine sau rău. Recolta va fi după tipul seminţei folo- 
site. Dacă îşi vor îngădui pasiuni nechibzuite, lascive, stricate sau vor 
ceda satisfacerii apetitului sau înclinației inimilor lor nesfințite, dacă 
vor nutri mândria sau principiile greşite şi vor îndrăgi obiceiurile 
necredincioşiei sau desfrânării, vor culege o recoltă îndestulătoare 
de remuşcări, ruşine şi disperare. 

Îngeri ai lui Dumnezeu caută să-i aducă pe aceşti tineri acolo 
unde să strige cu sinceritate către Domnul: „Iu să fii călăuza tinereţii 
mele.“ Îngerii îi invită şi caută să-i păzească de capcanele lui Satana. 
Cerul poate fi al lor, dacă vor căuta să-l obţină. O cunună de slavă 
nemuritoare va fi a lor, dacă vor da totul pentru cer. 

Frate F., influenţa ta nu a fost de natură să onoreze cauza ade- 
vărului prezent. Dacă ai fi fost sfinţit de adevărul pe care-l predici 
altora, ai fi fost de zece ori mai folositor cauzei lui Dumnezeu decât 
ai fost până acum. Te-ai bizuit atât de mult pe stârnirea senzaţie, 
încât fără acest lucru nu ai decât puţin curaj. Aceste stări de mare 
agitaţie şi provocare a interesului prin senzaţional constituie tăria, 
slava şi succesul tău ca lucrător; acestea însă nu sunt plăcute înaintea 
lui Dumnezeu. Străduinţele tale în această direcţie sunt rareori ceea 
ce te amăgeşti singur că sunt. 

O cercetare atentă descoperă faptul că nu sunt de adunat decât 
câţiva snopi în urma acestor întâlniri extrem de palpitante. Şi cu 
toate acestea, din experienţa întreagă a trecutului nu ai învăţat că 
trebuie să-ţi schimbi modul de lucru. Ai fost încet când a fost vorba 
să înveţi cum să-ţi organizezi viitoarele lucrări în aşa fel, încât să 
eviţi greşelile din trecut. Motivul acestui lucru a fost că, asemenea 
alcoolicului, iubeşti stimulentul acestor întâlniri de senzaţie; tânjeşti 
după ele tot aşa cum tânjeşte beţivul după un pahar de tărie, care să-i 
sporească puterile secătuite. Aceste dezbateri care stârnesc agitaţie 
sunt luate drept zel pentru Dumnezeu şi iubire de adevăr. Aproape 
că n-ai avut deloc parte de Duhul lui Dumnezeu care să sprijine 
eforturile tale. Dacă L-ai avea pe Dumnezeu cu tine în toate mişcările 
pe care le faci şi dacă ai simţi o povară pentru suflete, dacă ai avea 
înţelepciunea să foloseşti cu iscusinţă aceste ocazii incitante pentru 
a îndrepta cu hotărâre suflete către Împărăţia lui Hristos, ai putea 
vedea roadele muncii tale, iar Dumnezeu ar fi slăvit. Sufletul tău ar 
trebui să strălucească de spiritul adevărului pe care-l prezinţi altora. 
După ce ai lucrat pentru a convinge sufletele de cerinţele pe care 
le are Legea lui Dumnezeu faţă de ele, învăţându-le pocăinţa faţă 
de Dumnezeu şi credinţa în Hristos, lucrarea ta este abia la început. 
Prea adesea te sustragi de la desăvârşirea lucrării şi laşi ca alţii să 
ridice o povară grea, aceea de a termina lucrarea pe care tu ar fi 
trebuit s-o termini. Spui că nu eşti apt să finalizezi lucrarea. Atunci, 

cu cât mai repede devii apt să porţi poverile unui păstor, sau pastor, 
al turmei, cu atât mai bine. 

Ca păstor adevărat, ar trebui să te disciplinezi să lucrezi cu mintea 
oamenilor şi să dai porţia de hrană la timpul cuvenit fiecărui membru 
al turmei lui Dumnezeu. Ar trebui să ai grijă şi să studiezi, pentru a 
avea o rezervă de subiecte practice, pe care le-ai cercetat şi pe care le 
poţi aborda şi prezenta poporului în spiritul unei maniere simple şi 
însoţite de putere, la timpul şi în locul potrivit, după cum este nevoie. 
N-ai fost bine pregătit cu subiecte din cuvântul inspirat în ce priveşte 
toate faptele bune. Când turma a avut nevoie de hrană spirituală, ai 
prezentat în mod frecvent vreunul din subiectele de dispută, care era 
la fel de potrivit pentru ocazia respectivă ca şi un discurs privitor la 
politica de stat. Dacă ţi-ai propune şi ţi-ai educa mintea să cunoşti 
subiectele pe care ţi le-a furnizat din belşug Cuvântul lui Dumnezeu, 
ai putea zidi cauza lui Dumnezeu hrănind turma cu alimente potrivite 
şi care i-ar da sănătate şi tărie spirituală. 

Mai ai încă de deprins lucrarea unui adevărat păstor. Când vei 
înţelege aceasta, cauza şi lucrarea lui Dumnezeu vor apăsa asupra 
ta cu o asemenea greutate, încât nu vei mai avea chef să râzi şi să 
glumegşti şi să te prinzi în discuţii uşuratice. Un pastor al lui Hristos 
care duce o povară corespunzătoare a lucrării şi este pătruns de un 
simţământ înalt al caracterului nobil şi al sfinţeniei misiunii sale nu 
va fi înclinat să fie uşuratic şi neatent cu mieii turmei. 

Un păstor adevărat va fi interesat de tot ceea ce se leagă de 
bunăstarea turmei, de hrănirea, călăuzirea şi apărarea ei. 

Se va comporta cu multă înţelepciune şi va manifesta o conside- 
raţie duioasă faţă de toţi, fiind amabil şi dovedind simpatie pentru 
fiecare, mai ales pentru cei ispitiţi, năpăstuiţi şi disperaţi. În loc 
să tratezi aceste categorii cu compasiunea cerută de fiecare dintre 
aceste cazuri deosebite şi de neputinţele lor, tu, fratele meu, ai ne- 
socotit această clasă, în timp ce, în general, i-ai împins pe alţii să 
îi mângâie. „După cum nici Fiul omului n-a venit să I se slujească, 
ci El să slujească şi să-Şi dea viaţa ca răscumpărare pentru mulţi.“ 
„Adevărat, adevărat vă spun, robul nu este mai mare decât domnul 
său, nici apostolul mai mare decât cel ce l-a trimis.“ „S-a dezbrăcat 
pe Sine Însuşi şi a luat chip de rob, făcându-Se asemenea oameni- 
lor.“ „Noi, care suntem tari, suntem datori să răbdăm slăbiciunile 
celor slabi, şi să nu ne plăcem nouă înşine. Fiecare din noi să placă 

aproapelui în ce este bine, în vederea zidirii altora. Căci şi Hristos 
nu Şi-a plăcut Lui Însuşi; ci, după cum este scris: «Ocările celor ce 
Te ocărăsc pe Tine au căzut peste Mine.»“ 

Nu este lucrarea unui slujitor al Evangheliei aceea de a domni 
peste moştenirea lui Dumnezeu, ci, cu smerenie a minţii, cu blândeţe 
şi îndelungă răbdare, să roage fierbinte, să mustre şi să dojenească, 
cu toată îngăduinţa şi învăţătura. Ce relaţie va fi între versetele de 
mai Sus şi viaţa ta de până acum? Ai cultivat o dispoziţie egoistă 
aproape toată viaţa. Te-ai căsătorit cu o femeie care are o voinţă ne- 
clintită, încăpăţânată. Dispoziţia ei firească era profund egoistă. Fraţi 
amândoi iubitori de sine şi faptul că v-aţi unit interesele nu a ajutat 
în cazul nici unuia dintre voi, ci a mărit primejdia pentru amândoi. 
Nici unul dintre voi nu era caracterizat prin conştiinciozitate şi nici 
unul nu avea înaintea sa teama de Dumnezeu într-o înaltă măsură. 
Iubirea şi îngăduinţa de sine, acestea au fost principiile care v-au 
stăpânit. Amândoi aţi fost atât de puţin consacraţi lui Dumnezeu, 
încât nu aţi putut fi de folos unul altuia. Aţi vrut fiecare să vă faceţi 
poftele; amândoi aţi vrut să fiţi linguşiţi, ridicaţi în slăvi şi sluji. 

Domnul a văzut primejdiile în care vă aflaţi şi v-a trimis iarăşi 
şi iarăşi avertizări prin Mărturii, pentru a şti că interesele voastre 
veşnice sunt în pericol, dacă nu biruiţi iubirea de sine şi nu faceţi 
ca voinţa voastră să fie una cu voinţa lui Dumnezeu. Dacă ai fi luat 
aminte la mustrările şi avertizările venite de la Domnul, dacă te-ai 
fi întors cu totul din calea ta, făcând o schimbare totală, soţia ta 
nu s-ar afla acum în capcana vrăjmaşului, lăsată de Dumnezeu să 
creadă puternicele amăgiri ale lui Satana. Dacă ai fi urmat lumina 
pe care a dat-o Dumnezeu, ai fi acum un lucrător puternic şi eficient 
în cauza lui Dumnezeu, apt să împlineşti de zece ori mai mult decât 
ai acum competenţa să faci. Ai devenit slab pentru că nu ai îndrăgit 
lumina. N-ai fost capabil să deosebeşti glasul adevăratului Păstor de 
cel al unui străin decât în puţine ocazii. Neglijenţa ta de a umbla în 
lumină a adus întuneric asupra ta, iar conştiinţa, adesea încălcată, 
este amorţită. 

Soţia ta nu a vrut şi nu a urmat lumina pe care Domnul, în 
îndurarea Sa, i-a trimis-o. Ea a disprețuit mustrarea şi a închis ea 
însăşi uşa prin care vocea Domnului se făcea auzită, dându-i sfaturi 
şi avertizând-o. Satana a fost mulţumit şi nimic nu l-a oprit de la a-i 

câştiga încrederea şi, prin amăgirile lui plăcute, măgulitoare, de a o 
duce în robie după placul lui. 

Domnul ţi-a trimis o mărturie că soţia ta ţi-a fost o piedică în 
toate lucrările tale şi că nu ar trebui s-o laşi să te însoţească, dacă nu 
ai dovada cea mai clară că este o femeie convertită, transformată prin 
înnoirea minţii ei. Apoi ai simțit că aveai un motiv să ceri o casă; al 
folosit această mărturie ca scuză şi ai lucrat în consecinţă, deşi nu 
aveai nevoie de propria ta casă. Soţia ta avea de împlinit îndatoriri 
faţă de părinţii ei, îndatoriri pe care le-a neglijat toată viaţa. Dacă 
ar fi acceptat să se achite cu bucurie de aceste îndatoriri îndelung 
neglijate, n-ar fi acum lăsată în robia lui Satana, pentru a-i împlini 
Voia şi a-şi corupe inima şi sufletul în slujba lui. 

Nevoia de a avea un cămin era închipuită, ca multe alte presupuse 
nevoi ale tale. Ai obţinut casa pe care egoismul tău a dorit-o şi ţi-ai 
putut lăsa soţia într-un loc confortabil. Însă Dumnezeu pregătea 
o ultimă probă pentru ea. Suferinţa mamei sale era de aşa natură, 
încât să-i stârnească mila în inimă, dacă n-ar fi fost atât de uscată şi 
împietrită de egoism. Însă această providenţă a lui Dumnezeu n-a 
reuşit să trezească iubirea filială pentru mama ei suferindă. Nu avea 
deloc griji gospodăreşti care să-i stea în cale, nici copii care să aibă 
nevoie de iubirea şi atenţia sa, care era îndreptată către ea însăşi, 
sărmana. 

Povara de griji pe care trebuia s-o ducă tatăl ei era prea mare 
pentru vârsta şi puterile sale, fiind secătuit de suferinţe acute. Şi 
atunci, sigur că, dacă fiica avea o umbră de compasiune în inima ei, 
n-ar fi putut să nu simtă, să nu i se trezească sentimentul datoriei de a 
prelua din poverile surorii sale şi ale cumnatului său. Însă ea a arătat 
cum nici n-ar fi putut mai bine, prin indiferența şi evitarea tuturor 
grijilor şi poverilor, că inima ei era aproape tot atât de nesimţitoare 
ca o stâncă. 

Să stea însă în apropiere de părinţii săi şi, cu toate acestea, să 
fie atât de indiferentă, aceasta ar fi dat-o de gol. I-a spus soţului ei 
cum stau lucrurile. Fratele R. a fost la fel de egoist ca soţia sa şi 
a trimis urgent vorbă ca ea să vină la el. Cum au privit îngerii lui 
Dumnezeu această faptă, îngeri sensibili, milostivi, iubitori, îngeri 
slujitori? Fiica a lăsat ca străinii să se ocupe de acele lucrări delicate 
pe care ar fi trebuit să le împartă voioasă cu sora ei împovărată. 
Îngerii au privit cu uluire şi durere această scenă şi au plecat de la 

femeia aceea egoistă. Îngerii cei răi le-au luat locul şi ea a devenit 
prizoniera lui Satana, pentru a asculta de voia lui. Ea a fost un mediu 
al lui Satana şi s-a dovedit astfel o mare piedică pentru soţul ei; 
eforturile lui au fost nesemnificative. 

Cauza lui Dumnezeu ar fi fost mai prosperă în__, dacă nu ar 
fi existat acel ultim efort; căci lucrarea nu a fost terminată. S-a 
stimulat un interes, dar a fost lăsat să se stingă în aşa fel, încât nu va 
mai putea fi vreodată suscitat. Frate R., te rog să compari versetele 
citate mai înainte referitoare la lucrarea şi slujirea lui Hristos cu 
linia de conduită pe care ai arătat-o prin lucrările tale, ca slujitor 
al Evangheliei, însă în special în privinţa exemplului pe care l-am 
menţionat, în care datoria era prea evidentă pentru a mai lăsa loc 
vreunei greşeli, afară doar dacă afecțiunea şi conştiinţa nu au rămas 
paralizate, printr-o lungă şi neîncetată idolatrizare a eului. 

Pentru că ţi-ai părăsit părinţii în suferinţă atunci când aveau 
nevoie de ajutor, biserica a fost obligată să preia această povară şi 
să vegheze asupra mădularelor suferinde ale trupului lui Hristos. 
Prin această neglijare lipsită de inimă, aţi provocat încruntarea lui 
Dumnezeu în ce vă priveşte. Dumnezeu nu trece cu uşurinţă peste 
astfel de lucruri. Ele sunt înregistrate de către îngeri. Dumnezeu nu 
poate binecuvânta pe cei ce merg complet împotriva datoriei care 
a fost aşa de clar specificată în Cuvântul Său, datoria copiilor faţă 
de părinții lor. Copiii care nu se simt mai obligaţi faţă de părinţii 
lor pământeşti decât ai dovedit-o tu, ci pot evita cu atâta uşurinţă 
responsabilitatea pe care o au, nu vor manifesta respectul cuvenit 
faţă de Tatăl lor ceresc; nu vor arăta apreciere sau respect faţă de 
pretenţiile pe care le are Dumnezeu de la ei. Dacă nu-şi respectă, 
ci îşi dezonorează părinţii pământeşti, nu-şi vor respecta şi iubi 
Creatorul. Neglijându-şi părinţii, soţia ta a încălcat cel de-al cincilea 
precept al Decalogului: „Cinsteşte pe tatăl tău şi pe mama ta, ca să 
ți se lungească zilele în ţara pe care ţi-o va da Domnul, Dumnezeul 
tău“. Aceasta este prima poruncă însoţită de o făgăduinţă. Cei care 
nu-şi respectă părinţii, ci îi dezonorează, să nu se aştepte că vor 
primi binecuvântarea lui Dumnezeu. Părinţii noştri au cerinţe în ce 
ne priveşte la care nu putem renunţa şi nici privi cu uşurinţă. Însă 
copiii care nu au fost educați şi supravegheați în copilărie şi cărora 
li s-a îngăduit să devină persoane preocupate doar de ele însele, 
căutându-şi cu egoism propriul bine şi evitând poverile, devin lipsiţi 

de inimă şi nu respectă cerinţele părinţilor, care au vegheat asupra 
lor în copilărie. 

Frate R., şi tu ai fost egoist în privinţa acestor lucruri şi cu mari 
lipsuri la capitolul datorie. Ai pretins atenţie şi grijă, dar nu le-ai 
oferit la rândul tău. Ai fost egoist şi pretenţios şi adesea neînţelegător, 
dând ocazia ca soţia ta să fie încercată. Amândoi aţi fost neconsacraţi 
şi uluitor de egoişti. Abia ai făcut ceva sacrificii de dragul adevărului. 
ŞI tu, şi soţia ta aţi evitat poverile şi v-aţi plasat într-o poziţie în care 
să vi se slujească, mai degrabă decât să încercaţi să fiţi o cât mai 
mică povară cu putinţă. 

Pastorii lui Hristos ar trebui să simtă că au o datorie care îi 
obligă, dacă primesc ospitalitatea fraţilor sau prietenilor lor, de a lăsa 
o binecuvântare asupra acelei familii, căutând să-i încurajeze şi să-i 
întărească membrii. Ei nu ar trebui să neglijeze îndatoririle de pastor 
atunci când vizitează din casă în casă. Ar trebui să se împrietenească 
cu fiecare membru al familiei, ca să poată înţelege starea spirituală 
a tuturor şi să diversifice maniera lor de lucru pentru a fi de ajutor 
în cazul fiecăruia. Când un pastor care duce lumii mesajul solemn 
de avertizare se bucură de bunăvoința ospitalieră a prietenilor şi 
fraţilor şi neglijează îndatoririle de păstor al turmei, fiind neatent 
în exemplul şi comportamentul său, antrenându-se în conversații 
frivole cu cei tineri, râzând şi glumind şi spunând anecdote pentru a 
stârni râsul, este nevrednic de poziţia de slujitor al Evangheliei şi are 
nevoie să fie convertit înainte să 1 se dea în grijă oile şi mieii. Servii 
care sunt neglijenţi în ce priveşte îndatoririle ce îi revin unui pastor 
credincios dau dovadă că nu sunt sfinţiţi prin adevărurile pe care le 
prezintă altora şi nu ar trebui admişi ca lucrători în via Domnului, 
până când nu au simţământul înalt al sfinţeniei lucrării unui pastor 
al lui Hristos. 

Când nu au decât de participat la întâlniri de seară, există su- 
ficient timp care poate fi întrebuințat cu mult folos, făcând vizite 
din casă în casă şi întâlnindu-se cu oamenii pe terenul lor. lar dacă 
pastorii lui Hristos deţin virtuțile Duhului, dacă imită marele Model, 
vor găsi acces la inimi şi vor câştiga suflete la Hristos. Unii pastori 
care duc ultima solie de har sunt prea distanţi. Ei nu se folosesc de 
ocaziile pe care le au pentru a câştiga încrederea celor necredincioşi 
printr-un comportament exemplar, prin interesul lor lipsit de ego- 
ism pentru binele altora, prin bunătatea, îndelunga răbdare, umilinţa 

minţii şi politeţea lor respectuoasă. Aceste roade ale Duhului vor 
exercita o mult mai mare influenţă decât predicarea de la amvon 
fără eforturi individuale în familii. Dar predicarea către popor a 
adevărurilor pregnante şi verificate, precum şi străduinţele individu- 
ale corespunzătoare din casă în casă, pentru sprijinirea eforturilor 
făcute la amvon, vor mări mult influenţa spre bine, iar sufletele vor 
fi convertite la adevăr. 

Unii dintre pastorii noştri privesc responsabilităţile cu prea multă 
uşurinţă, evitând grijile şi poverile individuale; din acest motiv, ei nu 
simt acea nevoie de ajutor din partea lui Dumnezeu, pe care ar simți- 
o dacă ar ridica poverile pe care lucrarea lui Dumnezeu şi credinţa 
noastră pretind ca ei să le ridice. Când în lucrarea Sa trebuie purtate 
greutăţi şi când cei ce le poartă sunt aduşi în strâmtorări, vor simţi 
nevoia de a trăi aproape de Dumnezeu, pentru a putea avea siguranţa 
de a-i încredința Lui căile lor şi a pretinde cu credinţă acel ajutor pe 
care numai El poate să-l dea. Vor obţine atunci zilnic o experienţă 
în credinţă şi încredere, experienţă de cea mai mare valoare pentru 
slujitorii Evangheliei. Lucrarea lor este mai solemnă şi mai sfântă 
decât îşi dau seama în general pastorii. Ei ar trebui să poarte cu 
sine o influenţă sfinţitoare. Dumnezeu pretinde ca aceia care se 
ocupă de lucruri sacre să fie bărbaţi care să aibă sentimente pline 
de zel pentru cauza Sa. Povara lucrării lor ar trebui să fie salvarea 
sufletelor. Frate R., tu nu ai simţit ceea ce descrie profetul Ioel: 
„Preoţii, slujitorii Domnului, să plângă între tindă şi altar, şi să zică: 
«Doamne, îndură-Te de poporul Tău! Nu da de ocară moştenirea 
Ta». „Cei ce seamănă cu lacrimi vor secera cu cântări de veselie. 
Cel ce umblă plângând, când aruncă sămânţa, se întoarce cu veselie, 
când îşi strânge snopii.“ 

Frate R., mi s-a arătat în ce contrast mare faţă de cerinţele din 
Cuvântul lui Dumnezeu s-a prezentat modul tău de lucru. Ai fost 
neatent în privinţa cuvintelor şi comportamentului. Oile au avut 
sarcina de a îngriji de păstor, de a-l face atent, de a-l mustra, de 
a-i da sfaturi şi de a deplânge calea cutezătoare a păstorului lor, 
care, acceptând slujba, mărturiseşte că este purtătorul de cuvânt al 
lui Dumnezeu. Cu toate acestea, el se îngrijeşte cu mult mai mult 
de propria-i persoană decât de bietele oi. Nu ai simţit o povară 
pentru ca păcătoşii să poată fi convertiți. Dacă ai fi făcut aceasta, ai 
fi semănat sămânţa care s-ar fi înălţat după multe zile şi ar fi adus 

roadă spre slava lui Dumnezeu. Când nu mai ai de lucru lângă gura 
sobei, conversând şi rugându-te împreună cu familiile, ar trebui să 
dai atunci dovadă de sârguinţă, să faci economie de timp şi să te 
autoeduci să porţi răspunderi printr-o muncă folositoare. 

V-aţi fi putut scuti, tu şi soţia ta, de multe neplăceri şi aţi fi fost 
mai fericiţi, mai voioşi dacă aţi fi căutat mai puţin confortul personal 
şi aţi fi combinat studiul cu munca fizică. Muşchii voştri au fost 
făcuţi pentru a fi folosiţi, nu pentru a sta inactivi. Dumnezeu le-a 
dat lui Adam şi Evei tot ce era necesar pentru acoperirea nevoilor 
acestora; Tatăl lor ceresc ştia că ei aveau nevoie de lucru pentru 
a-şi păstra fericirea. Dacă tu, frate R., ţi-ai pune la lucru muşchii, 
muncind cu mâinile în fiecare zi un timp anume, combinând studiul 
cu munca, mintea ţi-ar fi mai echilibrată, gândurile tale ar fi mai 
curate şi mai înalte, iar somnul ţi-ar fi mai liniştit şi mai sănătos. 
Mintea ţi-ar fi mai puţin confuză şi amorţită din pricina unui creier 
congestionat. Gândurile tale despre adevărul sacru ar fi mai limpezi, 
iar tăria ta morală, mai viguroasă. şie nu-ţi place munca; dar este 
spre binele tău să faci zilnic mai mult exerciţiu fizic; căci acesta va 
face ca sângele leneş să fie stimulat la o activitate sănătoasă şi te va 
ajuta să treci peste nemulțumiri şi nedesăvârşiri. 

Nu ar trebui să neglijezi studiul plin de sârguinţă, dar ar trebui 
să te rogi ca Dumnezeu să-ţi dea lumină, să deschidă priceperii tale 
comorile Cuvântului Său, ca să fii bine pregătit pentru orice lucrare 
bună. Nu te vei afla niciodată într-o situaţie în care să nu fie nevoie 
continuu să te rogi cu seriozitate pentru a birui nedesăvârşiri vechi. 
Vei avea nevoie continuu să fii păzit de a avea înaintea ochilor propria 
persoană. Ţi-ai făcut un obicei din a te scoate mult în evidenţă, 
vorbind despre dificultăţile familiale şi sănătatea ta precară. Pe scurt, 
persoana ta a fost tema discuţiilor tale, punându-se între tine şi 
Mântuitorul tău. Ar trebui să uiţi eul şi să te ascunzi în spatele lui 
Isus. Lasă ca scumpul Mântuitor să fie preamărit şi pierde din priviri 
eul. Când îţi vezi şi îţi simţi slăbiciunea, observi că nu există nimic 
în tine vrednic de a fi luat în consideraţie. Oamenii nu numai că au 
fost obosiţi, ci chiar dezgustaţi de introducerile pe care le faci înainte 
de a-ţi prezenta subiectul. De fiecare dată când vorbeşti poporului 
şi menţionezi încercările familiei tale, scazi în ochii lor şi provoci 
suspiciuni că nu ai fi în regulă. 

Ai exemplul pastorilor care şi-au înălţat propria persoană şi 
au râvnit laudele din partea poporului. Au fost adulaţi şi răsfăţaţi, 
până când au devenit înfumuraţi şi independenţi şi, încrezându- 
se în propria lor înţelepciune, au căzut de la credinţă. Ei gândeau 
că sunt atât de populari, încât să-şi poată permite aproape orice 
cale, păstrându-şi popularitatea chiar şi în acest caz. În aceasta a 
constat şi încumetarea ta. Când comportamentul unui slujitor al lui 
Hristos dă limbilor clevetitoare fapte reale ca subiecte de discuţie şi 
moralitatea lui se află sub un mare semn de întrebare, el nu ar trebui 
să numească aceasta invidie sau calomnie. Ar trebui să fii prudent, să 
nu încurajezi, din obişnuinţă, o linie de gândire prin care îți formezi 
alte obiceiuri, care se vor dovedi propria-ţi ruină. la aminte la cei de 
a căror cale ar trebui să fii dezgustat şi apoi abţine-te să faci primul 
pas în direcţia în care au mers el. 

Ai fost independent şi atât de orbit şi înşelat de Satana, încât nu 
ai putut să-ţi dai seama de slăbiciunile şi multele tale greşeli. „Roada 
Duhului, dimpotrivă, este: dragostea, bucuria, pacea, îndelunga răb- 
dare, bunătatea, facerea de bine, credincioşia, blândeţea, stăpânirea 
de sine. Împotriva unor astfel de lucruri nu este lege. Dar cei care 
sunt ai lui Hristos Isus şi-au răstignit firea păcătoasă cu patimile 
şi cu poftele ei. Dacă trăim prin Duhul, să şi umblăm prin Duhul. 
Să nu umblăm după o slavă deşartă, provocându-ne unii pe alţii, 
invidiindu-ne unii pe alţii“. 

Mi s-au înfăţişat câmpurile de lucru. Oraşele, mari şi mici, şi 
satele de pretutindeni ar trebui să audă solia de avertizare; căci toţi 
vor fi încercaţi şi verificaţi prin solia adevărului prezent. O mare 
lucrare trebuie făcută, însă lucrătorii care intră în aceste câmpuri 
trebuie să fie bărbaţi cu judecată sănătoasă, care ştiu cum să se poarte 
cu mintea oamenilor. Ei ar trebui să fie bărbaţi cu răbdare, blândețe, 
politeţe, care au înaintea ochilor teama de Dumnezeu. 

Câştigi adesea încrederea poporului; dacă însă, printr-un com- 
portament sau o acţiune nesăbuită, prin severitate sau printr-un spirit 
tiranic, pierzi încrederea, va rezulta mai mult rău pentru cauza lui 
Dumnezeu decât dacă nu s-ar fi făcut nici un efort. 

Cauza lui Dumnezeu a fost mult prejudiciată de către pastorii 
care au acţionat din impuls. Unii sunt uşor de stârnit şi adesea se 
enervează; dacă sunt jigniţi, se răzbună. Acesta este chiar lucrul 
pentru care Satana exaltă când îi amăgeşte să-l facă. Vrăjmaşii ade- 

vărului triumfă văzând această slăbiciune la un slujitor al lui Hristos; 
căci lucrul acesta este o ruşine pentru cauza adevărului prezent. Cei 
care dau pe faţă această slăbiciune de caracter nu reprezintă corect 
adevărul sau persoana unui adevărat slujitor al credinţei noastre. 
Compromiterea unui slujitor aruncă un val de neîncredere asupra 
tuturor celorlalți şi face ca lucrările celor ce-l urmează să fie extrem 
de dificile. 

Frate R., când porneşti pentru a te angaja în lucru într-un câmp 
nou, îți place nespus să te ocupi de aspectul polemic, pentru că ţi-ai 
educat mintea pentru acest tip de lucrare. Însă eforturile tale n-au 
constituit nici a zecea parte din valoarea pe care ar fi avut-o dacă 
te-ai fi calificat printr-o experienţă practică să ţii înaintea poporului 
cuvântări referitoare la subiecte practice. Ai nevoie să devii învățăcel 
în şcoala lui Hristos, pentru a putea experimenta evlavia practică. 
Când ai puterea mântuitoare a adevărului în propriul tău suflet, 
nu poţi să nu hrăneşti turma lui Dumnezeu cu aceleaşi adevăruri 
practice care ţi-au umplut inima de bucurie în Dumnezeu. Ceea 
ce este doctrinar şi ceea ce este practic trebuie combinat, pentru ca 
inima să fie impresionată de importanţa faptului de a ceda la cerinţele 
adevărului, după ce a survenit înţelegerea prin greutatea evidenţei 
faptelor. Servii lui Hristos ar trebui să imite exemplul Stăpânului 
lor prin maniera lor de lucru. Ei ar trebui să ţină neîncetat înaintea 
poporului, în modul în care să fie cel mai bine înţeleşi, necesitatea 
evlaviei practice; şi ar trebui să-i facă să vadă, aşa cum a procedat şi 
Mântuitorul în învăţăturile Sale, necesitatea principiului religios şi 
a neprihănirii în viaţa de fiecare zi. Poporul nu este hrănit de către 
pastorii din bisericile populare, iar sufletele flămânzesc din lipsă de 
hrană, care să dea şi să întreţină viaţa spirituală. 

Viaţa ta nu s-a aflat sub semnul smereniei minţii şi purtării cu 
blândeţe. ÎI iubeşti pe Dumnezeu cu vorba, nu în faptă şi în adevăr. 
Prea uşor te consideri jignit. Pastorii ar trebui să simtă influenţa 
adevărului mai întâi asupra propriilor inimi şi în vieţile lor, şi abia 
apoi eforturile lor de la amvon vor fi întărite prin exemplul pe care-l 
dau în afara acestuia. Pastorii au nevoie ei înşişi să fie transformați 
şi sfințiți înainte ca Dumnezeu să poată ajuta într-un mod deosebit 
eforturile lor. 

Ai lăsat să-ţi scape ocazia de aur de a strânge o recoltă de suflete, 
pentru că lui Dumnezeu I-a fost cu neputinţă să Se alăture eforturilor 

tale; căci inima ta nu a fost corectă cu El. Spiritul tău nu a fost curat 
înaintea Aceluia care este întruparea curăţeniei şi sfinţeniei. Dacă 
păstrezi nelegiuirea în inima ta, Domnul nu-ţi va asculta rugăciunea. 
Dumnezeul nostru este un Dumnezeu gelos. El cunoaşte gândurile, 
imaginaţia şi planurile inimii. Tu te-ai luat după propria-ţi judecată 
şi ai eşuat deplorabil atunci când ai fi putut avea succes. Este prea 
mult în joc în privinţa acestor eforturi pentru a înfăptui lucrarea cu 
neglijenţă sau cu nepăsare. Sufletele sunt puse la probă în ce priveşte 
adevărul important şi veşnic, iar ceea ce ai putea spune sau face va 
influenţa hotărârea pe care o vor lua, fie pentru adevăr, fie împotriva 
lui. Când ar fi trebuit să vii cu umilinţă înaintea lui Dumnezeu, 
rugându-L fierbinte să Se alăture eforturilor tale, simțind greutatea 
cauzei şi valoarea sufletelor, tu ai ales societatea domnişoarelor, fără 
a ţine cont de lucrarea sacră a lui Dumnezeu şi de slujba ta de serv 
al Evangheliei lui Hristos. Stăteai între cei vii şi cei morţi; cu toate 
acestea, te-ai angajat în discuţii uşuratice, în glume şi râs. 

Cum ar putea îngerii slujitori să fie împrejurul tău, răspândind lu- 
mină asupra ta şi întărindu-te? Când ar trebui să cauţi căi şi mijloace 
pentru a lumina mintea celor greşiţi şi aflaţi în întuneric, te ocupi 
de plăcerile tale şi eşti prea egoist ca să te angajezi într-o lucrare 
pentru care nu ai nici înclinaţie, nici iubire. Dacă poziţia noastră este 
criticată de aceia care fac cercetări, tu nu ai aproape deloc răbdare 
cu ei. Le dai adesea un răspuns scurt, sever, de parcă n-ar fi deloc 
treaba lor să cerceteze totul îndeaproape, ci ar trebui să primească tot 
ceea ce se prezintă ca adevăr, fără să mai cerceteze şi el. În lucrările 
pe care le-ai făcut ca pastor, ai întors multe suflete de la adevăr 
prin maniera în care le-ai tratat. Nu eşti întotdeauna nerăbdător şi 
inabordabil; când ai chef, îţi iei răgazul de a răspunde la întrebări cu 
seninătate; adeseori eşti însă nepoliticos, sever, supărăcios şi iritabil 
ca un copil. 

O placă de aur şi o manta babiloniană ascunse au adus tulburare 
întregii tabere a lui Israel. Încruntarea lui Dumnezeu a fost adusă 
asupra întregului popor din pricina păcatului unui singur om. Mii 
de oameni au pierit pe câmpul de bătălie pentru că Dumnezeu nu 
a vrut să binecuvânteze şi să păzească un popor în mijlocul căruia 
se afla doar şi un singur păcătos, unul care încălcase cuvântul Său. 
Acest păcătos nu se afla într-o slujbă sfântă; cu toate acestea, un 

Dumnezeu gelos nu Se putea alătura în luptă oștirii lui Israel în timp 
ce aceste păcate ascunse se aflau în tabără. 

Cu toate că înaintea noastră se află avertizarea apostolului de a 
ne „feri de orice se pare rău“, unele persoane se încăpăţânează să 
urmeze o cale nedemnă de nişte creştini. Dumnezeu pretinde celor 
ce fac parte din poporul Lui să fie sfinţi, să stea departe de lucrările 
întunericului, să aibă o inimă şi o viaţă curate şi să fie neîntinaţi de 
lume. Copiii lui Dumnezeu, prin credinţa în Hristos, sunt poporul 
Său ales; şi când stau pe tărâmul sfânt al adevărului biblic, ei vor fi 
despărțiți de tovărăşia cu lucrările neroditoare ale întunericului. 

Frate R., ai stat chiar în calea lucrării lui Dumnezeu şi ai adus 
mare întuneric şi dezonoare asupra cauzei Sale. Ai fost orbit de către 
Satana; ai lucrat pentru a căpăta compasiunea şi ai obținut-o. Dacă 
al fi stat în lumină, ai fi realizat că puterea lui Satana este la lucru 
pentru a te amăgi şi distruge. Copiii lui Dumnezeu nu mănâncă şi 
nu beau pentru a-şi satisface pofta, ci pentru a-şi întreţine viaţa şi 
a-şi păstra tăria, ca să facă voia Stăpânului lor. Ei se îmbracă pentru 
a fi sănătoşi, nu pentru etalare ostentativă sau pentru a ţine pasul 
cu moda cea schimbătoare. Ceea ce pofteşte ochiul şi ceea ce este 
orgoliu în viaţă este alungat din principiu din garderobele şi casele 
lor. Ei acţionează dintr-o sinceritate izvorâtă de la Dumnezeu, iar 
conversaţia lor este înălţată şi cerească. 

Dumnezeu este foarte milostiv, căci El înţelege slăbiciunile şi 
ispitele noastre; iar când venim la El cu inimile zdrobite şi sufletele 
cuprinse de pocăință, El acceptă penitenţa noastră şi făgăduieşte că, 
dacă ne vom prinde de tăria Sa pentru a face pace cu El, vom face 
cu adevărat pace cu El. Ah, ce recunoştinţă, ce bucurie ar trebui să 
simţim pentru faptul că Dumnezeu este milostiv! 

Nu te-ai încrezut în tăria lui Dumnezeu. Te-ai ocupat de propria- 
ți persoană şi tot aşa ai făcut din tine însuţi tema de meditaţie şi 
conversaţie. Încercările tale au fost exagerate în ochii tăi şi ai altora, 
iar mintea ta a fost întoarsă de la adevăr, de la Modelul pe care ni se 
cere să-L copiem, la neputinciosul frate R. 

Ar fi trebuit să simţi valoarea sufletelor când nu eşti la amvon şi 
să cauţi ocazii de a prezenta fiecărui om adevărul; dar nu ai simţit 
responsabilitatea care îi revine unui slujitor al Evangheliei. Isus şi 
neprihănirea Sa nu au fost temele pe care le-ai prezentat şi au fost 
pierdute multe ocazii care, dacă ar fi fost folosite, ar fi făcut ca mai 

mult de douăzeci de suflete să se hotărască să predea totul pentru 
Hristos şi adevăr. Însă această povară nu ai vrut s-o ridici. Lucrarea 
pastorală presupune o cruce, iar tu n-ai vrut să te angajezi în aşa 
ceva. 

Am văzut îngeri ai lui Dumnezeu privind impresiile pe care 
le laşi şi roadele pe care le aduci în afara întâlnirilor, influenţa 
generală pe care o ai asupra credincioşilor şi necredincioşilor. I-am 
văzut pe aceşti îngeri acoperindu-şi feţele cu tristeţe şi părăsindu-te 
cu mare părere de rău. Adesea te angajai în chestiuni minore, iar 
când trebuia să faci eforturi care reclamau întreaga ta energie, o 
gândire limpede şi rugăciune fierbinte, îţi urmai propriile plăceri 
şi înclinații, încrezându-te în tăria şi înţelepciunea ta pentru a-i 
înfrunta nu numai pe oameni, ci şi puterile şi stăpânirile, pe Satana 
şi îngerii lui. Aceasta a însemnat că ai făcut cu neglijenţă lucrarea lui 
Dumnezeu, punând în pericol cauza Lui, a adevărului şi mântuirea 
sufletelor. 

Înainte de a ţi se încredința lucrarea lui Dumnezeu, trebuie să 
aibă loc o schimbare totală în tine. Trebuie să-ţi priveşti viaţa ca 
pe o realitate solemnă, nu ca pe un vis în care huzureşti. Asemenea 
unui străjer pe zidurile Sionului, eşti răspunzător pentru sufletele 
poporului. Ar trebui să te statorniceşti în Dumnezeu. Acţionezi fără 
o cuvenită deliberare, din impuls, mai degrabă decât din principiu. 
Nu ai simţit necesitatea imperioasă de a-ţi educa mintea şi nici de a 
răstigni în tine însuţi omul cel vechi, o dată cu afecțiunile şi poftele 
lui. Ai nevoie să fii echilibrat prin greutatea Duhului Sfânt şi ca 
toate mişcările tale să fie conduse de El. Acum eşti nesigur în tot ce 
întreprinzi. Faci şi desfaci, zideşti şi apoi surpi; stârneşti un anumit 
interes, iar apoi, din lipsă de consacrare şi înţelepciune divină, îl 
sufoci. Nu ai fost întărit, format şi statornicit. Nu ai avut decât puţină 
credinţă; nu ai dus o viaţă de rugăciune. Ai nevoie atât de mult să- 
i legi viaţa de Dumnezeu, căci atunci nu vei mai semăna în firea 
pământească pentru a culege stricăciunea la sfârşit. 

Renghiurile, glumele şi conversaţia lumească aparţin lumii. Creş- 
tinii care au pacea lui Dumnezeu în inimi vor fi voioşi şi fericiţi fără 
a-şi îngădui o purtare frivolă. În timp ce veghează în rugăciune, ei 
vor avea o seninătate şi o pace care îi va înălța deasupra a tot ceea 
ce nu este de trebuinţă. Taina evlaviei, deschisă înaintea minţii ser- 
vului lui Hristos, îl va înălța pe acesta deasupra tuturor distracţiilor 

pământeşti şi senzuale. El va fi părtaş la natura divină, eliberat de 
stricăciunea care există în lume prin poftă. Calea de comunicare 
deschisă între Dumnezeu şi sufletul său îl va face roditor în ce pri- 
veşte cunoaşterea voinţei lui Dumnezeu şi va deschide înaintea lui 
comorile subiectelor practice pe care le poate prezenta poporului, 
subiecte care nu vor stârni manifestări uşuratice şi nu vor schiţa 
nici măcar un zâmbet, ci vor aduce solemnitate în minte, vor atinge 
inima şi vor înălța sensibilitatea morală până la nivelul cerinţelor 
sacre pe care le are Dumnezeu asupra sentimentelor şi vieţii. Cei 
care lucrează în cuvânt şi învăţătură ar trebui să fie bărbaţi ai lui 
Dumnezeu, cu o inimă şi o viaţă curate. 

Te afli în primejdia cea mai mare de a aduce ruşine asupra 
cauzei lui Dumnezeu. Satana îţi cunoaşte slăbiciunea. Îngerii lui 
îi înştiinţează de punctele tale slabe pe cei care sunt amăgiţi de 
minunile sale mincinoase şi el te pune deja în numărul acestora. 
Satana tresaltă când te face să mergi pe o cale neînţeleaptă, pentru 
că intri pe terenul lui şi îi dai un avantaj asupra ta. El ştie prea 
bine că indiscreţia bărbaţilor care sunt adepţi ai Legii lui Dumnezeu 
va întoarce suflete de la adevăr. Nu ai luat asupra sufletului tău 
povara lucrării, muncind cu grijă şi dăruire în particular pentru a 
influenţa în mod favorabil oamenii în ce priveşte adevărul. Prea 
adesea devii nerăbdător, iritabil, copilăros şi îţi faci duşmani prin 
felul tău de-a fi repezit. Dacă nu te stăpâneşti, vei face ca unele 
suflete să capete prejudecăţi împotriva adevărului. Dacă nu vei fi un 
bărbat preschimbat şi nu vei aplica în viaţa ta principiile adevărurilor 
sacre pe care le prezinţi de la amvon, eforturile tale nu vor aduce 
decât rezultate slabe. 

Asupra ta apasă o mare responsabilitate. Este de datoria străje- 
rului să fie mereu la postul său, veghind asupra sufletelor ca unul 
care trebuie să dea socoteală. Dacă mintea ta se abate de la marea 
lucrare şi se umple cu gânduri nesfinte; dacă planurile şi proiectele 
egoiste îţi răpesc somnul şi, în consecinţă, îţi slăbesc puterile mintale 
şi fizice, păcătuieşti împotriva propriului tău suflet şi împotriva lui 
Dumnezeu. Discernământul îţi este bolnav, iar lucrurile sacre sunt 
puse pe acelaşi plan cu cele profane. Dumnezeu este dezonorat, 
cauza Lui batjocorită şi buna lucrare pe care ai fi putut-o împlini, 
dacă ţi-ai fi pus toată încrederea în Dumnezeu, este stricată. Dacă 
ţi-ai fi păstrat vigoarea pentru a-ţi pune tăria creierului şi a întregii 

tale fiinţe, fără rezerve, în importanta lucrare a lui Dumnezeu, ai fi 
împlinit o lucrare mult mai mare şi ar fi fost mult mai bine făcută. 

Eforturile depuse în munca ta au fost defectuoase. Un şef de 
echipă îşi pune oamenii să-i facă o lucrare foarte frumoasă şi va- 
loroasă, care reclamă studiu şi multă gândire atentă. Acceptând să 
facă lucrarea, ei ştiu că pentru a duce sarcina la bun sfârşit este 
nevoie ca toate facultăţile lor să fie aduse în cea mai bună condi- 
tie, pentru a veni în sprijinul celor mai susţinute străduinţe ale lor. 
Însă un membru din echipă este robul unui apetit stricat. Îi place 
băutura alcoolică tare. Zi după zi, el îşi satisface pofta pe care o 
are pentru acest stimulent; sub influenţa stimulentului, creierul lui 
este întunecat, nervii sunt slăbiţi, iar mâinile sale nesigure. El îşi 
continuă munca zi după zi şi aproape că distruge lucrarea ce i-a 
fost încredinţată. Acel om plăteşte penalizări cu propriul salariu şi 
provoacă celui ce l-a angajat daune aproape ireparabile. Prin ne- 
credincioşia sa, pierde încrederea maistrului său şi a colegilor de 
lucru. I s-a încredinţat o mare responsabilitate; şi, acceptând această 
încredere, el a recunoscut că are competenţa de a face lucrarea după 
instrucţiunile date de patronul său. Însă, din pricina iubirii de sine, 
el şi-a îngăduit pofta şi a riscat consecinţele. 

Cazul tău, frate R., este asemănător cu acesta. Însă răspunderea 
pe care o are un slujitor al lui Hristos, aceea de a avertiza lumea 
cu privire la o judecată viitoare, are o importanţă cu atât mai mare 
faţă de cea a simplului muncitor de care am vorbit, cu cât sunt mai 
importante lucrurile veşnice faţă de cele vremelnice. Dacă slujitorul 
Evangheliei cedează mai degrabă înclinațiilor sale decât să se lase 
călăuzit de spiritul datoriei, dacă manifestă îngăduinţă faţă de propri- 
ile slăbiciuni cu preţul tăriei spirituale şi, ca rezultat, acţionează cu 
nesăbuinţă, suflete se vor ridica la judecată ca să-l condamne pentru 
necredincioşia sa. Sângele sufletelor se va găsi pe veşmintele lui. 
Poate că pastorului neconsacrat 1 se pare un lucru minor acela de 
a fi capricios, impulsiv şi chiar neconsacrat; de a zidi şi apoi de a 
surpa; de a deprima şi descuraja chiar sufletele care au fost conver- 
tite prin adevărul pe care l-a prezentat. Este un lucru trist acela de 
a pierde tocmai încrederea acelora pe care s-a străduit să-i salveze. 
Însă rezultatul unei căi neînţelepte pe care a urmat-o pastorul nu va 
fi pe deplin înţeles, până când pastorul nu va vedea aşa cum vede 
Dumnezeu. 

Frate S., pe 10 decembrie 1871, mi s-a arătat că ai defecte se- 
rioase în caracterul tău, defecte care, dacă nu vor fi cunoscute şi 
biruite, vor lucra spre ruina ta; şi nu numai că vei fi cântărit cu etalo- 
nul Sanctuarului şi vei fi găsit tu însuţi prea uşor, dar influenţa ta va 
hotărt şi destinul altora. Ori aduni cu Hristos, ori risipeşti în toate 
cele patru vânturi. 

Mi s-a arătat că ai adânc înrădăcinată o dragoste pentru lume. 
Iubirea de bani este rădăcina tuturor relelor. Te măguleşti singur că 
ai în general dreptate, când de fapt nu ai. Dumnezeu nu vede aşa 
cum vede omul. El priveşte în inimă. Căile Sale nu sunt căile noastre 
şi nici gândurile Sale nu sunt gândurile noastre. Marea ta grijă şi 
frământare este de a dobândi mijloace materiale. Această pasiune 
acaparatoare s-a dezvoltat în tine, până când a depăşit iubirea pe 
care o ai pentru adevăr. Sufletul tău se strică prin iubirea de bani. 
Dragostea ta pentru adevăr şi pentru înaintarea lui este foarte slabă. 
Comorile tale pământeşti îţi pretind şi deţin afecțiunea. 

Tu cunoşti adevărul; nu eşti străin de cerinţele Scripturii; cunoşti 
voinţa Stăpânului, căci El a dezvăluit-o cu claritate. Dar inima ta nu 
este înclinată să urmeze lumina care străluceşte pe cărarea ta. Ai O 
mare doză de trufie. Iubirea pe care o ai în propria ta persoană este 
mai mare decât iubirea faţă de cauza adevărului prezent. Încrede- 
rea pe care o ai în tine şi independenţa ta te vor îndrepta negreşit 
către ruină, dacă nu îţi vei vedea slăbiciunile şi greşelile şi nu te vei 
schimba. Eşti arbitrar. Ai o voinţă îndărătnică, prin care îţi impui 
punctul de vedere şi, chiar dacă părerile altora pot fi corecte şi ju- 
decata ta greşită, nu eşti totuşi omul care să cedeze. Ţii neclintit de 
părerea pe care ai enunţat-o, indiferent de judecata altora. Aş vrea să 
poţi vedea primejdia care te paşte dacă vei continua pe calea pe care 
ai apucat. Dacă ochii tăi ar putea fi luminaţi de Duhul lui Dumnezeu, 
ai putea vedea clar aceste lucruri. 

Soţia ta iubeşte adevărul şi este o femeie practică, o femeie cu 
principii. Dar tu nu apreciezi valoarea ei. A muncit din greu pentru 

binele întregii familii, însă nu i-ai acordat încrederea ta. Nu te-ai 
sfătuit cu ea, după cum este de datoria ta s-o faci. Ţii chestiunile tale 
mai mult pentru tine; nu-ţi face deloc plăcere să-ţi deschizi inima 
înaintea soţiei tale şi să-i spui ce gândeşti, care sunt adevăratele tale 
simţăminte şi credinţă. Ai o fire ascunsă. Soţia ta nu deţine în familie 
locul onorat pe care îl merită şi este capabilă să-l ocupe. 

Ai impresia că ea nu ar trebui să aibă de-a face cu planurile şi 
aranjamentele tale şi iei adesea hotărâri şi faci planuri de acţiune 
contrare celor pe care le are ea. Te comporţi ca şi cum identitatea ei 
ar trebui să se disipeze în a ta. Nu eşti mulţumit s-o vezi acţionând 
ca şi cum ar avea o individualitate, o identitate proprie. Dumnezeu 
o consideră răspunzătoare pentru că are propria sa personalitate. 
Ea nu te poate mântui pe tine şi tu nu o poţi mântui pe ea. Areo 
conştiinţă proprie după care trebuie să se călăuzească. Ai o dorinţă 
prea mare de a fi tu însuţi conştiinţă pentru ea şi uneori pentru copiii 
tăi. Dumnezeu are preten ni mai mari de la soţia ta decât poţi avea 
tu. Ea trebuie să îşi formeze singură un caracter şi răspunde înaintea 
lui Dumnezeu pentru caracterul pe care şi-l dezvoltă. 

Şi tu trebuie să-ţi formezi un caracter, şi tu eşti răspunzător îna- 
intea lui Dumnezeu pentru caracterul pe care ţi-l modelezi. Ai o 
influenţă autoritară şi un spirit dictatorial, care nu sunt în acord cu 
voinţa lui Dumnezeu. Trebuie să încetezi să mai fii atât de sever. 
Te-ai mândrit cu spiritul tău de organizare şi bunul tău gust. Ai idei 
frumoase, însă nu ai extins această percepţie fină la nivelul caracteru- 
lui şi comportamentului tău. N-ai reuşit să-ţi desăvârşeşti un caracter 
simetric. Ai idei în ce priveşte ordinea şi aranjamentele, dar toate 
aceste frumoase calităţi ale minţii s-au deteriorat prin pervertirea lor. 
Nu te-ai conformat condiţiilor pe care le pune Cuvântul lui Dumne- 
zeu pentru a deveni un copil al lui Dumnezeu. Toate făgăduinţele 
lui Dumnezeu sunt însoţite de condiţii. „«Ieşiţi din mijlocul lor şi 
despărţiţi-vă de ei», zice Domnul; «nu vă atingeţi de ce este necurat 
şi vă voi primi. Eu vă voi fi Tată şi voi Îmi veţi fi fii şi fiice», zice 
Domnul Cel Atotputernic. Deci, fiindcă avem astfel de făgăduinţe, 
prea iubiţilor, să ne curăţim de orice întinăciune a cărnii şi a duhului, 
şi să ne ducem sfinţirea până la capăt, în frica de Dumnezeu“. Încă 
ai de obţinut această experienţă. Şi doreşti mult să intri în compania 
celor necredincioşi, să-i auzi vorbind şi să vorbeşti la rândul tău. 
Isus nu poate fi preamărit prin conversaţia pe care o duci; şi, dacă ai 

fi avut spiritul lui Isus, nu te-ai fi putut afla atât de mult în societatea 
celor ce nu au nici un pic de iubire pentru adevărul lui Dumnezeu. 

Ai avut sentimentul că fiii tăi întâmpină neajunsuri care îi împie- 
dică să devină creştini şi ai mai crezut că alţii sunt de vină. Dar să nu 
te amăgeşti în privinţa acestei chestiuni. Influenţa ta de părinte a fost 
suficientă, chiar dacă n-ar mai fi existat nici un alt neajuns, pentru 
a-i opri din drum. Conversaţia şi exemplul tău au fost de aşa natură, 
încât copiii tăi n-au putut crede că mărturisirea ta a fost compatibilă 
cu calea pe care ai urmat-o. Conversaţia pe care ai dus-o cu cei 
necredincioşi a fost inferioară şi atât de frivolă, presărată într-atât 
de glume şi uşurătăţi, încât influenţa ta n-ar fi putut niciodată să-i 
înalțe. Modul în care te-ai purtat cu alţii nu a fost întotdeauna cât se 
poate de onest. Nu L-ai iubit pe Dumnezeu cu toată inima, mintea 
şi puterea ta şi pe aproapele tău ca pe tine însuţi. Dacă ţi-ar fi stat 
în putere, ai fi profitat de aproapele tău chiar spre dezavantajul lui. 
Fiecare dolar care îţi parvine în acest fel va aduce cu el un blestem 
pe care îl vei simţi, mai devreme sau mai târziu. Dumnezeu notează 
fiecare act de nedreptate, fie că vine din partea unui credincios, fie 
că vine din partea unui necredincios, şi nu-l va trece cu vederea. 
Firea ta hrăpăreaţă este o cursă pentru tine. Modul în care te porţi cu 
semenii tăi nu poate trece de proba judecății. 

Caracterul tău creştin este mânjit de avariţie. Dacă nu vei înde- 
părta aceste pete, vei pierde viaţa veşnică. Avem fiecare de făcut o 
lucrare pentru Stăpân; fiecare avem de folosit talanţi. Cel mai umil 
şi mai sărac dintre discipolii lui Isus poate fi o binecuvântare pentru 
alții. S-ar putea ca aceştia să nu îşi dea seama că fac vreun bine 
deosebit, însă, prin influenţa pe care o exercită fără a fi conştienţi de 
aceasta, ei pot stârni valuri de binecuvântări din ce în ce mai cuprin- 
zătoare, iar rezultatul benefic al cuvintelor şi comportamentului lor 
consecvent poate nu îl vor şti până în clipa răsplătiriu finale. Ei nu 
simt şi nu îşi imaginează că fac ceva nemaipomenit. Nu au crezut că 
trebuie să se preocupe cu neliniştile legate de succes. Nu au decât să 
meargă înainte, fără multe cuvinte, fără să-şi acorde o slavă deşartă 
şi fără să se laude, ci în linişte, împlinind cu credincioşie lucrarea 
pe care le-a stabilit-o providenţa lui Dumnezeu, şi nu îşi vor pierde 
răsplata. Aşa va fi, dacă vrei, şi în cazul tău. Istoria vieţii tale va fi 
scrisă în cartea în care se păstrează rapoartele; iar dacă, în cele din 
urmă, vei fi biruitor, vor exista suflete mântuite prin eforturile tale, 

prin lepădarea de sine de care ai dat dovadă, prin armonia dintre 
cuvintele bune şi viața de creştin. Iar când, la sfârşit, va fi dată fiecă- 
ruia o răsplată potrivit faptelor, sufletele răscumpărate te vor numi 
binecuvântat şi Stăpânul va spune: „Bine, rob bun şi credincios, intră 
în bucuria Domnului tău.“ 

Lumea este într-adevăr foarte grăbită, plină de mândrie, egoism, 
avariţie şi violenţă şi ni s-ar putea părea o pierdere de timp şi energie 
să fim gata la timp şi ne la timp, pregătiţi în orice ocazie de a 
rosti cuvinte pline de blândeţe, curate, înălţătoare, cuvinte potrivite, 
venite de pe buze şi din inimi sfinţite şi sprijinite printr-o purtare 
pe măsură, creştină şi evlavioasă, care vor fi asemenea unor mere 
de aur într-un coşuleţ de argint. Te-ai asemănat cu un flecar şi ai 
arătat ca un om din lume. Ai fost uneori neglijent cu cuvintele tale, 
nesocotit în conversaţia purtată şi te-ai înjosit în calitate de creştin în 
ochii necredincioşilor. Ai vorbit uneori despre adevăr; însă cuvintele 
tale nu au provocat acel interes viu, serios, care să atingă inima. 
Au fost însoţite de remarci triviale, uşuratice, care îi determinau 
pe cei cu care conversai să conchidă că nu aveai o credinţă reală 
şi că nu crezi adevărurile pe care le mărturiseşti. Cuvintele spuse 
în favoarea adevărului cu stăpânirea de sine pe care o presupune 
un ţel nobil şi care vin dintr-o inimă curată vor face mult pentru a 
stinge împotrivirea şi a câştiga suflete. Însă un spirit aspru, egoist 
şi acuzator nu va avea ca efect decât o şi mai mare îndepărtare de 
adevăr şi trezirea unui spirit de împotrivire. 

Nu trebuie să aştepţi ocazii mari sau dobândirea unor calităţi 
extraordinare înainte de a lucra cu devotament pentru Dumnezeu. 
Nu trebuie să te preocupe nici un gând privitor la ceea ce va crede 
lumea despre tine. Dacă legăturile pe care le ai cu ei şi conversaţia 
evlavioasă pe care o întreţii constituie pentru aceştia o mărturie vie 
despre puritatea şi sinceritatea credinţei tale şi dacă sunt convinşi 
că doreşti să-i binecuvântezi, cuvintele tale nu vor fi pe de-a-ntregul 
pierdute cu ei, ci vor fi aducătoare de bine. 

Un rob al lui Hristos, în orice ramură de slujire creştină s-ar 
afla, va avea asupra altora, prin învăţătură şi exemplu, o influenţă 
mântuitoare. Se poate ca sămânţa cea bună să stea pentru un timp 
într-o inimă rece, lumească, egoistă, fără să dea semne că ar fi încolțit,; 
însă adesea Duhul lui Dumnezeu lucrează asupra acelei inimi şi 
o udă cu roua cerului, iar îndelung ascunsa sămânță se înalţă şi 

aduce în cele din urmă roadă spre slava lui Dumnezeu. Nu ştim, în 
lucrarea vieţii noastre, ce va izbuti aceasta sau aceea. Acestea nu 
sunt întrebări pe care să le punem noi, muritorii. Noi trebuie să ne 
îndeplinim lucrarea, lăsând rezultatul în seama lui Dumnezeu. Dacă 
te-ai afla în neştiinţă şi în întuneric, nu ai fi tot atât de vinovat. Însă 
ai avut multă lumină, ai auzit o mare parte din adevăr; însă nu eşti 
un împlinitor al Cuvântului. 

Viaţa lui Hristos este modelul pentru noi toţi. Exemplul Său 
de tăgăduire de sine şi jertfire de sine, de bunăvoință dezinteresată 
există pentru ca noi să-l urmăm. Întreaga Sa viaţă este o demon- 
straţie totală a marii Sale iubiri şi bunăvoinţe de a salva pe omul 
păcătos. „lubiţi-vă unul pe altul aşa cum v-am iubit Eu“, spune 
Hristos. Cum va suporta o comparaţie viaţa noastră de tăgăduire de 
sine, de sacrificiu şi bunăvoință cu viaţa lui Hristos? „Voi sunteţi“, 
spune Hristos, adresându-Se ucenicilor Săi, „lumina lumii“. „Voi 
sunteţi sarea pământului“. Dacă acesta este privilegiul şi totodată 
datoria noastră, iar noi suntem oameni ai întunericului şi necredinţei, 
ce responsabilitate înfricoşătoare ne asumăm? Putem fi canale de 
lumină sau de întuneric. Dacă am neglijat să folosim lumina pe care 
ne-a dat-o Dumnezeu şi n-am reuşit să înaintăm în cunoaştere şi 
adevărată sfinţenie, în timp ce lumina ne arăta calea, suntem vinovaţi 
şi ne aflăm în întuneric în aceeaşi măsură în care am neglijat să pro- 
fităm de lumină şi adevăr. În aceste zile ale nelegiuirii şi primejdiei, 
caracterele şi lucrările creştinilor declaraţi nu vor trece, în general, 
proba şi nici nu vor suporta să fie dezvăluite, dacă ar fi cercetate prin 
lumina care străluceşte acum asupra lor. Nu există nici o înţelegere 
între Hristos şi Belial; nu există nici o unire între lumină şi întuneric. 
Cum s-ar putea, dar, armoniza spiritul lui Hristos şi spiritul lumii? 
Domnul Dumnezeul nostru este un Dumnezeu gelos. El pretinde 
afecțiunea sinceră şi încrederea neîngrădită a celor ce mărturisesc 
că ÎI iubesc. Psalmistul spune: „Dacă aş fi cugetat lucruri nelegiuite 
în inima mea, nu m-ar fi ascultat Domnul“. 

Ai stat chiar în calea mântuirii copiilor tăi. Pui indiferența lor 
faţă de lucrurile religioase pe seama altor cauze decât cele adevărate. 
Exemplul tău este o piatră de poticnire pentru ei. Ei ştiu după roadele 
pe care le aduci, după cuvintele şi lucrările tale că tu nu crezi în 
apropiata revenire a lui Hristos. Unii dintre ei nici nu ezită să ia în 
râs ideea apropiatei reveniri a lui Hristos şi a timpului scurt. Ei au 

o mare satisfacţie când închei un târg prin înşelătorie. Gândesc că 
tatăl lor este foarte priceput când e vorba de tras foloase şi că nimeni 
n-ar putea să-l întreacă, iar ei calcă pe urmele tale. Numai credinţa, 
fără fapte, este moartă. Banii ţi-au dat putere, iar tu ai folosit acea 
putere pentru a profita de pe urma nevoilor altora. Speculaţiile pe 
care le-ai făcut în viaţa de afaceri nu au fost cinstite, nu ai fost 
corect cu semenii tăi. Prin negocierile tale ţi-ai jertfit reputaţia de 
creştin şi de om cinstit. Prin negoţ corect, mijloacele materiale nu 
intrau în posesia ta suficient de repede pentru a-ţi satisface setea de 
câştig şi ai făcut adesea mai grele poverile omului sărac, profitând 
de necazul lui pentru a-ţi spori averea. Priveşte cu atenţie, frate S. 
Pierzi înfricoşător de mult de dragul unui câştig pământesc. În ceasul 
ispitei, tu îţi pierzi integritatea bărbătească şi bunătatea cerească. 
Este acest lucru un câştig sau o pierdere? Eşti mai bogat sau mai 
sărac de pe urma unui asemenea profit? Pentru tine este o pierdere 
teribilă, căci el îţi răpeşte tot atât de mult din comoara pe care ai fi 
putut-o strânge în cer. 

Fiecare ocazie de a ajuta un frate aflat în nevoie sau de a sprijini 
cauza lui Dumnezeu de răspândire a adevărului reprezintă o perlă 
pe care o poţi trimite dinainte şi depozita în banca cerului, pentru 
a fi păstrată în siguranţă. Dumnezeu te pune la probă şi te verifică. 
EI ţi-a dat binecuvântările Sale cu mână largă, iar acum aşteaptă să 
vadă cum le vei folosi, să vadă dacă îi vei ajuta pe aceia care au 
nevoie de ajutor, dacă vei simţi valoarea sufletelor şi vei face tot ce 
poţi cu mijloacele pe care ţi le-a încredinţat. Folosirea fiecărei astfel 
de ocazii va însemna un plus la comoara cerească. 

Însă iubirea de sine te-a făcut să preferi averile pământeşti chiar 
cu preţul sacrificării celor cereşti. Tu alegi comorile pe care le mă- 
nâncă molule şi rugina în locul acelora care ţin în veac. Este privile- 
giul tău de a manifesta o compasiune duioasă şi de a-i binecuvânta 
pe alţii; însă ochii tăi sunt atât de orbiţi de dumnezeul acestei lumi, 
încât nu poţi să vezi această nestemată — binecuvântarea ce ur- 
mează să fie primită prin facerea de bine, prin faptul de a fi bogat 
în fapte bune, gata de a oferi, dispus de a comunica, punându-ţi o 
temelie solidă pentru vremurile ce vor veni, ca să te poţi prinde de 
viaţa veşnică. Îţi pui în primejdie sufletul, neglijând să te foloseşti 
de preţioasele ocazii de a-ţi asigura comoara cerească. Eşti tu cu 
adevărat mai bogat datorită faptului că eşti strâns la pungă, datorită 

stricteţii tale în afaceri? Dumnezeu te pune la încercare şi rămâne să 
hotărăşti tu însuţi dacă vei ieşi aur curat sau zgură lipsită de valoare. 
Dacă punerea ta la încercare s-ar încheia la noapte, cum s-ar prezenta 
raportul vieţii tale? N-ai putea să iei cu tine nici un dolar din ceea ce 
ai câştigat. Blestemul fiecărei fapte de nedreptate ar sta lipit de tine. 
Când vei privi şiretenia ta în tranzacţii prin mijlocirea oglinzii pe 
care ţi-o va pune Dumnezeu înainte, nu vei găsi nimic pentru care 
să te poţi felicita. Lăcomia este idolatrie. 

Singura ta speranţă este aceea de a-ţi smeri inima înaintea lui 
Dumnezeu. „Căci ce i-ar folosi unui om să câştige lumea întreagă 
dacă şi-ar pierde sufletul? Sau ce va da omul în schimb pentru 
sufletul său?“ Te rog stăruitor, nu-ţi închide ochii la primejdia care te 
paşte. Nu fi orb faţă de interesele cele mai înalte ale sufletului, faţă 
de perspectiva slăvită şi binecuvântată a vieţii celeilalte. Neliniştiţii 
şi împovăraţii căutători de câştiguri lumegşti sunt orbi şi nebuni. Ei 
se întorc de la comoara veşnică, nepieritoare, către această lume. 
Strălucirea şi sclpirile amăgitoare ale acestei lumi pun stăpânire pe 
simţurile lor şi lucrurile veşnice nu mai sunt preţuite. Ei se trudesc 
pentru ceea ce nu aduce mulţumire şi îşi cheltuiesc banii pentru 
ceea ce nu este pâine, când Isus le oferă pace, nădejde şi infinite 
binecuvântări în schimbul unei vieţi de supunere. Toate comorile 
pământului nu vor fi îndeajuns de valoroase pentru a cumpăra aceste 
daruri preţioase. Cu toate acestea, mulţi sunt nebuni şi se întorc de 
la atrăgătoarele perspective cereşti. 

Hristos va reţine numele tuturor celor ce consideră că nici un 
sacrificiu nu este prea costisitor pentru a-l fi oferit Lui pe altarul 
credinţei şi iubirii. El a sacrificat totul pentru omenirea căzută. Nu- 
mele celor ascultători, jertfitori de sine şi credincioşi vor fi săpate 
pe palmele Sale; ele nu vor fi vărsate din gura Sa, ci vor fi luate pe 
buzele Lui şi El va pleda într-un mod deosebit pentru ele înaintea 
Tatălui. Pe când cei egoişti şi mândri sunt uitaţi, cei credincioşi vor 
fi amintiţi; numele lor vor fi imortalizate. Trebuie să trăim cu scopul 
de a-i face pe alţii fericiţi dacă vrem să fim noi înşine fericiţi. Este 
bine pentru noi să oferim bunurile, talentele şi afecțiunea noastră cu 
devotament recunoscător lui Hristos şi să ne găsim astfel fericirea 
aici şi slava nemuritoare în lumea cealaltă. 

Lunga noapte de veghere, trudă şi greutăţi aproape a trecut. Hris- 
tos trebuie să vină în curând. Pregăteşte-te! Îngerii lui Dumnezeu 

caută să-ţi întoarcă atenţia de la tine însuţi şi de la lucrurile pămân- 
teşti. Să nu-i laşi să lucreze în van. De credinţă ai nevoie, de credinţă 
vie; credinţa care lucrează prin iubire şi curăţeşte sufletul. Adu-ţi 
aminte de Calvar şi de jertfa sfâşietoare, infinită, care a fost adusă 
acolo pentru om. Isus te invită să vii la El aşa cum eşti şi să-ţi faci 
din El tăria şi Prietenul tău veşnic. 


Mărturie pentru comunitate. Numărul 23 


Biserica laodiceană 


Solia către biserica laodiceenilor este o acuzaţie înspăimântă- 
toare şi se aplică poporului lui Dumnezeu din timpul de acum. „„În- 
gerul Bisericii din Laodicea scrie-i: Ştiu faptele tale: că nu eşti nici 
rece, nici în clocot. O, dacă ai fi rece sau în clocot! Dar, fiindcă eşti 
căldicel, nici rece, nici în clocot, am să te vărs din gura Mea. Pentru 
că zici: «Sunt bogat, m-am îmbogăţit şi nu duc lipsă de nimic», şi 
nu ştii că eşti ticălos, nenorocit, sărac, orb şi gol.“ 

Domnul ne arată că solia care trebuie dusă poporului Său prin 
servii pe care i-a chemat pentru a-i avertiza urmaşii nu este o solie 
de pace şi siguranţă. Nu este un mesaj pur teoretic, ci practic în 
orice aspect. Cei din poporul lui Dumnezeu sunt reprezentaţi în solia 
către laodiceeni ca aflându-se într-o poziţie de siguranţă firească. 
Ei sunt liniștiți, crezându-se într-o stare înălţată de mari realizări 
spirituale. „Pentru că zici: «Sunt bogat, m-am îmbogăţit şi nu duc 
lipsă de nimic», şi nu ştii că eşti ticălos, nenorocit, sărac, orb şi gol.“ 

Ce amăgire mai mare poate veni asupra minţii oamenilor decât 
încrederea că sunt în regulă, când ei sunt total greşiţi! Solia Marto- 
rului Credincios îi găseşte pe cei din poporul lui Dumnezeu într-o 
jalnică amăgire, şi, cu toate acestea, sinceri în amăgirea lor. Ei nu 
ştiu că starea lor este deplorabilă în ochii lui Dumnezeu. În timp ce 
laodiceenii se înşeală singuri că se află într-o stare spirituală înălţată, 
solia Martorului Credincios le spulberă siguranţa prin denunţare 
înfricoşătoare a adevăratei lor condiţii de orbire spirituală, sărăcie şi 
nevrednicie. Mărturia, aşa severă şi usturătoare cum este, nu poate 
fi o greşeală, căci Martorul Credincios este Acela care vorbeşte, iar 
mărturia Sa trebuie să fie corectă. 

Este greu pentru cei ce stau liniștiți la umbra calităților lor, şi 
care se consideră bogaţi în ce priveşte cunoaşterea spirituală, să 
primească solia care declară că sunt înşelaţi şi au nevoie de toate 
înzestrările duhovniceşti. Inima nesfinţită este „nespus de înşelătoare 
şi de deznădăjduit de rea“. Mi s-a arătat că mulți se amăgesc că sunt 
buni creştini, dar n-au făcut de fapt nici o lucrare profundă şi serioasă 

de smerire a eului înaintea lui Dumnezeu, înainte de a putea simţi 
necesitatea reală de a dobândi virtuțile preţioase ale Duhului. 

Dumnezeu Îşi conduce poporul pas cu pas. Viaţa creştină este 
un marş şi o bătălie continuă. Nu există nici un răgaz în afara aces- 
tui război. Nu rămânem biruitori asupra ispitelor lui Satana decât 
printr-un efort constant, neîncetat. Ca popor, noi triumfăm în tăria 
şi limpezimea adevărului. Suntem pe deplin sprijiniți pe poziţiile 
noastre printr-un volum copleşitor de mărturii clare ale Scripturii. 
Lăsăm însă mult de dorit din punctul de vedere al umilinţei biblice, 
răbdării, credinţei, iubirii, tăgăduirii de sine, spiritului de veghere şi 
de sacrificiu. Avem nevoie să cultivăm sfinţenia biblică. Păcatul este 
larg răspândit în poporul lui Dumnezeu. Mesajul clar de mustrare 
către laodiceeni nu este acceptat. Mulţi rămân lpiţi de îndoielile şi 
de păcatele lor dragi în timp ce se află într-o amăgire atât de mare, 
încât să vorbească şi să aibă sentimentul că nu duc lipsă de nimic. Ei 

cred că mărturia usturătoare a Duhului lui Dumnezeu este ino- 
portună sau că nu îi vizează pe ei. Asemenea persoane au cea mai 
mare nevoie de harul lui Dumnezeu şi de discernământ spiritual 
pentru a-şi putea descoperi lacunele în ce priveşte cunoaşterea spi- 
rituală. Le lipseşte aproape orice destoinicie de a-şi desăvârşi un 
caracter creştin. Ei nu au o cunoaştere practică a adevărului biblic, 
cunoaşterea care duce la o viaţă umilă şi la conformarea voinţei lor 
cu voinţa lui Hristos. Ei nu trăiesc în supunere faţă de toate cerinţele 
lui Dumnezeu. 

Nu este suficient doar să mărturiseşti credinţa în adevăr. Toți 
salvaţii crucii lui Hristos se obligă practic să se angajeze în cruciada 
împotriva vrăjmaşului sufletelor, să condamne răul şi să susţină 
dreptatea. Însă mesajul Martorului Credincios scoate la iveală faptul 
că poporul nostru se află într-o îngrozitoare amăgire, care ÎL sileşte 
să vină la ei cu avertizări pentru a le întrerupe somnul spiritual şi a-i 
face să treacă la acţiune hotărâtă. 

În ultima mea viziune, mi s-a arătat că nici această solie fermă a 
Martorului Credincios nu împlinise lucrarea lui Dumnezeu. Poporul 
doarme mai departe în păcatele sale. Ei continuă să se declare bogaţi 
şi că nu duc lipsă de nimic. Mulţi întreabă: „De ce sunt date aceste 
mustrări? De ce ne acuză neîncetat Mărturiile de apostazie şi păcate 
îngrozitoare? Noi iubim adevărul; ne îmbogăţim; nu avem nevoie 
de aceste mărturii pline de mustrări şi avertizări.“ Aceşti cârtitori 

să-şi cerceteze însă inimile şi să-şi compare vieţile cu învăţăturile 
practice ale Bibliei, să-şi smerească sufletele înaintea lui Dumnezeu, 
harul lui Dumnezeu să lumineze în întuneric, iar solzii vor cădea de 
pe ochii lor şi îşi vor da seama de adevărata lor sărăcie spirituală şi 
nevrednicie. Vor simţi nevoia de a cumpăra aur, care este credinţa 
curată şi iubirea; haine albe, care reprezintă un caracter fără pată, 
curăţit în sângele dragului lor Răscumpărător; şi alifie pentru ochi, 
care este harul lui Dumnezeu, dătător al discernământului clar în 
lucrurile spirituale şi dezvăluitor al păcatului. Aceste calități sunt 
mai preţioase decât aurul din Ofir. 

Mi s-a arătat că motivul de căpetenie pentru care cei din poporul 
lui Dumnezeu se află acum în această stare de orbire spirituală 
este că nu vor să accepte reproşurile. Mulţi au disprețuit mustrările 
şi avertizările ce le-au fost aduse. Martorul Credincios condamnă 
starea de încropeală a poporului lui Dumnezeu, postura lor dându-i 
lui Satana o mare putere asupra lor în acest timp de aşteptare, de 
veghere. Cei egoişti, cei mândri şi cei ce iubesc păcatul sunt mereu 
asaltaţi de îndoieli. Satana are capacitatea de a sugera îndoieli şi 
de a inventa obiecţiuni la adresa mărturiei critice pe care o trimite 
Dumnezeu, iar mulţi cred că este o calitate, un semn al inteligenţei 
faptul că sunt necredincioşi, combat şi despică firul în patru. Cei 
ce doresc să se îndoiască vor avea din plin posibilitatea s-o facă. 
Dumnezeu nu Se oferă să îndepărteze toate ocaziile care ar putea 
aduce necredinţa. El aduce dovezi, care trebuie cercetate cu grijă, cu 
o minte smerită şi cu dispoziţia de a ne lăsa învăţaţi şi toţi ar trebui 
să hotărască conform ponderii acestor dovezi. 

Viaţa veşnică are o valoare infinită şi ne va costa tot ce avem. 
Mi s-a arătat că nu punem preţul care se cuvine pe lucrurile veşnice. 
Tot ceea ce merită să ai, chiar şi în lumea aceasta, trebuie căpătat 
prin efort şi uneori prin cele mai dureroase sacrificii. Şi aceasta 
numai pentru a obţine o comoară pieritoare. Să fim mai puţin dispuşi 
să îndurăm truda şi stările de conflict, mai puţin doritori să facem 
eforturi serioase şi mari sacrificii pentru a obţine o comoară de o 
valoare infinită şi o viaţă care se măsoară cu zilele Celui Nesfârşit? 
Ne poate costa Cerul prea mult? 

Credinţa şi iubirea sunt comori de aur, elemente care lipsesc 
într-o mare măsură în poporul lui Dumnezeu. Mi s-a arătat că necre- 
dinţa în mărturiile de avertizare, încurajare şi mustrare îndepărtează 

lumina de la poporul lui Dumnezeu. Neîncrederea le închide ochii, 
astfel încât ei nu cunosc starea reală în care se află. Martorul Credin- 
cios descrie astfel orbirea lor: „Şi nu ştii că eşti ticălos, nenorocit, 
sărac, orb şi gol.“ 

Credinţa în apropiata revenire a lui Hristos se ofileşte. „Domnul 
meu întârzie să vină“ nu este spus doar în inimă, ci exprimat şi în 
cuvinte, şi încă mai hotărât prin fapte. În acest timp de veghere, 
stupiditatea amorţeşte simţurile celor din poporul lui Dumnezeu în 
ce priveşte semnele timpurilor. Nelegiuirea îngrozitoare care abundă 
reclamă cea mai mare sârguinţă şi o mărturie vie pentru a ţine păcatul 
în afara bisericii. Credinţa a scăzut într-o măsură înfricoşătoare şi 
nu va putea creşte decât prin exerciţiu. 

La începutul vestirii soliei celui de-al treilea înger, cei care s-au 
angajat în lucrarea lui Dumnezeu au avut ceva de riscat; au avut 
sacrificii de făcut. Au început această lucrare în sărăcie şi au suferit 
cele mai mari lipsuri şi critici. Au întâmpinat o împotrivire hotărâtă, 
care i-a împins către Dumnezeu în nevoia lor şi le-a ţinut trează 
credinţa. Planul nostru actual de dăruire sistematică îi sprijină cu 
prisosinţă pe pastorii noştri şi nu există nici o lipsă şi nici un motiv 
de exersare a credinţei în ce priveşte întreţinerea materială. Cei care 
încep acum să predice adevărul nu au în ce să se aventureze. Nu au 
de întâmpinat nici un risc, nici sacrificii de făcut. Sistemul adevărului 
este pus de-a gata în mâna lor, iar publicaţiile le stau la dispoziţie, 
sprijinind adevărurile pe care le susţin ei. 

Unii tineri încep fără să-şi dea cu adevărat seama de caracterul 
înălţat al lucrării. Ei nu au de întâmpinat privaţiuni, greutăţi sau 
conflicte serioase care ar duce la exercitarea credinţei. Ei nu cultivă 
tăgăduirea de sine activă şi nu întreţin un spirit de sacrificiu. Unii 
devin mândri şi sunt plini de sine şi nu simt povara reală a lucrării 
care apasă asupra lor. Martorul le spune acestor slujitori: „Fii plin 
de râvnă dar şi pocăieşte-te.“ Unii dintre ei sunt atât de înfumuraţi 
în mândria lor, încât reprezintă cu adevărat o piedică şi un blestem 
pentru cauza prețioasă a lui Dumnezeu. Ei nu exercită o influenţă 
mântuitoare asupra altora. Aceşti bărbaţi au ei înşişi nevoie să fie 
total convertiți la Dumnezeu şi sfinţiţi prin adevărurile pe care le 
prezintă. 

Mărturii directe în biserică 


Foarte mulţi sunt refractari şi se simt jigniţi pentru faptul că 
sunt adesea tulburaţi cu atenţionări şi mustrări care ţin înaintea lor 
păcatele pe care le fac. Martorul Credincios spune: „Ştiu faptele 
tale“. Motivațiile, scopurile, necredinţa, suspiciunile şi invidia pot fi 
ascunse faţă de oameni, dar nu faţă de Hristos. 

Martorul Credincios vine ca sfetnic: „Te sfătuiesc să cumperi de 
la Mine aur curăţit prin foc, ca să te îmbogăţeşti, şi haine albe, ca să 
fii îmbrăcat şi să nu ţi se vadă ruşinea goliciunii tale, şi alifie pentru 
ochi, ca să-ţi ungi ochii şi să vezi. Eu mustru şi pedepsesc pe toţi 
aceia pe care-i iubesc; deci fii plin de râvnă şi pocăieşte-te. Iată, Eu 
stau la uşă şi bat; dacă aude cineva glasul Meu şi deschide uşa, Eu 
voi intra la el, voi cina cu el şi el cu Mine. Celui ce va birui îi voi 
da să stea cu Mine pe scaunul Meu de domnie, după cum şi Eu am 
biruit şi M-am aşezat cu Tatăl Meu pe scaunul Său de domnie.“ 

Cei care sunt mustraţi de Duhul lui Dumnezeu ar trebui să nu 
se ridice împotriva uneltei umile. Nu un muritor supus greşeli, 
ci Dumnezeu este Cel care a vorbit pentru a-i salva de la ruină. 
Cei ce dispreţuiesc avertizarea vor fi lăsaţi în orbire, pentru a se 
amăgi singuri. Cei care iau însă aminte la ea şi se ţin de lucrarea de 
despărțire de păcatele lor, pentru a căpăta calităţile de care au nevoie, 
îşi vor deschide uşa inimii pentru ca dragul lor Mântuitor să poată 
intra şi locui cu ei. Pe cei din această categorie îi veţi afla întotdeauna 
într-o perfectă armonie cu mărturia Spiritului lui Dumnezeu. 

Pastorii care propovăduiesc adevărul prezent nu ar trebui să 
neglijeze mesajul solemn către laodiceeni. Mărturia Martorului Cre- 
dincios nu este o solie liniştitoare. Domnul nu le spune: Sunteţi 
destul de corecţi; aţi suportat pedepse şi reproşuri pe care nu le-aţi 
meritat niciodată; aţi fost descurajaţi în mod inutil prin severitate; 
nu sunteţi vinovaţi de relele şi păcatele pentru care aţi fost mustraţi. 

Martorul Credincios declară că, atunci când crezi că te afli cu 
adevărat într-o stare de prosperitate, nu ai nici de unele. Nu este de 
ajuns ca pastorii să prezinte subiecte teoretice; ei ar trebui să prezinte 
şi subiectele practice. Ei au nevoie să studieze lecţiile practice pe 
care le-a dat Hristos ucenicilor Săi şi să le transforme în aplicaţii 
concrete pentru propriile lor suflete şi pentru popor. Să presupunem 

că Hristos nu are o iubire plină de gingăşie pentru poporul Său din 
cauză că dă această mărturie mustrătoare? 

O, nu! EI, care a murit pentru a răscumpăra pe om de la moarte, 
iubeşte cu o iubire divină; şi pe aceia pe care îi iubeşte îi mustră. 
„Eu mustru şi pedepsesc pe toţi aceia pe care îi iubesc.“ Însă mulţi 
nu vor primi solia pe care Cerul, în îndurarea Sa, le-o trimite. Ei 
nu pot suporta să li se spună despre faptul că îşi neglijează datoria, 
despre nedreptăţile, egoismul, mândria şi dragostea lor de lume. 

Mi s-a arătat că Dumnezeu a pus asupra mea şi a soţului meu o 
lucrare deosebită, de a da o mărturie fără ocol poporului Său şi de a 
striga cu voce tare şi de a nu cruța, de a arăta poporului fărădelegile 
lui şi casei lui Israel păcatele Sale. Există însă o categorie de oameni 
care nu va primi solia de mustrare; ei îşi ridică mâinile pentru a-i feri 
pe cei pe care Dumnezeu vrea să-i mustre şi să-i îndrepte. Aceştia 
sunt mereu văzuţi luând partea celor pe care Dumnezeu vrea să-i 
facă să-şi simtă adevărata sărăcie. 

Cuvântul lui Dumnezeu, venit prin servii Săi, este primit de către 
mulţi cu întrebări şi temeri. Şi mulţi alţii îşi vor amâna supunerea 
faţă de avertizările şi mustrările date, aşteptând ca orice umbră de ne- 
siguranţă să fie îndepărtată din mintea lor. Necredinţa care pretinde 
cunoaşterea desăvârşită nu se va pleca niciodată în faţa dovezilor pe 
care Dumnezeu binevoieşte să le dea. El cere poporului Său credinţa 
care se întemeiază pe greutatea dovezilor, nu pe o cunoaştere totală. 
Aceşti urmaşi ai lui Hristos, dacă acceptă lumina pe care le-o oferă 
Dumnezeu, trebuie să se supună vocii lui Dumnezeu care li se adre- 
sează în timp ce există multe alte voci care strigă împotriva ei. Este 
nevoie de discernământ pentru a distinge vocea lui Dumnezeu. 

Cei care nu acţionează când îi cheamă Domnul, ci aşteaptă do- 
vezi mult mai sigure şi ocazii mult mai favorabile, vor umbla în 
întuneric, căci lumina va fi retrasă. Este posibil ca, o dată respinse 
dovezile date, într-o zi să nu mai fie repetate niciodată. 

Mulţi sunt ispitiţi în ce priveşte lucrarea noastră şi o pun sub 
semnul întrebării. Unii, în starea de amăgire în care sunt, pun dificul- 
tățile şi încurcăturile poporului lui Dumnezeu pe seama mărturiilor 
mustrătoare pe care li le-am dat. Ei gândesc că problema este a celor 
care poartă solia de avertizare, care scot la iveală păcatele poporului 
şi le îndreaptă greşelile. Mulţi sunt înşelaţi de vrăjmaşul sufletelor. 
Ei cred că lucrările fratelui şi sorei White ar fi de acceptat dacă 

n-ar condamna neîncetat răul şi n-ar mustra păcatul. Mi s-a arătat 
că Dumnezeu a pus această lucrare asupra noastră şi că, atunci când 
suntem împiedicaţi să ne întâlnim cu poporul Său, ca să ne dăm măr- 
turia pentru a zădărnici prejudecățile şi invidia celor neconsacraţi, 
Satana îşi impune ispitele cu o foarte mare putere. Cei care au fost 
întotdeauna înclinați către împotrivire şi îndoială nu au reţineri să-şi 
exprime îndoielile şi să-şi strecoare cu dibăcie necredinţa. Unii au 
îndoieli făţarnice, aparent izvorâte din conştiinţă şi foarte evlavioase, 
pe care le aduc cu prevedere, ca din întâmplare, în discuţie, îndoieli 
care au însă o putere de zece ori mai mare de a-i întări în păcat pe cei 
greşiţi, de a ne restrânge influenţa şi a slăbi încrederea poporului lui 
Dumnezeu în lucrarea noastră decât dacă s-ar împotrivi mai deschis. 

Am văzut că aceste biete suflete erau amăgite de Satana. Se 
măgulesc că sunt în regulă, că sunt aprobaţi de Dumnezeu şi că 
sunt bogaţi ca discernământ spiritual, când ei sunt vrednici de plâns, 
săraci şi orbi. Ei fac lucrarea lui Satana, dar gândesc că sunt plini de 
râvnă pentru Dumnezeu. 

Unii nu vor primi mărturia pe care le-a încredinţat-o Dumnezeu, 
amăgindu-se că s-ar putea ca noi să fim cei înşelaţi, iar ei să aibă 
dreptate. Ei cred că poporul lui Dumnezeu nu are nevoie de mustrări 
şi de declaraţii făţişe, de bună-credinţă, ci că Dumnezeu este cu 
el. Aceşti oameni amăgiţi, ale căror suflete s-au aflat întotdeauna 
în război cu credincioasa mustrare a păcatului, strigă: Vorbiţi-ne 
lucruri plăcute! Cum vor interpreta ei solia Martorului Credincios 
către Laodicea? Aici nu poate fi nici o neînțelegere. Această solie 
trebuie dusă de servii lui Dumnezeu unei biserici încropite. Ea 
trebuie să-i scoată pe cei din poporul Său din siguranţa şi amăgirea 
periculoasă cu privire la modul real în care se înfăţişează înaintea 
lui Dumnezeu. Dacă ar fi primită, această mărturie i-ar împinge pe 
oameni la acţiune şi i-ar conduce la umilinţă şi mărturisirea păcatelor. 
Martorul Credincios spune: „Ştiu faptele tale, că nu eşti nici rece, 
nici în clocot.“ Şi iarăşi: „Eu mustru şi pedepsesc pe toţi aceia 
pe care-i iubesc; fii plin de râvnă dar, şi pocăieşte-te.“ Apoi vine 
făgăduinţa: „lată, Eu stau la uşă şi bat. Dacă aude cineva glasul Meu 
şi deschide uşa, voi intra la el, voi cina cu el şi el cu Mine. Celui ce 
va birui îi voi da să stea cu Mine pe scaunul Meu de domnie, după 
cum şi Eu am biruit şi M-am aşezat cu Tatăl Meu pe scaunul Său de 
domnie.“ 

Poporul lui Dumnezeu trebuie să-şi vadă păcatele şi să fie plini 
de râvnă pentru pocăință, îndepărtând acele păcate care i-au adus 
într-o asemenea stare deplorabilă de sărăcie, orbire, nevrednicie şi 
cruntă amăgire. Mi s-a arătat că mărturia directă trebuie să trăiască 
în biserică. Numai aceasta va constitui un răspuns pentru solia către 
laodiceeni. Fărădelegile trebuie mustrate, păcatului trebuie să 1 se 
spună păcat, iar încumetarea să fie înfruntată prompt şi hotărât şi 
îndepărtată din mijlocul nostru ca popor. 


A lupta împotriva Duhului lui Dumnezeu 


Aceia care au un spirit de împotrivire faţă de lucrarea pe care 
Duhul lui Dumnezeu ne-a determinat s-o facem de douăzeci şi şase 
de ani şi care au vrut să ne stingă mărturia nu luptă împotriva noastră, 
ci împotriva lui Dumnezeu, care a pus asupra noastră povara unei 
lucrări pe care nu a încredinţat-o altcuiva. Cei care combat şi despică 
firul în patru, care cred că este o calitate să te îndoieşti şi care se 
descurajează; cei care au fost uneltele prin care ni s-a îngreunat 
lucrul şi prin care ni s-a slăbit credinţa, nădejdea şi curajul au fost 
cei care au făcut supoziţii despre un rău imaginar, care au răspândit 
acuzaţii de neîncredere şi care au aşteptat cu invidie o ocazie pe care 
s-o folosească împotriva noastră. Ei consideră un lucru de la sine 
înţeles că, din moment ce avem slăbiciuni omeneşti, au prin aceasta 
dovada clară că noi suntem cei greşiţi şi ei sunt cei ce au dreptate. 
Dacă pot găsi o aparenţă oarecare de care se pot sluji pentru a ne face 
rău, ei fac acest lucru cu un spirit de triumf şi sunt gata să combată 
lucrarea noastră de mustrare a răului şi de condamnare a păcatului 
ca fiind un spirit aspru, dictatorial. 

Însă, deşi nu le acceptăm versiunea, şi anume că starea în care ne 
aflăm este motivul suferințelor noastre; deşi susţinem că Dumnezeu 
ne-a încredinţat o lucrare mult mai dificilă decât le-a încredinţat 
altora, recunoaştem cu sufletul smerit şi cu pocăință că ne-au fost 
puse la grea încercare credinţa şi curajul şi că nu am reuşit uneori 
să ne încredem pe deplin în Acela care ne-a dat de împlinit această 
lucrare. Când prindem din nou curaj, după încercări şi dezamăgiri 
amare, regretăm profund că ne-am îndoit vreodată de Dumnezeu, 
că am cedat slăbiciunilor omeneşti şi am lăsat ca descurajarea să 
arunce o umbră peste credinţa noastră şi să ne slăbească încrederea 

în Dumnezeu. Mi s-a arătat că slujitorii lui Dumnezeu din vechime 
au suferit dezamăgiri şi descurajări la fel ca şi noi, bieţi muritori. 
Am fost pe mâini bune; totuşi, acest lucru nu este o scuză pentru noi. 

Când soţul meu a stat lângă mine pentru a mă susţine în lucrarea 
mea şi a dat o mărturie lămurită, în perfect acord cu lucrarea Duhului 
lui Dumnezeu, mulţi au avut simţământul că el personal le făcea rău, 
când de fapt Domnul a fost Acela care a pus asupra lui povara şi 
care, prin slujitorul Său, i-a mustrat şi a căutat să-i aducă acolo unde 
aveau să se pocăiască de relele lor şi să intre în graţia lui Dumnezeu. 

Cei pe care Dumnezeu i-a ales pentru o lucrare importantă au 
fost întotdeauna priviţi cu neîncredere şi suspiciune. În vremurile 
străvechi, când Ilie a fost trimis de Dumnezeu cu o solie către popor, 
ei nu au luat în seamă avertismentul. L-au considerat nepotrivit 
de sever. Au gândit chiar că poate îşi pierduse minţile, pentru că 
îi declarase pe ei, poporul lui Dumnezeu, ca fiind păcătoşi şi de 
asemenea că păcatele lor ajunseseră atât de grave, încât judecăţile 
lui Dumnezeu aveau să se abată asupra lor. Satana şi oştile sale au 
fost dintotdeauna în război cu cei care duc solia de avertizare şi 
care mustră păcatele. Cei neconsacraţi vor fi de asemenea aliaţi cu 
vrăjmaşul sufletelor, pentru a face ca lucrarea slujitorilor credincioşi 
ai lui Dumnezeu să fie cât mai grea posibil. 

Dacă soţul meu a fost împins dincolo de limită şi a ajuns descura- 
jat şi disperat; dacă amândoi am ajuns uneori să nu mai vedem nimic 
îmbietor în viaţă care să ne facă s-o dorim, nu este nimic ciudat sau 
nou. Ilie, unul dintre marii şi puternicii profeţi ai lui Dumnezeu, 
alergând să-şi scape viaţa de mânia Izabelei, fugar, obosit şi zdrobit 
de atâta mers, şi-a dorit mai degrabă moartea decât viaţa. Dezamă- 
girea sa cruntă, provocată de necredincioşia lui Israel, îi spulberase 
moralul şi simţea că nu mai putea să-şi pună încrederea în om. În 
ziua nenorocirii şi întunecimii, lov rosteşte aceste cuvinte: „Să piară 
ziua în care m-am născut“. 

Cei care nu sunt obişnuiţi să simtă în toată profunzimea, care 
n-au fost sub poveri asemenea unui car apăsat de greutatea snopilor 
şi care nu şi-au unit interesul atât de intim cu cauza şi lucrarea lui 
Dumnezeu, încât să le pară o parte din propria fiinţă şi mai scumpă 
decât viaţa, aceştia nu pot înţelege simţămintele soţului meu, tot 
aşa cum Israel nu putea înţelege simţămintele lui Ilie. Regretăm că 
ne-am descurajat, oricare vor fi fost împrejurările. 

Cazul lui Ahab ca avertisment 


Sub conducerea nelegiuită a lui Ahab, Israel s-a despărțit de 
Dumnezeu şi şi-a stricat căile înaintea Lui. „Ahab, fiul lui Omri, 
a făcut ce este rău înaintea Domnului, mai mult decât toţi cei care 
fuseseră înaintea lui. Şi, ca şi cum ar fi fost puţin lucru pentru el să 
umble în păcatele lui leroboam, fiul lui Nebat, a mai luat de soţie şi 
pe Izabela, fiica lui Etbaal, împăratul sidoniţilor, şi a slujit lui Baal şi 
s-a închinat înaintea lui. A ridicat un altar lui Baal în templul lui Baal, 
pe care l-a construit la Samaria, şi a făcut un idol Astarteei. Ahab 
a făcut mai multe rele decât toţi împărații lui Israel care fuseseră 
înaintea lui, ca să provoace la mânie pe Domnul Dumnezeul lui 
Israel.“ 

Ahab era slab în ce priveşte tăria morală. Nu avea un simţ înalt 
al lucrurilor sacre; era egoist şi lipsit de principii. Unirea sa prin 
căsătorie cu o femeie care avea o fire hotărâtă şi un temperament 
nervos şi care era devotată idolatriei i-a făcut pe amândoi unelte 
speciale ale lui Satana, pentru a duce poporul lui Dumnezeu în ido- 
latrie şi apostazie îngrozitoare. Spiritul hotărât al Izabelei a modelat 
caracterul lui Ahab. Firea lui egoistă era incapabilă să aprecieze 
îndurările lui Dumnezeu faţă de poporul Său şi obligaţia lui faţă 
de Dumnezeu, aceea de păzitor şi conducător al lui Israel. Frica de 
Dumnezeu slăbea zilnic în Israel. 

Dovezile de blasfemie ale idolatriei lor oarbe se putea zări în 
mijlocul Israelului lui Dumnezeu. Nu exista nimeni care să îndrăz- 
nească să-şi dea pe faţă vieţile, stând în mod deschis în opoziţie 
cu idolatria blasfemitoare generală. Altarele lui Baal şi preoţii lui, 
care jertfeau soarelui, lunii şi stelelor, erau la vedere pretutindeni. Ei 
consacraseră temple şi dumbrăvi, în care lucrarea mâinilor omului 
era aşezată spre închinare. Binecuvântările pe care Dumnezeu le 
dăduse poporului Său nu treziseră nici o urmă de recunoştinţă faţă 
de Dătător. Toate darurile Cerului — râurile şerpuitoare, şuvoaiele 
de ape vii, roua delicată, aversele de ploaie, care înviorau pământul 
şi făceau ca păşunile lor să rodească din belşug, toate acestea erau 
atribuite bunăvoinţei dumnezeilor lor. 

Sufletul credincios al lui Ilie era îndurerat. Indignarea lui fusese 
stârnită şi era gelos pentru slava lui Dumnezeu. El a văzut că Israel 
se aruncase într-o apostazie înfricoşătoare. lar când şi-a readus în 

minte lucrurile mari pe care Dumnezeu le făcuse pentru ei, a fost 
copleşit de durere şi uimire. Însă toate acestea fuseseră uitate de 
majoritatea poporului. A mers înaintea Domnului şi, cu sufletul 
sfâşiat de suferinţă, a intervenit pentru salvarea poporului, dacă era 
necesar, chiar prin judecăţi. S-a rugat lui Dumnezeu să nu dea rouă 
şi ploaie poporului Său nerecunoscător, comorile cerului, pentru ca 
Israelul apostaziat să poată privi către dumnezeii lui, către idolii de 
aur, de lemn şi de piatră, către soare, lună şi stele, aşteptând în zadar 
ca acestea să ude şi să îmbogăţească pământul, făcându-l să rodească 
din belşug. Domnul i-a spus lui Ilie că i-a auzit rugăciunea şi că va 
opri ploaia şi roua de la poporul Său până când aveau să se întoarcă 
la El cu pocăință. 


Păcatul şi pedeapsa lui Acan 


Dumnezeu Îşi păzise în mod deosebit poporul de amestecul cu 
naţiunile idolatre din jurul lor, pentru ca inimile să nu le fie amăgite 
de chipurile cioplite şi capelele atrăgătoare, de templele şi altarele 
care erau dispuse cu multă cheltuială şi în modul cel mai ademenitor 
pentru a perverti simţurile şi pentru ca Dumnezeu să fie înlocuit din 
mintea oamenilor. 

Cetatea lerihonului era consacrată idolatriei celei mai extrava- 
gante. Locuitorii ei erau foarte bogaţi; însă ei socoteau că toate 
bogăţiile pe care li le dăduse Dumnezeu erau daruri venite din partea 
dumnezeilor lor. Aveau din plin aur şi argint; însă, asemenea oame- 
nilor dinainte de potop, erau stricaţi şi hulitori şi ÎL insultaseră şi 
provocaseră pe Dumnezeul cerurilor prin faptele lor nelegiuite. Jude- 
căţile lui Dumnezeu au fost stârnite împotriva lerihonului. Aceasta 
era o fortăreață. Însă chiar Căpetenia Domnului oştirilor a venit din 
cer pentru a conduce armatele cerului într-un atac împotriva cetăţii. 
Îngeri ai lui Dumnezeu s-au prins de zidurile masive şi le-au pră- 
buşit la pământ. Dumnezeu hotărâse ca cetatea lerihonului să fie 
blestemată şi că toţi trebuia să piară, în afară de Rahav şi cei din casa 
ei. Aceştia trebuia să fie salvaţi din pricina atitudinii binevoitoare pe 
care o avusese Rahav faţă de trimişii Domnului. Cuvântul Domnului 
pentru popor a fost: „Feriţi-vă numai de ceea ce va fi dat spre nimi- 
cire; căci dacă veţi lua ceva din ceea ce va fi dat spre nimicire, veţi 
face ca tabăra lui Israel să fie dată spre nimicire şi o veţi nenoroci.“ 

„Atunci Iosua a jurat şi a zis: «Blestemat să fie înaintea Domnului 
omul care se va scula să zidească cetatea aceasta a lerihonului! Cu 
preţul întâiului născut îi va pune temelia şi cu preţul celui mai tânăr 
fiu al lui îi va aşeza porţile!» 

Dumnezeu a fost foarte strict în privinţa lerihonului, pentru ca 
poporul să nu fie fermecat de lucrurile la care se închinaseră locuito- 
rii lui, iar inimile lor să nu se întoarcă de la Dumnezeu. El Şi-a păzit 
poporul prin poruncile cele mai categorice; totuşi, în ciuda poruncii 
solemne a lui Dumnezeu, rostite prin gura lui Iosua, Acan a îndrăznit 
s-o calce. Lăcomia l-a făcut să ia din comorile pe care Dumnezeu 
îi interzisese să le atingă, deoarece blestemul Lui se afla asupra lor. 
ŞI, din pricina păcatului acestui om, Israelul lui Dumnezeu a fost 
neputincios ca apa înaintea vrăjmaşilor săi. 

Iosua şi bătrânii lui Israel se aflau în mare suferinţă. Ei s-au 
aşezat înaintea chivotului lui Dumnezeu într-o umilinţă vrednică 
de plâns, pentru că Domnul era mânios pe poporul Său. Ei s-au 
rugat şi au plâns înaintea lui Dumnezeu. Domnul i-a vorbit lui Iosua: 
„Scoală-te! Pentru ce stai culcat astfel pe faţa ta? Israel a păcătuit; 
au călcat legământul Meu care li l-am poruncit, au luat din lucrurile 
date spre nimicire, le-au furat şi au minţit şi le-au ascuns printre 
lucrurile lor. De aceea fiii lui Israel nu pot să reziste vrăjmaşilor lor, 
ci au devenit blestemaţi; Eu nu voi mai fi cu voi dacă nu nimiciţi 
lucrurile blestemate din mijlocul vostru“. 


Datoria de a mustra păcatul 


Mi s-a arătat că Dumnezeu ilustrează aici cum priveşte El păcatul 
aflat printre cei care mărturisesc că sunt poporul Său, păzitor al 
poruncilor. Cei pe care i-a onorat într-un mod deosebit prin faptul 
că au fost martori ai unor extraordinare etalări ale puterii Sale, şi 
care chiar şi atunci se aventuraseră să nesocotească îndrumările 
Sale lămurite, vor constitui obiectul mâniei Lui. Dumnezeu doreşte 
să-Şi înveţe poporul că neascultarea şi păcatul sunt peste măsură 
de jignitoare pentru El şi că nu trebuie privite cu uşurătate. El ne 
arată că, atunci când cei din poporul Său sunt găsiţi în păcat, ar 
trebui să ia de îndată măsuri hotărâte pentru a scoate din mijlocul 
lor acel păcat, pentru ca mânia Sa să nu fie îndreptată asupra tuturor. 
Dacă însă păcatele poporului sunt trecute cu vederea de către aceia 

aflaţi în poziţii de răspundere, dezaprobarea Sa se va afla asupra lor, 
iar poporul lui Dumnezeu, ca întreg, va fi considerat răspunzător 
pentru acele păcate. Prin metodele folosite cu poporul Său din trecut, 
Domnul arată necesitatea curăţirii de rele a bisericii. Un singur 
păcătos poate răspândi atât întuneric, încât să alunge lumina lui 
Dumnezeu din întreaga adunare. Când poporul îşi dă seama că 
întunericul se aşterne asupra lor şi nu ştiu cauza, ar trebui să-L 
caute cu sinceritate pe Dumnezeu, cu multă umilinţă şi văzându-şi 
propria nevrednicie, până când relele care Îl întristează pe Duhul lui 
Dumnezeu sunt descoperite şi îndepărtate. 

Prejudecăţile care s-au ridicat împotriva noastră pentru că am 
mustrat nedreptăţile a căror existenţă mi-a fost arătată de Dumne- 
zeu şi strigătul care s-a ridicat, condamnându-ne că am fost aspri şi 
severi, nu sunt corecte. Dumnezeu ne porunceşte să vorbim, iar noi 
nu vom tăcea. Dacă nelegiuirile sunt evidente în mijlocul poporului 
Său şi dacă servii lui Dumnezeu trec mai departe indiferenți faţă 
de acestea, ei îl susţin şi îl îndreptăţesc practic pe păcătos, fiind tot 
atât de vinovaţi, şi vor primi tot atât de sigur neplăcerea lui Dum- 
nezeu; căci vor fi făcuţi răspunzători pentru păcatele celor vinovaţi. 
În viziune, mi-au fost arătate multe situaţii în care neplăcerea lui 
Dumnezeu a fost provocată de neglijenţa servilor Săi de a se ocupa 
de relele şi păcatele care existau în mijlocul lor. Poporul a considerat 
că aceia care au scuzat aceste rele sunt foarte buni la suflet şi cu o fire 
cuceritoare, pur şi simplu pentru că au evitat să se achite de o clară 
datorie scripturistică. Sarcina nu era plăcută pentru simţămintele lor; 
prin urmare, s-au ferit de ea. 

Spiritul de ură pe care l-au avut unii din pricina mustrării relelor 
din poporul lui Dumnezeu a adus orbire şi o amăgire înfricoşătoare 
asupra propriilor lor suflete, aducându-i în imposibilitatea de a putea 
discerne între bine şi rău. Şi-au stins propria percepţie spirituală. Ei 
pot fi martori la nelegiuiri, dar fără să simtă cum a simţit Iosua şi 
fără să se umilească pentru că simt primejdia în care se află sufletele. 

Adevăratul popor al lui Dumnezeu, care are pe inimă spiritul lu- 
crării Domnului şi mântuirea sufletelor, va privi întotdeauna păcatul 
în lumina caracterului său adevărat, păcătos. Ei vor fi întotdeauna 
pentru înfruntarea credincioasă şi fără ocol a păcatelor care mânjesc 
atât de uşor poporul lui Dumnezeu. Vor simţi cu cea mai mare pro- 
funzime nelegiuirile celor care mărturisesc că fac parte din poporul 

lui Dumnezeu, mai ales către închiderea lucrării pentru biserică, în 
timpul de sigilare a celor o sută patruzeci şi patru de mii care ur- 
mează să stea fără vină înaintea tronului lui Dumnezeu. Acest lucru 
este pus în evidenţă cu putere de către profet prin ilustraţia ultimei 
lucrări, reprezentate prin imaginea care îi înfăţişa pe bărbaţii ce pur- 
tau fiecare în mână o unealtă de nimicire. Unul, aflat în mijlocul lor, 
era îmbrăcat într-o haină de in şi purta la brâu o călimară. „Domnul 
i-a zis: «Treci prin mijlocul cetăţii, prin mijlocul Ierusalimului, şi fă 
un semn pe fruntea oamenilor care suspină şi gem din pricina tuturor 
urâciunilor care se înfăptuiesc acolo». 

Cine sunt cei ce stau în sfatul lui Dumnezeu în acest timp? Să 
fie oare aceia care scuză efectiv relele din mijlocul poporului de- 
clarat al lui Dumnezeu şi care cârtesc în inimile lor, dacă nu chiar 
pe faţă, împotriva celor ce mustră păcatul? Să fie oare aceia care 
iau poziţie împotriva lor şi simpatizează cu cei ce comit nelegiui- 
rea? Cu siguranţă, nu! Dacă nu se pocăiesc şi nu părăsesc lucrarea 
lui Satana, aceea de a oprima pe cei ce au povara lucrării şi de a 
sprijini mâinile ridicate ale păcătoşilor din Sion, ei nu vor primi 
niciodată semnul sigiliului aprobării lui Dumnezeu. Se vor prăbuşi 
în distrugerea generală a celor răi, reprezentată de lucrarea celor 
cinci bărbaţi care poartă unelte de nimicire. Observaţi punctul acesta 
cu atenţie: cei care primesc semnul curat al adevărului lucrat în ei 
prin puterea Duhului Sfânt, reprezentat printr-un însemn făcut de 
bărbatul îmbrăcat în haina de in, sunt cei „care suspină şi gem din 
cauza tuturor urâciunilor care se înfăptuiesc“ în biserică. Dragostea 
lor pentru puritate, pentru onoarea şi slava lui Dumnezeu este atât 
de mare şi au, în ce priveşte păcatul, o percepţie aşa de clară despre 
caracterul său peste măsură de păcătos, încât sunt reprezentaţi ca 
fiind în agonie, suspinând şi plângând chiar. Citiţi capitolul 9 din 
Ezechiel. 

Însă nimicirea generală a celor care nu văd în acelaşi fel contras- 
tul cel mare dintre păcat şi neprihănire şi nu simt acelaşi lucru cu 
cei care stau în sfatul lui Dumnezeu şi primesc semnul este arătată 
în ordinul dat celor cinci oameni care poartă uneltele de nimicire: 
„Treceţi după el în cetate şi loviți; ochiul vostru să fie fără milă şi să 
nu vă îndureraţi! Ucideţi pe bătrâni, pe tineri, pe fecioare, pe copii şi 
pe femei; dar să nu vă atingeţi de nici unul dintre cei care au semnul 
pe frunte. Începeţi însă cu locaşul Meu cel sfânt.“ 

În cazul păcatului lui Acan, Dumnezeu i-a spus lui Iosua: „Eu nu 
voi mai fi cu voi dacă nu nimiciţi lucrurile blestemate din mijlocul 
vostru.“ Cum se compară exemplul acesta cu calea urmată de aceia 
care nu vor să-şi ridice glasul împotriva păcatului şi nedreptăţii, dar 
a căror simpatie se îndreaptă întotdeauna înspre aceia care tulbură 
tabăra lui Israel cu păcatele lor? Dumnezeu i-a spus lui Iosua: „Nu 
vei putea să rezişti vrăjmaşilor tăi până nu veţi scoate lucrul bleste- 
mat din mijlocul vostru.“ El a rostit pedeapsa care avea să urmeze 
călcării legământului Său. 

Iosua a început atunci să caute cu stăruinţă pentru a-l afla pe cel 
vinovat. El a luat pe Israel după seminţiile lui, apoi după familii şi 
după aceea individual; şi Acan a fost găsit vinovat. Însă ca problema 
să fie clară pentru întregul Israel, şi anume că nu ar trebui să li se 
dea nici o ocazie de a murmura şi de a spune că au fost făcuţi să 
sufere cei nevinovaţi, Iosua a folosit o tactică. El ştia că Acan era 
cel ce călcase porunca şi că îşi ascunsese păcatul, întorcându-L pe 
Dumnezeu împotriva poporului Său. Iosua l-a convins cu mult tact 
pe Acan să-şi mărturisească păcatul, pentru ca onoarea şi dreptatea 
lui Dumnezeu să poată fi apărate înaintea lui Israel. „Şi Iosua a zis 
lui Acan: «Fiul meu, te rog, dă slavă Domnului, Dumnezeului lui 
Israel, mărturiseşte şi spune-mi ce-ai făcut, nu-mi ascunde nimic». 

„Acan a răspuns lui Iosua şi a zis: «Este adevărat că am păcătuit 
înpotriva Domnului, Dumnezeului lui Israel, şi iată ce am făcut: am 
văzut în pradă o manta frumoasă de Şinear, două sute de sicli de 
argint şi o bară de argint şi o bară de aur în greutate de cincizeci 
de sicli; le-am poftit şi le-am luat; iată, sunt ascunse în pământ, 
în mijlocul cortului meu, iar argintul este sub ele». Iosua a trimis 
soli, care au alergat la cort; şi iată, lucrurile erau ascunse în cortul 
lui Acan şi argintul era sub ele. Le-au luat din mijlocul cortului, 
le-au adus lui Iosua şi tuturor fiilor lui Israel şi le-au pus înaintea 
Domnului. Iosua şi tot Israelul împreună cu el au luat pe Acan, fiul 
lui Zerah, argintul, mantaua, bara de aur, pe fiii şi fiicele lui Acan, 
boii lui, măgarii, oile, cortul lui şi tot ce era al lui; şi i-au suit în 
valea Acor. losua a zis: «Pentru ce ne-ai nenorocit? Şi pe tine te va 
nenoroci Domnul azi». Şi tot Israelul i-a ucis cu pietre şi i-au dat 
foc după ce i-au ucis cu pietre.“ 

Domnul i-a spus lui Iosua că Acan nu numai că luase lucrurile 
pe care El interzisese categoric să şi le însuşească pentru a nu fi 

blestemaţi, dar furase, ba încă şi ascunsese. Domnul a poruncit ca 
Ierihonul şi toate prăzile luate din el să fie arse, cu excepţia aurului 
şi argintului, care urmau să fie păstrate pentru vistieria Domnului. 
Biruinţa cuceririi lerihonului nu a fost obţinută prin război sau 
prin punerea în pericol a poporului. Căpetenia oștirii Domnului 
condusese armatele cerului. Bătălia a fost a Domnului; El a fost 
Acela care a dus lupta. Copiii lui Israel n-au lovit nici măcar o 
singură dată. Victoria şi slava erau ale Domnului şi de asemenea 
prăzile. El a dispus să fie ars totul, în afară de aur şi argint, pe care 
le păstrase pentru vistieria Sa. Acan a înţeles bine dispoziţiile date 
şi faptul că bogăţiile de aur şi argint pe care le poftise erau ale 
Domnului. El a furat din vistieria lui Dumnezeu pentru propriul lui 
folos. 


Lăcomia în poporul lui Dumnezeu 


Am văzut că mulţi dintre cei ce mărturisesc că păzesc poruncile 
lui Dumnezeu îşi însuşesc spre propria lor folosinţă mijloacele pe 
care li le-a încredinţat Domnul şi care ar trebui să intre în vistieria 
Sa. Ei Îl jefuiesc pe Dumnezeu de zecimi şi daruri. Ei ascund şi 
rețin mijloace spre răul lor. Aduc slăbiciunea şi sărăcia asupra pro- 
priilor persoane şi întunericul asupra bisericii, din cauza lăcomiei 
lor, prefăcătoriei şi faptului că ÎI jefuiesc pe Dumnezeu de zecimi şi 
daruri. 

Am văzut că multe suflete se vor cufunda în întuneric din pricina 
lăcomiei lor. Mărturia clară şi fără ocolişuri trebuie să lucreze în 
biserică sau blestemul lui Dumnezeu va rămâne asupra poporului tot 
atât de sigur cum a rămas asupra vechiului Israel din cauza păcatelor 
sale. Dumnezeu Îşi trage la răspundere poporul, ca întreg, pentru 
păcatele care există în indivizii din mijlocul lui. Dacă aceia care 
conduc biserica neglijează să caute cu stăruinţă păcatele care aduc 
neplăcerea lui Dumnezeu asupra acesteia, ei devin răspunzători pen- 
tru aceste păcate. Însă a ne ocupa de mintea oamenilor este lucrarea 
cea mai frumoasă în care s-a angajat vreodată cineva. Nu toţi sunt 
potriviţi să-i corecteze pe cei greşiţi. Nu au toţi înţelepciunea de 
a lucra cu dreptate şi de a iubi îndurarea în acelaşi timp. Nu au 
dispoziţia să vadă necesitatea de a împleti iubirea şi compasiunea 
gingaşă cu mustrările pline de credincioşie. Unii au tot timpul o se- 

veritate inutilă şi nu simt necesitatea respectării poruncii apostolului: 
„Aveţi milă de cei care nu sunt de acord; iar pe alţii scăpaţi-i cu frică, 
smulgându-i din foc“. 

Sunt mulţi care nu au înţelepciunea lui Iosua şi nici vreo datorie 
specială de a scoate la iveală relele şi de a lua imediat măsuri cu 
privire la păcatele existente în mijlocul poporului. Astfel de persoane 
să nu-i împiedice pe aceia care au asupra lor povara acestei lucrări; 
să nu stea în calea celor care au de împlinit această îndatorire. Unii 
îşi fac obiceiul de a ridica semne de întrebare, de a se îndoi şi de a 
căuta vină pentru că alţii fac lucrarea pe care Domnul nu le-a dat-o 
lor. Aceştia stau chiar în cale, pentru a-i împiedica pe cei asupra 
cărora Dumnezeu a pus povara mustrării şi îndreptării păcatelor 
nebiruite, pentru ca dezaprobarea Lui să poată fi îndepărtată de la 
poporul Său. Dacă ar exista printre noi un caz asemănător cu al lui 
Acan, s-ar găsi mulţi care să-i acuze pe cei care ar juca rolul lui 
Iosua, acela de a-l descoperi pe cel greşit, că au un spirit răutăcios şi 
defăimător. Cu Dumnezeu nu te poţi juca, iar avertismentele Sale nu 
pot fi nesocotite cu neruşinare de către un popor stricat. 

Mi s-a arătat că modul de mărturisire folosit de Acan este simi- 
lar cu mărturisirile pe care le fac şi le vor face unii dintre noi. Ei 
îşi ascund nelegiuirile şi refuză să facă de bunăvoie o mărturisire, 
până când îi descoperă Dumnezeu; abia atunci îşi recunosc păcatele. 
Câţiva continuă să meargă pe o cale greşită până când se împietresc. 
S-ar putea chiar ca ei să ştie că biserica este împovărată, aşa cum 
Acan ştia că Israel era slăbit în faţa duşmanilor săi din pricina vino- 
văţiei lui. Cu toate acestea, nu-i mustră conştiinţa. Ei nu vor dori să 
uşureze biserica, smerindu-şi inimile mândre şi răzvrătite înaintea 
lui Dumnezeu şi îndepărtând de la ei nelegiuirile. Neplăcerea Lui 
este asupra poporului Său, iar El nu-Şi face simțită puterea în mij- 
locul lor atâta vreme cât există păcate între ei şi sunt apărate de cei 
aflaţi în poziţii de răspundere. 

Cei care lucrează în teama de Dumnezeu pentru a scăpa biserica 
de piedici şi pentru a repara nedreptăţi mari, în scopul ca poporul 
lui Dumnezeu să vadă necesitatea de a se scârbi de păcat şi să poată 
propăşi în curăţie şi, de asemenea, ca Numele lui Dumnezeu să fie 
slăvit, aceştia vor întâmpina mereu un curent de împotrivire din 
partea celor neconsacraţi. Ţefania descrie astfel starea adevărată a 
acestei categorii şi judecăţile îngrozitoare care vor veni asupra lor: 

„În timpul acela, voi scormoni Ierusalimul cu felinare şi voi 
pedepsi pe toţi oamenii care stau liniştiţi pe drojdule lor şi zic în 
inima lor: «Domnul nu va face nici bine, nici rău!» Ziua cea mare 
a Domnului este aproape, este aproape şi vine în graba mare! Da, 
este aproape ziua cea amarnică a Domnului şi viteazul ţipă cu amar. 
Ziua aceea este o zi de mânie, o zi de necaz şi de suferinţă, o zi de 
ruină şi de nimicire, o zi de întuneric şi negură, o zi de nori şi de 
întunecime, o zi în care va răsuna trâmbiţa şi strigătele de război 
împotriva cetăților întărite şi a turnurilor înalte. Atunci voi pune 
pe oameni la strâmtorare şi vor bâjbâi ca nişte orbi pentru că au 
păcătuit împotriva Domnului; de aceea le voi vărsa sângele ca praful 
şi carnea ca gunoiul! Nici argintul, nici aurul lor nu vor putea să-i 
scape în ziua mâniei Domnului, ci toată ţara va fi mistuită de focul 
geloziei Lui, căci va nimici deodată pe toţi locuitorii țării.“ 


Mărturisiri făcute prea târziu 


Când va veni în cele din urmă o criză, căci este sigur că aşa va fi, 
şi Dumnezeu va vorbi pentru poporul Său, cei care au păcătuit, cei 
care au fost un nor de întuneric şi au stat direct în calea lui Dumne- 
zeu, care lucra pentru poporul Său, s-ar putea să se alarmeze văzând 
cât de mult timp au continuat să cârtească şi să pună piedici cauzei; 
ŞI, asemenea lui Acan, îngrozindu-se, s-ar putea să recunoască faptul 
că au păcătuit. Însă mărturisirile lor sunt tardive şi nu sunt din cele 
care le pot aduce vreun folos, chiar dacă acestea pot veni în favoarea 
cauzei lui Dumnezeu. Astfel de oameni nu fac mărturisiri pentru 
că au înţeles adevărata lor stare şi îşi dau seama cât de neplăcută a 
fost calea lor înaintea lui Dumnezeu. Dumnezeu ar putea să-i pună 
pe cei din această categorie la o nouă încercare şi să-i lase să arate 
că nu sunt nicidecum mai bine pregătiţi să nu se lase influenţaţi de 
răzvrătire şi păcat, în comparaţie cu timpul anterior mărturisirii. Ei 
au înclinația de a fi întotdeauna de partea răului. Iar când aceia care 
vor să fie de partea Domnului sunt chemaţi să ia în mod hotărât ati- 
tudine pentru apărarea a ceea ce este drept, ei îşi vor arăta adevărata 
poziţie. Aceia care s-au aflat aproape toată viaţa lor sub stăpânirea 
unui spirit tot atât de străin de Spiritul lui Dumnezeu ca şi acela care 
l-a controlat pe Acan vor fi total pasivi când vine timpul ca toţi să 
treacă hotărât la acţiune. Ei nu vor pretinde că se află de o parte sau 

de alta. Puterea lui Satana i-a stăpânit atât de mult timp, încât par 
orbiţi şi nu au dispoziţia de a sta în apărarea dreptăţii. Dacă nu iau o 
poziţie hotărâtă de partea răului, aceasta nu este din cauză că au o 
înţelegere clară a ceea ce este drept, ci pentru că nu îndrăznesc. 

Cu Dumnezeu nu se poate glumi. Numai în timp de conflict se 
vor arăta adevăratele însemne de pe drapelul care flutură în vânt. 
Atunci este nevoie ca stegarii să fie neclintiţi şi să facă publică 
adevărata lor poziţie. Atunci este testată destoinicia fiecărui soldat 
adevărat care se află în slujba binelui. Cei ce stau deoparte nu pot 
purta niciodată laurii victoriei. Cei ce sunt sinceri şi loiali nu vor 
ascunde acest fapt, ci se vor angaja trup şi suflet în lucrare şi vor 
risca în bătălie tot ceea ce au, indiferent care ar fi rezultatul luptei. 
Dumnezeu este un Dumnezeu care urăşte păcatul. Şi pe aceia care îl 
încurajează pe păcătos, spunând „Eşti în regulă“, Dumnezeu îl va 
blestema. 

Mărturisirea la timp a păcatelor, pentru a despovăra poporul 
lui Dumnezeu, va fi acceptată de El. Însă există printre noi şi unii 
care, asemenea lui Acan, vor face mărturisiri prea târziu pentru a 
se mai putea salva. Dumnezeu i-ar putea proba, trecându-i printr-o 
altă încercare, doar pentru a arăta poporului că aceştia nu vor rezista 
nici unui test, nici unei probe venite de la Dumnezeu. Ei nu sunt 
în armonie cu dreptatea. Resping mărturia care vine fără ocolişuri, 
atingând inima, şi s-ar bucura să-i vadă reduşi la tăcere pe toţi cei ce 
fac mustrări. 


Ilie mustră pe Ahab 


Poporul Israel îşi pierduse treptat frica şi respectul faţă de Dum- 
nezeu, până acolo încât cuvântul Său venit prin losua nu mai avea 
nici o greutate pentru ei. „În zilele lui Ahab, Hiel din Betel a zidit 
iarăşi lerihonul; i-a pus temeliile cu preţul lui Abiram, întâiul lui 
născut, şi i-a pus porţile cu preţul lui Segug, cel mai tânăr fiu al lui, 
după cuvântul pe care-l spusese Domnul prin Iosua, fiul lui Nun.“ 

În timp ce Israel aluneca în apostazie, Ilie a rămas profetul lui 
Dumnezeu, sincer şi devotat Lui. Sufletul lui credincios era nespus de 
întristat când vedea că necredinţa şi lipsa de loialitate îi despărţeau 
cu repeziciune de Dumnezeu pe copiii lui Israel şi s-a rugat ca 
Dumnezeu să-$i salveze poporul. El a mijlocit fierbinte ca Domnul 

să nu-Şi lepede de tot poporul păcătos, ci să-i aducă la pocăință, 
chiar şi prin judecăţi, dacă era necesar, şi să nu-i lase să meargă încă 
şi mai departe în păcat, forţându-L astfel să-i lichideze ca naţiune. 

Solia Domnului a venit la Ilie cu îndemnul ca acesta să meargă la 
Ahab pentru a vesti judecăţile Sale, provocate de păcatele lui Israel. 
Ilie a călătorit zi şi noapte până a ajuns la palatul lui Ahab. El nu 
a cerut permisiunea de a intra şi nu a aşteptat să fie anunţat după 
protocol. Fără ca Ahab să se aştepte la aceasta, Ilie se arată înaintea 
împăratului uimit al Samariei, în veşmintele aspre purtate îndeobşte 
de către profeţi. El nu se scuză deloc pentru apariţia sa neaşteptată, 
fără invitaţie, ci, ridicându-şi mâinile spre cer, anunţă, în Numele 
viului Dumnezeu care a făcut cerurile şi pământul, judecăţile ce vor 
veni asupra lui Israel: „În anii aceştia nu va fi nici rouă, nici ploaie 
decât la cuvântul meu“. 

Acest anunţ tulburător privind judecăţile lui Dumnezeu provocate 
de păcatele lui Israel a căzut ca un trăsnet asupra împăratului apostat. 
El părea paralizat de uimire şi groază; şi, înainte să-şi revină din 
uluirea sa, Ilie,fără să aştepte să vadă efectul soliei lui, a dispărut 
la fel de brusc cum venise. Lucrarea lui era de a vesti cuvântul de 
nenorocire de la Dumnezeu, după care s-a retras imediat. Cuvântul 
lui zăvorâse comorile cerului, şi cuvântul lui era singura cheie care 
le putea descuia iarăşi. 

Domnul ştia că servul Său nu era în siguranţă printre copiii lui 
Israel. El nu avea încredere să-l lase în Israelul apostaziat, ci l-a 
trimis să-şi găsească adăpost într-o naţiune păgână. L-a îndreptat 
către o femeie care era văduvă şi într-o asemenea stare de sărăcie, 
încât abia îşi putea ţine zilele cu puţina mâncare pe care o avea. O 
femeie păgână, trăind în puţina lumină pe care o avusese, se afla 
într-o stare mult mai bună înaintea lui Dumnezeu decât văduvele 
lui Israel, care fuseseră binecuvântate cu privilegii deosebite şi o 
mare lumină şi cu toate acestea nu trăiau după lumina pe care le-o 
dăduse Dumnezeu. Cum iudeii respinseseră lumina, fuseseră lăsaţi 
în întuneric, iar Dumnezeu nu avea încredere să-$i lase slujitorul în 
mijlocul poporului Său, care Îi stârnise mânia divină. 

Iată acum o bună ocazie pentru Ahab şi Izabela cea păgână să 
pună la încercare puterea zeilor lor şi să dovedească neadevărat 
cuvântul lui Ilie. Profeţii Izabelei erau în număr de sute. Împotriva 
tuturor acestora Ilie stă singur. Cuvântul lui a zăvorât cerul. Dacă 

Baal poate da rouă şi ploaie şi poate face ca vegetaţia să crească, 
dacă poate face ca izvoarele şi pâraiele să curgă mai departe, ca 
de obicei, independent de comorile cerului — ploile cele bogate -, 
atunci împăratul Israelului să i se închine şi poporul să spună că el 
este Dumnezeu. 

Ilie era un om supus aceloraşi pasiuni pe care le avem şi noi. Mi- 
siunea cu care s-a dus înaintea lui Ahab şi declaraţia lui îngrozitoare 
privind judecăţile lui Dumnezeu cereau curaj şi credinţă. În drumul 
său către Samaria, izvoarele ce curgeau neîncetat, dealurile acoperite 
de vegetaţie, pădurile pline de copaci falnici, înfloritori, tot ceea ce 
se oferea privirilor sale, strălucind de frumuseţe şi slavă, hrăneau, în 
mod firesc, necredinţa. Cum ar putea să sece aceste şuvoaie care udă 
ţara şi despre care nimeni nu ştie să se fi oprit vreodată? Însă Ilie nu 
cultiva necredinţa. El a mers în misiune cu preţul vieţii sale. Credea 
fără rezerve că Dumnezeu avea să-i smerească poporul apostaziat 
şi că, prin căderea acestor judecăţi, avea să-i aducă la umilinţă şi 
pocăință. El a riscat totul în misiunea care stătea înaintea lui. 

Când Ahab îşi revine întrucâtva din uimirea provocată de cuvin- 
tele lui Ilie, profetul nu mai este. Întreabă stăruitor de el, dar nimeni 
nu l-a văzut şi nimeni nu-i poate da vreo informaţie despre el. Ahab 
îi spune Izabelei despre cuvântul prevestitor de nenorocire rostit de 
Ilie în prezenţa lui şi ea îşi varsă ura pe care o are faţă de profet 
înaintea preoţilor lui Baal. Aceştia se unesc cu ea pentru a-l osândi 
şi blestema pe proorocul lui Iehova. Ştirea declaraţiilor făcute de 
profet se răspândi în toată ţara, stârnind frica unora şi mânia multor 
altora. 

După câteva luni, pământul, neîmprospătat de rouă sau ploaie, se 
usucă, iar vegetaţia se veştejeşte. Râurile, ale căror unde nimeni nu 
ştie să se fi oprit vreodată,scad şi pâraiele se sting. Profeţii Izabelei 
aduc jertfe zeilor şi îi cheamă zi şi noapte să împrospăteze pământul 
cu rouă şi ploaie. Dar incantaţiile şi păcălelile practicate de ei îna- 
inte, pentru a amăgi poporul,nu-i mai ajută acum să-şi atingă scopul. 
Preoţii au făcut totul pentru a potoli mânia zeilor lor; cu o perseve- 
renţă şi un zel vrednice de o cauză mai bună, ei au stat şi-au tot stat 
pe lângă altarele lor păgâne, în timp ce flăcările jertfelor se ridică 
pe toate locurile înalte, iar strigătele înfricoşătoare şi implorările 
preoților lui Baal se aud noapte de noapte prin Samaria cea osândită. 
Dar nu se ivesc pe cer norii care să oprească razele arzătoare ale 

soarelui. Cuvântul lui Ilie rămâne neclintit şi nimic din ceea ce pot 
face preoţii lui Baal nu-l vor schimba. 

Trece un an întreg şi începe un altul, şi tot nu e ploaie. Pământul 
este ars de parcă a trecut un foc peste el. Câmpiile înfloritoare 
sunt asemenea unui deşert învăpăiat. Aerul devine uscat şi sufocant, 
iar furtuna cu praf te orbeşte şi aproape că îţi opreşte respiraţia. 
Dumbrăvile lui Baal nu mai au frunze şi copacii pădurii nu aruncă 
nici o umbră, arătând ca nişte schelete. Foametea şi setea provoacă 
şi omului, şi dobitoacelor o moarte înfricoşătoare. 

Toate aceste dovezi ale dreptăţii şi judecății lui Dumnezeu nu îl 
trezesc pe Israel la pocăință. Izabela este plină de o furie nebună. Ea 
nu vrea să se apropie sau să cedeze înaintea Dumnezeului Cerului. 
Profeţii lui Baal, Ahab, Izabela şi aproape tot Israelul pun nenoro- 
cirea lor pe seama lui Ilie. Ahab a trimis soli la fiecare împărăție şi 
popor în căutarea acestui prooroc ciudat şi a cerut fiecărui regat şi 
seminţie a lui Israel să jure că nu ştiu nimic în legătură cu el. Ilie 
încuiase cerul cu cuvântul său, luase cheia cu el şi nu putea fi găsit. 

Izabela decide apoi că, din moment ce nu-l poate face pe Ilie să 
simtă puterea ei criminală, va fi răzbunată dacă-i va nimici pe profeţii 
lui Dumnezeu în Israel. Nici unul dintre cei ce au mărturisit că sunt 
profeţi ai lui Dumnezeu nu ar trebui să trăiască. Această femeie 
hotărâtă, furioasă, îşi împlineşte lucrarea nebunească, ucigându-i 
pe profeţii lui Dumnezeu. Preoţii lui Baal şi aproape întregul Israel 
sunt amăgiţi într-o atât de mare măsură, încât gândesc că, dacă ar fi 
ucişi profeţii lui Dumnezeu, catastrofa care le provoacă suferinţa ar 
fi îndepărtată. 

Însă trece şi al doilea an şi cerurile nemiloase nu dau nici o pică- 
tură de ploaie. Setea şi foametea îşi împlinesc trista lor lucrare şi, cu 
toate acestea, israeliţii apostaziaţi nu-şi smeresc inimile mândre şi 
păcătoase înaintea lui Dumnezeu, ci murmură şi se plâng împotriva 
profetului lui Dumnezeu care a adus asupra lor această stare îngro- 
zitoare de lucruri. Taţi şi mame îşi văd copiii pierind, fără a putea 
să le vină în ajutor. Şi totuşi, oamenii se află într-un întuneric atât 
de teribil,încât nu pot vedea că dreptatea lui Dumnezeu s-a abătut 
împotriva lor din pricina păcatelor lor şi că această îngrozitoare ca- 
lamitate este trimisă din milă asupra lor pentru a-i salva, oprindu-i 
să-L tăgăduiască şi să-L părăsească total pe Dumnezeul părinţilor 
lor. 

Multă durere şi suferință l-au costat pe Israel pentru a fi adus la 
acea pocăință necesară pentru redobândirea credinței pierdute şi a 
unui simțământ clar al responsabilități faţă de Dumnezeu. Apostazia 
lor era mai îngrozitoare decât seceta sau foametea. Ilie a aşteptat 
şi în anii lungi de secetă şi foamete s-a rugat cu credinţă ca, prin 
nenorocirea lor, inima israeliților să poată fi întoarsă de la idolatrie 
la loialitate faţă de Dumnezeu. Însă, în ciuda tuturor suferințelor lor, 
ei stăteau neclintiţi în idolatrie şi priveau la profetul lui Dumnezeu 
ca fiind cauza dezastrului lor. Iar dacă l-ar fi putut vedea pe Ilie în 
puterea lor, l-ar fi predat Izabelei, pentru ca aceasta să-şi poată satis- 
face setea de răzbunare, luându-i viaţa. Pentru că Ilie a îndrăznit să 
rostească cuvântul care prevestea nenorocirea, el s-a făcut obiectul 
urii lor. Din cauza păcatelor nu puteau vedea mâna lui Dumnezeu 
în judecăţile pe care le sufereau, ei punându-le pe socoteala omului 
Ilie. Nu urau păcatele care îi aduseseră sub nuiaua certării, ci pe pro- 
fetul cel credincios, unealta folosită de Dumnezeu pentru a denunța 
păcatele şi nenorocirea lor. 

„Au trecut multe zile şi cuvântul Domnului a venit la Ilie în al 
treilea an, spunând: «Du-te şi arată-te înaintea lui Ahab; şi voi da 
ploaie pe faţa pământului». Ilie nu ezită să pornească în această 
călătorie primejdioasă. Timp de trei ani a fost urât şi vânat dintr-o 
cetate într-alta din porunca împăratului şi întreaga naţiune jurase că 
nu este de găsit. Iar acum, după cuvântul lui Dumnezeu, avea să se 
prezinte înaintea lui Ahab. 

În timpul apostaziei întregului Israel şi în timp ce stăpânul său 
era un închinător al lui Baal, mai marele casei lui Ahab s-a arătat 
credincios lui Dumnezeu. Cu riscul propriei vieţi, el i-a salvat pe 
profeţii lui Dumnezeu, ascunzându-i câte cincizeci într-o peşteră 
şi hrănindu-i. În vreme ce slujitorul lui Ahab caută prin împărăție 
izvoare de apă şi pâraie, 1 se arată înainte Ilie. Obadia avea respect 
pentru profetul lui Dumnezeu, dar când Ilie îl trimite cu o solie către 
împărat, este de-a dreptul îngrozit. El vedea primejdie şi moarte atât 
pentru sine, cât şi pentru Ilie. Se roagă stăruitor să nu-i fie sacrificată 
viaţa; însă Ilie îl asigură prin jurământ că îl va vedea pe Ahab în 
ziua aceea. Profetul nu vrea să se ducă la Ahab altfel decât ca un sol 
al lui Dumnezeu, pentru a impune respect, şi trimite un mesaj prin 
Obadia: „Iată, a venit Ilie!“ Dacă Ahab doreşte să-l vadă pe Ilie, are 
acum ocazia să vină la el. Ilie nu se va duce la Ahab. 

Cu uimire amestecată cu groază, împăratul aude solia că Ilie, 
de care se teme şi pe care îl urăște, vine pentru a se întâlni cu 
el. L-a căutat mult timp pe profet pentru a-l nimici şi ştie că Ilie 
nu şi-ar fi periclitat viaţa venind la el dacă n-ar fi păzit sau nu ar 
aduce vreo prevestire îngrozitoare. El îşi aminteşte de braţul uscat 
al lui leroboam şi decide că nu este un lucru cuminte să-şi ridice 
mâna împotriva trimisului lui Dumnezeu. Şi, înfricoşat şi tremurând, 
cu o mare suită şi o etalare impozantă de armate, se grăbeşte să-l 
întâmpine pe Ilie. Iar când se întâlneşte faţă în faţă cu omul pe care 
l-a căutat atât de mult, nu îndrăzneşte să-i facă rău. Împăratul atât 
de pătimaş şi plin de ură împotriva lui Ilie pare să fie neputincios şi 
lipsit de curaj în prezenţa lui. Când îl întâlneşte pe profet, nu se poate 
abține să nu se exprime în limbajul inimii sale: „Tu eşti acela care 
tulburi pe Israel?“ Ilie, indignat şi gelos pentru slava şi onoarea lui 
Dumnezeu, răspunde cu îndrăzneală la atacul lui Ahab: „Nu eu am 
tulburat pe Israel; ci tu şi casa tatălui tău, fiindcă ați părăsit poruncile 
Domnului.“ 

Profetul, ca mesager al lui Dumnezeu, condamnase păcatele 
poporului, vestind asupra lor judecăţile lui Dumnezeu, venite din 
pricina răutăţii lor. lar acum, stând singur,conştient de nevinovăția 
sa, cu aceeaşi integritate neclintită, înconjurat de suita de oameni 
înarmaţi, el nu se arată deloc intimidat şi nici nu manifestă o curtoa- 
zie cât de mică faţă de împărat. Omul căruia Dumnezeu i-a vorbit 
şi care înţelege clar modul în care Dumnezeu îl priveşte pe om în 
decăderea lui păcătoasă nu are ce scuze să-i prezinte lui Ahab şi nici 
onoruri. Ca trimis al lui Dumnezeu, Ilie porunceşte acum, iar Ahab 
se supune îndată, ca şi cum Ilie ar fi monarhul, iar el vasalul. 


Jertfa de pe muntele Carmel 


Ilie cere ca tot Israelul să fie strâns la Carmel şi, de asemenea, toţi 
profeţii lui Baal. Solemnitatea impunătoare a înfăţişăru profetului îi 
dă acestuia ţinuta unuia care stă în prezenţa Domnului Dumnezeului 
lui Israel. Starea de apostazie în care se află Israel cere un comporta- 
ment ferm, o vorbire severă şi o autoritate poruncitoare. Dumnezeu 
pregăteşte solia potrivită pentru timpul şi situaţia potrivită. Uneori, 
EI Îşi pune Duhul asupra trimişilor Săi pentru ca aceştia să sune 
alarma zi şi noapte, aşa cum a făcut solul său Ioan: „Pregătiţi calea 

Domnului“. Apoi, iarăşi, este nevoie de bărbaţi activi, care nu se vor 
lăsa întorşi de la datoria lor, ci a căror energie să electrizeze şi să 
întrebe: „Cine este de partea Domnului? Să vină cu noi!“ Dumnezeu 
va avea un mesaj potrivit care să vină în întâmpinarea poporului Său, 
pentru diferitele stări în care s-ar putea afla. 

Soli rapizi sunt trimişi în toată împărăţia cu mesajul de la Ilie. 
Sunt trimişi reprezentanţi ai oraşelor, orăşelelor, satelor şi familiilor. 
Toţi par grăbiţi să răspundă chemării, ca şi cum se aşteaptă împlinirea 
unei minuni nemaivăzute. Conform poruncii lui Ilie, Ahab îi strânge 
pe proorocii lui Baal la Carmel. Inima conducătorului apostat al lui 
Israel este copleşită de spaimă, iar el, tremurător, urmează dispoziţia 
teribilului profet al lui Dumnezeu. 

Poporul se strângea la muntele Carmel, un loc al frumuseţii, pe 
când ploaia şi roua cădeau asupra lui, făcându-l înfloritor. Acum însă, 
frumuseţea lui se stinge sub blestemul lui Dumnezeu. Pe acest munte, 
pe care se aflau cele mai minunate flori şi dumbrăvi, profeţii lui Baal 
ridicaseră altare pentru închinarea lor păgână. Acest munte se vedea 
de departe; de la înălțimea sa puteai privi ţările aflate în jurul său 
şi era vizibil pentru o mare parte din împărăție. Întrucât Dumnezeu 
fusese dezonorat în mod învederat prin închinarea idolatră înfăptuită 
aici, Ilie a ales muntele acesta ca fiind locul cel mai deschis privirilor 
pentru etalarea puterii lui Dumnezeu şi apărarea onoarei Sale. 

Profeţii Izabelei, opt sute cincizeci la număr, asemenea unui 
regiment pregătit pentru luptă, mărşăluiesc în formaţie, însoţiţi de 
muzică instrumentală şi cu mare pompă. Însă inimile lor tremură 
când se gândesc că, la cuvântul acestui profet al lui Iehova, ţinutul 
Israelului a fost lipsit timp de trei ani de ploaie şi rouă. Ei simt că 
au înainte o criză înfricoşătoare. Se încrezuseră în zeii lor, dar nu 
puteau să şteargă cuvintele lui Ilie şi să le dovedească neadevărate. 
Dumnezeii lor era nepăsători faţă de strigătele lor înnebunite, faţă 
de rugăciunile şi jertfele lor. 

Dis-de-dimineaţă, Ilie stă pe muntele Carmel, înconjurat de Isra- 
elul apostaziat şi de profeţii lui Baal. Singur în acea mare mulţime, 
el este neînfricat. Omul asupra căruia întreaga împărăție şi-a pus 
povara nenorocirii ei este înaintea lor neînspăimântat şi neînsoţit de 
oştiri vizibile şi etalare ostentativă. Stă neclintit, îmbrăcat în veş- 
mintele sale aspre, cu acea înfăţişare solemnă înfricoşătoare, deplin 
conştient de însărcinarea lui sfântă, ca serv al lui Dumnezeu, pentru 

a împlini poruncile Sale. Ilie îşi opreşte privirile asupra crestei celei 
mai înalte, unde se înălţase altarul lui Iehova pe când muntele era 
acoperit cu flori şi copaci plini de sevă. Blestemul lui Dumnezeu 
stă acum asupra lui; toată nenorocirea lui Israel se regăseşte în pri- 
veliştea altarului neglijat, dărâmat al lui Iehova; în zare se mai văd 
şi altarele lui Baal. Ahab stă în fruntea preoţilor lui Baal şi cu toţii 
aşteaptă înfricoşaţi cuvintele lui Ilie. 

În plin soare arzător, înconjurat de mii de oameni — bărbaţi de 
război, profeţi ai lui Baal şi monarhul Israelului — stă Ilie, bărbatul 
lipsit de apărare, aparent singur, şi totuşi nefiind singur. Cea mai 
puternică oştire cerească îl înconjoară. Îngeri care excelează în 
putere au venit din cer pentru a-l ocroti pe proorocul cel credincios 
şi neprihănit. Cu o voce puternică şi impunătoare, Ilie strigă: „Până 
când vreţi să şchiopătaţi de amândouă picioarele. Dacă Domnul 
este Dumnezeu, mergeţi după El; iar dacă este Baal, mergeţi după 
Baal! Poporul nu i-a răspuns nimic.“ Nici unul din acea adunare 
enormă nu a îndrăznit să scoată o vorbă pentru Dumnezeu şi să-şi 
arate loialitatea faţă de Iehova. 

Ce amăgire uimitoare şi ce orbire înfricoşătoare acoperiseră 
Israelul, asemenea unui nor întunecat! Orbirea aceasta şi apostazia 
nu au căzut asupra lor dintr-o dată; s-au aşezat peste ei treptat, 
pe măsură ce refuzaseră să ia aminte la cuvântul de mustrare şi 
avertizare pe care li-l trimisese Domnul, din pricina mândriei şi 
păcatelor lor. lar acum, în această criză înfricoşătoare, în prezenţa 
preoților idolatri şi a împăratului apostat, ei au rămas neutri. Dacă 
Domnul este scârbit de un păcat mai mult decât de altele de care 
se fac vinovaţi cei din poporul Său, atunci acela este păcatul de a 
nu face nimic într-un caz de urgenţă. Indiferenţa şi neutralitatea 
într-o criză religioasă este privită de Dumnezeu ca fiind o crimă 
îngrozitoare şi echivalentă cu gradul cel mai înalt de ostilitate faţă 
de Dumnezeu. 

Tot Israelul este cufundat în tăcere. Din nou se face auzită vocea 
lui Ilie, care li se adresează: „Eu, numai eu am rămas prooroc al 
Domnului, pe când proorocii lui Baal sunt patru sute cincizeci. Să 
ni se dea doi boi. Ei să îşi aleagă un bou pe care să-l taie în bucăţi şi 
să-l pună pe lemne, fără să pună foc. Şi eu voi pregăti celălalt bou 
şi-l voi pune pe lemne, fără să pun foc. Apoi voi să chemaţi numele 
dumnezeului vostru, şi eu voi chema Numele Domnului. Dumnezeul 

care va răspunde prin foc, acela să fie adevăratul Dumnezeu. Şi tot 
poporul a răspuns şi a zis: «Cuvântul acesta este bun». Şi Ilie a zis 
proorocilor lui Baal: «Alegeţi-vă un bou dintre cei doi, pregătiţi-l 
voi întâi, căci sunteţi mai mulţi, şi chemaţi numele dumnezeului 
nostru; dar să nu puneţi foc». Ei au luat boul pe care li l-au dat şi 
l-au pregătit. Şi au chemat numele lui Baal, de dimineaţă până la 
amiază, zicând: «Baale, răspunde-ne!» dar nu s-a auzit nici glas, nici 
răspuns. Şi săreau împrejurul altarului pe care-l făcuseră“. 
Propunerea lui Ilie este rezonabilă. Poporul nu îndrăzneşte să o 
evite şi îşi găseşte curaj să răspundă: „Cuvântul acesta este bun“. 
Profeţii lui Baal nu îndrăznesc să nu fie de acord sau să ocolească 
această chestiune. Dumnezeu a aranjat această încercare, aducând 
panică printre autorii idolatri şi un triumf răsunător pentru Numele 
Său. Preoţii lui Baal nu cutează să facă altceva decât să accepte con- 
diţiile. Cu groază şi vinovăţie în inimile lor, iar pe dinafară cutezători 
şi sfidători, ei îşi ridică altarul, pun lemnele şi victima şi îşi încep in- 
cantaţiile, descântecele şi zbieretele, caracteristice închinării păgâne. 
Țipetele lor stridente îşi regăsesc ecoul în munţi şi păduri: „Baale, 
răspunde-ne“. Preoţii se adună într-o oştire împrejurul altarului lor 
ŞI, sărind şi chircindu-se, ţipând şi tropăind, gesticulând nefiresc şi 
smulgându-şi părul din cap, îşi manifestă aparenta lor sinceritate. 
Dimineaţa trece, este miezul zilei şi totuşi nu se face simțită 
nici o mişcare din partea dumnezeilor lor în semn de îndurare faţă 
de preoţii lui Baal, amăgiţii închinători la idoli. Nici o voce nu se 
aude ca răspuns la strigătele lor înnebunite. Preoţii se tot gândesc 
cum ar putea ca, prin înşelăciune, să aprindă un foc pe altarul lor 
şi să dea slava lui Baal. Însă ochiul neobosit al lui Ilie este atent la 
fiecare mişcare. Cele opt sute de voci ajung răguşite. Veşmintele lor 
sunt acoperite cu sânge şi cu toate acestea agitația lor frenetică nu 
conteneşte. Rugăminţile lor sunt amestecate cu blesteme adresate 
zeului-soare al lor, pentru că acesta nu trimite foc pentru altarul lor. 
Ilie stă deoparte, aşteptând, veghind cu ochi de vultur, pentru ca nici 
o înşelăciune să nu îşi găsească împlinirea, căci el ştie că, dacă, prin 
vreun mijloc oarecare, ei ar putea să aprindă focul de pe altarul lor, 
ar fi sfâşiat pe loc în bucăţi. El doreşte să arate poporului nebunia lor 
de a se îndoi şi de a ezita între două păreri, când au în sprijinul lor 
lucrările minunate ale puterii înălțătoare a lui Dumnezeu şi dovezile 

nenumărate ale infinitei Sale îndurări şi bunătăţi pline de iubire faţă 
de ei. 

„La amiază, Ilie şi-a bătut joc de ei şi a zis: «Strigaţi tare, fiindcă 
este dumnezeu; se gândeşte la ceva sau are treabă; sau este în călă- 
torie; sau poate că doarme şi se va trezi». Ei au strigat tare şi, după 
obiceiul lor, şi-au făcut tăieturi cu săbiile şi cu suliţele până ce a curs 
sânge pe ei. Când a trecut amiaza, au aiurat până în clipa când se 
aducea jertfa de seară. Dar nu s-a auzit nici glas, nici răspuns, nici 
semn de luare aminte.“ 

Cât de bucuros ar veni Satana, care a căzut ca un fulger din cer, 
în ajutorul celor pe care i-a amăgit, ale căror minţi le-a stăpânit şi 
care sunt pe deplin devotați în slujba lui. 

Bucuros ar trimite el fulgerul şi le-ar aprinde jertfele; însă Iehova 
i-a hotărât limitele lui Satana. El i-a restrâns puterea şi toate tertipu- 
rile lui nu pot aduce o scânteie pe altarele lui Baal. Seara se apropie. 
Proorocii lui Baal sunt obosiţi, leşinaţi şi ameţiţi. Unul sugerează 
ceva, altul altceva, până când îşi încetează eforturile. Țipetele şi bles- 
temele lor nu mai răsună pe muntele Carmel. Cuprinşi de slăbiciune 
şi disperare, se retrag din dispută. 

Poporul a fost martor la demonstrațiile teribile ale preoților ira- 
ționali şi deliranţi. Toți priviseră cum săreau pe altar ca şi cum voiau 
să prindă razele arzătoare din soare pentru a sluji altarului lor. Ei 
obosiseră de reprezentațiile de demonism, de idolatrie păgână; iar în 
acest moment, vor sinceri şi nerăbdători să audă ce va spune Ilie. 

A venit acum rândul lui Ilie. „Ilie a zis atunci întregului popor: 
«Apropiaţi-vă de mine!» Tot poporul s-a apropiat de el. Şi el a reparat 
altarul Domnului, care fusese sfărâmat. Şi Ilie a luat douăsprezece 
pietre, după numărul semințiilor fiilor lui Iacov, căruia Domnul îi 
zisese: «Israel îţi va fi numele», şi a zidit cu pietrele acestea un 
altar în Numele Domnului. A făcut împrejurul altarului un şanţ în 
care încăpeau două măsuri de sămânță. A aşezat apoi lemnele, a 
tăiat boul în bucăţi şi l-a pus pe lemne. Apoi a zis: «Umpleţi patru 
vedre cu apă şi vărsaţi-le pe arderea de tot şi pe lemne». Apoi a 
zis: «Mai faceţi lucrul acesta a doua oară». Şi l-au făcut încă o dată. 
Apoi a zis: «Mai faceţi-l şi a treia oară». Şi l-au făcut şi a treia oară. 
Apa curgea în jurul altarului şi au umplut cu apă şi șanțul. În clipa 
când se aducea jertfa de seară, proorocul Ilie s-a apropiat şi a zis: 
«Doamne, Dumnezeul lui Avraam, Isaac şi Iacov! Fă să se ştie astăzi 

că Tu eşti Dumnezeu în Israel, că eu sunt slujitorul Tău, şi că toate 
aceste lucruri le-am făcut la cuvântul Tău. Răspunde-mi, Doamne, 
răspunde-mi, ca să cunoască poporul acesta că Tu, Doamne, eşti 
Dumnezeu şi să le întorci astfel inima spre bine!» Atunci a căzut 
foc de la Domnul şi a mistuit arderea de tot, lemnele, pietrele şi 
pământul şi a supt şi apa care era în şanţ. Când a văzut tot poporul 
lucrul acesta, au căzut cu faţa la pământ şi au zis: «Domnul este 
adevăratul Dumnezeu! Domnul, este adevăratul Dumnezeu!» 

În ceasul jertfei de seară, Ilie repară altarul lui Dumnezeu, pe care 
preoții lui Baal l-au năruit prin îngăduinţa venită din apostazia lui 
Israel. El nu cheamă pe nimeni din popor ca să-l ajute în lucrarea sa 
obositoare. Altarele lui Baal sunt toate pregătite; însă el se întoarce 
către altarul sfărâmat al lui Dumnezeu, care, pentru el, este mai sfânt 
şi mai preţios decât altarele magnifice ale lui Baal, chiar şi în starea 
de ruină deplorabilă în care se găseşte acum. 

Ilie respectă legământul făcut de Domnul cu poporul Său, deşi 
aceştia au apostaziat. Cu calm şi solemnitate, el repară altarul dis- 
trus, folosind douăsprezece pietre, după numărul celor douăsprezece 
seminţii ale lui Israel. Preoţii dezamăgiţi ai lui Baal, obosiţi de efor- 
turile lor frenetice şi deşarte, stau în picioare sau întinşi, nemişcaţi pe 
pământ, aşteptând să vadă ce va face Ilie. Ei sunt plini de frică şi ură 
faţă de profet pentru că a propus un test care a dezvăluit slăbiciunea 
lor şi ineficienţa dumnezeilor lor. 

Cei din poporul lui Israel stau ca vrăjiţi, palizi, tulburaţi şi 
aproape lipsiţi de suflare din cauza unei frici pline de respect, când 
Ilie face apel la Iehova, Creatorul cerurilor şi al pământului. Poporul 
a fost martor la frenezia fanatică şi iraţională a profeților lui Baal. 
În contrast cu aceasta, ei au acum privilegiul să observe comporta- 
mentul calm, care inspiră o teamă sfântă, al lui Ilie. El le reamintește 
israeliților decăderea lor, care a trezit mânia lui Dumnezeu împotriva 
lor, şi apoi le cere să-şi smerească inimile şi să se întoarcă la Dum- 
nezeul părinţilor lor, pentru ca blestemul Său să poată fi îndepărtat 
de la ei. Ahab şi preoţii lui idolatri se uită cu uimire, amestecată cu 
spaimă. Ei aşteaptă rezultatul într-o linişte solemnă. 

După ce victima este aşezată pe altar, el porunceşte poporului să 
toarne din belşug apă asupra jertfei şi altarului şi să umple şi şanţul 
care înconjoară altarul. 

Apoi se pleacă într-o atitudine de profund respect înaintea Dum- 
nezeului celui nevăzut, îşi ridică mâinile către cer şi înalţă cu calm 
o rugăciune simplă, care nu este însoţită de gesturi violente sau de 
contorsiuni ale corpului. Nici un strigăt nu răsună de pe înălțimile 
Carmelului. O tăcere solemnă, care este îngrozitoare pentru pre- 
oţii lui Baal, se aşterne asupra tuturor. În rugăciunile lui, Ilie nu 
se foloseşte de expresii extravagante. El se roagă lui Iehova ca şi 
cum El este aproape, martor la întreaga scenă, auzind rugăciunea lui 
sinceră, fierbinte şi cu toate acestea simplă. Preoţii lui Baal au ţipat, 
au spumegat, au sărit şi s-au rugat foarte mult timp, de dimineaţa 
până aproape seara. Rugăciunea lui Ilie este foarte scurtă, serioasă, 
respectuoasă şi sinceră. De îndată ce este rostită acea rugăciune, 
limbi de foc coboară din cer într-un mod aparte, asemenea unui 
fulger strălucitor, aprinzând lemnul pentru jertfă şi mistuind victima, 
făcând să dispară apa din şanţ şi arzând chiar şi pietrele altarului. 
Strălucirea acestei străfulgerări luminează muntele şi este dureroasă 
pentru ochii mulţimii. Oamenii din împărăţia lui Israel care nu se 
află în adunarea de pe munte îi privesc cu interes pe cei strânşi acolo. 
Când focul coboară, ei sunt martori la acest lucru şi sunt uimiţi de 
această privelişte. Pare a fi stâlpul de foc de la Marea Roşie, stâlp 
care i-a despărțit noaptea pe copiii lui Israel de oştirea egipteană. 

Poporul de pe munte se prosternează cu groază şi respect profund 
înaintea Dumnezeului celui nevăzut. Ei nu pot privi focul mistuitor 
şi strălucitor trimis din cer. Se tem că, în apostazia şi păcatele lor, vor 
fi mistuiţi şi strigă toţi într-un glas, care răsună peste munţi şi ajunge, 
în ecou, peste câmpiile de mai jos cu o teribilă claritate: „Domnul 
este adevăratul Dumnezeu! Domnul este adevăratul Dumnezeu!“ 

Israelul este în sfârşit trezit şi neamăgit. Ei îşi văd păcatul şi 
cât de mult L-au dezonorat pe Dumnezeu. Mânia lor se aprinde 
împotriva profeților lui Baal. Îngroziţi, Ahab şi preoţii lui Baal sunt 
martorii minunatei desfăşurări a puterii lui Iehova. Se aude din nou 
vocea lui Ilie, poruncind poporului un lucru înspăimântător: „Puneţi 
mâna pe proorocii lui Baal; nici unul să nu scape“. Poporul este gata 
să se supună cuvântului său. Ei îi prind pe profeţii falşi care i-au 
amăgit şi îi aduc la pârâul Chişonului, iar acolo, cu propria lui mână, 
Ilie îi înjunghie pe aceşti preoţi idolatri. 

O dată împlinite judecăţile lui Dumnezeu asupra preoţilor falşi, 
o dată ce poporul şi-a mărturisit păcatele şi L-a recunoscut pe Dum- 

nezeul părinţilor lui, urmează acum ca blestemul pustiitor al lui 
Dumnezeu să fie retras, iar El să-Şi reînnoiască binecuvântările 
pentru poporul Său şi să reîmprospăteze pământul cu rouă şi ploaie. 

Ilie i se adresează lui Ahab: „Suie-te de mănâncă şi bea; căci 
se aude vuiet de ploaie.“ În timp ce Ahab s-a dus să se ospăteze, 
Ilie a urcat de la locul jertfei celei înfricoşătoare pe vârful muntelui 
Carmel, pentru a se ruga. Lucrarea sa de a-i înjunghia pe preoţii 
păgâni nu-l descalificase pentru înălţarea solemnă a rugăciunii. El 
împlinise voia lui Dumnezeu. După ce făcuse, ca unealtă a lui Dum- 
nezeu, tot ceea ce fusese în stare pentru a îndepărta cauza apostaziei 
lui Israel, înjunghiindu-i pe preoţii idolatri, nu mai putea face nimic. 
Atunci el mijloceşte pentru Israelul păcătos, apostaziat. În poziţia 
cea mai dureroasă, cu faţa plecată între genunchi, ÎI imploră cu cea 
mai mare stăruinţă pe Dumnezeu ca să trimită ploaie. De şase ori la 
rând îşi trimite slujitorul pentru a vedea dacă există vreun semn că 
Dumnezeu a auzit rugăciunea sa. El nu devine nerăbdător şi credinţa 
nu îl părăseşte pentru că Domnul nu-i dă imediat dovada că rugăciu- 
nea i-a fost ascultată. Continuă în rugăciune serioasă, trimiţându-şi 
slujitorul de şapte ori ca să vadă dacă Dumnezeu a binevoit să-i dea 
un semn. Slujitorul se întoarce a şasea oară, după ce a scrutat marea, 
aducând înştiinţarea descurajantă că nu există nici urmă de nor care 
să se formeze pe cerul arămiu. A şaptea oară, el îi spune lui Ilie că 
se poate vedea un norişor, cam cât o palmă de om. Acest lucru este 
de ajuns pentru a nutri credinţa lui Ilie. El nu aşteaptă ca cerul să se 
întunece ca să fie sigur. În acest norişor care se înfiripă, credinţa sa 
aude sunetul ploii abundente. Faptele lui sunt după credinţa sa. El îi 
trimite o solie lui Ahab, prin slujitorul său: „Înhamă şi coboară-te, 
ca să nu te oprească ploaia.“ 


Umilinţa lui Ilie 


În acest punct, Ilie a acţionat după credinţa sa. Nu a aşteptat să 
vadă. „Peste câteva clipe, cerul s-a înnegrit de nori, a început vântul 
şi a venit o ploaie mare. Ahab s-a suit în car şi a plecat la Izreel. Şi 
mâna Domnului era peste Ilie, care şi-a încins mijlocul şi a alergat 
înaintea lui Ahab, până la intrarea în Izreel.“ 

Ilie trecuse în ziua aceea printr-o surescitare şi o muncă grea; 
însă Duhul Domnului a venit asupra lui pentru că fusese ascultător 

şi împlinise voia Sa, executându-i pe preoții idolatri. Unii se vor 
grăbi să spună: Ce om dur şi crud trebuie să fi fost Ilie! Oricine 
apără onoarea lui Dumnezeu cu orice risc îşi va aduce critica şi 
condamnarea asupra lui din partea multora. 

Ploaia începu să cadă. Era noapte şi ploaia orbitoare îl împiedica 
pe Ahab să vadă pe unde merge. Ilie, întărit de Duhul şi puterea lui 
Dumnezeu, şi-a strâns veşmântul aspru în jurul corpului şi a alergat 
înaintea carului lui Ahab, călăuzindu-l până la intrarea în cetate. 
Profetul lui Dumnezeu îl umilise pe Ahab, înaintea poporului său. Îi 
înjunghiase preoţii idolatri, iar acum dorea să-i arate lui Israel că îl 
recunoaşte pe Ahab ca împărat al său. Ca act de cinste deosebită, el 
i-a călăuzit carul, alergând înaintea acestuia până la poarta cetăţii. 

Aici este o lecţie pentru tinerii care mărturisesc că sunt servi ai lui 
Dumnezeu, că duc solia Sa, dar care, după părerea lor, se cred înălţaţi. 
Ei nu pot găsi în experienţa lor nimic vrednic de remarcat, aşa 
cum putea găsi Ilie, şi se simt, cu toate acestea, deasupra împlinirii 
îndatoririlor care par pentru ei înjositoare. Ei nu se pot cobori de 
la demnitatea lor pastorală pentru o slujire folositoare, temându-se 
că vor face lucrarea unui rob. Toţi aceştia ar trebui să înveţe din 
exemplul lui Ilie. Cuvântul său a zăvorât comorile cerului, roua şi 
ploaia, pământul fiind lipsit de ele timp de trei ani. Numai cuvântul 
lui era cheia care putea descuia cerul şi aduce căderile de ploaie. El 
a fost onorat de Dumnezeu când şi-a înălţat rugăciunea simplă în 
prezenţa împăratului şi a miilor lui Israel, răspunzând la aceasta prin 
flăcările care au străfulgerat din cer şi au aprins focul de pe altarul 
de jertfă. Mâna sa a împlinit judecata lui Dumnezeu, înjunghiind opt 
sute cincizeci de preoţi ai lui Baal; şi totuşi, după munca istovitoare 
şi triumful răsunător al zilei, el, care putea aduce norii şi coborî 
ploaia şi focul din cer, era dispus să împlinească slujba unui simplu 
serv şi să alerge înaintea carului lui Ahab, în întuneric, pe ploaie şi 
vânt, pentru a-i sluji suveranului pe care nu se temuse să-l mustre în 
faţă pentru păcatele şi crimele lui. Împăratul trecu de porţi. Ilie se 
înfăşură în mantia sa şi se aşeză pe pământul gol. 


Ilie cuprins de disperare 


După ce Ilie arătase un curaj neştirbit într-o controversă pe viaţă 
şi pe moarte, după ce triumfase împotriva împăratului, preoţilor şi 

poporului, am fi înclinați în mod firesc să presupunem că nu s-ar fi 
lăsat nicicând pradă deznădejdiu sau intimidării. 

După prima lui înfăţişare înaintea lui Ahab, când i-a proorocit 
despre judecăţile lui Dumnezeu din pricina apostaziei sale şi a lui 
Israel, Dumnezeu 1-a purtat paşii departe de puterea Izabelei, într-un 
loc sigur, în munţi, lângă pârâul Cherit. Acolo, El l-a onorat pe Ilie, 
trimiţându-i hrană dimineaţa şi seara printr-un înger din cer. Apoi, 
când pârâul a secat, l-a trimis la văduva din Sarepta şi a făcut câte 
o minune în fiecare zi, pentru ca familia văduvei şi Ilie să aibă ce 
mânca. După ce fusese binecuvântat cu dovezile unei asemenea 
iubiri şi griji din partea lui Dumnezeu, am fi înclinați să presupunem 
că Ilie nu avea să mai arate vreodată lipsă de încredere în El. Însă 
apostolul ne spune că el era un om cu pasiuni ca ale noastre şi supus 
ispitei ca şi noi. 

Ahab 1-a relatat soţiei sale evenimentele minunate ale zilei şi des- 
coperirile extraordinare ale puterii lui Dumnezeu, arătând că Iehova, 
Creatorul cerului şi al pământului, era Dumnezeu; şi de asemenea că 
Ilie îi înjunghiase pe profeţii lui Baal. La aceasta, Izabela, care era 
împietrită în păcat, s-a înfuriat. Cutezătoare, sfidătoare şi hotărâtă în 
idolatria ei, i-a declarat lui Ahab că Ilie nu trebuie să trăiască. 

În noaptea aceea, un sol l-a trezit pe profetul obosit şi i-a trans- 
mis cuvântul Izabelei, dat în numele zeilor ei păgâni, că, în prezenţa 
Israelului, îi va face lui Ilie ce le făcuse el preoţilor lui Baal. Ilie ar 
fi trebuit să înfrunte această ameninţare şi acest jurământ al Izabelei, 
făcând un apel pentru protecţie la Dumnezeul cerului, care îl însăr- 
cinase să împlinească lucrarea pe care o săvârşise. Ar fi trebuit să-i 
spună solului că Dumnezeul în care se încrezuse va fi protectorul 
său împotriva urii şi amenințărilor Izabelei. Însă credinţa şi curajul 
lui Ilie par să-l părăsească. Se trezeşte din somn uluit. Ploaia cade 
din ceruri şi întunericul îl înconjoară din toate părţile. Îl pierde din 
vedere pe Dumnezeu şi fuge să-şi scape viaţa, ca şi cum răzbună- 
toarea sângelui vărsat ar fi chiar în spatele lui. Îl lasă pe slujitorul 
său în urmă, pe drum, iar în zori se află singur, departe de locuinţele 
oamenilor, într-un pustiu dezolant. 

„Când a văzut lucrul acesta, s-a sculat şi a plecat, ca să-şi scape 
viaţa. A ajuns la Beer-Şeba, care ţine de Iuda, şi şi-a lăsat slujitorul 
acolo. El însuşi s-a dus în pustie, unde, după un drum de o zi, a şezut 
sub un ienupăr şi dorea să moară, zicând: «Destul! Acum, Doamne, 

a-mi sufletul, căci nu sunt mai bun decât părinţii mei. „S-a culcat 
şi a adormit sub acel ienupăr. Şi iată, un înger l-a atins şi i-a zis: 
«Scoală-te, şi mănâncă». El s-a uitat, şi la căpătâiul lui era o turtă 
coaptă pe nişte pietre încălzite şi un ulcior cu apă. A mâncat şi a 
băut, apoi s-a culcat din nou. Îngerul Domnului a venit a doua oară, 
l-a atins şi 1-a zis: «Scoală-te, şi mănâncă; fiindcă drumul pe care-l ai 
de făcut este prea lung pentru tine». El s-a sculat, a mâncat şi a băut: 
ŞI, cu puterea pe care i-a dat-o mâncarea aceasta, a mers patruzeci 
de zile şi patruzeci de nopţi, până la muntele lui Dumnezeu, Horeb. 
Şi acolo, Ilie a intrat într-o peşteră şi a rămas în ea peste noapte. Şi 
iată, cuvântul Domnului a venit şi i-a zis: «Ce faci tu aici, Ilie?» 

Ilie ar fi trebuit să se încreadă în Dumnezeu, care îl avertizase 
când să fugă şi unde să găsească adăpost împotriva urii Izabelei, în 
siguranţă faţă de Ahab, care îl căuta neobosit. Domnul nu-l avertizase 
de data aceasta să fugă. Nu aşteptase ca Domnul să-i vorbească. A 
acționat pripit. Dacă ar fi aşteptat cu credinţă şi răbdare, Dumnezeu 
Şi-ar fi protejat slujitorul şi i-ar fi dat o altă biruinţă răsunătoare în 
Israel, abătând judecăţile Sale asupra Izabelei. 

Obosit şi zdrobit, Ilie se întinde pe jos, pentru a se odihni. Este 
descurajat şi înclinat să murmure. El spune: „Acum, Doamne, ia-mi 
sufletul căci nu sunt mai bun decât părinţii mei.“ El simte că viaţa 
nu mai este vrednică de dorit. El se aştepta ca, după nemaivăzuta 
descoperire a puterii lui Dumnezeu în prezenţa israeliților, aceştia să- 
I fie credincioşi şi supuşi lui Dumnezeu. El se aştepta ca Izabela să 
nu mai aibă influenţă asupra minţii lui Ahab, şi în întreaga împărăție 
a Israelului să fie o revoluţie generală. Iar când i-a fost adus mesajul 
ameninţător din partea Izabelei, a uitat că Dumnezeu era acelaşi 
Dumnezeu atotputernic şi milostiv ca atunci când I s-a rugat pentru 
foc din cer, care a venit, şi pentru ploaie, care de asemenea a venit. 
Dumnezeu ascultase fiecare cerere; cu toate acestea, Ilie este un 
fugar, departe de locuinţele oamenilor, şi îşi doreşte să nu mai dea 
ochi cu oamenii vreodată. 

Cum a privit Dumnezeu asupra slujitorului Său îndurerat? L-a 
părăsit din pricina descurajării şi disperării care îl cuprinseseră? O, 
nu! Ilie era zdrobit din pricina descurajării. Se trudise toată ziua fără 
hrană. Când a călăuzit carul lui Ahab, alergând înaintea lui până 
la poarta cetăţii, era plin de curaj. Avea mari speranţe că israeliţii, 
ca naţiune, se vor reîntoarce la supunerea lor faţă de Dumnezeu şi 

vor intra din nou în favoarea Sa. Însă reacţia care urmează adesea 
înălţării credinţei şi succesului glorios, răsunător, apăsa asupra lui 
Ilie. El a fost înălţat pe vârful muntelui Pisga, pentru a fi smerit 
până în cea mai adâncă vale a credinţei şi simţirii. Însă ochiul lui 
Dumnezeu era încă asupra slujitorului Său. El nu-l iubea mai puţin 
acum, când se simţea cu inima sfâşiată şi părăsit de Dumnezeu 
şi de oameni, ca atunci când, ca răspuns la rugăciunea sa, focul 
străfulgerase din cer, luminând Carmelul. 

Cei care nu au purtat responsabilităţi grele sau care nu au fost 
obişnuiţi să aibă simţăminte profunde nu pot înţelege sentimentele 
lui Ilie şi nu sunt pregătiţi să-i acorde compasiunea plină de gingăşie 
pe care o merită. Dumnezeu cunoaşte şi poate citi suferinţa adâncă a 
inimii aflate sub ispită şi conflict sfâşietor. 

În timp ce Ilie doarme sub ienupăr, o atingere delicată şi o voce 
plăcută îl trezeşte. El tresare numaidecât cu groază, gata să o ia la 
fugă, ca şi cum vrăjmaşul care îl urmărea ca să-i ia viaţa îl găsise 
într-adevăr. Însă, în chipul plin de iubire care este aplecat asupra sa, 
el nu întrezăreşte faţa unui vrăjmaş, ci a unui prieten. Un înger a fost 
trimis cu hrană din cer pentru a-l susţine pe credinciosul slujitor al 
lui Dumnezeu. Glasul acestuia i se adresează lui Ilie: „Scoală-te şi 
mănâncă.“ După ce Ilie a luat din alimentele întăritoare ce au fost 
pregătite pentru el, a adormit din nou. Îngerul lui Dumnezeu slujeşte 
a doua oară nevoilor lui Ilie. EI îl atinge pe bărbatul cel obosit până 
la epuizare şi, cu o duioşie plină de milă, îi spune: „Scoală-te şi 
mănâncă; fiindcă drumul pe care-l ai de făcut este prea lung pentru 
tine.“ Ilie a fost întărit şi şi-a continuat călătoria către Horeb. Se afla 
într-un ţinut pustiu. Noaptea se instală într-o peşteră, pentru a se feri 
de animalele sălbatice. 

Aici, Dumnezeu, printr-unul dintre îngerii Săi, îl întâmpină pe 
Ilie şi îl întrebă: „Ce faci tu aici, Ilie? Te-am trimis la pârâul Cherit, 
te-am trimis la văduva din Sarepta, te-am trimis în Samaria cu o 
solie pentru Ahab, însă cine te-a trimis în această călătorie lungă 
în pustie? Şi ce mesaj ai de adus aici?“ Ilie îşi vărsă amărăciunea 
sufletului său înaintea Domnului: „EI a răspuns: «Am fost plin de 
râvnă pentru Domnul, Dumnezeul oştirilor; căci copiii lui Israel au 
părăsit legământul Tău, au sfărâmat altarele Tale şi au ucis cu sabia 
pe proorocii 'Tăi; am rămas numai eu singur, şi caută să-mi ia viaţa!» 
Domnul a zis: «leşi şi stai pe munte înaintea Domnului!» Şi iată că 

Domnul a trecut pe lângă peşteră. Şi înaintea Domnului a trecut un 
vânt tare şi puternic, care despica munţii şi sfărâma stâncile. Domnul 
nu era în vântul acela. Şi după vânt, a venit un cutremur de pământ. 
Domnul nu era în cutremurul de pământ. Şi după cutremurul de 
pământ, a venit un foc: Domnul nu era în focul acela. Şi, după foc, 
a venit un susur blând şi subţire. Când l-a auzit, Ilie şi-a acoperit 
faţa cu mantaua, a ieşit şi a stat la gura peşterii: Şi un glas i-a vorbit, 
zicând: «Ce faci tu aici, Ilie?» El a răspuns: «Am fost plin de râvnă 
pentru Domnul, Dumnezeul oştirilor căci copiii lui Israel au părăsit 
legământul Tău, au sfărâmat altarele Tale şi au ucis cu sabia pe 
proorocii Tăi; am rămas numai eu singur, şi caută să-mi ia viaţa».“ 

Apoi Domnul i Se adresează lui Ilie, arătându-i că încrederea 
liniştită şi fermă în Dumnezeu îi va asigura întotdeauna un ajutor 
oportun în timp de nevoie. 

Mi s-a arătat că soţul meu a greşit, lăsându-se cuprins de deznă- 
dejde şi lipsă de încredere în Dumnezeu. Iarăşi şi iarăşi i S-a des- 
coperit Dumnezeu prin dovezi minunate ale grijii, iubirii şi puterii 
Sale. Însă, când a văzut că gelozia şi interesul său pentru Dumnezeu 
şi cauza Sa nu au fost nici înţelese, nici apreciate, el s-a lăsat uneori 
pradă descurajării şi disperării. Dumnezeu ne-a dat însă, soţului meu 
şi mie, o lucrare deosebită şi importantă de împlinit în cauza Sa, 
aceea de a-i mustra şi de a-i sfătui pe cei din poporul Său. Când 
vedem că reproşurile noastre sunt dispreţuite şi răsplătite cu rău în 
loc de simpatie, scăpăm adesea din strânsoare credinţa şi încrederea 
noastră în Dumnezeul lui Israel; şi, asemenea lui Ilie, am cedat în 
faţa disperării. Aici a fost marea eroare în viaţa soţului meu — fap- 
tul că s-a descurajat din cauză că fraţii săi au adus încercări asupra 
lui în loc să-l ajute. Iar când fraţii săi văd în tristeţea şi disperarea 
soțului meu efectul necredinţei şi lipsei lor de înţelegere, există unii 
care sunt gata să triumfe în privinţa lui, să profite de starea sa de 
descurajare şi să simtă că, până la urmă, Dumnezeu nu poate fi cu 
fratele White, căci altfel el nu ar da dovadă de slăbiciune în această 
direcţie. Îi îndemn pe aceştia să privească spre lucrarea lui Ilie, către 
descurajările şi disperarea sa. Ilie, deşi profet al lui Dumnezeu, a 
fost un om supus aceloraşi pasiuni cărora suntem noi înşine supuşi. 
Avem de luptat cu slăbiciunile sentimentelor celor muritori. Însă, 
dacă avem încredere în Dumnezeu, El niciodată nu ne va lăsa, nici nu 
ne va părăsi. În orice împrejurări ne-am afla, putem avea o încredere 

nestrămutată în Dumnezeu că nu ne va părăsi şi nici nu ne va uita 
vreodată, atâta vreme cât ne păstrăm integritatea. 

Soţul meu poate căpăta curaj în suferinţele sale prin aceea că are 
un Tată ceresc milostiv care citeşte motivațiile şi înţelege intenţiile 
sufletului. Cei care stau în prima linie de luptă şi sunt conduşi de 
Spiritul lui Dumnezeu să împlinească o lucrare deosebită pentru El 
vor simţi adesea un şoc când presiunea este îndepărtată, iar dispe- 
rarea îi poate uneori apăsa greu, putând zdruncina credinţa cea mai 
curajoasă şi slăbi cele mai statornice minţi. Dumnezeu înţelege toate 
slăbiciunile noastre. El poate avea milă şi iubi când inimile oame- 
nilor pot fi asemenea cremenei. Să aştepte cu răbdare şi încredere 
în Dumnezeu atunci când totul pare întunecos, aceasta este lecţia 
pe care soţul meu trebuie să o înveţe pe deplin. Dumnezeu nu-l va 
abandona datorită integrităţii sale. 


Moise şi Aaron 


Aaron a murit pe muntele Hor şi a fost îngropat. Moise, fratele lui 
Aaron, şi Eleazar, fiul său, l-au însoţit pe munte. Sarcina dureroasă 
de a-l dezbrăca pe fratele său Aaron de veşmintele preoțești şi de 
a-l îmbrăca pe Eleazar cu ele i-a revenit lui Moise, căci Dumnezeu 
spusese că Eleazar avea să-l urmeze pe Aaron în slujba preoțească. 
Moise şi Eleazar au fost martori la moartea lui Aaron; iar Moise l-a 
îngropat pe munte. Această scenă de pe muntele Hor face ca mintea 
noastră să fie purtată în urmă, la unele dintre cele mai frapante 
evenimente din viaţa lui Aaron. 

Aaron era un om cu un suflet bun, Dumnezeu alegându-l să stea 
alături de Moise şi să vorbească pentru el; pe scurt, să fie gura lui 
Moise. Dumnezeu l-ar fi putut alege pe Aaron drept conducător, 
dar Acela care cunoaşte inimile şi înţelege caracterul ştia că Aaron 
era şovăitor şi îi lipsea curajul moral de a sta în apărarea dreptăţii 
în toate împrejurările, indiferent de consecinţe. Dorinţa lui Aaron 
de a se bucura de bunăvoința poporului l-a dus uneori să comită 
mari păcate. El cedase adesea înaintea rugăminţilor lor şi, făcând 
aceasta, Îl dezonorase pe Dumnezeu. Aceeaşi lipsă de hotărâre de a 
lua poziţie pentru ceea ce este drept care s-a manifestat în familia 
lui a avut ca efect moartea celor doi fii ai săi. Aaron era remarcabil 
în privinţa pioşeniei şi calităţii de a fi folositor, însă neglijase să-şi 
disciplineze familia. În loc să se achite de sarcina de a pretinde 
respect şi evlavie din partea fiilor săi, el le-a îngăduit să-şi urmeze 
propriile înclinații. El nu i-a disciplinat în spiritul tăgăduirii de sine, 
ci a cedat în faţa dorințelor lor. Ei nu au fost învăţaţi să respecte 
şi să se încline în faţa autorităţii părinteşti. Tatăl era adevăratul 
conducător al familiei sale atâta timp cât trăia. Autoritatea sa nu 
avea să înceteze nici chiar când copiii lui erau maturi şi aveau la 
rândul lor familii proprii. Însuşi Dumnezeu era monarhul naţiunii, 
iar El cerea supunere şi cinste din partea poporului. 

Ordinea şi prosperitatea împărăției depindea de buna orânduială 
a bisericii. lar prosperitatea, armonia şi ordinea bisericii depindeau 

de buna rânduială şi disciplina desăvârşită a familiilor. Dumnezeu 
pedepseşte necredincioşia părinţilor cărora le-a încredinţat dato- 
ria menţinerii principiilor conducerii părinteşti, care stau la baza 
disciplinei din biserică şi a prosperității naţiunii. Un singur copil 
nedisciplinat a stricat adesea pacea şi armonia unei biserici şi a in- 
citat o naţiune la murmur şi răzvrătire. În modul cel mai solemn, 
Domnul a pretins de la copiii Săi datoria de a-i respecta şi a-i onora 
pe părinţii lor într-un mod plin de afecţiune. Şi, pe de altă parte, El le 
cere părinţilor să-şi educe copiii şi să-i înveţe cu sârguinţă neobosită 
în privinţa cerinţelor Legii Sale, instruindu-i în cunoaşterea şi frica 
de Dumnezeu. Aceste porunci pe care Dumnezeu le-a dat evreilor cu 
atât de multă solemnitate apasă cu tot atâta greutate asupra părinților 
creştini. Cei care neglijează lumina şi prevederile pe care le-a dat 
Dumnezeu în Cuvântul Său în ceea ce priveşte educarea copiilor 
lor şi conducerea familiilor lor după acestea vor avea de dat o soco- 
teală înfricoşătoare. Neglijenţa criminală a lui Aaron de a pretinde 
respectul şi evlavia de la fiii lui a avut ca urmare moartea acestora. 

Dumnezeu l-a pus deoparte pe Aaron, alegându-l pe el şi des- 
cendenţii săi de acelaşi sex, pentru slujba preoţiei. Fiii lui au slujit 
în rânduielile sfinte. Nadab şi Abihu nu au respectat porunca lui 
Dumnezeu de a aduce foc sacru în cădelniţele lor cu tămâia dinaintea 
Sa. Dumnezeu le interzisese sub ameninţarea pedepsei cu moartea 
să ofere foc obişnuit înaintea Sa, împreună cu tămâia. 

Însă aici se vede rezultatul disciplinei inconsecvente. Întrucât 
aceşti fii ai lui Aaron nu fuseseră educați să respecte şi să se plece 
înaintea poruncilor tatălui lor, căci ei nesocoteau autoritatea pă- 
rintească, nu şi-au dat seama de necesitatea de a respecta literal 
cerinţele formulate de Dumnezeu. Când şi-au satisfăcut pofta de vin 
şi când se aflau sub înrâurirea ameţitoare a acestuia, gândirea le-a 
fost întunecată şi n-au putut face diferenţa dintre sacru şi profan. 
Împotriva rânduielii exprese a lui Dumnezeu, ei L-au dezonorat în- 
chinând foc profan în locul focului sacru. Dumnezeu Şi-a revărsat 
mânia asupra lor; a ieşit foc de la faţa Sa şi i-a nimicit. 

Aaron a suportat crâncena nenorocire cu răbdare şi cu umilă 
supunere. Întristarea şi agonia sfâşietoare i-au frânt sufletul. Era 
convins de faptul că îşi neglijase datoria. Era preot al Dumnezeului 
Prea Înalt, având însărcinarea de a face ispăşire pentru păcatele 
poporului. Era preot al familiei sale; cu toate acestea, fusese înclinat 

să treacă cu vederea nesăbuinţa copiilor săi. Îşi neglijase datoria de 
a-l învăţa şi a-i educa întru supunere, tăgăduire de sine şi respect faţă 
de autoritatea părintească. Prin sentimente de îngăduinţă deplasată, 
el nu a reuşit să le modeleze caracterele pentru un înalt respect faţă 
de lucrurile veşnice. Aaron nu a văzut, tot aşa cum nu văd mulţi 
părinți creştini astăzi, că iubirea sa rău înţeleasă şi faptul că le-a 
îngăduit copiilor săi să păcătuiască îi pregăteau pe aceştia pentru 
întâmpinarea sigură a neplăcerii lui Dumnezeu şi pentru mânia care 
avea să se reverse asupră-le, nimicindu-i. În timp ce Aaron a neglijat 
să-şi exercite autoritatea, dreptatea lui Dumnezeu s-a abătut asupra 
lor. Aaron a trebuit să înveţe că dojana sa blândă, neînsoțită de 
exercitarea hotărâtă a restricțiilor părinteşti, şi iubirea nesocotită faţă 
de fiii săi însemnau de fapt cea mai mare cruzime. Dumnezeu a luat 
lucrarea de înfăptuire a dreptăţii în propriile Sale mâini şi i-a nimicit 
pe fiii lui Aaron. 

Când Dumnezeu l-a chemat pe Moise să vină pe munte, mai erau 
şase zile până să fie primit în nor, în imediata prezenţă a lui Dumne- 
zeu. Vârful muntelui era plin de strălucirea slavei lui Dumnezeu. Şi 
totuşi, chiar şi când copiii lui Israel aveau slava Sa înaintea propriilor 
lor ochi, necredinţa constituia pentru ei un lucru atât de firesc, încât 
au început să cârtească plini de nemulţumire, din pricina absenței lui 
Moise. În timp ce slava lui Dumnezeu semnala sfânta Sa prezenţă, ei 
ar fi trebuit să se sfinţească, cercetându-şi îndeaproape inima, să se 
sfinţească prin umilinţă şi frică de Dumnezeu. Dumnezeu îi lăsase 
pe Aron şi pe Hur să ia locul lui Moise. În absenţa lui, poporul 
trebuia să-i asculte şi să se sfătuiască cu aceşti bărbaţi hotărâți de 
Dumnezeu. 

Aici se vede deficienţa sa ca fruntaş sau conducător al lui Israel. 
Poporul l-a împins să le facă dumnezei care să meargă înaintea lor 
pe drumul către Egipt. Aici a avut Aaron o ocazie de a-şi dovedi 
credincioşia şi încrederea neclintită în Dumnezeu şi de a înfrunta 
cu hotărâre propunerea poporului. Însă dorinţa lui firească de a fi 
pe placul poporului şi de a ceda înaintea lui l-a adus în situaţia de a 
sacrifica onoarea lui Dumnezeu. EI le-a cerut să-şi aducă podoabele 
şi le-a făcut un vițel de aur, spunând înaintea poporului: „Aceştia să 
fie dumnezeii tăi, Israele, care te-au scos din ţara Egiptului.“ Şi el a 
făcut un altar acestui dumnezeu nesimţitor şi a vestit o sărbătoare 
pentru Domnul, ce urma să aibă loc în ziua următoare. Orice reţinere 

părea să fie îndepărtată de la popor. Ei au oferit arderi de tot viţelului 
de aur şi peste ei a pus stăpânire un spirit de uşurătate. Şi-au permis 
excese şi beţii ruşinoase; au mâncat, au băut şi s-au sculat să joace. 

Trecuseră numai câteva săptămâni de când încheiaseră cu Dum- 
nezeu un legământ solemn de a asculta de glasul Său. Ascultaseră la 
cuvintele Legii lui Dumnezeu, rostite cu o măreție înfricoşătoare de 
pe muntele Sinai, în mijlocul tunetelor, fulgerelor şi cutremurelor 
de pământ. Ei auziseră declaraţia chiar de pe buzele lui Dumnezeu. 
„Eu sunt Domnul, Dumnezeul tău, care te-a scos din Țara Egiptului, 
din casa robiei. Să nu ai alţi dumnezei afară de Mine. Să nu-ţi faci 
chip cioplit, nici vreo înfăţişare a lucrurilor care sunt sus în ceruri 
sau jos pe pământ, sau în apele mai de jos decât pământul. Să nu te 
închini înaintea lor şi să nu le slujeşti; căci Eu, Domnul, Dumnezeul 
tău, sunt un Dumnezeu gelos, care pedepsesc nelegiuirea părinților 
în copii până la al treilea şi al patrulea neam al celor ce Mă urăsc, 
şi Mă îndur până la al mulea neam de cei ce Mă iubesc şi păzesc 
poruncile Mele.“ 

Aaron şi, de asemenea, fiii lui fuseseră înălţaţi prin faptul că 
au fost chemaţi pe munte pentru a fi martori acolo ai slavei lui 
Dumnezeu. „Ei au văzut pe Dumnezeul lui Israel; sub picioarele Lui 
era un fel de lucrare de safir străveziu, întocmai ca cerul în curăţia 
lui.“ 

Dumnezeu îi rânduise pe Nadab şi Abihu pentru cea mai sfântă 
lucrare, de aceea i-a onorat într-un mod minunat. Le-a pus înaintea 
ochilor priveliştea slavei Sale neasemuite, pentru ca scenele la care 
aveau să fie martori pe munte să le rămână întipărite în minte, să-i 
facă mult mai capabili să lucreze în slujba Sa şi să-l dea înaintea po- 
porului acea cinstire şi respect pios care să-i ducă la o înţelegere mai 
clară a caracterului Său şi să trezească în ei supunerea şi consideraţia 
cuvenite pentru toate cerinţele Sale. 

Înainte ca Moise să urce pe munte, lăsându-și în urmă poporul, 
el le-a citit cuvintele legământului pe care Dumnezeu îl făcuse cu ei, 
şi ei au răspuns într-un glas: „Vom face tot ce a zis Domnul!“ Cât 
de mare trebuie să fi fost păcatul lui Aaron, cât de grav înaintea lui 
Dumnezeu! 

În timp ce Moise primea Legea lui Dumnezeu pe munte, Domnul 
l-a anunţat cu privire la păcatul Israelului celui răzvrătit şi i-a cerut 
să-i lase pentru ca El să-i poată nimici. Însă Moise s-a rugat înaintea 

lui Dumnezeu pentru popor. Deşi Moise era cel mai blând om care a 
trăit vreodată, totuşi, când au fost în joc interesele poporului peste 
care Dumnezeu îl rânduise conducător, el şi-a pierdut timiditatea 
firească şi, cu o străduinţă neobişnuită şi o îndrăzneală admirabilă, a 
intervenit pe lângă Dumnezeu pentru Israel. El nu voia să consimtă 
ca Dumnezeu să-Şi nimicească poporul, deşi Dumnezeu i-a promis 
lui Moise că, prin distrugerea lor, îl va înălța şi va ridica un popor 
mai bun decât Israel. 

Moise a câştigat. Dumnezeu i-a satisfăcut rugămintea fierbinte 
de a nu-Şi nimici poporul. Moise a luat tablele legământului, Legea 
Celor Zece Porunci, şi a coborât de pe munte. Orgia zgomotoasă a 
copiilor lui Israel, aflată sub semnul beţiei, a ajuns la urechile lui cu 
mult înainte să ajungă la tabără. Când a văzut idolatria lor şi faptul 
că încălcaseră fără putinţă de tăgadă cuvintele legământului, a fost 
copleşit de durere şi indignare faţă de josnica lor idolatrie. Sentimen- 
tele de confuzie şi ruşine pentru ei puseseră stăpânire pe el şi aruncă 
acolo tablele, spărgându-le. Aşa cum ei rupseseră legământul lor 
cu Dumnezeu, Moise, spărgând tablele, le arătase că şi Dumnezeu 
rupsese legământul pe care-l făcuse cu ei. Tablele pe care era scrisă 
Legea lui Dumnezeu erau sparte. 

Aaron, cu firea sa amabilă, atât de blândă şi atrăgătoare, a căutat 
să-l împace pe Moise, ca şi cum poporul nu făcuse cine ştie ce mare 
păcat, pentru care să fie atât de pornit. Moise a întrebat cu mânie: 
„Ce ţi-a făcut poporul acesta de ai adus asupra lui un păcat atât de 
mare?“ Şi Aaron a spus: „Să nu se aprindă de mânie domnul meu! 
Tu singur ştii că poporul acesta este pornit la rău. Ei mi-au zis. «Fă- 
ne un dumnezeu care să meargă înaintea noastră; căci Moise, omul 
acela care ne-a scos din ţara Egiptului, nu ştim ce s-a făcut». Eu 
le-am zis: «Cine are aur, să-l scoată!» Şi mi l-au dat; l-am aruncat în 
foc şi din el a ieşit viţelul acesta.“ Aaron voia ca Moise să creadă că 
un miracol transformase podoabele lor de aur într-un vițel. Nu i-a 
spus lui Moise că el, împreună cu alţi meşteşugari, realizase acest 
chip. 

Aaron gândea că Moise fusese prea neîngăduitor faţă de dorin- 
tele poporului. El credea că, dacă Moise ar fi fost mai puţin hotărât 
ŞI, în răstimpuri, mai uşor de înduplecat, şi dacă ar fi făcut un com- 
promis cu poporul şi le-ar fi satisfăcut dorinţele, ar fi avut mai puţine 
necazuri şi ar fi fost mai multă pace şi armonie în tabăra lui Israel. De 

aceea încercase el această nouă politică. S-a lăsat în voia dispoziţiei 
sale fireşti, cedând la dorinţele poporului, pentru a evita neplăcerile 
şi a nu pierde bunăvoința lor, ca să prevină astfel o răzvrătire care, 
gândea el, avea să vină cu siguranţă, dacă nu ceda dorințelor lor. 
Dacă însă Aaron ar fi luat poziţie fără să şovăie alături de Dumne- 
zeu; dacă, la cererea poporului de a le face dumnezei care să meargă 
înaintea lor spre Egipt, s-ar fi opus cu indignarea şi oroarea pe care 
le presupunea propunerea lor; dacă le-ar fi amintit de spaima pe care 
o încercaseră înaintea Sinaiului, unde Dumnezeu rostise Legea Sa 
cu atâta slavă şi splendoare; dacă le-ar fi reamintit de legământul 
solemn pe care-l făcuseră cu Dumnezeu, de a se supune oricărui 
lucru pe care îl va porunci; dacă le-ar fi spus că nu va ceda, cu pre- 
tul vieţii sale, rugăminţilor lor, ar fi avut asupra poporului influenţa 
necesară prevenirii unei apostazii îngrozitoare. Însă când, în absenţa 
lui Moise, a fost necesară influenţa sa pentru a fi folosită în direcţia 
cea bună, când ar fi trebuit să stea tot atât de neînduplecat şi hotărât 
ca şi Moise, pentru a opri poporul să meargă pe calea păcatului, 
influenţa lui a fost exercitată într-o direcţie greşită. El era neputin- 
cios să-şi facă simțită influenţa în apărarea onoarei lui Dumnezeu 
în ce priveşte păzirea Legii Sale sfinte. În schimb, a avut o înrâurire 
puternică spre rău. El a poruncit, iar poporul s-a supus. 

Când Aaron a făcut primul pas în direcţia greşită, spiritul care 
influenţase poporul a pus stăpânire asupra lui şi el a preluat conduce- 
rea, comandând ca un general, iar poporul s-a supus întocmai. Aici 
Aaron a aprobat fără crâcnire cele mai grave păcate, pentru că era 
mai puţin dificil decât să apere ceea ce este drept. Când s-a abătut 
de la integritatea sa morală, îndreptăţind poporul în păcatele lui, el a 
apărut inspirat cu o hotărâre, sinceritate şi un zel noi pentru el. Păru 
că timiditatea îl părăseşte brusc. Cu o râvnă pe care nu o manifes- 
tase niciodată, apărând onoarea lui Dumnezeu pentru dreptate, el 
luă uneltele pentru a lucra aurul în forma unui vițel. Porunci să se 
zidească un altar şi, cu o siguranţă vrednică de o cauză bună, anunţă 
poporul că în ziua următoare avea să fie o sărbătoare pentru Domnul. 
Trâmbiţaşii au preluat cuvântul din gura lui Aaron şi au sunat vestea, 
de la o ceată la alta, în toată oștirea lui Israel. 

Siguranţa liniştită pe care o avea Aaron pe calea greşită ur- 
mată de el a influenţat poporul mai mult decât ar fi făcut-o Moise, 
conducându-i pe calea cea bună şi reprimându-le răzvrătirea. Ce 

orbire spirituală îngrozitoare venise asupra lui Aaron, dacă a pus 
lumina în locul întunericului şi întunericul în locul luminii! Ce în- 
cumetare, ca el să vestească o sărbătoare pentru Domnul cu ocazia 
închinării lor idolatre înaintea unui chip de aur! Aici se vede puterea 
pe care o are Satana asupra minților care nu sunt pe deplin controlate 
de Duhul lui Dumnezeu. Satana îşi ridicase stindardul în mijlocul 
lui Israel, şi acesta era înălţat ca stindard al lui Dumnezeu. 

„Aceştia“, a zis Aaron fără ezitare sau ruşine, „să fie dumnezeii 
tăi care te-au scos din ţara Egiptului, o, Israele.“ Aaron i-a influenţat 
pe copiii lui Israel să meargă mai departe cu idolatria decât avuseseră 
ei în minte. Ei nu mai erau neliniştiţi de teama ca, pe munte, slava 
arzătoare asemenea unui foc dezlănţuit să nu-l fi mistuit pe condu- 
cătorul lor. Ei gândeau că aveau un general potrivit pentru ei şi erau 
gata să facă orice le-ar fi sugerat. Au adus jertfe dumnezeului lor de 
aur; au adus jertfe de mulţumire şi s-au dedat la plăceri, dezmăţ şi 
beţie. Erau atunci convinşi în mintea lor că avuseseră parte de atâtea 
necazuri în pustie nu pentru că greşiseră; problema, în definitiv, era 
cu conducătorul lor. Nu era omul potrivit. Era prea neînduplecat 
şi le punea neîncetat înainte păcatele, avertizându-i, mustrându-i şi 
ameninţându-i că aveau să-şi atragă asupră-le neplăcerea lui Dum- 
nezeu. Venise o nouă stare de lucruri, fiind mulţumiţi de Aaron şi 
mulţumiţi de ei înşişi. Gândeau aşa: dacă ar fi fost şi Moise plăcut 
şi blând ca Aaron, ce pace şi armonie s-ar fi aşternut în tabăra lui 
Israel! Nu le păsa dacă Moise avea să mai coboare sau nu de pe 
munte. 

Când Moise a văzut idolatria lui Israel, iar indignarea lui a crescut 
într-atât, văzând modul ruşinos în care uitaseră de Dumnezeu, încât 
aruncase tablele de piatră şi le spărsese, Aaron a stat cu umilinţă 
deoparte, suportând acuzarea din partea lui Moise cu o răbdare 
lăudabilă. Oamenii erau încântați de spiritul atrăgător al lui Aaron 
şi erau dezgustaţi de asprimea lui Moise. Însă Dumnezeu nu vede 
lucrurile aşa cum le vede omul. El nu a condamnat ardoarea şi 
indignarea lui Moise faţă de josnica apostazie a lui Israel. 

Atunci, adevăratul general ia atitudine în favoarea lui Dumnezeu. 
El a venit chiar din prezenţa Domnului, unde s-a rugat fierbinte ca 
El să-Şi întoarcă mânia de la poporul Său nelegiuit. Acum el are 
de făcut o altă lucrare, ca slujitor al lui Dumnezeu, aceea de a-l 
apăra onoarea înaintea poporului şi de a-i face pe oameni să vadă 

că păcatul este păcat şi dreptatea este dreptate. El are de făcut o 
lucrare pentru a risipi îngrozitoarea influenţă a lui Aaron. „Şi Moise 
s-a aşezat la uşa taberei şi a zis: «Cine este pentru Domnul, să vină 
la mine!» Şi toți fiii lui Levi s-au strâns la el. El le-a zis: «Aşa 
vorbeşte Domnul, Dumnezeul lui Israel: Fiecare dintre voi să se 
încingă cu sabia; mergeţi şi străbateţi tabăra de la o poartă la alta, şi 
fiecare să omoare pe fratele, pe prietenul şi pe ruda sa.» Şi fiu lui 
Levi au făcut după porunca lui Moise; şi aproape trei mii de oameni 
au pierit în ziua aceea din popor. Moise a zis: «Predaţi-vă azi în 
slujba Domnului, chiar cu jertfa fiului şi fratelui vostru, pentru ca 
binecuvântarea Lui să vină astăzi peste voi!»“ 

Aici Moise defineşte consacrarea veritabilă ca fiind ascultarea 
de Dumnezeu; a sta în apărarea a ceea ce este drept şi a arăta zel în 
împlinirea scopului lui Dumnezeu în cele mai neplăcute îndatoriri, 
arătând că cerinţele lui Dumnezeu sunt mai presus de pretențiile 
prietenilor sau decât vieţile celor mai apropiate rude. Fiii lui Levi se 
consacraseră lui Dumnezeu pentru a împlini dreptatea Sa împotriva 
crimei şi păcatului. 

Aaron şi Moise păcătuiseră amândoi când nu au dat slavă şi 
cinstire lui Dumnezeu la apele de la Meriba. Erau amândoi obosiţi şi 
provocaţi de plângerile neîncetate ale lui Israel şi într-un moment în 
care Dumnezeu, milostiv, avea să-Şi arate slava înaintea poporului, 
pentru a le înmuia şi supune inimile şi a-i conduce la pocăință, 
Moise şi Aaron au pretins că puterea de a deschide stânca le aparţine. 
„Ascultaţi, răzvrătiţilor, vom putea noi oare să vă scoatem apă din 
stânca aceasta?“ Atunci a fost o ocazie de aur de a-L sfinți pe Domnul 
în mijlocul lor, de a le arăta îndelunga răbdare a lui Dumnezeu şi 
mila Sa duioasă faţă de ei. Evreii murmurau împotriva lui Moise 
şi Aaron pentru că nu au putut găsi apă. Moise şi Aaron luaseră 
aceste vociferări ca pe o mare încercare şi dezonoare pentru ei înşişi, 
uitând că Dumnezeu era Acela pe care ÎL jignea poporul. Dumnezeu 
era Acela împotriva căruia păcătuiau şi pe care Îl dezonorau, nu 
aceia care erau rânduiţi de Dumnezeu să-l împlinească scopurile. 
Ei ÎI insultau pe cel mai bun Prieten al lor, punându-și nenorocirile 
pe seama lui Moise şi Aaron; ei vociferau la adresa providenţei lui 
Dumnezeu. 

Păcatul acestor nobili conducători era mare. Vieţile lor ar fi putut 
avea un sfârşit strălucit. Ei fuseseră mult înălţaţi şi onoraţi; cu toate 

acestea, Dumnezeu nu scuză păcatul în cei aflaţi în poziţii înalte, 
aşa cum nu-l scuză în cei ce ocupă poziţii mai umile. Mulţi creştini 
declaraţi îi privesc pe oamenii care nu mustră şi nu condamnă răul 
ca fiind bărbaţi evlavioşi şi creştini adevăraţi, în timp ce despre 
cei ce stau cu curaj în apărarea dreptăţii şi nu vor să-şi jefuiască 
integritatea morală, lăsându-se pradă influențelor nesfinte, cred că le 
lipsesc pietatea şi spiritul creştinesc. 

Cei care stau în apărarea onoarei lui Dumnezeu şi păstrează cu 
orice preţ puritatea adevărului vor avea tot felul de încercări, aşa 
cum a avut Mântuitorul nostru în pustia ispitei. Câtă vreme aceia 
care au dispoziţia de a ceda, care nu au curajul de a condamna răul, 
ci păstrează tăcerea atunci când este nevoie de influenţa lor pentru 
a sta sub orice presiuni în apărarea a ceea ce este drept, câtă vreme 
se comportă astfel, ei pot evita multe necazuri şi scăpa de multe 
încurcături, dar vor pierde şi o răsplată foarte bogată, dacă nu chiar 
propriile suflete. Cei care sunt în armonie cu Dumnezeu şi care, prin 
credinţa în El, primesc tăria de a se împotrivi răului şi de a sta în 
apărarea a ceea ce este drept vor avea întotdeauna conflicte severe 
şi vor fi nevoiţi adesea să rămână aproape singuri. Însă, în timp ce 
fac din Dumnezeu singurul lor sprijin, vor avea parte de biruinţe 
preţioase. Harul Său va fi tăria lor. Simţul lor moral va fi clar şi 
pătrunzător, iar pute-rile lor morale vor putea face faţă influențelor 
rele. Integritatea lor, ca şi a lui Moise, se va arăta într-un caracter de 
cea mai desăvârşită puritate. 

Spiritul blând al lui Aaron şi dorinţa sa de a fi pe placul poporu- 
lui l-au făcut orb faţă de păcatele lor şi monstruozitatea crimei pe 
care o aproba. Calea pe care o urmase, încurajând răul şi păcatul 
în Israel, i-a costat viaţa pe trei mii de oameni. În ce contrast se 
află calea lui Moise! După ce le arătase israeliților că nu pot glumi 
cu Dumnezeu şi scăpa nepedepsiţi; după ce le arătase neplăcerea 
îndreptăţită a lui Dumnezeu din cauza păcatelor lor, dând teribila 
poruncă a înjunghierii prietenilor sau rudelor care au rămas în apos- 
tazia lor; după lucrarea de împlinire a dreptăţii care să abată mânia 
lui Dumnezeu, indiferent de simţămintele de milă pe care le încer- 
cau faţă de prietenii şi rudele care s-au încăpățânat să rămână mai 
departe în răzvrătirea lor, după toate acestea, Moise era gata pentru o 
altă lucrare. El a dovedit cine era adevăratul prieten al lui Dumnezeu 
şi al poporului. 

„A doua zi, Moise a zis poporului: «Aţi făcut un păcat foarte 
mare. Am să mă sui acum la Domnul; poate că voi face ispăşire 
pentru păcatul vostru.» Şi Moise s-a întors la Domnul şi a zis: «Ah! 
poporul acesta a făcut un păcat mare, şi-au făcut un dumnezeu de aur. 
Iartă-le acum, dacă vrei, păcatul! Dacă nu, atunci, te rog, şterge-mă 
din cartea Ta pe care ai scris-o!» Şi Domnul a zis lui Moise: «Pe cel 
care a păcătuit împotriva Mea, pe acela îl voi şterge din cartea Mea. 
Du-te acum şi condu poporul unde ţi-am spus. Iată, Îngerul Meu va 
merge înaintea ta, dar, în ziua răzbunării Mele, îi voi pedepsi pentru 
păcatul lor.» Şi Domnul a lovit poporul pentru că făcuse viţelul făurit 
de Aaron.“ 

Moise L-a implorat pe Dumnezeu, mijlocind pentru Israelul care 
păcătuise. El nu a încercat să micşoreze păcatul lor înaintea lui 
Dumnezeu; nu i-a scuzat în starea de păcat. A recunoscut direct că 
făcuseră un mare păcat şi îşi făuriseră un dumnezeu de aur. Apoi el 
îşi pierde timiditatea, iar interesul Israelului se întrepătrunde atât de 
intim cu viaţa lui, încât vine cu îndrăzneală la Dumnezeu şi se roagă 
să-i ierte poporul. Dacă păcatul lor, imploră el, este atât de mare, 
încât Dumnezeu nu-i poate ierta, dacă numele lor trebuie şterse din 
cartea Sa, atunci Domnul să-i şteargă şi lui numele. Când Domnul 
Şi-a înnoit făgăduinţa făcută lui Moise, că Îngerul Său va merge 
înaintea lui, călăuzind poporul către ţara făgăduită, Moise a ştiut că 
cererea lui a fost ascultată. Însă Domnul l-a asigurat pe Moise că, 
dacă era provocat să pedepsească poporul pentru fărădelegile lor, 
cu siguranţă avea să-i pedepsească şi pentru acest păcat îngrozitor. 
Dacă ar fi fost însă ascultători de atunci înainte, le-ar fi şters din 
cartea Sa acest mare păcat. 


Către un tânăr pastor şi soţia sa 


Dragă frate şi soră A.: Timp de câteva luni, am simţit că era 
momentul să vă scriu despre unele lucruri pe care Domnul a avut 
bunăvoința să mi le arate despre voi acum mai mulţi ani în urmă. 
Mi-au fost arătate cazurile voastre alături de situaţiile altora, dintre 
cei care aveau de făcut o lucrare pentru ei înşişi, pentru a fi pregătiţi 
în lucrarea de prezentare a adevărului. Mi s-a arătat că vă lipseau 
amândurora calităţi esenţiale şi că, dacă nu le veţi dobândi, calitatea 
de a fi folositor şi mântuirea propriilor voastre suflete vor fi primej- 
duite. Aveţi unele defecte în caracter, pe care este foarte important 
să le corectaţi. Dacă neglijaţi să vă apucaţi cu seriozitate şi hotărâre 
de această lucrare, relele respective vor creşte, vă vor slăbi mult 
influenţa pe care o aveţi în cauza şi lucrarea lui Dumnezeu şi, în 
final, vă vor despărţi de lucrarea de predicare a adevărului, pe care o 
iubiţi atât de mult. 

În viziunea ce mi-a fost dată în legătură cu B., mi s-a arătat că are 
un gen de caracter foarte nefericit. El nu a fost disciplinat, copil fiind, 
iar firea sa nervoasă nu a fost îngrădită. I s-a permis să acţioneze de 
capul lui şi să facă foarte mult după cum a avut plăcere. I-a lipsit, 
într-o foarte mare măsură, respectul faţă de Dumnezeu şi faţă de om. 
A avut un spirit încăpățânat, nesupus şi numai o vagă idee despre 
recunoştinţa cuvenită celor care au făcut pentru el tot ce le-a stat 
în putinţă. A fost extrem de egoist. Mi s-a arătat că independenţa, 
o voinţă încăpăţânată, iraţională, nemaleabilă, lipsa respectului şi 
consideraţiei cuvenite pentru alţii, egoismul şi prea marea încredere 
în sine evidenţiază caracterul sorei A. Dacă nu veghează cu multă 
atenţie şi nu biruie aceste defecte din caracterul ei, cu siguranţă că 
nu va ajunge să stea cu Hristos pe tronul Său. 

În legătură cu fratele A., mi s-a arătat că multe dintre lucrurile 
menţionate în mărturia pentru B. ţi se aplică şi ţie. Mi-a fost atrasă 
atenţia asupra vieţii tale din trecut. Am văzut că, de când erai copil, 
ai fost încrezător în tine însuţi, încăpățânat şi cu o voinţă de neîn- 
frânt, făcând după cum te ducea capul. Ai un spirit independent şi 

ţi-a fost foarte dificil să cedezi în faţa cuiva. Când era de datoria 
ta să renunţi la căile şi dorinţele tale în favoarea altora, împingeai 
lucrurile mai departe în felul tău, pripit. Ai avut simţământul că erai 
pe deplin competent să gândeşti şi să acţionezi singur, independent. 
Ai acceptat adevărul lui Dumnezeu şi acesta a făcut mult pentru tine; 
însă nu a adus acea transformare necesară desăvârşirii caracteru- 
lui creştin. Când ai început prima dată să lucrezi pentru cauza lui 
Dumnezeu, te-ai simţit mult mai umil şi erai dispus să fii sfătuit şi 
călăuzit. Însă când, într-o anumită măsură, ai început să ai succes, ți 
s-a mărit încrederea în tine, ai fost mai puţin umil şi ai devenit mai 
independent. 

Privind la lucrarea fratelui şi sorei White, ai gândit că ai putea 
să vezi unde te-ai fi descurcat mai bine decât ei. Ai nutrit în inima ta 
sentimente îndreptate împotriva lor. Simţămintele pe care le aveai 
îţi erau din fire marcate de scepticism şi necredincioşie. Văzându-le 
lucrarea şi auzind mustrările adresate celor greşiţi, te-ai întrebat cum 
ai putea suporta o asemenea mărturie directă. Te-ai hotărât să n-o 
primeşti şi ai început să-ţi faci curaj ca să ataci modul lor de lucru, 
deschizând astfel în inima ta o uşă pentru suspiciune, îndoială şi 
invidie faţă de ei şi lucrarea lor. 

Ai căpătat prejudecăţi în simţăminte îndreptate împotriva lucrării 
lor. Ai privit, ai ascultat, ai adunat toate informaţiile pe care le- 
ai putut avea şi ai făcut multe presupuneri neîntemeiate. Întrucât 
Dumnezeu îţi dăduse succesul într-o anumită măsură, ai început 
să-ţi plasezi scurta experienţă şi lucrare la acelaşi nivel cu lucrările 
fratelui White. Te-ai amăgit singur că, dacă ai fi în locul său, ai putea 
înfăptui cu mult mai multe lucruri bune decât el. Ai început să creşti 
în propriii tăi ochi. Ţi-ai socotit cunoştinţele mult mai extinse şi 
mai valoroase decât erau în realitate. Dacă ai avea a suta parte din 
experienţa fratelui White, experienţă în ce priveşte lucrarea reală, 
grija, încurcăturile şi purtarea de poveri în cauza aceasta, ai putea să 
înţelegi mai bine lucrarea lui şi ai fi mai dornic să arăţi compasiune 
faţă de el în munca sa decât să murmuri, să-l suspectezi şi să fii 
invidios pe el. 

În ce priveşte locul pe care îl ocupi în lucrare, ar trebui să fii 
foarte neîncrezător în tine, pentru ca nu cumva să ajungi să nu-ţi 
îndeplineşti lucrarea după placul lui Dumnezeu şi să nu faci cinste 
cauzei adevărului în eforturile tale. Cu sufletul smerit, ar trebui să 

simţi astfel: „Cine este destoinic pentru aceste lucruri?“ Motivul 
pentru care sunteţi amândoi gata să puneţi la îndoială şi să vă lăsaţi 
pradă bănuielilor în privinţa lucrării fratelui White este acela că ştiţi 
atât de puţin despre ea. Atât de puţine poveri reale au apăsat până în 
prezent asupra sufletelor voastre, inimile voastre au fost atinse de 
atât de puţin chin sufletesc real pentru cauza lui Dumnezeu, aţi purtat 
atât de puţină suferinţă şi necazuri reale pentru alţii, încât nu sunteţi 
mai pregătiţi să-i apreciaţi lucrarea decât este pregătit un băieţel 
de zece ani să înţeleagă grijile, neliniştile şi munca istovitoare ale 
tatălui său împovărat. Băiatul poate trece mai departe cu sufletul 
plin de bucurie, pentru că el nu are experienţa tatălui încovoiat şi 
măcinat de griji. El se poate uita mirat la temerile şi îngrijorările 
tatălui, care îi par fără rost; însă, când viaţa sa se va îmbogăţi cu ani 
de experienţă, când va lua în mâinile sale adevăratele ei poveri şi 
le va duce apoi în spate, atunci poate privi în urmă la viaţa tatălui 
său şi va înţelege ceea ce în copilărie era pentru el un mister, căci 
experienţa amară l-a ajutat să cunoască. 

Mi s-a arătat că te afli în primejdia de a te înălța deasupra sim- 
plităţii lucrării şi de a te ridica pe tine însuţi în slăvi. Simţi că nu ai 
nevoie de nici o mustrare sau de vreun sfat; iar limbajul inimii tale 
este: „Sunt în stare să judec, să fac deosebire şi să hotărăsc ce este 
bine şi ce este rău. N-am să permit ca drepturile să-mi fie călcate 
în picioare. Nimeni nu o să-mi dicteze mie. Sunt capabil să-mi fac 
propriile planuri de acţiune. Sunt tot atât de bun ca oricare altul. 
Dumnezeu este cu mine şi îmi dă succes în eforturile mele. Cine are 
autoritatea să mă împiedice?“ Acestea sunt cuvintele pe care le-am 
auzit de la tine, când cazul tău se derula înaintea mea, în viziune, 
nu adresate vreunei persoane, ci ca şi cum vorbeai cu tine însuţi. 
Îngerul care era alături de mine a repetat aceste cuvinte în timp ce 
arăta către voi amândoi: „Dacă nu vă veţi converti şi nu vă veţi face 
ca nişte copilaşi, nu veţi intra în Împărăţia cerurilor. Oricine se va 
smeri ca acest copilaş, va fi cel mai mare în Împărăţia cerurilor.“ 

Am văzut că tăria copiilor lui Dumnezeu stă în umilinţa lor. 
Când ei sunt mici în proprii lor ochi, Isus va fi tăria şi neprihănirea 
lor, iar Dumnezeu le va binecuvânta eforturile. Mi s-a arătat că 
Dumnezeu îl va pune la probă pe fratele A. Îi va da prosperitate 
într-o anumită măsură, şi dacă va trece cu bine proba, dacă va folosi 
cum se cuvine binecuvântările lui Dumnezeu, neatribuindu-şi lui 

cinstea şi nedevenind trufaş, egoist şi încrezător doar în sine însuşi, 
Domnul va continua să-Şi reverse binecuvântările pentru cauza Sa 
şi propria Lui slavă. 

Am văzut, frate A., că te aflai în cel mai mare pericol de a deveni 
mândru, făţarnic, independent şi având sentimentul că eşti bogat şi 
nu duci lipsă de nimic. Dacă nu te păzeşti în aceste puncte, Domnul 
îți va îngădui să continui, până când vei face tu însuţi ca slăbiciunea 
ta să devină evidentă în ochii tuturor. Vei fi adus în situaţii în care vei 
fi crunt ispitit, dacă alţii nu te privesc în aceeaşi lumină înălțătoare 
în care socoţi că te afli tu şi destoinicia ta. Mi s-a arătat că eşti 
slab pregătit să suporţi multă bogăţie şi un mare succes. Numai o 
convertire totală va face lucrarea ce trebuie înfăptuită în cazul tău. 

Mi-a fost arătat că amândoi sunteţi din fire egoişti. Dacă nu vă 
controlaţi, vă aflaţi în primejdia permanentă de a vă gândi numai 
la voi înşivă şi a acţiona în acelaşi fel. Vă faceţi planurile aşa încât 
voi să fiți avantajaţi, fără să ţineţi cont cât de mult i-aţi dezonorat pe 
alţii. Sunteţi înclinați să vă duceţi la împlinire propriile voastre idei 
şi planuri, fără să luaţi în consideraţie planurile altora şi să respectaţi 
punctele de vedere sau simţămintele lor. 

Frate A., ai considerat că lucrarea ta este de o importanţă prea 
mare pentru a te cobor? într-atât, încât să te implici în îndatoriri 
gospodăreşti. Nu ai iubire pentru cerinţele acestea. Le-ai neglijat pe 
când erai foarte tânăr. Însă aceste mici sarcini pe care le neglijezi 
sunt esenţiale pentru formarea unui caracter bine dezvoltat. 

Mi-a fost arătat că pastorii noştri au în general această deficiență, 
de a nu se face utili în familiile ai căror oaspeţi sunt. Unii îşi consacră 
mintea studiului, pentru că îndrăgesc mult această ocupaţie. Ei nu 
simt că este o datorie pe care Dumnezeu o pune în seama pastorilor, 
aceea de a deveni o binecuvântare în familiile pe care le vizitează; dar 
mulţi îşi preocupă mintea cu cărți şi se izolează de familie, nepurtând 
cu membrii acesteia discuţii despre subiectele adevărului. Interesele 
religioase sunt abia amintite în familie. Acest lucru este cu totul 
greşit. Pastorii care nu au asupra lor povara şi grija lucrării editoriale 
şi de asemenea grijile şi încurcăturile numeroase ale comunităţilor 
nu ar trebui să aibă sentimentul că munca lor este excesiv de grea. Ar 
trebui să manifeste cel mai profund interes pentru familule pe care le 
vizitează; nu ar trebui să simtă că trebuie să fie ţinuţi în palme şi să li 
se slujească, în timp ce ei nu oferă nimic în schimb. Există o obligaţie 

care le revine familiilor creştine, aceea de a-şi ține casele deschise 
pentru primirea slujitorilor lui Hristos, şi există, de asemenea, o 
datorie a acelor slujbaşi care primesc ospitalitatea prietenilor lor 
creştini, de a-şi purta singuri, pe cât este posibil, propriile poveri 
şi să nu fie o greutate ei înşişi pentru prietenii lor. Mulţi pastori îşi 
întreţin ideea că ei trebuie să aibă parte de favoruri deosebite şi să li 
se slujească, iar prin faptul că sunt trataţi ca nişte animăluţe de casă 
răsfăţate, ajung adesea să sufere şi capacitatea lor de a fi folositori 
este prejudiciată. 

Frate şi soră A., când vă aflaţi printre fraţii voştri, v-aţi făcut 
deja un obicei să aranjaţi în aşa fel, încât totul să fie plăcut pentru 
voi şi să urmaţi o cale prin care să atrageţi atenţia asupra voastră, 
fără să ţineţi seama dacă avantajaţi sau incomodaţi pe alţii. Sunteţi 
în primejdia de a deveni voi înşivă centrul atenţiei. V-aţi bucurat 
de trecerea şi consideraţia altora, când, atât pentru binele propriilor 
voastre suflete, cât şi pentru binecuvântarea altora, ar fi trebuit să 
acordaţi mai multă atenţie celor pe care i-aţi vizitat. O asemenea 
comportare v-ar fi adus o mult mai mare influenţă şi ați fi fost o 
binecuvântare prin aceea că aţi fi câştigat mai multe suflete la adevăr. 

Frate A., te pricepi să prezinţi altora adevărul. Ai o minte cerce- 
tătoare, însă în caracterul tău există defecte serioase, pe care le-am 
amintit şi care trebuie biruite. Neglijezi multe din micile acte de 
amabilitate ale vieţii, pentru că ai o părere atât de bună despre tine, 
încât nu îţi dai seama că aceste mărunte atenţii se cer de la tine. 
Dumnezeu nu doreşte să-i împovărezi pe alţii în timp ce neglijezi să 
observi şi să faci lucrurile pe care trebuie să le facă cineva. Nu se 
pierde nimic din demnitatea unui slujitor al Evangheliei dacă acesta 
aduce lemne de foc şi apă când este nevoie sau dacă face exerciţiu 
fizic prin munca necesară în familia în care este găzduit. Dacă nu 
vede aceste mărunte datorii importante şi nu foloseşte ocazia de 
a le împlini, el se lipseşte de binecuvântări adevărate şi îi lipseşte 
de asemenea şi pe alţii de binele pe care este privilegiul lor să-l 
primească din partea lui. 

Unii dintre pastorii noştri nu depun un exerciţiu fizic proporţio- 
nal cu efortul la care îşi supun mintea. Ca rezultat, ei suferă de pe 
urma slăbiciunii. Nu există nici un motiv întemeiat pentru care să 
nu se bucure de sănătate pastorii care au de împlinit numai îndatori- 
rile obişnuite, care îi revin pastorului. Mintea lor nu este neîncetat 

împovărată cu griji apăsătoare şi responsabilităţi grele legate de 
instituţiile noastre importante. Am văzut că nu există nici un motiv 
bine întemeiat pentru care să eşueze în această etapă importantă a 
lucrării dacă vor acorda atenţia cuvenită luminii pe care le-a dat-o 
Dumnezeu în ce priveşte modul în care să lucreze şi să facă exerciţiu 
fizic şi dacă vor ţine seama de alimentaţia lor. 

Unii pastori de-ai noştri mănâncă foarte mult şi apoi nu fac 
suficient exerciţiu fizic pentru a elimina surplusul care se acumulează 
în organism. Ei mănâncă şi apoi îşi petrec majoritatea timpului 
şezând, citind, studiind sau scriind, când o parte din timpul lor ar 
trebui acordat muncii fizice sistematice. Predicatorii noştri îşi vor 
pierde cu siguranţă sănătatea dacă nu sunt mai prevăzători să nu-şi 
suprasolicite stomacul printr-o cantitate prea mare de hrană, fie ea 
şi din cea sănătoasă. Am văzut că în această privinţă, frate şi soră 
A., vă aflaţi amândoi în primejdie. Alimentaţia în exces influenţează 
negativ cursivitatea gândurilor şi a cuvintelor şi acea intensitate a 
simţămintelor, care este atât de necesară pentru a întipări adevărul 
în inima ascultătorului. Îngăduinţa în ce priveşte apetitul întunecă şi 
încătuşează mintea şi răceşte emoţiile sfinte ale sufletului. Puterile 
mintale şi morale ale unora dintre predicatorii noştri sunt slăbite 
prin alimentaţia necorespunzătoare şi lipsa exerciţiului fizic. Cei 
care poftesc cantităţi mari de mâncare nu ar trebui să-şi lase în 
voie apetitul, ci să practice tăgăduire de sine şi să se bucure de 
binecuvântările unor muşchi activi şi ale unui creier de care nu s-a 
abuzat. Alimentaţia în exces blochează întreaga fiinţă prin faptul 
că deturnează energia celorlalte organe pentru a împlini lucrarea 
stomacului. 

Eşecul pastorilor noştri de a-şi folosi în mod proporţional toate 
organele corpului face ca unele dintre acestea să se uzeze prea 
mult, în timp ce altele sunt slăbite din lipsă de activitate. Dacă se 
permite ca solicitarea să apese aproape exclusiv asupra unui singur 
organ sau categorie de muşchi, cel folosit în exces va ajunge obosit 
peste măsură şi extrem de slăbit. Fiecare facultate a minţii şi fiecare 
muşchi are lucrarea sa distinctă şi este necesar ca toate să fie folosite 
în mod egal, ca să se dezvolte armonios şi să păstreze o vigoare 
sănătoasă. Fiecare organ îşi are de făcut lucrarea sa în organismul 
viu. Fiecare rotiţă din maşinărie trebuie să fie o parte vie, activă, 

funcţională. Toate funcțiunile au o înrâurire reciprocă şi toate trebuie 
exercitate pentru a se dezvolta cum se cuvine. 

Frate şi soră A., nici unuia dintre voi nu-i face plăcere munca 
fizică în gospodărie. Amândoi trebuie să cultivați dragostea pentru 
îndatoririle practice ale vieţii. Această educaţie este necesară pentru 
sănătatea voastră şi, totodată, vă va face mai folositori. Vă gândiţi 
prea mult la ceea ce mâncaţi. Ar trebui să nu vă atingeţi de ceea ce 
produce un sânge de calitate proastă, amândoi având scrofuloză. 

Frate A., dragostea ta pentru lectură şi neplăcerea pe care o ai 
faţă de efortul fizic, aceasta în condiţiile în care vorbeşti şi îţi pui 
la lucru gâtul, te predispun la o îmbolnăvire a gâtului şi plămânilor. 
Ar trebui să te păzeşti şi să nu vorbeşti cu grabă, turuind ceea ce 
ai de spus ca şi când ai de repetat o lecţie. Nu ar trebui să permiţi 
ca solicitarea să cadă asupra părţii de sus a organelor vocale, căci 
aceasta le va uza şi irita neîncetat şi va crea premisele instalării bolii. 
Lucrarea trebuie făcută de muşchii abdominali. Plămânii şi gâtul ar 
trebui să fie canalul, dar nu să înfăptuiască toată munca. 

Mi s-a arătat că modul în care mănânci, tu şi soţia ta, va provoca 
boala, care, o dată ce te va fi prins, nu va fi uşor de biruit. S-ar putea 
să rezistaţi aşa ani în şir şi să nu manifestaţi semne clare de colaps; 
însă cauza va fi urmată de rezultate sigure. Dumnezeu nu va face o 
minune pentru nici unul dintre voi ca să vă păstreze sănătatea şi viaţa. 
Trebuie să mâncaţi, să studiaţi şi să lucraţi cu pricepere, urmând 
îndemnurile unei conştiinţe luminate. Predicatorii noştri ar trebui 
să fie cu toţii nişte reformatori sinceri şi adevăraţi, nu doar ca unii 
care îmbrăţişează reformele pentru că şi alţii o fac, ci din principiu, 
în ascultare de Cuvântul lui Dumnezeu. Dumnezeu ne-a dat multă 
lumină asupra reformei sănătăţii, pe care doreşte s-o respectăm cu 
toţii. El nu trimite lumina pentru a fi respinsă sau nesocotită de către 
cei din poporul Său, fără ca aceştia să sufere consecinţele. 


Pionieri ai cauzei 


Mi s-a arătat că nici unul dintre voi nu se cunoaşte pe sine 
cu adevărat. Dacă Dumnezeu îl va lăsa slobod pe Satana asupra 
voastră, după cum a făcut-o cu servul Său Iov, nu va descoperi în 
voi acel spirit de integritate neclintită pe care l-a găsit în Iov, ci unul 
de murmurare şi necredinţă. Dacă v-aţi fi aflat la Battle Creek, în 

timpul bolii soţului meu, când erau încercaţi fraţii şi surorile noastre 
de acolo şi când Satana avea o putere deosebită asupra lor, aţi fi 
sorbit amândoi adânc din spiritul lor de invidie şi defăimare. V-aţi fi 
aflat în numărul lor, tot atât de zeloşi ca toţi ceilalţi, pentru a-l scoate 
drept o ruşine pentru Cuvânt, pe el, un om bolnav, măcinat de griji, 
un paralitic. 

Aveţi obiceiul de a vă scuza lipsurile, umblând şi ocupându-vă 
cu relele a căror existenţă o presupuneţi la fratele şi sora White; 
iar dacă aţi avea ocazia, cum au avut cei din Battle Creek, v-aţi 
aventura mai departe decât au făcut-o unii dintre aceia în cruciada 
lor nelegiuită împotriva noastră; căci voi aveţi mai puţină credinţă 
şi mai puţin respect decât au avut unii dintre ei şi aţi fi mai puţin 
înclinați să respectaţi lucrarea şi chemarea noastră. 

Mi s-a arătat că, în ciuda faptului că aveţi înaintea ochilor expe- 
rienţa tristă şi exemplul altora care şi-au pierdut dragostea faţă de 
noi, au cârtit, ne-au defăimat şi au fost invidioşi pe noi, nu veți fi 
mişcaţi de exemplul lor, iar Dumnezeu vă va pune la probă fidelitatea 
şi va scoate la iveală tainele inimilor voastre. Neîncrederea, invidia şi 
suspiciunile voastre vor fi descoperite şi slăbiciunile voastre scoase 
la lumină pentru ca voi să le puteţi vedea şi, dacă veţi voi, să vă 
înţelegeţi pe voi înşivă. 

V-am văzut ascultând conversaţia bărbaţilor şi femeilor şi cât 
de mulţumiţi eraţi să adunaţi părerile şi impresiile lor care nu erau 
în favoarea lucrărilor noastre. Unii găseau o vină pentru un anumit 
lucru, alţii pentru un altul, aşa cum făceau cârtitorii printre copiii lui 
Israel, când Moise era conducătorul lor. Unii ne criticau umblarea, 
spunând că nu eram atât de conservatori pe cât ar fi trebuit să fim; 
că n-am căutat să fim pe placul poporului, lucru pe care l-am fi 
putut face; că am vorbit prea pe faţă; că am mustrat prea aspru. 
Unii discutau despre îmbrăcămintea sorei White, căutând nod în 
papură. Unii îşi exprimau neplăcerea legată de calea urmată de 
fratele White şi remarcile erau aruncate când de unul, când de altul, 
punând sub semnul întrebării umblarea lor şi scoţându-le greşeli 
de nimic. Un înger stătea înaintea acestor persoane, nevăzut de ei, 
scriind repede cuvintele lor într-o carte, care va fi odată deschisă în 
faţa lui Dumnezeu şi a îngerilor. 

Unii caută cu nesaţ câte ceva de condamnat la fratele şi sora 
White, care au albit în slujba pe care o au în cauza lui Dumnezeu. 

Unii îşi exprimă punctul de vedere că mărturia sorei White nu este 
demnă de încredere. Acest lucru este dorit de multe persoane ne- 
consacrate. Mărturiile de mustrare le-au scos la lumină uşurătatea şi 
mândria; dacă nu i-ar opri însă teama, ar merge aproape oricât de 
departe cu moda şi mândria. Tuturor persoanelor de acest tip, Dum- 
nezeu le va da ocazia să fie puşi la probă şi să-şi formeze adevăratul 
caracter. 

Cu câţiva ani în urmă, am văzut că vom avea încă de întâmpinat 
acelaşi spirit care s-a ridicat în Paris, Maine, şi care nu s-a vindecat 
niciodată pe deplin. A fost doar adormit, nu este însă mort. Din 
timp în timp, acest spirit de cârtire şi răzvrătire hotărâtă a ieşit la 
suprafaţă în diferiţi indivizi, care au fost contaminaţi într-un anumit 
moment cu acest spirit rău, care ne-a urmărit ani de-a rândul. Soră 
A., al îndrăgit acest spirit şi într-o anumită măsură a avut puterea de 
a-ţi modela punctele de vedere şi sentimentele. În mintea sorei C. 
a crescut treptat o necredincioşie ascunsă de masca prefăcătoriei şi 
nu este uşor acum, nici chiar pentru ea, să scape de aceasta. Acelaşi 
spirit hotărât care i-a ţinut într-o amăgire fanatică atâta vreme pe 
D. şi pe alţii în Maine, departe de orice influenţă care i-ar fi condus 
la adevăr, a avut o înrâurire puternică, insidioasă asupra minţii lui 
E. din____, şi aceeaşi influenţă te-a afectat şi pe tine. Tu ai avut 
acel gen de temperament calm, hotărât, al unuia care nu cedează, pe 
care vrăjmaşul îl poate afecta, şi aceleaşi rezultate, numai că într-o 
măsură mai mare, vor fi de aşteptat în urma influenţei tale, dacă este 
spre rău, ca şi în cazul sorei E. 

Simţăminte de suspiciune, invidie şi necredinţă au câştigat putere 
ani de-a rândul asupra minţii tale. Tu urăşti mustrarea. Eşti foarte 
sensibilă şi compasiunea ta se naşte de îndată pentru oricine este 
mustrat. Acesta nu este un sentiment sfinţit şi nu este insuflat de 
Duhul lui Dumnezeu. Frate şi soră A., mi s-a arătat că, atunci când 
acest spirit de defăimare şi murmur se va dezvolta în voi, când se 
va da pe faţă, iar aluatul nemulțumirii, al invidiei şi necredinţei care 
a blestemat viaţa sorei E. şi a soţului ei va apărea, vom avea de 
făcut o lucrare, aceea de a-l înfrunta hotărât şi de a nu cruța deloc 
acel spirit; şi că va trebui să tac până se va dezvolta, căci a fost un 
timp pentru a vorbi şi un timp pentru a tăcea. Am văzut că, dacă 
succesul aparent va însoţi lucrarea fratelui A., în condiţiile în care 
nu va fi un om convertit pe deplin, se va afla în primejdia de a-şi 


[314] 


306 Mărturii pentru comunitate vol.3 


pierde sufletul. El nu are respectul cuvenit pentru poziţia şi lucrările 
altora, considerând că nu e nimeni deasupra lui. 

Mi s-a arătat că ispitele vor continua să se înmulțească în ceea 
ce priveşte lucrările fratelui şi sorei White. Lucrarea noastră este 
deosebită, are un caracter diferit de cel al oricărui alt lucrător din 
câmpul misionar. Dumnezeu nu cheamă slujbaşi care au de lucrat 
numai în cuvânt şi învăţătură pentru a face lucrarea noastră şi nu 
ne cheamă pe noi pentru a face numai lucrarea lor. Fiecare avem, 
în unele privinţe, o lucrare distinctă. Dumnezeu a avut plăcere să 
deschidă înaintea mea tainele vieţii interioare şi păcatele ascunse 
ale poporului Său. Asupra mea a fost pusă datoria neplăcută de a 
mustra relele şi de a scoate la iveală păcatele ascunse. Când am fost 
constrânsă de Duhul lui Dumnezeu să mustru păcate despre care alţii 
nu ştiau că există, aceasta a stârnit simţămintele firii pământeşti în 
inimile celor nesfinţiţi. În timp ce unii şi-au umilit inimile înaintea 
lui Dumnezeu şi, cu pocăință şi mărturisire, şi-au părăsit păcatele, 
alţii au simţit că în inimile lor se naşte un spirit de ură. Orgoliul lor a 
fost rănit atunci când au fost mustraţi. Ei nutresc ideea că sora White 
este cea care îi răneşte, în loc să simtă recunoştinţă faţă de Dumnezeu 
pentru că, în mila Sa, le-a vorbit prin unealta Lui umilă pentru a le 
arăta păcatele şi primejdiile în care se află, ca să le îndepărteze de la 
ei înainte să fie prea târziu ca relele să fie îndepărtate. 

Unii se grăbesc să întrebe: Cine i-a spus sorei White aceste 
lucruri? Chiar mi-au pus personal această întrebare: Ţi-a spus cineva 
aceste lucruri? Le-am putut răspunde: Da, îngerul lui Dumnezeu mi- 
a vorbit. Dar ceea ce vor ei să spună este aceasta: Mi-au spus fraţii 
şi surorile despre greşelile lor? În viitor, nu voi deprecia mărturiile 
pe care mi le-a dat Dumnezeu, oferind explicaţii în încercarea de a 
mulţumi minţile înguste, ci voi trata orice astfel de întrebare ca o 
insultă la adresa Spiritului lui Dumnezeu. Dumnezeu a considerat 
potrivit să mă împingă în poziţii în care nu a mai plasat pe nimeni 
dintre cei din rândurile noastre. El a pus asupra mea mărturii de 
mustrare, pe care nu le-a mai încredinţat nimănui. Soţul meu a 
stat alături de mine pentru a susţine mărturiile şi pentru a-şi uni 
glasul cu mărturia de mustrare. El a fost constrâns să ia o poziţie 
hotărâtă pentru a împinge înapoi necredinţa şi răzvrătirea care au 
fost cutezătoare şi sfidătoare şi care intenționau să spulbere orice 
mărturie aş fi putut da, din pricină că aceia care fuseseră mustraţi au 

fost atinşi şi foarte tulburaţi de reproşul primit. Aceasta şi intenţiona 
Dumnezeu. El dorea ca ei să simtă. Era necesar ca ei să simtă înainte 
ca inimile lor mândre să renunţe la păcatele lor, înainte să-şi curețe 
inimile şi vieţile de orice nelegiuire. 

În fiecare mişcare de înaintare pe care ne-a condus Dumnezeu s- 
o facem, în fiecare pas câştigat de poporul lui Dumnezeu, au existat 
printre noi unelte ale lui Satana, gata să manifeste rezervă şi să 
răspândească îndoiala şi neîncrederea, să arunce obstacole în calea 
noastră şi să ne slăbească credinţa şi curajul. Am fost nevoiţi să stăm 
ca nişte războinici, gata să înaintăm şi să ne croim calea prin luptă în 
împotrivirea care s-a ridicat. Acest lucru a făcut ca lucrarea noastră 
să fie de zece ori mai grea decât ar fi fost în alte condiţii. A trebuit să 
stăm la fel de fermi şi nemişcaţi ca o stâncă. Această fermitate a fost 
interpretată ca fiind împietrire a inimii şi încăpățânare. Dumnezeu 
n-a intenţionat niciodată să oscilăm mai întâi în dreapta şi apoi în 
stânga, pentru a mulţumi mintea fraţilor neconsacraţi. El a intenţionat 
ca umblarea noastră să fie dreaptă. Au venit la noi când unul, când 
altul, mărturisind că au o mare povară în privinţa noastră, aceea de a 
ne determina să urmăm o cale sau alta, contrară luminii pe care ne-a 
dat-o Dumnezeu. Ce-ar fi fost dacă am fi urmat aceste lumini false 
şi impresii fanatice? Atunci, în mod sigur, cei din poporul nostru 
nu şi-ar mai fi pus încrederea în noi. A trebuit să ne facem feţele 
asemenea cremenei pentru ceea ce este drept şi apoi să mergem mai 
departe în calea lucrării şi a datoriei. 

Unii dintre voi au fost mereu predispuşi să ducă lucrurile în 
extremă, pentru a atinge scopul prin mijloace neloiale. Aceştia par 
să nu aibă o ancoră. Astfel de persoane au prejudiciat mult cauza 
adevărului. Există şi alţii care par să nu aibă niciodată o poziţie 
în care să poată sta siguri, neclintiţi, gata să se lupte dacă trebuie 
neapărat, când Dumnezeu cere ca la postul datoriei să se afle soldaţi 
credincioşi. Sunt şi aceia care nu adoptă nici o poziţie faţă de inamic, 
când Dumnezeu le cere să o facă. Ei nu vor face nimic până când 
nu au terminat alţii lupta şi nu au câştigat victoria pentru ei, atunci 
fiind şi ei gata să vină la împărțirea prăzii. Cât de mult poate conta 
Dumnezeu pe asemenea ostaşi? Ei sunt consideraţi laşi în cauza Sa. 

Am văzut că această categorie de oameni nu au câştigat o ex- 
perienţă proprie în ce priveşte bătălia împotriva păcatului şi a lui 
Satana. Ei erau mai dispuşi să lupte împotriva soldaţilor credincioşi 

ai lui Hristos decât împotriva lui Satana şi a oştirii lui. Dacă şi-ar 
fi pus armătura şi s-ar fi aruncat în luptă, ar fi câştigat o experienţă 
valoroasă, pe care era privilegiul lor să o aibă. Însă ei nu au avut 
deloc curaj să lupte pentru ceea ce este drept, să rişte ceva în război 
ŞI să înveţe cum să îl atace pe Satana şi să-i cucerească fortărețele. 
Unii nu-şi fac nici o idee despre asumarea vreunui risc sau despre 
vreun lucru în care să se aventureze pe cont propriu. Dar cineva 
trebuie să se aventureze; cineva trebuie să-şi asume riscuri în această 
cauză. Cei care nu vor să încerce ceva şi să se expună criticilor vor 
sta cu toţii pregătiţi să-i pândească pe cei care poartă responsabilităţi 
şi vor fi gata, dacă se va arăta şi o umbră de şansă, să le găsească 
vină şi să le facă rău dacă pot. Aceasta a fost experienţa fratelui 
şi sorei White în lucrările lor. Satana şi oştirea lui s-au dispus în 
linie de bătaie împotriva lor, însă acestea nu au fost toate ostilitățile; 
când aceia care ar fi trebuit să stea alături de ei în luptă i-au văzut 
împovăraţi şi apăsaţi peste măsură, au fost pregătiţi să i se alăture 
lui Satana în lucrarea lui de a-i descuraja şi a-i slăbi şi, dacă ar fi cu 
putinţă, să-i îndepărteze din câmpul misionar. 

Frate şi soră A., mi s-a arătat că, pe unde aţi călătorit, aţi fost 
respectaţi, stimaţi foarte mult şi trataţi cu o deferenţă mai mare decât 
era spre propriul vostru bine. Nu stă în firea voastră să-i trataţi cu 
acelaşi respect pe cei care au purtat poverile pe care Dumnezeu le-a 
pus asupra lor în cauza şi lucrarea Sa. Amândoi iubiţi propria como- 
ditate. Nu sunteţi dispuşi să fiţi întorşi de pe calea pe care mergeţi 
sau să acceptaţi vreo neplăcere. Doriţi să întoarceţi lucrurile spre sa- 
tisfacţia voastră. Aveţi o mare preţuire de sine şi păreri înalte despre 
realizările voastre. Nu aţi avut de purtat poveri şi griji supărătoare 
şi de luat hotărâri importante care implicau interesele cauzei lui 
Dumnezeu, care au căzut în seama soţului meu. Dumnezeu l-a făcut 
sfetnic pentru poporul Său, pentru a-i îndruma pe tineri asemenea 
ție, pentru a-i sfătui ca pe nişte copii în adevăr. lar când vei lua acea 
poziţie smerită pe care simţământul adevărat al stării reale în care 
te afli te va determina s-o iei, vei fi dispus să primeşti sfaturi. Din 
pricina prea puţinelor răspunderi pe care le-ai avut, nu înţelegi de ce 
fratele White poate să fie mai profund decât tine. Tocmai în aceasta 
constă diferenţa dintre tine şi el. A investit treizeci dintre cei mai 
buni ani din viaţa sa în lucrarea lui Dumnezeu, pe când tu ai doar 

câţiva şi nu ai avut de întâmpinat nici un fel de greutăţi în comparaţie 
cu cele pe care le-a avut el. 

După ce aceia care au deschis drumul în această lucrare au mun- 
cit din greu să pregătească adevărul şi să aducă lucrarea desăvârşită 
în mâna ta, tu ai îmbrăţişat-o şi ai ieşit la lucru, prezentând preţioa- 
sele argumente pe care alţii le-au căutat pentru tine. În timp ce tu ai 
din belşug mijloace materiale, având salariul asigurat, acest lucru 
nelăsându-ţi vreun motiv de grijă sau nelinişte în această privinţă, 
pionierii cauzei pe care i-am amintit au suferit privaţiuni de tot felul. 
Nu au avut nici un fel de asigurări. Ei depindeau de Dumnezeu şi 
de cei puţini cu inima sinceră care primeau lucrările lor. În timp ce 
voi aveţi fraţi care să vă înţeleagă, să vă susţină şi să aprecieze total 
eforturile voastre, primii truditori în această lucrare nu au avut decât 
prea puţin care să-i sprijine. Totul poate fi expus în câteva minute. 
Ştim că lucrarea înseamnă să mergi flămând din lipsa hranei şi să 
suferi de frig din pricina lipsei îmbrăcămintei corespunzătoare. Am 
călătorit noaptea întreagă cu mijloace de transport particulare, ca 
apoi să fim găzduiţi de fraţii noştri, pentru că nu aveam posibilităţi 
materiale ca să plătim o cameră de hotel. Am mers pe jos mile în- 
tregi, iarăşi şi iarăşi, pentru că nu aveam nici un ban pentru a tocmi 
o trăsură. O, cât de scump ne era adevărul! Cât de preţioase sunt 
sufletele răscumpărate cu sângele lui Hristos! 

Nu ne plângem de suferinţele din acele zile de încurcături şi 
lipsuri crunte, care făceau necesară exercitarea credinţei. Acelea 
au fost cele mai fericite zile din viaţa noastră. Atunci am învăţat 
simplitatea credinţei. Atunci, când eram strâmtoraţi, L-am pus pe 
Domnul la încercare şi ne-am convins. El era consolarea noastră. El 
a fost pentru noi ca umbra unei stânci într-un ţinut pustiu. Este un 
lucru nefericit pentru tine, fratele meu, şi în general pentru tinerii 
noştri pastori că atât tu, cât şi ei nu aţi avut o experienţă similară în 
privaţiuni, încercări şi nevoi; căci o experienţă ca aceasta ar fi valorat 
pentru tine mai mult decât case sau pământuri, aur sau argint. 

Când ne referim la experienţa noastră din trecut, plină de trudă 
şi lipsuri, când am muncit cu mâinile noastre pentru a ne întreţine şi 
a publica adevărul chiar la începutul lucrării, unii dintre predicatori 
noştri tineri, care nu aveau decât experienţa câtorva ani în lucrare, 
par să fie iritaţi şi ne acuză că ne lăudăm cu propriile noastre fapte. 
Motivul pentru care se întâmplă aceasta este că vieţile lor au fost atât 

de lipsite de compasiune față de noi şi că acest contrast nu este plăcut 
simţămintelor pe care le au. Faptul că înaintea lor a fost prezentată 
experienţa altora, într-un contrast atât de mare cu propria lor cale, 
face ca eforturile lor să nu apară în acea lumină favorabilă în care ar 
dori ei. 

Când am început lucrarea, aveam amândoi o sănătate precară. 
Soţul meu era dispeptic; cu toate acestea, cu credinţă, ÎI rugam de 
trei ori pe zi pe Dumnezeu să îi dea putere. Soţul meu mergea cu 
coasa la câmp şi, în tăria pe care i-o dăduse Dumnezeu, ca răspuns la 
rugăciunile noastre fierbinţi, cosind, câştiga atât cât să ne cumpărăm 
îmbrăcăminte simplă, decentă, şi să plătim drumul până în vreun 
stat îndepărtat, pentru a prezenta adevărul înaintea fraţilor noştri. 

Avem dreptul să amintim trecutul, aşa cum a făcut-o şi apostolul 
Pavel. 

„Si când eram la voi şi m-am găsit în nevoie, n-am fost sarcina 
nimănui; căci de nevoile mele au îngrijit fraţii care au venit din 
Macedonia. În toate m-am ferit şi mă voi feri să vă fiu o povară. 
Întrucât adevărul lui Hristos este în mine, nimeni nu-mi va opri 
această laudă în ţinuturile Ahaiei“. În legătură cu experienţa noastră 
din trecut, noi aducem îndemnul apostolului către Evrei: „Aduceţi- 
vă aminte de zilele de la început, când, după ce aţi fost luminaţi, ați 
dus o mare luptă de suferinţe: pe de o parte, eraţi puşi ca privelişte 
în mijlocul insultelor şi necazurilor, iar pe de alta, v-aţi făcut una cu 
aceia care treceau prin aceleaşi suferinţe“. 

Vieţile noastre sunt întreţesute cu cauza lui Dumnezeu. Nu avem 
nici un alt interes pe lângă această lucrare. Iar când vedem ce paşi a 
făcut cauza pornind de la un foarte neînsemnat început, întărindu-se 
şi prosperând încet, dar sigur, când vedem succesul cauzei în slujba 
căreia am trudit, suferit şi aproape că ne-am jertfit vieţile, cine ne va 
opri sau interzice să ne lăudăm în Dumnezeu? Experienţa pe care 
am căpătat-o în această cauză este prețioasă pentru noi. Am investit 
totul în ea. 

Moise a fost cel mai blând om care a trăit vreodată; cu toate 
acestea, din pricina cârtirilor copiilor lui Israel, a fost silit în mod 
repetat să le reamintească modul păcătos în care s-au purtat după 
ce au părăsit Egiptul şi să-şi apere linia de conduită în calitate de 
conducător al lor. Chiar înainte de a-şi părăsi poporul, când era gata 
să moară, el a repetat înaintea lor calea de murmur şi răzvrătire 

pe care au urmat-o de când părăsiseră Egiptul şi cum interesul 
şi iubirea pe care le avea pentru ei îl împinseseră să pledeze în 
favoarea lor în faţa lui Dumnezeu. El le-a povestit cum ÎI rugase 
fierbinte pe Domnul să-l lase să treacă Iordanul în ţara făgăduită; 
„însă Domnul S-a mâniat pe mine din cauza voastră şi n-a vrut să 
mă asculte“. Moise le-a pus înainte păcatele şi le-a zis: „V-aţi tot 
răzvrătit împotriva Domnului de când vă cunosc“. Le-a spus de câte 
ori se rugase lui Dumnezeu şi îşi smerise sufletul în chinuri din 
pricina păcatelor lor. 

Era intenţia lui Dumnezeu ca Moise să le reamintească frec- 
vent copiilor lui Israel fărădelegile şi răzvrătirile lor, pentru ca ei, 
văzându-şi păcatele, să-şi poată smeri inimile înaintea lui Dumnezeu. 
Domnul nu voia ca ei să uite greşelile şi păcatele care Îi stârniseră 
mânia împotriva lor. Reamintirea fărădelegilor lor şi a îndurărilor şi 
bunătăţii lui Dumnezeu faţă de ei, pe care nu le apreciau, nu era pe 
placul simţămintelor pe care le aveau. Totuşi, Dumnezeu a poruncit 
ca acest lucru să fie făcut. 

Mi s-a arătat că tinerii asemenea ţie, care nu au avut decât câţiva 
ani de experienţă imperfectă în cauza adevărului prezent, nu sunt 
cei în care Dumnezeu va avea încredere să le încredinţeze responsa- 
bilităţi apăsătoare şi să-i călăuzească în această lucrare. Asemenea 
persoane ar trebui să manifeste diplomaţie în ce priveşte luarea unor 
poziţii care vor intra în conflict cu judecata şi opiniile celor cu o 
experienţă mai avansată, ale căror vieţi s-au întreţesut cu cauza lui 
Dumnezeu aproape tot atâţia ani câţi ai trăit tu şi care au avutun rol 
activ în această lucrare de la neînsemnatul ei început. Dumnezeu nu 
va alege bărbaţi care au doar puţină experienţă şi o considerabilă 
încredere în sine pentru a conduce această lucrare importantă, sacră. 
Este prea mult în joc aici. Bărbaţii care nu au avut decât o mică 
experienţă în suferinţele, încercările, împotrivirea şi privaţiunile ce 
au fost îndurate pentru a aduce lucrarea în starea actuală de înflorire 
ar trebui să fie neîncrezători în ei înşişi. 

Tinerii care se angajează acum în lucrarea de predicare a ade- 
vărului ar trebui să cultive modestia şi umilinţa. Ei ar trebui să aibă 
grijă în ce priveşte înălţarea de sine, ca să nu fie prăbuşiţi. Vor avea 
de dat socoteală pentru lumina clară a adevărului care străluceşte 
acum asupra lor. Am văzut că Dumnezeu este nemulţumit de dis- 
poziţia pe care o au unii de a cârti împotriva celor care au dus cele 

mai grele bătălii pentru ei şi care au suferit atât de mult la începutul 
vestirii soliei, când lucrarea mergea greu. 

Dumnezeu priveşte asupra lucrătorilor experimentați, care au 
trudit sub apăsarea greutăților şi a poverilor chinuitoare în vremea 
în care nu existau decât puţini care să-i ajute să le poarte; şi El are 
o grijă plină de gelozie faţă de cei care s-au dovedit credincioşi. 
El era nemulţumit de aceia care stau gata să batjocorească şi să 
găsească vină la acei servi ai lui Dumnezeu care au încărunţit lu- 
crând la zidirea cauzei adevărului prezent. Imputările şi cârtirile 
voastre, tinerilor, vor sta cu siguranţă împotriva voastră în ziua lui 
Dumnezeu. Atâta vreme cât Dumnezeu nu a pus responsabilităţi 
grele asupra voastră, nu vă părăsiţi locul şi nu vă bazaţi pe propria 
voastră judecată independentă, asumându-vă răspunderi pentru care 
nu sunteţi pregătiţi. 

Dragă frate şi soră, aveţi nevoie să cultivați vigilenţa şi umilinţa 
şi să fiţi sârguincioşi în privinţa rugăciunii. Cu cât mai adânc trăiţi în 
Dumnezeu, cu atât mai clar vă veţi vedea slăbiciunile şi primejdiile 
care vă ameninţă. O perspectivă practică asupra Legii lui Dumnezeu 
şi o înţelegere clară a ispăşirii lui Hristos vă vor da o cunoaştere 
a propriilor voastre persoane şi vă vor indica unde nu aţi reuşit să 
desăvârşiţi caracterul creştin. Pe scurt, aveţi amândoi nevoie de o 
experienţă în ce priveşte voinţa lui Dumnezeu pentru voi. Când 
vă veţi vedea marea lipsă spirituală, vă veţi da seama de faptul că 
stricăciunea omenească amintită în Cuvântul lui Dumnezeu este 
un fapt adevărat în experienţa voastră. Sunteţi amândoi fariseici şi 
în pericol de a rămâne într-un mod înfricoşător şi de bunăvoie în 
întuneric în ceea ce priveşte primejdiile care vă pândesc şi starea 
reală în care vă aflaţi înaintea lui Dumnezeu. 

Aveţi nevoie amândoi să deprindeţi datoriile care vă revin în 
diferitele împrejurări şi legături ale vieţii. V-aţi neglijat îndatoririle 
atât faţă de Dumnezeu, cât şi faţă de om. Aveţi atât de multă nevoie 
de cunoaştere de sine! Neştiinţa propriilor voastre inimi vă face să 
treceţi cu vederea necesitatea unei experienţe vii, zilnice în viaţa 
divină. Într-un anumit grad, nesocotiţi oportunitatea de a avea în 
mod constant asupra voastră o înrâurire divină. Aceasta este absolut 
necesară pentru înfăptuirea lucrării lui Dumnezeu. Dacă o neglijaţi 
şi treceţi mai departe cu un spirit de independenţă şi încredere în noi 
înşivă, veţi fi lăsaţi să faceţi greşeli foarte mari. Trebuie să întreţineţi 

în mod constant o smerenie a minţii şi un spirit de dependenţă. Cel 
care îşi simte propria slăbiciune va privi mai sus de propria persoană 
şi va simţi nevoia de a primi în mod constant putere de sus. Harul 
lui Dumnezeu îl va conduce să practice şi să întreţină un spirit de 
continuă recunoştinţă. Cel care îşi cunoaşte cel mai bine propriile 
slăbiciuni va şti că numai harul fără pereche al lui Dumnezeu este 
acela care va triumfa asupra răzvrătirii inimii. 

Aveţi nevoie să vă familiarizați atât cu punctele slabe, cât şi cu 
cele tari din caracterele voastre pentru a fi întotdeauna păziţi de 
a vă angaja în încercări şi de a vă asuma responsabilităţi pentru 
care Dumnezeu nu v-a avut niciodată în vedere. Nu ar trebui să vă 
comparaţi acţiunile şi să vă cântăriţi vieţile, folosind vreun standard 
omenesc, ci prin regula datoriei, care este descoperită în Biblie. Frate 
şi soră A., aveţi de făcut pentru voi înşivă o lucrare despre care nici 
nu aţi visat că este necesar să o faceţi. Ani în şir aţi nutrit ispite şi 
invidie faţă de noi şi lucrarea noastră. Acest lucru nu este plăcut 
lui Dumnezeu. S-ar putea să gândiţi că aveţi încredere în mărturiile 
pe care le-a dat Dumnezeu, însă neîncrederea că acestea sunt de la 
Dumnezeu câştigă teren în vol. 

Lucrările tale, frate A., ar avea mai mult succes în convertirea 
sufletelor la adevăr, dacă te-ai ocupa atât de partea practică, cât şi 
de cea teoretică, având în inima ta elementele practice, vii, pe care 
să le împlineşti apoi în propria ta viaţă. Trebuie să ai un sprijin mai 
solid acolo sus. Eşti mult prea dependent de ceea ce te înconjoară. 
Dacă ai un auditoriu mare, eşti mobilizat şi ai dorinţa de a le ţine 
o cuvântare. Însă uneori numărul ascultătorilor tăi scade, moralul 
tău se prăbuşeşte şi nu ai decât puţin curaj să lucrezi. Cu siguranţă, 
ceva lipseşte. Nu te-ai prins cu putere de Dumnezeu. Unele dintre 
cele mai importante adevăruri din învăţăturile lui Hristos au fost 
propovăduite de El doar unei femei samaritence care a venit să scoată 
apă, în timp ce EI, fiind ostenit, era aşezat lângă fântână ca să Se 
odihnească. Izvorul de apă vie era în El. Izvorul de apă vie trebuie să 
fie în noi, ţâşnind spre a-i înviora pe cei care sunt aduşi sub influenţa 
noastră. 

Hristos căuta oameni în orice loc — pe străzile publice, în case 
particulare, în sinagogi, pe ţărmul mării. Trudea toată ziua, predicând 
mulțimii şi vindecând bolnavii care-i erau aduşi; şi adesea, după ce 
dădea drumul oamenilor ca să se poată întoarce la casele lor, pentru 

a se odihni şi dormi, Îşi petrecea toată noaptea în rugăciune, pentru 
ca dimineaţa să revină şi să-Şi reînnoiască eforturile. O, frate şi soră, 
în realitate, nu ştiţi nimic despre tăgăduire şi jertfire de sine pentru 
Hristos şi pentru adevăr. Trebuie să depindeţi cu mult mai mult de 
Dumnezeu şi mai puţin de propria voastră destoinicie. Aveţi nevoie 
să vă ascundeţi în Dumnezeu. 

Frate A., ai înclinația de a fi sever în mustrare şi de a-ţi forma pă- 
reri personale despre indivizi, mai cu seamă dacă ţi-au trecut calea; 
şi, luându-te după modul în care vezi cazul respectiv, te porţi uneori 
cu ei fără cruţare. Nu ai fost un bărbat cu inimă bună, milostiv şi 
politicos, ca Acela care îţi este Exemplu. Trebuie să-ţi îmblânzeşti 
spiritul, să fii mai blând şi mai politicos şi să ai mai multă bună- 
voinţă dezinteresată. Trebuie să-ţi aduci sufletul într-o comuniune 
mai strânsă cu Dumnezeu, prin rugăciune serioasă amestecată cu 
credinţă vie. Fiecare rugăciune făcută cu credinţă îi înalţă pe cei ce 
se roagă deasupra îndoielilor descurajante şi pasiunilor omeneşti. 
Rugăciunea dă tăria de a relua lupta cu puterile întunericului, de a 
purta încercările cu răbdare şi de a îndura necazurile ca nişte buni 
soldaţi ai lui Hristos. 

În timp ce sfetnici îţi sunt îndoielile şi temerile proprii sau câtă 
vreme încerci să rezolvi tot ceea ce nu poţi vedea clar înainte să ai 
credinţă, nedumeririle tale nu vor face altceva decât să crească şi 
să se adâncească. Dacă vii la Dumnezeu, simțind că eşti lipsit de 
ajutor şi dependent de EI, aşa cum eşti în realitate, şi dacă, în rugă 
umilă şi plină de încredere, faci cunoscute nevoile tale înaintea Lui, 
a cărui cunoaştere este infinită, care vede totul în creaţia Sa şi care 
cârmuieşte totul prin voinţa şi cuvântul Său, El poate face ceva pentru 
strigătul tău şi va face, lăsând ca lumina să strălucească în inima ta 
şi pretutindeni în jurul tău; căci sufletul tău, prin rugăciune sinceră, 
este adus în legătură cu mintea Celui Nesfârşit. S-ar putea ca în acel 
moment să nu ai nici o dovadă deosebită că faţa Răscumpărătorului 
tău se apleacă asupra ta cu iubire şi compasiune; dar este întocmai 
ceea ce se întâmplă. Se poate să nu simţi atingerea Sa reală, dar 
mâna Lui Se află deasupra ta cu iubire şi duioşie plină de milă. 

Dumnezeu vă iubeşte pe amândoi şi vrea să vă salveze, oferindu- 
vă o mântuire bogată. Dar aceasta nu trebuie să se facă aşa cum vreţi 
voi, ci în felul stabilit de Dumnezeu Însuşi. Trebuie să vă conformaţi 
condiţiilor menţionate în Scripturile adevărului, iar Dumnezeu Îşi 

va face partea tot atât de sigur pe cât tronul Său este sigur. Pentru 
că admonestările pe care Dumnezeu le trimite poporului Său sunt 
umilitoare pentru firea omenească, tu nu trebuie, fratele meu, să te 
ridici împotriva acestor mustrări şi avertizări. Trebuie să mori zilnic, 
să ai experienţa răstignirii zilnice a eului. 

Conform luminii pe care mi-a dat-o Dumnezeu în viziune, rău- 
tatea şi amăgirea cresc printre cei din poporul lui Dumnezeu care 
mărturisesc că păzesc poruncile Sale. Discernământul spiritual de 
a vedea păcatul aşa cum este el şi apoi a-l înlătura din tabără scade 
în poporul lui Dumnezeu; şi orbirea spirituală îi cuprinde cu repezi- 
ciune. Mărturia directă trebuie reînviată, căci aceasta îi va despărți 
de Israel pe cei care au fost dintotdeauna în război cu mijloacele 
rânduite de Dumnezeu pentru a păstra ceea ce este stricat în afara 
bisericii. Relelor trebuie să li se spună rele. Păcatelor grave trebuie 
să li se spună pe numele lor adevărat. Toţi cei din poporul lui Dum- 
nezeu ar trebui să vină mai aproape de El şi să-şi spele veşmintele 
caracterului în sângele Mielului. Atunci vor vedea păcatul în adevă- 
rata lui lumină şi îşi vor da seama cât de jignitor este el în ochii lui 
Dumnezeu. 

Primilor noştri părinţi, când au fost ispitiţi, li s-a părut un lucru 
mărunt faptul de a încălca porunca lui Dumnezeu printr-o faptă 
neînsemnată şi de a mânca dintr-un pom plăcut la vedere şi bun 
la gust. Pentru cei ce au încălcat porunca, aceasta nu era decât o 
faptă măruntă; ea însă a nimicit loialitatea lor faţă de Dumnezeu şi a 
deschis uşa unui potop de nenorocire şi vină, care a umplut pământul. 
Cine poate şti, în clipa ispitei, care va fi consecinţa îngrozitoare a 
unui singur pas grăbit, greşit! Singura noastră siguranţă este de a 
fi sub pavăza harului lui Dumnezeu în fiecare clipă şi de a nu ne 
închide ochiul spiritual, astfel încât să ajungem să spunem răului 
bine şi binelui rău. Fără ezitare sau discuţii, trebuie să închidem şi 
să păzim uşile sufletului împotriva răului. 

Va trebui să facem un efort pentru a ne asigura viaţa veşnică. Nu 
vom fi biruitori decât printr-un efort îndelungat şi stăruitor, printr-o 
disciplină strictă şi printr-un conflict crâncen. Dacă însă, cu răbdare 
şi hotărâre, în numele Biruitorului care a învins pentru noi în pustia 
ispitei, vom birui aşa cum a biruit şi El, vom avea răsplata veşnică. 
Eforturile noastre, tăgăduirea de sine, perseverenţa noastră trebuie 

să fie proporţionale cu valoarea infinită a obiectivului pe care îl 
urmărim. 

Nu trebuie să îngăduiţi ca înţelegerea pe care o aveţi pentru voi 
înşivă să ascundă relele voastre şi ale altora doar pentru faptul că 
nu vedeţi nimic de condamnat în aparențele exterioare. Dumnezeu 
vede; El poate citi motivațiile şi scopurile sufletului. Vă implor, în 
Numele Stăpânului nostru care ne-a chemat şi ne-a încredinţat lucra- 
rea pe care o facem, ţineţi-vă mâinile deoparte şi lăsaţi-ne să facem 
lucrarea pusă asupra noastră de Dumnezeu. Păstraţi-vă cuvintele de 
compasiune şi milă pentru cei care le merită cu adevărat, pentru cei 
care sunt împinşi de Duhul lui Dumnezeu să arate poporului Său 
fărădelegile lui şi casei lui Israel păcatele sale. Greşeala şi păcatul 
sunt îmbrăţişate în aceste zile din urmă mai degrabă decât adevărul 
şi neprihănirea. Soldaţilor crucii lui Hristos li se cere acum să-şi 
pună armătura creştină şi să respingă întunecimea morală care a 
umplut lumea. 

Dumnezeu va da biruinţe preţioase fiecăruia dintre voi, dacă 
vă predaţi Lui cu totul şi lăsaţi ca harul Său să vă înmoaie inimile 
mândre. Neprihănirea voastră proprie nu va folosi la nimic înaintea 
lui Dumnezeu. Nimic nu ar trebui făcut pe apucate sau într-un spirit 
de moment, în pripă. Relele nu pot fi îndepărtate şi nici reformele în 
caracter înfăptuite prin câteva eforturi slabe, când şi când. Sfinţirea 
nu este o lucrare de o zi sau de un an, ci de o viaţă întreagă. Fără 
eforturi continue şi o activitate neîntreruptă nu poate exista nici o 
înaintare în viaţa divină şi cununa biruinţei nu poate fi obținută. 
Noi facem o lucrare în vederea judecății şi nu este un lucru sigur să 
lucrăm în propria noastră înţelepciune şi încrezându-ne în judecata 
proprie. Cu spiritul de încredere în sine pe care îl aveţi acum, nici 
unul dintre voi nu ar putea fi fericit în cer; căci acolo toţi, chiar şi 
îngerii înălţaţi, sunt supuşi. Aveţi încă de învăţat despre subordonare 
şi supunere. Amândoi trebuie să fiţi transformați de către harul lui 
Dumnezeu. 

Soră A., am văzut că ar trebui să fii atentă ca nu cumva să 
deschizi o uşă ispitei pentru soţul tău, pe care să n-o poţi închide 
când pofteşti. Este mai uşor să invitaţi vrăjmaşul în inima voastră 
decât să-l alungaţi după ce a ocupat terenul. Orgoliul vostru este 
rănit cu uşurinţă şi trebuie să veniţi mai aproape de Dumnezeu şi să 
căutaţi cu seriozitate harul, harul divin, pentru a suporta greutăţile 

ca un bun soldat al lui Hristos Isus. Dumnezeu va fi ajutorul vostru 
dacă alegeţi ca tăria voastră să fie El. Amândoi ar trebui să nutriţi 
mai mult devotament faţă de Dumnezeu. Singura cale de a veghea 
în umilinţă este aceea de a veghea cu rugăciune. Să nu gândiţi nici 
pentru un moment că puteţi sta jos ca să vă puteţi bucura şi căuta 
propria plăcere şi comoditate. Viaţa lui Hristos este exemplul nostru. 
El a fost un om al durerii şi obişnuit cu suferinţa; a fost rănit, a fost 
zdrobit. Sunteţi prea satisfăcuţi de poziţia voastră. Aveţi nevoie să 
vegheaţi neîncetat, pentru ca Satana să nu vă înşele prin tertipurile 
lui, să vă corupă mintea şi să vă aducă pe tărâmul rătăcirilor şi 
întunericului profund. Vegherea voastră ar trebui să fie caracterizată 
printr-un spirit de umilă dependenţă de Dumnezeu. Nu ar trebui 
dusă mai departe într-un spirit mândru, de independenţă, ci cu un 
simţământ acut al slăbiciunii proprii şi cu încrederea unui copil în 
făgăduinţele lui Dumnezeu. 

Acum este o sarcină uşoară şi plăcută să predici adevărul soliei 
celui de-al treilea înger în comparaţie cu ceea ce a fost când vestirea 
soliei abia începuse, când erau puţini credincioşi şi eram consideraţi 
fanatici. Cei care au purtat responsabilităţile lucrării la începutul şi 
înaintarea timpurie a soliei ştiau ce este acela conflict, suferinţă şi 
chin sufletesc. Povara apăsa cu putere asupra lor zi şi noapte. Ei nu 
se gândeau la odihnă şi comoditate nici când se aflau sub presiunea 
suferinţei şi a bolii. Timpul scurt reclama acţiune, iar lucrătorii erau 
puţini. 

Adesea, când eram în strâmtorări, petreceam noaptea întreagă în 
rugăciune fierbinte, agonizantă în lacrimi, pentru a primi ajutor de 
la Dumnezeu şi pentru ca lumina Sa să strălucească asupra Cuvân- 
tului Său. Când lumina venea, iar norii erau respinşi, ce bucurie şi 
ce fericire plină de recunoştinţă se aşterneau asupra cercetătorilor 
sinceri, frământaţi! Gratitudinea noastră faţă de Dumnezeu era la 
fel de deplină cum fusese strigătul nostru sincer, însetat de lumină. 
Unele nopţi nu puteam dormi, pentru că inimile noastre îşi revărsau 
preaplinul de iubire şi recunoştinţă faţă de Dumnezeu. 

Bărbaţii care merg acum pentru a predica adevărul au lucrurile 
puse de-a gata în mână. Ei nu pot avea acum experienţa unor priva- 
țiuni asemănătoare celor îndurate înaintea lor de lucrătorii adevărului 
prezent. Adevărul a fost scos la iveală, verigă după verigă, până când 
a format un lanţ întreg, desăvârşit. Pentru a descoperi adevărul cu o 

asemenea claritate şi atât de armonios, a fost nevoie de o cercetare 
atentă. Împotrivirea cea mai amară şi mai hotărâtă i-a adus pe servii 
lui Dumnezeu la Domnul şi la Bibliile lor. Lumina care venea de la 
Dumnezeu le era cu adevărat scumpă. 

Mi s-a arătat că motivul pentru care unii nu pot vedea ceea ce este 
bine este acela că au îndrăgit atât de multă vreme pe vrăjmaş, care a 
lucrat umăr la umăr cu ei, în timp ce ei nu şi-au dat seama de puterea 
lui. Pare uneori greu să aşteptăm cu răbdare până când va veni 
timpul stabilit de Dumnezeu pentru a lua apărarea adevărului. Mi s-a 
arătat însă că pierdem o răsplată bogată dacă devenim nerăbdători. 
Ca agricultori credincioşi în marele câmp al lui Dumnezeu, trebuie 
să semănăm cu lacrimi şi să fim răbdători şi încrezători. Trebuie 
să înfruntăm necazuri şi întristări. Ispitele şi truda istovitoare vor 
îndurera sufletul, însă să aşteptăm cu răbdare în credinţă pentru a 
secera cu bucurie. În victoria finală, Dumnezeu nu va avea ce face 
cu acele persoane care nu sunt de găsit în vreme de primejdie, când 
este nevoie de puterea, curajul şi influenţa tuturor pentru a efectua 
un asalt asupra inamicului. Cei care stau ca nişte soldaţi credincioşi 
pentru a lupta împotriva răului şi a apăra binele, războindu-se cu 
domniile, puterile şi conducătorii întunericului din această lume, 
cu răutatea spirituală din locurile înalte, vor primi fiecare lauda din 
partea Stăpânului: „Bine, rob bun şi credincios, intră în bucuria 
Domnului tău“. 

Nu a fost niciodată mai multă nevoie de avertizări şi mustrări 
pline de credincioşie şi de un tratament direct, fără menajamente 
ca în vremea aceasta. Satana a coborât cu mare putere, ştiind că 
are puţină vreme. El umple pământul cu poveşti plăcute, iar cei 
din poporul lui Dumnezeu doresc să li se spună lucruri care să nu 
deranjeze. 

Păcatul şi încumetarea nu stârnesc groaza. Mi s-a arătat că po- 
porul lui Dumnezeu trebuie să facă eforturi mai hotărâte pentru a 
respinge întunecimea care se strânge în jurul nostru. Lucrarea tă- 
jetoare a Duhului lui Dumnezeu este necesară acum mai mult ca 
niciodată. Trebuie risipită starea de somnolenţă. Trebuie să ieşim 
din letargia care ne va nimici dacă nu i ne împotrivim. Satana are 
o influenţă puternică asupra minţii, pe care o şi stăpâneşte în acest 
mod. Predicatorii şi poporul se găsesc în primejdia de a fi găsiţi de 
partea puterilor întunericului. Nu există acum poziţia de neutralitate. 

Suntem cu toţii în mod hotărât pentru ceea ce este drept sau alături 
de cei greşiţi. Hristos a spus: „Cel ce nu este cu Mine, este împotriva 
Mea; iar cel ce nu strânge cu Mine, acela risipește.“ 

Se vor găsi mereu persoane care vor simpatiza cu cei ce sunt 
greşiţi. Satana a avut simpatizanți în cer şi a luat cu el un mare 
număr de îngeri. Dumnezeu şi Hristos şi îngerii sfinţi erau de o 
parte, iar Satana de cealaltă parte. În ciuda puterii fără margini 
şi a maiestăţii lui Dumnezeu şi a lui Hristos, îngerii au devenit 
nemulţumiţi. Insinuările lui Satana şi-au făcut efectul şi ei au ajuns 
să creadă cu adevărat că Tatăl şi Fiul le erau duşmani şi că Satana era 
binefăcătorul lor. Satana are acum aceeaşi putere şi aceeaşi stăpânire 
asupra minţii, cu diferenţa că aceasta a crescut de o sută de ori prin 
exerciţiu şi experienţă. Bărbaţii şi femeile de astăzi sunt amăgiţi şi 
orbiţi de insinuările şi metodele lui şi nu ştiu acest lucru. Făcând 
loc îndoielilor şi necredinţei în ce priveşte lucrarea lui Dumnezeu şi 
nutrind sentimente de neîncredere şi invidie plină de cruzime, ei se 
pregătesc să fie înşelaţi cu desăvârşire. Ei se ridică având simţăminte 
amarnice îndreptate împotriva celor care îndrăznesc să vorbească 
despre greşelile lor şi să le mustre păcatele. 

Cei care, în frică de Dumnezeu, s-au aventurat să înfrunte cu 
credincioşie rătăcirea şi păcatul, spunând păcatului pe nume, s-au 
achitat de o datorie dezagreabilă, aducându-și multă suferinţă sufle- 
tească; însă nu primesc decât simpatia câtorva şi răceala multora. 
Simpatizanţii celor mustraţi se află de partea greşită a baricadei şi 
împlinesc scopurile lui Satana pentru a zădărnici planul lui Dumne- 
zeu. 

Mustrările rănesc întotdeauna firea omenească. Multe sunt sufle- 
tele care au fost nimicite de compasiunea neînţeleaptă a fraţilor lor; 
căci pentru că fraţii le-au arătat compasiune, au crezut că au fost cu 
adevărat jigniţi şi că acela care i-a mustrat a fost totalmente greşit şi 
a avut un spirit rău. Singura nădejde pe care o au păcătoşii din Sion 
este aceea de a-şi vedea şi mărturisi pe deplin păcatele şi de a le în- 
depărta de la ei. Cei care iau atitudine pentru a strica tăişul mustrării 
ascuţite pe care o trimite Dumnezeu, spunând că cel care mustră este 
în parte greşit şi că cel mustrat nu avea dreptate pe deplin, aceştia îi 
fac pe plac vrăjmaşului. Orice cale va găsi Satana pentru a face fără 
efect mustrările îi va împlini scopul. Unii vor arunca vina asupra 
celui pe care l-a trimis Dumnezeu cu o solie de avertizare, spunând: 

E prea sever; făcând aşa, ei devin răspunzători pentru sufletul acelui 
păcătos pe care Dumnezeu a dorit să-l avertizeze şi căruia i-a trimis 
un mijloc de corecție pentru că l-a iubit, ca să-şi poată smeri sufletul 
înaintea lui Dumnezeu şi să îndepărteze păcatele de la el. Aceşti 
falşi apărători vor avea odată şi odată de dat socoteală Stăpânului 
pentru lucrarea morţii pe care au înfăptuit-o. 

Există mulți care îşi mărturisesc credinţa în adevăr, dar sunt orbi 
faţă de primejdia în care se află. Ei îndrăgesc nelegiuirea în inimile 
lor şi o practică în vieţile lor. Prietenii lor nu le pot citi inimile şi 
cred adesea că astfel de oameni sunt în ordine. 

Black Hawk, Colorado, 12 august 1873. 

Dragă soră E., mi s-a arătat că ai nevoie de o convertire totală. Ai 
acceptat adevărul, dar nu ai primit binecuvântările pe care le aduce 
acesta pentru că nu ai experimentat puterea lui transformatoare. Te 
afli în primejdia de a pierde ambele lumi, dacă nu faci o lucrare 
deplină a harului în inima ta şi dacă voinţa ta nu este adusă în 
conformitate cu mintea şi voinţa lui Hristos. 

Acum nu te afli pe drumul cel bun pentru a putea căpăta acea 
pace şi acea fericire pe care credinciosul sincer, smerit, purtător 
al crucii le va obţine negreşit. Porţi pecetea caracterului tatălui 
tău. Ai o dispoziţie egoistă; nu îţi dai seama de aceasta, dar este 
adevărat. Gândurile tale de căpetenie se îndreaptă către tine însăţi, 
către plăcerea ta, către înfăptuirea acelor lucruri care-ţi plac cel 
mai mult, neavând nici o legătură cu fericirea celor din jurul tău. 
Faci o greşeală căutând fericirea. Dacă o vei găsi, va fi numai prin 
împlinirea datoriei şi lepădare de sine. Atâta vreme cât gândurile 
tale sunt concentrate atât de mult asupra propriei tale persoane, nu 
poţi fi fericită. 

Tu neglijezi angajarea cu voioşie în lucrarea pe care Dumnezeu 
ţi-a lăsat-o de făcut. Treci cu vederea îndatoririle obişnuite, simple, 
care stau chiar în calea ta, iar mintea îţi rătăceşte către o lucrare 
mai mare, despre care îţi imaginezi că ar fi mai pe gustul tău şi va 
umple golul din viaţa ta, pustiul din sufletul tău. Vei fi cu siguranţă 
dezamăgită în acest punct. Lucrarea pe care ţi-a lăsat-o Dumnezeu 
de făcut este de a te dedica îndatoririlor obişnuite de fiecare zi, care te 
înconjoară, şi de a împlini cu bucurie sarcinile simple, gospodăreşti, 
nu în mod mecanic, ci punând inimă în ceea ce faci, împlinind 
simplele datorii care îţi stau înainte atât cu inima, cât şi cu mâinile. 

Tu nu studiezi pentru a-i face pe alţii fericiţi; ochii nu îţi sunt 
deschişi pentru a încerca să vezi lucrurile mărunte pe care le poţi 
înfăptui, mici atenţii pe care le-ai putea arăta părinţilor şi membrilor 
familiei tale în viaţa zilnică. Ai crezut prea mult că este o virtute 
să te izolezi de familie şi să te ocupi cu gândurile şi experienţa ta 

nefericită, adunând spini şi găsind satisfacţie în a te înţepa cu ei. Îţi 
îngădui obiceiul reveriei, care trebuie să înceteze. Îţi laşi îndatoririle 
nefăcute. Pentru plăcerea de a-ţi îngădui visările despre nefericirea 
ta, neglijezi munca pe care ar trebui s-o înfăptuieşti pentru a-i uşura 
pe alţii. Nu te cunoşti. Sus, la datorie! Ridică-te şi apucă-te de înda- 
toririle neglijate. Răscumpără trecutul printr-o credincioşie viitoare. 
Începe munca pe care o ai înainte; şi, făcându-ţi cu credincioşie 
datoria, vei uita de tine însăţi, nu vei avea timp să visezi şi să devii 
posomorâtă, să te simţi prost dispusă şi nefericită. 

Ai de învăţat aproape totul în experienţa creştină. Nu înaintezi 
atât de repede cât ai putea şi cât trebuie, pentru a obţine vreodată 
viaţa veşnică. Tu îţi formezi acum un caracter pentru cer sau un 
caracter care te va exclude din cer. Ţi-ai centrat gândurile şi mintea 
atât de mult asupra propriei tale persoane, încât nu ţi-ai dat seama 
ce trebuie să faci pentru a deveni un adevărat urmaş al lui Isus cel 
blând şi umil. "Ţi-ai neglijat îndatoririle gospodăreşti. Ai fost un nor 
şi o umbră în familie, când era de fapt privilegiul tău să răspândeşti 
lumina şi să fii o binecuvântare pentru cei dragi din jurul tău. Ai 
fost supărăcioasă, capricioasă şi nefericită, când nu exista în realitate 
nimic care să te facă să fii aşa. Nu ai fost atentă să vezi ce-ai putea 
face pentru a ridica poverile care apăsau asupra mamei tale şi pentru 
a fi o binecuvântare pentru părinţii tăi. Te-ai îndreptat către părinţii 
şi surorile tale pentru a te ajuta să fii fericită şi să te servească, să 
facă lucruri în locul tău, în timp ce gândurile tale s-au centrat asupra 
propriei tale persoane. Nu ai avut încă harul lui Dumnezeu în inima 
ta, în timp ce te-ai amăgit singură, gândind că într-adevăr cunoşteai 
voinţa divină. 

Ai fost gata să te angajezi în discuţii cu cei care nu sunt de 
aceeaşi credinţă cu noi, aceasta în timp ce îţi era cu neputinţă să 
le prezinţi un motiv raţional legat de credinţa noastră. Prin aceasta, 
tu nu reprezinţi adevărul aşa cum se cuvine şi faci mai mult rău 
decât bine cauzei adevărului. Dacă vei vorbi mai puţin în apărarea 
credinţei noastre şi vei studia mai mult Biblia, făcând aşa încât 
comportamentul tău să dea mărturie că influenţa adevărului asupra 
inimii şi vieţii tale a fost bună, vei face cu mult mai mult bine decât 
doar prin discuţii, în condiţiile în care îţi lipseşte credincioşia în atât 
de multe lucruri. 

Dacă eşti atentă să urmezi exemplul Răscumpărătorului nostru 
plin de tăgăduire şi jertfire de sine, care a căutat întotdeauna să facă 
bine altora şi să-i binecuvânteze, nu să-Şi afle confortul, plăcerea 
şi desfătarea proprie, vei binecuvânta atunci pe alţii prin influenţa 
ta. În legăturile pe care le stabilim în societate, în familii sau în 
orice alte contacte de viaţă pe care ajungem să le avem, fie limitate, 
fie mai extinse, există multe căi prin care Îl putem recunoaşte pe 
Domnul nostru şi multe căi prin care Îl putem tăgădui. Îl putem 
tăgădui prin cuvintele noastre, vorbindu-i de rău pe alţii, printr-o 
vorbire nesăbuită, glume şi batjocuri, prin cuvinte uşuratice sau lip- 
site de bunătate sau ocolind adevărul, vorbind împotriva adevărului. 
Prin cuvintele noastre, putem mărturisi că Hristos nu este în noi. 
În caracterul nostru Îl putem tăgădui dacă ţinem la propria noastră 
comoditate, evitând îndatoririle şi poverile vieţii, pe care trebuie să 
le poarte altcineva dacă noi nu o facem, şi iubind plăcerea păcătoasă. 
De asemenea, Îl putem tăgădui pe Hristos prin orgoliul ostentaţiei 
în îmbrăcăminte şi prin conformare cu lumea sau printr-un compor- 
tament nepoliticos. Îl putem tăgădui prin iubirea propriilor noastre 
păreri şi prin căutarea de a întreţine şi îndreptăţi eul. ÎI mai putem 
tăgădui îngăduind minţii să alerge pe făgaşul unui sentimentalism 
al iubirii bolnave şi meditând melancolic asupra unor presupuse 
încercări şi sorţi crude. 

Nimeni nu poate mărturisi cu adevărat pe Hristos lumii dacă 
gândul şi spiritul lui Hristos nu trăiesc în el. Ne este imposibil să 
comunicăm ceea ce nu avem. Conversaţia şi comportamentul trebuie 
să fie o expresie reală şi vizibilă a harului şi adevărului din interior. 
Dacă inima este sfinţită, supusă şi umilă, roadele se vor vedea în 
afară şi vor constitui o deosebit de eficientă mărturie a lui Hristos. 
Cuvintele şi mărturisirea nu sunt de ajuns. Tu, sora mea, trebuie să ai 
ceva mai mult decât acestea. Te amăgegşti singură. Duhul, caracterul 
şi acţiunile tale nu arată un spirit de blândeţe, tăgăduire de sine 
şi iubire. Cuvintele şi mărturisirea pot exprima multă umilinţă şi 
iubire; dacă însă comportamentul nu este reglat zilnic prin harul lui 
Dumnezeu, nu eşti părtaşă la darul ceresc, nu ai părăsit totul pentru 
Hristos, nu ţi-ai predat propria voinţă şi plăcere pentru a deveni 
discipolul Său. 

Comiţi păcat şi ÎL tăgăduieşti pe Mântuitorul, ocupându-te cu 
lucruri întunecate, atrăgând încercări asupra ta şi împrumutând ne- 

cazuri. Tu aduci necazurile de mâine în ziua de azi şi îţi amărăşti 
inima aducând poveri şi un nor asupra celor din jurul tău prin fap- 
tul că plăsmuieşti încercări. Timpul preţios de probă pe care ţi l-a 
dat Dumnezeu pentru a face bine şi a te îmbogăţi în fapte bune îl 
foloseşti foarte neînţelept, cu gânduri despre nefericire şi construind 
castele de nisip. Tu laşi ca imaginaţia ta să se ocupe de subiecte 
care nu-ţi vor aduce nici uşurare, nici fericire. Visarea ta cu ochii 
deschişi stă direct în calea obţinerii unei experienţe solide, sănătoase 
şi raţionale în lucrurile lui Dumnezeu şi a unui profil moral pentru 
viaţa cealaltă, mai bună. 

Adevărul lui Dumnezeu primit în inimă este în stare să te în- 
țelepţească pentru mântuire. Crezând în el şi supunându-te lui, vei 
primi har suficient pentru îndatoririle şi încercările de azi. Nu ai 
nevoie de har pentru mâine. Ar trebui să simţi că ai de-a face numai 
cu ziua de astăzi. Obține biruinţa astăzi; învinge eul astăzi; veghează 
şi roagă-te pentru astăzi; capătă biruinţe în Dumnezeu pentru as- 
tăzi. Împrejurările şi locurile înconjurătoare, schimbările care au 
loc zilnic în jurul nostru şi Cuvântul lui Dumnezeu, care indică şi 
dovedeşte toate lucrurile, toate acestea sunt suficiente pentru a ne 
învăţa datoria şi că ar trebui să o împlinim, zi de zi. În loc să îngădui 
ca mintea şi gândurile să îţi alunece pe un făgaş din care nu vei avea 
nimic de câştigat, ar trebui să studiezi zilnic Scripturile şi să te achiţi 
de acele datorii ale vieţii zilnice, care pot fi plictisitoare acum pentru 
tine, dar pe care cineva tot trebuie să le facă. 

Frumuseţile naturii au un glas care se adresează neîncetat simţu- 
rilor noastre. O inimă deschisă poate fi mişcată de iubirea şi slava 
lui Dumnezeu, aşa cum se pot vedea ele în lucrările mâinii Sale. 
Urechea atentă poate auzi şi înţelege mesajele lui Dumnezeu prin 
intermediul lucrărilor naturale. Există o lecţie în raza de soare şi în 
diferitele obiecte din natură pe care ni le-a pus Dumnezeu înaintea 
ochilor. Câmpurile verzi, copacii semeţi, mugurii şi florile, norul 
care trece pe cer, ploaia care cade, pârâul care susură, soarele, luna 
şi stelele de pe cer, toate ne atrag atenţia şi ne invită la meditaţie, 
îndemnându-ne să-L cunoaştem pe Dumnezeu, care le-a creat pe 
toate. Lecţiile care trebuie învăţate din felunitele lucruri din lumea 
naturii sunt acestea: ele ascultă de voinţa Creatorului lor; nu-L tăgă- 
duiesc nicicând pe Dumnezeu şi nu refuză niciodată să se supună 
vreunei hotărâri a voinţei Sale. Numai fiinţele căzute refuză supu- 

nerea deplină faţă de Făcătorul lor. Cuvintele şi faptele lor sunt în 
dezacord cu Dumnezeu şi opuse principiilor guvernării Sale. 

Gândurile tale nu sunt elevate. Sunt destule lucruri în lumea 
naturii care să te facă să-ţi iubeşti şi să-ţi adori Creatorul. Există 
subiecte de meditaţie şi fără să te închizi între patru pereţi pentru a 
te hrăni cu speranţe înşelătoare şi închipuiri deformate. Nu fi gata 
să vorbeşti cu necredincioşii şi să te lansezi în polemici cu cei care 
se împotrivesc adevărului; căci nu cunoşti bine Scripturile pentru 
a face acest lucru. Ai neglijat studiul Bibliei. Cel mai bine poți 
recomanda adevărul prin blândeţea din viaţa ta şi prin împlinirea cu 
credincioşie a îndatoririlor zilnice. Dacă eşti riguroasă, achitându-te 
cu conştiinciozitate de partea care îţi revine, şi dacă eşti credincioasă 
şi hotărâtă să vezi ce anume poţi face şi trebuie să faci pentru cei 
cărora le slujeşti, atunci vei reprezenta mai bine adevărul. Cel mai 
bun mod în care poţi recomanda adevărul nu este nici prin polemică, 
nici prin discuţii, ci trăindu-l zilnic, ducând o viaţă consecventă, 
modestă, smerită, ca ucenic al lui Hristos. 

Este un lucru regretabil să fim nemulţumiţi de mediul sau împre- 
jurările care ne-au adus acolo unde îndatoririle noastre par umile şi 
neînsemnate. Îndatoririle personale şi umile îţi sunt dezagreabile: 
eşti agitată, nemulțumită şi nu te simţi în largul tău. Toate acestea îşi 
au izvorul în egoism. Te crezi mai importantă decât te văd ceilalţi. 
Te iubeşti pe tine însăţi mai mult decât îţi iubeşti părinţii, surorile 
şi fratele şi mai mult decât Îl iubeşti pe Dumnezeu. Tu îţi doreşti o 
lucrare mai potrivită, pentru care crezi că vei fi mai destoinică. Nu 
eşti dispusă să lucrezi şi să aştepţi în sfera de acţiune umilă în care 
te-a pus Dumnezeu până când te va pune la probă şi îţi vei demonstra 
capacitatea şi destoinicia pentru o poziţie mai înaltă. „Ferice de cei 
blânzi; căci ei vor moşteni pământul.“ Spiritul de blândeţe nu este 
un spirit de nemulţumire, este chiar opusul lui. 

Acei creştini care se plâng fără încetare şi care par să gândească 
despre fericire şi o înfăţişare voioasă ca fiind un păcat sunt lipsiţi 
de esenţa adevărată a religiei. Cei care se uită la priveliştile superbe 
ale naturii aşa cum s-ar uita la un tablou neînsufleţit, care preferă 
să privească frunzele moarte mai degrabă decât să culeagă minu- 
natele flori vii, care găsesc o plăcere macabră în tot ceea ce este 
melancolic în limbajul în care le vorbeşte lumea naturii, care nu văd 
frumuseţea în văile îmbrăcate în verde viu şi în grandioasele înălțimi 

ale munţilor înveşmântaţi în vegetaţie, care îşi adorm simţurile la 
vocea voioasă care le vorbeşte în natură, dulce şi melancolică pentru 
urechea noastră atentă, aceştia nu sunt în Hristos. Ei nu umblă în 
lumină, ci strâng întuneric şi amărăciune, când ar putea la fel de bine 
să aibă strălucirea şi binecuvântarea Soarelui Neprihănirii, care să 
răsară în inimile lor cu vindecare în razele Sale. 

Tânăra mea soră, tu trăieşti o viaţă imaginară. Nu poţi descoperi 
sau sesiza vreo binecuvântare în ceva anume. Îţi imaginezi încercări 
şi necazuri care nu există; transformi micile supărări în ceea ce crezi 
drept încercări crunte. Aceasta nu este blândeţea despre care Hristos 
a zis: „ferice“. Este o nemulţumire nesfântă, răzvrătită, nedemnă de 
o fiică. Blândeţea este o calitate prețioasă, fiind dispusă să sufere în 
tăcere, să îndure încercări. Blândeţea este întotdeauna multumitoare 
şi îşi face singură cântări de fericire, o muzică în inimă pentru 
Dumnezeu. Blândeţea va răbda dezamăgirea şi nedreptatea şi nu se 
va răzbuna. Blândeţea nu trebuie să fie tăcută şi morocănoasă. O fire 
posacă este opusul blândeţii; căci aceasta nu face decât să rănească 
şi să îndurereze pe alţii şi ea însăşi nu-şi găseşte plăcerea în nimic. 

Abia ai păşit pragul şcolii lui Hristos. Încă ai aproape totul de 
învăţat. Acum nu te îmbraci în mod extravagant, dar ai orgoliul 
înfățişării. Tu doreşti să te îmbraci cu mai puţină simplitate. Te 
gândeşti la îmbrăcăminte mult mai mult decât ar trebui. Hristos te 
invită: „Veniţi la Mine, toţi cei trudiţi şi împovăraţi şi Eu vă voi da 
odihnă. Luaţi jugul Meu asupra voastră şi învăţaţi de la Mine, căci 
Eu sunt blând şi smerit cu inima, şi veţi găsi odihnă pentru sufletele 
voastre; căci jugul Meu este bun şi sarcina Mea este uşoară.“ Lasă-ţi 
gâtul în jugul pe care-l impune Hristos şi vei găsi în această supunere 
chiar fericirea pe care ai încercat să ţi-o asiguri după cum ai crezut 
tu însăţi de cuviinţă, urmând propria ta cale. 

Vei putea fi voioasă dacă vei aduce până şi gândurile tale în 
supunere faţă de voinţa lui Hristos. Nu trebuie să întârzii deloc, ci 
să-ţi cercetezi îndeaproape inima şi să mori în fiecare zi faţă de 
eu. Ai putea să întrebi cum să-ţi stăpâneşti propriile acţiuni şi să 
îţi controlezi emoţiile lăuntrice. Mulţi care nu mărturisesc iubirea 
lui Dumnezeu îşi controlează spiritul într-o măsură apreciabilă, fără 
ajutorul harului special al lui Dumnezeu. Ei cultivă stăpânirea de 
sine. Acest lucru este într-adevăr o mustrare la adresa celor care ştiu 
că pot obţine de la Dumnezeu putere şi har, dar cu toate acestea nu 

dau pe faţă virtuțile Duhului. Hristos este modelul nostru. El a fost 
blând şi smerit. Învață de la El şi urmează exemplul Lui. Fiul lui 
Dumnezeu a fost infailibil. Trebuie să ţintim la această desăvârşire 
şi să biruim aşa cum a biruit El, dacă vrem să avem un loc la dreapta 
Lui. 

Ai anumite particularităţi ale caracterului care trebuie discipli- 
nate cu severitate şi stăpânite cu hotărâre înainte să poţi intra cu o 
oarecare siguranţă în legătura căsătoriei. Din acest motiv, trebuie 
să-ți îndepărtezi din minte căsătoria până când vei birui defectele din 
caracterul tău, căci nu ai să fii o soție fericită. Ai neglijat să te educi 
pentru muncă sistematică în gospodărie. Nu ai văzut necesitatea do- 
bândirii obiceiului de a fi sârguincioasă. Obiceiul de a te bucura de 
munca folositoare, o dată format, nu va fi pierdut niciodată. Atunci 
eşti pregătită să fii adusă în orice împrejurare în viaţă şi vei fi gata 
să ocupi poziţia respectivă. Vei învăţa să iubeşti activitatea. Dacă te 
bucuri de munca folositoare, mintea ta va fi ocupată cu ceea ce faci 
şi nu vei găsi timp să-ţi îngădui fantezii visătoare. 

Cunoaşterea muncii folositoare va da minţii tale neliniştite şi 
nemulţumite energie, eficienţă şi o demnitate modestă, care îţi va 
sta bine şi va impune respect. Nu ştii decât puţine lucruri despre 
tine însăţi, nu cunoşti amăgirea din inima ta. Inima este nespus de 
înşelătoare şi deznădăjduit de rea. Cercetează-ţi inima cu atenţie şi 
fă-ţi timp pentru meditaţie şi rugăciune. Dacă nu vezi defectele din 
caracterul tău şi nu îţi corectezi greşelile cu sinceritate deplină, nu 
poţi fi un ucenic al lui Hristos. 

Îţi place enorm să te gândeşti şi să vorbeşti despre tineri. In- 
terpretezi cuvintele lor de politeţe ca fiind o atenţie deosebită pe 
care ţi-o acordă. Îţi place să crezi că eşti mai preţuită decât în reali- 
tate. Conversaţia ta ar trebui să cuprindă subiecte din care se poate 
câştiga, care vor înălța şi vor aduce rafinament. Draga mea copilă, 
tu nu cultivi obiceiul de a fi deschisă şi smerită. Inima ta nu este co- 
rectă. Influenţa ta nu este bună asupra tinerilor, căci tu nu ai gândul 
care era în Hristos; cu toate acestea, îţi place să crezi că ai făcut mari 
progrese în viaţa de creştin. 

În familia tatălui tău trebuie să înceapă o reformă. Tu porţi 
şi amprenta caracterului tatălui tău. Ar trebui să te străduieşti să 
eviţi greşelile şi extremele lui. Dacă eşti cu adevărat un ucenic al lui 
Hristos, vei vedea că în familia ta poate fi făcută o lucrare importantă. 

Fiecare familie poate fi o neîntreruptă şcoală. Surorile mai mari pot 
exercita o influenţă puternică asupra membrilor mai tineri ai familiei. 
Cei mai tineri, văzând exemplul celor mai mari, vor fi călăuziţi mai 
mult de principiul imitaţiei decât de repetarea continuă a preceptelor. 
Sora mai mare ar trebui să simtă că este o datorie creştină pentru ea 
de a-şi ajuta mama să ducă multele ei poveri obositoare. Sunt mai 
mult decât pierdute ceasurile petrecute în pat, dormind sau visând 
cu ochii deschişi la lucruri întunecate, în timp ce umerii unora din 
familie sunt aplecaţi pentru a duce sarcina grea şi obositoare. 

Fiicele mai mari pot participa la educaţia membrilor mai tineri 
ai familiei. În această privinţă ai o ocazie excelentă, având înaintea 
ta frica de Domnul, bunătate şi sârguinţă pentru a-i învăţa pe cei 
mai puţin avansați decât tine. Poţi câştiga afecțiunea celor pe care 
încerci să-i ajuţi. Poţi avea aici una dintre cele mai bune şcoli în 
care să-ţi manifeşti virtuțile creştine. Tu nu iubeşti copiii. De fapt, 
tu nu iubeşti nimic din ceea ce reclamă un efort constant, serios 
şi perseverent. Nu iubeşti activitatea constantă. lubeşti schimbarea 
şi varietatea şi cauţi fără încetare să găseşti ceva care îţi va aduce 
fericirea. Ai nevoie de autoeducaţie şi o poţi obține mult mai bine 
acum decât oricând în viitor. În viaţa ta ai de făcut foarte multe 
schimbări şi Dumnezeu să te ajute să te apuci de această lucrare 
fără întârziere. Numai cei curaţi, cei buni şi cei sfinţi vor rămâne cu 
Hristos când va veni în Împărăţia Sa. 

Nu poţi căpăta cerul fără un efort serios, perseverent. Văzută 
în lumina cerului, viaţa ta de până acum a fost lipsită de scop şi 
aproape nefolositoare. Ai acum ocazia să răscumperi timpul şi să-ţi 
speli veşmântul caracterului în sângele Mielului. Dumnezeu te va 
ajuta dacă simţi nevoia ajutorului Său. Neprihănirea ta proprie nu 
are nici o valoare pentru Dumnezeu. Numai prin meritele lui Hristos 
vei fi biruitoare la sfârşit. Iar dacă vei putea fi printre cei care vor fi 
mântuiţi cu o mântuire veşnică, vei vedea cât de ieftin a costat cerul. 

Marea răzvrățire 


Core, Datan şi Abiram s-au răzvrătit împotriva lui Moise şi Aaron 
şi, făcând aceasta, împotriva Domnului. Domnul pusese responsabi- 
lităţi deosebite asupra lui Moise şi Aaron, alegându-i pentru preoţie 
şi conferindu-le demnitatea şi autoritatea de a conduce adunarea lui 
Israel. Moise era îndurerat de răzvrătirea continuă a evreilor. Fiind 
conducătorul vizibil, rânduit de Dumnezeu, el fusese legat de israe- 
ligi prin momentele de primejdie prin care trecuseră; şi le suportase 
nemulţumirea, invidia şi cârtirea fără să se răzbune şi fără să caute 
să fie eliberat din poziţia sa dificilă. 

Când erau aduşi în împrejurări periculoase sau când poftei lori se 
puneau limite, în loc să se încreadă în Dumnezeu, care făcuse lucruri 
extraordinare pentru ei, israeliți murmurau împotriva lui Moise. Fiul 
lui Dumnezeu, deşi nevăzut pentru popor, era conducătorul lor. El era 
prezent, mergând înaintea lor şi călăuzindu-i în toate călătoriile lor, 
în timp ce Moise era conducătorul lor vizibil, primind îndrumările 
de la Înger, care era Hristos. 


Idolatrie josnică 


În absenţa lui Moise, adunarea i-a cerut lui Aaron să le facă 
dumnezei care să meargă înaintea lor şi să-i conducă înapoi în 
Egipt. Aceasta era o insultă la adresa marelui lor Conducător, Fiul 
Dumnezeului celui Veşnic. Cu numai câteva săptămâni în urmă, 
stătuseră înaintea muntelui, tremurând, terorizaţi şi cuprinşi de un 
adânc respect, ascultând cuvintele Domnului: „Să nu ai alţi dumnezei 
afară de Mine.“ Slava care a sfințit muntele când s-a auzit glasul 
care l-a zguduit din temelii încă plutea deasupra lui sub privirile 
adunării, însă evreii şi-au întors ochii şi au cerut alţi dumnezei. 
Moise, conducătorul lor vizibil, vorbea cu Dumnezeu pe munte. Ei 
au uitat făgăduinţa şi avertizarea lui Dumnezeu: „lată, Eu trimit un 
Înger înaintea ta, ca să te ocrotească pe drum şi să te ducă în locul pe 
care l-am pregătit. Fii cu ochii în patru înaintea Lui şi ascultă glasul 

Lui; să nu te împotriveşti Lui, pentru că nu vă va ierta păcatele, căci 
Numele Meu este în EI“. 

Evreii au fost cumplit de necredincioşi şi josnic de nerecunos- 
cători prin cererea lor neruşinată: „Fă-ne dumnezei care să meargă 
înaintea noastră“. Moise era absent, dar prezenţa Domnului rămânea; 
ei nu au fost părăsiţi. Mana a continuat să cadă; iar ei erau hrăniţi 
dimineaţa şi seara de o mână divină. Stâlpul de nor ziua şi stâlpul de 
foc noaptea semnificau prezenţa lui Dumnezeu, aceasta fiind o vie 
aducere aminte înaintea lor. Prezenţa divină nu depindea de prezenţa 
lui Moise. Dar chiar în vremea în care el se ruga pe munte Domnului 
pentru ei, se grăbeau să facă greşeli ruşinoase, să încalce Legea dată 
într-un mod grandios cu atât de puţin timp în urmă. 

Aici vedem slăbiciunea lui Aaron. Dacă ar fi arătat curaj moral 
şi i-ar fi mustrat cu îndrăzneală pe conducătorii care făcuseră această 
cerere ruşinoasă, cuvintele sale rostite la timp i-ar fi salvat de la 
acea teribilă apostazie. Însă dorinţa lui de a-şi păstra popularitatea în 
adunare şi teama de a nu le stârni neplăcerea l-au făcut să sacrifice 
cu laşitate loialitatea evreilor în acel moment decisiv. El a ridicat un 
altar, a făcut un chip cioplit şi a vestit o zi în care să consacre acel 
chip ca obiect de închinare şi să anunţe înaintea întregului Israel: 
„Aceştia sunt dumnezeii care te-au condus afară din Egipt“. În timp 
ce vârful muntelui este încă luminat de slava lui Dumnezeu, Aaron 
priveşte calm veselia şi dansul în cinstea acestui chip fără viaţă; iar 
Dumnezeu îl trimite pe Moise de pe munte ca să certe poporul. Însă 
Moise n-a vrut să părăsească muntele până când n-au fost ascultate 
rugăminţile lui fierbinţi în favoarea lui Israel, până când cererea lui 
de iertare n-a fost acceptată. 


Tablele Legii, sparte 


Moise a coborât de pe munte ţinând în mâini preţiosul document: 
legământul lui Dumnezeu cu omul, condiţionat de supunere. Moise 
era cel mai blând om de pe pământ; când a văzut însă apostazia lui 
Israel, s-a mâniat şi a devenit gelos pentru slava lui Dumnezeu. În in- 
dignarea lui, a aruncat la pământ preţiosul legământ al lui Dumnezeu, 
care îi era mai scump decât viaţa. El a văzut Legea încălcată de către 
evrei şi, în zelul lui pentru Dumnezeu, pentru a strica idolul căruia i 
se închinau, a sacrificat tablele de piatră. Aaron stătea alături, calm, 

suportând cu răbdare mustrarea severă a lui Moise. Toate acestea 
ar fi putut fi oprite printr-un cuvânt din partea lui Aaron, rostit la 
momentul potrivit. Într-adevăr, hotărârea nobilă de a trece de partea 
dreptăţii în ceasul primejdiei în care se afla Israel ar fi întors mintea 
lor în direcţia corectă. 

ÎL învinuieşte Dumnezeu pe Moise? Nu, nu; marea bunătate a 
lui Dumnezeu iartă graba şi zelul lui Moise, pentru că toate acestea 
se datorau loialității, dezamăgirii şi durerii lui când privirea sa a 
descoperit apostazia lui Israel. Omul care i-ar fi putut salva pe evrei 
în ceasul de primejdie este calm. El nu arată indignare din cauza 
păcatelor poporului, nu-şi reproşează nimic şi nici nu dă dovadă de 
remuşcări, având simţământul răului pe care l-a făcut; în schimb, 
el încearcă să-şi justifice faptele care au avut ca urmare un păcat 
îngrozitor. El face poporul răspunzător pentru slăbiciunea lui când 
a cedat în faţa presiunii protestelor lor zgomotoase şi dorințelor lor 
iraționale, aşa cum făcuse Moise. El s-a lăsat cuprins de spiritul şi 
simţămintele poporului fără să protesteze, iar apoi a căutat să-i facă 
pe ei răspunzători. 

Adunarea lui Israel l-a considerat pe Aaron un conducător mult 
mai plăcut decât Moise. El nu era atât de neînduplecat. Ei credeau 
că Moise arăta un spirit rău; iar simpatia lor se îndrepta către Aa- 
ron, pe care Moise îl mustrase aşa de sever. Însă Dumnezeu a iertat 
aprinderea zelului sincer al lui Moise, în vreme ce pe Aaron l-a 
considerat răspunzător pentru slăbiciunea lui păcătoasă şi lipsa inte- 
grității morale sub presiunea împrejurărilor. Pentru a se salva pe sine 
însuşi, Aaron a sacrificat mii de israeliți. Evreii au simţit pedeapsa 
lui Dumnezeu pentru acest act de apostazie; după puţin timp însă, 
s-au umplut iarăşi de nemulţumire şi răzvrătire. 


Poporul murmură 


Când oştile lui Israel triumfau, luau toată slava pentru ei înşişi; 
când erau însă puşi la probă şi încercaţi prin foamete sau război, 
îl acuzau pe Moise de toate greutăţile lor. Puterea lui Dumnezeu, 
manifestată într-un mod ieşit din comun la eliberarea lor din Egipt 
şi văzută din timp în timp în toate peregrinările lor, ar fi trebuit să le 
inspire credinţă şi să le închidă pentru totdeauna gura, spre a nu mai 
rosti nici măcar o expresie de nerecunoştinţă. Însă cel mai mic semn 

de lipsă, cel mai mic fior de teamă în faţa primejdiei generate de 
vreun motiv oarecare ajungea să cântărească pentru ei mai mult decât 
binele de care avuseseră parte şi îi făcea să uite de binecuvântările 
primite în momentele cele mai primejdioase. Experienţa prin care 
trecuseră când se închinaseră înaintea viţelului de aur ar fi trebuit 
să facă o impresie atât de adâncă asupra minţii lor, încât să nu se 
şteargă niciodată. Însă, cu toate că semnele neplăcerii lui Dumnezeu 
erau încă proaspete înaintea lor prin rândurile rărite de lipsa multora 
din cauza repetatelor jigniri împotriva Îngerului care îi călăuzea, 
ei nu şi-au însuşit aceste lecţii şi nu şi-au răscumpărat eşecul din 
trecut printr-o supunere plină de credincioşie, fiind din nou biruiţi 
de ispitele lui Satana. 

Cele mai mari eforturi ale celui mai blând om de pe pământ n-au 
putut stinge nesupunerea lor. Interesul altruist al lui Moise a fost 
răsplătit cu invidie, suspiciune şi calomnie. Viaţa umilă de păstor 
fusese mult mai paşnică şi fericită decât poziţia sa de acum, ca pastor 
al acelei uriaşe adunări de spirite turbulente. Invidule lor nebuneşti 
erau mai greu de stăpânit decât lupii feroce din pustie. 

Însă Moise nu îndrăznea să aleagă să-şi urmeze propriul drum 
şi să facă după bunul său plac. Lăsase toiagul de păstor la porunca 
lui Dumnezeu şi primise în locul acestuia un toiag al puterii. Nu 
îndrăznea să-şi pună jos sceptrul şi să renunţe la poziţia sa, până 
când nu avea să-l elibereze Dumnezeu. 

Este lucrarea lui Satana aceea de a ispiti mintea. El îşi va intro- 
duce sugestiile viclene şi va stârni îndoială, întrebări, neîncredere, 
necredinţă în cuvintele şi faptele celui apăsat de responsabilităţi, 
care caută să împlinească gândul lui Dumnezeu în lucrările lui. Este 
scopul deosebit al lui Satana acela de a turna asupra şi în jurul servi- 
lor aleşi de Dumnezeu necazuri, încurcături şi împotrivire, pentru 
ca aceştia să fie împiedicaţi şi bănuielile nefondate să anuleze într-o 
mare măsură eforturile cele mai susținute de care sunt în stare servii 
lui Dumnezeu rânduiţi pentru o lucrare specială. 

Planul lui Satana este de a-i înlătura din postul datoriei, lucrând 
prin agenţii săi. Pe toţi aceia în care poate stârni neîncrederea şi 
suspiciunea îi va folosi ca unelte ale lui. Poziţia lui Moise, de a duce 
poverile pentru Israelul lui Dumnezeu, nu era respectată. Este în firea 
omului, când nu se află sub influenţa directă a Duhului lui Dumnezeu, 
să aibă o predispoziţie pentru invidie, gelozie şi neîncredere plină 

de cruzime, care, dacă nu sunt reprimate, vor duce la dorinţa de a-i 
submina şi prăbuşi pe alţii, în timp ce spiritele egoiste vor căuta să 
se zidească pe ele însele deasupra ruinelor lor. 


Core, Datan şi Abiram 


Prin hotărârea lui Dumnezeu, acestor bărbaţi li se acordaseră 
onoruri deosebite. Ei fuseseră din numărul celor şaptezeci de bătrâni 
care au urcat pe munte împreună cu Moise şi au privit slava lui 
Dumnezeu. Ei au văzut lumina strălucitoare care acoperea forma 
divină a lui Hristos. Partea de jos a acestui nor arăta ca „un fel de 
culoare de safir străveziu, întocmai ca cerul în curăţia lui“. Aceşti 
bărbaţi s-au aflat în prezenţa slavei Domnului şi au mâncat şi au băut 
fără să fie nimiciţi de curăţia şi slava de neegalat care se răsfrângeau 
asupra lor. Dar o schimbare se produsese. O ispită, uşoară la început, 
fusese primită; şi, pentru că a fost încurajată, s-a întărit până când 
imaginaţia a trecut sub stăpânirea puterii lui Satana. Sub masca celei 
mai uşuratice prefăcătorii, aceşti bărbaţi s-au aventurat în lucrarea 
lor de nemulţumire. La început, ei au lansat aluzii în treacăt şi au 
exprimat îndoieli care şi-au găsit atât de uşor loc în mintea multora, 
încât s-au aventurat şi mai departe. Şi, primind din ce în ce mai 
mult confirmarea suspiciunilor lor prin câte un cuvânt venit ba de la 
unul, ba de la altul, fiecare dintre aceştia spunând ce credea despre 
anumite lucruri pe care le observase, aceste suflete amăgite au ajuns 
să creadă cu adevărat că sunt plini de zel pentru Domnul în această 
chestiune şi că nu vor avea nici o scuză dacă nu-şi împlineau până 
la capăt scopul de a-l face pe Moise să vadă şi să simtă ce poziţie 
dezastruoasă ocupă el faţă de Israel. Puțin aluat de neîncredere, de 
disensiune, invidie şi gelozie dospea tabăra lui Israel. 

Core, Datan şi Abiram şi-au început lucrarea plină de cruzime 
asupra bărbaţilor cărora Dumnezeu le încredinţase răspunderi sacre. 
Ei au reuşit să înstrăineze două sute cincizeci de căpetenii, bărbaţi 
cu renume, vestiți în adunare. Cu aceşti bărbaţi puternici şi influenţi 
de partea lor, ei au fost siguri că vor reuşi să aducă o schimbare 
radicală în starea de lucruri existentă. Credeau că pot transforma 
modul de conducere a lui Israel şi că îl pot îmbunătăţi mult faţă de 
actuala guvernare. 

Core nu era satisfăcut de poziţia sa. Era legat de serviciul de la 
cortul întâlnirii; cu toate acestea, dorea să fie înălţat la rangul de 
preot. Dumnezeu stabilise ca Moise să fie guvernator principal, iar 
preoţia le fusese dată lui Aaron şi fiilor lui. Core hotărî să-l silească 
pe Moise să schimbe ordinea lucrurilor, pentru ca el să poată fi înălţat 
la demnitatea preoţiei. Ca să fie mai sigur de împlinirea scopului 
său, îi atrase în această răzvrătire pe Datan şi Abiram, descendenţi ai 
lui Ruben. Raționamentul lor era că, fiind descendenţi ai celui mai 
mare fiu al lui Iacov, autoritatea de conducător, pe care o uzurpase 
Moise, le aparţinea; şi, alături de Core, erau hotărâți să obţină slujba 
preoţiei. Aceştia trei au devenit foarte zeloşi într-o lucrare a răului şi 
au influenţat două sute cincizeci de bărbaţi cu renume, care erau de 
asemenea bărbaţi hotărâți să li se alăture pentru a participa şi ei la 
preoţie şi la guvernare. 

Dumnezeu îi onorase pe leviţi prin aceea că îi numise să slujească 
în cort, pentru că nu luaseră parte la confecţionarea şi închinarea la 
viţelul de aur şi pentru credincioşia lor arătată prin executarea porun- 
cii lui Dumnezeu asupra celor idolatri. Leviţilor li se încredinţase şi 
slujba de ridicare a cortului şi a taberei lor în jurul acestuia, în timp 
ce triburile lui Israel îşi înălţau corturile la o anumită distanţă de el, 
iar când călătoreau, leviţii desfăceau cortul şi îl purtau, împreună cu 
chivotul şi cu toate piesele sacre de mobilier. Pentru că Dumnezeu 
îi onorase astfel pe leviţi, ei deveniseră ambiţioşi, căutând o slujbă 
şi mai înaltă, pentru a putea obţine o mai mare influenţă asupra 
adunării. „Ei s-au adunat împotriva lui Moise şi împotriva lui Aaron 
şi le-au zis: «Destul! Căci toată adunarea, toţi sunt sfinţi şi Domnul 
este în mijlocul lor. Pentru ce vă ridicaţi voi mai presus de adunarea 
Domnului ?»“ 


Linguşeala şi compasiunea prefăcută 


Nimic nu le va face oamenilor o plăcere mai mare decât să 
fie lăudaţi,linguşiţi când sunt greşiţi şi în întuneric şi merită să fie 
mustraţi. Core a câştigat atenţia israeliților şi apoi simpatia lor, 
reprezentându-l pe Moise ca pe un conducător despotic. El a spus că 
acesta era prea aspru, prea poruncitor, prea dictatorial şi că mustra 
poporul ca şi cum ar fi fost păcătoşi, când ei erau de fapt un popor 
sfânt, sfințiţi pentru Domnul şi că Domnul era în mijlocul lor. Core 

le-a reamintit incidentele din experienţa călătoriilor lor prin pustie, 
când fuseseră aduşi în strâmtorări şi când mulţi dintre ei muriseră 
din pricina cârtirilor şi neascultării, iar ei, din pricina simţămintelor 
pervertite, au crezut că înţeleg foarte clar că toate necazurile lor ar 
fi putut fi evitate, dacă Moise s-ar fi comportat altfel. El era prea 
neînduplecat, prea poruncitor şi au hotărât că toate nenorocirile lor 
din pustie 1 se datorau lui. 

Core, spiritul conducător, mărturisea că are o mare înţelepciune, 
prin care deosebea adevăratul motiv al încercărilor şi suferințelor 
lor. 

În această lucrare a nemulțumirii a fost o armonie şi o conver- 
genţă de păreri şi simţăminte printre aceste elemente turbulente 
mai mare decât fusese vreodată mai înainte. Succesul lui Core de 
a câştiga de partea sa cea mai mare parte din adunarea lui Israel 
l-a făcut să se simtă încrezător că era înţelept şi corect în judecată 
şi că Moise era într-adevăr autoritatea uzurpatoare care ameninţa 
prosperitatea şi mântuirea lui Israel. El pretindea că Dumnezeu îi 
descoperise acest lucru şi pusese asupra lui povara de a schimba 
conducerea lui Israel chiar înainte de a fi prea târziu. El a declarat că 
adunarea nu era vinovată; ei erau neprihăniţi. Toată această agitaţie 
despre faptul că împotrivirea adunării a adus asupra lor mânia lui 
Dumnezeu era o greşeală. Oamenii nu voiau decât drepturile lor, 
voiau independenţă individuală. 

În timp ce un vag sentiment legat de răbdarea plină de jertfire de 
sine a lui Moise lupta cu disperare să facă apel la amintirile lor şi 
în timp ce înaintea ochilor li se perindau eforturile lui dezinteresate 
în favoarea lor, pe când erau în lanţurile sclaviei, conştiinţa lor era 
oarecum tulburată. Unii nu erau cu totul de acord cu Core în privinţa 
părerilor lui despre Moise şi au căutat să vorbească în apărarea sa. 
Core, Datan şi Abiram trebuia să aducă înaintea poporului vreun 
motiv anume pentru care Moise arătase de la început un interes 
atât de mare pentru adunarea lui Israel. Mintea lor egoistă, care a 
fost degradată prin activitatea lor ca unelte ale lui Satana, sugerează 
că a descoperit în sfârşit obiectul aparentului interes al lui Moise. 
El plănuise ca ei să tot rătăcească prin pustie, până când toţi sau 
aproape toţi aveau să piară, iar el să ajungă în posesia averilor lor. 

Core, Datan şi Abiram şi cele două sute cincizeci de căpetenii 
care li se alăturaseră deveniseră la început geloşi, apoi invidioşi şi, în 

cele din urmă, răzvrătiți. Ei discutaseră despre poziţia de conducător 
al poporului, pe care o deţinea Moise, până când şi-au imaginat că 
aceasta este o funcţie vrednică de invidiat, pe care oricare dintre ei o 
putea ocupa la fel de bine ca el. Şi s-au lăsat cuprinşi de nemulţumire, 
până când au ajuns să se amăgească deplin şi au gândit că Moise şi 
Aaron se plasaseră cu de la ei putere în poziţiile pe care le ocupau 
în Israel. Au spus că Moise şi Aaron se înălţaseră mai presus de 
adunarea Domnului când şi-au arogat funcţia doar familiei lor. Au 
mai zis că le ajungea dacă erau la acelaşi nivel cu fraţii lor; căci ei 
nu erau mai sfinţi decât poporul, care se bucura în aceeaşi măsură 
de prezenţa şi protecţia deosebită a lui Dumnezeu. 


Caracterul pus la probă 


Când a auzit cuvintele lui Core, Moise s-a umplut de durere şi a 
căzut cu faţa la pământ înaintea poporului: „A vorbit lui Core şi la 
toată ceata lui, şi a zis: «Mâine, Domnul va arăta cine este al Lui şi 
cine este sfânt şi-l va lăsa să se apropie de EI; va lăsa să se apropie 
de El pe acela pe care-l va alege. Iată ce să faceţi. Luaţi cădelniţe, 
Core şi toată ceata lui. Mâine, puneţi foc în ele şi puneţi tămâie pe 
el înaintea Domnului. Acela pe care-l va alege Domnul, va fi sfânt. 
Destul, copiii ai lui Levi!» Moise a zis lui Core: «Ascultaţi, dar 
copiii lui Levi! Prea puţin lucru este oare pentru voi că Dumnezeul 
lui Israel v-a ales din adunarea lui Israel, lăsându-vă să vă apropiaţi 
de EI, ca să fiţi întrebuinţaţi la slujba cortului Domnului şi să vă 
înfăţişaţi înaintea adunării ca să-l slujiţi? V-a lăsat să vă apropiaţi de 
EI, pe tine şi pe toţi fraţii tăi, pe copiii lui Levi, şi acum mai voiți şi 
preoţia! De aceea te aduni tu şi ceata ta împotriva Domnului! Căci 
cine este Aaron, ca să cârtiţi împotriva lui?»“ Moise le-a spus că 
Aaron nu şi-a luat nici o slujbă cu de la sine putere; că Dumnezeu îl 
pusese în această slujbă sacră. 

Datan şi Abiram au spus: „N-ajunge că ne-ai scos dintr-o ţară 
unde curge lapte şi miere ca să ne faci să murim în pustie, de vrei să 
mai şi stăpâneşti peste noi? Ce bine ne-ai mai dus într-o ţară unde 
curge lapte şi miere şi ce bine ne-ai mai dat în stăpânire ogoare şi 
vii! Crezi că poţi să iei ochii oamenilor? Nu ne suim!“ 

Ei l-au acuzat pe Moise ca fiind cauza pentru care nu intraseră în 
țara făgăduită. Au spus că Dumnezeu nu S-a purtat cu ei aşa. El nu 

a spus că vor muri în pustie şi ei nu vor crede niciodată că El a spus 
aşa ceva; Moise a spus aceasta, nu Domnul; şi că era totul pus la cale 
de către Moise, ca să nu-i ducă în Ţara Canaanului. Au amintit cum 
i-a scos el dintr-o ţară în care curgea lapte şi miere. În răzvrătirea lor 
oarbă, ei au uitat suferinţele din Egipt şi plăgile devastatoare care 
fuseseră aduse asupra ţării. lar acum îl acuzau pe Moise că i-a scos 
dintr-o ţară bună pentru a-i ucide în pustie, ca să se îmbogăţească el 
cu averile lor. Într-un mod insolent, l-au întrebat pe Moise dacă este 
de părere că nu există nimeni suficient de înţelept în toată suflarea 
lui Israel care să-şi dea seama de adevăratele lui intenţii şi care să-i 
descopere impostura; sau dacă îşi imaginează că îl vor lăsa cu toţii 
să-i ducă încoace şi încolo ca pe nişte orbi, după placul lui, când 
spre Canaan, când iarăşi înapoi spre Marea Roşie şi Egipt. Ei au 
rostit aceste cuvinte înaintea adunării şi au refuzat cu vehemenţă să 
mai recunoască autoritatea lui Moise şi a lui Aaron. 

Moise a fost extrem de tulburat de aceste acuzaţii nedrepte. El 
s-a adresat lui Dumnezeu înaintea poporului, pentru a primi un 
răspuns dacă acţionase vreodată în mod arbitrar şi L-a implorat să-i 
fie judecător. Poporul era, în general, lipsit de afecţiune faţă de el şi 
se afla sub influenţa faptelor expuse greşit de către Core. „Moise a 
zis lui Core: «Tu şi toată ceata ta, mâine să fiţi înaintea Domnului, 
tu şi ei împreună cu tine şi Aaron. Luaţi-vă fiecare cădelniţa lui, 
puneţi tămâie în ea şi aduceţi fiecare înaintea Domnului cădelniţa 
lui: două sute cincizeci de cădelniţe; tu şi Aaron, să vă luaţi şi voi 
fiecare cădelniţa lui». Şi-au luat fiecare cădelniţa, au pus foc în ea, 
au pus tămâie în foc şi au stat la uşa cortului întâlnirii, împreună cu 
Moise şi Aaron.“ 

Core şi ceata lui, care, în încrederea pe care o aveau în ei înşişi, 
aspirau la preoţie, chiar au luat cădelniţele şi au stat împreună cu 
Moise la uşa cortului. Core îşi alimentase invidia şi răzvrătirea până 
când se amăgise singur; şi el chiar credea că adunarea forma un 
popor desăvârşit în neprihănire; că Moise era un conducător tiranic, 
insistând continuu asupra necesităţii ca adunarea să fie sfântă, când 
de fapt nu era nevoie de acest lucru, întrucât ei erau sfinţi. 

Aceşti răzvrătiți îi amăgiseră prin linguşire pe cei mai mulţi din 
popor să creadă că ei erau drepţi şi că toate necazurile lor veneau din 
partea lui Moise, conducătorul lor, care le aducea neîncetat aminte 
de păcatele lor. Poporul gândea că dacă ar fi condus Core şi i-ar 

fi încurajat, ocupându-se de faptele lor în neprihănire, în loc să le 
reamintească eşecurile, ei ar fi avut o călătorie foarte liniştită şi 
plăcută, iar el i-ar fi condus, fără nici o îndoială, nu înainte şi înapoi, 
prin pustie, ci către ţara făgăduită. Ei au zis că Moise, nu Domnul, a 
fost cel care le-a spus că nu vor putea intra în ţară. 


Răzvrătiţii pier 


Core, în prea marea sa încrederea în sine, a strâns toată adunarea 
lui Israel împotriva lui Moise şi Aaron „la uşa cortului întâlnirii. 
Atunci slava Domnului s-a arătat întregii adunări. Şi Domnul a vorbit 
lui Moise şi lui Aaron, şi a zis: «Depărtaţi-vă din mijlocul acestei 
adunări şi-i voi topi într-o clipă.» Ei au căzut cu feţele la pământ şi 
au zis: «Dumnezeule, Dumnezeul duhurilor oricărui trup! Un singur 
om a păcătuit şi să Te mânii împotriva întregii adunări?» 

Domnul a vorbit lui Moise, şi a zis: « Vorbeşte adunării şi spune-i: 
»Daţi-vă la o parte din preajma locuinţei lui Core, Datan şi Abi- 
ram!» Şi Moise s-a sculat şi s-a dus la Datan şi Abiram; şi bătrânii 
lui Israel au mers după el. A vorbit adunării, şi a zis: «Depărtaţi-vă 
de corturile acestor oameni răi şi nu vă atingeţi de nimic din ce este 
al lor, ca să nu pieriţi o dată cu pedepsirea lor pentru toate păcatele 
lor.» Ei s-au depărtat din preajma locuinţei lui Core, Datan şi Abi- 
ram. Datan şi Abiram au ieşit afară şi au stat la uşa corturilor lor, cu 
nevestele, copiii şi pruncii lor. Moise a zis: «lată cum veţi cunoaşte 
că Domnul m-a trimis să fac toate aceste lucruri şi că nu lucrez din 
capul meu. Dacă oamenii aceştia vor muri cum mor toţi oamenii şi 
dacă vor avea aceeaşi soartă ca toţi oamenii, nu m-a trimis Domnul; 
dar dacă Domnul va face un lucru nemaiauzit, dacă pământul îşi va 
deschide gura ca să-i înghită cu tot ce au, aşa încât se vor pogori de 
vii în locuinţa morţilor, atunci veţi şti că oamenii aceştia au hulit pe 
Domnul».“ Când Moise a terminat de vorbit, pământul s-a deschis 
şi corturile lor împreună cu tot ceea ce le aparţinea au fost înghiţite. 
Ei au căzut de vii în crăpătură, pământul s-a închis deasupra lor şi 
au pierit din mijlocul adunări. 

Când copiii lui Israel au auzit strigătul celor care piereau, au 
fugit la o mare depărtare de ei. Ştiau că într-o măsură erau vinovaţi; 
căci ei fuseseră de acord cu acuzaţiile împotriva lui Moise şi Aaron 
şi se temeau că vor pieri alături de cei vinovaţi. Însă judecata lui 

Dumnezeu nu se terminase încă. Un foc ieşi din norul de slavă şi 
mistui pe cei două sute cincizeci de bărbaţi care arseseră tămâie. 
Aceştia erau căpetenii; ceea ce înseamnă, în general, oameni cu o 
bună judecată şi cu influenţă în adunare, bărbaţi cu renume. Ei erau 
foarte preţuiţi, iar judecata lor fusese adesea căutată în chestiuni 
dificile. Ei erau însă atinşi de o influenţă rea şi au devenit invidioşi, 
geloşi şi răzvrătiți. Ei nu au pierit împreună cu Core, Datan şi Abiram 
pentru că ei au fost primii în răzvrăure. Ei au fost primii care au văzut 
sfârşitul conducătorilor răzvrătiți şi au avut ocazia să se pocăiască 
de crima lor. Nu se împăcau însă cu nimicirea acelor oameni răi, iar 
mânia lui Dumnezeu a venit asupra lor, nimicindu-i şi pe ei. 
„Domnul a vorbit lui Moise, şi a zis: «Spune lui Eleazar, fiul 
preotului Aaron, să scoată cădelniţele din foc şi să lepede focul din 
ele, căci sunt sfinţite. Cu cădelniţele acestor oameni care au păcătuit 
şi au ispăşit păcatul cu viaţa lor, să se facă nişte plăci întinse, cu care 
să se acopere altarul. Fiindcă au fost aduse înaintea Domnului şi 
sunt sfinţite, să slujească de aducere aminte copiilor lui Israel».“ 


Răzvrătirea nu a fost vindecată 


După ce a fost arătată această îngrozitoare judecată a lui Dum- 
nezeu, oamenii s-au întors la corturile lor. Erau înfricoşaţi, dar nu 
smeriţi. Fuseseră profund influenţaţi de spiritul de răzvrătire şi fu- 
seseră amăgiţi prin linguşire de către Core şi ceata lui să creadă 
că erau un popor foarte bun şi că fuseseră nedreptăţiţi şi oprimaţi 
de către Moise. Mintea lor era impregnată în asemenea măsură cu 
spiritul celor care pieriseră, încât le era foarte greu să se elibereze 
de prejudecata lor oarbă. Dacă admiteau că atât Core, cât şi ceata 
lui erau nelegiuiţi, iar Moise neprihănit, atunci erau constrânşi să 
primească drept cuvânt al lui Dumnezeu ceea ce nu erau dispuşi să 
creadă — că vor muri sigur cu toţii în pustie. Nu erau dispuşi să 
accepte acest lucru şi încercau să creadă că totul se datora imposturii, 
că Moise îi înşelase. Bărbaţii care pieriseră le adresaseră cuvinte 
plăcute şi manifestaseră un interes deosebit şi iubire faţă de ei; şi 
credeau că Moise este un intrigant. Ei au hotărât că nu puteau fi 
greşiţi şi, în definitiv, bărbaţii care pieriseră au fost oameni buni şi 
că Moise, prin cine ştie ce mijloc, fusese motivul nimicirii lor. 

Satana poate conduce sufletele amăgite mult mai departe. Le 
poate altera judecata, văzul şi auzul. Aşa a fost şi în cazul israeliților: 
„A doua zi, toată adunarea copiilor lui Israel a cârtit împotriva lui 
Moise şi împotriva lui Aaron, zicând: «Voi aţi omorât pe poporul 
Domnului !»"* Poporul era dezamăgit că lucrurile se desfăşuraseră 
în favoarea lui Moise şi Aaron. Înfăţişarea lui Core şi a celor din 
ceata lui, toţi exercitând cu neruşinare slujba preoțească, folosindu-și 
cădelniţele, a umplut poporul de admiraţie. Ei nu vedeau că aceşti 
bărbaţi se încumetau să aducă un afront Maiestăţii divine. Când 
aceştia au fost nimiciţi, poporul a fost îngrozit; după un scurt timp 
însă, veniră cu toţii la Moise şi la Aaron, puşi pe răzmeriţă, şi îi 
acuzară de sângele celor care pieriseră de mâna lui Dumnezeu. 

„Pe când se strângea adunarea împotriva lui Moise şi împotriva 
lui Aaron şi pe când îşi îndreptau privirile spre cortul întâlnirii, iată 
că l-a acoperit norul şi s-a arătat slava Domnului. Atunci Moise şi 
Aaron au venit înaintea cortului întâlnirii. Şi Domnul a vorbit lui 
Moise, şi a zis: «Daţi-vă la o parte din mijlocul acestei adunări, 
şi-i voi topi într-o clipă!» Ei au căzut cu feţele la pământ.“ În ciuda 
răzvrătirii lui Israel şi a comportamentului lor plin de cruzime faţă de 
Moise, el încă manifesta pentru ei acelaşi interes ca înainte. Căzând 
cu faţa la pământ înaintea Domnului, L-a implorat să cruţe poporul. 
În timp ce se ruga astfel Domnului să ierte păcatele poporului, Moise 
i-a cerut lui Aaron să facă ispăşire pentru păcatul lor, în timp ce el 
a rămas înaintea Domnului, pentru ca rugăciunile sale să se poată 
înălța o dată cu fumul de tămâie, fiind astfel primite de Dumnezeu, 
iar adunarea să nu piară în răzvrătirea el. 

„ŞI Moise a zis lui Aaron: «la cădelniţa, pune foc în ea de pe 
altar, pune tămâie în ea, du-te repede la adunare şi fă ispăşire pentru 
ei; căci a izbucnit mânia Domnului şi a început urgia». Aaron a luat 
cădelniţa, cum zisese Moise, şi a alergat în mijlocul adunării; şi iată 
că începuse urgia printre popor. El a tămâsat şi a făcut ispăşire pentru 
norod. S-a aşezat între cei morţi şi între cei vii, şi urgia a încetat. 
Paisprezece mii şapte sute de inşi au murit de urgia aceasta, afară de 
cei ce muriseră din pricina lui Core. Şi Aaron s-a întors la Moise, la 
uşa cortului întâlnirii. Urgia încetase.“ 

O lecţie pentru timpul nostru 


În cazul lui Core, Datan şi Abiram, avem o lecţie de avertizare, 
ca să nu urmăm exemplul lor. „Să nu ispitim pe Domnul cum L-au 
ispitit unii din ei, care au pierit prin şerpi. Să nu cârtiţi cum au cârtit 
unii din ei, care au fost nimiciţi de Nimicitorul. Aceste lucruri li 
s-au întâmplat ca să ne slujească drept pilde şi au fost scrise pentru 
învăţătura noastră, peste care a venit sfârşitul veacurilor“. 

Avem dovezi în Cuvântul lui Dumnezeu despre dispoziţia popo- 
rului Său de a fi îngrozitor de amăgit. Există multe cazuri în care 
ceea ce poate părea un zel sincer pentru onoarea lui Dumnezeu îşi are 
izvorul în faptul de a fi lăsat sufletul neapărat, pentru ca vrăjmaşul 
să-l ispitească şi să impresioneze mintea cu o înţelegere pervertită a 
stării reale de lucruri. Şi ne putem aştepta exact la astfel de lucruri în 
aceste zile din urmă; căci Satana este tot atât de activ acum, pe cât a 
fost în adunarea lui Israel. Cruzimea şi puterea prejudecăţii nu sunt 
înţelese. După ce adunarea a avut înaintea ochilor dovada nimicirii 
acestor conducători ai răzvrătirii, puterea suspiciuni şi neîncrede- 
rii care fusese lăsată în sufletul lor nu era îndepărtată încă. Ei au 
văzut pământul căscându-se şi pe conducătorii răzvrătiți dispărând 
în măruntaiele adâncului. Această demonstraţie înfricoşătoare ar fi 
trebuit să-i vindece şi să-i aducă la cea mai adâncă pocăință pentru 
suferinţele pe care i le provocaseră lui Moise. 

În acest punct, Dumnezeu a dat întregului Israel ocazia de a ve- 
dea şi de a simţi păcătoşenia căii lor, lucru care ar fi trebuit să-i ducă 
la pocăință şi mărturisire. El a dat celor amăgiţi dovezi copleşitoare 
că erau păcătoşi şi că servul Său, Moise, era drept. Au avut ocazia să 
petreacă o noapte reflectând asupra pedepsei înfricoşătoare trimise 
de cer,la care fuseseră martori. Dar raţiunea le era pervertită. Core 
instigase la răzvrătire şi două sute cincizeci de conducători îl ajuta- 
seră la răspândirea nemulțumirii. Toţi membrii adunării erau, într-o 
măsură mai mare sau mai mică, afectaţi de prea marea gelozie, de 
îndoielile şi ura împotriva lui Moise, care aduseseră neplăcere lui 
Dumnezeu într-o manieră înfricoşătoare, greu de trecut cu vederea. 
Cu toate acestea, milostivul nostru Dumnezeu Se arată a fi un Dum- 
nezeu al dreptăţii şi îndurării. El a făcut distincţie între instigatori — 
conducătorii răzvrăuirii — şi cei care fuseseră amăgiţi sau conduşi 
de ei. El a deplâns ignoranţa şi nebunia celor care fuseseră amăgiţi. 

Dumnezeu i-a vorbit lui Moise pentru a îndemna adunarea să 
plece de lângă corturile bărbaţilor pe care ei îi aleseseră în locul lui 
Moise. Înşişi bărbaţii a căror nimicire o premeditaseră au fost în 
mâinile lui Dumnezeu unelte de salvare a vieților lor în acea ocazie. 
Moise a spus: „Daţi-vă la o parte din preajma cortului lui Core.“ Şi 
ei erau într-o mare primejdie de a fi nimiciţi în păcatele lor, de către 
mânia lui Dumnezeu; căci erau părtaşi la crimele bărbaţilor cărora 
le acordaseră simpatia şi cu care se însoţiseră. 

Dacă, în timp ce Moise punea această probă înaintea adunării 
lui Israel, cei care începuseră răzvrătirea s-ar fi pocăit şi ar fi căutat 
să obţină iertarea lui Dumnezeu şi a servului Său nedreptăţit, răz- 
bunarea lui Dumnezeu s-ar fi oprit chiar atunci. Însă chiar acolo, 
lângă corturile lor, stăteau cutezători Core, instigatorul la răzvrătire, 
şi simpatizanţii lui, ca şi cum sfidau mânia lui Dumnezeu, ca şi cum 
Dumnezeu nu lucrase niciodată prin robul Său, Moise. Şi încă şi mai 
puţin se comportă aceşti răzvrătiți ca unii care au fost atât de curând 
onoraţi de Dumnezeu prin faptul că au fost aduşi cu Moise aproape 
direct în prezenţa Sa şi au privit slava Lui neîntrecută. Aceşti bărbaţi 
l-au văzut pe Moise coborând de pe munte după ce primise celelalte 
table de piatră, în timp ce faţa lui era atât de strălucitoare de slava 
lui Dumnezeu, încât israeliţii nu au vrut să se apropie, ci au fugit. 
EI i-a strigat, însă ei păreau îngroziţi. Le-a arătat tablele de piatră 
şi a zis: M-am rugat pentru voi şi am întors de la voi mânia lui 
Dumnezeu. Am insistat ca, dacă Dumnezeu trebuie să părăsească şi 
să distrugă adunarea, şi numele meu să fie şters din cartea Sa. Iată 
că mi-a răspuns şi aceste table de piatră pe care le ţin în mână sunt 
legământul care mi-a fost dat, al împăcării Sale cu poporul Lui. 

Poporul înţelege că este vocea lui Moise; că, deşi transformat 
şi glorificat, tot Moise este. Îi spun că nu-i pot privi faţa, deoarece 
lumina strălucitoare a înfăţişării lui este extrem de dureroasă pentru 
ei. Faţa lui este ca soarele; nu poate fi privită. Când Moise descoperă 
dificultatea, îşi acoperă faţa cu un văl. El nu susţine că lumina şi slava 
de pe faţa lui reflectă slava lui Dumnezeu, pe care El a pus-o asupra 
lui, şi că poporul trebuie s-o suporte; în schimb, îşi acoperă slava. 
Păcătoşenia poporului face ca privirea feţei sale glorioase să fie 
dureroasă. Aşa va fi şi când sfinţii lui Dumnezeu vor fi slăviţi, chiar 
înainte de cea de-a doua apariţie a Domnului nostru. Cei răi se vor 
retrage, se vor feri de această privelişte, căci slava de pe înfăţişările 

sfinților le va produce durere. Insă toată această slavă care vine de 
la Moise, această pecete divină care se observă pe umilul rob al lui 
Dumnezeu, este uitată. 


Desconsiderarea îndurării 


Evreii au avut ocazia să reflecteze asupra scenei la care fuseseră 
martori când se revărsase mânia lui Dumnezeu asupra celor mai 
importanţi agenţi în această mare răzvrătire. Bunătatea şi îndura- 
rea lui Dumnezeu s-au arătat prin faptul că nu a exterminat acest 
popor nerecunoscător, când mânia Lui s-a aprins împotriva celor 
mai vinovaţi dintre ei. El a lăsat loc de pocăință adunării care se 
lăsase amăgită. Faptul că Domnul, Conducătorul lor nevăzut, a arătat 
atât de multă îndelungă răbdare şi milă în această împrejurare este 
raportat cu claritate, ca dovadă că este dispus să-i ierte şi pe cei mai 
mari păcătoşi, atunci când îşi dau seama de păcatul lor şi se întorc la 
El cu pocăință şi umilinţă. Prin descoperirea răzbunării Domnului, 
adunarea fusese oprită din calea pe care se încumetau să meargă; 
însă nu erau convinşi că păcătuiseră mult împotriva Sa, meritând 
mânia Lui din cauza căii lor răzvrătite. 

E cu neputinţă ca oamenii să-l aducă lui Dumnezeu o jignire mai 
mare decât aceea de a dispreţui şi respinge uneltele omeneşti, pe 
care le-a rânduit spre călăuzirea lor. Ei nu numai că au făcut aceasta, 
dar şi-au propus să-i sortească morţii atât pe Moise, cât şi pe Aaron. 
Aceşti oameni au fugit din preajma corturilor lui Core, Datan şi 
Abiram de frica nimicirii; răzvrătirea lor însă nu era vindecată. Ei nu 
simțeau durere şi disperare din cauza vinovăţiei lor. Nu simțeau acel 
efect al unei conştiinţe trezite, mustrate pentru faptul că abuzează 
de cele mai preţioase privilegii ale lor şi că păcătuiseră împotriva 
luminii şi a cunoaşterii. Putem învăţa de aici lecţii valoroase despre 
îndelunga răbdare a lui Isus, Îngerul care a mers înaintea evreilor în 
pustie. 

Conducătorul lor nevăzut voia să-i salveze de la o nimicire ruşi- 
noasă. Iertarea îi aşteaptă încă. Le este cu putinţă să capete iertare 
dacă se vor pocăi, chiar şi acum. Răzbunarea lui Dumnezeu s-a apro- 
piat acum de ei şi i-a îndemnat să se pocăiască. O mediere deosebită 
şi irezistibilă din cer le-a oprit răzvrătirea neruşinată. Dacă vor răs- 
punde acum mijlocirii providenţei lui Dumnezeu, pot fi salvaţi. Însă 

pocăinţa şi umilinţa adunării trebuie să fie pe măsura fărădelegii lor. 
Descoperirea puterii fără echivoc a lui Dumnezeu 1-a plasat dincolo 
de nesiguranţă. Ei pot avea cunoştinţă despre adevărata poziţie şi 
sfânta chemare a lui Moise şi a lui Aaron dacă vor voi acest lucru. 
Însă neglijarea de a privi dovezile pe care li le dăduse Dumnezeu 
le-a fost fatală. Ei nu şi-au dat seama de importanţa faptului de a 
acţiona imediat pentru a căuta iertarea din partea lui Dumnezeu 
pentru păcatele lor grave. 

Această noapte de probă pentru evrei nu a fost petrecută de către 
aceştia în mărturisire şi pocăință pentru păcatele lor, ci inventând 
vreun mod de a se împotrivi dovezilor care îi arătau drept cei mai 
mari păcătoşi. Ei strâng încă la piept ura lor plină de gelozie faţă de 
bărbaţii rânduiţi de Dumnezeu şi se întăresc în calea lor nebunească, 
de împotrivire faţă de autoritatea lui Moise şi a lui Aaron. Satana era 
prezent, gata de a le strica judecata şi de a-i duce la nimicire legaţi 
la ochi. Mintea lor fusese otrăvită peste măsură cu nemulţumire 
şi aveau în cap ideea fixă, cu neputinţă de zdruncinat, că Moise şi 
Aaron erau oameni răi şi că erau răspunzători de moartea lui Core, 
Datan şi Abiram, despre care credeau că ar fi putut fi salvatorii 
evreilor prin instaurarea unei mai bune stări de lucruri, în care lauda 
să ia locul mustrării şi pacea locul neliniştii şi conflictului. 

Cu o zi în urmă, întregul Israel fugise alarmat de strigătul pă- 
cătoşilor condamnaţi care coborau în adânc; căci ziceau: „Să nu 
ne înghită pământul şi pe noi.“ „Dar a doua zi toată adunarea fiilor 
lui Israel a murmurat împotriva lui Moise şi împotriva lui Aaron, 
zicând: «Voi aţi omorât pe poporul Domnului!“ În indignarea lor, 
erau gata să-şi pună cu violenţă mâinile asupra bărbaţilor rânduiţi de 
Dumnezeu, despre care credeau că făcuseră un mare rău, ucigându-i 
pe cei ce erau buni şi sfinţi. 

Însă prezenţa Domnului se face simțită în slava Sa, deasupra 
cortului, iar Israelul răzvrătit este oprit din calea nebunească a încu- 
metării. Din înfricoşătoarea Lui slavă, Domnul Îşi îndreaptă glasul 
către Moise şi Aaron, cu aceleaşi cuvinte pe care poruncise acestora 
cu o zi înainte să le adreseze adunării lui Israel. „Daţi-vă la o parte 
din mijlocul acestei adunări şi-i voi nimici într-o clipă!“ 

Aici vedem un exemplu uimitor al orbirii care va cuprinde min- 
tea oamenilor care se întorc de la lumină şi dovezi. Aici vedem 
puterea răzvrătirii hotărâte şi cât de dificil este să fie oprită. Lucru 

sigur, evreii avuseseră cele mai convingătoare dovezi prin nimicirea 
bărbaţilor care îi amăgiseră; dar ei rezistau încă sfidători şi cuteză- 
tori şi îl acuzau pe Moise şi pe Aaron de uciderea unor bărbaţi buni 
şi sfinţi. „Căci răzvrătirea este asemenea păcatului vrăjitoriei, iar 
încăpăţânarea este ca fărădelegea şi idolatria.“ 

Moise nu a simţit vina păcatului şi nu s-a grăbit să se îndepărteze, 
la cuvântul Domnului, şi să lase adunarea să piară, aşa cum fugiseră 
evreii cu o zi înainte de lângă corturile lui Core, Datan şi Abiram. 
Moise a zăbovit; căci el nu putea să accepte să lase să moară acea 
mare mulţime, deşi ştia că pentru răzvrătirea lor continuă ei meritau 
răzbunarea lui Dumnezeu. El s-a aruncat cu faţa la pământ înaintea 
lui Dumnezeu, căci poporul nu simţea nevoia să se umilească; a 
mijlocit pentru ei pentru că nu simțeau nevoia să medieze pentru ei 
înşişi. 

Moise este tipul, reprezentarea lui Hristos. În acest moment 
critic, Moise a manifestat interesul Adevăratului Păstor pentru turma 
pe care o are în grijă. El s-a rugat ca mânia unui Dumnezeu jignit 
să nu nimicească cu desăvârşire poporul pe care l-a ales. Iar prin 
mijlocirea lui a oprit braţul răzbunării pentru ca Israelul răzvrătit 
şi neascultător să nu ajungă la capătul existenţei lui. El i-a spus lui 
Aaron ce cale să urmeze în acea criză teribilă, când izbucnise mânia 
lui Dumnezeu şi plaga începuse. Aaron a rămas cu cădelniţa lui, 
legănând-o înaintea Domnului, în timp ce rugăciunile de mijlocire 
ale lui Moise se înălţau o dată cu fumul de tămâie. Moise nu a 
îndrăznit să-şi înceteze rugăciunile fierbinţi. El s-a prins de puterea 
Îngerului, cum a făcut şi Iacov când se lupta cu EI, şi, asemenea lui 
Iacov, a biruit. Aaron stătea între cei vii şi cei morţi când a venit 
răspunsul plin de îndurare: Am auzit rugăciunea ta, nu-i voi nimici 
cu desăvârşire. Chiar bărbaţii pe care adunarea îi dispreţuia şi voia să 
îi sortească morţii, chiar aceştia s-au rugat în favoarea lor, pentru ca 
sabia răzbunării lui Dumnezeu să intre din nou în teacă, iar Israelul 
păcătos să fie cruțat. 


Cei care dispreţuiesc mustrarea 


Apostolul Pavel declară în mod lămurit că experienţele israeli- 
ților în peregrinările lor au fost raportate pentru câştigul celor care 
trăiesc în acest veac al istoriei pământului, celor asupra cărora a 

venit sfârşitul lumii. Noi nu suntem de părere că primejdiile noastre 
sunt cu ceva mai mici decât ale evreilor, ci mai mari. Vor exista 
ispite care să împingă la invidii şi cârtri şi vor fi răzvrătiri decla- 
rate, aşa cum sunt raportate despre Israelul din vechime. Va exista 
întotdeauna un spirit care să se ridice împotriva mustrării păcatelor 
şi greşelilor. Dar va fi redusă la tăcere vocea mustrării din această 
pricină? Dacă va fi aşa, nu ne vom afla într-o situaţie mai bună decât 
diferitele denominaţiuni din ţara noastră, care se tem să pună degetul 
pe greşelile şi păcatele predominante ale poporului. 

Cei pe care Dumnezeu i-a pus deoparte ca slujitori ai neprihănirii 
au asupra lor răspunderi solemne, de a mustra păcatele poporului. 
Pavel i-a poruncit lui Tit: „Spune lucrurile acestea, sfătuieşte şi 
mustră cu toate autoritatea. Nimeni să nu te dispreţuiască.“ Există 
mereu dintre aceia care vor dispreţui pe cel care îndrăzneşte să 
mustre păcatul; există însă momente în care mustrarea trebuie dată. 
Pavel îl îndrumă pe Tit să mustre cu severitate o anumită categorie 
de oameni, pentru ca aceştia să poată fi tari în credinţă. Bărbaţii şi 
femeile care, prin diferite alegeri, sunt aduşi să îşi coreleze eforturile 
în activităţi pentru comunitate au fiecare trăsături distincte şi greşeli. 
Când acestea se amplifică, vor avea nevoie de mustrare. Dacă cei 
plasați în poziţii importante nu sunt niciodată atenţionaţi, mustraţi, 
se va instala curând o stare de lucruri imorală, care Îl va dezonora 
într-o mare măsură pe Dumnezeu. Dar cum să fie dată mustrarea? 
Să-l lăsăm pe apostol să răspundă: „Cu toată blândeţea şi învăţătura.“ 
Ar trebui ca principiul să fie adus pentru a apăsa asupra celui care 
are nevoie de mustrare; însă nu trebuie niciodată ca relele poporului 
să fie ignorate cu indiferenţă. 

Vor exista bărbaţi şi femei care dispreţuiesc mustrarea şi ale căror 
simţăminte se vor aprinde mereu împotriva ei. Nu ne face plăcere 
să ni se spună despre relele noastre. În aproape fiecare caz în care 
este nevoie de mustrare, vor fi unii care vor nesocoti total faptul că 
Duhul Domnului a fost rănit şi cauza Sa batjocorită. Aceştia îi vor 
compătimi pe cei care au meritat mustrarea, pentru că au fost răniţi 
în amorul propriu. Toată această compasiune nesfinţită îi aduce pe 
compătimitori în situaţia de a fi părtaşi la vina celui mustrat. În nouă 
cazuri din zece, dacă cel mustrat ar fi fost sub apăsarea înţelegerii 
relelor pe care le-a făcut, ar fi putut fi ajutat să le vadă şi, prin 
aceasta, să facă o schimbare. Însă compătimitorii nesfinţiţi, care se 

vâră în toate, dau o interpretare totalmente greşită motivaţiilor celui 
care a dat mustrarea şi naturii acelei mustrări şi, compătimindu- 
] pe cel certat, îl fac să simtă că a fost cu adevărat maltratat; iar 
sentimentele sale se revarsă în răzvrătire împotriva celui care nu şi-a 
făcut decât datoria. Cei care se achită cu credincioşie de datoriile 
lor neplăcute, având simţământul răspunderii faţă de Dumnezeu, 
vor primi binecuvântarea Sa. Dumnezeu cere de la servii Săi să fie 
întotdeauna hotărâți să facă voia Lui. În însărcinarea pe care i-a 
dat-o lui Timotei, apostolul îl roagă fierbinte: „Vesteşte Cuvântul, 
stăruie asupra lui la timp şi ne la timp, mustră, ceartă, îndeamnă cu 
toată blândeţea şi învăţătura.“ 

Evreii nu erau dispuşi să se supună îndrumărilor şi restricţiilor 
Domnului. Ei nu voiau decât să fie liberi, să facă după capul lor şi să 
se supună propriei lor judecăţi. De-ar fi putut fi lăsaţi liberi să facă 
aşa, nu ar fi venit cu nici o plângere la Moise, dar ei nu se simțeau 
în largul lor sub restricţii. 

Dumnezeu doreşte ca poporul Său să fie disciplinat şi adus la o 
acţiune concertată,pentru a vedea cu aceiaşi ochi şi a avea acelaşi 
gând, aceeaşi judecată. Pentru a înfăptui această stare de lucruri, 
sunt multe de făcut. Inima firească trebuie supusă şi preschimbată. 
Dumnezeu intenţionează ca în biserică să existe necurmat o mărturie 
vie. Va fi necesară mustrarea şi povăţuirea şi va trebui ca unii să fie 
certaţi cu asprime, după cum reclamă fiecare caz. Auzim această 
apărare: „Ah, sunt atât de sensibil, că nu suport nici cea mai mică 
dezaprobare!“* Dacă aceste persoane ar descrie în mod corect cum 
stau lucrurile, ar spune: „Sunt atât de încăpățânat, atât de plin de 
mine însumi, cu un spirit atât de orgolios, încât n-am să admit să mi 
se dicteze; n-am să accept să fiu mustrat. Reclam dreptul la judecata 
individuală; am dreptul să cred şi să vorbesc cum îmi place.“ Domnul 
nu doreşte să renunţăm la individualitatea noastră. Însă care este 
omul care judecă în mod corect cât de departe ar trebui dusă această 
chestiune a independenţei individuale? 

Petru îşi sfătuieşte fraţii: „Tot aşa şi voi, tinerilor, fiţi supuşi 
celor bătrâni. Şi toţi, unii faţă de alţii, să fiţi împodobiţi cu smerenie, 
pentru că «Dumnezeu stă împotriva celor mândri, dar celor smeriţi 
le dă har».“ Apostolul Pavel îi îndeamnă şi el pe frații lui filipeni la 
unitate şi umilinţă: „Deci, dacă este vreo încurajare în Hristos, dacă 
este vreo mângâiere în dragoste, dacă este vreo legătură a Duhului, 

dacă este vreo milostivire şi vreo îndurare, faceţi-mi bucuria deplină 
şi aveţi o simţire, o dragoste, un suflet şi un gând! Nu faceţi nimic 
din duh de ceartă sau din slavă deşartă, ci în smerenie, fiecare să 
privească pe altul mai presus de el însuşi. Fiecare din voi să se uite 
nu la foloasele lui, ci şi la foloasele altora. Să aveţi în voi gândul 
acesta, care era şi în Hristos Isus.“ Din nou Pavel îşi îndeamnă fraţii: 
„Dragostea să fie fără prefăcătonie. Fie-vă groază de rău şi lipiţi-vă 
tare de bine. Iubiţi-vă unii pe alţii cu o dragoste frăţească. În cinste, 
fiecare să dea întâietate altuia“. Scriindu-le efesenilor, el spune: 
„Supuneţi-vă unii altora în frica lui Hristos“. 

Istoria israeliților ne pune înainte marele pericol al amăgirii. 
Mulţi nu înţeleg păcătoşenia propriilor lor firi şi nici harul iertător. 
Ei se află în întunecimea firii omeneşti, supuşi ispitelor şi marii 
amăgiri. Ei sunt departe de Dumnezeu; cu toate acestea, sunt foarte 
satisfăcuţi de vieţile lor, în timp ce comportamentul lor ÎI scârbeşte 
pe Dumnezeu. Aceşti oameni se vor lupta întotdeauna împotriva 
înrâuririi Duhului lui Dumnezeu, mai ales când este vorba despre 
mustrări. Ei nu doresc să fie tulburaţi. Ocazional, au temeri egoiste 
şi intenţii bune, iar alteori sunt neliniştiţi şi au anumite convingeri; ei 
nu au însă o profunzime a experienţei, pentru că nu sunt fixaţi bine 
pe Stânca veşnică. Această categorie nu vede niciodată necesitatea 
mărturiei directe. Păcatul nu le pare peste măsură de păcătos, pentru 
motivul simplu că nu umblă în lumină, după cum Hristos este în 
lumină. 

Mai există şi o categorie a celor care au avut o mare lumină, o 
convingere deosebită şi o experienţă adevărată în lucrurile Spiritului 
lui Dumnezeu; însă diversele ispite ale lui Satana i-au biruit. Ei nu 
apreciază lumina pe care le-a dat-o Dumnezeu. Nu iau aminte la 
avertizările şi mustrările din partea Duhului lui Dumnezeu. Sunt 
condamnaţi. Aceştia vor fi întotdeauna împotriva mărturiei directe, 
pentru că aceasta îi osândeşte. 

Dumnezeu intenţionează ca poporul Său să fie una; să vadă totul 
cu aceiaşi ochi, să aibă acelaşi gând şi aceeaşi judecată. Lucrul 
acesta nu poate fi realizat fără ca în biserică să existe o mărturie 
clară, directă, vie. Rugăciunea lui Hristos a fost ca ucenicii Săi să 
fie una, aşa cum EI Însuşi era una cu Tatăl. „Şi Mă rog nu numai 
pentru ei, ci şi pentru cei ce vor crede în Mine prin cuvântul lor. Mă 
rog ca toţi să fie una, cum Tu, Tată, eşti în Mine, şi Eu în Tine; ca 

şi ei să fie una în Noi, pentru ca lumea să creadă că Tu M-ai trimis. 
Eu le-am dat slava pe care Mi-ai dat-o Tu, pentru ca ei să fie una, 
cum şi Noi suntem una, Eu în ei şi Tu în Mine; pentru ca ei să fie în 
chip desăvârşit una, ca să cunoască lumea că Tu M-ai trimis şi că 
i-ai iubit cum M-ai iubit pe Mine“. 


Apel către cei tineri 


Dragi tineri, din când în când, Domnul mi-a dat mărturii de 
avertizare pentru voi. V-a dat încurajare pentru cazul în care veţi 
îndrepta către El tot ce aveţi mai bun în inimă şi cele mai sfinte 
simţăminte. Acum, când aceste avertizări îmi revin cu claritate în 
minte, sunt mişcată de înţelegerea primejdiei pe care ştiu că nu o 
simţiţi. Şcoala stabilită în Battle Creek aduce laolaltă mai mulţi 
tineri, cu moduri de gândire diferite. Dacă aceşti tineri nu sunt 
consacraţi lui Dumnezeu şi supuşi voinţei Sale şi dacă nu umblă cu 
smerenie pe calea poruncilor Lui, existenţa unei şcoli în Battle Creek 
se va dovedi o sursă de mare descurajare pentru comunitate. Această 
şcoală poate fi făcută o binecuvântare sau un blestem. Vă îndemn 
fierbinte pe toţi cei care v-aţi luat ca nume Numele lui Hristos, să vă 
despărțiți de orice nelegiuire şi să vă desăvârşiţi caractere pe care 
Dumnezeu le poate aproba. 

Întreb: credeţi că mărturiile de mustrare care v-au fost date sunt 
de la Dumnezeu? Dacă într-adevăr credeţi că vocea lui Dumnezeu 
vi s-a adresat, arătându-vă primejdiile, atunci veţi lua aminte la 
sfaturile ce v-au fost date? Păstraţi vii în minte aceste mărturii de 
avertizare, citindu-le des şi cu inimile pline de rugăciune? Domnul 
v-a vorbit, copii şi tineri, din nou şi din nou; însă voi nu v-aţi grăbit 
să luaţi aminte la avertizările care v-au fost date. Dacă n-aţi încurajat 
răzvrătirea în inimile voastre împotriva descoperirilor pe care vi le-a 
făcut Dumnezeu despre caracterele voastre şi primejdiile care vă 
ameninţă şi împotriva căii stabilite pe care să mergeţi, totuşi unii 
dintre voi au fost neatenţi în ce priveşte lucrurile care vi se cer pentru 
a putea dobândi tărie spirituală şi a fi o binecuvântare în şcoală, în 
comunitate şi pentru toţi cei cu care vă însoțiți. 

Tineri şi tinere, sunteţi răspunzători faţă de Dumnezeu pentru 
lumina ce v-a fost dată. Dacă nu sunt luate în seamă, această lumină 
şi aceste avertizări se vor ridica împotriva voastră la judecată. Vi s-a 
spus clar despre primejdiile care vă ameninţă; vi s-a atras atenţia şi 
aţi fost păziţi din toate părţile, aţi fost îngrădiţi cu avertismente. În 

casa lui Dumnezeu aţi ascultat cele mai solemne şi mai mişcătoare 
adevăruri prezentate de servii lui Dumnezeu în puterea Duhului. 
Ce greutate au aceste apeluri solemne asupra inimilor voastre? Ce 
influenţă au asupra caracterelor voastre? Veţi fi chemaţi să daţi 
socoteală pentru toate aceste apeluri şi avertizări. Ele se vor ridica 
la judecată pentru a-i acuza pe cei care duc o viaţă de frivolitate şi 
mândrie. 

Dragi prieteni tineri, ceea ce semănaţi, aceea veţi şi culege. Acum 
este timpul de semănat pentru voi. În ce va consta recolta? Ce 
anume semănaţi? Fiecare cuvânt pe care-l rostiţi, fiecare faptă pe 
care o faceţi reprezintă o sămânță care va aduce roade bune sau 
rele, bucurie sau întristare pentru semănător. Cum este sămânţa 
aruncată, aşa va fi şi recolta. Dumnezeu v-a dat o mare lumină şi 
multe privilegii. După ce a fost dată această lumină, după ce v-au fost 
puse cu claritate înainte pericolele de care să vă feriţi, răspunderea 
vă aparţine. Modul în care trataţi lumina pe care v-o dă Dumnezeu 
va întoarce cântarul pentru fericire sau nenorocire. Voi înşivă daţi 
formă destinului vostru. 

Voi toţi aveţi o înrâurire pentru bine sau pentru rău asupra minţii 
sau caracterelor altora, iar în cartea de aducere aminte din ceruri este 
notată tocmai influenţa pe care o exercitaţi. Un înger vă însoţeşte şi 
notează cuvintele şi faptele voastre. Când vă treziţi dimineaţa, simţiţi 
neajutorarea voastră şi nevoia de a primi putere de la Dumnezeu? Şi, 
cu umilinţă, din toată inima, faceţi cunoscute nevoile voastre Tatălui 
din ceruri? Dacă faceţi aşa, îngerii notează rugăciunile voastre, iar 
dacă aceste rugăciuni nu au ieşit de pe buze prefăcute, când vă aflaţi 
în pericol de a face fără voia voastră ceva rău şi de a exercita o influ- 
enţă care îi va determina pe alţii să greşească, îngerul vostru păzitor 
va fi lângă voi, sugerându-vă o cale mai bună, alegând cuvintele 
pentru voi şi înrâurind acţiunile voastre. 

Dacă nu vă simţiţi sub ameninţarea vreunei primejdii şi dacă nu 
înălţaţi vreo rugăciune pentru ajutor şi putere de a rezista ispitelor, 
cu siguranţă că vă veţi pierde busola; faptul de a vă fi neglijat datoria 
va fi însemnat în cartea din ceruri a lui Dumnezeu şi veţi fi găsiţi cu 
lipsuri în ziua încercării. Există în jurul vostru unii care au avut o 
instruire religioasă şi unii care au fost îngăduiţi, cocoloşiţi şi lăudaţi 
până când au fost literalmente pierduţi pentru viaţa practică. Când 
vorbesc, mă gândesc la persoane pe care le cunosc. Caracterele lor 

sunt atât de sucite prin îngăduinţă, măguliri şi lenevie, încât sunt 
complet nefolositoare pentru viaţa aceasta, iar dacă sunt inutile, în 
ce priveşte această viaţă, ce am putea spera pentru acea viaţă în care 
totul este curăţie şi sfinţenie şi în care toţi au caractere formate în 
mod armonios? M-am rugat pentru aceste persoane; m-am adresat lor 
personal. Am putut vedea influenţa pe care ar exercita-o asupra altor 
minţi, conducându-le la deşertăciune, iubire de etalare vestimentară 
şi nepăsare în ce priveşte interesele lor veşnice. Singura speranţă a 
celor din această categorie este să fie cu luare aminte la căile lor, 
să-şi umilească inimile mândre şi uşuratice înaintea lui Dumnezeu, 
să-şi mărturisească păcatele şi să se convertească. 

Deşertăciunea în îmbrăcăminte şi de asemenea iubirea distracții- 
lor reprezintă o mare ispită pentru tineret. Dumnezeu are pretenţii 
sacre de la noi toţi. El cere toată inima, tot sufletul, întreaga afec- 
țiune. Răspunsul care este dat uneori acestei declaraţii este: „O, eu 
nu mărturisesc că sunt creştin!“ Şi dacă nu mărturiseşti, ce? Nu cere 
Dumnezeu de la tine aceleaşi lucruri pe care le pretinde de la cineva 
care mărturiseşte că este copilul Său? Pentru că eşti îndrăzneţ în ne- 
socotirea lucrurilor sacre, va fi păcatul tău de neglijenţă şi răzvrătire 
trecut cu vederea de către Domnul? Fiecare zi în care dispreţuieşti 
cerinţele lui Dumnezeu, fiecare ocazie în care refuzi îndurarea ce 
ți se oferă, ţi se pune la socoteală şi va îngroşa lista păcatelor care 
vor sta împotriva ta în ziua în care vor fi cercetate rapoartele tuturor 
sufletelor. Mă adresez vouă, tineri şi tinere, mărturisitori sau nu. 
Dumnezeu vă cere afecțiunea, supunerea voioasă şi devotamentul 
faţă de El. Aveţi acum un scurt timp de probă şi vă puteţi folosi de 
această ocazie pentru a vă preda, fără condiţii, lui Dumnezeu. 

Ascultarea şi supunerea faţă de cerinţele lui Dumnezeu sunt 
condiţiile date de apostolul inspirat, condiţii prin care devenim copii 
ai lui Dumnezeu, membri ai familiei regale. Prin propriul Său sânge, 
Isus a salvat pe fiecare copil şi pe fiecare tânăr, bărbat şi femeie 
din genunea ruinei spre care îi silea Satana să meargă. Pentru că 
păcătoşii nu vor dori să accepte mântuirea care le-a fost oferită fără 
plată, sunt ei dezlegaţi de obligaţiile lor? Faptul că aleg să rămână în 
păcătoşi nelegiuire cutezătoare nu le micşorează vina. Isus a plătit 
un preţ pentru ei şi Îi aparţin. Sunt proprietatea Lui; iar dacă ei 
nu-l dau ascultare Celui care Şi-a dat viaţa pentru ei, ci îşi consacră 
timpul, energia şi talentul în slujba lui Satana, îşi vor lua răsplata, 

care este moartea. Slava nemuritoare şi viaţa veşnică sunt răsplata 
pe care Răscumpărătorul nostru o oferă celor care vor dori să-l dea 
ascultare. El a făcut cu putinţă ca ei să-şi desăvârşească un caracter 
creştin prin Numele Său şi să obţină biruinţa pentru ei înşişi aşa cum 
a biruit El pentru ei. Apostolul le-a dat un exemplu prin propria lui 
viaţă, arătându-le cum pot birui. „Plata păcatului este moartea; dar 
darul fără plată al lui Dumnezeu este viaţa veşnică în Isus Hristos, 
Domnul nostru.“ 

Pretenţiile lui Dumnezeu se răsfrâng în mod egal asupra tuturor. 
Cei care aleg să ia în seamă mântuirea cea mare ce le-a fost dată fără 
plată, care aleg să slujească propriilor persoane şi rămân duşmani 
ai lui Dumnezeu, duşmani ai Răscumpărătorului care S-a jertfit pe 
Sine, îşi iau sigur răsplata. Ei seamănă în firea pământească şi din 
firea pământească vor culege stricăciune. 

Cei care s-au îmbrăcat în Hristos prin botez, arătând prin acest 
act despărţirea lor de lume şi că au făcut legământ să umble prin 
înnoirea vieţii, nu trebuie să-şi aducă idoli în inimi. Cei care s-au 
bucurat odată de dovada iertării păcatelor, care au gustat din iubirea 
Mântuitorului şi care apoi se alătură iarăşi duşmanilor lui Hristos, 
respingând neprihănirea desăvârşită pe care le-o oferă Isus şi alegând 
căile pe care El le-a osândit, vor fi judecaţi cu mai mare severitate 
decât păgânii care n-au avut niciodată lumina şi care nu L-au cunos- 
cut niciodată pe Dumnezeu sau Legea Sa. Cei care refuză să urmeze 
lumina pe care le-a dat-o Dumnezeu, alegând distracţiile, deşertăciu- 
nile şi nebuniile lumii şi refuzând să-şi modeleze comportamentul 
după cerinţele drepte şi sfinte ale Legii lui Dumnezeu, sunt vinovaţi 
de cele mai grave păcate în faţa lui Dumnezeu. Vina şi răsplata lor 
va fi proporţională cu lumina şi privilegiile pe care le-au avut. 

Vedem lumea absorbită de propriile ei distracţii. Primele şi cele 
mai înalte griji pe care le au cei mai mulţi, îndeosebi femeile, sunt 
cele legate de etalarea ostentativă. Dragostea de îmbrăcăminte şi 
plăceri spulberă fericirea a mii de oameni. lar unii dintre cei care 
mărturisesc că iubesc şi păzesc poruncile lui Dumnezeu imită ca 
nişte maimuțe, cât de fidel sunt ei în stare, pe cei din această ca- 
tegorie, păstrându-şi însă numele de creştini. Unii tineri sunt atât 
de dornici să iasă în evidenţă prin etalare, încât sunt dispuşi să re- 
nunţe şi la numele de creştin, numai să poată să-şi urmeze dorinţele 
după îmbrăcăminte, de dragul orgoliului şi spre satisfacerea plăcerii. 

Tăgăduirea eului în îmbrăcăminte este o parte a datoriei noastre creş- 
tine. A ne îmbrăca simplu şi a ne abţine de la etalarea bijuteriilor şi 
podoabelor de orice fel, aceasta este în armonie cu credinţa noastră. 
Ne numărăm noi printre aceia care văd nesăbuinţa celor lumești care 
îşi îngăduie extravaganţă în îmbrăcăminte şi de asemenea iubirea de 
distracţii? Dacă este aşa, ar trebui să aparţinem categoriei acelora 
care se feresc de tot ceea ce aprobă acest spirit care pune stăpânire 
pe mintea şi inima celor ce trăiesc numai pentru această lume şi care 
nu se gândesc niciodată şi nu-şi fac o grijă pentru cea viitoare. 

Tineri creştini, am văzut în unii dintre voi o dragoste pentru 
îmbrăcăminte şi etalare ostentativă care mi-a provocat suferinţă. La 
unii care au fost bine educați, care au avut din pruncie privilegii 
religioase şi care s-au îmbrăcat în Hristos prin botez, mărturisind 
astfel că sunt morţi faţă de lume, am văzut o deşertăciune a îmbră- 
cămintei şi o frivolitate în comportare care L-au rănit pe scumpul 
Mântuitor şi au adus ruşine asupra cauzei lui Dumnezeu. Am remar- 
cat cu durere starea de declin religios şi dispoziţia voastră de a vă 
ornamenta şi împodobi vestimentația. Unii au avut marea nenorocire 
de a intra în posesia unor lănţişoare sau ace de cravată confecţio- 
nate din aur sau a ambelor articole şi au dat dovadă de prost gust, 
etalându-le, scoţându-le în evidenţă pentru a atrage atenţia. Nu pot 
decât să-i compar pe aceşti indivizi cu păunul cel orgolios, care îşi 
expune penele superbe pentru a stârni admiraţia. Este tot ceea ce 
are această pasăre pentru a atrage admiraţia; căci vocea şi forma sa 
numai atrăgătoare nu sunt. 

Cei tineri se pot strădui să caute asiduu podoaba unui duh blând 
şi liniştit, o bijuterie nepreţuită care poate fi purtată cu o graţie 
cerească. Această podoabă îi va atrage pe mulţi din această lume 
şi va fi considerată foarte valoroasă de către îngerii cereşti şi, mai 
presus de toţi, de către Tatăl nostru ceresc şi îi va pregăti pe cei ce o 
poartă să fie oaspeţi bineveniţi în curțile cereşti. 

Tinerii au înzestrări care, cultivate cum se cuvine, îi vor face 
demni de aproape orice poziţie de încredere. Dacă şi-ar propune ca 
obiectiv obţinerea unei educaţii pentru a-şi exercita şi dezvolta în aşa 
fel puterile pe care li le-a dat Dumnezeu, încât să poată fi folositori 
şi să se dovedească o binecuvântare pentru alţii, mintea lor nu ar 
ajunge să coboare la un standard inferior. Ei ar arăta profunzime a 
cugetării şi statornicie a principiilor, şi-ar face simțită influenţa şi ar 

impune respect. Ar putea avea o influenţă înălțătoare asupra altora, 
care ar călăuzi sufletele să vadă şi să recunoască puterea pe care 
o are o viaţă creştină raţională. Cei care se îngrijesc mai mult de 
împodobirea propriilor lor persoane pentru etalare decât de educarea 
minţii ŞI folosirea puterilor lor ca să obţină cel mai înalt folos, pentru 
a-L putea slăvi pe Dumnezeu, nu-şi dau seama de răspunderea pe 
care o au faţă de El. Ei vor avea tendinţa de a fi superficiali în tot 
ceea ce întreprind, îşi vor îngusta capacitatea de a fi folositori şi îşi 
vor pipernici intelectul. 

Inima îmi este profund îndurerată pentru taţii şi mamele acestor 
tineri, Cât şi pentru copiii lor. A existat o lipsă în educarea acestor 
copii, lucru care aduce o grea răspundere asupra cuiva. Părinţii care 
şi-au cocoloşit şi răsfăţat copiii, în loc să le pună cu înţelepciune 
restricţii din principiu, pot vedea caracterele pe care le-au format. 
Aşa cum a fost educaţia, aşa vor fi şi tendinţele caracterului. 


Credinciosul Avraam 


Mintea mea se întoarce la credinciosul Avraam, care, în supunere 
faţă de porunca divină ce i-a fost dată într-o viziune de noapte la 
Beer-Şeba, porneşte la drum însoţit de Isaac. Vede în faţa sa muntele 
pe care Dumnezeu îi spusese că i-l va indica drept locul hotărât 
unde trebuia să aducă jertfa. Ia lemnele de pe umerii slujitorului său 
şi le pune asupra lui Isaac, cel care urma să fie jertfit. Îşi încinge 
sufletul cu hotărâre şi asprime agonizantă, gata pentru lucrarea pe 
care Dumnezeu i-a cerut s-o înfăptuiască. Cu inima sfâşiată şi cu 
mâna tremurând ia foc, în timp ce Isaac întreabă: „Tată, iată focul 
şi lemnele, dar unde este jertfa?“ Însă, ah, Avraam nu-i poate spune 
acum! Tatăl şi fiul zideau altarul şi vine momentul îngrozitor ca 
Avraam să-i spună lui Isaac ceea ce i-a chinuit sufletul toată călătoria, 
cât a fost de lungă, că Isaac însuşi este victima. Isaac nu este un 
băieţel; este un tânăr în toată puterea cuvântului. Putea să refuze să se 
supună intenţiei pe care o avea tatăl său, dacă ar fi vrut. Nu-şi acuză 
tatăl de nebunie şi nici măcar nu caută să-l facă să se răzgândească. 
Se supune. El crede în dragostea tatălui său şi că acesta nu ar aduce 
jertfa îngrozitoare a singurului său fiu dacă nu i-ar fi spus Dumnezeu 
s-o facă. Isaac este legat de mâinile tremurătoare şi iubitoare ale 
tatălui său, plin de compătimire, pentru că Dumnezeu a spus aşa. 

Fiul se supune jertfirii, căci el crede în integritatea tatălui său. Însă 
când totul este gata, când credinţa tatălui şi supunerea fiului sunt 
pe deplin probate, îngerul lui Dumnezeu opreşte mâna ridicată a lui 
Avraam, care este pe punctul să-şi înjunghie fiul, şi îi spune că este 
de ajuns. „Ştiu acum că te temi de Dumnezeu, întrucât n-ai cruțat pe 
fiul tău, pe singurul tău fiu, pentru Mine“. 

Această faptă de credinţă a lui Avraam este raportată pentru 
folosul nostru. Ea ne învaţă marea lecţie a încrederii în cerinţele lui 
Dumnezeu, oricât de aprige şi dureroase ar putea fi; şi îi învaţă pe 
copii supunerea desăvârşită faţă de părinţii lor şi faţă de Dumnezeu. 
Prin ascultarea lui Avraam, suntem învăţaţi că nu avem nimic prea 
scump pentru a-l da lui Dumnezeu. 

Isaac a fost o reprezentare a Fiului lui Dumnezeu, care a fost adus 
ca jertfă pentru păcatele lumii. Dumnezeu a vrut să-i întipărească lui 
Avraam Evanghelia mântuirii pentru om. Pentru a realiza acest lucru 
şi a face ca adevărul să devină ceva real pentru el şi de asemenea 
pentru a-i testa credinţa, El i-a cerut să-l înjunghie pe scumpul său 
Isaac. Toată suferinţa şi agonia pe care le-a îndurat Avraam în acea 
întunecată şi înfricoşătoare încercare au avut drept scop ca întelege- 
rea lui să fie profund impresionată de planul de răscumpărare pentru 
omul căzut. El a fost determinat să înţeleagă prin propria lui expe- 
rienţă cât de mare era tăgăduirea de sine a Veşnicului Dumnezeu 
prin actul de a-Şi da propriul Fiu la moarte pentru salvarea omului 
de la ruină sigură. Pentru Avraam, nici o tortură psihică nu o putea 
egala pe aceea pe care a îndurat-o, supunându-se poruncii divine de 
a-şi sacrifica fiul. 

Dumnezeu Şi-a sortit Fiul la o viaţă de umilinţă, tăgăduire de 
sine, sărăcie, trudă, ruşine şi moarte agonizantă prin răstignire. Însă 
atunci nu a fost nici un înger care să poarte fericita solie: „De-ajuns; 
nu este nevoie să mori, preaiubitul Meu Fiu.“ Legiuni de îngeri 
aşteptau întristaţi, sperând că, aşa cum a fost şi în cazul lui Isaac, 
în ultimul moment Dumnezeu va împiedica moartea Sa ruşinoasă. 
Însă îngerilor nu li s-a îngăduit să ducă un asemenea mesaj Fiului 
drag al lui Dumnezeu. Umilirea din sala de judecată şi pe drumul 
Calvarului a continuat. A fost batjocorit, luat în râs şi scuipat. El 
a îndurat batjocura, insultele şi sarcasmul celor care-L urau, până 
când, pe cruce, Şi-a plecat capul şi a murit. 

Ne putea Dumnezeu da vreo dovadă mai mare a iubirii Sale decât 
lăsând astfel ca Fiul Său să treacă prin această scenă a suferinţei? Şi, 
după cum darul lui Dumnezeu către om a fost fără plată, dragostea 
Sa infinită, tot astfel pretenţiile Sale asupra încrederii şi supunerii 
noastre, asupra întregii inimi Şi a tezaurului afecțiunii noastre sunt 
infinite. El cere tot ceea ce omului îi este cu putinţă să dea. Supunerea 
noastră trebuie să fie proporțională cu darul lui Dumnezeu; trebuie 
să fie deplină şi să nu lase de dorit în nimic. Îi suntem cu toţii datori 
lui Dumnezeu. El are pretenţii asupra noastră, pe care nu le putem 
satisface fără a ne da pe noi înşine ca jertfă deplină şi de bună voie. 
Pretinde supunere promptă şi fără rezerve şi nu va accepta nimic mai 
puţin decât acest lucru. Avem acum ocazia de a dobândi dragostea şi 
bunăvoința lui Dumnezeu. Acest an poate fi ultimul din viaţa unora 
care citesc aceste rânduri. Există cineva dintre tinerii care citesc 
acest apel care ar alege mai degrabă plăcerile lumii decât acea pace 
pe care o dă Hristos cercetătorului sincer şi împlinitorului voios al 
voinţei Lui? 

Dumnezeu cântăreşte caracterele, comportamentul şi motivațiile 
noastre cu cumpăna Sanctuarului. Va fi un lucru înfricoşător să fii 
declarat prea uşor în iubire şi supunere de către Răscumpărătorul 
nostru, care a murit pe cruce pentru a atrage inima noastră la El. 
Dumnezeu a revărsat asupra noastră daruri mari şi preţioase. El 
ne-a dat lumină şi cunoaşterea voinţei Sale, astfel încât să nu fim 
nevoiţi să greşim sau să umblăm în întuneric. Faptul de a fi cântărit 
în cumpănă şi a fi găsit uşor în ziua răsplătirii finale va fi un lucru 
înfricoşător, în urma unei greşeli îngrozitoare care nu va putea fi 
îndreptată niciodată. Tineri prieteni, vor fi căutate în van numele 
voastre în cartea lui Dumnezeu? 

Dumnezeu v-a dat de făcut o lucrare pentru El care vă va trans- 
forma în împreună lucrători cu El. Pretutindeni în jurul vostru există 
suflete de salvat. Sunt cei pe care îi puteţi încuraja şi binecuvânta 
prin eforturile voastre susţinute. Puteţi întoarce suflete de la păcat 
la neprihănire. Când vă daţi seama de faptul că aveţi de dat soco- 
teală lui Dumnezeu, veţi simţi nevoia credincioşiei în rugăciune şi 
în vegherea împotriva ispitelor lui Satana. Dacă sunteţi cu adevărat 
creştini, veţi simţi mai degrabă nevoia de a deplânge întunecimea 
morală din lume decât de a vă complace în frivolitate şi orgoliu pen- 
tru îmbrăcăminte. Veţi fi printre cei care suspină şi plâng din pricina 

urâciunilor care se înfăptuiesc în ţară. Veţi ţine piept ispitelor lui 
Satana, acelea de a vă îngădui deşertăciunea, gătelile şi podoabele 
în scopul etalării. Mintea care poate fi satisfăcută cu aceste lucruri 
frivole cu preţul neglijării înaltelor responsabilităţi este îngustată, 
iar intelectul se piperniceşte. 

Tinerii din zilele noastre pot fi împreună lucrători cu Hristos dacă 
vor şi, lucrând, credinţa li se va întări, iar cunoştinţa în ce priveşte 
voinţa divină va spori. Fiecare ţel nobil şi fiecare faptă bună va fi 
înregistrată în cartea vieţii. Îmi doresc să pot trezi tineretul pentru a 
putea vedea şi simţi păcătoşenia faptului de a trăi pentru satisfacerea 
poftelor lor şi de a-şi micşora intelectul cu lucrurile ieftine, deşarte 
ale acestei vieţi. Dacă vor binevoi să-şi înalțe gândurile şi cuvintele 
deasupra atracţiilor frivole ale aceste lumi şi să-şi propună ca ţel 
slăvirea lui Dumnezeu, atunci pacea Sa, care întrece orice pricepere, 
va fi a lor. 


Umilinţa lui Hristos 


Nu a umblat Exemplul nostru pentru noi pe cărarea grea a tă- 
găduirii şi jertfirii de sine şi a umilinţei pentru a ne salva? El a 
întâmpinat dificultăţi, a trecut prin dezamăgiri şi a răbdat batjocura 
şi suferinţa în lucrarea Sa de a ne mântui. Şi noi să refuzăm să 
mergem pe cărarea deschisă de Împăratul slavei? Să ne plângem de 
greutăţi şi încercări întâmpinate în lucrarea de a birui fiecare pentru 
propria persoană, când ne amintim de suferinţele pe care le-a avut 
Răscumpărătorul nostru în pustia ispitei, în grădina Ghetsemani şi 
pe Calvar? A suferit toate acestea pentru a ne arăta calea şi pentru a 
ne aduce ajutorul divin, pe care trebuie să-l primim sau să pierim. 
Dacă tinerii doresc să dobândească viaţa veşnică, să nu se aştepte 
că îşi pot urma propriile înclinații. Premiul îi va costa ceva, chiar 
totul. ÎI pot avea acum pe Isus sau lumea. Dragi tineri, cât de mulţi 
sunt aceia care acceptă să suporte privaţiunile, oboseala, truda şi 
neliniştile pentru a se sluji pe ei înşişi şi a câştiga un anumit lucru 
în această viaţă! Ei nici nu se gândesc să se plângă de greutăţile şi 
dificultăţile pe care le întâlnesc pentru a-şi sluji propriului interes. 
Şi atunci de ce să refuze conflictul, tăgăduirea de sine sau orice 
sacrificiu pentru a obține viaţa veşnică? 

Hristos a venit din curţile slavei în această lume poluată de păcat 
şi S-a umilit, luând asupra-l natura omenească. El S-a identificat 
cu slăbiciunile noastre şi a fost ispitit în toate lucrurile asemenea 
nouă. Hristos Şi-a desăvârşit un caracter drept aici pe pământ, nu 
pentru Sine Însuşi, căci caracterul Său era curat şi fără pată, ci pentru 
omul căzut. El oferă omului caracterul Său, dacă acesta îl acceptă. 
Păcătosului, prin pocăință de păcatele lui, credinţa în Hristos şi 
supunerea faţă de Legea desăvârşită a lui Dumnezeu, i se atribuie 
neprihănirea lui Hristos; aceasta devine neprihănirea lui, iar numele 
său este înregistrat în cartea vieţii Mielului. El devine un copil al lui 
Dumnezeu, un membru al familiei regale. 

Isus a plătit un preţ infinit pentru răscumpărarea lumii, iar neamul 
omenesc a fost dat în mâinile Sale; a devenit proprietatea Sa. El Şi- 
a jertfit onoarea, bogăţiile şi căminul slăvit din curţile regale şi a 
devenit fiul lui Iosif şi al Mariei. Iosif era unul dintre cei mai umili 
lucrători cu ziua. Isus, de asemenea, muncea; El a dus o viaţă de 
trudă şi greutăţi. Când Şi-a început lucrarea, după botezul Său, El 
a îndurat un post agonizant de aproape şase săptămâni. Nu doar 
durerile sfâşietoare ale foamei Îi făceau suferinţele nespus de mari, 
ci şi vina păcatelor lumii, care apăsau atât de tare asupra Lui. EI, 
care nu a cunoscut păcatul, a fost făcut păcat pentru noi. Având 
această oribilă greutate a vinei asupra Sa, datorată păcatelor noastre, 
El a trecut cu bine îngrozitorul test al înfrânării poftei, al iubirii de 
lume şi al gloriei obţinute uşor, precum şi cel al orgoliului etalării 
ostentative, care duce la încumetare. Hristos a îndurat aceste trei 
mari ispite de căpetenie şi a biruit în contul omului, împlinind pentru 
acesta un caracter neprihănit, pentru că ştia că omul nu putea face 
aceasta singur. El ştia că în aceste trei puncte avea să asalteze Satana 
neamul omenesc. Diavolul îl biruise pe Adam şi intenţiona să-şi 
continue lucrarea până la ruina completă a omului. Hristos a intrat 
în locul omului pe teritoriul lui Satana pentru a-l birui, întrucât a 
văzut că omul nu poate birui pentru el însuşi. Hristos a pregătit calea 
pentru răscumpărarea omului prin propria Sa viaţă de suferinţă, de 
tăgăduire şi sacrificiu de sine, prin umilinţa şi, în final, moartea Sa. 
Hristos a adus omului ajutor, pentru ca acesta, urmând exemplul Lui, 
să poată birui pentru el însuşi,aşa cum Hristos a biruit pentru el. 

„Nu ştiţi că trupul vostru este Templul Duhului Sfânt, care lo- 
cuieşte în voi şi pe care L-aţi primit de la Dumnezeu? Şi că voi nu 

sunteţi ai voştri? Căci aţi fost cumpăraţi cu un preţ. Proslăviţi dar 
pe Dumnezeu în trupul şi în duhul vostru, care sunt ale lui Dumne- 
zeu.“ „Nu ştiţi că voi sunteţi Templul lui Dumnezeu şi că Duhul lui 
Dumnezeu locuieşte în voi? Dacă nimiceşte cineva templul lui Dum- 
nezeu, pe acela îl va nimici Dumnezeu; căci templul lui Dumnezeu 
este sfânt şi aşa sunteţi şi voi“. „Nu vă înjugaţi la un jug nepotrivit 
cu cei necredincioşi. Căci ce legătură este între neprihănire şi fă- 
rădelege? Sau cum poate sta împreună lumina cu întunericul? Ce 
înţelegere poate fi între Hristos şi Belial? Sau ce legătură are cel cre- 
dincios cu cel necredincios? Cum se împacă Templul lui Dumnezeu 
cu idolii? Căci noi suntem Templul Dumnezeului celui viu, cum a 
zis Dumnezeu: «Eu voi locui şi voi umbla în mijlocul lor; Eu voi 
fi Dumnezeul lor şi ei vor fi poporul Meu». De aceea: «Ieşiţi din 
mijlocul lor şi despărțiţi-vă de ei», zice Domnul; «nu vă atingeţi de 
ce este necurat şi vă voi primi. Eu vă voi fi Tată şi voi Îmi veţi fi fii 
şi fiice, zice Domnul cel Atotputernic».“ 

Cu câtă îndurare şi blândeţe se poartă Tatăl nostru ceresc cu 
copiii Săi! El îi păzeşte de o mie de pericole nevăzute pentru ei şi îi 
apără de şireteniile ingenioase ale lui Satana, pentru a nu fi nimiciţi. 
Pentru că nu putem observa grija protectoare a lui Dumnezeu prin 
îngerii Săi cu vederea noastră slabă, noi nu încercăm să contemplăm 
şi să apreciem interesul arătat prin atenţia necurmată pe care o are 
milostivul şi binevoitorul Creator faţă de lucrarea mâinilor Sale şi nu 
suntem recunoscători pentru mulţimea îndurărilor pe care le revarsă 
zilnic asupra noastră. 

Cei tineri nu realizează la cât de multe primejdii sunt expuşi 
zilnic. Nu le vor putea cunoaşte niciodată deplin pe toate; dacă 
însă vor fi atenţi şi se vor ruga, Dumnezeu va menţine sensibilitatea 
conştiinţelor lor şi ne va ţine simţurile treze, pentru a putea sesiza 
lucrările vrăjmaşului şi a fi întăriţi împotriva atacurilor lui. Însă mulţi 
tineri şi-au urmat atâta timp propriile înclinații, încât „datorie“ este 
pentru ei un cuvânt fără sens. Ei nu-şi dau seama de datoriile înalte 
şi sfinte pe care le-ar putea avea de împlinit pentru folosul altora şi 
pentru slava lui Dumnezeu; şi neglijează total îndeplinirea lor. 

Dacă ar putea tinerii să se trezească şi să simtă că într-adevăr au 
nevoie de tărie de la Dumnezeu pentru a rezista ispitelor lui Satana, 
atunci ar câştiga biruinţe preţioase şi ar obține o experienţă valo- 
roasă în lupta creştină. Cât de puţini tineri se gândesc la îndemnul 

inspiratului apostol Petru: „Fiţi treji şi vegheaţi. Pentru că potrivni- 
cul vostru, diavolul, dă târcoale ca un leu care răcneşte şi caută pe 
cine să înghită. Împotriviţi-vă lui tari în credinţă“! În viziunea care 
i-a fost dată, loan a văzut puterea lui Satana asupra oamenilor şi a 
exclamat: „Vai de voi, pământ şi mare! Căci diavolul s-a coborât la 
voi cuprins de o mânie mare, fiindcă ştie că are puţină vreme.“ 

Vegherea neîntreruptă şi rugăciunea umilă reprezintă unica si- 
guranţă pentru cei tineri. Să nu-şi facă iluzii că pot fi creştini fără 
acestea. Satana îşi ascunde ispitele şi tertipurile sub un veşmânt de 
lumină, ca atunci când s-a apropiat de Hristos în pustie. Avea atunci 
înfăţişarea îngerilor cereşti. Vrăjmaşul sufletelor se va apropia de 
noi în chip de oaspete ceresc; iar apostolul ne recomandă să fim 
treji şi să veghem, căci numai aşa putem fi în siguranţă. Tinerii care 
îşi îngăduie nepăsarea şi frivolitatea şi care neglijează îndatoririle 
creştine cad mereu în ispitele vrăjmaşului, în loc să biruie aşa cum a 
biruit Hristos. 

Pentru sufletul consacrat pe deplin, a-l sluji lui Hristos nu este o 
corvoadă. Supunerea faţă de Mântuitorul nostru nu ne răpeşte din 
fericirea şi adevărata plăcere a acestei vieţi, ci are o putere de a 
ne înălța şi rafina caracterele. Studiul zilnic al preţioaselor cuvinte 
ale vieţii, pe care le găsim în Biblie întăreşte intelectul şi oferă o 
cunoaştere a marilor şi slăvitelor lucrări ale lui Dumnezeu în natură. 
Prin studiul Scripturilor, obţinem o cunoaştere corectă a modului 
în care să trăim pentru a ne bucura în cea mai mare măsură de o 
fericire desăvârşită. Cel ce studiază Biblia este de asemenea înarmat 
cu argumente din Scriptură, încât să poată veni în întâmpinarea 
îndoielilor necredincioşilor şi să le îndepărteze prin lumina clară a 
adevărului. Cei care au cercetat Scripturile pot fi întotdeauna întăriţi 
împotriva ispitelor lui Satana: ei pot fi pregătiţi pe deplin pentru 
orice faptă bună fiind gata să răspundă oricui le cere socoteală de 
nădejdea care este în ei. 

Prea adesea se lasă asupra minţii impresia că religia degradează 
şi că este un act de bunăvoință din partea păcătoşilor dacă acceptă 
standardul biblic ca regulă de viaţă. Ei cred că cerinţele ei sunt 
grosolane, că, acceptându-le, trebuie să renunţe la toate gusturile lor 
— şi la bucuria pe care le-o dă — pentru ceea ce este frumos şi că 
trebuie să primească în schimb umilinţa şi degradarea. Satana nu 
încătuşează niciodată mintea cu o amăgire mai mare decât aceasta. 

Religia curată a lui Isus cere de la cei care o îmbrăţişează simplitatea 
frumuseţii naturale şi strălucirea rafinamentului natural şi a purității 
elevate mai degrabă decât artificialul şi falsul. 

În timp ce religia curată este considerată exigentă datorită cerin- 
telor ei mai cu seamă de către cei tineri, ea este comparată nefavora- 
bil cu strălucirea falsă şi amăgitoare a lumii, iar exigenţele Bibliei 
sunt privite ca nişte teste umilitoare de tăgăduire de sine, care le 
răpesc bucuria vieţii. Însă, dacă urmaşii declaraţi ai lui Hristos ar 
fi împlinit în vieţile lor principiile religiei curate, religia lui Hristos 
ar fi primită de mai multe minţi rafinate. Religia biblică nu are în 
ea nimic care să deranjeze simţămintele cele mai delicate. Ea este, 
prin toate preceptele şi cerinţele ei, la fel de curată ca şi caracterul 
lui Dumnezeu şi la fel de înălţată ca tronul Său. 

Răscumpărătorul lumii ne-a avertizat împotriva mândriei vieţii, 
nu împotriva graţiei şi frumuseţii ei natale. El a îndreptat atenţia 
asupra frumuseţii strălucitoare a florilor câmpului şi asupra nufărului, 
care se odihneşte în puritatea lui desăvârşită în sânul iazului, şi a 
spus: „Uitaţi-vă cu atenţie cum cresc crinii de pe câmp: ei nici nu 
torc, nici nu ţes; totuşi vă spun că nici chiar Solomon, în toată slava 
lui, nu s-a îmbrăcat ca unul dintre aceştia.“ Aici El arată că, deşi 
unele persoane pot manifesta multă grijă şi pot trudi din greu pentru 
a se transforma în obiect de admiraţie prin podoabe exterioare, toate 
ornamentele lor artificiale, pe care pun un preţ atât de mare, nu se 
pot compara cu frumuseţea naturală a florilor simple de pe câmp. 
Chiar aceste flori simple, purtând podoaba dată de Dumnezeu, vor 
întrece în frumuseţe veşmintele splendide ale lui Solomon. „Nici 
chiar Solomon, în toată slava lui, nu s-a îmbrăcat ca unul dintre 
aceştia.“ 

Iată o lecţie importantă pentru fiecare urmaş al lui Hristos. Răs- 
cumpărătorul lumii vorbeşte tineretului. Vreţi voi să daţi ascultare 
cuvintelor Sale care cuprind învățături cereşti? El pune înaintea voas- 
tră teme pentru meditaţie care vor înălța, înnobila, curăţi şi rafina, dar 
care niciodată nu vor degrada sau pipernici intelectul. Vocea Sa vi se 
adresează: „Voi sunteţi lumina lumii. O cetate aşezată pe un munte 
nu poate să rămână ascunsă.“ „Tot aşa să lumineze şi lumina voastră 
înaintea oamenilor, ca ei să vadă faptele voastre bune şi să slăvească 
pe Tatăl vostru care este în ceruri.“ Dacă lumina lui Dumnezeu este 
în voi, va lumina şi pe alţii. Ea nu poate fi ascunsă vreodată. 

Dragi tineri, dispoziţia pe care o aveţi de a vă îmbrăca după 
modă şi de a purta dantelă, aur şi podoabe pentru a vă etala nu va 
recomanda altora religia voastră sau adevărul pe care-l mărturisiţi. 
Oamenii cu percepţie fină vor privi încercările voastre de a vă înfru- 
museţa exteriorul ca o dovadă a unor minţi slabe şi inimi vanitoase. 
Recomandarea pentru surorile mele tinere este aceasta: rochii sim- 
ple, nesofisticate şi nepretenţioase. Nu există nici un mod mai bun 
de a face ca lumina voastră să-i lumineze pe alţii, decât acela al 
simplităţii cu care vă îmbrăcaţi şi vă purtaţi. Puteţi arăta tuturor 
că, prin comparaţie cu lucrurile veşnice, estimaţi corect valoarea 
lucrurilor din viaţa aceasta. 

Acum aveţi ocazia de aur pentru a vă forma caractere curate şi 
sfinte pentru cer. Nu vă puteţi permite să petreceţi aceste momente 
preţioase gătindu-vă, ondulându-vă părul şi înfrumuseţându-vă ex- 
teriorul în defavoarea împodobirii interioare. „Podoaba voastră să 
nu fie podoaba de afară, care stă în împletitura părului, în purtarea 
de scule de aur sau în îmbrăcarea hainelor, ci să fie omul ascuns al 
inimii, în curăția nepieritoare a unui duh blând şi liniştit, care este 
de mare preţ înaintea lui Dumnezeu.“ 

Dumnezeu, care a creat frumoase şi încântătoare toate lucrurile 
asupra cărora ne oprim privirile, este un iubitor de frumos şi vă arată 
ce înseamnă pentru El adevărata frumuseţe. Podoaba unui duh blând 
şi liniştit este pentru El de mare preţ. Deci, să nu căutăm cu stăruinţă 
să dobândim ceea ce Dumnezeu consideră ca fiind mai valoros decât 
îmbrăcămintea costisitoare, decât perlele sau aurul? Împodobirea 
lăuntrică, blândeţea, un duh în perfectă armonie cu îngerii cereşti, 
acestea nu vor lua din adevărata demnitate a caracterului şi nu ne 
vor face mai puţin plăcuţi aici, în această lume. 

Religia curată îl înnobilează pe cel ce a îmbrăţişat-o. La creştinul 
adevărat veţi descoperi întotdeauna un marcant spirit de voioşie, o 
încredere sfântă, fericită în Dumnezeu, o supunere faţă de providenţa 
Sa, lucruri care înviorează sufletul. Pentru creştin, iubirea şi bunăvo- 
inţa lui Dumnezeu pot fi văzute în fiecare cadou mărinimos pe care-l 
primeşte. Frumuseţile din natură constituie o temă de meditaţie. Stu- 
diind minunăţia naturală care ne înconjoară, mintea este purtată prin 
mijlocirea naturii către Autorul a tot ceea ce este încântător. Toate 
lucrările lui Dumnezeu vorbesc simţurilor noastre, preamărindu-l 
puterea, înălţându-l înţelepciunea. Fiecare lucru creat are în sine un 

farmec care stârneşte interesul copilului lui Dumnezeu şi îi cultivă 
gustul de a privi aceste dovezi preţioase ale iubirii lui Dumnezeu ca 
fiind deasupra lucrării ieşite prin îndemânarea omului. 

Prin cuvinte de entuziasm fervent, profetul Îl preamăreşte pe 
Dumnezeu în lucrurile Sale create: „Când privesc cerurile — lucra- 
rea mâinilor Tale — luna şi stelele pe care le-ai făcut Tu, îmi zic: 
«Ce este omul, ca să Te gândești la el? Şi fiul omului, ca să-l bagi în 
seamă?»... Doamne, Dumnezeul nostru, cât de minunat este Numele 
Tău pe tot pământul! Voi lăuda pe Dumnezeu din toată inima mea, 
vol istorisi toate minunile Lui“. 

Absența religiei este cea care face ca drumul atât de multor 
mărturisitori ai religiei să fie întunecat. Există oameni care pot trece 
drept creştini, dar care sunt nevrednici de acest nume. Ei nu au 
caractere creştine. Când calitatea lor de creştini este pusă la probă, 
falsitatea ei este mai mult decât evidentă. Adevărata religie se vede 
în comportamentul de zi cu zi. Viaţa creştinului este caracterizată 
prin lucrarea sinceră, altruistă de a face bine celorlalţi şi de a-L 
slăvi pe Dumnezeu. Cărarea ei nu este întunecată şi posomorâtă. Un 
scriitor inspirat a spus: „Dar cărarea celor neprihăniţi este ca lumina 
strălucitoare, a cărei strălucire merge mereu crescând până la miezul 
zilei. Calea celor răi este ca întunericul gros: ei nu văd de ce se vor 
poticni“. 

Şi să ducă cei tineri o viaţă deşartă şi nepăsătoare, ocupându- 
se cu moda şi frivolitatea, înjosindu-şi intelectul cu grija de a fi 
bine îmbrăcaţi şi risipindu-şi timpul în plăceri senzuale? Când toți 
sunt nepregătiţi, Dumnezeu le-ar putea spune: „În noaptea aceasta, 
nebunia voastră va înceta“. El poate îngădui ca asupra celor care nu 
au adus deloc roade spre slava Sa să vină o boală mortală. Faţă în 
faţă cu realităţile veşniciei, s-ar putea să îşi dea seama de valoarea 
timpului şi vieţii pe care le-au pierdut. Atunci s-ar putea să-şi dea 
seama de valoarea sufletului. Ei văd că nu L-au slăvit pe Dumnezeu, 
luminând calea către cer pentru alţii. Ei au vieţuit pentru a glorifica 
eul. Şi, torturați de dureri şi chin sufletesc, nu pot înţelege clar 
lucrurile veşnice. S-ar putea să-şi revadă viaţa şi, în remuşcarea care- 
i cuprinde, să strige: „N-am făcut nimic pentru Isus, care a făcut 
totul pentru mine. Viaţa mea a fost un eşec îngrozitor“. 

Dragi tineri, când vă rugaţi să nu fiţi duşi în ispită, amintiţi-vă că 
lucrarea voastră nu se sfârşeşte o dată cu rugăciunea. Apoi trebuie 


[379] 


366 Mărturii pentru comunitate vol.3 


să răspundeţi cât mai mult cu putinţă propriei voastre rugăciuni, 
rezistând şi lăsându-L pe Isus să facă pentru voi ceea ce nu puteţi face 
singuri. Nu puteţi fi atât de bine stăpâniţi în vorbire şi comportament 
încât să nu-l provocaţi pe vrăjmaş să vă ispitească. Mulţi dintre tinerii 
noştri, prin nesocotirea din neglijenţă a mustrărilor şi avertizărilor ce 
le-au fost date, deschid larg uşa înaintea lui Satana. Având Cuvântul 
lui Dumnezeu drept călăuză şi pe Isus ca Învățător ceresc, nu trebuie 
să rămânem neştiutori în ce priveşte cerinţele Sale sau vicleniile 
lui Satana şi să fim biruiţi de ispitele lui. Nu va fi deloc o sarcină 
neplăcută să ne supunem voinţei lui Dumnezeu, când acceptăm fără 
rezerve să fim conduşi de Duhul Său. 

Acum este timpul să lucrăm. Dacă suntem copii ai lui Dumnezeu, 
atâta vreme cât vom trăi în această lume, ne va da o lucrare de făcut. 
Nu putem spune niciodată că nu avem nimic de făcut, atâta vreme 
cât rămâne o lucrare neterminată. Îmi doresc ca toți tinerii să vadă, 
aşa cum am văzut eu, lucrarea pe care o pot face şi că Dumnezeu îi 
va considera răspunzători pentru neglijarea ei. Cea mai mare lucrare 
realizată vreodată în lume a fost înfăptuită de Acela care a fost un om 
la durerii şi obişnuit cu suferinţa. O persoană cu o minte uşuratică 
nu va împlini niciodată binele. 

Slăbiciunea spirituală a multor tineri şi tinere din acest veac este 
deplorabilă, pentru că ei ar putea fi puternici agenţi ai binelui dacă 
ar fi consacraţi lui Dumnezeu. Deplâng mult lipsa de statornicie a 
acelor tineri. Este un lucru pe care toţi ar trebui să-l privim ca fiind 
jalnic. Pare să fie o lipsă a puterii de a face bine, o lipsă a efortului 
sincer de a asculta chemările datoriei, nu pe cele ale înclinațiilor. Unii 
par să nu aibă decât puţină tărie de a se împotrivi ispitei. Motivul 
pentru care ei sunt ca nişte pitici în lucrurile spirituale este că nu 
se întăresc spiritual prin exerciţiu. Stau nemişcaţi, când ar trebui să 
meargă înainte. Fiecare pas în viaţa de credinţă şi datorie este un 
pas către cer. Îmi doresc mult să aud despre o reformă, în multe 
privinţe, aşa cum tinerii n-au mai făcut niciodată până acum. Fiecare 
perspectivă atrăgătoare pe care o poate inventa Satana este împinsă 
spre ei, pentru a-i face indiferenți şi nepăsători în ce priveşte lucrurile 
veşnice. Sfatul meu este ca tinerii să facă eforturi deosebite pentru a 
se ajuta unul pe altul să trăiască în credincioşie faţă de legămintele 
pe care le-au făcut prin botez şi să se angajeze solemn înaintea 

lui Dumnezeu că îşi vor retrage dragostea pe care o au faţă de 
îmbrăcăminte şi ostentaţie. 

Aş vrea să le reamintesc tinerilor care îşi împodobesc propriile 
persoane şi poartă pene la pălărie că, din cauza păcatelor lor, capul 
Mântuitorului a purtat ruşinoasa coroană de spini. Când petreceţi 
timp preţios aranjându-vă îmbrăcămintea, amintiţi-vă că Împăratul 
slavei a purtat o cămaşă simplă, care n-avea nici o cusătură. Voi, 
care vă osteniţi să vă împodobiţi, vă rog să ţineţi minte că Isus era 
adesea obosit din cauza muncii neîncetate, a tăgăduirii şi jertfirii 
de sine pentru a-i binecuvânta pe cei aflaţi în suferinţă şi în nevoie. 
El a petrecut în rugăciune nopţi întregi pe munţii singuratici nu din 
pricina slăbiciunilor şi nevoilor Sale, ci pentru că a văzut şi a simţit 
slăbiciunea firilor voastre de a se împotrivi ispitelor vrăjmaşului 
chiar în acele puncte în care sunteţi acum biruiţi. El a ştiut că veţi fi 
indiferenți faţă de primejdii şi că nu veţi simţi nevoia rugăciunii. În 
contul nostru, Şi-a revărsat rugăciunile către Tatăl Său, cu strigăte 
puternice şi lacrimi. Acele lacrimi au fost vărsate şi chipul Mântui- 
torului a fost umbrit de tristeţe şi suferinţă mai mult decât oricare 
dintre fiii oamenilor, pentru a ne salva pe noi chiar de mândria şi 
iubirea de plăceri şi deşertăciunea în care trăim acum şi care alungă 
din suflet iubirea lui Isus. 

Tineri prieteni, vă veţi ridica şi vă veţi scutura de această înfrico- 
şătoare indiferenţă şi adormire care v-au făcut asemenea lumii? Veţi 
lua voi aminte la glasul avertizării, care vă spune că nimicirea stă în 
calea celor care sunt relaxaţi în acest ceas de primejdie? Biete suflete 
frivole, răbdarea lui Dumnezeu nu vă va aştepta la nesfârşit. Cel care 
ține în mâini destinele noastre nu Se va lăsa tratat mereu cu uşurătate. 
Isus ne declară că acesta este un păcat mai mare decât acela care a 
adus nimicirea Sodomei şi a Gomorei. Este păcatul acelora care au 
marea lumină a adevărului în aceste zile şi care nu sunt mişcaţi spre 
pocăință. Este păcatul de a respinge lumina celei mai solemne solii 
de milă date lumii. Este păcatul celor care ÎL văd pe Isus în pustia 
ispitei, aplecat şi apăsat de agonia morţii din pricina păcatelor lumii, 
şi care totuşi nu sunt mişcaţi spre pocăință deplină. A postit aproape 
şase săptămâni pentru a birui, în contul oamenilor, îngăduinţa poftei 
şi deşertăciunii şi dorinţa de etalare şi cinstire lumească. El le-a 
arătat cum pot birui singuri după modelul biruinţei Sale; însă nu este 
plăcut pentru firile lor să suporte conflictul şi batjocura, luarea în râs 

şi ruşinea, toate de dragul Lui. Nu le este pe plac tăgăduirea de sine 
şi nici să caute mereu să facă bine altora. Nu este plăcut să biruie 
cum a biruit Hristos, aşa că întorc spatele modelului ce le-a fost dat 
spre copiere şi refuză să imite exemplul pe care Mântuitorul a venit 
din curţile cereşti să li-l lase. 

Va fi mai uşor pentru Sodoma şi Gomora în ziua judecății decât 
pentru aceia care au avut privilegiile şi marea lumină care străluceşte 
în zilele noastre, dar care au neglijat să urmeze lumina şi să-şi predea 

[351] pe deplin inimile lui Dumnezeu. 

Misiunea bisericii lui Hristos este aceea de a-i salva pe păcătoşii 
care sunt gata să piară. Este de a face cunoscută dragostea lui Dum- 
nezeu faţă de oameni şi de a-i câştiga la Hristos prin eficienţa acelei 
iubiri. Adevărul pentru acest timp trebuie dus în colţurile întunecate 
ale pământului, iar această lucrare poate începe în cămin. Urmaşii 
lui Hristos nu ar trebui să ducă o viaţă egoistă; ci, plini de Duhul lui 
Hristos, ar trebui să lucreze în armonie cu El. 

Există anumite cauze pentru răceala şi necredinţa de acum. Iubi- 
rea de lume şi grijile vieţii despart sufletul de Dumnezeu. Apa vieţii 
trebuie să fie în noi şi să izvorască, ţâşnind în viaţă veşnică. Trebuie 
să facem în exterior lucrarea pe care Dumnezeu o face înăuntru. 
Dacă acela care este creştin s-ar bucura de lumina vieţii, el ar trebui 
să-şi sporească eforturile de a-i face şi pe alţii să cunoască adevărul. 
Viaţa lui trebuie să fie caracterizată prin străduinţele şi sacrificiile 
de a face bine altora; şi atunci nu se va mai plânge nimeni că nu se 
bucură de viaţă. 

Îngerii sunt angajaţi continuu în lucrarea desfăşurată pentru 
fericirea altora. Aceasta este fericirea lor. Ceea ce inimile egoiste 
ar considera drept slujbă umilitoare, slujirea acelor persoane care 
sunt inferioare în toate privinţele, în caracter şi rang, este lucrarea 
îngerilor curaţi, fără păcat, din curţile împărăteşti ale cerului. Spiritul 
iubirii jertfitoare de sine a lui Hristos este spiritul care domneşte 
pretutindeni în cer şi chiar motivul fericirii de acolo. 

Cei care nu simt vreo plăcere deosebită în faptul de a căuta să 
fie o binecuvântare pentru alţii, lucrând, chiar cu preţul sacrificiului 
pentru a le face bine, nu pot avea spiritul lui Hristos sau al cerului; 
căci ei nu au nici o legătură cu lucrarea îngerilor cereşti şi nu pot 
participa la fericirea acestora. Hristos a spus: „Va fi mai multă 
bucurie în cer pentru un singur păcătos care se pocăieşte, decât pentru 
nouăzeci şi nouă de oameni drepţi care n-au nevoie de pocăință“. 
Dacă bucuria îngerilor este de a-i vedea pe cei păcătoşi pocăindu-se, 
nu va fi şi bucuria păcătoşilor salvaţi prin sângele lui Hristos de a-i 

vedea pe alţii pocăindu-se şi întorcându-se la Hristos prin mijlocirea 
lor? Lucrând în armonie cu Hristos şi cu îngerii sfinţi, vom avea 
experienţa unei bucurii care nu poate fi dobândită în afara acestei 
lucrări. 

Principiul crucii lui Hristos îi aduce pe toţi cei care cred sub 
obligaţia puternică a tăgăduirii de sine, de a da şi altora lumina şi 
de a-şi oferi mijloacele materiale pentru răspândirea luminii. Dacă 
ei sunt în legătură cu cerul, vor fi angajaţi în lucrare în armonie cu 
îngerii. 

Principiul celor lumeşti este de a obţine tot ce sunt în stare din 
lucrurile pieritoare ale acestei vieţi. Dragostea egoistă de câştig este 
principiul călăuzitor în vieţile lor. Însă bucuria cea mai curată nu se 
găseşte în bogății şi nici acolo unde lăcomia pofteşte neîntrerupt, 
ci acolo unde domneşte mulţumirea şi unde iubirea jertfitoare de 
sine este principiul dominant. Sunt mii de oameni care îşi petrec 
vieţile în îngăduinţă faţă de propriile slăbiciuni şi ale căror inimi sunt 
pline de insatisfacţie. Ei sunt victimele egoismului şi nemulțumirii 
în efortul inutil de a-şi satisface mintea cu plăceri. Însă nefericirea 
este întipărită chiar pe feţele lor, iar în spatele lor este un deşert, 
pentru că umblarea nu le este roditoare în fapte bune. 

În măsura în care iubirea lui Hristos ne umple inima şi ne contro- 
lează viaţa, lăcomia, egoismul şi iubirea comodităţii vor fi înfrânte 
şi plăcerea noastră va fi de a face voia lui Hristos, ai cărui slujitori 
pretindem că suntem. Fericirea noastră va fi atunci proporţională cu 
lucrările noastre altruiste, înrâurite de iubirea lui Hristos. 

Înţelepciunea divină a prevăzut în planul de mântuire legea in- 
teracțiunii, făcând ca lucrarea de binefacere să fie de două ori bi- 
necuvântată, în toate ramurile ei. Cel care dă celor în nevoie îi 
binecuvântează pe alţii şi este el însuşi binecuvântat într-o măsură 
încă şi mai mare. Dumnezeu Şi-ar fi putut atinge obiectivul de a-i 
salva pe cei păcătoşi fără ajutorul omului; dar El ştia că omul nu 
putea fi fericit fără a juca un rol în marea lucrare în care şi-ar fi putut 
cultiva tăgăduirea de sine şi generozitatea. 

Pentru ca omul să nu piardă rezultatele binecuvântate ale facerii 
de bine, Răscumpărătorul nostru a făcut planul de a-l numi pe acesta 
împreună lucrător cu El. Printr-un şir de împrejurări care să reclame 
mărinimia lui, El revarsă asupra omului cele mai bune mijloace 
de a cultiva generozitatea şi îi formează obiceiul de a dărui pentru 

ajutorarea celor săraci şi pentru înaintarea cauzei Sale. El îi trimite 
pe cei săraci ca reprezentanți ai Săi. Prin nevoia lor, o lume ruinată 
scoate de la noi talanţiu influenţei şi ai mijloacelor materiale pentru 
a le prezenta adevărul, fără de care sunt în primejdie de moarte. Şi, 
când luăm aminte la aceste chemări prin lucrare şi prin fapte de 
milostenie, ne transformăm după chipul Aceluia care a devenit sărac 
de dragul nostru. Dăruind, îi binecuvântăm pe alţii şi astfel strângem 
adevăratele bogății. 

În biserică s-a făcut simțită o mare lipsă a generozităţii. Cei care 
au fost cei mai capabili să ajute la înaintarea cauzei lui Dumnezeu 
nu au făcut decât puţin. Îndurător, Dumnezeu a adus această clasă 
socială la cunoaşterea adevărului, pentru ca să poată aprecia valoarea 
lui inestimabilă în comparaţie cu comorile pământeşti. Isus le-a spus 
acestora: „Urmaţi-Mă“. El îi pune la probă printr-o invitaţie la cina 
pe care a pregătit-o. El priveşte pentru a vedea ce caractere vor 
dobândi, dacă propriile lor interese egoiste vor fi considerate ca 
având o valoare mai mare decât bogăţiile veşnice. Mulţi dintre aceşti 
dragi fraţi aduc acum prin faptele lor scuzele menţionate în pilda 
următoare: 

„ŞI Isus i-a spus: «Un om a dat o cină mare şi a poftit pe mulți. La 
ceasul cinei, a trimis pe robul său să spună celor pofuţi: Veniţi, căci, 
iată toate sunt gata. Dar toţi, parcă fuseseră vorbiţi, au început să se 
dezvinovăţească. Cel dintâi i-a zis: Am cumpărat un ogor şi trebuie 
să mă duc să-l văd; rogu-te să mă ierţi. Un altul a zis: Am cumpărat 
cinci perechi de boi şi mă duc să-i încerc, iartă-mă te rog. Un altul a 
zis: Tocmai acum m-am însurat, şi de aceea nu pot veni. Când s-a 
întors robul, a spus stăpânului său aceste lucruri. Atunci stăpânul 
casei s-a mâniat, şi a zis robului său: Du-te degrabă în pieţele şi 
ulițele cetăţii, şi adu aici pe săraci, ciungi, orbi şi şchiopi.»“ 

Această pildă reprezintă în mod corect starea multora care măr- 
turisesc credinţa în adevărul prezent. Domnul le-a trimis invitaţia 
de a veni la cina pe care le-a pregătit-o cu mare cheltuială; însă 
interesele lumești li se par acestora de o importanţă mai mare decât 
comoara cerească. Sunt invitaţi să ia parte la lucruri de o valoare 
eternă; dar fermele, vitele şi interesele lor personale li se par atât 
de importante comparativ cu supunerea la invitaţia cerească, încât 
întrec orice atracţie divină, iar aceste lucruri pământeşti sunt aduse 
ca scuză pentru nesocotirea poruncii cereşti: „Veniţi, căci iată toate 

sunt gata!“ Aceşti fraţi urmează orbeşte exemplul celor prezentaţi în 
pildă. Ei se uită la averile lor lumești şi spun: „Nu, Doamne, nu Te 
pot urma, Te rog să mă scuzi“. 

Chiar binecuvântările pe care Dumnezeu le-a dat acestor oameni 
pentru a-i pune la încercare, ca să vadă dacă vor da „lui Dumnezeu 
ceea ce este al lui Dumnezeu“, ei le folosesc drept scuză pentru 
faptul că nu se pot supune cerinţelor adevărului. Ei şi-au strâns 
în braţe comoara pământească şi spun: „Trebuie să am grijă de 
aceste lucruri; nu trebuie să neglijez lucrurile acestei vieți; aceste 
lucruri sunt ale mele.“ Astfel, inimile acestor oameni au devenit la 
fel de nesimţitoare ca drumul bătut. Închid uşile inimilor lor înaintea 
mesajului ceresc, care spune: ,„,Veniţi, căci, iată toate sunt gata“, şi o 
deschid pentru a lăsa înăuntru povara lumii şi grija pentru afaceri, 
Isus bătând în zadar pentru a I se deschide. 

Inimile lor sunt atât de pline de spini şi de grijile acestei vieţi, 
încât lucrurile cereşti nu-şi mai pot găsi vreun loc în ele. Isus îi invită 
pe cei obosiţi şi împovăraţi, făgăduindu-le odihnă dacă vor vrea să 
vină la El. Îi pofteşte să schimbe jugul egoismului şi lăcomiei, jug 
care le provoacă răni şi îi face robi ai Mamonei, cu jugul Său, despre 
care declară că este bun, şi cu povara Sa, care este uşoară. El spune: 
„Învăţaţi de la Mine, căci Eu sunt blând şi smerit cu inima; şi veţi 
găsi odihnă pentru sufletele voastre.“ El doreşte ca ei să lase deoparte 
poverile grele ale grijilor şi încurcăturilor lumești şi să ia jugul Său, 
care este tăgăduirea de sine şi jertfirea pentru alţii. Această povară 
se va dovedi uşoară. Cei care refuză să accepte uşurarea pe care 
le-o oferă Hristos şi continuă să poarte jugul incomod al egoismului, 
împingându-şi sufletele la maximum în planuri pentru a acumula 
bani pentru satisfacţii egoiste, nu au cunoscut pacea şi odihna aflate 
în purtarea jugului lui Hristos şi în ridicarea poverilor tăgăduirii 
de sine şi ale generozităţii dezinteresate pe care le-a purtat Hristos 
pentru ei. 

Când iubirea de lume pune stăpânire pe inimă şi devine o pasiune 
dominantă, nu mai rămâne loc pentru adorarea lui Dumnezeu; căci 
puterile superioare ale minţii se supun robiei lui Mamona şi nu pot 
reţine gânduri legate de Dumnezeu şi cer. Mintea nu-şi mai aminteşte 
de Dumnezeu şi este îngustată şi redusă la scopul de a acumula bani. 

Din pricina egoismului şi a iubirii de lume, aceşti oameni au 
manifestat din ce în ce mai puţină sensibilitate pentru înţelegerea 

importanţei lucrării în aceste zile din urmă. Ei nu şi-au educat mintea 
în preocuparea de a-l sluji lui Dumnezeu. Nu au o experienţă în 
această direcţie. Averea lor le-a absorbit toată afecțiunea şi a eclipsat 
însemnătatea planului de mântuire. În timp ce îşi îmbunătăţesc şi îşi 
extind planurile lumegşti, ei nu văd deloc necesitatea răspândirii şi 
extinderii lucrării lui Dumnezeu. Îşi investesc mijloacele materiale 
în lucrurile vremelnice, nu în cele veşnice. Inimile le sunt cuprinse 
de ambiția de a dobândi mai multe bunuri. Dumnezeu i-a făcut 
depozitarii Legii Sale, pentru ca ei să poată face ca lumina ce le-a 
fost dată cu atâta mărinimie să strălucească mai departe şi pentru 
alţii. Dar ei şi-au sporit într-atât grijile şi neliniştile, încât nu au deloc 
timp să-i binecuvânteze pe alţii prin influenţa lor, să converseze cu 
vecinii lor, să se roage cu şi pentru ei şi să caute să-i aducă la 
cunoaşterea adevărului. 

Aceşti oameni sunt răspunzători pentru binele pe care l-ar putea 
face, dar de la care se eschivează, scuzându-se din cauza grijilor şi 
poverilor lumeşti care le acaparează mintea şi le absorb afecțiunea. 
Sufletele pentru care a murit Hristos ar putea fi salvate prin efortul 
lor personal şi exemplul plin de evlavie. Sufletele preţioase pier din 
lipsa luminii pe care a dat-o Dumnezeu oamenilor pentru ca aceştia 
să o reflecte asupra cărării altora. Dar lumina scumpă este ascunsă 
sub obroc şi nu oferă nici o rază pentru cei din casă. 

Fiecare om este un administrator al lui Dumnezeu. El Şi-a încre- 
dinţat bunurile fiecăruia dintre noi; dar omul pretinde aceste bunuri 
ca fiind doar ale sale. Hristos spune: „Puneţi-i la schimbător până 
Mă voi întoarce.“ Vine un timp în care Hristos va cere ceea ce Îi 
aparţine, cu dobândă. El va spune fiecărui administrator al Său: „Dă- 
ți socoteala de isprăvnicia ta“. Cei care au ascuns banii Domnului lor 
într-un ştergar în pământ, în loc să-i dea la schimbător, şi aceia care 
au risipit banii Domnului lor, cheltuindu-i pe lucruri nefolositoare, 
în loc să-i depună pentru dobândă, investindu-i în cauza Sa, nu vor fi 
aprobaţi de Stăpânul lor, ci vor fi osândiţi negreşit. Robul nefolositor 
din parabolă I-a adus lui Dumnezeu talantul şi a spus: „Doamne, 
am ştiut că eşti un om aspru, care seceri de unde n-ai semănat, şi 
strângi de unde n-ai vânturat;, mi-a fost teamă şi am ascuns talantul 
în pământ, iată-ţi ce este al tău.“ Domnul îi reia cuvintele: „Rob rău 
şi leneş! Ai ştiut că secer de unde n-am semănat, şi că strâng de unde 

n-am vânturat; deci ar fi trebuit să-mi pui banii la zarafi, pentru ca, 
la întoarcerea mea să-mi fi luat înapoi cu dobândă ce este al meu.“ 

Acest slujitor nefolositor nu era în necunoştinţă în ceea ce privea 
planurile lui Dumnezeu, dar a luat poziţie fermă împotriva scopului 
urmărit de Dumnezeu, acuzându-L. de nedreptate pentru că cerea 
înmulţirea talanţilor încredinţaţi. Chiar această plângere, această 
nemulţumire, este adusă de un mare număr de oameni bogaţi care 
mărturisesc credinţa în adevăr. Asemenea robului necredincios, ei 
se tem că profitul obţinut la talantul pe care li l-a împrumutat Dum- 
nezeu va fi cerut pentru înaintarea lucrării de răspândire a adevă- 
rului; de aceea, ei îl blochează, investindu-l în comori pământeşti 
şi îngropându-l în lume, făcându-l astfel atât de inaccesibil, încât 
nu mai au nimic sau aproape nimic pentru a investi în cauza lui 
Dumnezeu. L-au îngropat, temându-se că Dumnezeu le-ar putea 
cere o parte din capital sau din profit. Când, la cererea Domnului, 
aduc exact ceea ce le-a fost dat, vin cu scuze ingrate pentru că nu au 
pus la schimbător mijloacele materiale care le-au fost împrumutate 
de Dumnezeu, investindu-le în cauza Sa pentru înaintarea lucrării 
Lui. 

Cel care îşi însuşeşte bunurile Domnului său nu numai că pierde 
talantul pe care i l-a împrumutat Dumnezeu, dar pierde şi viaţa 
veşnică. Cu referire la acesta se spune: „Pe robul acela nefolo- 
sitor aruncaţi-l în întunericul de afară.“ Robul credincios care îşi 
investeşte banii în lucrarea lui Dumnezeu de salvare a sufletelor 
îşi foloseşte mijloacele spre slava lui Dumnezeu şi va primi lauda 
Stăpânului. „Bine, rob bun şi credincios; intră în bucuria Domnu- 
lui tău.“ Ce va însemna această bucurie a Domnului nostru? „Care 
pentru bucuria care-l era pusă înainte, a suferit crucea, a disprețuit 
ruşinea, şi stă la dreapta scaunului de domnie al lui Dumnezeu.“ 

Ideea isprăvniciei ar trebui să aibă o semnificaţie practică asupra 
tuturor membrilor poporului lui Dumnezeu. Pilda talanţilor, corect 
înţeleasă, va alunga lăcomia pe care Dumnezeu o numeşte idolatrie. 
Generozitatea practică va da viaţă spirituală miilor de mărturisitori 
cu numele ai adevărului, care se bocesc acum din pricina întuneri- 
cului în care sunt cufundaţi. Îi va transforma din egoişti şi lacomi, 
închinători ai lui Mamona, în sinceri şi credincioşi împreună lucră- 
tori cu Hristos pentru salvarea păcătoşilor. 

Temelia planului de mântuire a fost aşezată pe sacrificiu. Isus a 
părăsit curțile cereşti şi a devenit sărac, pentru ca noi, prin sărăcia 
Lui, să devenim bogați. Toți cei ce se împărtăşesc din această mân- 
tuire, cumpărată pentru ei de către Fiul lui Dumnezeu printr-o jertfă 
infinită, vor urma exemplul Adevăratului Model. Hristos a fost piatra 
unghiulară şi noi trebuie să zidim pe această temelie. Fiecare dintre 
noi trebuie să aibă un spirit de tăgăduire şi jertfire de sine. Viaţa pe 
care a dus-o Hristos pe pământ nu a fost egoistă; a fost marcată de 
umilinţă şi sacrificiu. Şi atunci, cei părtaşi la o aşa de mare mântuire, 
pe care Isus a coborât din cer pentru a le-o aduce, să refuze să-şi 
urmeze Domnul şi să fie părtaşi în acelaşi fel la tăgăduirea şi jertfirea 
de sine pe care a arătat-o El? Hristos spune: „Eu sunt viţa, voi sunteţi 
mlădiţele.“ „Pe orice mlădiţă care este în Mine şi n-aduce roadă, 
EI o taie; şi pe orice mlădiţă care aduce roadă, o curăţeşte ca să 
aducă şi mai multă roadă.“ Însuşi principiul vital, seva care curge 
prin viţă, hrăneşte mlădiţele, pentru ca acestea să poată prospera şi 
aduce roadă. 

Este robul mai mare decât Domnul său? Răscumpărătorul lumii 
să practice tăgăduirea de sine şi sacrificiul în contul nostru şi mădu- 
larele trupului lui Hristos să practice îngăduinţă de sine? Tăgăduirea 
de sine este o condiţie esenţială a uceniciei. 

„Atunci Isus a zis ucenicilor Săi: «Dacă voieşte cineva să vină 
după Mine, să se lepede de sine, să-şi ia crucea şi să Mă urmeze».“ 
Eu sunt Acela care conduce pe cărarea tăgăduirii de sine. Urmaşii 
Mei nu cer nimic altceva de la voi, în afară de ceea ce Eu, Domnul 
vostru, vă dau ca exemplu în propria Mea viaţă. 

Mântuitorul lumii l-a biruit pe Satana în pustia ispitirii. El a 
biruit pentru a-i arăta omului cum poate birui el însuşi. El a anunţat 
în sinagoga din Nazaret: „Duhul Domnului este peste Mine, pentru 
că M-a uns să vestesc săracilor Evanghelia; M-a trimis să vindec 
pe cei cu inima zdrobită, să vestesc captivilor eliberarea şi robilor 
căpătarea vederii, să dau drumul celor apăsaţi şi să vestesc anul de 
îndurare al Domnului.“ 

Marea lucrare pe care Isus a anunţat că a venit să o facă a fost 
încredinţată urmaşilor Săi de pe pământ. Hristos, Capul nostru, con- 
duce marea lucrare de mântuire şi ne îndeamnă să-l urmăm exemplul. 
El ne-a dat o solie care trebuie vestită întregii lumi. Acest adevăr 
trebuie să fie dat tuturor neamurilor, limbilor şi popoarelor. Puterea 

lui Satana avea să fie disputată şi acesta avea să fie biruit de către 
Hristos şi, de asemenea, de către urmaşii Săi. Trebuia continuat un 
război total împotriva puterilor întunericului. Iar pentru ca această 
lucrare să fie încununată de succes, era nevoie de mijloace materiale. 
Dumnezeu nu Se oferă să trimită mijloace direct din cer, ci pune în 
mâinile urmaşilor Săi talanţii mijloacelor pentru a fi folosiţi tocmai 
în scopul de a alimenta acest război. 

El a dat poporului Său un plan în vederea obţinerii unor sume su- 
ficiente pentru a face ca această iniţiativă să se autofinanţeze. Planul 
lui Dumnezeu în sistemul zecimilor este minunat în simplitatea şi 
echitatea lui. Toți oamenii îl pot îmbrăţişa cu credinţă şi curaj, căci 
originea lui este divină. În el, simplitatea şi utilitatea se întrepătrund 
şi nu se cere o educaţie profundă pentru a-l înţelege şi aplica. Toţi 
pot avea simţământul că stă în puterea lor să joace un rol în înain- 
tarea preţioase lucrări de mântuire. Fiecare bărbat, femeie şi tânăr 
poate deveni un casier pentru Domnul şi un agent care să satisfacă 
cerinţele care vin la trezorerie. Apostolul spune: „Fiecare dintre voi 
să pună deoparte acasă ce va putea, după câştigul lui“. 

Mari obiective sunt atinse prin acest sistem. Dacă l-ar accepta 
cu toţii, până la unul, fiecare ar fi făcut un administrator vigilent 
şi credincios al lui Dumnezeu şi nu s-ar face simțită nici o lipsă a 
mijloacelor prin care să se ducă mai departe marea lucrare de vestire 
a ultimei solii de avertizare a lumii. Vistieria va fi plină, dacă toţi vor 
îmbrăţişa acest sistem, iar cei care subscriu nu vor fi aduşi la sărăcie. 
Prin fiecare investiţie pe care o fac, ei vor ajunge mai strâns legaţi 
de cauza adevărului prezent. Ei îşi vor strânge „pentru viitor drept 
comoară o bună temelie, pentru ca să apuce adevărata viaţă“. 

Pe măsură ce lucrătorii perseverenţi, sistematici văd că tendinţa 
eforturilor lor generoase este de a nutri dragostea faţă de Dumnezeu 
şi semenii lor şi că străduinţele lor personale le extind sfera în care 
pot fi de folos, ei îşi vor da seama că este o mare binecuvântare să 
fie împreună lucrători cu Hristos. Biserica creştină, luată ca întreg, 
nu vrea să aibă de-a face cu pretenţiile pe care le are Dumnezeu 
de la membrii ei, de a dărui din lucrurile pe care le au pentru a 
sprijini războiul dus împotriva întunecimii morale care cuprinde 
lumea. Niciodată nu va putea înainta lucrarea lui Dumnezeu aşa cum 
ar trebui, până când urmaşii lui Hristos nu vor deveni nişte lucrători 
activi, plini de zel. Fiecare suflet din biserică ar trebui să simtă că 

adevărul pe care-l mărturiseşte este o realitate şi toți ar trebui să fie 
lucrători dezinteresaţi. Unii oameni bogaţi sunt înclinați să murmure, 
pentru că lucrarea lui Dumnezeu se extinde şi se cer bani. Ei spun că 
nu se mai termină odată apelurile pentru colecte. Se ridică neîncetat 
noi Şi noi obiective, cerând ajutor. Acestor persoane am vrea să le 
spunem că nădăjduim ca lucrarea lui Dumnezeu să se extindă în aşa 
fel, încât să existe ocazii şi mai mari şi apeluri mai frecvente şi mai 
urgente pentru rezervele din trezorerie care să împlinească lucrarea. 

Dacă planul de dăruire sistematică ar fi adoptat de fiecare mem- 
bru şi împlinit în totalitate, ar exista rezerve suficiente în vistierie. 
Venitul ar curge ca un şuvoi constant, alimentat în mod consecvent 
de pâraie de generozitate care au debitul mult crescut. Darurile 
reprezintă o parte a religiei Evangheliei. Luarea în consideraţie a 
preţului infinit plătit pentru răscumpărarea noastră nu trezeşte în noi 
simţământul că avem solemne obligaţii pecuniare la fel de bine cum 
ne pretinde consacrarea tuturor puterilor în lucrarea Stăpânului? 

Vom avea în curând de pus lucrurile în ordine cu Stăpânul, 
când va spune: „„Dă-ţi socoteală de isprăvnicia ta“. Dacă oamenii 
preferă să lase deoparte pretenţiile lui Dumnezeu şi să apuce să-şi 
însuşească tot ceea ce le dă, El va păstra tăcerea pe moment şi va 
continua în mod frecvent să-i pună la probă, sporindu-Şi darurile 
mărinimoase, revărsându-Şi în continuare binecuvântările, iar aceştia 
ar putea trece mai departe primind cinstirea oamenilor şi fără a 
fi mustraţi în comunitate; însă, în curând, El le va spune: „Dă-ţi 
socoteală de isprăvnicia ta.“ Hristos spune: „Ori de câte ori n-aţi 
făcut aceste lucruri unuia dintre aceşti foarte neînsemnaţi fraţi ai 
Mei, Mie nu Mi le-aţi făcut.“ „Voi nu sunteţi ai voştri; căci aţi fost 
cumpăraţi cu un preţ“ şi aveţi obligaţia de a-L slāvi pe Dumnezeu şi 
cu mijloacele voastre, şi în trupul şi duhul vostru, care sunt ale Lui. 
„Aţi fost cumpăraţi cu un preţ, nu cu lucruri pieritoare, cu argint 
sau cu aur, ci cu sângele scump al lui Hristos.“ El ne cere ceva 
în schimbul darurilor pe care ni le-a încredinţat, pentru a ajuta la 
salvarea sufletelor. El Şi-a dat sângele, dar ne cere argintul pe care-l 
avem. Prin sărăcia Lui am devenit noi bogaţi, şi noi să refuzăm să-l 
dăm înapoi propriile daruri? 

Dumnezeu nu depinde de om pentru sprijinirea cauzei Sale. 
EI ar fi putut trimite mijloace direct din cer pentru vistieria Lui, 
dacă providenţa Sa ar fi văzut că lucrul acesta este cel mai bun 

pentru om. Ar fi găsit modalităţi prin care îngerii să fie trimişi 
să facă lumii cunoscut adevărul, fără a-i folosi pe oameni. Ar fi 
putut scrie adevărul pe bolta cerului şi să lase ca acest lucru să 
mărturisească lumii, cu litere vii, despre cerinţele Sale. Dumnezeu 
nu este dependent de aurul sau argintul omului. El spune: „Căci 
ale Mele sunt toate fiarele pădurii, toate animalele de pe o mie de 
dealuri.“ „Dacă Mi-ar fi foame, nu ţi-aş spune ţie, căci a Mea este 
lumea, şi tot ce cuprinde ea.“ 

Oricare ar fi necesitatea care, pentru înaintarea cauzei lui Dum- 
nezeu, ar reclama mijlocirea noastră, El a rânduit-o în mod deliberat 
pentru binele nostru. El ne-a onorat, făcându-ne împreună lucrători 
cu El. A rânduit această necesitate a cooperării oamenilor pentru ca 
aceştia să-şi poată menţine activă generozitatea. 

În înţeleapta Sa providenţă, Dumnezeu i-a pus întotdeauna alături 
de noi pe cei săraci, pentru ca, în timp ce observăm diferitele tipuri 
de lipsuri şi suferinţă din lume, să fim puşi la probă şi testaţi, fiind 
aduşi în împrejurări în care să ne dezvoltăm un caracter creştin. El 
i-a pus pe cei săraci printre noi, pentru a învia în noi compasiunea şi 
iubirea creştină. 

Păcătoşii care pier din lipsă de cunoştinţă trebuie lăsaţi în ig- 
noranţă şi întuneric, dacă oamenii nu le aduc lumina adevărului. 
Dumnezeu nu va trimite îngeri din cer pentru a face lucrarea pe care 
i-a încredinţat-o omului. El a dat tuturor câte o lucrare de înfăptuit, 
pentru a-i putea, pur şi simplu, pune la probă şi pentru ca aceştia 
să-şi dezvăluie adevăratul caracter. Hristos îi pune printre noi pe 
cei săraci ca reprezentanţi ai Săi. „Am fost flămând“, spune EI, „şi 
nu Mi-aţi dat să mănânc; Mi-a fost sete şi nu Mi-aţi dat să beau.“ 
Hristos Se idenuifică pe Sine cu omenirea suferindă în persoana 
copiilor năpăstuiţi ai oamenilor. El Îşi atribuie necesităţile lor şi Îşi 
pune la inimă nenorocirile acestora. 

Întunecimea morală a unei lumi ruinate cere ca femeile şi băr- 
baţii creştini să depună eforturi individuale, să-şi ofere mijloacele 
şi influenţa pentru a putea ajunge după chipul Aceluia care, deşi 
era posesorul unor bogății infinite, a devenit totuşi sărac de dragul 
nostru. Duhul lui Dumnezeu nu poate rămâne cu aceia cărora le- 
a trimis solia adevărului Său, dar care au nevoie să fie îndemnați 
înainte să încerce cât de cât simţământul datoriei de a fi împreună 
lucrători cu Hristos. Apostolul subliniază cu putere datoria de a 

dărui din motive mai înalte decât simpla compasiune omenească, 
din cauza unei porniri sentimentale. El scoate în evidenţă principiul 
că ar trebui să lucrăm fără egoism, având un ochi aţintit numai la 
slava lui Dumnezeu. 

Scripturile le cer creştinilor să pună în practică un plan de dărni- 
cie activă,care va menţine un interes viu pentru mântuirea semenilor 
lor. Legea morală a prescris păzirea Sabatului, care nu a devenit 
o povară decât atunci când acea Lege a fost călcată, iar ei erau în- 
corsetaţi de pedepsele pe care le presupunea călcarea ei. Sistemul 
zecimii nu a fost o povară pentru aceia care nu se îndepărtau de plan. 
Sistemul dat evreilor nu a fost anulat sau modificat de către Acela 
care l-a creat. În loc să ajungă acum fără nici o putere, el trebuia 
împlinit şi mai strict şi extins mai mult, aşa cum şi mântuirea numai 
prin Hristos ar trebui scoasă deplin în evidenţă în era creştină. 

Isus i-a făcut cunoscut învățătorului Legii că, pentru a avea viaţa 
veşnică, condiţia era de a împlini în viaţa lui cerinţele deosebite 
ale Legii, care constau în a-L iubi pe Dumnezeu cu toată inima, cu 
tot sufletul, cu toată mintea şi cu toată puterea lui şi pe aproapele 
lui ca pe sine însuşi. Când jertfele simbolice au încetat la moartea 
lui Hristos, legea originară, gravată pe tablele de piatră, a rămas 
neschimbată, având asupra omului aceleaşi cerinţe în toate veacurile. 
Iar în era creştină, datoria omului nu a fost limitată, ci mai bine 
definită, mai simplu exprimată. 

Evanghelia, extinzându-se tot mai mult, a reclamat, după moartea 
lui Hristos, mijloace mai numeroase pentru sprijinirea războiului, 
şi acest lucru a făcut ca legea dăruirii să devină o necesitate mai 
urgentă ca aceea din timpul dispensaţiunii iudaice. Acum Dumnezeu 
nu cere mai puţine, ci mai multe daruri decât în orice altă perioadă a 
istoriei lumii. Principiul rânduit de Hristos este ca darurile şi jertfele 
să fie direct proporţionale cu lumina şi binecuvântările de care ne 
bucurăm. El a spus: „Căci oricui i s-a dat mult, i se va cere mult.“ 

La binecuvântările erei creştine, primii ucenici au reacţionat 
prin lucrări de milostenie şi dăruire. După ce Hristos Şi-a lăsat 
ucenicii şi S-a înălţat la cer, revărsarea Duhului lui Dumnezeu a dus 
la tăgăduire şi jertfire de sine pentru salvarea altora. Când sărmanii 
sfinţi din Ierusalim erau strâmtoraţi, Pavel le-a scris celor creștinați 
dintre neamuri în legătură cu lucrările de dărnicie şi a zis: „După 
cum creşteţi în toate, în credinţă, în cuvânt, în cunoaştere, în orice 

râvnă şi în dragostea voastră pentru noi, să creşteţi şi în acest har“. 
Aici dărnicia este pusă alături de credinţă, iubire şi râvnă creştină. 
Cei care cred că pot fi buni creştini şi îşi închid urechile şi inimile 
la apelurile făcute de Dumnezeu pentru darurile lor se află într-o 
amăgire cruntă. Există unii care nu contenesc mărturisind cât de mult 
iubesc ei adevărul şi, cât priveşte cuvintele, sunt interesaţi să vadă 
înaintând adevărul, dar nu fac nimic pentru înaintarea lui. Credinţa 
acestora este moartă, nefiind desăvârşită prin fapte. Domnul nu a 
făcut niciodată o asemenea greşeală de a converti un suflet şi a-l lăsa 
sub puterea lăcomiei. 

Sistemul zecimii îşi are obârşia înainte de zilele lui Moise. Oame- 
nilor li s-a cerut să ofere lui Dumnezeu daruri în scopuri religioase 
înainte să-i fie dat lui Moise sistemul detaliat, chiar încă din zilele 
lui Adam. Supunându-se cerinţelor lui Dumnezeu, ei trebuia să-şi 
manifeste prin daruri recunoştinţa pentru îndurările şi binecuvântă- 
rile Sale faţă de ei. Acest lucru s-a petrecut de-a lungul generaţiilor 
care s-au succedat şi a fost respectat de către Avraam, care a dat 
zecimi lui Melhisedec, preotul Prea-Înaltului Dumnezeu. Acelaşi 
principiu a existat şi în zilele lui Iov. Pe când era în Betel, Iacov, 
un fugar în exil, sărac lipit, s-a aşezat jos noaptea, având ca pernă o 
piatră, şi I-a făgăduit chiar acolo Domnului: „Îţi voi da a zecea parte 
din tot ce-mi vei da“. Dumnezeu nu-i sileşte pe oameni să dea. Tot 
ceea ce dau ei trebuie să fie de bunăvoie. El nu doreşte ca vistieria 
Sa să fie alimentată cu daruri care nu sunt oferite din toată inima. 

Domnul a intenţionat să-l aducă pe om într-o legătură mai strânsă 
cu Sine şi într-o relaţie de compasiune şi iubire cu semenii lui, pu- 
nând asupră-i responsabilităţile unor fapte care să anihileze egoismul 
şi să-i întărească iubirea faţă de Dumnezeu şi om. Planul conceput 
prin sistemul de dăruire a urmărit binele omului, care este înclinat 
să fie egoist şi să-şi împietrească inima faţă de faptele generoase. 
Domnul cere ca darurile să fie oferite la perioade regulate, fiind 
astfel stabilit, încât dăruirea să devină obicei, iar generozitatea înţe- 
leasă ca fiind o datorie creştină. Inima, o dată deschisă printr-un dar, 
nu trebuie să aibă timp să se răcească prin egoism şi să se închidă 
înainte ca următorul să fie oferit. Izvorul trebuie să curgă neîncetat, 
păstrând astfel deschis canalul prin acte de generozitate. 

Cât priveşte suma, Dumnezeu a precizat o zecime din profit. 
Aceasta este lăsată la aprecierea conştiinţei şi generozităţii oameni- 

lor, a căror judecată în acest sistem al zecimii trebuie să fie neîngră- 
dită. ŞI, cu toate că se lasă libertatea conştiinţei, planul este suficient 
de clar pentru oricine. Nu este nevoie de vreo constrângere. 

Dumnezeu a cerut oamenilor din dispensaţiunea mozaică să-şi 
dea a zecea parte din câştig. EI le-a încredinţat lucrurile acestei vieţi, 
talanţi care să fie înmulţiţi şi înapoiaţi Lui. A cerut o zecime, iar 
aceasta reprezintă pretenţia Sa minimă de la om. El spune: îţi dau 
nouă zecimi, iar Eu cer o zecime; aceea este a Mea. Când oamenii 
rețin pentru ei a zecea parte, ÎI jefuiesc pe Dumnezeu. În plus, o dată 
cu zecimea din câştig erau, de asemenea, cerute jertfe pentru păcat 
şi jertfe de mulţumire. 

Tot ceea ce se reţine din zecimea pe venit pretinsă de Dumnezeu 
este înregistrat în rapoartele cerului ca jaf împotriva Lui. Astfel de 
persoane ÎI înşeală pe Creatorul lor; iar când acest păcat al neglijenţei 
este dus înaintea lor, nu este de ajuns pentru ca ei să-şi schimbe 
calea şi să înceapă din acel moment să lucreze conform principiului 
corect. Acesta nu va modifica cifrele notate în raportul ceresc pentru 
însuşirea frauduloasă a valorilor încredințate lor, care urmează să 
fie returnate Celui care li le-a împrumutat. Este necesară pocăinţa 
pentru comportamentul necredincios faţă de Dumnezeu şi pentru 
nerecunoştinţa crasă. 

„Se cade să înşele un om pe Dumnezeu, cum Mă înşelaţi voi? 
Dar voi întrebaţi: «Cu ce Te-am înşelat?» Cu zeciuielile şi darurile 
de mâncare. Sunteţi blestemaţi, câtă vreme căutaţi să Mă înşelaţi, tot 
poporul, în întregime! Aduceţi însă la casa vistieriei, toate zeciuielile, 
ca să fie hrană în casa Mea; puneţi-Mă astfel la încercare, zice 
Domnul oştirilor, şi veţi vedea dacă nu vă voi deschide zăgazurile 
cerului şi dacă nu voi turna peste voi belşug de binecuvântare.“ 
Aici este făcută o făgăduinţă, că, dacă toate zecimile sunt aduse în 
vistierie, o binecuvântare de la Dumnezeu va fi revărsată asupra 
celui ascultător. 

„ŞI voi mustra pentru voi pe cel care devorează ( lăcusta ) şi nu 
vă voi nimici roadele pământului, şi viţa nu îşi va lepăda roadele 
înainte de timp în câmpiile voastre, zice Domnul oştirilor. Şi toate 
popoarele vă vor ferici atunci, căci veţi fi o ţară plăcută, zice Domnul 
oştirilor.“ Dacă toţi cei ce mărturisesc adevărul vor respecta cerinţele 
lui Dumnezeu în ce priveşte dăruirea zecimii, despre care Dumnezeu 

spune că este a Sa, vistieria va fi alimentată din plin cu mijloace 
pentru înaintarea marii lucrări de salvare a omului. 

Dumnezeu îi dă omului nouă zecimi, în timp ce pretinde o zecime 
pentru scopuri sacre, tot aşa cum a oferit omului şase zile pentru 
lucrul său şi Şi-a pus deoparte pe cea de-a şaptea. Căci, asemenea 
Sabatului, a zecea parte din venit este sfântă. Dumnezeu a reţinut-o 
pentru Sine. EI Îşi va continua lucrarea pe pământ cu sporul venitului 
pe care l-a încredinţat omului. 

Dumnezeu a cerut poporului Său din vechime să se întâlnească 
de trei ori pe an. „De trei ori pe an, toţi bărbaţii să se înfăţişeze 
înaintea Domnului, Dumnezeului tău, în locul pe care îl va alege EI: 
la sărbătoarea Azimilor, la sărbătoarea Săptămânilor şi la sărbătoarea 
Corturilor. Să nu se înfăţişeze cu mâinile goale înaintea Domnului. 
Fiecare să dea ce va putea, după binecuvântarea pe care Domnul 
Dumnezeul tău ţi-o va da“. Nu mai puţin de o treime din venitul lor 
era consacrat scopurilor sfinte, religioase. 

Ori de câte ori poporul lui Dumnezeu, în orice perioadă a isto- 
riei lumii, a împlinit de bunăvoie şi cu inima voioasă planul Său 
de dăruire sistematică, oferind daruri şi jertfe, au văzut împlinirea 
făgăduinţei neschimbate că prosperitatea va fi efectul tuturor lu- 
crărilor lor, exact în măsura în care se supuneau cerinţelor acestui 
plan. Când recunoşteau pretenţiile lui Dumnezeu şi se conformau 
cerinţelor Sale, cinstindu-L cu averile lor, hambarele lor erau îmbel- 
şugate. Când însă ÎI jefuiau pe Dumnezeu în zecimi şi daruri, erau 
determinaţi să-şi dea seama că nu-L jefuiau numai pe EI, ci pe ei 
înşişi deopotrivă; căci El Îşi restrângea binecuvântările faţă de ei 
într-o măsură egală cu restrângerea darurilor lor faţă de EI. 

Unii vor declara că aceasta era una dintre legile severe care îi 
apăsau pe evrei. Însă ea nu era o povară pentru inima binevoitoare 
care ÎI iubea pe Dumnezeu. Numai atunci când firea lor egoistă era 
întărită prin oprirea darurilor, oamenii pierdeau din vedere raţiunile 
veşnice şi preţuiau comorile lor pământeşti mai mult decât sufletele. 
Asupra Israelului lui Dumnezeu din aceste ultime zile, apasă nevoi 
chiar mai urgente decât cele ale Israelului antic. Într-un timp foarte 
scurt trebuie înfăptuită o lucrare mare şi importantă. Dumnezeu n-a 
intenţionat niciodată ca legea sistemului zecimilor să ajungă fără 
NICI O putere în poporul Său; dimpotrivă, a avut în plan ca spiritul de 
sacrificiu să se adâncească şi să se lărgească înspre sfârşitul lucrării. 

Dăruirea sistematică nu trebuie să devină constrângere siste- 
matică. Jertfele de bunăvoie sunt plăcute înaintea lui Dumnezeu. 
Adevărata generozitate creştină îşi are izvorul în principiul iubirii 
recunoscătoare. Dragostea faţă de Hristos nu poate exista fără dra- 
gostea corespunzătoare faţă de cei pentru care a venit în lume să-i 
răscumpere. Dragostea faţă de Hristos trebuie să fie principiul do- 
minant al fiinţei, stăpânind toate emoţiile şi dirijând toate energiile. 
Dragostea răscumpărătoare ar trebui să trezească toată afecțiunea de- 
licată şi devotamentul jertfirii de sine care pot exista în inima omului. 
Când aşa stau lucrurile, nu va fi nevoie de apeluri mişcătoare care să 
răzbată prin egoismul lor şi să le trezească compasiunea adormită, 
să-i determine să aducă daruri generoase pentru cauza prețioasă a 
adevărului. 

Isus ne-a cumpărat cu preţul unui sacrificiu infinit. Toate ca- 
lităţile şi toată influenţa noastră aparţin într-adevăr Mântuitorului 
nostru şi ar trebui consacrate în slujba Sa. Făcând acest lucru, ne 
arătăm recunoştinţa pentru faptul că am fost răscumpăraţi din robia 
păcatului prin sângele preţios al lui Hristos. Mântuitorul nostru lu- 
crează neîncetat pentru noi. El a urcat în înalt şi mijloceşte pentru 
cei cumpăraţi cu sângele Său. El mijloceşte înaintea Tatălui Său în 
virtutea agoniei suferite la cruce. Îşi ridică mâinile rănite şi face 
mijlocire pentru biserica Sa, pentru ca membrii ei să fie păziţi de a 
cădea în ispită. 

Dacă înţelegerea noastră ar putea fi înviorată să primească 
această minunată lucrare a Mântuitorului pentru salvarea noastră, ni 
s-ar aprinde în inimi o dragoste arzătoare, adâncă. 

Atunci ne-ar alarma apatia şi indiferența noastră rece. Devota- 
mentul total şi generozitatea, alimentate de o iubire plină de recunoş- 
tinţă, vor aduce şi celui mai mărunt dar, jertfei de bunăvoie, un miros 
plăcut, divin, făcând ca acest obol să capete o valoare inestimabilă. 
Însă, după ce vom fi dat de bunăvoie Răscumpărătorului nostru tot 
ceea ce suntem capabili să oferim, oricât de valoros ar fi pentru noi, 
dacă privim obligaţia noastră de recunoştinţă faţă de Dumnezeu aşa 
cum este ea în realitate, tot ceea ce vom fi dăruit ni se va părea sărac 
şi insuficient. Dar îngerii iau aceste daruri, care nouă ni se par sărace, 
şi le prezintă înaintea tronului ca pe o jertfă de un miros plăcut şi 
fiind astfel primite. 


[397] 


[398] 


384 Mărturii pentru comunitate vol.3 


Ca urmaşi ai lui Hristos, noi nu ne dăm seama de adevărata 
noastră poziţie. Nu înţelegem corect răspunderile pe care le avem 
ca slujitori angajaţi ai lui Hristos. El ne-a întins plata în forma vieţii 
Sale pline de suferinţă şi a sângelui vărsat, pentru a ne lega de 
El printr-un spirit de slujire de bunăvoie. Toate lucrurile bune pe 
care le avem sunt un împrumut de la Mântuitorul nostru. El ne-a 
făcut administratori. Dacă sunt oferite cu credinţă şi iubire, jertfele 
noastre cele mai mărunte, serviciile cele mai umile pot fi daruri 
consacrate pentru a câştiga suflete în slujba Stăpânului şi a vesti 
slava Sa. Interesul şi prosperitatea Împărăției lui Hristos ar trebui 
să fie situate mai presus de orice alte considerente. Cei care fac din 
plăcerea şi interesul lor egoist obiectivele principale ale vieţii lor nu 
sunt administratori credincioşi. 

Cei care îşi tăgăduiesc eul pentru a face bine altora şi care se 
consacră împreună cu tot ce au în slujba lui Hristos vor găsi fericirea 
pe care omul egoist o caută în zadar. Mântuitorul nostru a spus: 
„Oricine dintre voi care nu se leapădă de tot ce are, nu poate fi 
ucenicul Meu“. Dragostea „nu caută folosul său“. Aceasta este roada 
acelei iubiri şi generozităţi dezinteresate care au caracterizat viaţa lui 
Hristos. Legea lui Dumnezeu în inimile noastre va aduce propriile 
noastre interese în supunere faţă de considerentele înalte, veşnice. 
Hristos ne-a poruncit să căutăm mai întâi Împărăţia lui Dumnezeu şi 
neprihănirea Sa. Aceasta este cea dintâi şi cea mai înaltă datorie a 
noastră. Stăpânul nostru Şi-a avertizat în mod lămurit robii să nu-şi 
strângă comori pe pământ; căci, făcând aşa, inimile lor ar îndrăgi 
mai degrabă lucrurile pământeşti decât pe cele cereşti. În acest punct 
au eşuat în credinţă multe suflete nefericite. 

Ei au mers total împotriva poruncii clare a Domnului nostru şi 
au îngăduit ca dragostea de bani să devină pasiunea dominantă a 
vieţii lor. Ei sunt nestăpâniţi în eforturile lor de a dobândi bunuri 
materiale. Ei sunt tot atât de îmbătaţi de dorinţa lor nesănătoasă de a 
avea bogății cum este beţivul de băutura lui. 

Creştinii uită că sunt slujitori ai Stăpânului, că ei înşişi, timpul 
lor şi tot ce au Îi aparţin Lui. Mulţi sunt ispitiţi şi majoritatea sunt 
biruiţi de sugestiile amăgitoare pe care le aduce Satana, acelea de a- 
şi investi banii acolo unde le vor aduce cel mai mare profit în dolari 
şi cenți. Nu sunt decât puţini cei ce iau în considerare cerinţele 
obligatorii pe care le are Dumnezeu asupra lor, făcând ca prima 

lor afacere să fie satisfacerea necesităţilor cauzei Sale şi lăsând 
la urmă împlinirea propriilor lor dorinţe. Nu sunt decât puţini cei 
care investesc în cauza lui Dumnezeu proporţional cu mijloacele 
lor materiale. Mulţi şi-au blocat banii în proprietăţi pe care trebuie 
mai întâi să le vândă pentru a putea investi lichidităţile în cauza lui 
Dumnezeu, folosindu-le astfel în mod practic. Aceştia se folosesc 
de situaţia respectivă ca scuză pentru faptul că fac prea puţin pentru 
cauza Răscumpărătorului lor. Ei şi-au îngropat banii în pământ ca şi 
omul din pildă. Ei ÎI jefuiesc pe Dumnezeu de zecime, pe care El o 
pretinde ca fiind a Sa, şi, jefuindu-L pe El, îşi fură singuri comoara 
din cer. 

Planul de dăruire sistematică nu apasă insuportabil asupra nici 
unui om. „Cât priveşte strângerea de ajutoare pentru sfinţi, să faceţi 
şi voi cum am rânduit bisericilor Galatiei. În ziua întâi a săptămânii, 
fiecare dintre voi să pună deoparte acasă ce va putea, după câştigul 
lui, ca să nu se strângă ajutoarele când voi veni eu.“ Cei săraci nu 
sunt excluşi de la privilegiul de a dărui. Ei, ca şi cei bogaţi, pot juca 
un rol în această lucrare. Lecţia pe care a dat-o Hristos în privinţa 
celor doi bănuţi ai văduvei ne arată că cele mai mărunte daruri de 
bunăvoie ale celor săraci, dacă sunt oferite cu o inimă plină de iubire, 
sunt tot atât de plăcute, ca şi cele mai substanţiale donaţii ale celor 
bogaţi. 

În cântarul din sanctuar, darurile celor săraci, făcute din iubire 
pentru Hristos, nu sunt evaluate în mod cantitativ, ci după iubirea 
care a stat la baza sacrificiului. Făgăduinţele lui Isus se vor împlini 
tot atât de sigur pentru cel sărac şi darnic, care nu are de oferit decât 
puţin, dar care oferă cu inimă voioasă acel puţin, cum se vor împlini 
şi pentru cel bogat care dă din mulţimea bogățiilor lui. Cel sărac 
îşi jertfeşte puţinul, iar acest sacrificiu este profund resimţit. El îşi 
refuză cu adevărat unele lucruri de care are nevoie pentru propriul 
său confort, în timp ce omul bogat oferă din prisosul său şi nu duce 
lipsă de nimic, nu-şi refuză nimic din ceea ce are nevoie cu adevărat. 
Din acest motiv, în jertfirea omului sărac există o sfinţenie pe care 
nu o găsim în darul celui bogat; căci bogaţii dau din preaplinul lor. 
Providența lui Dumnezeu a rânduit întregul plan de dăruire siste- 
matică pentru binele omului. Providența Sa nu se opreşte niciodată. 
Dacă slujitorii lui Dumnezeu vor folosi ocaziile favorabile create 
prin providenţa Sa, toţi vor fi lucrători activi. 

Cei care se abţin să pună în vistieria lui Dumnezeu şi îşi acu- 
mulează mijloacele materiale pentru copiii lor punând primejdie 
interesul spiritual al copiilor. Ei îşi pun averea, care este pentru ei 
înşişi o piatră de poticnire, în calea copiilor lor, pentru ca aceştia să 
se împiedice de ea şi să ajungă la pierzare. Mulţi fac o mare greşe- 
ală în privinţa lucrurilor acestei vieţi. Ei economisesc, lipsindu-se 
pe ei înşişi şi pe alţii de binele de care ar putea beneficia dacă ar 
folosi corect mijloacele pe care li le-a împrumutat Dumnezeu, şi 
devin egoişti şi avari. Ei îşi neglijează interesele spirituale, devenind 
anemici în dezvoltarea religioasă, toate acestea de dragul acumulării 
unor bogății pe care nu le pot folosi. Ei îşi lasă averea copiilor şi, 
în nouă cazuri din zece, aceasta este o cursă chiar mai mare pentru 
moştenitorii lor decât a fost pentru ei înşişi. Copiii, bizuindu-se pe 
averea părinţilor lor, nu reuşesc, de cele mai multe ori, să obţină 
succesul în viaţa aceasta şi în general pierd complet ocazia de a-şi 
asigura viaţa viitoare. Cea mai bună moştenire pe care o pot lăsa 
părinţii copiilor este cunoaşterea unei ocupaţii utile şi exemplul unei 
vieți caracterizate prin generozitate dezinteresată. Printr-o asemenea 
viaţă, ei arată adevărata valoare a banilor, care trebuie să fie apreciată 
numai prin binele pe care îl vor realiza, uşurând propriile lor nevoi 
şi necesităţile altora şi făcând să înainteze cauza lui Dumnezeu. 

Unii sunt de acord să dea corespunzător cu ceea ce au şi simt că 
Dumnezeu nu mai are nici un alt fel de pretenţii de la ei, pentru că nu 
au multe bunuri materiale. Ei nu au nici un venit care să depăşească 
necesităţile familiilor lor. Însă există mulţi din această categorie care 
şi-ar putea foarte bine pune întrebarea: Dau eu corespunzător cu ceea 
ce aş fi putut avea? Dumnezeu a vrut ca puterile trupului şi ale minţii 
lor să fie puse la lucru. Unii nu şi-au folosit în cea mai bună măsură 
destoinicia cu care i-a înzestrat Dumnezeu. Omului i-a fost dat să 
muncească. Munca s-a întrepătruns cu blestemul, aceasta devenind o 
necesitate prin păcat. Bunăstarea fizică, mintală şi morală a omului 
depinde de desfăşurarea unei munci folositoare. „În sârguinţă, fiţi 
fără preget“, este porunca inspiratului apostol Pavel. 

Nici un om, fie el bogat sau sărac, nu-l poate da slavă lui Dumne- 
zeu printr-o viaţă de indolenţă. Timpul şi tăria fizică sunt tot capitalul 
pe care îl au mulţi oameni săraci; iar acesta este în mod frecvent 
irosit prin iubirea comodităţii şi în lenevie nepăsătoare, încât nu au 
nimic să-l aducă Domnului lor în zecimi şi daruri. Dacă bărbaţilor 

creştini le lipseşte înţelepciunea de a lucra cu cea mai mare eficienţă 
şi de a-şi folosi corect puterile fizice şi mintale, ar trebui să aibă 
blândeţea şi umilinţa minţii, care să-i ajute să primească îndrumări 
şi sfaturi de la fraţii lor, pentru ca judecata mai bună a acestora să su- 
plinească propriile lor lipsuri. Mulţi săraci care se mulţumesc acum 
să nu facă nimic pentru binele semenilor lor şi pentru înaintarea 
cauzei lui Dumnezeu ar putea face mult, dacă ar vrea. Înaintea lui 
Dumnezeu, ei poartă aceeaşi răspundere pentru capitalul lor, care 
constă în putere fizică, precum bogatul pentru capitalul său bănesc. 

Unii care ar putea să pună mijloace materiale în vistieria lui 
Dumnezeu beneficiază acum de pe urma ei. Există aceia care acum 
sunt săraci şi care şi-ar putea îmbunătăţi situaţia printr-o folosire 
judicioasă a timpului lor, prin evitarea de a intra în conflict cu drep- 
turile de autor şi, printr-o înfrânare a înclinaţiei lor, de a se angaja în 
speculaţii pentru a obţine câştiguri pe o cale mai uşoară decât prin 
muncă răbdătoare, perseverentă. Dacă aceia care nu au avut succes 
în viaţă ar fi dispuşi să se lase învăţaţi, s-ar putea deprinde cu obice- 
iuri ale tăgăduirii de sine şi cu economia strictă şi ar avea satisfacția 
de a da, nu de a primi pomană. Există mulţi robi leneşi. Dacă ar vrea 
să facă ceea ce le stă în putere, ei ar avea experienţa binecuvântării 
extraordinare de a-i ajuta pe alţii, încât şi-ar da într-adevăr seama că 
„este mai ferice să dai decât să primeşti“. 

Generozitatea bine canalizată înviorează puterile mintale şi mo- 
rale ale oamenilor şi îi încurajează în acţiunea cea mai sănătoasă, 
de a-i binecuvânta pe cei aflaţi în nevoie şi de a ajuta la înaintarea 
cauzei lui Dumnezeu. Dacă cei care au bani şi-ar da seama că sunt 
răspunzători înaintea lui Dumnezeu pentru fiecare dolar pe care îl 
risipesc, nevoile lor presupuse ar fi mult mai mici. Dacă conştiinţa ar 
fi trează, ea ar descoperi cheltuielile inutile făcute pentru satisfacerea 
apetitului, mândriei, deşertăciunii şi iubirii de distracţii şi ar raporta 
aruncarea pe fereastră a banilor Domnului, care ar fi trebuit puşi în 
cauza Sa. Cei care irosesc bunurile Domnului lor va trebui să dea 
curând socoteală Stăpânului pentru calea lor. 

Dacă cei care-şi spun creştini ar folosi mai puţin din bogăţia 
lor pentru a-şi împodobi corpul şi a-şi înfrumuseţa casele şi dacă 
ar cheltui mai puţin pentru a pune pe mesele lor articole alimen- 
tare de lux, extravagante, care ruinează sănătatea, ei ar putea pune 
sume mult mai mari în trezoreria lui Dumnezeu. L-ar imita astfel pe 

Răscumpărătorul lor, care a părăsit cerul, bogăţiile şi slava Sa şi a 
devenit sărac pentru noi, ca să putem avea bogății veşnice. Dacă sun- 
tem prea săraci pentru a-l încredința cu credincioşie lui Dumnezeu 
zecimile şi darurile pe care le cere El, suntem, în mod categoric de 
asemenea, prea săraci pentru a ne îmbrăca scump şi pentru a mânca 
preparate de lux; căci astfel irosim banii Domnului prin îngăduinţe 
vătămătoare, pentru a ne slăvi şi a ne face plăcere nouă înşine. Ar 
trebui să ne întrebăm cu îngrijorare: Ce comoară ne-am strâns noi în 
Împărăţia lui Dumnezeu? Suntem noi bogaţi faţă de Dumnezeu? 

Isus le-a dat ucenicilor o lecţie despre lăcomie. „Şi le-a spus 
pilda aceasta: «Țarina unui om bogat rodise mult. Şi el se gândea în 
sine şi zicea: Ce voi face? Fiindcă nu mai am loc unde să-mi strâng 
roadele. Iată, a zis el, ce voi face: îmi voi strica hambarele şi voi 
zidi altele mai mari; acolo voi strânge toate roadele şi toate bunurile 
mele; şi voi spune sufletului meu: Suflete, ai multe bunătăţi strânse 
pentru mulţi ani; odihneşte-te, mănâncă, bea şi înveseleşte-te! Dar 
Dumnezeu i-a zis: Nebunule! Chiar în noaptea aceasta ţi se va cere 
înapoi sufletul; şi lucrurile pe care le-ai pregătit ale cui vor fi? Tot 
aşa este cu cel care îşi adună comori pentru el şi nu se îmbogăţeşte 
faţă de Dumnezeu». 

Durata şi fericirea vieţii nu depind de mulţimea bogățiilor noastre 
pământeşti. În egoismul său extrem, acest bogat nesăbuit şi-a strâns 
comori pe care nu le putea folosi. Trăise numai pentru el însuşi. Se 
întinsese mult prea departe în negustorie, făcuse afaceri necinstite 
şi nu arătase îndurare sau iubire de Dumnezeu. Jefuise pe orfani 
şi pe văduve şi îşi escrocase semenii pentru a-şi spori şi mai mult 
marile bogății pământeşti. El şi-ar fi putut strânge comoara în cer, în 
pungi care nu se învechesc; dar, prin lăcomia lui, a pierdut ambele 
lumi. Cei care folosesc pentru slava lui Dumnezeu mijloacele pe 
care EI li le-a încredinţat îşi vor primi în curând comoara din mâna 
Stăpânului, o dată cu binecuvântarea: „Bine, rob bun şi credincios, 
intră în bucuria Domnului tău.“ 

Când contemplăm jertfa nepreţuită, adusă pentru mântuirea oa- 
menilor, suntem muţi de uimire. Când egoismul răcneşte în încer- 
carea de a fi biruitor în inimile oamenilor şi aceştia sunt ispitiţi să 
nu îşi dea partea ce le revine în orice lucrare bună, ar trebui să-şi 
întărească principiile dreptăţii cu gândul că EI, care a avut bogăţia 
comorii nepreţuite a cerului, S-a întors cu spatele la toate acestea şi 

a devenit sărac. Nu avea unde să-Şi pună capul. Şi tot acest sacrificiu 
a fost pentru noi, ca să putem avea bogății veşnice. 

Hristos Şi-a îndreptat paşii pe cărarea tăgăduirii şi jertfirii de 
sine, pe care trebuie să meargă toţi ucenicii Săi, dacă vor să fie 
înălţaţi cu El la sfârşit. A luat asupra inimii Sale suferinţele pe care 
omul trebuie să le îndure. Mintea oamenilor lumeşti devine adesea 
greoaie. Ei nu pot vedea decât lucrurile pământeşti, care eclipsează 
slava şi valoarea lucrurilor cereşti. Oamenii vor străbate şi pământ, şi 
mare pentru un câştig pământesc şi vor îndura privaţiuni şi suferinţă 
pentru a-şi atinge scopul, însă, cu toate acestea, îşi vor întoarce ochii 
de la splendorile cerului şi nu vor privi bogăţiile veşnice. Oamenii 
care se află într-o relativă sărăcie sunt de obicei aceia care fac cel 
mai mult pentru a susţine cauza lui Dumnezeu. Ei sunt generoşi cu 
puţinul lor. Şi-au întărit pornirile de generozitate prin acte de caritate 
continue. Când cheltuielile pe care le-au avut au apăsat cu putere 
asupra venitului lor, pasiunea lor pentru bogății pământeşti nu a avut 
nici mediul, nici şansa de a se întări. 

Însă mulţi, când încep să strângă bogății pământeşti, încep să 
calculeze cât timp va mai trece până vor putea intra în posesia unei 
anumite sume. În tulburarea lor de a îngrămădi bogății pentru ei 
înşişi, nu se îmbogăţesc faţă de Dumnezeu. Dărnicia lor nu ţine 
pasul cu prosperitatea lor. Pe măsură ce pasiunea lor pentru bogății 
creşte, sentimentele lor sunt legate de comoară. Sporirea avuţiei 
lor întăreşte dorinţa aprigă de a avea şi mai mult, până acolo încât 
unii consideră că a da Domnului o zecime este o povară severă 
şi nedreaptă. Inspirația a spus: „Dacă bogăţiile sporesc, nu-ţi lega 
inima de ele.“ Mulţi au spus: „Dacă aş fi bogat cum este cutare, 
mi-aş înmulţi darurile la vistieria lui Dumnezeu. N-aş face nimic 
altceva cu bogăţia mea ci doar aş folosi-o pentru înaintarea cauzei lui 
Dumnezeu.“ Dumnezeu i-a pus la probă pe unii dintre aceştia, dându- 
le bogății. Însă, o dată cu bogăţiile, au venit ispite mai puternice, iar 
darurile lor au fost cu mult mai mici decât în zilele lor de sărăcie. O 
dorinţă acaparatoare pentru bogății mai mari le-a absorbit mintea şi 
inima şi au comis păcatul idolatriei. 

Cel care oferă oamenilor bogății infinite şi o viaţă veşnică de 
binecuvântare în Împărăţia Sa, ca răsplată pentru ascultarea plină 
de credincioşie, nu va accepta o inimă împărțită. Trăim în mijlocul 
primejdulor ultimelor zile, în care există tot felul de lucruri care 

să abată mintea şi să întoarcă afecțiunea de la Dumnezeu. Datoria 
noastră nu va fi înţeleasă şi apreciată decât în lumina care vine din 
viaţa lui Hristos. Aşa cum soarele se ridică la răsărit şi se îndreaptă 
către apus, umplând lumea cu lumină, tot aşa va fi şi adevăratul 
urmaş al lui Hristos o lumină pentru lume. El va ieşi în lume ca o 
lumină strălucitoare, puternică, pentru ca cei aflaţi în întuneric să 
poată fi luminaţi şi încălziţi de razele care vin de la el. Hristos spune 
despre urmaşii Săi: „Voi sunteţi lumina lumii. O cetate situată pe un 
munte nu poate să rămână ascunsă.“ 

Marele nostru Exemplu a manifestat tăgăduire de sine; să fie 
atunci calea urmaşilor Săi declaraţi în contrast cu a Lui? Mântuitorul 
a dat totul pentru o lume care piere, necruţându-Se nici chiar pe Sine. 
Biserica lui Dumnezeu doarme. Membrii ei sunt slăbiţi din lipsă de 
activitate. Ajung la noi glasuri din toate părţile lumii: „Veniţi aici şi 
ajutaţi-ne““; nici o mişcare nu se face însă în replică. Există când şi 
când un efort slab; câţiva arată că vor să fie împreună lucrători cu 
Stăpânul lor; însă asemenea persoane sunt adesea lăsate să lucreze 
aproape singure. Nu există decât un singur misionar din poporul 
nostru în tot câmpul uriaş din ţările străine. 

Adevărul este puternic, dar nu este adus în practică. Nu este 
de ajuns doar să punem bani pe altar. Dumnezeu cheamă bărbaţi 
voluntari care să ducă adevărul la alte naţiuni, limbi şi popoare. 
Nu bogăţia sau numărul nostru este ceea ce ne va aduce o biruinţă 
răsunătoare, ci devotamentul faţă de lucrare, curajul moral, iubirea 
arzătoare pentru suflete şi un zel neobosit, necurmat. 

Sunt mulţi cei care au privit asupra naţiunii iudaice ca fiind un 
popor vrednic de milă, însă Dumnezeu, care l-a creat pe om şi i-a 
pus la dispoziţie toate binecuvântările de care se bucură, a ştiut ce 
era cel mai bine pentru el. Şi, prin binecuvântarea Sa, a făcut ca cele 
nouă zecimi să valoreze pentru ei mai mult decât toată suma fără 
binecuvântarea Lui. Dacă unii, din egoism, ÎL jefuiau pe Dumnezeu 
sau Îi aduceau o jertfă care avea metehne, aveau parte, ca urmare 
sigură, de pierderi şi dezastre. Dumnezeu citeşte motivațiile inimii. 
El cunoaşte intenţiile oamenilor şi le va cântări, la timpul potrivit, 
după cum s-au învrednicit. 

Sistemul special al zecimii s-a întemeiat pe un principiu care 
este la fel de imuabil ca şi Legea lui Dumnezeu. Acest sistem al 
zecimii a fost o binecuvântare pentru evrei, căci altfel Dumnezeu 

nu li l-ar fi dat. El va fi în acelaşi fel o binecuvântare pentru cei 
care îl respectă până la sfârşitul timpului. Părintele nostru ceresc 
nu a conceput planul dăruirii sistematice pentru a Se îmbogăţi, ci 
pentru ca acesta să fie o mare binecuvântare pentru om. El a văzut 
că sistemul binefacerii era exact lucrul de care avea nevoie omul. 

Comunitățile care sunt cele mai generoase şi mai consecvente 
în susţinerea cauzei lui Dumnezeu sunt cele mai prospere din punct 
de vedere spiritual. Adevărata dărnicie la urmaşul lui Hristos face 
ca interesul lui să se identifice cu acela al Stăpânului său. În cadrul 
planului stabilit pentru iudei şi pentru poporul Său din timpul sfârşi- 
tului, Dumnezeu cere o dăruire sistematică, proporțională cu venitul 
lor. Planul de mântuire a fost întemeiat prin jertfa infinită a Fiului 
lui Dumnezeu. Lumina Evangheliei, care străluceşte de la crucea lui 
Hristos, mustră egoismul şi încurajează generozitatea. Nu trebuie 
văzut ca regretabil faptul că există o creştere a apelurilor de a dărui. 
În providenţa Sa, Dumnezeu îi cheamă pe cei din poporul Său,din 
sfera lor limitată de acţiune, pentru a întreprinde lucruri şi mai mari. 
Este nevoie de eforturi neobosite în acest timp, când întunecimea 
morală acoperă lumea. Lumescul şi lăcomia storc de puteri poporul 
lui Dumnezeu. Ei ar trebui să înţeleagă faptul că mila Sa este cea 
care înmulţeşte apelurile pentru strângerea mijloacelor lor. Îngerul 
lui Dumnezeu plasează actele de generozitate aproape de rugăciune. 
El i-a spus lui Corneliu: „Rugăciunile şi milosteniile tale s-au suit 
ca aducere aminte înaintea lui Dumnezeu.“ 

În învăţăturile Sale, Domnul Hristos a spus: „Deci, dacă n-aţi 
fost credincioşi în bogăţiile nedrepte, cine vă va încredința adevăra- 
tele bogății?“ Sănătatea spirituală şi prosperitatea bisericii depind 
într-o mare măsură de dăruirea sistematică practicată de ea. Aceasta 
este asemenea sângelui vital, care trebuie să curgă prin toată făp- 
tura, înviorând fiecare organ al corpului. Ea sporeşte dragostea faţă 
de sufletele semenilor noştri; căci prin tăgăduire şi jertfire de sine 
suntem aduşi într-o legătură mai strânsă cu Hristos, care a devenit 
sărac pentru noi. Cu cât investim mai mult în cauza lui Dumnezeu 
pentru a ajuta la salvarea de suflete, cu atât ele vor fi aduse mai 
aproape de inimile noastre. Dacă numărul nostru ar fi pe jumătate 
cât este acum şi dacă toţi aceştia ar fi lucrători devotați, am avea o 
putere care ar face lumea să se cutremure. Lucrătorilor Săi activi 
le-a adresat Domnul Hristos aceste cuvinte: „Şi iată, Eu sunt cu voi 

în toate zilele, până la sfârşitul veacului.“ 

Vom întâmpina împotrivire născută din motive egoiste, din bigo- 
tism şi prejudecată; totuşi, cu un curaj neştirbit şi o credinţă vie, ar 
trebui să ne aruncăm sămânţa lângă toate apele. Agenţii lui Satana 
sunt formidabili; ne vom întâlni cu ei şi trebuie să îi înfruntăm. 
Lucrările noastre nu ar trebui să fie restrânse la ţara noastră. Câmpul 
este lumea; recolta este coaptă. Porunca dată de Hristos ucenicilor 
chiar înainte de a Se înălța la cer a fost: „Mergeţi în toată lumea şi 
propovăduiţi Evanghelia la orice făptură.“ 

Suntem mâhniţi peste măsură să vedem cum unii dintre pastorii 
noştri se agită prin comunităţi, în mod aparent depunând ceva efort, 
dar neavând mai nimic de arătat ca rezultat al lucrării lor. Câmpul 
este lumea. Să iasă în lumea necredincioasă şi să lucreze pentru a 
converti suflete la adevăr. Îi îndrumăm pe fraţii şi surorile noastre 
să privească la exemplul lui Avraam, care a urcat pe muntele Moria 
pentru a-şi jertfi singurul fiu, la porunca lui Dumnezeu. Aici a existat 
ascultare şi sacrificiu. Moise s-a aflat la curtea împărătească şi a 
avut înaintea lui perspectiva coroanei regale. El însă s-a întors de la 
mita ispititoare şi „a ales mai bine să sufere împreună cu poporul lui 
Dumnezeu decât să se bucure de plăcerile de o clipă ale păcatului. 
El socotea ocara lui Hristos ca o mai mare bogăţie decât comorile 
Egiptului“. 

Apostolii nu şi-au socotit vieţile ca fiind scumpe, bucurându- 
se că au fost consideraţi vrednici să sufere ruşinea pentru Numele 
lui Hristos. Pavel şi Sila au suferit pierderea tuturor lucrurilor. Au 
îndurat biciuirea şi nu cu blândeţe au fost aruncaţi pe piatra rece a 
unei temnițe, fiind puşi în poziţia cea mai dureroasă, cu picioarele 
ridicate şi fixate în butuci. Atunci, la urechea temnicerului ajungeau 
plângerile şi bombănelile lor? O, nu! Dinăuntrul temniţei, glasurile 
sfâşiau tăcerea miezului nopţii cu cântări de bucurie şi laudă la 
adresa lui Dumnezeu. Aceşti ucenici erau însufleţiţi de o dragoste 
adâncă şi sinceră pentru cauza Răscumpărătorului lor, pentru care 
sufereau. 

Când adevărul lui Dumnezeu ne umple inimile, ne câştigă ataşa- 
mentul şi ne stăpâneşte vieţile, şi noi, de asemenea, apreciem că este 
o fericire să suferim de dragul adevărului. Nici zidurile temniţei, nici 
rugul martirului nu ne poate atunci speria sau împiedica în marea 
lucrare. 

„Vino, o, suflete al meu, la Calvar.“ 

Luaţi aminte la viaţa umilă a Fiului lui Dumnezeu. El a fost un 
„om al durerii şi obişnuit cu suferinţa“. Priviţi ruşinea la care a fost 
expus, agonia Sa din Ghetsemani şi învăţaţi ce este tăgăduirea de 
sine. Suferim din pricina lipsurilor? Şi Hristos a suferit, El, maiesta- 
tea cerului. Dar sărăcia Sa a fost pentru binele nostru. Ne aflăm în 
rândurile celor bogaţi? Şi El S-a aflat. Dar a consimţit ca de dragul 
nostru să devină sărac, pentru ca, prin sărăcia Sa, noi să putem fi 
îmbogăţiţi. Avem în Hristos exemplificarea tăgăduirii de sine. Jertfa 
Sa nu a constat numai în faptul că a părăsit curţile împărăteşti ale 
cerului, că a fost judecat de oamenii răi ca un criminal şi declarat 
vinovat şi apoi predat să moară ca un răufăcător, ci în aceea că a 
purtat greutatea păcatelor lumii. Viaţa lui Hristos mustră indiferența 
şi răceala noastră. Suntem aproape de încheierea timpului, când 
Satana a coborât cu mare mânie, ştiind că are puţină vreme. El lu- 
crează cu toată amăgirea nelegiuirii în cei care sunt pe calea pieirii. 
Desfăşurarea ostilităţilor a fost lăsată în mâinile noastre de către 
marele nostru Conducător, pentru a le duce mai departe cu putere. 
Nu facem nici a douăzecea parte din ceea ce am putea face dacă 
am fi treji. Lucrarea este întârziată din cauza iubirii tihnei şi a lipsei 
acelui spirit de tăgăduire de sine pe care Mântuitorul nostru ni l-a 
dat ca exemplu în viaţa Sa. 

Este nevoie de împreună lucrători cu Hristos, oameni care simt 
nevoia unui efort mai mare. Lucrarea tipografiilor noastre nu trebuie 
micşorată, ci dublată. Ar trebui înfiinţate şcoli în diferite locuri, 
şcoli care să-i educe pe tinerii noştri pentru viitoarea lor lucrare de 
înaintare a adevărului. 

A fost deja irosită o mulţime de timp, iar îngerii duc în cer 
raportul neglijenţelor noastre. Starea în care ne aflăm, de adormire 
şi neconsacrare, ne-a făcut să pierdem ocazii preţioase pe care ni 
le-a trimis Dumnezeu în persoana acelora care erau apți să ne ajute 
în nevoia noastră actuală. O, cât de mult avem nevoie de Hannah 
More a noastră, care să ne ajute în această vreme să ajungem la alte 
naţiuni! Cunoştinţele ei vaste legate de câmpurile misionare ne-ar 
ajuta să ajungem la aceia care vorbesc altă limbă şi pe care acum nu-i 
putem aborda. Dumnezeu a adus acest dar printre noi pentru a ieşi în 
întâmpinarea urgenţei cu care ne confruntăm în prezent; dar noi nu 
am prețuit darul şi El a luat-o de la noi. Ea se odihneşte de lucrările 

ei, însă faptele ei de tăgăduire de sine o urmează. Este un lucru 
vrednic de plâns că lucrarea noastră misionară trebuie să rămână 
în urmă din lipsa de cunoştinţe privitoare la modul în care putem 
ajunge la diferite popoare şi localităţi din marele câmp misionar. 

Spiritul nostru este cuprins de suferinţă pentru că unele daruri 
sunt pierdute, daruri pe care le-am fi putut avea acum, doar dacă am 
fi fost treji. Lucrătorii au fost reţinuţi prin aceasta să intre în câmpul 
albit de roadă. Este potrivit ca poporul lui Dumnezeu să-şi smerească 
inimile înaintea Sa şi, în cea mai adâncă umilinţă, să-L roage pe 
Domnul să ne ierte apatia şi îngăduinţa de sine şi să şteargă raportul 
ruşinos al datoriilor neglijate şi privilegiile nefolosite. Contemplând 
crucea Calvarului, adevăratul creştin va abandona gândul de a-şi 
reduce darurile până acolo încât să nu-l mai coste nimic şi va auzi în 
acorduri de trâmbiţă: 

„Du-te şi lucrează-n via Mea; 

Curând odihna va urma.“ 

Când Isus era gata să Se înalțe la cer, a arătat către câmpurile ce 
trebuia secerate şi a zis urmaşilor Săi: „Duceţi-vă în toată lu-mea şi 
propovăduiţi Evanghelia.“ „Fără plată aţi primit, fără plată să daţi.“ 
Să nu tăgăduim noi eul, aşa încât recolta care stă să se strice să poată 
fi strânsă? 

Dumnezeu face apel la talanţii influenţei şi banilor. Să refuzăm 
să ne supunem? Tatăl nostru ceresc oferă cu mărinimie daruri şi 
solicită o parte înapoi, pentru a ne pune la probă, arătând dacă suntem 
vrednici de a primi darul vieţii veşnice. 

Dacă toţi cei pe care Dumnezeu i-a binecuvântat cu bogăţiile 
pământului ar împlini planul Său de a dărui cu credincioşie a ze- 
cea parte din toate veniturile lor şi dacă n-ar ţine pentru ei jertfele 
pentru păcat şi cele pentru mulţumire, vistieria ar fi în mod constant 
împrospătată. Simplitatea planului de dăruire sistematică nu-i mic- 
şorează valoarea, ci preamăreşte înţelepciunea lui Dumnezeu prin 
modul în care a fost acesta conceput. Tot ceea ce poartă pecetea 
divină uneşte simplitatea cu utilul. Dacă dăruirea sistematică ar fi 
adoptată de către toţi după planul lui Dumnezeu, iar sistemul zeci- 
mii respectat cu tot atâta credincioşie de către cei bogaţi, precum 
este onorat de categoriile sociale mai sărace, nu ar mai fi nevoie 
de apeluri urgente şi repetate pentru mijloace la adunările noastre 
mari. În comunităţi a existat o neglijenţă în privinţa aplicării planului 
de dăruire sistematică, iar rezultatul a fost o vistierie sărăcită şi o 
biserică apostaziată. 

„Se cade să înşele un om pe Dumnezeu cum Mă înşelaţi voi? Şi 
voi întrebaţi: «Cu ce Te-am înşelat?» Cu zeciuielile şi darurile de 
mâncare. Sunteţi blestemaţi câtă vreme căutaţi să Mă înşelaţi, tot 
poporul în întregime! Aduceţi însă la casa vistieriei toate zeciuielile, 
ca să fie hrană în casa Mea; puneţi-Mă astfel la încercare, zice 
Domnul oştirilor, şi veţi vedea dacă nu vă voi deschide zăgazurile 
cerului şi dacă nu voi turna peste voi belşug de binecuvântare. Şi voi 
mustra pentru voi pe cel care mănâncă ( lăcusta ) şi nu vă va nimici 
roadele pământului şi viţa nu îşi va lepăda roadele înainte de timp 
în câmpiile voastre, zice Domnul oştirilor. Şi toate popoarele vă vor 
ferici atunci, căci veţi fi o ţară plăcută, zice Domnul oştirilor.“ 

Dumnezeu a fost jefuit de zecimi şi daruri. Este un lucru înfri- 
coşător să fii vinovat de faptul că ai reţinut ceea ce trebuia să pui 
în vistierie sau că L-ai jefuit pe Dumnezeu. Pastorii care predică 
Cuvântul la marile noastre adunări simt păcătoşenia neglijării de 
a da lui Dumnezeu ceea ce este al Lui. Ei ştiu că Dumnezeu nu- 
Şi va binecuvânta poporul atâta timp cât ei nesocotesc planul Său 

de dăruire. Ei încearcă să trezească poporul la conştienţa datoriei 
lor prin cuvântări directe, practice, arătând primejdia şi păcătoşe- 
nia egoismului şi lăcomiei. Convingerea cuprinde mintea şi gheaţa 
egoismului este spartă. lar când se face apel la donaţii pentru cauza 
lui Dumnezeu, sub influenţa puternică a întâlnirilor, unii, care în 
alte împrejurări n-ar mişca un deget, sunt acum dornici să dea. S-au 
obţinut bune rezultate în ce priveşte această categorie. 

Sub presiunea apelurilor însă, simţirea cea mai adâncă o au cei 
ale căror inimi nu au îngheţat din pricina egoismului. Ei au lăsat 
cu conştiinciozitate ca mijloacele lor să curgă pentru înaintarea 
cauzei lui Dumnezeu. Întreaga lor făptură este mişcată de apelurile 
puternice care se fac şi aceste persoane răspund, persoane care au 
dăruit tot ceea ce împrejurările vieţii lor i-ar fi îndreptăţit să păstreze 
pentru ei. 

Însă aceşti credincioşi cu inima neîmpărţită, îndemnați de o iu- 
bire aprinsă pentru cauza lui Dumnezeu şi de dorinţa de a acţiona 
prompt, se consideră în stare să facă mai mult decât le cere Dumne- 
zeu, şi astfel utilitatea lor este paralizată pentru alte direcţii. Aceşti 
oameni deschişi se angajează să facă rost de bani când nu ştiu din 
ce sursă vor veni, Şi unii, pentru a-şi ţine promisiunile, sunt puşi 
în împrejurări grele. Alţii sunt obligaţi să-şi vândă produsele în 
mod foarte dezavantajos, iar unii au suferit chiar din pricina lip- 
sei confortului şi a nesatisfacerii nevoilor vieţii, pentru a-şi împlini 
făgăduinţele. 

A existat un timp la începutul lucrării noastre când asemenea 
sacrificiu ar fi fost justificat, când Dumnezeu i-ar fi binecuvântat pe 
toţi care s-ar fi aventurat astfel pentru cauza Sa. Prietenii adevărului 
erau puţini şi mijloacele lor financiare foarte limitate. Însă lucrarea 
s-a răspândit şi s-a întărit până când s-a ajuns să fie resurse suficiente 
în mâinile credincioşilor pentru a susţine din plin lucrarea în toate 
departamentele ei, fără a pune pe nimeni într-o situaţie grea, dacă 
toţi ar fi vrut să suporte în mod proporţional partea ce le revenea. 
Cauza lui Dumnezeu nu trebuie făcută să sufere nici în cea mai 
neînsemnată măsură. Adevărul preţios a fost expus cu atâta claritate, 
încât a fost îmbrăţişat de mulţi dintre aceia care au în mâini bunuri 
pe care li le-a încredinţat Dumnezeu pentru a le folosi spre înaintarea 
intereselor adevărului. Dacă aceşti oameni cu dare de mână îşi fac 
datoria, nu trebuie adusă nici o povară asupra fraţilor mai săraci. 

Ne aflăm într-o lume a belşugului. Dacă darurile şi jertfele ar fi 
proporţionale cu mijloacele pe care le-a primit fiecare de la Dumne- 
zeu, nu ar fi nevoie de apeluri urgente pentru ajutoare materiale la 
întâlnirile noastre de tabără. Bărbaţi şi femei care iubesc cauza lui 
Dumnezeu aşa cum îşi iubesc propriile vieţi îşi vor lua angajamente 
cu aceste ocazii, urmând ca familiile lor să sufere tocmai din lipsa 
mijloacelor pe care au promis să le dea pentru înaintarea cauzei. 
Dumnezeul nostru nu este un perceptor şi nu pretinde celui sărac 
să dea pentru cauză mijloacele care aparţin familiei sale şi care ar 
trebui folosite pentru păstrarea membrilor în confort şi deasupra 
lipsurilor strâmtorării. 

Apelurile pentru mijloace la întrunirile noastre mari de tabără 
au fost însoţite până acum de evidente rezultate bune în ceea ce-i 
priveşte pe cei bogaţi. Însă ne temem de urmarea unui efort prelungit 
pentru a umple din nou vistieria. Ne temem că va avea loc o reacţie. 
Ar trebui ca oamenii cu răspundere din diferitele comunităţi să 
depună un efort mai mare pentru a-i determina pe toţi să urmeze 
planul conceput de Dumnezeu. Dacă se respectă dăruirea sistematică, 
apelurile urgente pentru mijloace care se fac la întâlnirile de tabără 
pentru diferite proiecte nu vor fi necesare. 

Dumnezeu a făcut un plan după care fiecare poate da după cum 
a fost binecuvântat de El şi care va face ca dăruirea să devină un 
obicei, fără a mai aştepta invitaţii speciale. Cei care pot face aceasta, 
dar n-o fac din cauza egoismului, Îl jefuiesc pe Creatorul lor, care 
a revărsat asupra lor mijloace pe care să le investească în cauza Sa, 
pentru a-i face cunoscute interesele. Până nu vor împlini toţi planul 
dăruirii sistematice, va exista un eşec în ce priveşte satisfacerea 
regulii apostolice. Cei care lucrează în cuvânt şi învăţătură trebuie 
să fie persoane cu discernământ. În timp ce fac apeluri generale, ar 
trebui să cunoască puterile celor care răspund la apelurile lor şi nu ar 
trebui să le îngăduie celor săraci să plătească sume mari, la care se 
angajează. După ce un om I-a consacrat Domnului o anumită sumă 
de bani, simte că aceasta este sfinţită pentru un scop sacru. Acest 
lucru este adevărat şi de aceea ar trebui ca fraţii noştri predicatori să 
fie bine informaţi de la cine acceptă sumele care urmează să fie date. 

Fiecare membru al diferitelor familii din comunităţile noastre, 
dintre cei care cred adevărul, poate juca un rol în înaintarea lui, 
adoptând cu inima deschisă principiul dăruirii sistematice. „Fiecare 

din voi să pună deoparte [fiecare singur, acasă],... ca să nu se strângă 
ajutoarele când voi veni eu.“ Povara de a-i îndemna şi a-i stimula pe 
oameni să dea din mijloacele lor nu a fost lucrarea pe care Dumnezeu 
a avut-o în vedere pentru pastorii Săi. Responsabilitatea ar trebui 
să apese asupra fiecărui om care se bucură de credinţa în adevăr. 
„Fiecare din voi să pună deoparte ce va putea, după cum a prosperat.“ 
Fiecare membru al familiei, de la cel mai vârstnic până la cel mai 
tânăr, poate lua parte la această lucrare de dăruire. 

Jertfele copiilor mici pot fi primite de Dumnezeu şi plăcute 
Lui. Valoarea jertfei este hotărâtă de spiritul în care sunt făcute 
darurile. Cei săraci, urmând regula apostolului şi punând deoparte 
o mică sumă în fiecare săptămână, ajută la îmbogățirea vistieriei, 
iar darurile lor sunt pe deplin acceptate de Dumnezeu; căci ei fac 
sacrificii la fel de mari, ba chiar mai mari decât fraţii lor mai bogaţi. 
Planul de dăruire sistematică se va dovedi un mijloc de apărare al 
fiecărei familii împotriva ispitelor de a cheltui bani pentru lucruri 
nefolositoare; şi se va dovedi o binecuvântare mai ales pentru cei 
bogaţi, păzindu-i de a-şi îngădui extravaganţa. 

În fiecare săptămână, pretenţiile lui Dumnezeu de la fiecare 
familie sunt reamintite de fiecare membru al ei care împlineşte în 
întregime planul; şi, refuzându-şi vreun lucru de prisos pentru a avea 
mijloace pe care să le pună în visterie, asupra inimii se imprimă 
lecţii valoroase despre tăgăduirea de sine pentru slava lui Dumnezeu. 
O dată pe săptămână, fiecare este adus faţă în faţă cu rezultatele din 
săptămâna care a trecut, venitul pe care l-ar fi putut avea dacă ar fi 
fost econom şi mijloacele pe care nu le are din cauza îngăduinţei 
faţă de propriile slăbiciuni. Conştiinţa lui este strunită, ca să spunem 
aşa, înaintea lui Dumnezeu, şi aceasta fie că-l va lăuda, fie că-l va 
acuza. El învaţă că, dacă se bucură în continuare de pace sufletească 
şi de favoarea lui Dumnezeu, trebuie să mănânce, să bea şi să se 
îmbrace spre slava Sa. 

A da sistematic şi cu generozitate conform planului este un lucru 
care ţine deschisă uşa inimii. Ne punem în legătură cu Dumnezeu 
pentru ca El să ne poată folosi ca pe nişte canale prin care darurile 
Lui să se poată revărsa către toţi. Cei săraci nu se vor plânge de 
planul dăruirii sistematice, deoarece acesta nu-i va solicita prea tare. 
Ei nu sunt neglijaţi şi trecuţi cu vederea, ci favorizați prin aceea 
că joacă un rol, fiind împreună lucrători cu Hristos, şi vor primi 

binecuvântarea lui Dumnezeu la fel ca şi cei bogaţi. În procesul de 
a pune deoparte puţinul de care se pot lipsi, ei îşi tăgăduiesc eul şi 
cultivă generozitatea inimii. Ei se educă pentru a face fapte bune 
şi împlinesc cu tot atât de multă eficienţă intenţia lui Dumnezeu 
în planul de dăruire sistematică precum cei mai avuţi, care dau din 
prisosul lor. 

În zilele apostolilor, oamenii mergeau pretutindeni predicând 
adevărul. Erau ridicate noi comunităţi. Dragostea şi zelul lor pentru 
Hristos i-au împins la fapte caracterizate de mari renunţări şi sacri- 
ficii. Multe comunităţi ale celor veniţi dintre neamuri erau foarte 
sărace; cu toate acestea, apostolul declară că sărăcia lor lucie a dat 
naştere la un belşug de dărnicie din partea lor. Darurile lor se re- 
vărsau dincolo de capacitatea lor de a dărui. Oamenii şi-au pus 
vieţile în primejdie şi au suferit pierderea tuturor lucrurilor de dragul 
adevărului. 

Apostolul sugerează că prima zi a săptămânii ar fi momentul 
potrivit de a analiza căile providenţei şi prosperitatea căpătată şi, în 
frică de Dumnezeu, cu adevărată recunoştinţă a inimii pentru bine- 
cuvântările revărsate de El, de a hotărî, conform planului conceput 
de EI, cât Îi va fi dat înapoi. 

Dumnezeu intenţionează ca exercitarea generozităţii să se facă 
absolut voluntar, nefiind influenţată nici măcar de apelurile elocvente 
menite să trezească compasiunea. „Pe cine dă cu bucurie, îl iubeşte 
Dumnezeu.“ El nu are plăcere să-Şi împrospăteze trezoreria cu valori 
dăruite cu de-a sila. Inimile loiale ale poporului Său, bucurându-se în 
adevărul mântuitor pentru acest timp, prin iubirea şi recunoştinţa faţă 
de El pentru această lumină prețioasă, vor fi deschise şi nerăbdătoare 
să ajute cu mijloacele lor la trimiterea adevărului către alţii. Cea mai 
potrivită cale de a ne arăta dragostea faţă de Răscumpărătorul nostru 
este de a oferi daruri pentru a aduce suflete la cunoştinţa adevărului. 
Planul de răscumpărare a fost aplicat absolut de bunăvoie de către 
Mântuitorul nostru, şi scopul lui Hristos este ca întreaga noastră 
generozitate să se arate prin daruri de bunăvoie. 

Dragă frate A., mintea mea este tulburată în ce priveşte cazul tău. 
Ți-am scris despre unele lucruri care mi-au fost arătate în legătură cu 
umblarea ta din trecut, din prezent şi viitor. Sunt neliniştită pentru 
tine, pentru că am văzut primejdiile care te pândesc. Experienţa 
spirituală pe care ai avut-o te expune ispitelor şi conflictelor severe. 
Când şi-a lăsat o dată mintea sub controlul direct al vrăjmaşului 
prin mijlocirea îngerilor răi, acea persoană ar trebui să fie foarte 
circumspectă faţă de impresii şi simţăminte care l-ar duce pe un drum 
independent, departe de biserica lui Hristos. Primul pas independent 
de biserică pe care l-ar face un asemenea om ar trebui privit ca o 
stratagemă a vrăjmaşului, de a amăgi şi distruge. Dumnezeu a făcut 
biserica Sa un canal de lumină şi prin ea îşi face cunoscute scopurile 
şi voinţa. El nu dă nici unei persoane o experienţă independentă de 
biserică. Nu dă unui om cunoaşterea voinţei Sale pentru întreaga 
biserică, în timp ce aceasta, ca trup al lui Hristos, este lăsată în 
întuneric. 

Frate A., trebuie să veghezi cu cea mai mare grijă cum zideşti. 
Se va dezlănţui o furtună care îţi va testa nădejdea în modul cel 
mai sever. Ar trebui să sapi adânc şi să-ţi asiguri o temelie solidă. 
„De aceea, pe oricine aude aceste cuvinte ale mele şi le face, îl voi 
asemăna cu un om cu judecată, care şi-a zidit casa pe stâncă. A căzut 
ploaia, au venit şuvoaiele, au suflat vânturile şi au izbit în casa aceea; 
dar ea nu s-a prăbuşit, pentru că avea temelia pe stâncă.“ Constructo- 
rul pune cu consecvență piatră pe piatră, până când structura începe 
să se înalțe. Constructorul evanghelic îşi continuă adesea lucrarea în 
lacrimi şi în mijlocul încercărilor, furtunilor persecuției, amarnicei 
împotriviri şi batjocurii nedrepte; însă el este neclintit în hotărârea 
lui, întrucât zideşte pentru eternitate. Fii cu luare aminte, frate A., ca 
temelia ta să fie stâncă solidă şi să fii bine fixat de ea, Hristos fiind 
acea stâncă. 

Ai o voinţă puternică, încăpăţânată şi un spirit independent pe 
care crezi că trebuie să ţi-l păstrezi cu orice risc. Şi ai adus acest spirit 

în experienţa şi viaţa ta religioasă. Nu ai fost întotdeauna în armonie 
cu lucrarea lui Dumnezeu, aşa cum a fost ea împlinită de fraţii tăi 
americani. Nu ai văzut lucrurile cum le-au văzut ei şi nici nu te-ai 
potrivit cu modul în care procedează ei. Nu te-ai familiarizat decât 
prea puţin cu lucrarea din diferitele ei departamente. N-ai fost prea 
încântat să te familiarizezi cu ramurile variate ale lucrării. Ai privit 
cu suspiciuni şi neîncredere asupra lucrării şi asupra conducătorilor 
aleşi de Dumnezeu pentru a o duce mai departe. Ai fost înclinat 
mai degrabă să te îndoieşti şi să faci presupuneri neîntemeiate, să fii 
invidios pe aceia asupra cărora Dumnezeu a pus răspunderile mai 
mari ale lucrării Sale decât să cercetezi şi să te pui astfel în legătură 
cu cauza lui Dumnezeu pentru a înţelege activităţile şi înaintarea ei. 

Dumnezeu a văzut că nu erai potrivit să fii păstor, un slujitor al 
neprihănirii care să vestească altora adevărul, până când nu aveai să 
fii un om complet transformat. El a îngăduit să treci prin încercări 
adevărate şi să simţi privaţiunile, lipsurile, ca să ştii cum să arăţi milă, 
compasiune şi dragoste duioasă faţă de cei nenorociţi şi oprimaţi şi 
pentru cei aplecaţi sub povara lipsurilor şi care trec prin încercări şi 
strâmtorări. 

Când, în suferinţa ta, te-ai rugat pentru pace în Hristos, un nor 
negru părea să-ţi întunece mintea. Odihna şi pacea nu au venit aşa 
cum te aşteptai tu. Uneori, se părea că îți este încercată credinţa la 
limita suportabilului. Când te-ai uitat la viaţa ta de până atunci, ai vă- 
zut tristeţe şi dezamăgire; când ai privit către viitor, totul era învăluit 
în nesiguranţă. Mâna divină te-a călăuzit într-un mod minunat către 
cruce, ca să te înveţe că Dumnezeu îi răsplăteşte într-adevăr pe aceia 
care Îl caută cu sârguinţă. Cei care cer aşa cum trebuie vor primi. 
Cel care caută cu credinţă va găsi. Experienţa câştigată în cuptorul 
arzător al încercărilor şi nenorocirii reprezintă preţul acesteia. 

Rugăciunilor pe care le-ai înălţat în singurătatea, oboseala şi 
încercările tale, Dumnezeu a răspuns, nu întotdeauna aşa cum au 
fost aşteptările tale, însă pentru binele tău. Nu i-ai înţeles într-un 
mod corect şi cu claritate pe fraţii tăi şi nici pe tine însuţi nu te-ai 
văzut în lumina care trebuia. Dar, în providenţa lui Dumnezeu, El a 
fost la lucru pentru a răspunde rugăciunilor pe care le-ai înălţat în 
nenorocirea ta şi a făcut aceasta într-un mod prin care să te salveze şi 
să-Şi proslăvească propriul Nume. Necunoscându-te pe tine însuţi, 
ai cerut lucruri care nu erau cele mai bune pentru tine. Dumnezeu 

ţi-a auzit rugăciunile sincere; dar binecuvântarea pe care ţi-a acordat- 
o a fost ceva mult diferit de ceea ce aşteptai tu. În providenţa Sa, 
Dumnezeu a intenţionat să te aducă într-o legătură mult mai strânsă 
cu biserica Lui, pentru ca încrederea ta să fie mult mai mică în 
tine însuţi şi mai mare în alţii, în cei pe care îi călăuzeşte pe calea 
înaintării lucrării Sale. 

Dumnezeu ascultă fiecare rugăciune sinceră. El te va pune în 
legătură cu lucrarea Sa, ca să te poată aduce mai direct în lumină. ŞI, 
în afară de cazul în care îţi vei întoarce privirile de la evidenţa fapte- 
lor şi de la lumină, te vei convinge că, dacă vei fi mai neîncrezător 
în tine însuţi şi mai puţin neîncrezător în fraţii tăi, vei fi mai câştigat 
în Dumnezeu. Dumnezeu este acela care te-a adus în strâmtorări. 
EI a urmărit un scop prin aceasta, ca strâmtorarea să poată lucra 
în tine răbdare, răbdarea experienţă, iar experienţa nădejde. El a 
îngăduit ca încercările să vină asupra ta, pentru ca, prin ele, să poţi 
avea experienţa roadelor pline de pace ale neprihănirii. 

Petru L-a tăgăduit pe Omul durerii, când acesta S-a întâlnit cu 
suferinţa, în ceasul umilirii Sale. După aceasta însă, s-a pocăit şi 
s-a reconvertit. El a avut o căinţă sinceră şi s-a dăruit iarăşi Mân- 
tuitorului său. Cu ochii orbiţi de lacrimi, îşi îndreaptă paşii către 
singurătatea oferită de grădina Ghetsemani şi se prăbuşeşte în locul 
în care a văzut silueta prosternată a Mântuitorului, când transpi- 
raţia însângerată I-a ţâşnit prin pori din pricina agoniei. Cuprins 
de remuşcări, Petru îşi aminteşte că dormea când Isus Se ruga în 
acele ceasuri înfricoşătoare. Inima lui mândră se sfâşie şi lacrimi de 
pocăință udă firele de iarbă pătate doar de curând de picăturile de 
sudoare însângerată a scumpului Fiu al lui Dumnezeu. El a părăsit 
acea grădină ca om convertit. În acel moment, era pregătit să arate 
milă faţă de cei ispitiţi. El fusese smerit şi putea arăta compasiune 
faţă de cei slabi şi greşiţi. Putea să-i atenţioneze şi să-i avertizeze pe 
cei îngâmfaţi şi era apt să-i întărească pe fraţii săi. 

Dumnezeu te-a condus prin nenorocire şi încercări, ca să poţi 
avea o încredere desăvârşită în El şi să ai o părere rezervată faţă 
de propria ta judecată. Tu poţi suporta vitregiile mai bine decât 
bunăstarea. Ochiul atoatevăzător al lui Iehova a descoperit în tine 
multe impurități, pe care tu le consideri aur şi prea valoroase pentru 
a le arunca. Puterea vrăjmaşului asupra ta a fost, în răstimpuri, 
directă şi foarte puternică. Amăgirile spiritismului îți încurcaseră 

credinţa, îţi stricaseră judecata şi îți aduseseră experienţa într-o 
stare de confuzie. În providenţa Sa, Dumnezeu dorea să te încerce, 
pentru a te curăţi, ca şi pe fiii lui Levi, ca să-l poţi aduce o jertfă în 
neprihănire. 

Eul tău este prea mult amestecat în toate lucrările tale. Voința ta 
trebuie să fie modelată de voinţa lui Dumnezeu, căci altfel vei cădea 
în ispite amarnice. Am văzut că atunci când vei lucra în Dumnezeu, 
alungând eul dinaintea ochilor, vei primi de la El o putere cu ajutorul 
căreia vei ajunge la inimile oamenilor. Îngeri ai lui Dumnezeu vor 
lucra sprijinindu-te în eforturile tale când eşti smerit şi mic în propriii 
tăi ochi. Dar când îţi imaginezi că ştii mai mult decât aceia pe care 
Dumnezeu i-a călăuzit ani de-a rândul, pe care i-a învăţat adevărul 
şi i-a pregătit pentru extinderea lucrării Sale, te înalți singur şi vei 
cădea în ispite. 

Trebuie să cultivi bunătatea şi blândeţea. Trebuie să fii un om 
milostiv şi politicos. Lucrările tale sunt pătrunse de prea multă 
severitate şi de un spirit neînduplecat, dictatorial, tiranic. Nu iei 
întotdeauna în consideraţie cu blândeţe sentimentele altora şi dai 
naştere la nemulțumiri şi încercări. Mai multă dragoste în lucrările 
tale şi mai multă compasiune străbătută de bunătate ţi-ar deschide o 
cale către inimi şi ar câştiga suflete la Hristos şi la adevăr. 

Eşti în mod constant înclinat către independenţă. Tu nu-ţi dai 
seama că independenţa este un lucru jalnic atunci când te face să 
ai prea multă încredere în tine însuţi şi să te încrezi mai degrabă în 
propria ta judecată decât să respecţi sfatul şi să pui preţ pe judecata 
fraţilor tăi, mai ales pe a acelora care au funcţii de răspundere, pe care 
Dumnezeu i-a rânduit pentru mântuirea poporului Său. Dumnezeu a 
învestit biserica Sa cu o autoritate deosebită şi cu o putere pe care 
nimeni nu are căderea să nu le ia în seamă şi să le dispreţuiască, 
pentru că, făcând aşa, disprețuiește glasul lui Dumnezeu. 

Nu eşti în siguranţă dacă te încrezi în impresii şi sentimente. 
Aceasta a fost nenorocirea ta, că ai ajuns sub puterea acelei amăgiri 
satanice, spiritismul. Acest giulgiu al morţii te-a acoperit, iar imagi- 
naţia şi puterile tale au fost sub controlul demonilor; iar când devii 
încrezător în tine însuţi şi nu te prinzi cu încredere neşovăitoare 
de Dumnezeu, te găseşti într-un pericol sigur. Uneori, înlăturând 
obstacolele principiilor şi o faci adesea , îl inviţi înăuntru pe vrăjmaş, 

iar el îţi controlează gândurile şi acţiunile, timp în care tu eşti amăgit 
cu adevărat şi îţi place să crezi că eşti aprobat de Dumnezeu. 

Satana a încercat să te împiedice să ai încredere în fraţii tăi 
americani. Le-ai privit cu suspiciune acţiunile şi experienţa, când ei 
sunt chiar aceia care te pot ajuta şi care ar fi o binecuvântare pentru 
tine. Efortul bine gândit al lui Satana este acela prin care încearcă 
să te despartă de cei ce sunt asemenea unor canale de lumină, prin 
care Dumnezeu a transmis voia Sa şi prin care a lucrat pentru zidirea 
şi extinderea lucrării Lui. Concepţiile, sentimentele şi experienţa ta 
sunt foarte înguste, iar lucrările tale au aceeaşi caracteristică. 

Ca să fii o binecuvântare pentru poporul tău, trebuie să te schimbi 
în multe privinţe. Ar trebui să cultivi politeţea şi să nutreşti pentru 
toţi o compasiune plină de bunătate. Ar trebui să ai cununa harului 
lui Dumnezeu, care este dragostea. Critici prea mult şi nu eşti atât 
de îngăduitor pe cât ar trebui să fii, dacă vrei să câştigi suflete. Ai 
putea avea mult mai multă influenţă dacă ai fi mai puţin formal şi 
rigid şi dacă ai fi însufleţit mai mult de Duhul Sfânt. Teama ta de a 
nu fi condus de oameni este prea mare. Dumnezeu îi foloseşte pe 
oameni ca unelte ale Sale şi îi va folosi cât va exista lumea. 

Îngerii care au căzut erau dornici să devină independenţi faţă de 
Dumnezeu. Erau plini de frumuseţe şi de slavă, dar erau dependenţi 
de Dumnezeu în privinţa fericirii lor, luminii şi inteligenţei de care se 
bucurau. Prin nesupunere, ei au căzut din starea lor înălţată. Hristos 
şi biserica Sa sunt de nedespărțit. A-i neglija sau dispreţui pe aceia 
pe care Dumnezeu i-a rânduit să conducă şi să poarte răspunderile 
legate de lucrarea Sa şi de înaintarea şi răspândirea adevărului în- 
seamnă să respingi mijloacele pe care le-a hotărât Dumnezeu pentru 
ajutorul, încurajarea şi întărirea poporului Său. Faptul de a-i trece 
pe aceştia cu vederea şi a gândi că lumina ta trebuie să vină direct 
de la Dumnezeu, iar nu prin vreun alt canal, te aduce într-o poziţie 
în care eşti susceptibil de a fi amăgit şi biruit. 

Dumnezeu te-a pus în legătură cu ajutoarele hotărâte de El în 
biserica Sa, ca să te poată ajuta. Fosta legătură pe care ai avut-o cu 
spiritismul face ca primejdia în care te afli să fie mai mare decât ar fi 
în mod obişnuit, pentru că judecata, înţelepciunea şi discernământul 
tău au fost pervertite. Nu poţi spune întotdeauna, prin puterile tale, 
cu ce fel de duhuri ai de-a face şi nici nu le poţi deosebi; căci Satana 

este foarte viclean. Dumnezeu te-a pus în legătură cu biserica Sa 
pentru ca aceasta să te poată ajuta. 

Eşti uneori prea formal, prea rece şi lipsit de compasiune. Trebuie 
să-l accepţi pe oameni aşa cum sunt, să nu te pui pe tine însuţi 
prea mult deasupra lor şi să ceri prea mult de la ei. Ai nevoie să 
fu îmblânzit şi calmat de Duhul lui Dumnezeu în timp ce predici 
poporului. Ar trebui să te educi pentru a lucra în modul cel mai bun, 
ca să asiguri finalul dorit. Lucrarea ta trebuie să fie caracterizată de 
iubirea lui Isus, care să-ţi umple inima, să dea căldură cuvintelor 
tale, să-ţi modeleze temperamentul şi să-ţi înalțe sufletul. 

Vorbeşti adesea prea mult, când nu ai influenţa însufleţitoare 
a Duhului Sfânt. Îi oboseşti pe cei care te ascultă. Mulţi fac o 
greşeală în predica pe care o ţin, neoprindu-se când interesul este 
mare. Ei continuă să peroreze, până când interesul stârnit în mintea 
ascultătorilor se stinge şi oamenii sunt realmente obosiţi prin cuvinte 
ce nu au vreo greutate sau valoare deosebită. Să te opreşti înainte 
de a ajunge în acest punct. Să te opreşti când nu ai de spus ceva cu 
adevărat important. Să nu continui cu acele cuvinte seci care nu fac 
decât să stârnească prejudecata şi nu înmoaie inima. Ai nevoie să 
fii într-o comuniune atât de intimă cu Hristos, încât cuvintele tale 
să topească şi să ardă, făcându-şi drum către suflet. Numai vorbe 
anoste nu sunt de-ajuns pentru acest timp. Sunt bune argumentele; 
dar s-ar putea să fie prea multă argumentaţie şi prea puţin din spiritul 
şi viaţa lui Dumnezeu. 

Fără puterea deosebită a lui Dumnezeu, care să sprijine efor- 
turile tale, fără un duh supus şi smerit în Dumnezeu, fără o inimă 
îmblânzită, fără cuvinte care să izvorască dintr-o inimă plină de 
iubire, lucrările tale vor fi obositoare şi nu vor aduce rezultate bine- 
cuvântate. Slujitorul lui Hristos ajunge la un punct dincolo de care 
cunoaşterea şi priceperea omenească sunt neputincioase. Ne luptăm 
cu rătăciri catastrofale şi cu rele pe care nu suntem în stare să le 
remediem sau să-i facem pe oameni să le vadă şi să le înţeleagă; căci 
noi nu putem schimba inima. Nu putem da vigoare sufletului ca să 
înţeleagă păcătoşenia păcatului şi să simtă nevoia unui Mântuitor. 
Dacă lucrările noastre poartă însă amprenta Duhului lui Dumnezeu, 
dacă o putere mai mare, divină, însoţeşte eforturile noastre de a se- 
măna sămânţa Evangheliei, vom vedea roadele muncii noastre spre 
slava lui Dumnezeu. Numai El poate uda sămânţa semănată. 

Aşa este şi cu tine, frate A. Nu trebuie să te laşi cuprins de o grabă 
prea mare şi să aştepţi prea mult de la nişte minţi întunecate. Trebuie 
să nutreşti nădejdea plină de umilinţă că Dumnezeu va împărtăşi, în 
bunăvoința Sa, influenţa tainică, înviorătoare, a Duhului Său, singura 
prin care lucrările tale nu vor fi zadarnice în Domnul. Ai nevoie să 
te prinzi de Dumnezeu printr-o credinţă vie, dându-ţi seama în orice 
clipă de slăbiciunea ta şi de primejdiile care te pândesc şi căutând 
necurmat acea putere şi acea energie pe care numai Dumnezeu le 
poate da. Oricât te-ai strădui, singur nu poţi face nimic. 

Ai nevoie să te educi în aşa fel, încât să poţi avea înţelepciunea 
de a lucra cu mintea oamenilor. Ar trebui să arăţi compasiune faţă 
de unii, tratându-i diferențiat, în vreme ce pe alţii i-ai putea salva cu 
teamă, trăgându-i afară din foc. Tatăl nostru ceresc ne lasă adesea 
în incertitudine în ce priveşte eforturile noastre. Avem datoria de 
a ne arunca sămânţa pe lângă toate apele, fără să ştim ce va izbuti, 
aceasta sau aceea. Ne putem spori credinţa şi puterile din Izvorul 
tăriei noastre şi ne putem sprijini în totală dependenţă de El. 

Frate A., ai nevoie să lucrezi cu cea mai mare sârguinţă pentru 
a controla eul şi a dezvolta un caracter în armonie cu principiile 
Cuvântului lui Dumnezeu. Ai nevoie să te educi şi să te pregăteşti 
pentru a deveni un păstor eficient. Ai nevoie să cultivi o fire blândă 
— trăsături de caracter străbătute de bunătate, voioşie, optimism, 
generozitate, milă, politeţe, compasiune. Ar trebui să învingi un 
spirit posomorât, intolerant, îngust, cicălitor şi tiranic. Dacă eşti 
legat de lucrarea lui Dumnezeu, trebuie să te lupţi crâncen cu tine 
însuţi şi să-ţi formezi caracterul după Modelul divin. 

Fără un efort constant din partea ta, sub influenţa unei minţi 
corupte, vor apărea unele situaţii care îţi vor închide calea, neajunsuri 
pe care tu vei fi înclinat să le pui pe seama unei alte cauze decât 
celei adevărate. Ai nevoie de autodisciplină. Evlavia noastră nu 
trebuie să se înfăţişeze ca fiind acră, rece şi nesociabilă, ci atrăgătoare 
şi dispusă să se lase învățată. Un spirit înclinat spre critică îţi va 
îngrădi calea şi va închide inimile faţă de tine. Dacă nu vei depinde 
cu umilinţă de Dumnezeu, îţi vei bloca adesea singur drumul cu 
obstacole, şi pentru acest lucru vei da vina pe umblarea altora. 

Trebuie să veghezi asupra propriei persoane, ca să nu predici 
adevărul sau să te achiţi de îndatoriri într-un spirit intolerant, care va 
stârni prejudecata. Ai nevoie să studiezi cum te poţi înfăţişa astfel 

încât să fii aprobat de Dumnezeu, un lucrător de care nu trebuie să 
se ruşineze. Întreabă-te singur care este dispoziţia ta firească, ce 
caracter ţi-ai format. Ar trebui să te studiezi pe tine însuţi, aşa cum 
ar trebui s-o facă fiecare slujitor al lui Hristos, pentru a veghea cu 
cea mai mare grijă să nu îndrăgeşti obiceiuri sau tendinţe mintale 
şi morale pe care nu ai dori să le vezi apărând printre cei pe care-i 
luminezi în ce priveşte adevărul. 

Pastorii lui Hristos sunt îndemnați să fie exemple în turma lui 
Dumnezeu. Influenţa unui pastor poate face mult în direcţia mode- 
lării caracterului poporului său. Dacă pastorul este indolent, dacă 
nu are o inimă şi o viaţă curate, dacă este tăios, critic şi cicălitor, 
egoist, independent şi dacă îi lipseşte stăpânirea de sine, va avea 
într-o mare măsură de întâmpinat şi va trebui să facă faţă aceloraşi 
elemente neplăcute în poporul lui; şi este o lucrare grea aceea de 
a pune lucrurile în ordine acolo unde influenţele rele au provocat 
confuzie. Ceea ce se vede în pastorul lor va conta mult în ce priveşte 
desăvârşirea virtuţii creştine în popor. Dacă viaţa lui este o combi- 
nație de calităţi, cei pe care îi aduce prin eforturile lui la cunoştinţa 
adevărului vor reflecta într-o mare măsură, dacă Îl iubesc într-adevăr 
pe Dumnezeu, exemplul şi influenţa sa; căci el este un reprezentant 
al lui Hristos. Astfel, pastorul ar trebui să simtă răspunderea pe care 
o are de a înfrumuseţa în toate lucrurile învăţătura Dumnezeului 
nostru, Mântuitorul. 

Cele mai mari eforturi ale slujitorului Evangheliei ar trebui să 
fie de a-şi consacra toate talentele în lucrarea de salvare a sufletelor; 
atunci va avea succes. Disciplina atentă şi înţeleaptă îi este necesară 
oricui a luat asupră-i Numele lui Hristos; ea este însă într-un sens 
mult mai înalt importantă pentru un slujitor al Evangheliei, care 
este un reprezentant al lui Hristos. Mântuitorul nostru i-a umplut 
pe oameni de o teamă respectuoasă prin puritatea şi moralitatea Sa 
înaltă, în timp ce iubirea şi blândeţea Sa gingaşă îi entuziasma. Cei 
mai săraci şi mai umili nu se temeau să se apropie de EI; chiar şi 
copilaşii erau atraşi de El. Le plăcea mult să urce în poala Sa şi să 
sărute acea faţă gânditoare, radiind de iubire. De această gingăşie 
iubitoare ai nevoie. Ar trebui să cultivi iubirea. Dovezile de simpatie 
şi actele de politeţe şi respect faţă de alţii nu-ţi vor scădea nici un 
dram din demnitate, ci vor face să se deschidă multe inimi care acum 
sunt închise faţă de tine. 

Hristos a fost exact ceea ce fiecare pastor ar trebui să se stră- 
duiască să fie. Ar trebui să învăţăm să-l imităm caracterul şi să 
combinăm dreptatea strictă cu puritatea, integritatea morală, dra- 
gostea şi generozitatea nobilă. O faţă plăcută, care reflectă iubirea, 
împreună cu un comportament blând şi amabil vor face mai mult, 
fără eforturile de la amvon, decât poate face predicarea lipsită de 
acestea. Se cuvine să cultivăm respectul faţă de judecata altora când, 
într-o măsură mai mare sau mai mică, depindem în mod categoric de 
ei. Ar trebui să cultivăm adevărata amabilitate creştină şi o simpatie 
plină de gingăşie, chiar şi pentru ipostazele umane cele mai dificile, 
grosolane. Isus a venit din curţile curate ale Cerului pentru a salva 
tocmai asemenea persoane. Îţi închizi inima prea repede faţă de 
mulţi care în mod aparent nu manifestă nici un interes pentru solia 
pe care o porţi, dar care sunt totuşi sub oblăduirea harului şi scumpi 
înaintea Domnului. „Cel care câştigă suflete este înţelept.“ Pavel s-a 
făcut tuturor totul, pentru ca, dacă ar fi fost posibil în vreun fel, să 
salveze pe unii. Tu trebuie să fii într-o poziţie asemănătoare. Trebuie 
să te rupi de independenţa ta. Îţi lipseşte o smerenie a minţii. Ai 
nevoie de influenţa liniştitoare a harului lui Dumnezeu asupra inimii 
tale, ca să nu iriți, ci să-ţi croieşti drum către inimile oamenilor 
topind gheaţa, deşi aceste inimi pot fi atinse de prejudecăţi. 

Cauza lui Dumnezeu are mare nevoie de oameni sinceri — oa- 
meni plini de zel, nădejde, credinţă şi curaj. Nu oamenii încăpăţânaţi 
pot satisface nevoile acestui timp, ci aceia care sunt devotați. Avem 
prea mulţi pastori sensibili, care sunt firavi în experienţă, deficienţi în 
ce priveşte calităţile creştine, cărora le lipseşte consacrarea şi se des- 
curajează cu uşurinţă; care sunt plini de sârg în satisfacerea propriei 
lor voințe şi perseverează în eforturile lor de a-şi împlini propriile 
scopuri egoiste. Asemenea oameni nu se vor ridica la nivelul cerin- 
telor acestui timp. În aceste ultime zile avem nevoie de bărbaţi care 
să vegheze neîncetat. Este nevoie de ostaşi gata să intre în acţiune, 
care sunt sinceri în dragostea lor de adevăr şi dispuşi să lucreze, 
sacrificându-se, dacă pot face să înainteze cauza lui Dumnezeu şi să 
salveze suflete preţioase. În această lucrare este nevoie de bărbaţi 
care să nu murmure şi să se plângă de greutăţi sau încercări, ştiind 
că aceasta este o parte a moştenirii pe care le-a lăsat-o Hristos. Ei ar 
trebui să fie dispuşi să iasă din tabără, să rabde batjocura şi să poarte 
poverile ca nişte buni soldaţi ai lui Hristos. Aceştia vor duce crucea 

lui Hristos fără să se plângă, fără cârtire sau irascibilitate, şi vor fi 
răbdători în strâmtorare. 

Adevărul solemn pentru aceste ultime zile, care îi pune la probă 
pe oameni, ne-a fost încredinţat nouă, iar noi ar trebui să-l facem să 
devină realitate. Frate A., ar trebui să eviţi să te faci pe tine însuţi 
etalon. Te rog fierbinte, evită să recurgi la propriile sentimente. Tot 
ce putem îndura şi tot ce s-ar putea să ni se ceară să îndurăm de 
dragul adevărului ni se va părea prea neînsemnat pentru a fi comparat 
cu ceea ce a suportat Mântuitorul nostru pentru noi, păcătoşii. Nu 
trebuie să te aştepţi că vei fi întotdeauna judecat sau înfăţişat în mod 
corect. Hristos spune că în lume vom avea strâmtorări, dar că în El 
vom avea pace. 

Ai cultivat un spirit combativ. Când ţi se taie calea, ocupi imediat 
poziţiile de apărare; şi chiar dacă te-ai afla printre fraţii tăi, care 
iubesc adevărul şi şi-au oferit vieţile pentru cauza lui Dumnezeu, te 
Justifici în timp ce îi critici, devii neîncrezător în cuvintele pe care le 
rostesc şi bănuitor în ce priveşte motivațiile lor, pierzând astfel mari 
binecuvântări pe care este privilegiul tău să le câştigi prin experienţa 
fraţilor tăi. 


Discuţii care trebuie evitate 


Ţi-a plăcut mult să susţii polemici legate de adevăr şi ai îndrăgit 
discuţiile; dar aceste întreceri nu ţi-au favorizat formarea unui ca- 
racter creştin armonios; căci prin ele se creează o ocazie favorabilă 
chiar pentru dezvăluirea trăsăturilor de caracter pe care trebuie să 
le birui dacă vrei să intri odată în Cer. Discuţiile nu pot fi evitate 
întotdeauna. În unele cazuri, împrejurările sunt de aşa natură, încât 
dintre două rele trebuie ales acela mai mic, care este discuţia. Însă, 
ori de câte ori se poate, acestea ar trebui evitate; căci rezultatul este 
rareori onorarea lui Dumnezeu. 

Oameni cărora le place nespus să vadă adversari combătându-se 
pot pretinde cu putere discuţiile. Alţii, care au dorinţa de a auzi 
dovezile aduse de ambele părţi, pot cere discuţia cu toată sinceritatea 
motivaţiei pe care o au; însă, oricând este posibil, ele ar trebui evi- 
tate. Acestea întăresc în general spiritul de combativitate şi slăbesc 
acea dragoste curată şi compasiune sacră care ar trebui să existe 

întotdeauna în inimile creştinilor, chiar dacă aceştia ar putea avea 
opinii diferite. 

Discuţiile în acest veac al istoriei lumii nu constituie dovezi reale 
ale unei dorinţe sincere din partea oamenilor de a cerceta adevărul, 
ci se produc din cauza iubirii de inedit şi a stării de surescitare 
care însoţeşte în general disputele. Rareori este Dumnezeu glorificat 
sau înaintează adevărul în aceste lupte. Adevărul este prea solemn, 
prea important în rezultatele sale pentru a considera că este un fleac 
dacă este primit sau respins. A discuta adevărul de dragul de a 
arăta împotrivitorilor îndemânarea combatanţilor este întotdeauna o 
politică proastă; căci ea nu face decât foarte puţin pentru înaintarea 
adevărului. 

Împotrivitorii adevărului vor arăta îndemânare în reprezentarea 
greşită a spuselor oponentului lor. Ei vor face din cele mai solemne 
şi sacre adevăruri un subiect de batjocură. În general, vor glumi şi îşi 
vor bate joc de adevărurile preţioase, sfinte, şi le vor înfăţişa într-o 
lumină atât de falsă înaintea oamenilor, încât minţile întunecate de 
rătăcire şi murdărite de păcat nu vor deosebi motivațiile şi scopurile 
pe care le au aceşti oameni şireţi când ascund şi falsifică în acest fel 
adevărul preţios şi important. Din cauza oamenilor care se angajează 
în ele, există numai puţine discuţii care este posibil să fie conduse 
după principii corecte. Împunsături acute vin prea des din ambele 
părți, se îngăduie ca disputa să capete un aspect personal şi în mod 
frecvent ambele părţi se coboară la sarcasm şi glume. Iubirea de su- 
flete este pierdută în dorinţa mai mare de a fi învingător. Prejudecata 
profundă şi amară este adesea rezultatul discuţiilor. 

Am văzut îngeri îndureraţi că nestematele cele mai preţioase ale 
adevărului au fost aduse înaintea unor oameni cu totul incapabili să 
aprecieze dovezile în favoarea adevărului. Întreaga lor fiinţă era în 
război cu principiile adevărului; firile lor le urau. Obiectul urmărit 
de ei în discuţie nu era acela de a putea să cuprindă ei înşişi dovezile 
adevărului sau ca oamenii să poată avea o bună înţelegere a adevă- 
ratei noastre poziţii, ci de a întuneca priceperea, punând adevărul 
într-o lumină greşită înaintea oamenilor. Sunt persoane care s-au 
autoeducat ca luptători. Este politica lor aceea de a reprezenta eronat 
declaraţiile unui oponent şi de a acoperi argumente clare cu subti- 
lităţi necinstite. Ei şi-au consacrat puterile lor date de Dumnezeu 
în această lucrare neonestă, căci nu există nimic în inimile lor care 

să fie în armonie cu principiile curate ale adevărului. Ei se prind 
de orice argument le este cu putință, cu care să-i zdrobească pe 
apărătorii adevărului, când nici ei înşişi nu cred în lucrurile pe care 
le aruncă asupra acestora. Se întăresc în poziția pe care au ales-o, 
indiferent de dreptate şi de adevăr. Nu țin seama că înaintea lor este 
judecata şi că atunci triumful lor, câştigat în mod necinstit, cu toate 
rezultatele lui dezastruoase, va apărea în adevărata sa lumină. Rătă- 
cirea, cu toate tacticile ei amăgitoare, cu toate întoarcerile, răsucirile 
şi ocolişurile ei pentru a schimba adevărul într-o minciună, va apărea 
atunci în toată diformitatea sa. Nici o biruinţă nu va conta în ziua 
lui Dumnezeu în afară de aceea pe care adevărul, curatul, înălţatul, 
sacrul adevăr, o va câştiga spre slava lui Dumnezeu. 

Îngerii plâng atunci când văd adevărul ceresc preţios, aruncat 
înaintea porcilor pentru a fi apucat de aceştia şi călcat în picioare 
în tină şi murdărie. „...să nu aruncaţi mărgăritarele voastre înaintea 
porcilor, ca nu cumva să le calce în picioare şi să se întoarcă să vă 
rupă.“ Acestea sunt cuvintele Răscumpărătorului lumii. 

Slujitorii lui Dumnezeu să nu considere ocazia de a se angaja 
în discuţii ca fiind un mare privilegiu. Nu toate punctele credinţei 
noastre trebuie aduse în faţă şi prezentate înaintea mulțimilor atinse 
de prejudecată. Isus a vorbit înaintea fariseilor şi saducheilor în pilde, 
ascunzând claritatea adevărului sub simboluri şi ilustraţii, pentru că 
ei ar fi folosit în mod greşit adevărurile pe care le prezenta înaintea 
lor; ucenicilor Săi însă le vorbea lămurit. Ar trebui să învăţăm din 
metoda de propovăduire a lui Hristos şi să fim atenţi să nu-i jignim 
pe oameni, prezentând adevăruri pe care, nefiind deplin explicate, 
nu sunt deloc pregătiţi să le primească. 

Trebuie să ne ocupăm mai întâi cu adevărurile pe care le susţi- 
nem şi unii, Şi alţii şi să câştigăm încrederea ascultătorilor; apoi, în 
măsura în care oamenii pot fi aduşi mai aproape de miezul proble- 
mei, putem înainta încet cu chestiunea prezentată. Este nevoie de 
mare înţelepciune pentru a prezenta adevărul nepopular în modul 
cel mai prudent înaintea unor oameni dominați de prejudecăţi, astfel 
încât să se poată câştiga accesul la inimile lor. Discuţiile pun înain- 
tea oamenilor, care nu sunt luminaţi în privinţa poziţiei noastre şi 
sunt ignoranţi în ce priveşte adevărul biblic, o grupare de argumente 
ridicate cu măiestrie şi dispuse atent pentru a acoperi punctele clare 
ale adevărului. Unii oameni au socotit că este de datoria lor să as- 

cundă declaraţii clare, fără echivoc, din Cuvântul lui Dumnezeu prin 
teoriile lor amăgitoare, pe care le fac să pară plauzibile celor care nu 
au cercetat personal. 

Aceşti agenţi ai lui Satana sunt greu de înfruntat şi este dificil 
să-ţi păstrezi răbdarea cu ei. Însă calmul, răbdarea şi stăpânirea 
de sine sunt elemente pe care trebuie să le cultive orice slujitor al 
lui Hristos. Cei care combat adevărul s-au autoeducat pentru lupta 
intelectuală. Ei sunt pregătiţi să prezinte la suprafaţă sofisme şi 
afirmaţii neîntemeiate ca fiind Cuvântul lui Dumnezeu. Ei seamănă 
confuzie în mintea nebănuitoare şi plasează adevărul în întuneric, în 
timp ce oamenilor li se prezintă poveşti plăcute în locul adevărului 
biblic curat. 

Mulţi aleg întunericul mai degrabă decât lumina, pentru că fap- 
tele lor sunt rele. Dar sunt şi dintre aceia cărora, dacă li s-ar fi putut 
prezenta adevărul într-un mod diferit, în împrejurări diferite, dându- 
li-se şansa cuvenită de a cântări cu mintea lor argumentele şi de a 
compara verset cu verset, ar fi fost fermecaţi de claritatea lui şi s-ar 
fi prins de acesta. 

A fost un lucru foarte nechibzuit din partea pastorilor noştri de 
a publica pentru lume sofismele viclene ale rătăcirii, aduse de oa- 
meni şireţi pentru a ascunde şi a face fără putere adevărul solemn, 
sacru al lui Iehova. Aceşti oameni vicleni, care stau la pândă pen- 
tru a-i înşela pe cei neprevăzători, îşi dăruiesc puterea intelectului 
pentru a denatura Cuvântul lui Dumnezeu. Cei lipsiţi de experienţă 
şi nebănuitori sunt amăgiţi spre ruina lor. A fost o mare greşeală 
de a publica răspunsul la toate argumentele cu care împotrivitorii 
luptă împotriva adevărului lui Dumnezeu; căci, făcând aşa, mintea 
tuturor categoriilor de oameni se umple cu argumente la care nu se 
gândiseră niciodată. Cineva trebuie să dea socoteală pentru această 
conducere neînţeleaptă a ostilităţilor. 

Argumentele împotriva adevărului sacru, subtile în influenţa lor, 
afectează minţile care nu sunt bine informate în ce priveşte tăria 
adevărului. În cea mai mare parte, percepţia morală a membrilor 
comunităţii este tocită din pricina familiarităţiui cu păcatul. Egoismul, 
necinstea şi diferitele păcate care se găsesc pretutindeni în acest veac 
degenerat au amorţit calitatea de a sesiza lucrurile veşnice, astfel 
încât adevărul lui Dumnezeu nu este înţeles. Făcând publicitate 
argumentelor eronate ale adversarilor noştri, adevărul şi rătăcirea 

sunt plasate la acelaşi nivel în mintea lor, când, dacă ar putea avea 
în faţa ochilor adevărul în claritatea sa, suficient de mult timp încât 
să-i vadă şi să-i înţeleagă sfinţenia şi importanţa, ar fi convinşi de 
argumentele puternice care stau în favoarea sa şi ar fi gata atunci să 
înfrunte argumentele aduse de adversari. 

Cei care caută să cunoască adevărul şi să înţeleagă voia lui Dum- 
nezeu, care sunt credincioşi luminii şi sârguincioşi în îndeplinirea 
îndatoririlor zilnice, vor deosebi fără îndoială învăţătura curată; căci 
ei vor fi călăuziţi în tot adevărul. Dumnezeu nu făgăduieşte ca, prin 
lucrările meşteşugite ale providenţei Sale, să-i aducă într-un mod 
irezistibil pe oameni la cunoştinţa adevărului Său, când ei nu ca- 
ută adevărul şi nu au nici cea mai mică dorinţă de a-l cunoaşte. 
Oamenii au puterea de a stinge Duhul lui Dumnezeu; lor le este 
lăsată puterea alegerii. Li se îngăduie libertatea de acţiune. Ei pot 
fi ascultători prin Numele şi harul Răscumpărătorului nostru sau 
pot fi neascultători, suportând consecinţele. Omul este răspunzător 
pentru primirea sau respingerea adevărului sacru şi veşnic. Duhul 
lui Dumnezeu provoacă neîncetat remuşcări, iar sufletele hotărăsc 
dacă să fie pentru sau împotriva adevărului. Comportamentul, cu- 
vintele şi faptele slujitorului lui Hristos pot hotărî un suflet pentru 
sau împotriva adevărului. Cât de important este ca fiecare faptă din 
viaţă să fie de o aşa natură, încât să nu fie nevoie de pocăință pentru 
ea. Lucrul acesta este important mai cu seamă pentru ambasadorii 
lui Hristos, care acţionează în locul Său. 


Autoritatea Bisericii 


Răscumpărătorul lumii a învestit biserica Sa cu mare putere. 
El stabileşte regulile care trebuie aplicate în cazurile de judecare 
a membrilor ei. După ce a dat instrucţiuni explicite privind calea 
care trebuie urmată, El spune: „Adevărat vă spun, că orice veţi 
lega pe pământ va fi legat în cer; şi orice ( în limitele disciplinei 
bisericii, n.a. ) veţi dezlega pe pământ va fi dezlegat în cer.“ Astfel, 
însăşi autoritatea cerească validează disciplina bisericii în privinţa 
membrilor ei, atunci când a fost urmată regula biblică. 

Cuvântul lui Dumnezeu nu aprobă ca un singur om să-şi impună 
propria-i judecată în opoziţie cu judecata bisericii şi nici să forţeze 
acceptarea părerilor sale împotriva opiniilor bisericii. Dacă nu ar 

exista disciplină şi conducere în biserică, aceasta s-ar fragmenta; nu 
s-ar putea menţine unită ca un trup. Au fost mereu indivizi cu gândire 
independentă, care au pretins că au dreptate, că Dumnezeu i-a învăţat, 
le-a impresionat mintea şi i-a călăuzit într-un mod deosebit. Fiecare 
are o teorie a lui, perspective proprii deosebite şi fiecare declară că 
vederile lui sunt în concordanţă cu Cuvântul lui Dumnezeu. Fiecare 
are o credinţă şi o teorie diferită şi cu toate acestea fiecare pretinde 
că are o lumină deosebită de la Dumnezeu. Aceştia se îndepărtează 
de corpul bisericii şi sunt fiecare în sine o biserică separată. Nu 
pot avea toţi dreptate, deşi toţi susţin că sunt conduşi de Domnul. 
Cuvântul inspiraţiei nu este da şi nu, ci „da şi amin“ în Hristos Isus. 

Mântuitorul nostru Îşi continuă lecţiile de instruire cu o făgă- 
duinţă, anume că dacă doi sau trei se unesc pentru a cere un lucru 
oarecare de la Dumnezeu, le va fi dat. Hristos ne arată aici că trebuie 
să existe unitate cu alţii, chiar şi în dorinţele noastre pentru un obiect 
dat. Se acordă o mare importanţă rugăciunii în părtăşie, unităţii de 
scop. Dumnezeu ascultă rugăciunile individuale; cu această ocazie 
însă, Isus oferea o lecţie deosebită şi importantă care urma să aibă un 
efect special asupra nou-createi Sale biserici de pe pământ. Trebuie 
să existe o înţelegere în privinţa lucrurilor pe care le doresc şi pentru 
care se roagă. Nu sunt doar gândurile şi aprecierile unei singure 
minţi, pasibile de a fi amăgite; ci trebuia ca rugămintea să fie dorinţa 
sinceră a mai multor minţi concentrate asupra aceluiaşi punct. 

În convertirea minunată a lui Pavel, vedem puterea miraculoasă 
a lui Dumnezeu. O lumină mai presus de slava soarelui la amiază 
a strălucit în jurul său. Isus, al cărui Nume, din toate câte sunt, îl 
ura şi dispreţuia cel mai mult, S-a descoperit lui Pavel pentru a- 
i opri umblarea nebună, şi totuşi sinceră, pentru a putea face din 
această unealtă nespus de nepromiţătoare un vas ales care să ducă 
Evanghelia la neamuri. El făcuse cu conştiinciozitate multe lucruri 
împotriva Numelui lui Isus din Nazaret. În zelul său, el era un prigo- 
nitor perseverent şi sârguincios al bisericii lui Hristos. Convingerile 
pe care le avea despre datoria sa de a extermina această doctrină 
contaminantă care se găsea peste tot, şi anume că Isus era Prinţul 
Vieţii, erau adânci şi puternice. 

Pavel credea într-adevăr că această credinţă în Isus lipsea de orice 
putere Legea lui Dumnezeu, serviciul religios al jertfelor şi ritualul 
CIrcumciziei, care în toate veacurile trecute primiseră aprobarea 

deplină a lui Dumnezeu. Dar descoperirea miraculoasă a lui Hristos 
aduce lumină în ungherele întunecate ale minţii lui. Isus din Nazaret, 
cu care se află în război, este într-adevăr Răscumpărătorul lumii. 

Pavel îşi vede zelul greşit şi strigă: „Ce să fac, Doamne?“ Isus nu 
i-a spus atunci şi acolo, după cum putea s-o facă, despre lucrarea pe 
care i-o rânduise. Pavel trebuie să primească învăţătură în credinţa 
creştină şi să acţioneze în cunoştinţă de cauză. Hristos îl trimite chiar 
la ucenicii pe care acesta îi persecutase atât de crâncen, pentru a 
învăţa de la ei. Lumina de sorginte cerească îi luase vederea lui Pavel, 
iar Isus, marele vindecător al celor orbi, nu i-o redă. EI îi răspunde 
lui Pavel cu aceste cuvinte: „Scoală-te şi du-te în cetate şi acolo ţi se 
va spune ce trebuie să faci“. Isus nu numai că ar fi putut să-l vindece 
pe Pavel de orbirea lui, dar ar fi putut şi să-i ierte păcatele şi să-i 
spună care este datoria lui, arătându-i noua cale pe care s-o urmeze. 
De la Hristos urma să se reverse toată puterea şi îndurările; însă, în 
convertirea lui Pavel la adevăr, El nu i-a dat acestuia o experienţă 
independentă de biserica Sa de curând organizată pe pământ. 

Lumina minunată dată lui Pavel cu acea ocazie l-a uimit şi l-a pus 
în încurcătură. El a fost cu totul smerit. Această parte a lucrării omul 
nu o putea face pentru Pavel; însă exista totuşi o lucrare de înfăptuit 
pe care slujitorii lui Hristos o puteau face. Isus îl îndreaptă către 
uneltele Sale din biserică pentru cunoaşterea datoriei lui viitoare. 
Astfel, El dă autoritate şi aprobare bisericii Sale constituite. Hristos 
făcuse lucrarea de descoperire şi convingere, Pavel aflându-se acum 
în condiţia de a învăţa de la aceia pe care Dumnezeu îi rânduise să 
dea învăţătură despre adevăr. Hristos îl îndreaptă pe Pavel către robii 
Săi aleşi, punându-l astfel în legătură cu biserica Sa. 

Chiar oamenii pe care Pavel avea de gând să-i nimicească aveau 
să fie instructorii săi în însăşi religia pe care o dispreţuise şi perse- 
cutase. El a trăit trei zile fără hrană şi vedere, făcându-şi drum către 
oamenii pe care, în zelul său orb, intenţiona să-i distrugă. Acolo, 
Isus îl pune pe Pavel în legătură cu reprezentanţii Săi de pe pământ. 
Domnul îi dă lui Anania o viziune, în care îi spune să meargă într-o 
anumită casă din Damasc şi să întrebe de Saul din Tars; „căci, iată, 
el se roagă“. 

După ce Saul a fost îndrumat către Damasc, el a fost condus de 
oamenii care-l însoțeau în scopul de a-l ajuta să-i aducă legaţi pe 
ucenici la Ierusalim pentru a fi judecaţi şi executaţi. Saul a zăbovit 


[431] 


[432] 


416 Mărturii pentru comunitate vol.3 


cu luda în Damasc, consacrând timp postului şi rugăciunii. Aici, 
credinţa lui Saul a fost pusă la încercare. Timp de trei zile mintea sa 
a fost întunecată în privinţa a ceea ce se cerea de la el, trei zile a fost 
lipsit de vedere. Fusese îndrumat să meargă la Damasc, căci acolo 
trebuia să i se spună ce trebuie să facă. El se află în nesiguranţă şi 
strigă cu sinceritate către Dumnezeu. Un înger este trimis la Anania, 
îndrumându-l pe acesta să meargă la o anumită casă în care Saul 
se roagă să fie instruit ce trebuie să facă în continuare. Mândria lui 
Saul a dispărut. Puțin timp înainte era încrezător în sine, gândind că 
era angajat într-o lucrare bună, pentru care ar trebui să primească o 
răsplată; dar totul s-a schimbat acum. Este plecat şi umilit în praf, 
în pocăință şi ruşine, iar rugăminţile sale fierbinţi urmăresc iertarea. 
Prin îngerul Său, Domnul îi spune lui Anania: „lată, el se roagă.“ 
Îngerul l-a informat pe slujitorul lui Dumnezeu că îi descoperise 
lui Saul în viziune pe un om numit Anania, care venea şi îşi punea 
mâna peste el, pentru a-şi putea recăpăta vederea. Anania abia dacă 
poate da crezare cuvintelor îngerului şi repetă ceea ce auzise despre 
amara prigoană condusă de Saul împotriva sfinților la Ierusalim. 
Însă porunca dată lui Anania este fermă: „Du-te, căci el este un vas 
pe care Mi l-am ales ca să ducă Numele Meu înaintea neamurilor, 
înaintea împăraţilor şi înaintea fiilor lui Israel.“ 

Anania a ascultat de porunca îngerului. EI şi-a pus mâinile asupra 
omului care, cu atât de puţin timp în urmă, era stăpânit de spiritul 
cel mai profund de ură, proferând ameninţări împotriva tuturor celor 
ce credeau în Numele lui Hristos. Anania i-a spus lui Saul: „Frate 
Saul, Domnul Isus, care ţi S-a arătat pe drumul pe care veneai, m-a 
trimis ca să capeţi vederea şi să fii umplut de Duh Sfânt. Şi îndată au 
căzut de pe ochii lui un fel de solzi şi el şi-a căpătat iarăşi vederea 
şi, sculându-se, a fost botezat“. 

Isus ar fi putut înfăptui toată această lucrare pentru Pavel în mod 
direct, dar nu acesta era planul Său. Pavel avea ceva de făcut în 
privinţa mărturisirii faţă de oamenii a căror nimicire o premeditase, 
iar Dumnezeu avea pentru oamenii pe care îi rânduise să acţioneze 
în locul Său o lucrare plină de răspundere. Pavel trebuia să facă acei 
paşi necesari în convertire. I s-a cerut să se unească tocmai cu aceia 
pe care îi persecutase pentru religia lor. Aici Hristos dă tuturor celor 
din poporul Său un exemplu în ce priveşte modul în care lucrează El 
pentru mântuirea oamenilor. Fiul lui Dumnezeu Se identifică pe Sine 

cu slujba şi autoritatea bisericii Sale organizate. Binecuvântările 
Lui urmau să vină prin uneltele rânduite de El, unind astfel omul 
cu canalul prin care vin binecuvântările Sale. Faptul că Pavel era 
conştiincios în lucrarea sa de persecutare a sfinţilor nu l-a scos drept 
nevinovat când Duhul Sfânt l-a impresionat, făcându-l să-şi înţeleagă 
lucrarea plină de cruzime. El trebuie să devină un elev al ucenicilor. 

EI află că Isus, pe care, în orbirea lui, ÎI considera un impostor, 
este într-adevăr autorul şi temelia întregii religii a poporului ales al 
lui Dumnezeu încă din zilele lui Adam şi desăvârşitorul credinţei, 
lucru atât de clar acum în viziunea luminată pe care o are. L-a văzut 
pe Hristos ca apărător al adevărului, împlinitor al tuturor profeților. 
Hristos fusese privit ca lipsind de orice putere Legea lui Dumne- 
zeu; când însă percepţia sa spirituală a fost atinsă de degetul lui 
Dumnezeu, el a aflat de la ucenici că Hristos era creatorul şi temelia 
întregului sistem evreiesc al jertfelor, că în moartea lui Hristos tipul 
a întâlnit antitipul şi că Hristos a venit în lume tocmai cu scopul de 
a apăra Legea Tatălui Său. 

În lumina Legii, Pavel se vede pe sine ca păcătos. El descoperă că 
era călcător chiar al Legii pe care credea că o ţine cu scrupulozitate. 
Se pocăieşte şi moare faţă de păcat, devine supus cerinţelor Legii lui 
Dumnezeu şi are credinţă în Hristos ca Mântuitor al său, este botezat 
şi ÎI propovăduieşte pe Isus cu tot atâta sinceritate şi zel cu cât Îl 
condamna odată. În convertirea lui Pavel ni se dau principii impor- 
tante pe care trebuie să ni le amintim întotdeauna. Răscumpărătorul 
lumii nu aprobă experienţa şi manifestarea în chestiuni religioase 
independent de biserica Sa organizată şi recunoscută, acolo unde are 
O biserică. 

Mulţi au ideea că nu sunt răspunzători decât faţă de Hristos pen- 
tru lumina şi experienţa lor, independent de urmaşii Săi recunoscuţi 
din lume. Însă acest lucru este condamnat de Isus în învăţăturile Sale, 
în exemplele şi faptele pe care le-a dat pentru instruirea noastră. Aici 
se afla Pavel, unul pe care Hristos avea să-l pregătească pentru o lu- 
crare extrem de importantă, unul care urma să-l fie un vas ales, adus 
direct în prezenţa lui Hristos; cu toate acestea, nu-l învaţă lecţiile 
adevărului. Îl opreşte din calea pe care umbla şi îl convinge de păcat; 
iar când acesta întreabă: „Ce să fac, Doamne?“, Mântuitorul nu-i 
spune direct, ci îl pune în legătură cu biserica Sa. „Ei îţi vor spune 
ce trebuie să faci.“ Isus este prietenul păcătosului, inima Sa este 

mereu deschisă, mereu sensibilă la suferinţa omenească; El are toată 
puterea, atât în Cer, cât şi pe pământ; însă El respectă uneltele pe 
care le-a hotărât pentru luminarea şi salvarea oamenilor. Îl îndrumă 
pe Saul către biserică, recunoscând astfel puterea cu care a învestit-o, 
ca mijloc de transmitere a luminii către lume. Aceasta este trupul 
organizat al lui Hristos pe pământ şi trebuie avut respect pentru cele 
rânduite de El. În cazul lui Saul, Anania Îl reprezintă pe Hristos 
ŞI, de asemenea, pe slujitorii de pe pământ ai lui Hristos, care sunt 
hotărâți să acţioneze în locul Său. 

Saul era un învăţător erudit în Israel; însă, în timp ce se află sub 
influenţa rătăcirii şi prejudecăţi orbeşti, Hristos i Se descoperă şi îl 
pune apoi în legătură cu cei ce formează biserica Sa, care sunt lumina 
lumii. Ei trebuie să-l instruiască în religia creştină pe acest orator 
educat şi cunoscut. În locul lui Hristos, Anania îi atinge ochii, pentru 
ca aceştia să-şi capete vederea; în locul lui Hristos, îşi pune mâinile 
peste el, se roagă în Numele lui Hristos şi Saul primeşte Duhul 
Sfânt. Totul se face în Numele şi autoritatea lui Hristos. Hristos este 
izvorul. Biserica este canalul de transmitere. Cei care se mândresc cu 
independenţa personală trebuie să fie aduşi într-o relaţie mai strânsă 
cu Hristos prin legătura cu biserica Sa de pe pământ. 

Frate A., Dumnezeu te iubeşte şi doreşte să te mântuiască şi 
să te aducă în poziţia corectă. Dacă vei fi smerit şi dispus să te 
laşi învăţat şi dacă vei voi să fii modelat de Duhul, El va fi tăria, 
neprihănirea şi nespus de marea ta răsplată. Poţi realiza mult pentru 
fraţii tăi, dacă te vei ascunde în Dumnezeu şi vei lăsa ca Spiritul Său 
să îmblânzească spiritul tău. Ai de întâmpinat o categorie dificilă de 
oameni. Ei sunt plini de prejudecăţi amare; dar nu mai mult decât 
a fost Saul. Dumnezeu poate lucra cu putere pentru fraţii tăi, dacă 
nu îngădui să fii tu însuţi o piedică şi să-ți îngrădeşti propria cale. 
Lasă ca iubirea fierbinte, mila şi duioşia să sălăşluiască în inima ta 
în timp ce lucrezi. Poţi nărui zidurile de fier ale prejudecăţii numai 
dacă te prinzi de Hristos şi eşti dispus să te laşi sfătuit de fraţii tăi 
mai experimentați. 

Ca slujitor al lui Dumnezeu, nu trebuie să te laşi prea uşor des- 
curajat de dificultăţi sau de împotrivirea cea mai înverşunată. Mergi 
înainte nu în numele tău, ci în puterea Dumnezeului lui Israel. Îndură 
greutăţile ca un bun soldat al crucii lui Hristos. Isus a răbdat opoziţia 

păcătoşilor împotriva Sa. Ia în consideraţie viaţa lui Hristos, prinde 
curaj şi mergi cu putere mai departe în credinţă, cu vitejie şi nădejde. 


Unitatea în biserică 


În ultima viziune, mi s-a arătat prezentarea adevărului şi înain- 
tarea cauzei lui Dumnezeu pe coasta Pacificului. Am văzut că se 
înfăptuise o bună lucrare pentru mulţi în California, dar mulți dintre 
cei ce mărturisesc adevărul nu erau gata să se apuce de lucrarea lui 
Dumnezeu la timpul potrivit şi să acţioneze când providenţa des- 
chizătoare de ocazii a lui Dumnezeu le pune aceasta în sarcină. O 
mare lucrare poate fi făcută în acest loc pentru aducerea sufletelor la 
cunoştinţa adevărului, dacă există o acţiune unită. 

Dacă toţi cei ce au influenţă ar simţi necesitatea cooperării şi ar 
căuta să răspundă la rugăciunea lui Hristos, ca să poată fi toţi una aşa 
cum este EI una cu Tatăl, cauza adevărului prezent ar fi o putere vie 
în această zonă. Dar cei din poporul lui Dumnezeu dorm şi nu văd 
nevoile cauzei pentru acest timp. Ei nu simt importanţa unei acţiuni 
energice. Satana caută neîntrerupt să dezbine credinţa şi inimile. 
El ştie prea bine că unirea dintre ei este tăria lor şi dezbinarea, 
slăbiciunea lor. Este important, esenţial, ca toţi urmaşii lui Hristos să 
înţeleagă maşinaţiile lui Satana şi, făcând front comun, să ţină piept 
atacurilor lui şi să-l biruie. Ei trebuie să facă eforturi continui pentru 
a înainta cu putere împreună, chiar dacă i-ar costa unele sacrificii. 

Cei din poporul lui Dumnezeu care au temperamente şi constitu- 
tii diferite sunt aduşi împreună în calitatea de membri ai bisericii. 
Adevărul lui Dumnezeu, primit în inimă, îşi va face lucrarea de 
curăţire, înălţare şi sfințire a vieţii şi va birui părerile deosebite şi 
prejudecățile fiecăruia. Toţi ar trebui să se străduiască să se apropie 
unul de altul cât mai mult posibil. Toți cei ce-L iubesc pe Dumnezeu 
şi ţin într-adevăr poruncile Lui vor avea influenţă asupra necredincio- 
şilor şi vor câştiga suflete la Hristos, pentru a face să răsune cântările 
bucuroase de triumf şi biruinţă înaintea marelui tron alb. Egoismul 
va fi învins şi dragostea nestăvilită pentru Hristos se va arăta prin 
povara pe care o simt de a salva sufletele pentru care a murit El. 

Mi-au fost arătate multe familii care nu trăiesc aşa cum doreşte 
Isus; ei au de făcut o lucrare în cămin înainte de a putea înainta 

în viaţa divină. Mi-a fost înfăţişat cazul fratelui B.; şi atenţia mi-a 
fost îndreptată înapoi în timp, către momentul în care a acceptat 
adevărul. Atunci a avut o influenţă transformatoare asupra vieţii 
lui. Eul a fost într-o anumită măsură pierdut în interesul pe care 
îl simţea pentru adevăr. El a căutat să-şi arate credinţa prin fapte, 
iar interesele sale personale au fost puse pe planul al doilea. lubea 
lucrarea Domnului şi căuta cu bucurie să înainteze interesul cauzei 
Sale; Domnul a acceptat eforturile lui de a-l sluji şi mâna Domnului 
i-a adus prosperitate. 

Mi s-a arătat că fratele B. I-a provocat neplăcere lui Dumnezeu 
şi a adus o mare întunecime asupra propriei persoane, când şi-a 
statornicit judecata în opoziţie cu cea a fraţilor săi în privinţa modului 
corect de a păzi Sabatul. Era în joc interesul fratelui B., şi el a refuzat 
să vadă semnificaţia corectă a problemei în discuţie. Dacă ar fi fost 
în lumină, n-ar fi urmat niciodată calea pe care a urmat-o când s-a 
întors din Est. Am fost atunci dusă într-un alt punct în istoria vieţii 
lui şi l-am văzut călătorind. Când se afla printre necredincioşi, nu 
lăsa ca lumina lui să strălucească în aşa fel înaintea oamenilor, încât 
aceştia, văzând faptele lui bune, să-l dea slavă Tatălui nostru care 
este în ceruri. El uita de Dumnezeu şi de datoria sa de a-L reprezenta 
corect pe Mântuitorul său în orice loc şi în orice împrejurare. 

Fratele B. este slab mai cu seamă în anumite puncte; el adoră 
lauda şi linguşeala; adoră plăcerea de a fi remarcat. S-a înălţat 
pe sine, a vorbit mult şi s-a rugat puţin, iar Dumnezeu l-a lăsat în 
propria-i slăbiciune; căci el n-a adus roadă spre slava lui Dumnezeu. 
În acea călătorie a avut o ocazie să facă mult bine; dar el nu şi-a dat 
seama că este răspunzător faţă de Dumnezeu pentru talanţii săi şi că 
va fi chemat, ca ispravnic al lui Dumnezeu, să dea socoteală dacă şi-a 
folosit destoinicia pentru a-şi face sieşi plăcere sau pentru a-L slăvi 
pe Dumnezeu. Dacă fratele B. ar fi simțit puterea iubirii lui Hristos 
în propria sa inimă, ar fi simţit un interes pentru salvarea celor cu 
care a fost adus în contact, pentru a putea să le spună cuvinte care 
să-i facă să reflecteze asupra interesului lor veşnic. 

EI a avut o ocazie de a semăna sămânţa adevărului, dar nu s-a 
folosit de ea cum ar fi trebuit. Ar fi trebuit să-şi ia religia cu el în 
timp ce se afla cu rudele lui. Mărturisirea sa sfântă şi adevărul lui 
Dumnezeu ar fi trebuit să se îngemăneze cu toate gândurile, sen- 
timentele, cuvintele şi faptele sale. Hristos porunceşte urmaşilor 

Săi să umble în lumină. A umbla înseamnă să înaintăm, să ne dăm 
silinţa, să ne folosim calităţile, fiind angajaţi activ. Dacă nu ne im- 
plicăm în lucrarea cea bună la care ne-a chemat Mântuitorul nostru 
şi nu simţim importanţa efortului personal în această lucrare, vom 
avea o religie bolnăvicioasă, pipernicită. Câştigăm noi biruinţe prin 
experienţa pe care o dobândim în lucrare. Câştigăm tărie umblând 
în lumină, ca să putem avea energia de a merge pe calea poruncilor 
lui Dumnezeu. Putem câştiga tărie mereu mai mare cu fiecare pas 
pe care îl facem către Cer. Dumnezeu Îşi va binecuvânta poporul 
numai când ei încearcă să fie o binecuvântare pentru alții. Virtuţile 
noastre se maturizează şi se dezvoltă prin exerciţiu. 

Mi s-a arătat că, atunci când se afla la Battle Creek, fratele B. era 
deficitar în putere morală. El nu căutase să se prindă de Dumnezeu 
şi să-şi păstreze sufletul într-o curăţie a gândului şi faptei şi a fost 
lăsat să facă aşa cum avea în minte şi să primească influenţe dăună- 
toare interesului său spiritual. El i-a întâlnit pe cei care au pervertit 
adevărul şi a fost condus de aceştia să creadă lucruri neadevărate; 
şi, deschizând uşa ca vrăjmaşul să intre şi primindu-l ca înger de 
lumină, a fost uşor biruit de ispită. 

A căpătat prejudecăţi crunte şi a devenit suspicios tocmai faţă 
de aceia în care Dumnezeu dorea ca el să aibă încredere. El a văzut 
lucrurile într-o lumină denaturată, iar întâlnirile, care ar fi trebuit să 
fie pentru el un izvor bogat în tărie, au fost vătămătoare. Aceasta era 
intenţia lui Satana, ca fratele B. să-şi piardă încrederea în oamenii pe 
care Dumnezeu îi hotărâse să conducă în această lucrare. A început 
să fie în dezacord cu ei şi cu punctele cheie din inima lucrării. Era ca 
un vas pe mare, fără ancoră sau cârmă. Dacă nu putea avea încredere 
în cei de la conducerea lucrării, nu avea să aibă încredere în nimeni. 

Fratele B. are prea puţină consideraţie sau respect pentru fraţii 
săi; el crede că judecata, cunoştinţele sau calităţile sale sunt superi- 
oare celor ale fraţilor săi; prin urmare, nu vrea să primească nimic 
din partea lor şi nici nu se încrede în judecata lor, nici nu caută să se 
sfătuiască cu ei, afară doar de cazul în care îi poate conduce şi învăţa 
el. Vrea să acţioneze după propria-i judecată, indiferent de sentimen- 
tele fraţilor săi, de suferinţele sau rugăminţile lor fierbinţi. Când el 
şi-a desprins încrederea de inima lucrării, Satana a ştiut că era sigur 
în mâna lui, atâta timp cât nu-şi putea recăpăta această încredere. 
Interesul veşnic al fratelui B. depinde de acceptarea şi respectarea 

ajutorului şi conducerii pe care Dumnezeu a avut plăcerea să o aşeze 
în biserică. Dacă va urma o cale aleasă de el, va descoperi în cele 
din urmă că s-a aflat pe un drum complet greşit şi că s-a amăgit spre 
ruina sa. Se va orienta la început într-o direcţie, apoi într-alta, şi cu 
toate acestea, va rata singura şi adevărata cărare ce duce către Cer. 

Sunt mii de oameni care călătoresc pe calea întunericului şi a 
rătăcirii, calea cea largă ce duce la moarte, şi care se măgulesc că se 
află pe calea către fericire şi Cer; dar n-o vor găsi niciodată pe prima, 
iar pe celălalt nu-l vor atinge. Fratele B. are nevoie de ajutoarele 
pe care Dumnezeu le-a pus în biserică; căci el nu poate constitui, 
de unul singur, o biserică, deşi calea sa arată că ar fi satisfăcut 
ca el însuşi să formeze o biserică nesupusă cuiva anume. Fratele 
B. şi-a pierdut demult consacrarea faţă de Dumnezeu; el nu şi-a 
păzit cărările sufletului împotriva sugestiilor lui Satana. Am văzut că 
îngerii lui Dumnezeu notau cuvintele şi acţiunile sale. El mergea mai 
departe şi mai departe de lumina cerului. Când harul lui Dumnezeu 
nu te controlează într-un mod deosebit, frate B., eşti un om cu care 
este greu să te însoţeşti. Ai o mare hotărâre şi încredere în tine însuţi, 
care sunt resimţite în familia ta şi în biserică. Ai prea puţină stimă şi 
respect pentru oricine. Nu ai harul umilinţei. 

Fratele B. s-a întors pe coasta Pacificului, aflându-se în mare 
întunecime; îşi pierduse dragostea pentru adevăr şi dragostea de 
Dumnezeu. Sentimentele lui fireşti îl stăpâneau şi era mândru. Se 
iubea pe sine şi iubea banii mai mult decât iubea adevărul şi pe 
Răscumpărătorul lui. Mi s-a arătat calea pe care a urmat-o când 
a revenit pe coasta Pacificului, faptul că era o dezonoare pentru 
numele de creştin. L-am văzut unindu-şi mâinile cu veselii iubitori 
de plăceri. El şi-a îndurerat fraţii şi L-a rănit pe Mântuitorul său, 
făcându-L de ruşine în mod deschis, înaintea celor necredincioşi. 
Am văzut că, din perioada aceasta începând, nu mai găsea plăcere 
în serviciul lui Dumnezeu sau în înaintarea adevărului. Părea să aibă 
zel pentru cercetarea Scripturilor şi a diferiților autori nu pentru a 
se statornici în punctele principale ale adevărului prezent, pe care îl 
furnizase Dumnezeu prin oameni aleşi de EI, ci pentru a găsi o nouă 
poziţie şi pentru a înainta noile sale concepţii, în opoziţie cu credinţa 
întemeiată a trupului comunitar. Cercetările lui nu erau făcute spre 
slava lui Dumnezeu, ci pentru a scoate eul în evidenţă. 

O dată ce fratele B. ia poziţie de partea greşită, nu este în natura 
lui să-şi vadă greşeala şi să-şi mărturisească vina, ci să lupte până la 
capăt, oricare ar putea fi consecinţele. Acest spirit este dezastruos 
pentru biserică şi pentru familia sa. Are nevoie să-şi îmblânzească 
inima şi să lase înăuntru gingăşia, umilinţa şi dragostea. Trebuie să 
aibă bunăvoință şi generozitate nobilă. Pe scurt, are nevoie să fie pe 
deplin convertit, să fie un om nou în Hristos Isus. Atunci influenţa sa 
în biserică va fi în totul corectă, iar el va fi exact ajutorul de care au 
nevoie membrii acesteia. Va avea respectul şi iubirea familiei sale 
şi o va putea influenţa prin purtarea sa. Datoria şi iubirea, ca nişte 
surori gemene, vor fi ajutoarele lui în creşterea copiilor săi. 

Am văzut că sora B. avea din plin pentru ce să fie mâhnită, ca 
urmare a purtării soţului faţă de ea; viaţa ei fusese foarte tristă, când 
el ar fi putut s-o facă fericită. Părea deprimată şi că simte profund 
că este neglijată şi neiubită de soţul ei. În lipsa lui, părea uneori în 
pragul nebuniei şi a devenit geloasă şi neîncrezătoare în el. Satana 
era prezent cu ispitele lui, iar ea privea anumite lucruri într-o lumină 
exagerată. Toate acestea ar fi putut lipsi dacă fratele B. şi-ar fi păstrat 
consacrarea faţă de Dumnezeu. Am fost dusă încă şi mai departe şi 
am văzut că el umbla în necredinţă şi întuneric, în timp ce îi plăcea 
să creadă că numai el avea lumina adevărată. Cu cât se îndepărta 
mai mult de Dumnezeu, cu atât avea mai puţină iubire pentru fraţii 
săi şi pentru adevăr. 

Mi-a fost arătat fratele B. punând sub semnul întrebării, unul 
după altul, punctele credinţei noastre, care ne-au scos afară din lume 
şi ne-au făcut un popor deosebit, distinct, aflat în căutarea fericitei 
nădejdi şi a venirii în slavă a Domnului şi Mântuitorului nostru, Isus 
Hristos. Necredinţa şi întunecimea lui nu au mişcat stâlpii de bază 
ai credinţei noastre. El nu a anulat complet adevărul lui Dumnezeu. 
Rămâne totuşi acelaşi adevăr; dar el a avut o oarecare influenţă 
asupra minţii fraţilor săi. Declaraţiile buzelor mincinoase despre 
mine şi soţul meu, pe care el le-a adus din est, au creat suspiciuni 
şi îndoieli în mintea altora. Cei care nu ne cunoşteau n-au putut să 
stea de partea noastră şi să ne ia apărarea. Comunitatea din__ , după 
cum am văzut eu, ar fi putut avea de trei ori mai mulţi membri decât 
numără acum şi ar fi putut avea o tărie de zece ori mai mare, dacă 
fratele B. nu ar fi făcut jocul vrăjmaşului. În necredinţa lui oarbă, 
a făcut tot ce a putut ca să-i descurajeze şi să-i dezbine pe cei ce 

cred adevărul. În orbirea sa, nu şi-a dat seama că drumul pe care îl 
apucase era grav înaintea lui Dumnezeu. Descurajarea şi întunericul 
pe care le-a provocat au făcut lucrările fratelui C. de două ori mai 
grele; căci influenţa sa nu a fost resimţită numai de comunitatea 
din___, ci şi de alte comunităţi. 

Fratele B. are o necredinţă întărită şi o influenţă împotrivitoare, 
cărora fratele C. a trebuit să le facă faţă. Am văzut că şi noi aveam 
să ne confruntăm cu aceleaşi lucruri şi că avea să dureze până la 
smulgerea vechii rădăcini a amărăciunii, prin care mulţi au fost 
afectaţi; că este un timp pentru a vorbi şi un timp pentru a tăcea; că 
atunci când Dumnezeu va pune asupra noastră povara de a vorbi, 
va trebui să nu ezităm, fie că poporul va asculta, fie că se va abţine; 
şi că va trebui să insistăm asupra chestiunii, chiar dacă aceasta ar 
aduce pe unii în afara bisericii şi în afara adevărului. Dumnezeu are 
o lucrare de făcut în___, şi aceasta va fi împlinită la timpul cuvenit, 
iar adevărul va triumfa. 

Aceia dintre fraţii noştri care nu au obţinut o experienţă personală 
în adevărul prezent n-au putut răspunde argumentelor fratelui B. 
şi, chiar dacă n-au putut primi concepţiile susţinute de acesta, au 
fost mai mult sau mai puţin afectaţi de vorbirea şi raţionamentele 
sale. Unii n-au simţit deloc spiritul de libertate când se întâlneau 
pentru închinare. În Sabat, le era frică să-şi declare în mod deschis 
adevăratele lor simţăminte şi credinţa, aşteptându-se ca el să critice 
ceea ce aveau să spună. Un spirit morbid a fost prezent la adunări şi 
a existat doar puţină libertate. 

Fratele B. doreşte ca alţii să-l respecte ca fiind unul care poate 
explica Scripturile; dar mi s-a arătat că este amăgit şi nu le înţelege. 
El a pornit pe o pistă greşită, căutând să ridice o nouă credinţă, o 
teorie originală a credinţei. El ar vrea să dezrădăcineze şi să plaseze 
greşit toţi stâlpii indicatori care ne arată direcţiile corecte, că ne 
aflăm aproape de încheierea istoriei acestui pământ. El se poate 
măguli la gândul că este condus de Domnul, dar cu siguranţă că 
acesta este un alt duh. 

Dacă nu îşi schimbă întru totul felul de a umbla şi nu este dispus 
să fie călăuzit şi să înveţe, va fi lăsat să meargă pe căile alese de el şi 
să eşueze total în credinţă. 

Unii au fost atât de orbiţi de necredinţa lui, încât n-au putut să-şi 
dea seama de spiritul fratelui B. El ar fi putut să-i ajute, dacă ar 

fi rămas sub călăuzirea lui Dumnezeu. I-ar fi putut conduce către 
lumină, în loc să le sporească nedumeririle şi confuzia în privinţa 
credinţei. Însă el a fost o piatră de poticnire, o călăuză oarbă a 
celor orbi. Dacă ar fi făcut cărări drepte pentru picioarele sale, cei 
care şchiopătează nu ar fi fost îndepărtați de pe cale, ci ar fi fost 
vindecaţi. El a refuzat să umble în lumina adevărului pe care l-a dat 
Dumnezeu poporului Său, iar pe cei care voiau să umble în lumină 
i-a împiedicat. 

El are simţământul că este o onoare să sugerezi îndoieli şi ne- 
încredere în ce priveşte credinţa întemeiată a poporului păzitor al 
poruncilor lui Dumnezeu. Adevărul de care s-a bucurat odată este 
acum întuneric pentru el şi, dacă nu îşi schimbă calea, va aluneca 
înapoi într-un amestec de concepţii ale diferitelor denominaţiuni, 
dar nu va fi total de acord cu nici una dintre ele; va fi o biserică 
distinctă, a lui însuşi, dar nu sub controlul marelui Cap al bisericii. 
Aducându-şi concepţiile în opoziţie cu credinţa trupului, el demora- 
lizează şi descurajează biserica. Îşi dă seama că, dacă aceşti păzitori 
al Sabatului au adevărul, el se află în întuneric, iar lucrul acesta nu-l 
poate admite. Adevărul îl condamnă, iar el, în loc să-şi aducă sufletul 
în armonie cu acesta, plecându-se înaintea cerinţelor lui şi murind 
faţă de eu, caută o poziţie în care să nu se afle sub condamnare. 

Mi s-a arătat că, dacă va continua să meargă pe aceeaşi cale, orb 
faţă de starea reală în care se află, după un timp va fi bucuros să 
găsească vreun pretext pentru a renunţa la Sabat. Aşa cum i-a condus 
pe mulţi alţii, Satana îl conduce sigur departe de corpul bisericii, 
pe o cale a amăgirii şi rătăcirii. Cu cât mai sigur ar fi pentru fratele 
B. să-şi aducă sufletul în armonie cu adevărul decât să interpreteze 
greşit Scripturile pentru a le aduce în armonie cu ideile şi acţiunile 
sale! Dacă ar vrea să-şi aducă acţiunile în armonie cu principiile 
Legii lui Dumnezeu, are în mâinile sale o însărcinare la care nici 
n-a visat. Inima firească este în vrăjmăşie cu Dumnezeu. Ea nu se 
supune Legii lui Dumnezeu şi nici nu poate să se supună. 

Insinuările şi discursurile deschise ale celor care ne sunt duşmani 
în Battle Creek au fost primite de fratele B. în timpul călătoriei 
sale în Est, întorcându-se cu simţăminte rele în inima sa împotriva 
celor din centrul lucrării, în special împotriva mea şi a lucrării mele. 
Nu a avut nici un motiv întemeiat pentru simţămintele pe care le 
nutrea şi pentru părerile pe care le-a exprimat în privinţa lucrărilor şi 

mărturiilor mele. El a căutat să insufle în mintea altora neîncrederea 
şi prejudecata care îi stricaseră propriul suflet. A făcut aceasta cu 
un efect apreciabil. La început, mulți au fost influențați de sofistica 
şi întunericul său; căci el poate face presupuneri şi trage concluzii 
ca şi cum ar mânui fapte reale. Ştie cum să pună problema şi se 
exprimă cu uşurinţă. Cuvintele sale au avut influenţă asupra unora 
care nu erau consacraţi şi care îşi doreau să fie exact în lumina în 
care reprezentase el lucrarea şi chemarea noastră. El a avut influenţă 
şi a incitat prejudecata în mintea unora pe care ar fi putut să-i ajute 
dacă nu ne-ar fi închis calea, aşa încât să nu avem trecere înaintea 
lor. Din această categorie făceau parte fratele şi sora D. 

În aceasta, fratele B. poate vedea roadele căii pe care a urmat-o; 
şi au fost şi alţii influenţaţi în acelaşi mod, cu aceleaşi rezultate 
în ce priveşte credinţa şi încrederea lor în adevăr. Când fratele B. 
sau oricare alţii hotărăsc că aceia care au avut cel mai mult de 
făcut pentru aducerea cauzei adevărului prezent în starea în care se 
află acum nu sunt conduşi de Dumnezeu, ci sunt oameni ascunşi şi 
uneltitori, înşelând poporul, atunci calea pe care trebuie s-o urmeze 
pentru a fi consecvenţi este de a renunţa la întreaga lucrare ca fiind 
o amăgire, o înşelătorie. Pentru a fi consecvenţi, trebuie să arunce 
totul peste bord. În ce-l priveşte, fratele B. a făcut acest lucru într-un 
mod abia perceptibil, şi au mai făcut-o şi alţii. Cândva în viitor, dacă 
nu chiar acum, îşi va privi lucrarea cu sentimente diferite de cele pe 
care le are acum. Îşi va vedea lucrarea pe care a făcut-o în ultimii 
ani aşa cum o vede Dumnezeu şi nu o va contempla cu satisfacția 
pe care o simte acum. Când va vedea lucrarea nenorocită în care a 
fost angajat de câţiva ani încoace, lăudăroşenia cu înţelepciunea şi 
cunoştinţele sale superioare se va sfârşi şi se va pocăi cu sufletul 
plin de amărăciune, căci sângele sufletelor se află pe veşmintele lui. 

Dacă fratele B. ar fi dorit să privească lucrurile în mod corect 
şi ar fi simţit că putea exista alternativa ca el să fie amăgit, ar fi 
venit la fratele şi sora White cu acele relatări dăunătoare pentru 
reputaţia lor şi le-ar fi dat ocazia să se apere. Zvonurile pe care le-a 
adus cu sine până pe coasta Pacificului sunt mărturii mincinoase, 
încălcând astfel Legea lui Dumnezeu. Se va întâlni într-o zi cu 
cuvintele grele care, asemenea sofismelor amăgitoare inspirate de 
Satana, au fost întipărite în mintea oamenilor ca să strice influenţa 

mea şi a soţului meu. Această chestiune nu este între mine şi el, ci 
între el şi Dumnezeu. 

Dumnezeu ne-a încredinţat lucrarea pe care o avem; iar dacă 
El ne-a dat o solie pe care s-o ducem poporului Său, cei ce ne vor 
împiedica în lucrare şi vor slăbi credinţa poporului în faptul că 
este adevărată nu luptă împotriva instrumentului, ci împotriva lui 
Dumnezeu, şi trebuie să-l dea socoteală pentru efectul pe care l-au 
avut cuvintele şi faptele lor. Toți cei ce au discernământ spiritual 
pot judeca pomul după roadele sale. Fratele B. a luat poziţia unuia 
care este luminat de Dumnezeu să atenţioneze poporul să nu se lase 
amăgit în privinţa lucrării şi misiunii noastre. Dacă vor, toţi pot 
vedea roada pe care o aduce acest pom. Frate B., este aceasta pentru 
viaţă veşnică sau pentru moarte? 

După ce fratele B. a primit din Battle Creek aceste informaţii 
deosebite care l-au făcut să apuce pe calea denigrării lucrării şi 
misiunii noastre, el s-a simţit liber să se alăture celor necredincioşi 
în viaţa de plăceri, iar prin această uşurătate a comportamentului a 
adus ruşine asupra cauzei lui Hristos şi mare suferinţă soţiei sale. 
Era el într-atât de orbit încât să nu-şi dea câtuşi de puţin seama că 
demola ceea ce Dumnezeu construia? Nu i-a trecut deloc prin cap 
că lupta, poate, împotriva lui Dumnezeu? Îngerii au consemnat în 
ceruri lucrarea pe care a făcut-o, iar el va trebui să răspundă pentru 
aceasta, când fiecare faptă va fi adusă la judecată pentru a fi cercetată 
de Dumnezeul cel nesfârşit. În orbirea lui, fratele B. şi-a ridicat 
braţul bicisnic pentru a lupta împotriva lui Dumnezeu, în timp ce îşi 
măgulea sufletul amăgit că Îi slujea lui Dumnezeu. Lucrarea fiecărui 
om urmează să fie încercată în focul ultimei zile şi numai aurul, 
argintul şi pietrele preţioase vor trece testul. 

Cu Dumnezeu nu te poţi juca. Poate fi îndelung răbdător cu 
oamenii, dar va pedepsi nelegiuirile lor şi va răsplăti pe fiecare 
om după cum au fost faptele lui. Chiar dacă oamenii pot vorbi cu 
lăudăroşenie şi se pot mândri cu înţelepciunea lor, o singură răsuflare 
de pe buzele lui Dumnezeu poate aduce în ţărână toată cinstirea şi 
slava de care se bucură aceştia. Mi s-a arătat că fratele B. va fi 
de neiertat în ziua lui Dumnezeu, când fiecare caz în parte este 
apreciat cu cântarul Sanctuarului. Cunoaşte prea bine lucrurile ca 
să-şi permită să facă ce a făcut. A avut dovezi suficiente pentru a 
hotărî ce caracter are lucrarea pe care ne-a încredinţat-o Dumnezeu. 


Unitatea în biserică 429 


Roadele acestei lucrări stau înaintea lui pentru a le putea vedea şi 
înţelege, dacă voiește. 

Cea mai grozavă este încrederea în sine a fratelui B., şi aceasta 
este o cursă pentru el. Dacă nu o biruie, primejdioasa trăsătură din 
caracterul său îi va aduce ruina. El se simte în elementul lui natural 
când se luptă şi combate punctele de doctrină; pune sub semnul 
întrebării, despică firul în patru şi se contrazice cu fraţii, până când 
Satana îi stăpâneşte în aşa măsură mintea, încât crede cu adevărat 
că el are adevărul, şi fraţii lui sunt rătăciţi. El nu stă în lumină şi 
nu are binecuvântarea lui Dumnezeu; căci constituie o parte din 
religia sa faptul de a se opune punctelor de învăţătură clare ale 
poporului păzitor al poruncilor lui Dumnezeu. Să fie toţi aceştia 
amăgiţi? Şi este fratele B. singurul om căruia Dumnezeu i-a dat 
adevărul corect? Nu este Dumnezeu dispus în aceeaşi măsură să 
dea slujitorilor Săi devotați, jertfitori de sine, o corectă înţelegere a 
Scripturilor asemenea fratelui B., pentru a fi nevoie ca acesta să le-o 
transmită? 

Îşi pune fratele B. la probă calea pe care o urmează, folosind 
acest simplu test? „Mă trage mai aproape de Hristos această lumină 
şi cunoaştere pe care le-am găsit şi care mă aduc în discordie cu 
fraţii mei? Fac ele ca Mântuitorul să-mi fie mai scump, iar caracterul 
meu să semene tot mai mult cu al Său? Există în caracterele noastre 
trăsătura firească, dar nu plăcută, de a fi observatori fini şi de a ne 
aminti necurmat greşelile şi lipsurile altora. 

Fratele B. nu încearcă să fie în unitate cu fraţii săi; încrederea în 
sine l-a făcut să nu simtă o nevoie deosebită de a se afla în unitate. 
El are simţământul că mintea lor a fost concepută după o structură 
inferioară minţii sale şi că a primi părerile şi sfatul lor ca fiind demne 
de atenţie ar fi un act de mare bunăvoință. Această încredere în sine 
l-a despărţit de iubirea şi simpatia fraţilor lui şi de unirea cu ei. 
El are sentimentul că este prea înţelept şi experimentat pentru a 
avea nevoie de precauţiile care sunt indispensabile multora. Are 
păreri atât de înalte faţă de calităţile sale şi o asemenea încredere 
în propriile lui realizări, încât se crede pregătit pentru orice stare 
de urgenţă. Arătând către fratele B., îngerii cereşti au spus: „Cel 
care crede că stă în picioare să ia aminte să nu cadă.“ Încrederea în 
sine duce la neglijarea vegherii şi a rugăciunii umile, în pocăință. 
Există ispite exterioare ce trebuie evitate şi vrăjmaşi dinăuntru şi 

nedumeriri ce trebuie biruite; căci Satana îşi adaptează ispitele în 
funcţie de caracterele şi temperamentele indivizilor. 

Biserica lui Hristos se află într-un pericol continuu. Satana caută 
să nimicească poporul lui Dumnezeu şi mintea, judecata unui singur 
om nu este de ajuns pentru a avea încredere în ea. Hristos doreşte ca 
urmaşii Săi să fie aduşi împreună în plenul bisericii, păzind ordinea, 
având reguli şi disciplină şi fiind supuşi toţi unii altora, preţuindu-i 
pe alţii mai mult decât propriile persoane. Unitatea şi încrederea 
sunt esenţiale pentru prosperitatea bisericii. Dacă fiecare membru al 
bisericii se simte liber să acţioneze independent de ceilalţi, urmând 
calea sa proprie, deosebită, cum se poate afla biserica în siguranţă în 
ceasul de primejdie? Prosperitatea şi însăşi existenţa unei biserici 
depind de acţiunea promptă, unită şi de încrederea reciprocă a mem- 
brilor ei. Când, într-un moment critic, cineva dă alarma, anunțând 
primejdia, este nevoie de o lucrare promptă, activă, fără opriri pentru 
a pune întrebări şi a pune pe tapet întregul subiect amănunţit, lăsând 
astfel ca, prin amânare, vrăjmaşul să câştige toate avantajele, când 
acțiunea unită ar fi putut salva multe suflete de la pieire. 

Dumnezeu vrea ca poporul Său să fie unit în cele mai strânse 
legături de părtăşie creştină; încrederea în fraţii noştri este esenţială 
pentru prosperitatea bisericii; unitatea de acţiune este importantă 
într-o criză religioasă. Un singur pas imprudent, o singură acţiune 
neatentă pot arunca biserica în dificultăţi şi încercări din care se 
poate să nu iasă ani de-a rândul. Un singur membru al bisericii care 
este umplut de necredinţă poate da marelui vrăjmaş un avantaj care 
va afecta prosperitatea întregii biserici, iar ca rezultat, multe suflete 
pot fi pierdute. Isus doreşte ca urmaşii Săi să fie supuşi unii altora; 
atunci Dumnezeu îi poate folosi ca instrumente pentru a-i salva pe 
unii cu ajutorul altora; căci se poate ca unul să nu vadă primejdiile 
pe care ochiul altuia le vede cu repeziciune; dacă însă cei ce nu au 
această percepţie se vor supune cu încredere avertizării, pot scăpa 
de multe încurcături şi încercări. 

Când Isus era tocmai pe punctul de a-Şi părăsi ucenicii, S-a rugat 
pentru ei în modul cel mai mişcător şi solemn, „ca toţi să fie una, 
cum Tu, Tată, eşti în Mine, şi Eu în Tine; ca şi ei să fie una în Noi, 
pentru ca lumea să creadă că Tu M-ai trimis. Eu le-am dat slava, pe 
care Mi-ai dat-o Tu, pentru ca ei să fie una, cum şi Noi suntem una, 
— Eu în ei, şi Tu în Mine; — pentru ca ei să fie în chip desăvârşit 

una, ca să cunoască lumea că Tu M-ai trimis şi că i-ai iubit cum M-ai 
iubit pe Mine“. Apostolul Pavel, în prima sa epistolă către Corinteni, 
îi îndeamnă fierbinte la unitate: „Vă îndemn, fraţilor, pentru Numele 
Domnului nostru Isus Hristos, să aveţi toţi acelaşi fel de vorbire, să 
nu aveţi dezbinări între voi, ci să fiţi în chip desăvârşit uniţi într-un 
gând şi o simţire.“ 

Dumnezeu călăuzeşte un popor afară din lume, ducându-l pe 
platforma înaltă a adevărului etern, poruncile lui Dumnezeu şi cre- 
dinţa lui Isus. El Îşi va disciplina şi pregăti poporul. Ei nu vor fi 
dezbinaţi, unul crezând ceva, iar altul având o credinţă şi păreri to- 
tal opuse, fiecare acţionând independent de trup. Prin diversitatea 
darurilor şi posturilor de conducere pe care le-a aşezat în biserica 
Sa, ei vor ajunge toţi la unirea credinţei. Dacă un om îşi stabileşte 
părerile despre adevărul Bibliei fără să ţină seama de opiniile fraţilor 
săi şi îşi îndreptăţeşte purtarea, pretinzând că are dreptul la propriile 
lui concepţii deosebite, iar apoi şi le impune şi altora, cum poate 
împlini el rugăciunea lui Hristos? Iar dacă un altul se ridică şi apoi 
încă unul, fiecare invocându-şi dreptul de a crede şi vorbi tot ceea ce 
pofteşte, fără a reflecta credinţa trupului comunitar, unde va fi acea 
armonie existentă între Hristos şi Tatăl Său şi pentru care Hristos 
S-a rugat să existe între fraţii Săi? 

Dumnezeu conduce un popor şi îi statorniceşte, pe marea şi unica 
platformă a credinţei, poruncile lui Dumnezeu şi credinţa lui Isus. 
El a dat poporului Său o desfăşurare corectă a adevărului biblic, 
care este clar şi compact. Acest adevăr este de origine cerească şi a 
fost căutat asemenea unei comori ascunse. A fost dezgropat printr-o 
cercetare atentă a Scripturilor şi prin multă rugăciune. 

Fratele B. pune la îndoială punctele credinţei noastre, unul după 
altul. Dacă el are dreptate în noile lui teorii, corpul păzitorilor Saba- 
tului se află în greşeală. Să renunţăm, ca fiind eronată, la credinţa 
fundamentată în punctele puternice ale poziţiei noastre, care ne-a 
condus afară din lume şi ne-a unit ca popor distinct, deosebit? Să 
primim credinţa acestui singur om, împreună cu dovezile pe care ni 
le dă despre roadele caracterului său religios? Sau va renunţa fratele 
B. la judecata şi opiniile sale şi se va alătura bisericii? Dacă nu 
şi-ar fi orbit sufletul, îmbrăţişând prejudecata şi nutrind o împotrivire 
rea faţă de lucrarea lui Dumnezeu, nu ar fi fost lăsat în întuneric şi 
amăgire. 

El este un vorbitor priceput şi îşi va susţine cu perseverenţă păre- 
rile, fără să se încline înaintea greutăţii dovezilor ce-i stau împotrivă. 
Este o cruzime din partea lui să stea în calea prosperității bisericii, 
după cum a făcut-o. Lumea este mare; are toate privilegiile pe care 
le poate pretinde pentru a ieşi printre necredincioşi şi a-i converti 
la teoriile sale; iar când va putea înfăţişa un corp bine organizat, 
al cărui mijloc de convertire de la păcat la neprihănire a fost el, 
atunci, şi nu înainte, să insiste cu concepţiile sale deosebite asupra 
bisericii lui Dumnezeu, care este îndurerată şi deprimată din pricina 
întunericului şi rătăcirii sale. Nu are nici un drept să zidească pe 
temelia pusă de altul, folosind lemnul, fânul şi paiele sale, pentru a 
fi mistuite de focul zilei din urmă. 

Mi-a fost arătat că singura poziţie sigură pentru fratele B. este 
să stea la picioarele lui Isus şi să înveţe cum să vieţuiască în mod 
desăvârşit. Învățătura Lui va cădea ca ploaia, iar cuvintele Sale se 
vor condensa ca roua asupra celor umili şi dispuşi să fie învăţaţi. 
Fratele B. trebuie să obţină dispoziţia de a se lăsa învăţat. El nu 
trebuie să stea ca judecător, ci ca învățăcel; nu ca să critice, ci ca să 
creadă; nu ca să pună sub semnul îndoielii, să găsească vină şi să 
se împotrivească, ci ca să asculte. Mândria trebuie să cedeze locul 
umilinţei şi prejudecata să fie schimbată cu imparţialitatea, căci altfel 
cuvintele pline de har ale lui Hristos vor fi în zadar pentru el. Fratele 
meu, poţi raţiona cu judecata ta oarbă şi cu mintea ta nesfinţită până 
în ziua lui Dumnezeu şi să nu înaintezi nici un pas către cer; poţi 
dezbate, studia şi cerceta autori învăţaţi şi chiar Scripturile şi să 
ajungi cu toate acestea tot mai amăgit de tine însuţi, într-un întuneric 
tot mai mare, aşa cum au ajuns evreii în ce-L priveşte pe Hristos. 
Care a fost vina lor? Au respins lumina pe care Dumnezeu le-o 
dăduse deja şi căutau lumină nouă prin care să poată interpreta în 
aşa fel Scripturile, încât să-şi susţină faptele. 

Tu faci acelaşi lucru: treci pe lângă lumina pe care Dumnezeu a 
considerat că este potrivit să ţi-o dea în publicaţiile despre adevărul 
prezent şi în Cuvântul Său şi cauţi învățături proprii, teorii care 
nu pot fi susţinute de Cuvântul lui Dumnezeu. Când vei deveni 
asemenea unui copilaş, dispus să fii călăuzit, şi când priceperea ta va 
fi sfinţită şi îți vei preda voinţa şi prejudecățile, o asemenea strălucire 
îţi va umple inima, încât va lumina Scripturile şi îți va arăta adevărul 
prezent în armonia sa minunată. Îţi va apărea asemenea unui lanţ de 

aur, verigile prinzându-se una de alta într-un tot desăvârşit. „Dacă 
nu Vă veţi întoarce şi nu veţi deveni asemenea unor copilaşi, cu nici 
un chip nu veţi intra în Împărăţia Cerurilor.“ „învățați de la Mine“, 
spune Hristos, „căci Eu sunt blând şi smerit cu inima; şi veţi găsi 
odihnă pentru sufletele voastre.“ 

Dacă ai intrat într-adevăr în şcoala lui Hristos, El aşteaptă de 
la tine să arăţi în caracterul şi comportamentul tău smerenia exem- 
plificată atât de frumos în caracterul Său. Hristos nu va întreprinde 
nimic pentru a-i învăţa pe cei mulţumiţi de ei înşişi, înfumuraţi şi 
îndărătnici. Dacă astfel de persoane vin la El cu întrebarea „ce este 
adevărul?*, El nu le dă nici un răspuns. Numai celor blânzi le va 
călăuzi judecata; pe cei blânzi îi va învăţa calea Sa. Solomon era 
înzestrat din fire cu o judecată bună, cu mare pricepere, însă el s- 
a recunoscut ca fiind un copilaş înaintea lui Dumnezeu. A căutat 
înţelepciune cu umilinţă la Dumnezeu, şi nu a căutat-o în zadar. 
Dacă eşti într-adevăr în căutarea adevărului, pornind de la motivaţia 
corectă, vei veni la trup, căci acolo este adevărul. Dacă cercetezi 
Scripturile şi diferiţii autori pentru a putea descoperi învățături care 
să coincidă cu propriile tale păreri preconcepute şi dacă ţi-ai for- 
mat deja credinţa, atunci vei fi lăudăros, încrezător în tine însuţi şi 
neînduplecat. 


Increderea în sine, o cursă 


Frate B., cu spiritul pe care-l ai în prezent, de independenţă şi 
încăpățânare, te vei îndepărta tot mai mult şi mai mult de adevăr; şi, 
dacă nu te converteşti, te vei dovedi o mare piedică pentru cauza lui 
Dumnezeu în orice loc în care ai o influenţă oarecare. Eşti tenace 
în susţinerea părerilor tale. Trebuie să renunţi la spiritul tău de 
independenţă înainte de a putea vedea totul clar. Ai făcut-o pe soţia 
ta să creadă că eşti un mai bun cunoscător al adevărului decât oricare 
pastor de-al nostru; ai luat cheile cunoaşterii în propriile-ţi mâini în 
ceea ce o priveşte pe soţia ta şi ai ţinut-o în întuneric. Dumnezeu a 
dăruit bisericii Sale oameni cu judecată, experienţă şi credinţă. Ei 
cunosc calea adevărului şi a mântuirii, căci au căutat-o cu un duh 
zdrobit din pricina împotrivirii pe care au fost siliţi s-o întâmpine din 
partea acelor oameni care au preschimbat adevărul lui Dumnezeu 

într-o minciună; iar câştigul realizat de aceşti slujitori credincioşi ai 
lui Dumnezeu este dat lumii. 

Sunt foarte puţini cei care îşi dau seama de natura nobilă a 
lucrării lui Dumnezeu în comparaţie cu grijile afacerilor vremelnice 
ale vieţii. Isus, Învățătorul ceresc, a dat prin ucenicii Săi lecţii pentru 
educaţia noastră. 

Când i-a trimis pe cei doisprezece, i-a instruit ca în orice oraş sau 
orăşel ar intra să întrebe cine era acolo vrednic de atenţia şi vizita lor; 
iar dacă ar găsi un loc potrivit, unde oamenii ar preţui binecuvântările 
ce le-au fost trimise — privilegiul de a-i găzdui pe solii lui Hristos 
— acolo ar fi urmat să locuiască şi să-şi lase pacea până aveau să 
părăsească acel oraş. Nu au fost instruiți să viziteze orice casă şi 
fiecare casă, fără să aleagă, impunând oamenilor prezenţa lor, fie 
că erau sau nu bineveniţi; dacă nu erau însă bineveniţi, dacă pacea 
lor nu putea rămâne în casa aceea, urma ca ei să o părăsească şi să 
caute o casă ai cărei membri erau vrednici, o casă în care duhul lor 
se putea odihni. 

Când mesagerii lui Hristos care merg să înveţe şi pe alţii adevărul 
sunt respinşi, iar cuvintele lor nu-şi găsesc nici un loc în inimă, 
Hristos este respins şi Cuvântul Său disprețuit în persoana solilor 
adevărului, pe care El i-a ales şi trimis. Aceasta are o aplicaţie 
deplină în acest veac al lumii, întocmai cum a avut în vremea în care 
Hristos a dat această îndrumare solilor săi aleşi. 

Când Hristos era pe pământ, existau oameni care nu aveau nici 
urmă de respect sau consideraţie pentru solii lui Dumnezeu şi nici 
nu preţuiau avertizarea acestora mai presus de propria lor judecată; 
tot aşa şi în acest veac al lumii, există oameni care nu respectă 
mărturia slujitorilor aleşi ai lui Dumnezeu tot atât de mult ca opiniile 
proprii. Astfel de persoane nu pot beneficia de lucrările slujitorilor 
lui Dumnezeu şi nu trebuie pierdut timpul dezonorând lucrarea lui 
Dumnezeu pentru a veni în întâmpinarea unor asemenea oameni. 
Hristos le-a spus servilor pe care i-a trimis: „Cine vă ascultă pe 
voi, pe Mine Mă ascultă; şi cine vă nesocoteşte pe voi, pe Mine Mă 
nesocoteşte; iar cine Mă nesocoteşte pe Mine, nesocoteşte pe Cel ce 
M-a trimis pe Mine“. 

Hristos dă putere glasului bisericii. „Adevărat vă spun, că orice 
veţi lega pe pământ va fi legat în cer; şi orice veţi dezlega pe pământ 
va fi dezlegat în cer.“ Nu este avut în vedere nimic de felul acesta 

— un om care să pornească pe propria-i răspundere şi să apere 
orice fel de păreri, indiferent de judecata bisericii. Dumnezeu a 
învestit biserica Sa cu cea mai mare putere sub cer. Prin poporul Său 
unit în plenul bisericii, vocea lui Dumnezeu este aceea care trebuie 
respectată. 

Dumnezeu a dat bisericii Sale oameni cu experienţă, care au 
postit, au plâns şi s-au rugat chiar noaptea întreagă ca Dumnezeu 
să deschidă Scripturile pentru mintea lor. În umilinţă, aceşti oameni 
au oferit lumii câştigul provenit din experienţa lor matură. Este 
aceasta lumina Cerului sau a oamenilor? Are vreo valoare sau nu 
face nici două parale? Fratele B. desfăşoară o lucrare de răspândire a 
părerilor greşite despre adevărul biblic, pe care într-o zi va dori să le 
retracteze; va fi însă în zadar. Se poate pocăi, poate fi chiar salvat ca 
din foc; dar, ah, cât de mult timp preţios va fi fost pierdut, timp care 
nu va mai putea fi răscumpărat niciodată! Cât de multă sămânță a 
aruncat, sămânță care n-a adus decât mărăcini şi spini! Cât de multe 
suflete au fost pierdute, suflete care ar fi putut fi salvate dacă ar fi 
încercat să răspândească lumina cea adevărată cu aceeaşi pasiune 
cu care şi-a răspândit întunericul! Dar ce n-ar fi făcut, dacă ar fi fost 
consacrat, sfinţit prin adevăr! Fratele B. se simte prea independent, 
prea bogat şi neducând lipsă de nimic pentru a vedea că are nevoie 
de ceva. Martorul Credincios a arătat către el şi a spus: „Dacă nu 
veţi deveni asemenea unui copilaş, nu veţi putea vedea Împărăţia 
Cerurilor.“ EI nu respectă lumina adevărului, adusă cu atâta grijă în 
cărţi şi publicaţii, dar îşi înalţă propria-i judecată mai presus de cea 
mai scumpă lumină, iar această lumină va străluci la judecată pentru 
a-l condamna. 

Am văzut că el ridica semne de întrebare în ce-i priveşte pe 
bărbaţii asupra cărora Dumnezeu a pus responsabilitatea lucrării 
Sale. Îşi înălța propriile păreri şi concepţii deasupra luminii pe care 
Dumnezeu o dăduse prin ei şi se lăuda cu cunoştinţele lui, fiind un 
acuzator al fraţilor lui, fără a-i ocoli pe ambasadorii lui Hristos. Dacă 
nu se va pocăi de toată această influenţă puternică folosită pentru 
a minimaliza judecata slujitorilor lui Dumnezeu şi a-i acuza de 
slăbiciuni şi greşeli, înălţându-şi propriile păreri deasupra opiniilor 
lor, o va descoperi consemnată în cărțile scrise împotriva lui, pe care 
le va vedea cu ruşine în ziua lui Dumnezeu. 

Dumnezeu Îşi va susţine slujitorii, îi va păstra pe cei plăcuţi Lui; 
dar vai de cel care va lipsi de putere cuvintele ambasadorilor lui 
Hristos, care primesc cuvântul din gura lui Dumnezeu pentru a vorbi 
poporului şi care le spun acestora că sabia vine şi îi avertizează 
să se pregătească pentru marea zi a lui Dumnezeu. Fratele B. va 
descoperi că lucrarea în care a fost angajat nu este nici uşoară, nici 
comună; este o lucrare care se va întoarce asupra sufletului său cu 
o greutate zdrobitoare. El şi-a adus duhul împotriva lui Dumnezeu. 
Are înaintea lui o lucrare grea. Hristos spune: „Este cu neputinţă să 
nu vină prilejuri de păcătuire; dar vai de acela prin care vin!“ 

Frate B., calea pe care ai urmat-o mi-a fost arătată cu trei ani în 
urmă. Am văzut că erai greşit în aproape orice acţiune, şi cu toate 
acestea, încercai să potriveşti adevărul după acţiunile tale, în loc să 
le potriveşti pe acestea după adevăr. Nu erai o lumină pentru poporul 
lui Dumnezeu, ci o povară teribilă. Tu nu ridici când este nevoie de 
aşa ceva şi îi descurajezi şi pe alţii de a rămâne în unitate de acţiune. 
Eşti veşnic pus pe critică şi în dispoziţia de a-i vorbi de rău pe fraţii 
tăi; şi în timp ce erai ocupat cu cenzurarea căii altora, o groază de 
buruieni otrăvitoare ţi-au năpădit inima şi au prins rădăcini adânci 
în ea. Aceste rădăcini ale amărăciunii care s-au ridicat au necurăţit 
pe mulţi şi vor necurăţi încă pe mulţi alţii, dacă nu le vezi şi nu le 
smulegi. 

Mi-a fost arătat că un spirit aspru, fariseic, avea să crească în 
fratele B. şi să pună stăpânire pe el, în afară doar de cazul în care 
acesta îşi vede teribilele defecte de caracter şi obţine har pentru a 
îndrepta răul. Înainte de a îmbrăţişa adevărul, părea că mâna lui este 
ridicată împotriva tuturor; spiritul său de combativitate se întărea la 
orice provocare şi respectul de sine era vătămat; era un om dificil, 
care intra în necazuri şi făcea necazuri. Adevărul lui Dumnezeu a 
făcut o schimbare în el. Dumnezeu l-a primit şi mâna Lui l-a ajutat. 
Însă de când fratele B. şi-a pierdut spiritul de consacrare, vechiul său 
spirit turbulent, de discordie cu ceilalţi, s-a întărit continuu şi a căutat 
să câştige supremaţia. Când va muri faţă de eu şi îşi va umili inima 
mândră înaintea lui Dumnezeu, va descoperi cât de neînsemnată îi 
este tăria; va simţi nevoia sprijinului divin şi va striga: „Necurat, 
necurat sunt înaintea Ta, o, Dumnezeule!“ Toată lauda sa de sine se 
va sfârşi. 

Viaţa în această lume furtunoasă, în care întunecimea morală 
triumfă asupra adevărului şi virtuţii, va fi pentru creştin un conflict 
neîncetat. Acesta va descoperi că trebuie să poarte armura; căci el 
va fi silit să lupte împotriva unor forţe care nu obosesc niciodată 
şi a unor duşmani care nu dorm nicicând. Vom fi împresuraţi de 
ispite fără număr; şi trebuie să găsim tărie în Hristos pentru a le 
birui sau vom fi biruiţi noi de ele şi ne vom pierde sufletele. Avem 
de făcut o lucrare mare şi solemnă, iar dacă vom eşua, ce pierdere 
îngrozitoare vom avea! Dacă lucrarea pe care ne-a lăsat-o Stăpânul 
va fi găsită neînfăptuită, nu ni se poate oferi un al doilea test. Ea 
trebuie să rămână nefăcută pentru totdeauna. 

Mi-a fost arătată viaţa fratelui B. în familia sa. Îngerii plângeau 
văzând calea urmată de el în cămin; plângeau când îi vedeau soţia pe 
care n-o iubeşte şi care nu primeşte nici un pic de respect din partea 
lui, a cărui datorie este de a o iubi şi de a o îngriji ca pe propriul 
său trup, tot aşa cum Hristos Şi-a iubit şi Şi-a îngrijit biserica. El 
face sforțări ca să scoată în evidenţă defectele ei, să-şi înalțe propria 
înţelepciune şi judecată şi s-o facă să-şi simtă inferioritatea şi când 
este singură, şi în compania altora. În ciuda faptului că este nein- 
struită, spiritul ei este cu mult mai plăcut lui Dumnezeu decât acela 
al soţului ei. Dumnezeu priveşte asupra sorei B. cu cele mai adânci 
simţăminte de milă. Ea trăieşte principiile adevărului, după lumina 
pe care o are, cu mult mai bine decât soţul ei. Nu va fi răspunzătoare 
pentru lumina şi cunoştinţa pe care le-a avut soţul ei, dar pe care 
ea nu le-a avut. El ar putea fi lumină, mângâiere şi binecuvântare 
pentru ea, dar influenţa lui este folosită într-un mod greşit. Îi citeşte 
ceea ce vrea el, ceea ce va da putere concepţiilor şi părerilor lui, în 
timp ce ascunde lumina esenţială, pe care nu vrea ca ea s-o audă. 

Nu-şi respectă soţia şi le îngăduie copiilor săi să manifeste lipsă 
de respect faţă de ea. Aceşti copii sunt lăsaţi să crească asemenea 
copiilor lui Eli. Ei nu sunt înfrânaţi, iar această neglijenţă se va 
întoarce odată şi odată împotriva lui. Fratele B. va culege în mod 
sigur ceea ce seamănă acum. În multe privinţe, sora B. 

este mai aproape de Împărăţia Cerurilor decât soţul ei. Aceşti 
copii nesupuşi, neascultători, care nu sunt educați în spiritul stăpâ- 
nirii de sine, vor înfige ghimpi în inimile părinţilor lor, iar aceştia 
nu-i vor putea opri; şi apoi, la judecată, Dumnezeu îi va chema pe 
părinţi să dea socoteală pentru faptul că au adus copii pe lume şi 

i-au lăsat să crească needucaţi, neiubitori şi neiubiţi. Aceşti copii 
nu pot fi mântuiţi în Împărăţia Cerurilor fără o schimbare majoră în 
caracterele lor. 

Fratele B. caută s-o facă pe soţia sa să creadă în acelaşi fel în 
care crede el; şi vrea s-o facă să creadă că tot ceea ce face el este 
corect, că ştie mai multe decât oricare dintre predicatori şi că este, 
ca înţelepciune, mai presus de toţi oamenii. Mi-a fost arătat că, în 
înţelepciunea sa lăudăroasă, se poartă cu trupurile copiilor lui tot aşa 
cum se poartă cu sufletul soţiei. A urmat o cale, după înţelepciunea 
lui, care ruinează sănătatea fetiţei sale. Îi place să creadă că otrava 
pe care a introdus-o în organismul ei este cea care o ţine în viaţă. Ce 
greşeală! Ar trebui să înţeleagă că ar fi fost mult mai bine dacă ar 
fi lăsat-o în pace şi nu i-ar fi împovărat organismul. Această copilă 
nu poate avea niciodată o constituţie sănătoasă, pentru că oasele 
şi fluxul sangvin i-au fost otrăvite. Constituţia zdruncinată a copi- 
ilor săi, suferinţele şi durerile lor îngrozitoare vor striga împotriva 
înţelepciunii sale lăudăroase, care este nebunie. 

Dar lucrul mai vrednic de plâns decât toate celelalte este că a 
lăsat uşa pierzării deschisă pentru copiii lui, ca să intre pe ea şi să 
fie pierduţi. Firea copiilor săi va trebui schimbată, caracterele lor 
transformate şi refăcute ca noi, căci altfel nu poate exista nădejde 
pentru ei. Pot îngerii să se uite cu afecţiune la familia ta, frate B.? 
Pot fi ei încântați să stea în casa ta? Clădirea este bună, dar nu casa 
aduce fericirea dinăuntru. Cei ce locuiesc între pereţii ei o fac să 
fie rai sau iad. Tu nu o respecţi pe mama copiilor tăi. Îngădui în ei 
nesupunerea şi lipsa de respect. 

Ai putea spune: „De ce vine sora White la mine cu aceasta? Eu 
nu cred deloc în viziunile ei.“ Am ştiut aceasta înainte de a mă apuca 
de scris, dar simt că a sosit timpul să pun aceste lucruri înaintea ta. 
Trebuie să-ţi spun adevărul, căci mă aştept să întâlnesc la judecată 
ceea ce am scris imperfect aici. Am aşteptat, sperând că voi putea 
spune ceva care să ajungă la inima ta şi să ţi-o îmblânzească tocmai 
ca să primeşti cuvintele pe care le-am scris aici. Dar am pierdut 
orice nădejde în această privinţă, căci tu eşti întărit cu o armură 
impenetrabilă ca oţelul. Nu vrei să accepţi nimic din ceea ce nu se 
potriveşte cu mintea ta. Mi-a fost arătat că ar fi fost mai bine pentru 
cauza adevărului prezent dacă n-ai fi îmbrăţişat niciodată Sabatul. 
Tu nu ai o conştiinţă foarte sensibilă; eşti orbit de vrăjmaş. 

Am renunţat la orice nădejde de a mai face ceva pentru comu- 
nitatea din___, atâta vreme cât tu eşti o piatră de poticnire pentru ei. 
Ai iubit odată adevărul, iar dacă ai fi continuat să mergi pe cărarea 
adevărului şi sfinţenie, acum ai fi fost un ambasador al lui Hristos. 
În marea zi a lui Dumnezeu, vei avea de dat o socoteală înfrico- 
şătoare pentru talanţii tăi, care au rămas nefolosiţi. Ai avut calităţi 
bune. Dumnezeu ţi-a împrumutat talanţii ca să-i foloseşti într-un 
scop bun, dar tu ai abuzat de aceste daruri. Dacă ţi-ai fi folosit spre 
bine destoinicia pe care ţi-a încredinţat-o Dumnezeu, ai fi făcut mult 
în direcţia câştigării de suflete la Hristos; şi ai vedea în Împărăţia 
cerului suflete mântuite prin mijlocirea ta. Dar tu ai risipit în loc 
să aduni cu Hristos. Fraţii tăi au fost descurajaţi în încercarea de a 
se ridica şi înainta; aceasta pentru că tu, asemenea unui adversar, 
contracarezi binele pe care l-ar face ei. 

Inima lui Dumnezeu nu a fost niciodată mistuită ca acum de o 
dragoste mai adâncă şi o compasiune plină de gingăşie pentru copiii 
Săi de pe pământ. N-a fost niciodată o vreme în care Dumnezeu să 
fie gata şi să aştepte să facă mai mult pentru poporul Său ca acum. 
Iar El va educa şi va salva pe toți cei ce aleg să fie salvaţi în modul 
rânduit de El. Cei ce sunt spirituali pot deosebi lucrurile spirituale şi 
pot vedea pretutindeni dovezi ale prezenţei şi lucrării lui Dumnezeu. 
Satana, prin strategia sa abilă şi plină de răutate, i-a scos afară din 
Grădina Edenului pe primii noştri părinţi — afară din inocenţa şi 
puritatea lor, ducându-i în păcat şi într-o nenorocire de nespus. El 
nu a încetat să nimicească; toate forţele pe care le poate comanda 
sunt folosite cu sârguinţă în aceste ultime zile, pentru a extinde ruina 
sufletelor. Se prinde de orice artificiu pe care-l poate folosi pentru a 
amăgi, zăpăci şi încurca pe poporul lui Dumnezeu. 

El te-a folosit ca agent al său pentru a împrăştia întuneric şi 
confuzie şi descoperă că lucrezi admirabil în mâinile lui. Eşti tocmai 
instrumentul pe care-l poate folosi cu bune rezultate pentru a răni, 
descuraja şi demola. Nu eşti zelos să pui umărul la greu împreună 
cu poporul lui Dumnezeu; ci, atunci când ei se pun în mişcare, te 
arunci ca greutate suplimentară pentru a-i opri de la ceea ce ar putea 
înfăptui, înaintând în direcţia cea bună. Satana se ocupă de cei care 
ţin poruncile lui Dumnezeu şi au credinţa lui Isus. În el este cea mai 
amară ură împotriva celor ce-l sunt loiali lui Dumnezeu şi păzesc 
poruncile Sale. El nu doarme; nu-şi ostoieşte vigilenţa nici o clipă. 

De-ar fi cei ce mărturisesc că sunt urmaşii lui Dumnezeu înţelepţi, 
sârguincioşi şi perseverenţi în lucrarea lui Dumnezeu numai pe 
jumătate cât este Satana în lucrarea lui! 

Frate B., dacă atunci când ai pus mâna prima dată pe coarnele 
plugului ai fi mers înainte şi nu te-ai fi uitat înapoi, ai fi fost acum 
un mesager al luminii, care să ducă adevărul la cei aflaţi în întuneric. 
Dar Dumnezeu nu te poate folosi spre slava Sa până nu înveţi să te 
sfătuieşti cu fraţii tăi şi să nu gândeşti că ştii tot ceea ce merită să 
cunoşti. Satana a reuşit să te oprească să faci binele. O vreme chiar 
ai alergat bine, dar ispitele lui Satana te-au biruit. Ţi-a făcut mare 
plăcere să fii primul şi să fii linguşit. Ai iubit puterea pe care o dau 
banii. Satana înţelege slăbiciunea oamenilor. El are o cunoaştere pe 
care a acumulat-o veacuri de-a rândul şi care îi serveşte cu iscusinţă 
în lucrare. Viclenia şi tertipurile lui sunt deplin maturizate şi încunu- 
nate prea adesea de succes, pentru că cei din poporul lui Dumnezeu 
nu sunt tot atât de înţelepţi ca șerpii. 

Satana apare adesea ca un înger de lumină, acoperit în veşmântul 
Cerului; el îşi ia un aer prietenesc, arătând o mare sfinţenie a carac- 
terului şi înaltă consideraţie pentru victimele lui, pentru sufletele pe 
care intenţionează să le amăgească şi să le nimicească. Primejdule 
se aştern pe cărarea pe care invită sufletele să călătorească; dar el 
reuşeşte să le ascundă şi nu înfăţişează decât atracțiile. Marele Co- 
mandant al mântuirii noastre a biruit în locul nostru, pentru ca, prin 
EI, să biruim, dacă vrem, pentru noi înşine. Dar Hristos nu salvează 
pe nimeni împotriva alegerii lui; nu sileşte pe nimeni la ascultare. 
El a adus infinita jertfă pentru ca ei să poată birui în Numele Său şi 
neprihănirea Sa să le fie atribuită. 

Însă, pentru a fi salvat, trebuie să accepţi jugul lui Hristos şi să 
laşi deoparte jugul pe care ţi l-ai făcut tu însuţi pentru gâtul tău. 
Biruinţa pe care a câștigat-o Isus în pustie este o garanţie pentru 
tine în ce priveşte biruinţa pe care o poţi câştiga prin Numele Său. 
Singura ta nădejde şi mântuire este în a birui aşa cum a biruit Hristos. 
Mânia lui Dumnezeu stă acum asupra ta. Tu iubeşti atracțiile lumii 
mai presus de comoara cerească. Pofta ochiului şi mândria vieţii 
te-au despărţit de Dumnezeu. Încrederea pe care o ai în eul tău sărac, 
slab şi supus greşelii trebuie să fie spulberată. Trebuie să-ţi simţi 
slăbiciunea înainte să cazi, cu povara ta, în mâinile lui Dumnezeu. 

Sufletul care se încrede cu totul, fără rezerve, în Dumnezeu nu va 
rămâne niciodată de ruşine. 

Dumnezeu nu vrea ca noi să ne supunem Lui, după cum ne 
convine mai bine. Hristos n-a căutat să-Şi placă Lui Însuşi când 
a fost om printre oameni. El a fost un om al durerii şi obişnuit 
cu suferinţa. Maiestatea Cerului nu a avut unde să-Şi plece capul, 
nici un loc pe care să-l pretindă ca fiind al Său. El a devenit sărac 
de dragul nostru, pentru ca prin El să putem fi cu adevărat bogaţi. 
Haideţi să nu vorbim despre jertfă; căci noi nu ştim ce înseamnă 
să jertfeşti pentru adevăr. Până acum, abia dacă am ridicat puţin 
crucea de dragul scumpului Hristos. Să nu căutăm o cărare mai 
uşoară decât aceea pe care a mers Hristos înaintea noastră. Cât de 
lipsit de pricepere eşti, cu toată înţelepciunea ta lăudăroasă, ca să 
te călăuzeşti singur! Cât de dispus eşti să urmezi îndrumările unei 
conştiinţe amăgite, să alergi pe calea rătăcirii şi să-i tragi şi pe alţii 
după tine! 

Temperamentul tău natural este de o aşa natură, încât supunerea 
şi ascultarea de cerinţele lui Dumnezeu îţi sunt foarte grele. Încre- 
derea ta neţărmurită în tine însuţi, prejudecățile şi sentimentele tale 
te fac să alegi cu uşurinţă o cale greşită. Hristos îţi va fi o călăuză 
infailibilă dacă Îl vei alege pe EI, preferându-L propriei tale judecăţi 
oarbe. În afacerile tale, nu ai avut un ochi aţintit numai la slava lui 
Dumnezeu. Ai avut de întâlnit multe încurcături şi dificultăţi, iar 
dacă te-ai fi încrezut în Sfetnicul Credincios în loc să-ţi pui încrede- 
rea în propria-ţi judecată, ai fi fost întotdeauna scos din încurcăturile 
întâlnite în tranzacţiile tale de afaceri. 

Ai înaintea ta o lucrare importantă, pe care n-o vei putea înfăptui 
niciodată fără ajutorul special al lui Dumnezeu. Eşti capabil să-ţi 
asiguri compania îngerilor şi să fii un moştenitor al lui Dumnezeu, 
un împreună moştenitor cu Isus Hristos; dar să lucrezi pentru a con- 
tinua să-ţi plasezi nădejdea şi dorinţa în sfera strâmtă a propriei 
tale comodităţi ar fi greşeala vieţii tale. Este o greşeală îngrozitoare 
să trăieşti numai pentru această lume. Te uiţi în urmă, simţi con- 
damnarea propriei căi urmate şi cauţi să te îndreptăţeşti, găsindu-le 
vină altora. Orice cale ar putea urma ceilalţi sau oricât de greşiţi ar 
putea fi, greşelile lor nu-ţi vor putea acoperi nici măcar o singură 
greşeală; iar în ziua judecății finale, nu vei îndrăzni să aduci acest 

lucru înaintea lui Dumnezeu ca un paleativ pentru neglijarea datoriei 
tale. 

Dumnezeu Se oferă să te accepte ca fiind un copil al Său şi să te 
facă membru al familiei regale, copil al Împăratului Ceresc, aceasta 
cu condiţia să ieşi din lume, să te separi de ce este al ei şi să nu 
te atingi de lucrul necurat. Monarhul Cerului doreşte să ai şi să te 
bucuri de tot ceea ce-ţi poate înnobila, extinde şi înălța făptura şi să 
te pregătească să locuieşti cu El pentru vecie, existenţa ta măsurându- 
se cu viaţa lui Dumnezeu. Ce perspectivă reprezintă viaţa ce va veni! 
Ce încântări are ea! Cât de largă, adâncă, fără margini este iubirea lui 
Dumnezeu arătată omului! Nu există cuvinte care să descrie această 
iubire; ea depăşeşte orice gând şi imaginaţie, dar este o realitate pe 
care o poţi deprinde experimentând; te poţi bucura în ea printr-o 
fericire inexprimabilă şi plină de slavă. 

Cu o asemenea perspectivă înaintea ta, cum poţi să-ţi îngustezi 
mintea la sfera gândurilor lumeşti şi la cadrul ocupaţiilor lumești, 
căutând câştigul şi renunțând la adevărul prezent, punct cu punct? 
Este de dorit ca tu să reţii adevărul, principiul şi conştiinţa. Favoarea 
lui Dumnezeu este mai bună decât casele din argint şi din aur. Cea 
mai profundă bucurie a inimii vine din cea mai adâncă umilinţă. 
Încrederea în Dumnezeu şi supunerea faţă de El dezvoltă tăria şi 
noblețea caracterului. Lacrimile nu sunt în toate cazurile dovezi ale 
slăbiciunii. Pentru a-ţi zidi un caracter care este simetric înaintea 
unui Dumnezeu curat şi sfânt, trebuie să începi cu temelia. Inima 
trebuie să fie frântă înaintea lui Dumnezeu şi trebuie totodată arătată 
adevărata pocăință pentru păcat înainte să vii în întâmpinarea cereri- 
lor adevărului şi datoriei. Atunci vei avea adevăratul respect pentru 
tine însuţi şi adevărata încredere în Dumnezeu. Vei avea simţăminte 
tandre. Tot spiritul acela de fanfaron va dispărea. În locul asprimii 
va fi o mare delicateţe, îmbinată cu neclinuirea în hotărârea de a sta 
de partea adevărului în toate împrejurările. Vei vedea atunci, în lume 
şi în propria ta inimă, multe care să te facă să plângi. 


Adevăratul rafinament în lucrarea de slujire 


Frate E., am intenţionat să-ţi scriu de câtva timp, dar n-am avut 
ocazia s-o fac până acum. Sabatul trecut, în timp ce mă adresam po- 
porului, am fost impresionată într-un mod atât de clar în ce priveşte 
cazul tău, încât m-am abținut cu multă greutate să nu-ţi pronunţ nu- 
mele în public. Îmi voi despovăra acum mintea, scriindu-ţi. În ultima 
mea viziune, mi-au fost arătate neajunsurile celor ce mărturisesc 
că lucrează în cuvânt şi învăţătură. Am văzut că tu nu ţi-ai folosit 
calităţile şi ai devenit tot mai ineficient în propovăduirea adevărului. 
Ai o voinţă puternică, hotărâtă, ajungând chiar până la încăpățânare. 
Ai fi putut să fii pregătit până acum pentru lucrarea solemnă de a 
duce altora solia adevărului, dacă ai fi fost mai puţin încrezător în 
tine însuţi şi mai blând şi smerit în duh. 

ie nu-ţi este pe plac sârguinţa susținută şi nici practica efortului 
continuu. Nu ai fost un student perseverent al Cuvântului lui Dum- 
nezeu şi nici un lucrător zelos în cauza lui Dumnezeu. Viaţa ta a fost 
departe de a o reprezenta pe aceea a lui Hristos. Nu ai discernământ. 
Nu eşti un lucrător înţelept, prudent. Nu studiezi pentru a câştiga 
suflete la Hristos, aşa cum ar trebui s-o facă orice predicator al lui 
Hristos. 'Tu ai o cale prestabilită, un standard personal în care vrei 
să-i aduci pe oameni; dar nu reuşeşti să faci aceasta pentru că ei nu 
acceptă standardul tău. Eşti atins de bigotism şi duci adesea lucru- 
rile în extremă şi, făcând aşa, aduci prejudicii serioase cauzei lui 
Dumnezeu, întorcând suflete de la adevăr, în loc să le câştigi la el. 

Mi-a fost arătat că ai stricat mai multe ocazii favorabile prin 
modul tău nechibzuit de a lucra; şi ce să-ţi spun în privinţa aces- 
tei chestiuni? S-au pierdut suflete prin lipsa ta de înţelepciune în 
prezentarea adevărului şi prin eşecul tău de a-ţi înfrumuseţa chema- 
rea de slujitor al Evangheliei, prin politeţe, blândeţe şi îndelungă 
răbdare. Adevărata politeţe creştină ar trebui să caracterizeze toate 
acţiunile unui slujitor al lui Hristos. Ah, cât de slab L-ai reprezen- 
tat pe Răscumpărătorul nostru cel plin de îndurare, a cărui viaţă a 
fost întruparea bunătăţii şi a adevăratei purităţi! Ai întors suflete de 

la adevăr printr-un spirit aspru, critic, tiranic. Cuvintele tale nu au 
fost rostite în blândeţea lui Hristos, ci în spiritul tău. Firea ta este 
grosolană, lipsită de rafinament; şi, pentru că n-ai simţit niciodată 
necesitatea unui adevărat rafinament şi a politeţii creştine, viaţa ta 
nu a fost atât de înălţată pe cât ar fi putut fi. 

Ai rămas pe calea bătătorită a obişnuinţei. Educaţia şi pregătirea 
ta nu au fost corespunzătoare şi, prin urmare, cu atât mai susţinute 
ar fi trebuit să fie eforturile tale de a progresa, de a te reforma şi 
de a face schimbări hotărâte şi profunde. Dacă nu faci modificări 
hotărâte şi depline în aproape toate privinţele, eşti cu totul inapt de a 
predica adevărul; şi dacă nu poţi avea o corectă şi potrivită elevare 
a caracterului, purtării şi vorbirii, vei face mai mult rău decât bine. 
Nu ai făcut mult în privinţa înaintării adevărului; căci ai zăbovit 
prea mult pe lângă comunităţi, când nu le puteai face nici un bine, ci 
numai pagubă. Căile şi manierele tale necesită rafinament şi sfințire. 
Nu ar trebui să mai strici lucrarea lui Dumnezeu prin nedesăvârşirile 
tale, atâta vreme cât nu ai arătat un progres hotărât în transformarea 
ta într-un lucrător în cauza lui Dumnezeu. 

Îţi este cu neputinţă să-i ridici pe alţii la un standard mai înalt 
decât cel pe care îl atingi tu însuţi. Dacă tu nu înaintezi, cum poţi 
conduce biserica lui Dumnezeu către un standard de evlavie şi sfin- 
tenie mai înalt? Toţi predicatorii care se aseamănă cu ceea ce ai fost 
tu timp de mai mulţi ani sunt mai mult un blestem decât o binecu- 
vântare pentru cauza lui Dumnezeu şi cu cât avem mai puţini din 
aceştia, cu atât va fi mai prosperă cauza adevărului prezent. 

Nu eşti elevat în ideile tale sau plin de aspirații în lucrările tale. 
Te mulţumeşti să fii banal şi să faci lucrare ieftină. Tu nu aspiri 
la perfecțiunea caracterului creştin şi la acea poziţie în lucrare pe 
care Hristos o pretinde de la fiecare din predicatori Săi aleşi. Nici 
unul din cei ce declară că duc altora adevărul nu este pregătit pentru 
această lucrare plină de răspundere până nu înaintează în cunoştinţă 
şi consacrare faţă de lucrare, până nu îşi ameliorează manierele 
şi temperamentul şi nu creşte zi de zi în adevărata înţelepciune. 
Fiecărui om care doreşte să călăuzească suflete la adevăr îi este 
necesară o părtăşie strânsă cu Dumnezeu. Toţi cei ce iau asupră-le 
povara de a conduce suflete afară din întunecimea firii pământeşti 
în lumina cea minunată ar trebui să-şi amintească întotdeauna că 
trebuie ei înşişi să înainteze în acea lumină, căci altfel cum îi pot 

călăuzi pe alţii? Dacă ei umblă în întuneric, pretenţia de a-i învăţa 
calea pe alţii este una din cele mai înfricoşătoare responsabilităţi pe 
care şi le pot asuma. 

Te-ai angajat în muncă în locuri în care nu erai competent să faci 
corect lucrarea pe care ai întreprins-o. Nu ai lucrat cu chibzuinţă. 
Ai căutat să-ţi acoperi lipsa adevăratei cunoştinţe, cenzurând alte 
denominaţiuni, călcându-i în picioare pe alţii şi făcând critici grele 
şi amare despre calea urmată şi starea în care se află aceştia. Dacă 
inima ta ar fi strălucit toată de spiritul adevărului, dacă ai fi fost 
sfinţit pentru Dumnezeu şi ai fi umblat în lumină, aşa cum Hristos 
este în lumină, ai fi înaintat în înţelepciune şi ai fi avut la dispoziţie 
căi şi mijloace suficiente pentru a menţine viu interesul fără să te 
îndepărtezi de calea ta şi de la lucrarea ta specifică, pentru a arunca 
invective împotriva altora care declară că sunt creştini. 

Cei necredincioşi au fost dezgustaţi; ei cred că adventiştii de 
ziua a şaptea au fost corect reprezentaţi prin tine şi hotărăsc că le 
este de-ajuns şi că nu mai vor să audă astfel de doctrine. În cel mai 
bun caz, credinţa noastră este nepopulară şi este în contrast mare cu 
credinţa şi practicile altor denominaţiuni. Pentru a ajunge la cei ce se 
află în întunericul rătăcirii şi al teoriilor false, trebuie să-i abordăm 
cu cea mai mare precauţie şi înţelepciune, fiind de acord cu ei în 
orice punct am putea, fără să ne încălcăm conştiinţa. 

Celor aflaţi în rătăcire ar trebui să li se arate toată consideraţia 
şi să li se dea creditul cuvenit pentru sinceritatea lor. Ar trebui să 
ne apropiem cât se poate de mult de oameni, pentru că atunci pot 
avea de câştigat de pe urma luminii şi adevărului. Însă fratele E., 
asemenea multor predicatori de-ai noştri, porneşte de îndată război 
împotriva rătăcirilor îndrăgite de alţii; el le stârneşte astfel spiritul 
de combativitate şi încăpăţânarea, şi aceasta îi ţine închişi în spatele 
unei armuri a prejudecăţii egoiste pe care n-o pot înlătura, oricât de 
multe dovezi ar fi aduse. 

Cine, dacă nu tu însuţi, va fi vinovat pentru sufletele pe care le-ai 
întors de la adevăr prin eforturile tale nesfinţite? Cine poate dărâma 
zidurile prejudecăţii ridicate de lucrarea ta nesăbuită? Eu nu cunosc 
un păcat mai mare împotriva lui Dumnezeu ca acela în care oamenii 
se angajează în slujire şi lucrează prin puterea lor, nu prin Hristos. 
Sunt priviţi cu respect ca fiind reprezentanții lui Hristos, când de 
fapt ei nu reprezintă spiritul Său în nici una din lucrările lor. Nu văd 

şi nu îşi dau seama de primejdiile care însoțesc eforturile depuse de 
oameni neconsacraţi, neconvertiţi. Ei merg înainte ca nişte orbi, cu 
lipsuri în aproape toate lucrurile, şi cu toate acestea încrezători în ei, 
îngâmfaţi, ei înşişi umblând în întuneric şi poticnindu-se la fiecare 
pas. Ei sunt unelte ale întunericului. 

Frate E., tu ai idei înguste şi lucrarea ta are tendinţa mai degrabă 
de a coborî decât de a înălța adevărul. Aceasta nu pentru că nu ai fi 
deloc înzestrat. Ai fi putut fi un bun lucrător, dar eşti prea indolent 
pentru a face efortul necesar atingerii obiectivului. Ai preferat să 
tratezi într-o manieră aspră, severă pe cei care te contrazic, în loc să- 
ți dai osteneala de a ridica nivelul lucrării tale. Susţii anumite puncte, 
iar când acestea sunt puse sub semnul îndoielii, nu eşti într-atât de 
smerit încât să renunţi la părerile tale, chiar dacă ţi se demonstrează 
că sunt eronate; te ridici în schimb în independenţa ta şi îţi susţii cu 
fermitate ideile, când este esenţial ca din partea ta să vină concesia, 
care ți se cere chiar ca datorie. Ai ţinut cu îndărătnicie, fără să 
cedezi, la propria ta judecată şi la propriile tale păreri chiar cu preţul 
sacrificării sufletelor. 

Frate E., poziţiile la care nu renunţi şi voinţa ta puternică, ho- 
tărâtă, de a-ţi susţine părerile, oricare ar fi consecinţele, au fost 
resimţite şi deplânse de soţia ta, iar drept urmare, sănătatea ei a avut 
de suferit. Nu ai avut blândeţe şi gingăşie pentru această firavă copilă 
a lui Dumnezeu; spiritul tău mai puternic a învins firea ei mai blândă. 
Ea a suferit pentru multe lucruri. I-ai fi putut face viaţa mai fericită 
dacă ai fi încercat; dar ai căutat s-o determini să vadă lucrurile aşa 
cum le vedeai tu şi, în loc să te laşi asimilat de dispoziţia ei mai 
rafinată, ai încercat s-o schimbi pe ea după firea ta mai grosolană şi 
ideile tale radicale. Ea a fost perturbată în felul ei de-a fi şi n-a putut 
să mai fie ea însăşi. S-a ofilit ca o plantă care a fost răsădită într-un 
sol neprielnic. 

Nu ar trebui să cauţi să modelezi mintea şi caracterele după 
modelul tău, ci ar trebui să laşi ca propriul tău caracter să fie modelat 
după modelul divin. Dacă lumea aceasta ar fi formată din oameni 
asemenea ţie în caracter şi dispoziţie, ar fi vai de ea. În situaţia în 
care oriîncotro te-ai întoarce ai da peste acelaşi fel de oameni, ai fi 
dezgustat de tovarăşii tăi, copiile fidele a ceea ce eşti tu, şi ai dori să 
nu mai fii în lume. 

Te lauzi şi te mândreşti cu propria-ţi persoană. Dar, ah, cât de 
nepotrivit este acest lucru pentru orice om, chiar de-ar avea cele 
mai rafinate calităţi intelectuale şi cea mai largă influenţă! Oamenii 
care au calităţi valoroase au cea mai mare înrâurire, pentru că nu îşi 
cunosc valoarea şi nu ştiu exact cât bine înfăptuiesc în lume. Dar 
este cu totul deplasat pentru persoane ce au tipul tău de caracter să 
fie înălțate şi lăudăroase cu propria lor persoană. 

În lucrările tale, porneşti adesea bine; stârneşti interesul şi asupra 
minţii ascultătorilor se aşterne convingerea că argumentele folosite 
nu pot fi combătute; dar chiar în momentul în care sufletele se înclină 
în favoarea adevărului, eul se arată atât de clar, iese atât de mult în 
evidenţă, încât tot ceea ce ar fi putut fi câştigat, dacă Isus ar fi strălucit 
în cuvintele şi comportamentul tău, este pierdut. 

Îţi lipsesc tocmai virtuțile esenţiale pentru a câştiga suflete la 
Hristos şi adevăr. Poţi pleda bine, dar nu ai o cunoaştere experimen- 
tală a voinţei divine; şi pentru că duci lipsă tu însuţi de experienţă 
religioasă, nu eşti în stare să-i conduci pe alţii la Izvorul de apă vie. 
Însuşi sufletul tău nu se află în părtăşie cu Dumnezeu, ci este în 
întuneric; şi nimic, în afară de lumina adevărului, nu poate umple 
golul pe care îşi dau seama că-l au sufletele ce îşi caută drumul 
bâjbâind în întuneric. Dacă nu eşti pe deplin convertit, ar fi mai bine 
ca eforturile tale de a-i converti pe alţii să înceteze acum decât să 
lucrezi în continuare, mutilând şi pervertind standardul religios prin 
ideile tale înguste şi habotnice. Nu ai o cunoaştere experimentală 
a voinţei divine; neprihănirea ta proprie îți pare prețioasă, când de 
fapt este lipsită de valoare. Ai nevoie să fii transformat înainte de a 
putea fi de folos în cauza lui Dumnezeu. Când eşti convertit, atunci 
poţi lucra astfel încât să fii acceptat. 

Tu nu ai religia lui Hristos. Trebuie să-ţi îmblânzeşti inima şi 
să mori faţă de eu, iar Hristos trebuie să trăiască în tine; atunci vei 
umbla în lumină, după cum El este în lumină şi, în drumul tău către 
Cer, vei lăsa o urmă strălucitoare care să lumineze cărarea altora. 
Te-ai simţit mult prea mulţumit de tine însuţi. Ar trebui să te educi 
şi să-ţi învingi spiritul habotnic şi defăimător. Trebuie să-ţi menţii 
întreaga fiinţă în supunere, pentru ca, după ce ai predicat altora, să 
nu fii tu însuţi lepădat. 

Priveşti problemele din unghiuri înguste, te legi de fleacuri, critici 
şi conteşti calea altora, când ai face mult mai bine să birui defectele 

din propria ta viaţă şi caracter, lucrând dintr-o perspectivă creştină, 
căutând lumină de la Dumnezeu şi pregătindu-te să te alături îngeri- 
lor curaţi în Împărăţia Cerurilor. Aşa cum eşti acum, ai murdări tot 
cerul. Eşti 

necultivat, nerafinat şi nesfinţit. Nu există nici un loc în cer pentru 
un caracter ca acela pe care-l ai acum. 

Dacă te vei apuca în mod serios de lucrare şi, fără să aduci vreo 
scuză pentru păcat, îl vei condamna şi îţi vei ridica mâna pentru a 
primi har divin şi judecată limpede, poţi birui acele nedesăvârşiri din 
caracterul tău care te descalifică pentru lucrarea în cauza lui Dum- 
nezeu. N-ai avansat şi nu te-ai perfecţionat timp de mulţi ani. Eşti 
mai departe astăzi de standardul perfecțiunii creştine, de calitățile 
care ar trebui să fie prezente la lucrătorul evanghelic decât ai fost la 
câteva luni după ce primiseşi adevărul. 

Dumnezeu este nemulţumit de aceia care nu au pricepere în ceea 
ce priveşte religia creştină şi care totuşi încearcă să-i conducă pe 
alții. Eşti corect reprezentat de omul care încerca să scoată un pai din 
ochiul fratelui său, când el însuşi avea în ochi o bârnă. Pune-ţi mai 
întâi inima ta în rânduială şi fă reformă în propriul caracter; obține o 
legătură cu Dumnezeu şi câştigă o experienţă creştină zilnică; după 
aceea poţi purta o povară pentru suflete care sunt fără Hristos. 

Puţini sunt fraţii care au dedicat mai mult timp decât tine lec- 
turării diferiților autori; cu toate acestea, ai lipsuri foarte mari în 
privinţa competenţei necesare unui predicator care propovăduieşte 
adevărul. Nu poţi cita şi nici chiar citi corect Scripturile. Acest lucru 
nu ar trebui să existe. Nu ai făcut paşi înainte în cultivarea minţii 
şi nu ţi-ai asigurat o sporire a harului în suflet, care să strălucească 
în cuvintele şi comportamentul tău. Nu ai simţit necesitatea de a te 
îndrepta spre realizări mai înalte, mai sfinte. 

V ânturarea superficială a cărţilor îngreunează mintea şi te aduce 
în situaţia de a fi un dispeptic mintal. Tu nu poţi digera şi folosi nici 
jumătate din ceea ce citeşti. Dacă ai lectura având în vedere unicul 
obiectiv de a-ţi cultiva mintea, citind numai atât cât poate cuprinde 
şi digera mintea, şi ai persevera cu răbdare în acest fel de lectură, 
al ajunge la rezultate bune. Tu, ca şi alţi predicatori, ai nevoie să 
mergi la şcoală şi să deprinzi, asemenea unui copil, primele ramuri 
ale cunoștinței. Nu poţi nici să citeşti, nici să scrii, nici să pronunţi 

corect, Şi, cu toate acestea, sunt doar puţini cei care au avut de dus 
atâtea poveri ale răspunderii ca tine. 

Poziţia pe care o ocupă predicatorii noştri reclamă sănătate fizică 
şi disciplină a minţii. Un bun simţ sănătos, nervi tari şi o fire vo- 
ioasă îl vor recomanda pretutindeni pe slujitorul Evangheliei. Aceste 
lucruri ar trebui căutate şi cultivate cu perseverenţă. 

Viaţa ta de până acum a fost nefolositoare. Ai nişte idei foarte 
bune, însă Duhul lui Dumnezeu nu locuieşte în inima ta. Nu eşti 
înviorat de puterea Lui şi nu ai o credinţă veritabilă, nădejde şi iubire. 
Duhul lui Hristos care ar locui în tine te-ar face în stare să iei din 
lucrurile lui Dumnezeu şi să le descoperi altora. Nu poţi fi de vreun 
folos cauzei lui Dumnezeu până când, în mintea ta, nu va fi înălţată 
mai mult lucrarea unui slujitor credincios al lui Hristos. Din viaţa 
ta lipseşte scopul de a face bine pe care l-a avut Isus. Tăgăduirea 
de sine şi iubirea pe care o manifeşti în această lucrare vor avea o 
înrâurire asupra vieților şi caracterelor altora. 

Ar trebui să te debarasezi cât mai curând posibil de formalismul 
tău rece ca gheaţa. Ai nevoie să cultivi simţăminte de gingăşie şi 
prietenie în viaţa de fiecare zi. Ar trebui să dai pe faţă o deferenţă 
adevărată şi politeţe creştină. Inima care Îl iubeşte cu adevărat pe Isus 
îi iubeşte şi pe aceia pentru care a murit El. Tot atât de consecvent 
ca acul busolei care caută nordul va căuta şi adevăratul urmaş al lui 
Hristos, într-un spirit de muncă susţinută, să salveze sufletele pentru 
care Hristos Şi-a dat viaţa. Lucrarea pentru salvarea păcătoşilor va 
menţine iubirea lui Hristos caldă în inimă şi va conferi acelei iubiri 
o creştere potrivită. Fără o cunoaştere corectă a voinţei divine nu va 
exista o dezvoltare armonioasă a caracterului creştin. 

Fratele meu, te conjur să faci cunoştinţă cu Dumnezeu. „Paşii 
unui om bun sunt rânduiţi de Domnul.“ Îngeri slujitori însemnează 
fiecare pas în înaintarea ta. Dar voinţa ta nu este predată lui Dumne- 
zeu; gândurile tale nu sunt sfinte. 

Tu continui să mergi, bâjbâind în întuneric, fără a şti unde să 
pui piciorul. Domnul Îşi descoperă voia celor care sunt sinceri şi 
dornici să fie călăuziţi. Motivul ineficienţei tale este că ai renunţat 
la ideea de a cunoaşte şi de a înfăptui voia lui Dumnezeu, de aceea 
nu cunoşti nimic cu certitudine. Deşi eşti orb tu însuţi, încerci să-i 
conduci pe cei orbi. 

Ah, în ce poziţie te afli, tu şi mulţi alţi predicatori! Părăsindu-L 
pe Dumnezeu, Izvorul de apă vie, v-aţi săpat singuri puțuri crăpate, 
care nu ţin apă. Te îndemn fierbinte să te alarmezi şi să te întorci 
la Domnul cu acea pocăință sinceră care îţi va acorda siguranţa 
iertării Sale şi tăria de nebiruit a atotputerniciei Lui, ca să poţi avea 
într-adevăr plinătatea lui Dumnezeu. El Se mânie văzând calea pe 
care o urmezi, căci tu ai fost asemenea unei pietre de poticnire 
pentru suflete. Ca să ai succes, ai depins de propriile tale lucrări, de 
propria-ţi neprihănire, şi nu cunoşti voinţa divină. 

Fie ca Domnul să-ţi descopere adevăratul tău caracter şi să te 
facă să-ţi vezi nedesăvârşirile aşa cum sunt ele. Când vei fi luminat 
de Duhul lui Dumnezeu ca să înţelegi aceasta, vei fi atât de pătruns 
de neglijenţa ta păcătoasă şi de viaţa pe care nu ţi-ai îmbunătăţit-o, 
încât sufletul tău va fi cuprins de groază şi vei avea o suferinţă care 
te va duce la o pocăință pentru care nu ai de ce să-ţi pară rău. 

Pe 3 ianuarie 1875, mi-au fost arătate multe lucruri în legătură 
cu interesele mari şi importante de la Battle Creek, în lucrarea Aso- 
ciației Editoriale, a şcolii şi a Institutului de Sănătate. Dacă aceste 
instituţii ar fi conduse cum se cuvine, ele ar înainta mult cauza lui 
Dumnezeu în răspândirea adevărului şi salvarea de suflete. Trăim 
în mijlocul primejdulor ultimelor zile. Numai consacrarea faţă de 
Dumnezeu îl poate pregăti pe oricare din noi să joace un rol în 
solemna şi importanta lucrare finală pentru acest timp. Nu există 
decât puţini oameni complet lipsiţi de egoism care să ocupe poziţii 
de răspundere, puţini care s-au predat fără rezerve lui Dumnezeu, 
pentru a-l auzi glasul şi a-l cerceta slava. Sunt puţini aceia care, dacă 
li s-ar cere, şi-ar da vieţile pentru înaintarea cauzei lui Dumnezeu. 
Şi întocmai un astfel de devotament pretinde Dumnezeu. 

Oamenii sunt amăgiţi, crezând că Îi slujesc lui Dumnezeu, când 
de fapt îşi slujesc lor înşişi şi fac din interesul cauzei şi lucrării lui 
Dumnezeu o chestiune secundară. Inimile lor nu sunt consacrate. 
Domnul nu găseşte nici o plăcere în slujirea adusă de aceste per- 
soane. Din timp în timp, pe măsură ce cauza avansa, El a desemnat, 
prin providenţa Sa, oameni care să ocupe poziţii de răspundere la 
Battle Creek. Aceştia ar fi putut ocupa poziţii importante dacă s-ar fi 
consacrat lui Dumnezeu şi şi-ar fi pus puterile în lucrarea Sa. Aceşti 
oameni aleşi de Dumnezeu aveau nevoie chiar de disciplina pe care 
le-ar da-o devotamentul faţă de lucrarea Sa. El i-ar onora aducându-i 
în legătură cu Sine şi dându-le Duhul Său Sfânt pentru a-i califica 
pentru responsabilităţile pe care au fost chemaţi să le poarte. Ei nu 
ar câştiga acea experienţă largă şi cunoaştere a voinţei divine decât 
dacă s-ar afla în posturi în care să poarte poveri şi responsabilităţi. 

Să nu se amăgească nimeni la gândul c,ă alăturându-se lucră- 
rii pe care o are Dumnezeu la Battle Creek, va avea mai puţine 
griji, mai puţină muncă grea şi mai puţine încercări. Satana este 
cel mai activ atunci când se face totul pentru înaintarea adevărului 
şi salvarea de suflete. El înţelege natura umană şi nu-i va lăsa în 

pace pe aceşti oameni dacă există o oarecare perspectivă ca ei să 
se asemene mai mult cu Hristos şi să fie lucrători mai folositori 
în cauza lui Dumnezeu. Satana îşi alcătuieşte planurile pentru a-şi 
împinge ispitele chiar asupra oamenilor despre care Dumnezeu a dat 
de înţeles că i-ar primi să joace un rol în lucrarea Sa. Obiectul de 
studiu al lui Satana este acela de a şti cum să ducă un război mai 
eficient împotriva obiectivelor urmărite de Dumnezeu şi cum să le 
dejoace. El este familiarizat cu punctele slabe, dar şi cu cele tari 
din caracterele oamenilor. Şi el lucrează într-un mod subtil, cu toată 
amăgirea nelegiuirii, pentru a zădărnici scopurile lui Dumnezeu, 
asaltând punctele slabe din caracterele lor; iar când lucrul aceasta a 
fost împlinit, calea îi este pregătită pentru a ataca şi învinge punctele 
tari. El câştigă controlul asupra minţii şi orbeşte înţelegerea. Pe 
oamenii zăpăciţi şi biruiţi de stratagemele lui îi conduce la încredere 
de sine şi independenţă chiar în timpul în care sunt mai slabi ca 
oricând în tărie morală. Ei ajung să se amăgească singuri şi cred că 
sunt într-o condiţie spirituală bună. 

Vrăjmaşul se va prinde de tot ceea ce va putea să folosească în 
favoarea lui şi să nimicească suflete. Sunt date mărturii în favoarea 
unor persoane care ocupă poziţii importante. Ei încep bine, ridicând 
poverile şi făcându-şi partea în lucrarea lui Dumnezeu. Dar Satana 
îi urmăreşte cu ispitele sale şi, în cele din urmă, sunt biruiţi. Când 
alții se uită la calea greşită pe care au urmat-o aceştia, Satana aduce 
în minţile lor sugestia că trebuie să fie o greşeală în mărturiile date 
pentru ei, căci altfel aceştia nu s-ar fi dovedit nevrednici de a juca 
un rol în lucrarea lui Dumnezeu. 

Aceasta este exact ce a intenţionat Satan. El doreşte să semene 
îndoială în ce priveşte lumina pe care a dat-o Dumnezeu. Aceşti 
oameni ar fi făcut faţă ispitelor lui Satana dacă ar fi vegheat şi s-ar fi 
păzit, simţindu-şi propria nedesăvârşire şi încrezându-se în Numele 
şi puterea lui Isus pentru a sta credincioşi la datorie. Dar nu ar trebui 
să uităm nicicând că, o dată cu încurajările date acestor bărbaţi au 
fost puse şi condiţii, şi anume că, în cazul în care îşi vor păstra un 
spirit altruist, îşi vor simţi propria slăbiciune şi se vor sprijini pe 
Dumnezeu, neîncrezându-se în propria lor înţelepciune şi judecată, 
ci făcând din El tăria lor, vor putea fi o mare binecuvântare în cauza 
şi lucrarea Sa. Dar Satana a venit cu ispitele lui şi a triumfat aproape 
de fiecare dată. El a potrivit în aşa fel împrejurările, încât să atace 

punctele slabe din caracterele acestor oameni, şi ei au fost biruiţi. În 
ce mod ruşinos au prejudiciat cauza lui Dumnezeu! Ce ruptură totală 
au acceptat între ei şi Dumnezeu, urmându-şi propriile inimi corupte 
— sufletele lor pot răspunde! Însă ziua lui Dumnezeu va scoate 
la iveală adevărata cauză pentru toate dezamăgirile noastre legate 
de oameni. Dumnezeu nu are nici o vină. El le-a dat făgăduinţe 
încurajatoare, însoţite de condiţii; dar ei nu s-au conformat acestor 
condiţii. Ei s-au încrezut în propria lor tărie şi au căzut în ispită. 

Ceea ce se poate spune despre oameni în anumite împrejurări 
nu se poate spune despre ei în alte circumstanţe. Oamenii sunt slabi 
în tărie morală şi peste măsură de egoişti, sunt atât de independenţi 
şi se umflă atât de uşor în pene, animați de o trufie frivolă, încât 
Dumnezeu nu poate lucra împreună cu ei; şi sunt lăsaţi să acţioneze 
ca orbii şi să dea la iveală o atât de mare nebunie şi slăbiciune, 
încât mulți sunt uimiţi că asemenea indivizi au fost primiţi odată 
şi recunoscuţi ca vrednici de a avea vreo legătură cu lucrarea lui 
Dumnezeu. Aceasta era tocmai intenţia lui Satana. Acesta a fost 
obiectivul lui din momentul în care i-a ispitit pentru prima dată, 
îndeosebi pentru a face de ruşine cauza lui Dumnezeu şi pentru 
a arunca umbre asupra Mărturiilor. Dacă ar fi rămas acolo unde 
influenţa lor nu s-ar fi făcut simțită cu putere asupra cauzei lui 
Dumnezeu, Satana nu i-ar fi atacat cu o aşa îndârjire; căci nu şi-ar fi 
împlinit scopul de a-i folosi ca unelte ale sale pentru a face o lucrare 
deosebită. 

În înaintarea lucrării lui Dumnezeu, ceea ce poate fi spus cu 
îndreptăţire despre unele persoane într-un moment oarecare nu poate 
fi afirmat în mod corect într-un alt moment. Motivul pentru acest 
lucru este că se poate ca timp de o lună să fi rămas într-o stare 
de nevinovăție, trăind după câtă lumină au avut, pentru ca în luna 
următoare să se constate că nu a fost deloc prea curând pentru a fi 
biruiţi de tertipurile a lui Satana şi, din cauza încrederii în ei înşişi, 
pentru a cădea în păcate grave, devenind inapţi pentru lucrarea lui 
Dumnezeu. 

Minţile sunt într-o asemenea măsură susceptibile de a se schimba 
în urma ispitelor subtile ale Satanei, încât nu este cel mai bun demers 
acela de a ne asuma răspunderea, eu şi soţul meu, ca măcar să ne 
spunem părerile despre calităţile persoanelor care să ocupe diferite 
posturi, pentru că suntem făcuţi răspunzători pentru direcţia pe care 

o urmează asemenea indivizi. Totuşi, dacă şi-ar fi păstrat umilinţa 
şi încrederea fermă în Dumnezeu, pe care le aveau când au fost 
recomandaţi să primească răspunderi, ar fi putut fi chiar persoanele 
potrivite pentru acea poziţie. Cei în cauză se schimbă şi totuşi nu-şi 
dau seama de schimbarea din ei înşişi. Cad în ispită, sunt îndepărtați 
de la statornicia lor şi îşi rup legătura pe care o au cu Dumnezeu. Sunt 
stăpâniţi atunci de vrăjmaş şi spun şi fac lucruri care-L dezonorează 
pe Dumnezeu şi aduc ruşine asupra cauzei Sale. Satana exultă în 
acel moment, văzând cum fraţii şi surorile noastre ne privesc cu 
îndoială pentru faptul că am acordat acestor persoane încurajări şi 
influenţă. 

Mi-a fost arătată starea lumii, care îşi umple cu repeziciune cupa 
nelegiuirii. Crima şi violențele de tot felul împânzesc lumea noastră; 
iar Satana foloseşte toate mijloacele pentru a face ca viciul înjositor 
şi crima să fie populare. Tinerii care merg pe străzi înoată în ştiri şi 
anunţuri referitoare la crime şi păcate prezentate în vreun roman sau 
care urmează să fie puse în scenă la unul din teatre. Mintea lor este 
educată să vadă păcatul ca fiind ceva obişnuit. 

Calea urmată de cei josnici şi mârşavi este ţinută înaintea ochilor 
lor în publicaţiile periodice ale zilei şi le este pus înainte tot ceea 
ce poate stârni curiozitatea şi pasiunile animalice, prin povestiri 
senzaţionale, incitante. 

Literatura izvodită de inteligenţe corupte otrăveşte mintea a mii 
de persoane în lumea noastră. Păcatul nu se arată peste măsură 
de păcătos. Ei citesc şi aud atât de multe despre crime josnice şi 
ticăloşii, încât conştiinţele lor care, delicate odinioară, le-ar fi evitat 
cu groază, devin atât de nesimţitoare, că se pot ocupa cu un interes 
lacom de degradantele şi abjectele cuvinte şi fapte ale oamenilor. 

„Cum a fost în zilele lui Noe, aşa va fi şi în zilele Fiului omului.“ 
Dumnezeu doreşte să aibă un popor plin de râvnă pentru fapte bune, 
care să stea neclintit în mijlocul imoralităţii acestui veac stricat. Va 
exista un popor de oameni care se vor ţine cu atâta fermitate de 
tăria divină, încât vor fi feriţi de orice ispită. Înştiinţările păcătoase 
din foile scandaloase transmise din om în om ar putea căuta să se 
adreseze simţurilor lor şi să le corupă mintea; totuşi, ei vor fi atât de 
strâns uniţi cu Dumnezeu şi cu îngerii, încât vor fi asemenea celor 
care nu văd şi nu aud. Ei au de făcut o lucrare pe care n-o poate 
face nimeni în locul lor, şi anume aceea de a lupta lupta cea bună a 
credinţei şi de a pune mâna pe viaţa veşnică. Nu vor fi încrezători 
în ei înşişi şi independenţi. Cunoscându-şi slăbiciunea, îşi vor uni 
neştiinţa cu înţelepciunea lui Hristos şi slăbiciunea lor cu tăria Lui. 

Tinerii pot avea principiile atât de ferme, încât cele mai puternice 
ispite ale lui Satana nu-i va îndepărta de loialitatea lor. Samuel 

a fost un copil înconjurat de influenţele cele mai vicioase. El a 
văzut şi a auzit lucruri care i-au îndurerat sufletul. Fiii lui Eli, care 
oficiau slujba cea sfântă, erau controlaţi de către Satana. Aceşti 
bărbaţi murdăreau toată atmosfera din jurul lor. Bărbaţi şi femei 
erau zilnic fascinaţi de păcat şi nedreptate; cu toate acestea, Samuel 
umbla neîntinat. Veşmintele caracterului său erau fără pată. Nu 
avea părtăşie şi nici cea mai mică plăcere în păcatele care umpleau 
întregul Israel cu ştiri înfricoşătoare. Samuel ÎL iubea pe Dumnezeu; 
el îşi păstra sufletul într-o legătură atât de strânsă cu Cerul, încât un 
înger a fost trimis să discute cu el despre păcatele fiilor lui Eli, care 
stricau pe Israel. 

Pofta şi pasiunea doboară mii din urmaşii declaraţi ai lui Hristos. 
Simţurile lor ajung atât de tocite din pricina familiarităţu cu păcatul, 
încât nu se scârbesc de el, ci îl privesc ca fiind atrăgător. Sfârşitul 
tuturor lucrurilor este aproape. Dumnezeu nu va mai suporta mult 
timp crimele şi nelegiuirea degradantă a copiilor oamenilor. Crimele 
lor au ajuns într-adevăr până la ceruri şi vor primi în curând răspuns 
prin plăgile înfricoşătoare trimise de Dumnezeu pe pământ. Ei vor 
bea cupa mâniei lui Dumnezeu, neamestecate cu milă. 

Am văzut că există primejdia ca înşişi copiii declaraţi ai lui 
Dumnezeu să fie corupți. Destrăbălarea îi ţine robi pe bărbați şi 
femei. Ei par orbiţi şi lipsiţi de orice putere pentru a ţine piept şi 
a birui în pofta şi pasiunea. În Dumnezeu este putere; în El este 
rezistenţă. Dacă se va prinde de această tărie, puterea dătătoare de 
viaţă a lui Isus va stimula pe oricine va chema Numele lui Hristos. 
Primejdiile ne înconjoară; şi nu suntem în siguranţă decât atunci 
când ne simţim slăbiciunea şi ne prindem cu strânsoarea credinţei de 
puternicul nostru Izbăvitor. Este înfricoşător timpul în care trăim. Nu 
ne putem înceta vegherea şi rugăciunea nici pentru o clipă. Sufletele 
noastre neajutorate trebuie să se sprijine pe Isus, Răscumpărătorul 
nostru plin de compasiune. 

Mi-a fost arătată măreţia şi importanţa lucrării care ne stă înainte. 
Puţini însă îşi dau seama de adevărata stare de lucruri. Toţi cei care 
sunt adormiţi şi care nu pot vedea vreo utilitate în faptul de a veghea 
şi a fi în stare de alarmă vor fi biruiţi. Tineri se ridică pentru a 
se angaja în lucrarea lui Dumnezeu, dintre care unii abia dacă au 
habar de sfinţenia lucrării şi de responsabilitatea pe care o presupune 
aceasta. Ei nu au decât o experienţă limitată în exercitarea credinţei 

şi în ceea ce înseamnă a flămânzi în mod sincer după Duhul lui 
Dumnezeu, care aduce întotdeauna răsplăuri. Unii oameni cu calităţi, 
care ar putea ocupa poziţii importante, nu ştiu ce spirit îi conduce. Ei 
zburdă cu jovialitate, la fel de firesc cum curge apa la vale. Îndrugă 
Verzi şi uscate şi flirtează cu tinere, în timp ce aproape zilnic ascultă 
cele mai solemne şi mai mişcătoare adevăruri. Aceşti bărbaţi au o 
religie a minţii, dar inimile lor nu sunt sfinţite de adevărurile pe care 
le aud. Asemenea persoane nu-i vor putea conduce nicicând pe alţii 
la Izvorul de apă vie până nu vor fi băut ei înşişi din undele lui. 

Timp nu mai este pentru frivolitate, deşertăciune şi nimicuri. 
Scenele istoriei acestui pământ sunt pe punctul să se încheie curând. 
Mintea care a fost lăsată în voia gândurilor rătăcitoare trebuie să se 
schimbe. Apostolul Petru spune: „De aceea, încingeţi-vă coapsele 
minţii voastre, fiţi treji şi puneţi-vă toată nădejdea în harul care vă va 
fi adus la descoperirea lui Isus Hristos. Ca nişte copii ai ascultării, nu 
vă potriviţi poftelor pe care le aveaţi altădată, când eraţi în neştiinţă. 
Ci, după cum Cel care v-a chemat este sfânt, fiţi şi voi sfinţi în toată 
purtarea voastră, căci este scris: «Fiţi sfinți, căci Eu sunt sfânt.» 

Gândurile rătăcite trebuie adunate şi îndreptate către Dumne- 
zeu. Şi gândurile trebuie să fie aduse în supunere faţă de voia lui 
Dumnezeu. Nu trebuie dată sau aşteptată lauda; căci acest lucru va 
avea mai degrabă tendinţa de a încuraja încrederea de sine decât de 
a spori umilinţa; de a corupe mai degrabă decât de a curăţi. Oamenii 
care sunt cu adevărat pregătiţi şi care simt că au o datorie în lucrarea 
lui Dumnezeu vor simţi apăsarea simţământului sfinţeniei lucrării 
asemenea unui car aflat sub greutatea snopilor. Acum este momentul 
să facem cele mai serioase eforturi pentru a învinge sentimentele 
nesfinte ale inimii fireşti. 


Starea în care se află biserica 


Se face simțită marea nevoie a unei reforme printre cei din 
poporul lui Dumnezeu. Starea actuală a bisericii naşte întrebarea: 
Este aceasta o reprezentare corectă a Celui ce Şi-a dat viaţa pentru 
noi? Sunt aceştia urmaşii lui Hristos şi fraţii acelora care n-au ţinut 
numaidecât la viaţa lor ca şi când le-ar fi fost scumpă? Cei care se 
ridică la cerinţele standardului biblic vor fi într-adevăr greu de găsit. 
Părăsindu-L pe Dumnezeu, Izvorul de apă vie, ei şi-au săpat puțuri, 
„puțuri crăpate, care nu ţin apă.“ 

Îngerul a spus: „Lipsa de credinţă şi iubire sunt marile păcate de 
care se fac vinovaţi acum cei din poporul lui Dumnezeu“. Lipsa de 
credinţă duce la nepăsare, la iubirea de sine şi de lume. Cei care se 
despart de Dumnezeu şi cad în ispită îşi îngăduie vicii neruşinate; 
pentru că inima firească împinge la o mare nelegiuire. Şi această 
stare de lucruri se găseşte printre mulţi membri declaraţi ai poporului 
lui Dumnezeu. În timp ce mărturisesc că Îi slujesc lui Dumnezeu, 
prin toate intenţiile şi scopurile urmărite, ei îşi strică umblarea îna- 
intea Sa. Mulţi îşi îngăduie pofta şi pasiunea, cu toate că lumina 
clară a adevărului arată pericolul şi ridică vocea cu avertizarea: Fii 
atent, înfrânează-te, tăgăduieşte. „Plata păcatului este moartea.“ Deşi 
exemplul celor care au eşuat în credinţă stă asemenea unui far, pentru 
a-i avertiza pe alţii să nu urmeze aceeaşi cale, totuşi mulţi se aruncă 
nebuneşte mai departe. Satana are în stăpânire mintea lor şi pare să 
aibă putere şi asupra trupurilor lor. 

Ah, cât de mulţi sunt încântați să creadă că au bunătate şi nepri- 
hănire, când adevărata lumină a lui Dumnezeu descoperă că toată 
viaţa lor n-au trăit decât pentru plăcerea proprie! Comportamentul 
lor în întregime este respins cu scârbă de către Dumnezeu. Cât de 
mulţi trăiesc fără Lege! În marea lor întunecime, privesc la ei înşişi 
cu plăcere; dar să fie Legea lui Dumnezeu descoperită conştiinţelor 
lor, cum a fost lui Pavel, şi vor vedea că au fost vânduți robi păcatului 
şi că trebuie să moară faţă de mintea firească. Eul trebuie ucis. 

Cât de triste şi înfricoşătoare sunt greşelile pe care le fac mulţi! 
Ei zidesc pe nisip, dar le place să creadă că sunt ţintuiţi pe Stânca cea 
veşnică. Mulţi care mărturisesc evlavia se aruncă înainte nepăsători 
şi nu-şi dau seama de primejdia în care se află, ca şi când nu ar exista 
o Judecată viitoare. Îi aşteaptă o răsplată înfricoşătoare şi totuşi se 
află sub stăpânirea pornirilor şi pasiunilor josnice; ei completează 
pentru Judecată un raport întunecat al vieţii lor. Îmi ridic glasul şi 
îi avertizez pe toţi cei ce poartă Numele lui Hristos să se despartă 
de orice nelegiuire. Curăţiţi-vă sufletele prin ascultare de adevăr. 
Curăţiţi-vă de orice întinăciune a cărnii şi spiritului, ducându-vă 
până la capăt sfinţirea în frica de Dumnezeu. Vouă, cărora vi se 
potriveşte aceasta, vă spun şi ştiţi despre ce vorbesc. 

Şi pe voi, care v-aţi stricat căile înaintea Domnului, care v-aţi 
făcut părtaşi la nelegiuirea care colcăie peste tot şi v-aţi întunecat 
sufletele cu păcat, pe voi vă invită încă Isus să vă întoarceţi de la 
calea voastră, să vă prindeţi de tăria Lui şi să găsiţi în El acea pace, 
putere şi har care vă vor face mai mult decât biruitori în Numele 
Său. 

Stricăciunile acestui veac degenerat au întinat multe suflete care 
I-au slujit lui Dumnezeu prin mărturisire de credinţă. Dar nici chiar 
acum nu este prea târziu ca să fie îndreptate relele şi ca sângele 
unui Mântuitor răstignit şi înviat să facă ispăşire pentru voi, dacă 
vă pocăiţi şi simţiţi nevoia de a fi iertaţi. Avem nevoie să veghem şi 
să ne rugăm acum ca niciodată înainte, ca să nu cădem sub puterea 
ispitei şi să lăsăm în urmă exemplul unei vieţi care este o jalnică 
epavă. Nu trebuie, ca popor, să devenim nepăsători şi să privim cu 
indiferenţă asupra păcatului. Tabăra trebuie să fie curățită. Toți cei 
ce cheamă Numele lui Hristos au nevoie să vegheze, să se roage şi 
să-şi țină sub pază cărările sufletului; căci Satana este la lucru pentru 
a strica şi nimici, dacă i se dă şi cel mai mic avantaj. 

Frații mei, ca urmaşi ai Săi, El vă cheamă să umblaţi în lumină. 
Trebuie să fiţi în stare de alarmă. Păcatul este printre noi şi nu este 
privit ca fiind peste măsură de păcătos. Simţurile multora sunt amor- 
tite prin îngăduirea poftei şi familiaritatea cu păcatul. Avem nevoie 
să înaintăm mai aproape de Cer. Putem creşte în har şi în cunoaşte- 
rea adevărului. A umbla în lumină, a alerga pe calea poruncilor lui 
Dumnezeu nu sugerează că putem sta pur şi simplu, nefăcând nimic. 
Trebuie să înaintăm. 

În iubirea de sine, înălţarea de sine şi mândrie există o mare 
slăbiciune; este putere însă în umilinţă. Adevărata noastră demnitate 
nu se menţine când ne gândim mai mult la noi înşine, ci atunci 
când Dumnezeu Se află în toate gândurile noastre şi inimile ne sunt 
pline de strălucirea iubirii faţă de Răscumpărătorul nostru şi faţă 
de semeni. Simplitatea caracterului şi smerenia inimii vor aduce 
fericirea, câtă vreme înfumurarea va aduce nemulţumire, bombăneli 
şi o continuă dezamăgire. Ceea ce ne va da tăria divină este faptul 
de a învăţa să ne gândim mai puţin la noi înşine şi mai mult la a-i 
face pe alţii fericiţi. 

Când ne despărţim de Dumnezeu, în mândria şi întunericul în 
care ne aflăm, căutăm neîncetat să ne înălţăm pe noi înşine şi uităm 
că puterea stă în umilinţa minţii. Tăria Mântuitorului nostru nu a 
constat într-o etalare puternică a cuvintelor aspre care să străpungă 
sufletul însuşi; ceea ce L-a făcut să câştige inimile a fost blândeţea Sa 
şi comportamentul Său rezervat. Comparate cu modestia şi umilinţa, 
mândria şi înfumurarea sunt într-adevăr slăbiciune. Suntem invitaţi 
să învăţăm de la Acela care este blând şi smerit cu inima; atunci 
vom avea experienţa acelei odihne şi păci atât de mult dorite. 

Iubirea de lume 


Ispita care a fost adusă pe muntele cel mare de către Sataan 
înaintea Mântuitorului nostru este una din ispitele principale cărora 
trebuie să le facă față neamul omenesc. Împărăţiile lumii în strălu- 
cirea lor au fost oferite de Satan în dar lui Hristos, cu condiția ca 
Hristos să-i dea cinstea datorată unuia mai mare. Mântuitorul nostru 
a simțit puterea acestei ispite; însă a înfruntat-o în locul nostru şi a 
biruit. El nu ar fi fost pus la probă în acest punct dacă omul nu avea 
să fie încercat cu aceeaşi ispită. Prin împotrivirea Lui, El ne-a dat un 
exemplu legat de calea pe care ar trebui s-o urmăm când Satana va 
veni la fiecare dintre noi, pentru a ne face să ne pierdem integritatea 
morală. 

Nici un om nu poate fi un urmaş al lui Hristos şi totuşi să-şi lege 
sentimentele de lucrurile lumii. loan, în prima lui epistolă, scrie: 
„Nu iubiţi lumea şi nici lucrurile care sunt în lume. Dacă vreun om 
iubeşte lumea, iubirea Tatălui nu este în el.“ Răscumpărătorul nostru, 
care a înfruntat ispitele lui Satana în puterea lor deplină, cunoaşte 
primejdia în care se află omul, aceea de a ceda ispitei de a iubi 
lumea. 

Hristos S-a identificat cu neamul omenesc, suportând punerea la 
probă în acest punct şi biruind în locul omului. El a fost înarmat cu 
avertizări chiar în acele puncte în care Satana avea să reuşească cel 
mai bine în ispitele îndreptate împotriva omului. El a ştiut că Satana 
avea să câştige biruinţa asupra omului, dacă acesta nu era îndeosebi 
păzit în punctele apetitului şi iubirii onorurilor şi bogățiilor lumeşti. 
El spune: „Nu vă strângeţi comori pe pământ, unde molia şi rugina 
le strică şi unde hoţii le sapă şi le fură; ci strângeţi-vă comori în 
cer, unde nici molia, nici rugina nu le strică şi unde hoţii nu le sapă, 
nici nu le fură; căci unde este comoara ta, acolo va fi şi inima ta.“ 
„Nimeni nu poate sluji la doi stăpâni. Căci, sau va uri pe unul şi va 
iubi pe celălalt, sau va ţine la unul şi va dispreţui pe celălalt. Nu 
puteţi sluji lui Dumnezeu şi lui Mamona.“ 

Aici Hristos a adus înaintea noastră doi stăpâni, Dumnezeu şi 
lumea, şi a prezentat în mod lămurit faptul că ne este de-a dreptul 
imposibil să-i slujim pe amândoi. Dacă predomină interesul şi iubi- 
rea noastră pentru această lume, nu vom aprecia lucrurile care, mai 
presus de oricare altele, sunt vrednice de atenţia noastră. Iubirea de 
lume va exclude dragostea de Dumnezeu şi va subordona interesele 
noastre cele mai înalte unor considerente lumeşti. Astfel, Dumnezeu 
nu va deţine un loc atât de înalt în afecțiunea şi devotamentul nostru 
ca lucrurile lumii. 

Faptele ne vor arăta exact în ce măsură se bucură comorile 
pământeşti de afecțiunea noastră. Interesele lumeşti au parte de 
străduinţele, îngrijorările şi grijile cele mai mari, în timp ce conside- 
rentele veşnice sunt puse pe planul al doilea. Prin aceasta, Satana 
primeşte de la om acea închinare pe care a cerut-o de la Hristos, 
dar nu a reuşit s-o obţină. Dragostea egoistă de lume este ceea ce 
corupe credinţa urmaşilor declaraţi ai lui Hristos şi îi face să fie slabi 
în tărie morală. Cu cât îşi iubesc mai mult bogăţiile pământeşti, cu 
atât se îndepărtează mai mult de Dumnezeu, cu atât sunt mai puţin 
părtaşi la natura Sa divină, care le-ar da o înţelegere a influențelor 
corupătoare din lume şi a primejdiilor la care sunt expuşi. 

Scopul pe care îl urmăreşte Sataan prin ispitele lui este de a 
face lumea foarte atrăgătoare. Prin iubirea de bogății şi onoare 
lumească, el are o putere fermecătoare de a câştiga afecțiunea chiar 
şi a lumii care mărturiseşte că este creştină. O mare parte a bărbaţilor 
ce declară că sunt creştini vor face orice sacrificiu pentru a câştiga 
bogății; şi cu cât au un succes mai mare în scopul pe care l-au 
urmărit, cu atât mai puţină iubire au pentru adevărul preţios şi încă 
mai puţin interes pentru înaintarea lui. Îşi pierd dragostea pentru 
Dumnezeu şi se poartă ca nişte oameni ieşiţi din minţi. Cu cât 
prosperă mai mult prin câştigul de averi, cu atât se simt mai săraci — 
pentru că nu au mai mult — şi cu atât vor investi mai puţin în cauza 
lui Dumnezeu. 

Faptele acelor bărbaţi care au o dragoste nesănătoasă de averi 
arată că nu le este cu putinţă să slujească la doi stăpâni, lui Dumnezeu 
şi lui Mamona. Dumnezeul lor este banul. Ei se închină puterii 
lui. Slujesc lumii, în toate scopurile şi intenţiile lor. Cinstea, care 
este darul primit prin naştere, este sacrificată pentru câştig lumesc. 
Această putere stăpânitoare le controlează mintea şi vor încălca 

Legea lui Dumnezeu pentru a-şi sluji propriilor interese, pentru a-şi 
spori comoara pământească. 

Pot mărturisi religia lui Hristos mulţi care nu iubesc şi nu iau 
în seamă nici litera, nici principiile învățăturilor lui Hristos. Ei îşi 
folosesc cea mai bună parte a puterilor pentru atingerea scopurilor 
lumești şi se pleacă înaintea lui Mamona. Este un fapt alarmant că 
atât de mulți sunt amăgiţi de Satana şi că imaginaţia lor este activată 
de strălucite perspective de câştig lumesc. Ei ajung să fie orbiţi 
de orizontul unei fericiri desăvârşite, dacă ar putea să-şi câştige 
dezideratul dobândind cinste şi bogăţie în lume. Satan îi ispiteşte cu 
mita îmbietoare: „Toate aceste lucruri ţi le voi da ţie“, toată puterea 
aceasta, toată bogăţia aceasta cu care ai putea face foarte mult bine. 
Când însă obiectivul pentru care au trudit este cucerit, ei nu mai 
au acea legătură cu Răscumpărătorul cel plin de dăruire de sine, 
care ar vrea să-i facă părtaşi la natura divină. Ei îşi strâng la piept 
comorile pământeşti şi dispreţuiesc tăgăduirea şi jertfirea de sine 
cerute de Hristos. N-au nici un chef să se despartă de iubitele lor 
comori pământeşti, unde se află ( şi ) inimile lor. Şi-au schimbat 
stăpânii; l-au acceptat pe Mamona în locul lui Hristos. Mamona este 
dumnezeul lor şi lui îi slujesc. 

Satana s-a asigurat de închinarea acestor suflete amăgite prin 
iubirea lor de averi. Schimbarea a avut loc într-un mod atât de greu 
de sesizat şi puterea lui Satana este atât de înşelătoare, atât de josnică, 
încât ei sunt aduşi la unison cu lumea şi nu percep că s-au despărțit 
de Hristos şi că nu mai sunt slujitorii Săi decât cu numele. 

Satana se ocupă de oameni, deghizându-se mai mult decât a 
făcut-o cu Hristos în pustia ispitei, căci este umilit pentru pierderea 
luptei de acolo. Este un duşman învins. El nu vine la om direct, 
pretinzându-i cinstire prin închinare exterioară. Le cere pur şi simplu 
oamenilor să-şi lege afecțiunea de lucrurile bune ale acestei lumi. 
Dacă reuşeşte să le antreneze mintea şi afectul, atracțiile cereşti sunt 
eclipsate. Tot ce vrea de la om este ca acesta să cadă în puterea 
amăgitoare a ispitelor sale, să iubească lumea, să iubească rangul 
şi poziţia, să iubească banii şi să-şi lipească afecțiunea de comorile 
pământeşti. 

Exemplul lui Hristos ne arată că singura speranţă de victorie pe 
care o avem este de a ne împotrivi continuu atacurilor lui Satana. 
El, care a triumfat înaintea vrăjmaşului sufletelor în lupta cu ispita, 

înţelege puterea pe care o are Satana asupra rasei umane şi l-a biruit 
în locul nostru. Ca învingător, El ne-a oferit avantajul biruinţei Sale, 
pentru ca în eforturile noastre de a rezista ispitelor lui Satana, să 
putem uni slăbiciunea noastră cu tăria Sa, nevrednicia noastră cu 
meritele Sale. Şi, aflându-ne în mari ispite, sprijiniți de puterea Lui 
nesecată, putem rezista în atotputernicul Său Nume şi birui după 
cum a biruit El. 

Mântuitorul nostru ne-a pus la îndemână răscumpărarea, trecând 
prin suferinţe de nespus. În această lume, EI a fost neonorat şi necu- 
noscut, pentru ca, prin minunata Sa bunăvoință şi umilinţă, să-l poată 
înălța pe om pentru a primi onoruri cereşti şi bucurii nepieritoare în 
curțile Sale împărăteşti. Să cârtească omul căzut pentru că Cerul nu 
poate fi obținut decât prin luptă, înjosire de sine şi trudă? 

Întrebarea pusă de multe inimi mândre este: De ce trebuie să 
umblu în umilinţă şi pocăință înainte de a putea avea asigurarea 
acceptării lui Dumnezeu şi de a obţine răsplata nemuririi? De ce nu 
este calea către Cer mai puţin dificilă, mai plăcută şi atrăgătoare? Pe 
toţi aceştia care se îndoiesc şi murmură îi îndreptăm către marele 
nostru Exemplu, pe când suferea sub povara vinei omului sau îndura 
cele mai crâncene dureri din pricina foamei. El era fără păcat şi, 
mai mult decât atât, era Prinţul Cerului; în locul omului însă, El 
a devenit păcat pentru neamul omenesc. „EI era străpuns pentru 
păcatele noastre, zdrobit pentru fărădelegile noastre. Pedeapsa, care 
ne dă pacea, a căzut peste EI, şi prin rănile Lui suntem tămăduiţi.“ 

Hristos a jertfit totul pentru o,m pentru a-i deschide acestuia 
posibilitatea de a câştiga Cerul. Acum este rândul omului să arate 
ce este dispus să jertfească de bunăvoie de dragul lui Hristos pentru 
a putea câştiga slava nemuritoare. Cei care înţeleg corect măreţia 
mântuirii şi a preţului ei nu vor murmura niciodată că trebuie să 
semene cu lacrimi şi că lupta şi tăgăduirea de sine sunt partea creşti- 
nului în această viaţă. Condiţiile mântuirii pentru om sunt rânduite 
de Dumnezeu. Umilinţa şi purtarea crucii sunt prevederile hotărâte 
prin care păcătosul pocăit urmează să găsească mângâiere şi pace. 
Gândul că Isus a acceptat o umilinţă şi un sacrificiu pe care omul 
nu va fi chemat niciodată să le îndure ar trebui să reducă la tăcere 
orice voce cârtitoare. Cea mai dulce bucurie îl cuprinde pe om prin 
pocăinţa lui sinceră faţă de Dumnezeu, din cauza încălcării Legii 

Sale, şi prin credinţa în Hristos ca răscumpărător şi apărător al celui 
păcătos. 

Oamenii muncesc plătind un preţ mare pentru a-şi asigura co- 
morile acestei vieţi. Ei acceptă să trudească şi îndură greutăţi şi 
privaţiuni pentru a câştiga vreun avantaj lumesc. De ce ar fi păcă- 
tosul mai puţin dispus să rabde, să sufere şi să sacrifice pentru a-şi 
asigura o comoară ce nu piere, o viaţă care merge în paralel cu viaţa 
lui Dumnezeu, o cunună de slavă nemuritoare, care nu se ofileşte? 
Inepuizabilele comori ale Cerului, moştenirea care întrece în valoare 
orice închipuire, care este o măsură veşnică de slavă, trebuie să fie 
obţinute de noi cu orice preţ. Nu ar trebui să cârtim când este vorba 
de tăgăduire de sine; căci Domnul vieţii şi al slavei a acceptat-o 
înaintea noastră. Nu ar trebui să evităm suferinţa şi lipsurile; căci 
Maiestatea Cerului le-a primit în locul celor păcătoşi. Sacrificarea 
comodităţii şi lipsei de bătaie de cap nu ar trebui să nască nici mă- 
car un gând de nemulţumire, pentru că Răscumpărătorul lumii le-a 
acceptat pe toate acestea în numele nostru. Dacă facem o evaluare 
cât se poate de generoasă a tuturor dovezilor de tăgăduire de sine, a 
privaţiunilor şi sacrificiilor noastre, vom realiza că ne costă cu mult 
mai puţin în toate privinţele decât l-a costat pe Prinţul vieţii. Orice 
sacrificiu pe care l-am putea face devine cu totul nesemnificativ când 
este comparat cu ceea ce a făcut Hristos pentru noi. 


Incumetarea 


Sunt unii care au un spirit nechibzuit, pe cari îl numesc curaj şi 
hotărâre. Ei se plasează în mod inutil în situaţii extrem de primej- 
dioase, expunându-se astfel unor ispite din care, ca să iasă nepătaţi 
şi nevătămaţi, ar fi nevoie de o minune a lui Dumnezeu. Ispita pe 
care a îndreptat-o Satana către Mântuitorul lumii, ca Acesta să Se 
arunce de pe streaşina templului, a fost înfruntată şi trecută cu bine. 
Satana a citat o făgăduinţă a lui Dumnezeu pentru a-l da lui Hristos 
siguranţa că poate face acest lucru fără teamă, în baza promisiu- 
nii respective. Hristos a întâmpinat această ispită cu textul biblic 
următor: „Stă scris: Să nu ispiteşti pe Domnul, Dumnezeul tău.“ 
Singura cale sigură pentru creştini este de a-l respinge pe vrăjmaş 
cu Cuvântul lui Dumnezeu. Satana îi îndeamnă pe oameni în locuri 
în care Dumnezeu nu le cere să meargă şi aduce citate din Scripturi 
pentru a-şi justifica sugestiile. 

Făgăduinţele preţioase ale lui Dumnezeu nu sunt date pentru a-l 
întări pe om pe o cale a încumetării sau pentru a se încrede în ele 
când se aruncă în mod inutil în primejdie. Domnul ne cere să acţio- 
năm într-o umilă dependenţă de providenţa Sa. „Nu stă în puterea 
omului, când umblă, să-şi îndrepte paşii către ţintă.“ În Dumnezeu 
este bunăstarea şi viaţa noastră. Nimic nu poate fi adus în starea de 
prosperitate fără permisiunea şi binecuvântarea lui Dumnezeu. El 
Îşi poate pune mâna pentru a spori şi binecuvânta sau Şi-o poate în- 
toarce împotriva noastră. „Încredinţează-ţi soarta în mâna Domnului, 
încrede-te în El şi El va lucra.“ În calitate de copii ai lui Dumne- 
zeu, ni se cere să ne păstrăm cu consecvență un caracter creştin. Ar 
trebui să manifestăm prudenţă, prevedere şi umilinţă şi să umblăm 
cu circumspecţie către cei care sunt în afară. Şi în nici un caz să nu 
renunţăm la principii. 

Singura noastră siguranţă este de a nu-i oferi nici un prilej di- 
avolului; căci sugestiile şi scopurile lui urmăresc întotdeauna să 
ne facă rău şi să ne împiedice să ne sprijinim pe Dumnezeu. El 
se transformă într-un înger al curăției, pentru ca, prin ispitele lui 

ipocrite, să-şi poată folosi în aşa fel stratagemele încât să nu reuşim 
să-i descoperim ticăloşiile. Cu cât cedăm mai mult, cu atât amăgirile 
lui vor avea o putere mai mare asupra noastră. Este un lucru nesigur 
să ne contrazicem sau să parlamentăm cu el. Pentru fiecare avantaj 
pe care îl cedăm vrăjmaşului, el va pretinde mai multe. Singura 
noastră siguranţă este de a respinge cu fermitate primul îndemn la 
încumetare. Prin meritele lui Hristos, Dumnezeu ne-a dat suficient 
har ca să-l înfruntăm pe Satana şi să fim mai mult decât biruitori. 
Împotrivirea înseamnă succes. „Împotriviţi-vă diavolului şi el va fugi 
de la voi.“ Împotrivirea trebuie să fie fermă şi neîncetată. Pierdem 
tot ce câştigăm dacă ne împotrivim astăzi numai ca să cedăm mâine. 

Păcatul acestui veac este nesocotirea poruncilor fără echivoc ale 
lui Dumnezeu. Puterea influenţei exercitate în direcția greşită este 
foarte mare. Eva avea tot ceea ce reclamau nevoile ei. Nu lipsea 
NIMIC din ce-i trebuia ca să fie fericită; dar apetitul neînfrânat a dorit 
fructul singurului pom pe care Dumnezeu îl oprise. N-avea deloc 
nevoie de fructul pomului cunoștinței, dar ea a îngăduit ca pofta şi 
curiozitatea să-i controleze raţiunea. Era perfect fericită în căminul 
său edenic, alături de soţul ei; însă, asemenea neastâmpăratelor Eve 
moderne, s-a bucurat că exista o sferă mai înaltă decât cea pe care 
1-0 hotărâse Dumnezeu. Dar, încercând să urce mai sus de poziţia ei 
originară, a căzut cu mult mai jos decât fusese înainte. Hotărât lucru, 
aceasta le aşteaptă şi pe Evele generaţiei actuale, dacă vor neglija 
să-şi onoreze cu voioşie îndatoririle vieţii de zi cu zi, în conformitate 
cu planul lui Dumnezeu. 

Există o lucrare pentru femei care este mai importantă şi mai 
înaltă chiar decât îndatoririle unui împărat pe tronul său. Ele pot 
modela mintea copiilor lor şi forma caracterele acestora în aşa fel 
încât să poată fi folositori în lumea de acum şi să devină fii şi 
fiice ale lui Dumnezeu. Timpul lor ar trebui considerat prea valoros 
pentru a fi petrecut în sălile de bal sau devotat unor îndeletniciri 
inutile. Este nevoie de prea multă muncă folositoare şi importantă în 
această lume a lipsurilor şi suferinţei ca să mai irosim clipe preţioase 
pentru împodobire sau etalare ostentativă. Fiicele Împăratului ceresc, 
membre ale familiei regale, vor simţi povara răspunderii de a dobândi 
o viaţă superioară, pentru a putea ajunge într-o legătură mai strânsă 
cu Cerul şi a lucra la unison cu Răscumpărătorul lumii. Cele angajate 
în această lucrare nu vor fi mulţumite de modele şi neeaniile care 

absorb mintea şi afecțiunea femeilor din aceste ultime zile. Dacă sunt 
cu adevărat fiicele lui Dumnezeu, vor fi părtaşe ale naturii divine. 
Când vor vedea influenţele corupătoare din societate, vor fi mişcate 
de mila cea mai profundă, aşa cum a fost şi Răscumpărătorul lor. Vor 
simţi împreună cu Hristos şi, în sfera lor, după priceperea şi ocaziile 
pe care le au, vor lucra pentru salvarea sufletelor care pier, tot aşa 
cum a lucrat Hristos în sfera Sa înaltă pentru binele omului. 

Neglijarea femeii de a urma planul pe care l-a avut Dumnezeu 
la crearea ei şi efortul acesteia de a dobândi poziţii importante 
pentru ocuparea cărora nu a fost pregătită, lasă neocupată poziţia pe 
care ea ar putea-o ocupa cu succes. Părăsindu-şi sfera, ea îşi pierde 
adevărata demnitate şi nobleţe feminină. Când a creat-o pe Eva, 
Dumnezeu a intenţionat ca aceasta să nu-i fie nici inferioară, nici 
superioară bărbatului, ci să-i fie egală în toate lucrurile. Perechea 
cea sfântă urma să nu aibă interese independente unul de celălalt; 
şi cu toate acestea, fiecare avea individualitatea sa de gândire şi 
acţiune. Dar, după păcatul Evei, întrucât a fost prima în nelegiuire, 
Domnul i-a spus că Adam va stăpâni peste ea. Ea urma să se afle 
într-o relaţie de supunere faţă de soţul ei, iar aceasta era o parte a 
blestemului. În multe cazuri, blestemul a făcut ca soarta femeii să 
fie foarte dureroasă şi ca viaţa să-i fie o povară. Exercitând o putere 
arbitrară, bărbatul a abuzat în multe privinţe de superioritatea pe 
care i-a dat-o Dumnezeu. Înţelepciunea infinită a fost aceea care a 
conceput planul de răscumpărare, care pune neamul omenesc la o a 
doua probă, acordându-i o nouă încercare. 

Sataan îi foloseşte pe oameni ca agenţi ai săi pentru a-i duce la 
încumetare pe cei care-L iubesc pe Dumnezeu; acesta este îndeosebi 
cazul celor ce sunt amăgiţi de spiritism. De regulă, spiritiştii nu-L 
acceptă pe Hristos ca fiind Fiul lui Dumnezeu şi, prin necredinţa 
lor, conduc multe suflete la păcate de încumetare. Ei pretind chiar 
că-l sunt superiori lui Hristos, după cum a făcut şi Satana când L-a 
contestat pe Prinţul vieţii. Spiritiştii, ale căror suflete sunt întinate 
cu păcate de un caracter revoltător şi care au conştiinţele însemnate 
cu fierul înroşit, îndrăznesc să ia Numele Fiului fără prihană al lui 
Dumnezeu pe buzele lor necurăţite şi să alăture preaînaltul Său 
Nume ticăloşiei care le caracterizează propriile firi stricate. 

Oamenii care prezintă aceste erezii blestemate îi vor provoca pe 
cei ce propovăduiesc Cuvântul lui Dumnezeu să intre în polemici cu 

ei, iar unii din cei ce învaţă pe alţii adevărul nu au avut curajul de a 
se opune provocării acestei categorii de oameni, care sunt indivizi 
ale căror caractere sunt înfierate în Cuvântul lui Dumnezeu. Unii 
predicatori de-ai noştri nu au avut curajul moral să le spună acestor 
oameni: Dumnezeu ne-a avertizat în Cuvântul Său cu privire la voi. 
Ne-a făcut o descriere exactă a caracterului vostru şi a rătăcirilor pe 
care le susţineţi. Unii predicatori, decât să le dea celor ce reprezintă 
această categorie ocazia de a triumfa sau de a-i acuza de laşitate, 
i-au înfruntat în discuţie deschisă. Discutând însă cu spiritiştii, ei 
nu-l înfruntă numai pe om, ci şi pe Satana şi îngerii săi. Ei intră 
în comunicare cu puterile întunericului şi îi invită pe îngerii răi în 
preajma lor. 

Spiritiştii doresc să facă publicitate rătăcirilor lor; şi predicatorii 
care apără adevărul biblic îi ajută să facă aceasta când consimt să se 
angajeze în discuţii cu ei. Aceştia se folosesc de ocaziile pe care le 
au pentru a-şi aduce ereziile înaintea poporului şi în fiecare discuţie 
cu ei unele persoane vor fi amăgite. Cea mai bună cale pentru noi 
este să-i evităm. 


Puterea apetitului 


Una dintre cele mai mari ispite căreia trebuia să-i facă faţă omul 
este cea legată de poftă. Între minte şi trup există o minunată şi 
misterioasă legătură. Ele se influenţează reciproc. Păstrarea corpului 
într-o stare sănătoasă pentru a-i dezvolta tăria, aşa încât fiecare parte 
a mecanismului viu să poată funcţiona în mod armonios, acesta 
ar trebui să fie primul studiu din viaţa noastră. A neglija corpul 
înseamnă a neglija mintea. Nu poate fi un lucru spre slava lui Dum- 
nezeu ca trupurile copiilor Săi să fie bolnave sau ca minţile lor să fie 
pipernicite. Îngăduirea gustului cu preţul sănătăţii este o păcătoasă 
vătămare a simţurilor. Cei care comit vreun act oarecare de necum- 
pătare, fie mâncând, fie bând, îşi irosesc energiile fizice şi îşi slăbesc 
puterea morală. Ei vor simţi răsplata care urmează încălcării legilor 
ce guvernează trupul. 

Răscumpărătorul lumii ştia că îngăduirea apetitului avea să aducă 
debilitate fizică şi să insensibilizeze în aşa măsură organele simţu- 
rilor, încât lucrurile sfinte şi veşnice nu aveau să mai fie deosebite. 
Hristos ştia că lumea era robită lăcomiei şi că această slăbiciune 
avea să slăbească puterile morale. Dacă îngăduirea apetitului avea 
o asemenea înrâurire asupra neamului omenesc încât, pentru a-i 
zdrobi puterea, a fost nevoie ca, în locul omului, Fiul lui Dumnezeu 
să postească aproape şase săptămâni, ce lucrare stă înaintea creşti- 
nului pentru a birui întocmai cum a biruit Hristos! Tăria ispitei de 
îngăduire a apetitului stricat nu poate fi măsurată decât prin chinurile 
de nespus ale lui Hristos în acel post lung în pustie. 

Hristos ştia că pentru a putea duce înainte cu succes planul de 
mântuire, trebuia să înceapă lucrarea de răscumpărare exact acolo 
unde a început ruina. Adam a căzut prin îngăduirea apetitului. Pentru 
a-l întipări omului obligaţiile lui de a respecta Legea lui Dumnezeu, 
Hristos Şi-a început lucrarea de răscumpărare reformând obiceiurile 
fizice ale omului. Decăderea virtuţii şi degenerarea rasei umane se 
datorează în principal îngăduirii apetitului pervertit. 

Există o responsabilitate solemnă asupra tuturor, mai cu seamă 
asupra predicatorilor care propovăduiesc adevărul, de a birui în 
privinţa apetitului. Folosul pe care l-ar putea aduce ar fi mult mai 
mare dacă aceştia ar avea stăpânire asupra poftelor şi pasiunilor lor; 
iar puterile lor mintale şi morale ar fi mai mari dacă ar combina 
munca fizică cu efortul intelectual. Prin obiceiuri de cumpătare 
strictă şi prin muncă intelectuală combinată cu cea fizică, ei ar putea 
presta mult mai multă muncă şi păstra o minte limpede. 

Dacă ar urma o astfel de cale, gândurile şi cuvintele lor ar curge 
cu mai multă libertate, exerciţiul lor religios ar avea mai multă 
energie, iar impresiile pe care le-ar face asupra ascultătorilor lor 
ar fi mai însemnate. 

Necumpătarea în mâncare, chiar şi în ce priveşte alimentele 
de o calitate corespunzătoare, va avea o influenţă istovitoare asu- 
pra organismului şi va toci simţămintele mai adânci şi mai sfinte. 
Cumpătarea strictă în mâncare şi consumul de lichide este esenţi- 
ală pentru păstrarea sănătoasă şi exercitarea cu vigoare a tuturor 
funcţiilor corpului. Obiceiurile de strictă cumpătare, combinate cu 
exerciţiul musculaturii şi al minţii deopotrivă, vor păstra atât vigoa- 
rea intelectuală, cât şi cea fizică şi vor da puterea de a rezista celor 
angajaţi în slujire, editorilor şi tuturor celorlalţi ale căror obiceiuri 
sunt sedentare. Ca popor, cu toată mărturisirea noastră că păzim 
reforma sănătăţii, mâncăm prea mult. Îngăduirea apetitului este ca- 
uza cea mai mare a debilităţii fizice şi intelectuale şi stă la temelia 
slăbiciunii care este evidentă pretutindeni. 

Necumpătarea începe la mesele noastre, prin folosirea alimen- 
telor nesănătoase. După o vreme, prin continua satisfacere a slăbi- 
ciunilor, organele digestive slăbesc şi hrana consumată de obicei 
nu mai satisface apetitul. Sunt induse stări nesănătoase şi apare o 
poftă pentru hrană mai stimulatoare. Ceaiul, cafeaua şi alimentele 
din carne produc un efect imediat. Sub influenţa acestor otrăvuri, 
sistemul nervos este excitat şi, în anumite cazuri, pentru moment, 
intelectul pare revigorat şi imaginaţia mai vie. Pentru că aceste sti- 
mulente aduc pentru acel moment rezultate atât de agreabile, mulți 
trag concluzia că au într-adevăr nevoie de ele şi continuă să le fo- 
losească. Există însă întotdeauna o reacţie. Sistemul nervos, fiind 
excitat aşa cum n-ar fi trebuit, a împrumutat putere, care să fie fo- 
losită imediat, din resursele ce urmau să fie folosite în viitor. Toată 

această înviorare temporară a organismului este urmată de depresie. 
Slăbirea puterii organelor excitate, după ce stimulentul şi-a pierdut 
forța, va fi direct proporțională cu măsura în care aceste stimulente 
au înviorat temporar sistemul. Apetitul este educat să râvnească ceva 
mai tare, care să aibă calitatea de a menține şi spori starea agreabilă 
de excitare, până când îngăduirea slăbiciunii devine obicei — şi 
există o dorinţă continuă pentru stimulente mai puternice, cum ar 
fi tutunul, vinul şi tăriile. Cu cât este răsfăţat mai mult apetitul, cu 
atât vor fi mai frecvente cererile lui şi mai greu de controlat. Cu cât 
este mai slăbit organismul şi cu cât este mai incapabil de a renunţa 
la stimulentele artificiale, cu atât creşte mai mult pasiunea pentru 
aceste lucruri., până când voinţa este copleşită şi pare că nu mai 
are nici o putere prin care să tăgăduiască pofta nefirească pentru 
slăbiciunile respective. 

Singura cale sigură este de a nu lua, de a nu gusta, de a nu atinge 
ceaiurile cafeaua, vinurile, tutunul, opiumul şi băuturile alcoolice. 
Necesitatea ca oamenii acestei generaţii să cheme în ajutorul lor pu- 
terea voinţei, întărită de harul lui Dumnezeu, pentru a se împotrivi şi 
celei mai mici îngăduinţe a poftei stricate este de două ori mai mare 
decât a fost cu mai multe generaţii în urmă. Însă cei din generaţia 
prezentă au mai puţină putere de stăpânire de sine decât au avut cei 
care au trăit atunci. Cei ce şi-au îngăduit apetitul pentru aceste sti- 
mulente şi-au transmis poftele şi pasiunile stricate copiilor lor şi este 
nevoie de o mai mare putere morală pentru a rezista necumpătării, 
în toate formele ei. Singura cale absolut sigură pe care s-o urmăm 
este de a sta fermi de partea cumpătării şi de a nu ne aventura pe 
cărarea primejdiei. 

Măreţul ţel pentru care Hristos a suportat acel post lung în pustie 
a fost de a ne învăţa necesitatea tăgăduirii de sine şi cumpătării. 
Această lucrare ar trebui să înceapă la mesele noastre şi să fie împli- 
nită cu stricteţe în toate sectoarele vieţii. Răscumpărătorul lumii a 
coborât din Cer pentru a-l ajuta pe om în slăbiciunea sa, pentru ca, 
în puterea pe care a venit să i-o aducă Isus, să poată deveni puternic, 
să biruie pofta şi pasiunea şi să fie învingător în orice privinţă. 

Mulţi părinţi educă gusturile copiilor lor şi le formează poftele. 
Ei le permit să mănânce alimente din carne şi să bea ceai şi cafea. 
Cărnurile foarte condimentate, ceaiul şi cafeaua, pe care unele mame 
îi încurajează pe copiii lor să le consume, pregătesc pentru aceştia 

calea de a râvni stimulente mai tari, cum ar fi tutunul. Folosirea 
tutunului încurajează apetitul pentru băuturile alcoolice; iar folosirea 
tutunului şi alcoolului slăbesc, în mod invariabil, puterea nervilor. 

Dacă simţămintele morale ale creştinilor ar fi trezite asupra su- 
biectului cumpătării în toate lucrurile, ei ar putea, prin exemplul lor, 
începând la propriile lor mese, să-i ajute pe cei care sunt slabi în 
privinţa stăpânirii de sine, care sunt aproape neputincioşi să reziste 
îndemnurilor poftei. Dacă am putea să realizăm că obiceiurile pe 
care ni le formăm în această viaţă ne vor afecta interesele veşnice, că 
soarta noastră veşnică depinde de obiceiuri de strictă cumpătare, am 
lucra până în punctul cumpătării stricte în mâncare şi băutură. Prin 
exemplul şi efortul nostru personal, am putea fi mijloacele de sal- 
vare a multe suflete de la degradarea necumpătării, crimă şi moarte. 
Surorile noastre pot face mult în marea lucrare de salvare a altora, 
aşternând mesele lor numai cu alimente sănătoase, hrănitoare. Ele 
îşi pot întrebuința timpul preţios educând gusturile şi poftele co- 
piilor lor, formându-le obiceiuri de cumpătare în toate lucrurile şi 
încurajând tăgăduirea de sine şi bunăvoința pentru binele altora. 

În ciuda exemplului pe care ni l-a dat Hristos în pustia ispitei, 
prin tăgăduirea apetitului şi biruirea puterii lui, există multe mame 
creştine care, prin exemplul şi educaţia pe care o dau copiilor lor, 
îi pregătesc pe aceştia să devină mâncăi şi beţivani. Copiilor li se 
permite adesea să mănânce tot ce poftesc şi când poftesc, fără a ţine 
seama de sănătate. Există mulţi copii care sunt educați ca gurmanzi 
încă din pruncie. Prin îngăduirea apetitului, ei sunt transformați în 
dispeptici de la o vârstă fragedă. Îngăduinţa de sine şi necumpătarea 
în mâncare cresc pe măsură ce cresc şi ei şi se întăresc pe măsură 
ce se întăresc ei. Vigoarea mentală şi fizică sunt sacrificate prin 
îngăduinţa părinţilor. Se formează un gust pentru anumite articole 
alimentare de la care nu pot primi nimic bun, ci numai vătămare; ŞI, 
în timp ce organismul este împovărat, constituţia lor este debilitată. 

Pastorii, învățătorii şi studenţii nu ajung să-şi dea seama aşa cum 
ar trebui de necesitatea exerciţiului fizic în aer liber. Ei neglijează 
această datorie care este esenţială pentru păstrarea sănătăţii. Îşi soli- 
cită mult minţile cu cărţi şi mănâncă porţia unui om care munceşte 
fizic. Prin asemenea obiceiuri, unii devin corpolenţi, pentru că orga- 
nismul le este încărcat. Alţii devin uscăţivi, fragili şi slabi, pentru că 
puterile lor vitale sunt epuizate prin degajarea excesului de alimente; 

ficatul este împovărat şi neînstare să elimine impuritățile din sânge, 
iar rezultatul este boala. Dacă exercițiul fizic ar fi combinat cu efortul 
intelectual, sângele ar fi înviorat în circulația sa, activitatea inimii ar 
fi mai bună, impuritățile ar fi eliminate şi o nouă viață şi vigoare ar 
fi simţite de fiecare parte a corpului. 

Când minţile pastorilor, învăţătorilor şi studenţilor sunt continuu 
excitate prin studiu şi corpul este lăsat inactiv, nervii afectivi sunt 
suprasolicitaţi, câtă vreme nervii de mişcare sunt inactivi. Stresul 
fiind în întregime asupra organelor mentale, ele ajung epuizate de 
prea multă muncă şi slăbite, în timp ce muşchii îşi pierd vigoarea din 
lipsă de întrebuințare. Nu există nici un chef de activare a muşchilor 
prin angajare în muncă fizică, pentru că oboseala pare a fi nesuferită. 

Predicatorii lui Hristos, care mărturisesc că sunt reprezentanţii 
Săi, ar trebui să urmeze exemplul Său şi, mai presus de orice, să-şi 
facă obiceiurile celei mai stricte cumpătări. Ei ar trebui să ţină viaţa 
şi exemplul lui Hristos înaintea poporului prin propriile lor vieţi de 
tăgăduire şi jertfire de sine şi generozitate activă. Hristos a biruit 
pofta în locul omului; iar ei, în locul Său, au datoria să dea altora un 
exemplu vrednic de a fi imitat. Cei care nu simt necesitatea angajării 
în lucrarea de câştigare a biruinţei în punctul apetitului, nu vor reuşi 
să-şi asigure victorii preţioase, pe care le-ar fi putut dobândi, şi vor 
deveni robi ai poftei şi patimii care umplu cupa nelegiuirii celor ce 
locuiesc pe pământ. 

Oamenii care sunt angajaţi în proclamarea ultimei solii de aver- 
tizare a lumii, o solie care urmează să hotărască destinul sufletelor, 
ar trebui să aplice în vieţile lor adevărurile pe care le propovăduiesc 
altora. Ar trebui să fie un exemplu pentru popor prin felul în care 
mănâncă şi beau şi în conversaţia şi comportamentul lor curat. Lă- 
comia în mâncare, îngăduirea pasiunilor josnice şi păcate grozave 
sunt ascunse sub veşmântul sfinţeniei de către mulţi reprezentanţi 
declaraţi ai lui Hristos, pretutindeni în lumea noastră. Există oameni 
de o destoinicie naturală excelentă ale căror străduinţe nu ajung nici 
la jumătatea a ceea ce ar putea realiza dacă ar fi cumpătaţi în toate 
lucrurile. Îngăduirea apetitului şi pasiunii întunecă mintea, micşo- 
rează puterea fizică şi slăbeşte tăria morală. Gândurile nu le sunt 
limpezi. Cuvintele lor nu sunt rostite cu putere, nu sunt vitalizate de 
Duhul lui Dumnezeu, astfel încât să atingă inimile ascultătorilor. 

Întrucât primii noştri părinţi au pierdut Edenul prin îngăduirea 
apetitului, singura noastră speranţă de a recâştiga Edenul este prin 
reprimarea hotărâtă a poftei şi pasiunii. Abţinerea în alimentaţie şi 
stăpânirea tuturor pasiunilor vor păzi intelectul şi vor aduce vigoare 
mentală şi morală, făcându-i pe oameni în stare să-şi pună toate 
înclinațiile sub controlul puterilor superioare şi să discearnă răul 
şi binele, sacrul şi profanul. Toţi cei ce au o înţelegere adevărată a 
sacrificiului pe care l-a făcut Hristos părăsindu-Şi căminul din Cer 
pentru a veni în această lume ca să-i poată arăta omului, prin propria 
Sa viaţă, cum să reziste ispitei, îşi vor tăgădui cu voioşie eul şi vor 
alege să fie părtaşi cu Hristos la suferinţele Sale. 

Frica de Domnul este începutul înţelepciunii. Cei ce vor birui 
aşa cum a biruit Hristos vor avea nevoie să se păzească neîncetat de 
ispitele Satanei. Pofta şi pasiunile ar trebui înfrânate şi aduse sub 
controlul unei conştiinţe luminate, pentru ca intelectul să nu aibă de 
suferit, priceperea să fie limpede, astfel încât lucrăturile Satanei şi 
capcanele lui să nu fie văzute ca providenţă a lui Dumnezeu. Mulţi îşi 
doresc răsplata finală şi biruinţa ce urmează să fie date învingătorilor, 
dar nu sunt dispuşi să suporte truda, privaţiunile şi tăgăduirea de sine, 
aşa cum a făcut-o Răscumpărătorul nostru. Numai prin supunere şi 
efort continuu vom birui aşa cum a biruit Hristos. 

Puterea stăpânitoare a apetitului va sta la baza ruinei a mii de 
persoane, când, dacă ar fi biruit în acest punct, ar fi avut puterea 
morală pentru a câştiga victoria asupra oricărei alte ispite de-a Sata- 
nei. Dar cei ce sunt robi ai poftei, nu vor reuşi să-şi desăvârşească 
un caracter creştin. Continua păcătuire a omului, timp de şase mii 
de ani, a adus ca roade boală, durere şi moarte. Şi pe măsură ce ne 
apropiem de sfârşitul timpului, ispitele Satanei de a ne îngădui pofta 
vor fi mai puternice şi mai greu de biruit. 


Conducerea 


Frate A, experienţa în domeniul conducerii, pe care ai avut-o 
acum doi ani, a fost spre binele tău şi esenţială în ce te priveşte. Ai 
avut nişte păreri bine conturate, hotărâte în privinţa independenţei 
şi dreptului la judecată personală. Aceste păreri sunt duse de către 
tine în extremă. Tu gândeşti că trebuie să primeşti personal lumină 
şi dovezi despre datoria ta. 

Mi-a fost arătat că judecata nici unui om nu ar trebui subordo- 
nată judecății vreunui alt om. Când este însă exercitată judecata 
Conferinţei Generale, care este cea mai înaltă autoritate pe care 
o are Dumnezeu pe pământ, independenţa individuală şi judecata 
personală nu trebuie menținute, ci predate. Greşeala ta a fost că ţi-ai 
păstrat judecata în ce priveşte datora ta, împotriva glasului autorităţii 
celei mai înalte pe care o are Domnul pe pământ. După ce nu te-ai 
grăbit deloc şi după ce lucrarea a fost mult împiedicată prin întâr- 
zierea ta, ai venit la Battle Creek ca răspuns la apelurile urgente şi 
repetate ale Conferinţei Generale. Ai susţinut sus şi tare că ai făcut 
ceea ce trebuia urmând propriile-ţi convingeri în ce privea datoria 
ta. Ai considerat că este o virtute la tine faptul de a-ţi menţine cu 
stăruinţă poziţia de independenţă. Nu păreai să-ţi dai seama cu ade- 
vărat de puterea pe care a dat-o Dumnezeu bisericii Sale prin glasul 
Conferinţei Generale. Te-ai gândit că răspunzând apelului pe care 
ți l-a făcut Conferinţa Generală te supuneai judecății şi minţii unui 
singur om. În consecinţă, ai manifestat un spirit de independenţă 
hotărât, încăpățânat, lucru total greşit. 

Dumnezeu ţi-a dat o experienţă prețioasă în acel timp, care ţi-a 
fost de folos şi care ţi-a sporit mult succesul ca slujitor al lui Hristos. 
Voința ta mândră, nesupusă a fost îmblânzită. Ai trecut printr-o 
convertire adevărată. Aceasta te-a adus la reflecţie şi la poziţia pe 
care o ai acum în ce priveşte conducerea. Principiile tale în privinţa 
conducerii sunt juste, dar nu le aplici în mod corect. Dacă ai permite 
ca puterea în biserică — vocea şi judecata Conferinţei Generale — să 
stea în locul pe care tu l-ai dat soţului meu, poziţia ta nu ar fi umbrită 

de nici un neajuns. Dar tu greşeşti mult acordând minţii şi judecății 
unui singur om acea autoritate şi influenţă pe care Dumnezeu a 
învestit-o în biserica Sa, prin judecata şi vocea Conferinţei Generale. 

Când această putere pe care Dumnezeu a pus-o în biserică este 
încredinţată unui singur om şi acesta este învestit cu autoritatea de 
a fi judecată pentru alte minţi, atunci adevărata ordine biblică este 
schimbată. Eforturile lui Satan asupra minţii unui astfel de om vor fi 
extrem de subtile şi uneori copleşitoare, pentru că gândeşte că prin 
mintea acestuia poate afecta pe mulţi alţii. Poziţia pe care o ai refe- 
ritoare la conducere este corectă dacă dai celei mai înalte autorităţi 
organizate din biserică ceea ce ai dat unui singur om. Dumnezeu n-a 
intenţionat niciodată ca lucrarea Sa să poarte amprenta minţii unui 
singur om, a judecății unui singur om. 

Motivul de căpetenie pentru care fraţii B şi C au neajunsuri 
în acest moment în ce priveşte experienţa pe care ar fi trebuit s-o 
aibă acum este că nu au avut încredere în ei înşişi. Ei au evitat 
răspunderile pentru că, acceptându-le, deficienţele lor ar fi ieşit la 
lumină. Ei au fost dispuşi fără rezerve ca soţul meu să conducă şi 
să poarte responsabilităţile şi i-au îngăduit să fie minte şi judecată 
pentru dânşii. Aceşti fraţi sunt slabi acolo unde ar trebui să fie tari. 
Ei nu au îndrăznit să-şi urmeze propria judecată ca să nu facă greşeli 
şi să fie învinovăţiţi pentru aceasta, în timp ce n-au ezitat să se lase 
ispitiţi şi să-l facă pe soţul meu răspunzător când credeau că pot 
vedea greşeli în calea urmată de el. Nu au ridicat poverile împreună 
cu dânsul. Au arătat continuu către soţul meu, făcându-l să poarte 
răspunderile pe care ar fi trebuit să le împartă cu el, şi au continuat 
pe calea aceasta până au devenit slabi în ce priveşte acele calităţi 
în care ar fi trebuit să fie tari. Sunt piperniciţi în tărie morală, când 
ar trebui să fie uriaşi, calificaţi pentru a sta ca stâlpi în cauza lui 
Dumnezeu. 

Aceşti fraţi nu au încredere în ei înşişi şi nici încrederea că Dum- 
nezeu îi va conduce cu adevărat dacă vor urma lumina pe care le-a 
dat-o. Dumnezeu n-a intenţionat niciodată ca nişte bărbați puternici, 
independenţi, cu un intelect superior, să se agaţe de alţii pentru spri- 
jin ca iedera de stejar. Toate dificultăţile, neajunsurile, greutăţile şi 
dezamăgirile pe care le vor întâlni slujitorii lui Dumnezeu în lucrarea 
activă nu vor face decât să-i întărească în formarea unor caractere 
corecte. Dacă îşi vor pune la lucru propriile energii ale minţii, obs- 

tacolele pe care le vor întâmpina se vor dovedi reale binecuvântări 
pentru ei. Ei vor dobândi o musculatură mentală şi morală care să fie 
folosită în ocazii importante cu cele mai bune rezultate. Vor învăţa să 
se bizuie pe ei înşişi şi vor căpăta încredere în propria lor experienţă 
că Dumnezeu îi conduce şi îndrumă cu adevărat. Şi, când dau de 
primejdie şi au spiritul cu adevărat cuprins de neliniște, sunt obligaţi 
să mediteze şi aduşi să simtă necesitatea rugăciunii în efortul lor de 
a acţiona în cunoştinţă de cauză şi de a lucra în mod avantajos pentru 
cauza lui Dumnezeu; ei vor găsi că lupta şi încurcăturile reclamă 
exercitarea credinţei şi încrederii în Dumnezeu şi acea fermitate care 
dezvoltă puterea. Apar neîncetat necesităţi pentru găsirea unor noi 
căi şi mijloace materiale în scopul întâmpinării stărilor de urgenţă. 
Sunt chemate în acţiune facultăţi care ar rămâne în adormire dacă 
n-ar fi aceste nevoi presante în lucrarea lui Dumnezeu. Aceasta oferă 
o experienţă variată, încât nu va fi deloc nevoie de oameni cu o 
singură idee şi de aceia care sunt numai pe jumătate dezvoltați. 

Oamenii cu mare putere în această cauză, pe care Dumnezeu îi 
va folosi spre slava Sa, sunt aceia care au primit replica împotrivirii, 
care au fost împiedicaţi şi deconcertaţi în planurile lor. Fraţii B 
şi C şi-ar fi putut transforma eşecurile în victorii importante; în 
loc de aceasta însă, ei au evitat responsabilităţile care ar fi creat 
eventualitatea ca ei să greşească. Aceşti fraţi preţioşi n-au reuşit să 
dobândească acea educaţie care este întărită prin experienţă şi pe 
care cititul, studiul şi toate avantajele câştigate în alte moduri nu 
le-ar fi putut-o oferi niciodată. 

Dumneata, frate A, ai avut tărie pentru a purta unele răspunderi. 
Dumnezeu ţi-a acceptat lucrările energice şi ţi-a binecuvântat efor- 
turile. Ai făcut unele greşeli; însă nu ar trebui nicidecum ca din 
pricina unor eşecuri să-ţi judeci în mod greşit calităţile şi nici să-ţi 
pierzi încrederea în tăria pe care o poţi găsi în Dumnezeu. Nu ai fost 
pregătit şi dispus să-ţi asumi răspunderi. Eşti din fire înclinat să le 
eviţi şi să alegi o poziţie mai uşoară, să scrii şi să-ţi foloseşti mintea 
acolo unde nu sunt interese deosebite, vitale. Faci o greşeală contând 
pe soţul meu pentru a-ţi spune ce să faci. Aceasta nu este lucrarea pe 
care i-a dat-o Dumnezeu. Ar trebui să gândeşti ce trebuie făcut şi să 
ridici tu însuţi poverile neplăcute. Dumnezeu te va binecuvânta pe 
măsură ce faci acest lucru. Trebuie să porţi poveri legate de lucrarea 
lui Dumnezeu, după cum te pricepi mai bine în judecata ta. Dar 

trebuie să te păzeşti ca nu cumva judecata să-ţi fie influenţată de 
opiniile altora. Dacă este evident că ai făcut greşeli, este privilegiul 
tău de a transforma aceste eşecuri în victorii, evitând să procedezi la 
fel în viitor. Dacă ți se va spune ce să faci, nu vei câştiga niciodată 
experienţa necesară pentru o poziţie importantă. 

Acelaşi lucru se aplică tuturor celor ce ocupă diferite poziţii 
de încredere în slujbele variate de la Battle Creek. Ei nu trebuie 
convinşi prin linguşeli, cocoloşiţi şi ajutaţi la orice pas; căci aceasta 
nu va face oameni competenţi pentru poziţii importante. Obstacolele 
îi fac pe oameni puternici. Nu ajutoarele, ci dificultăţile, conflictele, 
împotrivirile fac oameni cu tărie morală. Prea mult confort şi evitarea 
răspunderii au făcut stârpituri şi neputincioşi din cei ce ar fi trebuit să 
fie oameni responsabili, cu putere morală şi o puternică musculatură 
spirituală. 

Oameni care ar trebui să fie tot atât de credincioşi în orice ur- 
genţă ca acul busolei care indică Nordul au devenit ineficienţi prin 
eforturile lor de a se feri de critică şi de a scăpa de răspunderi de 
teama de a nu suferi un eşec. Oameni cu o capacitate intelectuală 
uriaşă sunt prunci în disciplină, pentru că sunt laşi în privinţa luării 
şi purtării poverilor ce ar fi trebuit să le ducă. Ei neglijează să devină 
eficienţi. Au avut prea mult timp încredere într-un singur om care 
să plănuiască pentru dânşii şi care să gândească aşa cum sunt ei 
înşişi foarte bine în stare s-o facă în interesul cauzei lui Dumnezeu. 
Suntem confruntaţi la fiecare pas cu nedesăvârşiri mentale. Oamenii 
care se mulţumesc să-i lase pe alţii să gândească şi să facă planuri 
în locul lor nu sunt deplin dezvoltați. Dacă ar fi lăsaţi să plănuiască 
în interesul propriu, ar fi găsiţi oameni chibzuiţi, cumpătaţi. Când 
sunt însă aduşi în legătură cu cauza lui Dumnezeu, acesta este un cu 
totul alt lucru pentru ei; îşi pierd această destoinicie aproape total. 
Se mulţumesc să rămână atât de incompetenţi şi ineficienţi, ca şi 
cum alţii trebuie să facă planurile şi să gândească mai totul pentru ei. 
Unii oameni par total incapabili să-şi croiască singuri o cale. Trebuie 
oare să se bizuie pe alţii întotdeauna ca să facă planuri şi să studieze 
în locul lor, să fie minte şi judecată pentru ei? Lui Dumnezeu Îi este 
ruşine cu aşa soldaţi. Dânsul nu este onorat prin faptul că aceştia au 
vreo parte de făcut în lucrare atâta vreme cât sunt doar nişte maşini. 

Este nevoie de bărbaţi independenţi, care se străduiesc sincer, 
nu de bărbaţi moi ca plastilinal 1. Cei care doresc ca lucrarea să 

le fie pusă de-a gata în mână, care vor să facă ceva cu limite clare, 
să aibă un salariu fix şi care vor să se dovedească perfect capabili 
fără bătaia de cap a adaptării sau calificării nu sunt oamenii pe 
care îi cheamă Dumnezeu să lucreze în cauza Sa. Omul care nu-şi 
poate adapta destoinicia pentru aproape orice loc dacă este nevoie, 
nu este omul pentru acest timp. Bărbaţi pe care Dumnezeu îi va 
aduce în legătură cu lucrarea Sa nu sunt neputincioşi, lipsiți de 
energie, fără musculatură sau forţă morală a caracterului. Oamenii 
pot fi disciplinaţi să-şi facă partea în lucrarea lui Dumnezeu numai 
printr-o muncă neîncetată şi perseverentă. Aceştia nu ar trebui să se 
descurajeze dacă împrejurările şi împrejurimile sunt dintre cele mai 
nefavorabile. Ei nu trebuie să-şi abandoneze țelul ca fiind un eşec 
total până când nu sunt convinşi dincolo de orice îndoială că nu pot 
face mult pentru onoarea lui Dumnezeu şi pentru binele sufletelor. 

Există unii bărbaţi cărora le place să creadă că ar putea face 
ceva mare şi bun, numai să fie puşi într-o împrejurare diferită, iar 
în acest timp nu-şi folosesc înzestrările pe care le au deja, lucrând 
în poziţiile în care i-a plasat providenţa. Omul îşi poate face ocazii, 
dar nu ar trebui niciodată ca ocaziile să-l facă pe om. Omul ar trebui 
să prindă ocaziile ca instrumente ale sale cu care să lucreze. Ar 
trebui să stăpânească împrejurările, dar să nu îngăduie niciodată să 
se lase stăpânit de împrejurări. Independenţa şi puterea individuală 
sunt calitățile de care este nevoie acum. Caracterul independent nu 
trebuie sacrificat, ci ajustat, rafinat, înălţat. 

Mi-a fost arătat că este de datoria soţului meu să lase deoparte 
responsabilităţile pe care alţii ar fi bucuroşi să le poarte el, pentru 
că aceasta îi scuteşte de multe dificultăţi. Judecata rapidă şi discer- 
nământul său limpede, care au fost câştigate prin antrenament şi 
exerciţiu, l-au făcut să preia multe poveri pe care alţii ar fi trebuit să 
le poarte. 

Frate A, eşti prea încet. Ar trebui să cultivi tocmai calităţile 
opuse. Cauza lui Dumnezeu cere bărbaţi care pot vedea repede şi 
acţiona instantaneu, cu putere şi la momentul potrivit. Dacă zăbo- 
veşti pentru a măsura fiecare dificultate şi pentru a cântări fiecare 
încurcătură de care te loveşti, nu vei realiza decât puţin. Vei avea de 
întâmpinat dificultăţi şi obstacole la fiecare cotitură şi trebuie să te 
hotărăşti cu multă fermitate să le birui sau vei fi biruit de ele. 

Uneori, căi şi țeluri diferite, diverse moduri de operare legate de 
lucrarea lui Dumnezeu apasă cu aproape aceeaşi greutate în cântarul 
minţii; dar tocmai în acest punct este necesară cea mai delicată 
deosebire. Şi dacă este să fie realizat ceva în scopul propus, trebuie 
înfăptuit în momentul de aur. Cea mai vagă înclinare a greutăţii 
în balanţă ar trebui văzută şi ar trebui să hotărască imediat acea 
chestiune. Amânările lungi îi obosesc pe îngeri. Uneori este chiar 
mai scuzabil să iei o hotărâre greşită decât să te afli continuu într-o 
poziţie oscilantă; decât să eziţi, când înclinat într-o direcţie, când 
într-alta. Dintr-o astfel de nehotărâre şi îndoială rezultă mai multă 
încurcătură şi nefericire decât când, uneori, se acţionează prea în 
grabă. 

Mi-a fost arătat că biruinţele cele mai răsunătoare şi înfrângerile 
cele mai înfricoşătoare s-au hotărât într-un răgaz de câteva minute. 
Dumnezeu cere acţiune promptă. Amânările, îndoielile, ezitările şi 
nehotărârea oferă adesea vrăjmaşului toate avantajele. Fratele meu, 
ai nevoie să faci o reformă. Împlinirea la timp a lucrurilor poate 
atârna greu în favoarea adevărului. Victorii sunt adesea pierdute 
prin amânări. Vor exista crize în această cauză. Acţiunea promptă 
şi decisivă la momentul potrivit va câştiga triumfuri glorioase, în 
timp ce amânarea şi neglijenţa vor avea ca efect eşecuri zdrobitoare 
şi o mare dezonoare adusă lui Dumnezeu. Mişcările rapide într-un 
moment critic îl dezarmează adesea pe vrăjmaş, iar el este dezamăgit 
ŞI învins, căci se aştepta să aibă destul timp pentru a-şi face planuri 
şi a lucra prin diferite stratageme. 

Dumnezeu doreşte în lucrarea Sa din Battle Creek bărbați a 
căror judecată este rapidă, ale căror minţi să funcţioneze ca fulgerul 
când este necesar. În ceasul de primejdie şi ameninţare este absolut 
nevoie de cea mai mare promptitudine. Este posibil ca fiecare plan 
să fie bine pus la punct pentru a aduce anumite rezultate, şi totuşi 
o amânare de foarte scurt timp poate lăsa lucrurile să ia o turnură 
cu totul diferită, iar marile obiective care ar fi putut fi atinse sunt 
pierdute prin lipsa unei previziuni rapide şi unei mari expeditivităţi. 
Se poate face mult pentru educarea minţii să biruie indolenţa. Sunt 
momente în care este nevoie de prevedere şi o lungă deliberare; 
graba ar fi o nebunie. Dar chiar şi în această situaţie, mult s-a pierdut 
printr-o ezitare prea mare. Prevederea, până la un anumit punct, este 

necesară; în anumite ocazii însă ezitarea şi diplomaţia au fost mai 
dezastruoase decât ar fi fost un eşec datorat grabei. 

Fratele meu, trebuie să cultivi promptitudinea. Scapă de felul 
tău ezitant de-a fi. Eşti încet şi neglijezi să te apuci de lucrare şi s-o 
duci la bun sfârşit. Trebuie să te scuturi de această manieră îngustă 
de lucru; căci ea nu este în firea lucrurilor. Când neîncrederea îţi 
cuprinde sufletul, lucrarea ta este aşa de ezitantă, cu împleticiri şi 
oscilaţii, încât nu reuşeşti nici tu să realizezi ceva, şi îi împiedici 
şi pe alţii să facă. Preocuparea ta se manifestă numai atât cât să 
vezi dificultăţi şi să dai glas îndoielilor, dar nu ai nici interesul, 
nici curajul să învingi dificultăţile sau să risipeşti îndoielile. În 
asemenea momente, trebuie să te predai lui Dumnezeu. Ai nevoie de 
tărie de caracter şi de mai puţină încăpățânare. Această încetineală, 
această tărăgănare a acţiunii este unul din cele mai mari defecte din 
caracterul tău şi stă în calea folosului pe care l-ai putea aduce. 

Încetineala cu care iei hotărâri în legătură cu cauza şi lucrarea 
lui Dumnezeu este uneori dureroasă. Acest lucru nu este absolut 
deloc necesar. Acţiunea promptă şi decisivă la momentul potrivit 
poate aduce rezultate mari. În general eşti dispus să lucrezi când 
ai chef , gata să faci ceva când vezi clar ce este de făcut; dar nu 
reuşeşti să aduci cauzei acel folos pe care l-ai putea aduce dacă ai fi 
prompt şi hotărât în momentele critice şi ai birui obiceiul de a ezita 
şi a amâna, care ţi-a marcat caracterul şi a întârziat mult lucrarea lui 
Dumnezeu. Acest defect, dacă nu este biruit, se va dovedi dezastruos 
pentru cauză, în situaţii de crize majore, şi fatal pentru propriul tău 
suflet. Punctualitatea şi acţiunea hotărâtă la momentul potrivit sunt 
lucruri care trebuie dobândite; căci tu nu eşti în posesia acestor 
calităţi. În războaiele şi luptele naţiunilor, se câştigă adesea mai mult 
printr-o bună conducere în acţiune promptă decât printr-o încleştare 
puternică pe viaţă şi pe moarte cu inamicul. 

Capacitatea de a încheia afaceri cu expeditivitate şi totuşi ținând 
cont de toate amănuntele este un mare câştig. Fratele meu, tu ai avut 
cu adevărat simţământul că drumul prudent, ezitant pe care mergi era 
demn de încredere, mai degrabă o virtute decât un rău. Dar din ceea 
ce mi-a arătat Domnul în această chestiune, mişcările tărăgănate din 
partea ta au împiedicat mult lucrarea lui Dumnezeu şi au făcut ca 
multe lucruri să fie lăsate nefăcute, lucruri care în mod normal ar 
fi trebuit împlinite cu promptitudine. Îţi va fi dificil acum să faci 

schimbările din caracterul tău pe care le pretinde Dumnezeu de la 
tine, pentru că ţi-a fost greu să fii punctual şi prompt în acţiuni în 
tinereţe. Când caracterul este format, obiceiurile fixate şi facultăţile 
mentale şi morale au devenit stabile, este extrem de dificil să te 
dezveţi de obiceiurile rele, să fii prompt în acţiune. Ar trebui să-ţi 
dai seama de valoarea timpului. Nu eşti scuzabil pentru părăsirea 
celei mai importante lucrări chiar dacă este neplăcută cu speranţa de 
a scăpa complet de împlinirea ei sau gândindu-te că va deveni poate 
mai puţin dezagreabilă, în timp ce-ţi ocupi timpul cu lucruri plăcute, 
care nu te solicită prea mult. Ar trebui să faci mai întâi lucrarea ce 
trebuie făcută şi care implică interesele vitale ale cauzei şi abia după 
ce au fost împlinite punctele esenţiale să te ocupi de chestiunile mai 
puţin importante. Punctualitatea şi hotărârea în lucrarea şi cauza 
lui Dumnezeu sunt deosebit de importante. Întârzierile sunt practic 
înfrângeri. Minutele sunt de aur şi ar trebui folosite pentru a obţine 
cele mai bune rezultate. Legăturile pământeşti şi interesele personale 
ar trebui să fie întotdeauna secundare. Cauza lui Dumnezeu nu 
ar trebui lăsată niciodată să sufere, în nici o privinţă, din cauza 
prietenilor noştri pământeşti sau a celor mai dragi rude. 

„Altuia i-a zis: «Vino după Mine!» «Doamne», I-a răspuns el, 
«lasă-mă să mă duc întâi să îngrop pe tatăl meu.» Dar Isus i-a zis: 
«Lasă morţii să-şi îngroape morţii, şi tu du-te de vesteşte împărăţia 
lui Dumnezeu.» Un altul a zis: «Doamne, Te voi urma, dar lasă- 
mă mai întâi să mă duc să-mi iau rămas bun de la ai mei.» Isus 
i-a răspuns: «Oricine pune mâna pe plug şi se uită înapoi nu este 
destoinic pentru împărăţia lui Dumnezeu.» 

Nici o legătură pământească, nici un fel de considerente pămân- 
teşti nu ar trebui să cântărească un moment măcar mai greu decât 
datoria faţă de cauza şi lucrarea lui Dumnezeu. Isus a rupt legătu- 
rile cu orice lucru pentru a salva o lume pierdută; şi El ne cere o 
consacrare deplină. Trebuie făcute sacrificii pentru interesele cauzei 
lui Dumnezeu. Sacrificarea simţămintelor este cea mai dureroasă 
jertfă care ni se cere; şi cu toate acestea este un sacrificiu mic. Ai o 
mulţime de prieteni şi, dacă îţi sunt sfinţite sentimentele, nu trebuie 
să simţi că faci un sacrificiu foarte mare. Nu-ţi părăseşti soţia printre 
păgâni. Nu eşti chemat să baţi deşertul african arzător sau să înfrunţi 
perspectiva închisorilor şi să dai de încercări la fiecare pas. Fii atent 
cum îţi controlezi emoţiile şi în ce fel laşi sentimentele omeneşti şi 


Conducerea 485 


considerentele personale să se amestece cu eforturile şi lucrările tale 
pentru cauza lui Dumnezeu. Dânsul pretinde o slujire de bunăvoie şi 
lipsită de egoism. Poţi da acest lucru şi împlini totodată îndatoririle 
faţă de familia ta; dar să priveşti aceasta ca o chestiune secundară. 

Soţul meu şi cu mine am făcut greşeli consimţind să ne asumăm 
răspunderile pe care ar trebui să le ducă alţii. La începutul acestei 
lucrări, era nevoie de un om care să propună, să împlinească într-un 
mod hotărât şi să conducă, luptându-se cu rătăcirea şi obstacole 
ce puteau fi depăşite. Soţul meu a purtat cea mai grea povară şi 
a întâmpinat cea mai hotărâtă împotrivire. Când am devenit însă 
un corpl2 perfect organizat şi au fost aleşi mai mulţi bărbaţi să 
acţioneze în poziţii de răspundere, atunci a fost timpul potrivit pentru 
soţul meu să înceteze să mai fie presat de răspunderi de unul singur şi 
să poarte poveri grele. Această muncă revenea mai multor persoane, 
nu unuia singur. Aici a fost făcută greşeala de către fraţii săi, că l-au 
îndemnat, şi de către el, că a consimţit să rămână sub poverile şi 
responsabilităţile pe care le purtase singur ani de zile. Ar fi trebuit 
să lase jos aceste poveri cu ani în urmă, şi acestea să fie împărțite 
cu alţi bărbaţi aleşi să acţioneze în numele poporului. Satan ar fi 
mulţumit ca mintea şi judecata unui singur om să controleze minţile 
şi judecăţile celor ce cred adevărul prezent. 

Soţul meu a fost lăsat în mod frecvent aproape singur să vadă, 
să resimtă nevoile cauzei lui Dumnezeu şi să acţioneze prompt. 
Fraţii săi care aveau de asemenea funcţii de răspundere nu aveau 
un intelect redus, ci le lipsea dispoziţia de a sta în poziţia pe care 
a ocupat-o soţul meu. Ei au permis, cu uşurătate, ca un paralitic 
să poarte poverile şi responsabilităţile acestei lucrări pe care n-o 
putea purta nici unul dintre ei de unul singur , fie şi cu nervi tari şi 
musculatură puternică, cum aveau ei. Uneori a folosit o aparentă 
severitate şi a rostit cuvinte parcă pentru a jigni. Când a văzut că 
aceia care ar fi putut lua din poverile lui evită responsabilităţile, a 
fost îndurerat până în adâncul inimii şi a vorbit impulsiv. El nu a 
fost pus de către Domnul în această poziţie exagerat de grea, ci de 
către fraţii săi. Viaţa sa a fost doar cu puţin mai bună decât un gen 
de sclavie. Încercările sale neîntrerupte, grijile hărţuitoare şi munca 
intelectuală epuizantă nu au fost preţuite de frații lui. El a dus o 
viaţă lipsită de bucurii; şi-a mărit apoi nefericirea plângându-se de 
fraţii săi slujbaşi care au neglijat să facă ceea ce ar fi putut. Firea 

omenească a fost stârnită iarăşi şi iarăşi. În timp ce fraţii săi l-au 
găsit vinovat pentru faptul că făcea atât de mult, nu au venit să-şi 
preia partea de responsabilitate, ci au fost mai degrabă dispuşi să-l 
facă răspunzător pentru tot. Tu ai venit cu nobleţe pentru a purta 
răspunderi când nu mai era nimeni care să vrea să le ridice. Dacă 
fraţii săi de slujbă ar fi cultivat dispoziţia de a ridica poverile pe care 
ar fi trebuit să le poarte, soţul meu nu ar fi văzut şi înfăptuit atât de 
multă muncă ce trebuia făcută şi despre care a crezut că nu se cuvine 
să fie neglijată. 

Dumnezeu nu a acceptat ca viaţa soţului meu să se sfârşească 
atât de penibil. Dânsul l-a susţinut. Dar bărbatul care face o muncă 
dublă şi concentrează lucrarea a doi ani într-unul singur îşi iroseşte 
forţele 13. Soţul meu mai are încă o lucrare de împlinit, pe care cu ani 
în urmă ar fi trebuit s-o înfăptuiască. El ar trebui acum să aibă parte 
mai puţin de zbuciumul, încurcăturile şi responsabilitățile vieţii şi 
să lucreze pentru maturarea roadelor, pentru îmblânzirea şi elevarea 
caracterului în vederea ultimei sale schimbări. Acum ar trebui să-şi 
cruţe puterile. Să nu îngăduie ca răspunderile cauzei să apese cu 
atâta putere asupra sa, ci să stea liber, acolo unde prejudecățile şi 
suspiciunile fraţilor săi nu-i vor tulbura pacea. 

Dumnezeu a permis ca lumina prețioasă a adevărului să strălu- 
cească asupra Cuvântului Său şi să lumineze mintea soţului meu. El 
poate reflecta razele de lumină din prezenţa lui Isus asupra altora 
prin predicile şi scrierile sale. Dar în timp ce a slujit la mese, făcând 
treburile legate de cauză, a fost privat într-o mare măsură de a-şi 
folosi tocul şi de a predica poporului. 

El a simțit că a fost chemat de Dumnezeu să stea în apărarea 
adevărului şi să-i mustre, uneori sever, pe cei ce nu făceau cinste 
lucrării. Presiunea grijilor şi suferinţa datorată bolii l-au aruncat 
adesea în braţele descurajării şi a privit uneori lucrurile într-o lumină 
exagerată. Fraţii lui au profitat de cuvintele sale şi de modul său rapid 
de a acţiona, în contrast evident cu lucrarea lor apatică şi planurile 
lor înguste de acţiune. Ei i-au pus în seamă motivații şi sentimente 
ce nu s-ar fi cuvenit să-i fie atribuite. Contrastul mare dintre ei şi 
soţul meu părea asemenea unei prăpăstii; peste aceasta se putea însă 
întinde cu uşurinţă o punte dacă aceşti bărbaţi inteligenţi şi-ar fi 
dat tot interesul şi inimile pentru lucrarea de zidire şi înaintare a 
preţioasei cauze a lui Dumnezeu. 

Am putea exercita o influenţă constantă în acest loc, la condu- 
cerea lucrării, care ar spori prosperitatea instituţiilor noastre. Dar 
felul de-a fi al altora, care nu fac ceea ce ar putea, care sunt supuşi 
ispitei şi care, dacă li s-ar tăia calea, ar afecta eforturile noastre cele 
mai susţinute pentru prosperitatea cauzei lui Dumnezeu, ne sileşte 
să căutăm refugiu în altă parte, unde putem lucra cu mai mult folos, 
ameninţaţi mai puţin de primejdia de a fi striviţi sub poveri. Dumne- 
zeu ne-a dat o mare putere şi libertate în ce priveşte poporul său aflat 
în Battle Creek. Când am ajuns în acest loc în vara trecută, lucrarea 
noastră a început cu seriozitate şi a continuat astfel. Încurcăturile şi 
dificultăţile se ţineau lanţ, aceasta reclamând o muncă istovitoare 
pentru a pune lucrurile la punct. 

Când Domnul a arătat că fratele D ar putea fi omul potrivit 
pentru acel loc dacă rămânea umil şi încrezător în tăria Sa, El nu 
a făcut o mare greşeală, alegând persoana nepotrivită. O vreme, 
fratele D. a avut un interes real şi s-a purtat ca un adevărat tată 
la Institutul Sanitar. Însă a devenit independent şi înfumurat. A 
urmat o cale greşită. A cedat ispitei. Scuzele pe care le-au adus 
directorii pentru neglijarea datoriei lor sunt toate incorecte. Faptul 
că şi-au transferat responsabilităţile asupra fratelui şi sorei White 
este consemnat împotriva lor. Pur şi simplu şi-au neglijat datoria 
pentru că era neplăcută. 

Am văzut că era nevoie de ajutor pe coasta Pacificului. Dar 
Dumnezeu nu doreşte ca noi să ridicăm răspunderile sau să suportăm 
încurcăturile care aparţin altora. Putem sluji drept consilieri şi ajuta 
cu influenţa şi judecata noastră. Putem face mult dacă nu vom fi 
determinaţi să ajungem sub povară şi să ducem greutatea pe care 
alţii ar trebui s-o poarte, greutate pe care este chiar important s-o 
ducă pentru a câştiga o experienţă necesară. Avem de scris despre 
subiecte importante, de care poporul are mare nevoie. Avem o lumină 
prețioasă asupra adevărului biblic, despre care trebuie să spunem 
poporului. 

Mi-a fost arătat că nu era în planul lui Dumnezeu ca soţul meu 
să poarte poverile pe care le-a dus în ultimele cinci luni. 

Partea de lucrare ce trebuia efectiv săvârşită, legată de cauză, 
a fost lăsată să cadă asupra lui. Acest lucru i-a provocat greutăţi, 
oboseală şi o slăbiciune nervoasă, care au avut ca efect descurajarea 
şi deprimarea sa. De la începutul lucrării a existat o lipsă de acţiune 

armonioasă din partea fraţilor săi. Fraţii săi de slujire au iubit liber- 
tatea. Nu au purtat responsabilităţile pe care le-ar fi putut împlini şi 
nu au căpătat experienţa pe care ar fi putut-o avea, care să-i facă în 
stare să ocupe poziţiile de cea mai înaltă răspundere în ce priveşte 
interesele cauzei lui Dumnezeu din timpul prezent. Ei s-au scuzat 
pentru neglijarea de a purta răspunderi prin motivul că se temeau să 
nu fie vorbiţi de rău după aceea. 

Religia pe care o mărturisim primeşte culoare prin temperamen- 
tul şi dispoziţia noastră firească; de aceea este de cea mai mare 
importanţă ca punctele slabe din caracterele noastre să fie întărite 
prin exerciţiu şi ca punctele nefavorabile, puternice, să fie slăbite 
lucrând în direcţia opusă şi întărind calităţile contrare acestora. Dar 
unii fraţi nu au făcut ceea ce ar fi putut şi ar fi trebuit să facă, caz în 
care ar fi dat soţului meu o încurajare suficient de mare şi l-ar fi aju- 
tat să continue să poarte răspunderi la conducerea lucrării. Colegii 
săi de lucrare nu au acţionat în mod independent, căutând ei înşişi 
la Dumnezeu lumină şi descoperirea datoriei lor; ei nu au păşit pe 
uşa deschisă de providenţa Sa, consultându-se reciproc în privinţa 
planurilor de acţiune şi unindu-se în planurile şi maniera de lucru. 

De când a venit în Michigan, din vara trecută, Domnul a bi- 
necuvântat într-un mod deosebit eforturile soţului meu. El a fost 
sprijinit într-un mod cu totul remarcabil pentru a înfăptui lucrarea 
de care era atât de multă nevoie. Dacă cei ce îi erau apropiaţi 14 ar 
fi fost treji pentru a vedea şi înţelege nevoile cauzei lui Dumnezeu 
la ultima noastră întâlnire de tabără din Michigan, multele lucruri 
ce n-au fost înfăptuite ar fi fost împlinite. A fost un eşec total de a 
asigura nevoile acelui moment. Dacă fratele A ar fi stat cu voioşie 
în Dumnezeu, umblând în lumină, gata de a vedea ce era de făcut 
şi executând lucrarea cu promptitudine, am fi acum cu luni de zile 
înainte în lucrarea noastră şi am fi putut cu mult timp în urmă să 
pornim lucrul pentru a înfiinţa tipografia de pe coasta Pacificului. 

Dumnezeu nu poate fi slăvit când suntem cuprinşi de o întristare 
bizară şi apoi rămânem sub acel nor întunecat. Lumina străluceşte 
chiar dacă nu ne dăm seama de binecuvântarea ei; dacă însă ne dăm 
toată silinţa să înaintăm către lumină şi mergem înainte ca şi cum 
am vedea că străluceşte, vom ieşi în curând din întuneric şi vom 
descoperi lumina pretutindeni în jurul nostru. 

La ultima noastră întâlnire de tabără, îngerii lui Dumnezeu au 
venit într-un fel aparte cu puterea lor de a lumina, de a vindeca şi de 
a binecuvânta atât pe soţul meu, cât şi pe fratele Waggoner. Acolo 
a fost repurtată o victorie prețioasă, care nu ar trebui să-şi piardă 
vreodată influenţa. Mi-a fost arătat că Dumnezeu i-a dat soţului meu 
într-un mod vădit dovezi ale iubirii şi grijii Sale şi de asemenea 
ale harului Său susţinător. Dânsul a luat în consideraţie zelul lui şi 
devotamentul pentru cauza şi lucrarea Sa. Acest lucru ar trebui să-l 
conducă întotdeauna la umilinţă şi recunoştinţă pe soţul meu. 

Dumnezeu doreşte soldaţi gata oricând să intre în luptă. Dânsul 
doreşte bărbaţi care, atunci când trebuie să se ia hotărâri importante, 
sunt la fel de credincioşi ca acul busolei, care indică Nordul; băr- 
baţi ale căror interese personale, deosebite, întocmai ca şi cele ale 
Mântuitorului nostru, sunt înghiţite de unicul mare interes general 
pentru salvarea de suflete. Satan se joacă cu mintea omenească ori 
de câte ori i s-a lăsat o ocazie pentru a face acest lucru; şi se prinde 
de aceasta exact în momentul şi locul în care îşi poate aduce lui 
însuşi cel mai mare câştig şi leza cauza lui Dumnezeu în cel mai 
înalt grad. Neglijarea de a înfăptui ceea ce am putea face şi ceea ce 
ne cere Dumnezeu să facem în cauza Sa este un păcat căruia nu 1 se 
pot aduce circumstanţe atenuante prin scuze legate de împrejurări 
sau stări de fapt; căci Isus a luat măsuri pentru toţi, pentru orice stare 
de urgenţă. 

Fratele meu, înfăptuind lucrarea lui Dumnezeu, vei fi pus într- 
o diversitate de împrejurări, care vor necesita stăpânire de sine şi 
calm, dar care te vor pregăti să te adaptezi la acele împrejurări şi 
la particularităţile situaţiei. Atunci vei putea să acţionezi tu însuţi, 
nestingherit. Nu ar trebui să pui un preţ prea mic pe capacitatea ta de 
a-ţi face partea în chemările diverse ale vieţii practice. Unde ştii că 
ai lipsuri, mergi de îndată pentru a lucra la repararea acelor defecte. 
Nu-ţi pune încrederea în alţii pentru remedierea deficienţelor tale, 
în timp ce mergi mai departe indiferent, ca şi cum ar fi un lucru 
firesc ca felul tău particular de a fi să rămână veşnic neschimbat. 
Concentrează-te în mod serios asupra vindecării acestor defecte, 
pentru a putea să fii desăvârşit în Hristos Isus, fără a-ţi lipsi nimic. 

Dacă îţi formezi o părere prea înaltă despre tine însuţi, vei gândi 
că lucrările tale au o importanţă mai mare decât cea reală şi vei pleda 
pentru independenţa ta, care se învecinează cu trufia. Dacă vei merge 

în cealaltă extremă şi îţi vei forma o părere prea modestă despre tine 
însuţi, te vei simţi inferior şi vei lăsa impresia că eşti cu adevărat 
inferior, lucru care va limita într-o mare măsură influenţa pe care ai 
putea-o avea pentru bine. Ar trebui să eviţi ambele extreme. Nu ar 
trebui să te laşi dominat de sentimente; împrejurările nu ar trebui să 
te afecteze. Îți poţi forma o evaluare corectă a propriei tale persoane, 
şi această justă apreciere se va dovedi un scut împotriva ambelor 
extreme. Poţi avea demnitate fără o deşartă încredere de sine; poţi fi 
binevoitor şi lăsa de la tine fără a jertfi respectul de sine sau propria 
ta independenţă, iar viaţa ta va avea o mare influenţă atât asupra 
celor de condiţie socială înaltă, cât şi asupra celor de condiţie mai 
umilă. 

Frate A, pericolul în care te afli acum este acela de a te lăsa influ- 
enţat de zvonuri. Este învederat că lucrările tale sunt practice, severe 
şi tăioase. Tu supui poporul la probe şi cerinţe foarte aspre. Acest lu- 
cru este uneori necesar; dar lucrările tale încep foarte mult să poarte 
această amprentă şi îşi vor pierde forţa dacă nu sunt amestecate cu 
mai mult har de la Duhul lui Dumnezeu, care să îmblânzească şi 
să încurajeze. Tu îngădui ca vorbele rudelor şi prietenilor tăi apro- 
piaţi 15 să-ţi influenţeze propunerile şi să-ţi afecteze hotărârile. Le 
dai prea multă crezare şi asimilezi părerile lor propriilor tale idei, 
fiind prea adesea dus în rătăcire. Trebuie să te păzeşti. Familiile 
din..., care sunt atât de apropiate ca rude, au avut o influenţă asupra 
ta. Judecata ta, simţămintele tale, părerile tale au influenţă asupra 
lor şi, la rându-le, ei te influenţează pe tine; şi un curent puternic 
va fi pornit într-o direcţie greşită dacă nu veţi fi cu toţii umili şi pe 
deplin consacraţi lui Dumnezeu. Toate elementele acestor legături 
între familii sunt din fire independente şi conştiente şi, dacă nu sunt 
echilibrate şi supuse de Duhul lui Dumnezeu, sunt înclinate către 
extreme. 

Niciodată, niciodată să nu te laşi influenţat de zvonuri. Să nu 
permiţi niciodată ca felul tău de a te purta să fie influenţat de rudele 
tale cele mai dragi. A venit vremea necesităţii exercitării celei mai 
mari înţelepciuni în ceea ce priveşte cauza şi lucrarea lui Dumnezeu. 
Este nevoie de judecată, pentru a şti când să vorbim şi când să tăcem. 
Dorinţa arzătoare de a primi mângâiere duce adesea la o imprudenţă 
de un caracter grav, prin dezvăluirea sentimentelor noastre faţă de 
alţii. Înfăţişarea ta pretinde adesea compătimire, când ar fi mai bine 

pentru tine dacă nu ai primi-o. Este o datorie importantă a tuturor 
să cunoască bine direcţia comportamentului lor, de la o zi la alta, 
şi motivele care stau la baza acţiunilor lor. Ei au nevoie să ajungă 
să cunoască întocmai mobilul care îndeamnă la anumite acţiuni. 
Fiecare acţiune din viaţa lor este judecată nu după cum se prezintă 
în aparenţă, ci după motivaţia care a dictat acţiunea. 

Toţi ar trebui să-şi păzească simţurile, pentru ca Satan să nu 
capete biruinţa asupra lor; căci acestea sunt canalele către suflet. 
Când este vorba de autodisciplinare, putem fi oricât de severi vrem, 
dar trebuie să fim foarte prevăzători să nu împingem sufletele la 
disperare. Unii simt că fratele White este pur şi simplu prea sever 
când vorbeşte într-un mod hotărât în particular, mustrând ceea ce 
crede el că este rău în dânşii. El ar putea fi în primejdia de a fi atât 
de neprevăzător în modul său de a mustra, încât să nu dea nici o 
ocazie de reflecţie; dar unii dintre aceia care se plâng de maniera 
sa de a mustra folosesc vorbele cele mai tăioase, mustrătoare, de 
condamnare, într-un mod prea nestăpânit pentru a le adresa unei 
adunări şi simt că şi-au luat o greutate de pe suflet şi au făcut o 
lucrare bună. Dar îngerii lui Dumnezeu nu aprobă întotdeauna o 
astfel de lucrare. Dacă fratele White face pe cineva să simtă că nu 
se poartă cum trebuie, dacă este prea sever faţă de acea persoană şi 
dacă are nevoie să fie învăţat să-şi revizuiască comportamentul, să-şi 
îmblânzească duhul, cu cât mai mult este necesar pentru fraţii tăi 
de slujbă să-şi simtă inconsecvenţa când fac ca o mare adunare să 
sufere din pricina reproşurilor tăioase şi acuzațiilor aspre, când cei 
cu adevărat nevinovaţi trebuie să sufere împreună cu cei vinovaţi. 

Este mai rău, cu mult mai rău să-ţi dai pe faţă sentimentele într-o 
adunare mare, lovind în oricine şi în toată lumea, decât să mergi 
la persoane care se poate să fi greşit şi să le dojeneşti personal. 
Înaintea lui Dumnezeu, caracterul ofensator al acestui fel de a vorbi 
într-o adunare mare, abuziv, denunţător, este cu atât mai grav decât 
mustrarea individuală, personală, cu cât numărul participanţilor este 
mai mare şi blamul mai general. Este întotdeauna mai uşor să-ţi 
exprimi sentimentele înaintea unei adunări, pentru că sunt mai mulţi 
prezenţi, decât să mergi la cei greşiţi şi, faţă în faţă cu dânşii, să 
declari deschis, cinstit, clar care este calea lor greşită. Dar a aduce 
în casa lui Dumnezeu sentimente aspre împotriva unora şi făcându-i 
să sufere pe toţi cei nevinovaţi, cât şi pe cei vinovaţi este un mod de 

lucru pe care Dumnezeu nu-l aprobă şi care face mai degrabă rău 
decât bine. S-a întâmplat mult prea ades să se ţină cuvântări critice 
şi denunţătoare înaintea unei adunări. Acestea nu încurajează un 
spirit de iubire în fraţi. Nu au tendinţa de a-i face să aibă o minte 
spirituală şi să-i conducă către sfințire şi Cer; în schimb, este trezit 
în inimi un spirit de amărăciune. Aceste predici foarte aspre care 
taie un om complet în bucăţi sunt uneori necesare pentru a trezi, a 
alarma şi a trezi remuşcări. Dacă însă nu poartă semnele speciale că 
au fost dictate de Duhul lui Dumnezeu, ele fac mult mai mult rău 
decât pot face bine. 

Mi-a fost arătat că umblarea soţului meu nu a fost desăvârşită. El 
a greşit uneori, murmurând şi dând mustrări prea aspre, Însă, din ceea 
ce am văzut, el nu a fost chiar atât de vinovat în această privinţă pe 
cât au presupus mulţi şi cum eu însămi mă temeam uneori. lov nu a 
fost înţeles de prietenii săi. El le întoarce mustrările. Le arată că, dacă 
Îl apără pe Dumnezeu mărturisindu-şi credinţa în El şi conştienţa 
lor de păcat, Dânsul are în această privinţă o cunoaştere vastă, mult 
mai profundă decât au avut-o ei vreodată. „Voi toţi sunteţi nişte 
mângâietori supărăcioşi“ este răspunsul pe care-l dă el la criticile şi 
acuzele lor. „Şi eu aş putea vorbi aşa cum vorbiţi voi“16, spune Iov; 
„dacă sufletul vostru ar fi în locul sufletului meu, aş putea să tot torn 
vorbe împotriva voastră şi să dau din cap la voi.“17 Însă el declară 
că nu va face aceasta. „Eu“, spune el, „„v-aş întări cu gura mea, iar 
mişcarea buzelor mele vă va uşura durerea.“18 

Fraţi şi surori care sunt de bună credinţă, dar care au concepţii 
înguste şi privesc numai la ceea ce se vede la suprafaţă, ar putea 
încerca să ajute în chestiuni la care nu se pricep cu adevărat. Expe- 
rienţa lor limitată nu poate pătrunde simţămintele unui suflet care a 
fost mânat de Duhul lui Dumnezeu, care a simţit până în străfundu- 
rile fiinţei acea sinceră şi inexprimabilă iubire şi interes pentru cauza 
lui Dumnezeu şi pentru suflete iubire pe care ei nu au cunoscut-o 
niciodată şi care a purtat poveri în cauza lui Dumnezeu pe care ei nu 
le-au ridicat niciodată. 

Câţiva prieteni miopi şi limitați ca experienţă nu pot cântări, 
prin viziunea lor îngustă, sentimentele unuia care s-a aflat în deplină 
armonie cu sufletul lui Hristos prin legătura avută cu Dânsul pentru 
salvarea altora. Motivaţiile lui sunt înţelese greşit, iar acţiunile sale 
interpretate prost de către aceia care vor să fie văzuţi ca fiindu-i 

prieteni, până când, asemenea lui Iov, îşi înalţă rugăciunea fierbinte: 
Scapă-mă de prietenii mei. Dumnezeu ia cazul lui Iov în propriile 
Sale mâini. Răbdarea Sa a fost pusă la mare încercare; dar când 
Dumnezeu vorbeşte, toate sentimentele sale meschine sunt schim- 
bate. Îndreptăţirea de sine, pe care el a simţit-o necesară pentru a 
face faţă acuzațiilor prietenilor săi, nu este necesară faţă de Dumne- 
zeu. El nu judecă greşit niciodată; El nu greşeşte niciodată. Domnul 
îi spune lui Iov: „Încinge-ţi mijlocul, ca un viteaz; iar Iov, de îndată 
ce aude glasul divin, îşi pleacă sufletul cu simţământul păcătoşeniei 
sale şi spune înaintea lui Dumnezeu: „Mi-e scârbă de mine şi mă 
pocăiesc în ţărână şi cenuşă.“ 

Când Dumnezeu a vorbit, soţul meu a luat aminte la vocea Sa; 
dar să suporte condamnarea şi mustrările prietenilor săi care nu par 
să facă deosebire, a fost o mare încercare. Când fraţii săi vor fi trecut 
prin aceleaşi împrejurări şi vor fi purtat răspunderile pe care le-a 
purtat el, cu tot atât de puţină încurajare şi ajutor cum a avut el, 
atunci vor putea fi în stare să priceapă cum să-l sprijine, cum să-l 
mângâie, cum să-l binecuvânteze fără să-i chinuie sentimentele prin 
Critici ŞI acuze pe care el nu le merită absolut deloc. 


Apeluri pentru mijloace 


Mi-a fost arătat că au existat rezultate nefericite în urma apeluri- 
lor urgente pentru mijloace la întâlnirile noastre de tabără. S-a pus 
prea mult accent pe această chestiune. Mulţi cu dare de mână nu ar 
fi făcut nimic dacă inimile lor nu ar fi fost înmuiate şi topite sub in- 
fluenţa mărturiei ce li s-a dat. Dar cei săraci au fost profund afectaţi 
ŞI, în sinceritatea sufletelor lor, ei au făgăduit mijloace materiale pe 
care aveau inima să le dea, dar pe care nu erau în stare să le achite. 
În cele mai multe cazuri, apelurile urgente pentru mijloace au lăsat o 
impresie rea asupra unor minţi. Unii au gândit că banii reprezentau 
povara soliei noastre. Mulţi au mers către casele lor binecuvântaţi, 
pentru că dăruiseră pentru cauza lui Dumnezeu. Dar există metode 
mai bune pentru a strânge mijloace materiale, prin daruri de bună- 
voie, decât prin apeluri urgente în cadrul adunărilor noastre mari. 
Dacă toţi respectă planul de dăruire sistematică şi dacă lucrătorii 
noştri misionari şi cei din colportaj sunt credincioşi în ramura lor de 
lucru, vistieria va fi bine alimentată şi fără aceste apeluri urgente din 
cadrul adunărilor noastre mari. 

Însă a existat o mare neglijare a datoriei. Mulţi au reţinut mij- 
loace pe care Dumnezeu le pretinde ca fiind ale Sale şi, făcând astfel, 
s-au făcut vinovaţi de jaf faţă de Dumnezeu. Inimile lor egoiste nu 
au dat cea de-a zecea parte din tot venitul lor, pe care o pretinde 
Dumnezeu. Şi nici la adunările anuale nu s-au înfăţişat cu darurile 
lor de bunăvoie, cu darurile lor de mulţumire şi cu jertfele lor pentru 
păcat. Mulţi au venit înaintea Domnului cu mâinile goale. „Se cade 
să înşele un om pe Dumnezeu, cum mă înşelaţi voi? Dar voi între- 
baţi: «Cu ce Te-am înşelat?» Cu zeciuielile şi darurile de mâncare. 
Sunteţi blestemaţi, câtă vreme căutaţi să mă înşelaţi, tot poporul, 
în întregime! Aduceţi însă la casa vistieriei toate zeciuielile, ca să 
fie hrană în Casa Mea; puneţi-Mă astfel la încercare, zice Domnul 
oştirilor, şi veţi vedea dacă nu vă voi deschide zăgazurile cerurilor şi 
dacă nu voi turna peste voi belşug de binecuvântare.“ 

Păcatul va rămâne asupra noastră ca popor dacă nu vom face 
cele mai serioase eforturi de a-i feri pe cei care au dăruit pentru 
diferitele proiecte şi care sunt prea săraci pentru a da ceva. Tot 
ceea ce, în generozitatea sufletelor lor, au dăruit, ar trebui să li se 
dea înapoi împreună cu un dar suplimentar care să le uşureze din 
nevoi. Strângerea banilor a fost dusă în extreme. A lăsat o impresie 
proastă asupra multor minţi A face apeluri urgente nu este planul 
cel mai bun pentru a strânge mijloace. S-a manifestat indiferenţă 
pentru cercetarea cazurilor celor săraci şi efectuarea de restituiri 
faţă de aceştia, pentru a nu suferi din lipsa celor necesare traiului. 
O neglijare a datoriei noastre în această privinţă, de a cunoaşte 
care sunt necesităţile celor nevoiaşi şi de a-i elibera de necesităţile 
cele mai presante înapoindu-le mijloace care au fost date pentru 
înaintarea cauzei lui Dumnezeu, ar fi din partea noastră o neglijare a 
Mântuitorului nostru în persoana sfinţilor Săi. 

Datoria faţă de cei nenorociţi 


Mi-au fost arătate unele lucruri în legătură cu obligaţia noastră 
faţă de cei nenorociţi, despre care simt că este de datoria mea să 
scriu în acest timp. 

Am văzut că prin providenţa lui Dumnezeu au fost aduşi în 
strânsă legătură cu biserica Sa văduvele şi orfanii, cei orbi, cei surzi, 
cei schilozi şi cei afectaţi în diferite moduri; aceasta pentru a-i în- 
cerca pe cei din poporul Său şi a-i face să-şi dea în vileag adevăratul 
lor caracter. Îngerii lui Dumnezeu privesc pentru a vedea cum tratăm 
aceste persoane care au nevoie de compasiunea, iubirea şi dărnicia 
noastră dezinteresată. Acesta este testul pe care-l are Dumnezeu 
pentru caracterele noastre. Dacă avem adevărata religie a Bibliei, 
vom simţi că-i datorăm lui Hristos iubire, bunătate şi interes, pe care 
să le manifestăm faţă de fraţii Săi; iar pentru a ne arăta recunoştinţa 
faţă de iubirea Sa de necuprins pe care o avea pentru noi pe când 
eram păcătoşi nevrednici de harul Său, nu putem face nimic mai 
prejos decât să ne manifestăm interesul profund şi iubirea altruistă 
faţă de aceia care ne sunt fraţi şi care sunt mai puţin norocoşi decât 
noi. 

Cele două mari principii ale Legii lui Dumnezeu sunt dragostea 
supremă față de Dumnezeu şi dragoste altruistă față de aproapele 
nostru. Primele patru porunci cât şi ultimele şase depind de sau 
descind din aceste două principii. Hristos a explicat învățătorului 
Legii cine era aproapele lui prin ilustrația omului care călătorea de 
la Ierusalim la Ierihon şi care a nimerit între tâlhari, a fost jefuit, 
bătut şi lăsat pe jumătate mort. Preotul şi levitul l-au văzut pe acest 
om suferind, dar inimile lor nu au răspuns la nevoile lui. L-au evitat 
trecând pe partea cealaltă. A trecut şi samariteanul pe acolo, şi când 
a văzut nevoia de ajutor a străinului, el nu a întrebat dacă-i era rudă, 
dacă era din ţara lui sau de aceeaşi credinţă cu el; ci a trecut la treabă, 
să-l ajute pe cel suferind, întrucât era o lucrare ce trebuia făcută. 
L-a îngrijit cum a putut mai bine, l-a pus în spatele propriului său 
animal, l-a dus la un han şi a asigurat nevoile acestuia pe cheltuiala 

sa. Acest samaritean, a spus Hristos, era aproapele celor care căzuse 
între tâlhari. Levitul şi preotul reprezintă în biserică o categorie 
care manifestă indiferenţă tocmai faţă de aceia care au nevoie de 
compasiunea şi ajutorul lor. Cei din această clasă, în ciuda poziţiei 
lor, sunt călcători ai poruncilor. Samariteanul reprezintă categoria 
acelora care sunt cu adevărat ajutoare ale lui Hristos şi care imită 
exemplul Său în facerea de bine. 

Pe aceia care au milă de cei nenorociţi, de cei orbi, de ologi, 
de cei năpăstuiţi, de văduve, de orfani şi de cei nevoiaşi Hristos îi 
reprezintă ca fiind păzitori ai poruncilor, care vor avea viaţa veşnică. 
În _ este o mare lipsă de religie personală şi a unui simţământ de 
obligaţie individuală de a avea compasiune faţă de nefericirile altora 
şi de a lucra cu o bunăvoință dezinteresată pentru bunăstarea celor 
nenorociţi şi năpăstuiţi. Unii nu au nici o experienţă în aceste datorii. 
Toată viaţa lor au fost asemenea levitului şi preotului, care au trecut 
mai departe pe partea cealaltă. Biserica are de înfăptuit o lucrare care, 
dacă este lăsată nefăcută, va aduce întunecime asupra sa. Biserica în 
ansamblu şi fiecare în mod individual ar trebui să-şi aducă motivațiile 
sub o cercetare credincioasă şi să-şi compare vieţile cu viaţa şi 
învăţăturile singurului Model corect. Hristos priveşte toate faptele 
de milă, bunăvoință şi consideraţie faţă de cei nenorociţi, cei orbi, 
ologi, bolnavi, faţă de văduvă şi orfan ca fiind făcute pentru Sine; 
iar aceste fapte sunt păstrate în cărțile de aducere aminte ale cerului 
şi vor fi răsplătite. Pe de altă parte, se va păstra în cărţi un raport 
împotriva acelora care manifestă indiferența preotului şi levitului 
faţă de cei nenorociţi şi împotriva acelora care profită în orice fel 
de nenorocirile altora şi le sporesc suferinţele spre avantajul lor 
egoist. Dumnezeu va răsplăti cu siguranţă fiecare faptă de nedreptate 
şi fiecare manifestare a unei indiferenţe nepăsătoare faţă de cei 
năpăstuiţi dintre noi şi a neglijării acestora. Fiecare va fi răsplătit la 
final după cum au fost faptele sale. 

Mi s-a arătat, în privinţa fratelui E, că frații lui nu s-au purtat 
corect cu el. Fraţii F, G şi alţii au avut o atitudine faţă de el care era 
neplăcută înaintea lui Dumnezeu. Fratele F nu a avut vreun interes 
deosebit în fratele E, în afară de avantajul pe care se gândea să şi-l 
creeze prin el. Mi s-a arătat că unii îl priveau pe fratele E ca fiind 
zgârcit şi necinstit. Dumnezeu este nemulţumit de această judecată. 
Fratele E nu ar fi avut nici o bătaie de cap şi ar fi avut din belşug 

mijloace de trai dacă nu ar fi fost calea egoistă a fraţilor săi, care 
aveau vedere şi avere şi care au lucrat împotriva lui, căutând să se 
folosească de calităţile sale în propriul lor interes egoist. Cei care 
profită de studiul făcut cu sudoare de către un orb şi caută să câştige 
ei înşişi prin invențiile sale comit jaf şi sunt practic încălcători ai 
poruncilor. 

În biserică sunt unii care mărturisesc că păzesc Legea lui lehova, 
dar care sunt călcători ai acelei Legi. Sunt oameni care nu-şi văd 
defectele. Ei au un duh egoist, de avariţie, şi îşi orbesc singuri ochii 
faţă de păcatul pe care îl au, acela al lăcomiei, pe care Biblia îl 
numeşte idolatrie. Se poate ca oamenii de acest gen să fi fost prețuiți 
de fraţii lor ca fiind creştini exemplari; dar ochiul lui Dumnezeu 
citeşte inima şi deosebeşte motivațiile. Dânsul vede ceea ce omul nu 
poate vedea în gânduri şi caracter. În providenţa Sa, el aduce aceste 
persoane în poziţii care vor descoperi în timp defectele din caracterul 
lor, pentru ca, dacă doresc să le vadă şi să le corecteze, să o poată 
face. Sunt unii care toată viaţa lor nu au căutat decât propriul interes 
şi au fost absorbiți de planurile lor egoiste; şi care au fost nerăbdători 
să-şi creeze avantaje proprii fără să se gândească prea mult dacă alţii 
vor fi nenorociţi sau încurcaţi de vreun plan sau acţiune de-a lor. 
Interesul egoist biruie mila şi iubirea lui Dumnezeu. Uneori Domnul 
îngăduie oamenilor de acest tip să-şi urmeze calea egoistă în orbire 
spirituală până când defectele lor sunt evidente pentru toţi care au 
discernământ spiritual, până când dau mărturie prin faptele lor că nu 
sunt creştini autentici. 

Oamenii care au avere şi ceva sănătate şi care se bucură de 
binecuvântarea inestimabilă a vederii au toate avantajele faţă de un 
orb. În cariera lor de afaceri le sunt deschise multe uşi care sunt 
închise înaintea unuia care şi-a pierdut vederea. Persoanele care 
se bucură de folosirea tuturor facultăţilor nu ar trebui să se uite la 
propriul lor interes egoist şi să priveze pe un frate orb de chiar şi cea 
mai mică ocazie de a-şi câştiga mijloace de trai. Fratele E este un 
om sărac. Este un om firav; este şi orb. A avut dorinţa sinceră de a 
se descurca singur; şi chiar dacă a trăit sub povara unor infirmităţi 
descurajante, nenorocirea lui nu a secătuit pornirile generoase ale 
sufletului său. În împrejurările limitate în care s-a aflat a avut inima 
să facă şi a făcut mai mult în faţa lui Dumnezeu pentru cei care aveau 
nevoie de ajutor decât mulţi fraţi de-ai săi care sunt binecuvântaţi cu 

darul vederii şi care au o avere bună. Capitalul fratelui E constă în 
spiritul calculat în afaceri şi în calitatea de a fi inventiv. El a lucrat 
cu seriozitate, având mari speranţe de a descoperi o afacere prin care 
să se întreţină şi să nu depindă de fraţii săi. 

Îmi doresc ca toţi să putem vedea aşa cum vede Dumnezeu. Îmi 
doresc ca toţi să-şi dea seama cum îi priveşte Dumnezeu pe acei 
oameni care mărturisesc că sunt urmaşi ai lui Hristos, care au de 
partea lor binecuvântarea vederii şi avantajul mijloacelor materiale şi 
care invidiază totuşi firava prosperitate de care se bucură un biet orb 
şi ar profita ei înşişi, sporindu-şi numărul de bunuri spre dezavantajul 
fratelui lor năpăstuit. Acest lucru este privit de Dumnezeu ca fiind 
egoismul şi jaful cel mai criminal şi un păcat agravant pe care-l va 
pedepsi cu siguranţă. Dumnezeu nu uită niciodată. El 

nu priveşte asupra acestor lucruri cu ochi omeneşti şi cu o ju- 
decată rece, nesimţitoare, omenească. El priveşte lucrurile nu din 
punctul de vedere al celor lumeşti, ci din acela al milei, îndurării şi 
iubirii nesfârşite. 

Fratele H a încercat să-l ajute pe fratele E, dar nu din motive 
altruiste. La început, i-a fost stârnită mila. A văzut că fratele E avea 
nevoie de ajutor. Dar curând şi-a pierdut interesul şi simţăminte 
egoiste au căpătat putere, până când calea aleasă de fraţi a ajuns 
să fie mai degrabă în defavoarea fratelui E decât spre folosul său. 
Aceste lucruri l-au descurajat mult pe fratele E şi au avut tendinţa 
să-i zdruncine încrederea în fraţii lui. Au ajuns să-l implice în datorii 
pe care nu le putea plăti. Când şi-a dat seama de sentimentele egoiste 
manifestate faţă de el de către unii din fraţii săi, aceasta l-a îndurerat 
şi l-a iritat uneori. Câteodată, simţămintele lui au fost aproape ieşite 
de sub orice control, când şi-a dat seama de situaţia sa disperată — 
lipsit de vedere, lipsit de mijloace, de sănătate şi cu unii din fraţii 
săi lucrând împotriva lui. Acest lucru a sporit mult nefericirea lui şi 
s-a făcut simţit înfricoşător asupra sănătăţii sale. 

Mi-a fost arătat că fratele E are unele calităţi ale minţii care ar fi 
mai bine apreciate dacă ar avea o mai mare putere de stăpânire de 
sine şi nu s-ar lăsa în voia emoţiei. Fiecare manifestare de nerăbdare 
şi nervozitate se întoarce împotriva lui şi este folosită la maximum de 
unii care se fac vinovaţi înaintea lui Dumnezeu de păcate mult mai 
mari. Principiile fratelui E sunt bune. El are integritate de caracter. 
Nu este un om necinstit. Nu ar escroca pe nimeni cu bună ştiinţă. 

Însă el are greşeli şi păcate care trebuie biruite. Şi el, asemenea 
multor altora, are de-a face cu firea omenească. Este prea adesea 
nerăbdător şi uneori autoritar. Ar trebui să nutrească un spirit mai 
blând, mai politicos şi să cultive recunoştinţa inimii faţă de aceia care 
au simţit un interes faţă de cazul său. Din fire are un temperament 
impulsiv când este stârnit brusc sau provocat într-un mod irațional. 
În ciuda acestor lucruri însă el are inima de a face ce este drept şi 
simte o pocăință sinceră faţă de Dumnezeu când reflectează asupra 
greşelilor lui. 

Dacă îşi vede fraţii înclinați să-i facă dreptate, este generos 
pentru a ierta şi suficient de umil pentru a dori pacea, chiar dacă 
trebuie să facă mari sacrificii pentru a o obţine. Dar el se emoţionează 
uşor; are un temperament neliniștit. Are nevoie de influenţa calmantă 
a Duhului lui Dumnezeu. Dacă aceia care sunt gata să-l critice ar 
vrea să ţină seama de propriile nedreptăţi şi ar trece cu vederea 
într-un spirit de blândeţe greşelile lui, cu generozitate, după cum 
ar trebui s-o facă, ei ar manifesta spiritul lui Hristos. Fratele E are 
de făcut o lucrare pentru a birui. Comportamentul şi cuvintele sale 
faţă de alţii ar trebui să fie blânde, delicate şi plăcute. Ar trebui să 
se păzească în mod strict de orice ar aduce a spirit dictatorial sau a 
purtări sau cuvinte autoritare. 

Deşi Dumnezeu este prietenul celor orbi şi celor nenorociţi, El nu 
le scuză păcatele. Le cere să biruie şi să-şi desăvârşească un caracter 
creştin în Numele lui Isus, care a biruit în locul lor. Dar lui Isus îi 
este milă de slăbiciunea noastră şi este gata să ne ofere tărie pentru 
a rezista în încercări şi a ne împotrivi ispitelor Satanei, dacă vrem să 
aruncăm povara noastră asupra Lui. Îngeri sunt trimişi să slujească 
acelor copii ai lui Dumnezeu care sunt în mod fizic orbi. Îngerii le 
păzesc paşii şi îi scapă din mii de primejdii care, necunoscute lor, 
le sunt presărate în cale. Dar Duhul Său nu-i va asista dacă nu vor 
nutri un spirit de bunătate, dacă nu vor căuta cu sinceritate să aibă 
stăpânire peste firile lor şi să-şi aducă pasiunile şi orice putere a 
lor în supunere faţă de Dumnezeu. Ei trebuie să cultive un spirit de 
iubire şi să-şi controleze cuvintele şi faptele. 

Mi-a fost arătat că Dumnezeu cere poporului Său să fie cu mult 
mai milostivi şi mai atenţi decât sunt acum cu cei nenorociţi. „Religia 
curată şi neîntinată înaintea lui Dumnezeu şi Tatăl este: să cercetezi 
pe orfani şi pe văduve în necazurile lor şi să te păzeşti pe tine însuţi 

nepătat de lume.“ lacov 1:27 Aici este definită religia veritabilă. 
Dumnezeu pretinde ca aceeaşi considerație care ar trebui acordată 
văduvei şi orfanului să fie acordată celor orbi şi celor ce suferă sub 
apăsarea altor infirmităţi fizice. Bunăvoinţa dezinteresată este foarte 
rară în acest veac al lumii. 

Mi-a fost arătat, în cazul fratelui E, că aceia care s-ar purta, 
în orice fel, în mod nedrept cu el şi l-ar descuraja în eforturile lui 
de a se ajuta singur sau care, râvnind la prosperitatea bietului om 
orb, şi-ar crea avantaje spre dezavantajul acestuia, îşi vor aduce 
asupră-le blestemul lui Dumnezeu, care este prietenul omului orb. 
Copiilor lui Israel le-au fost date dispoziţii deosebite în ce priveşte 
pe cei orbi: „Să nu asupreşti pe fratele tău şi să nu-l jefuieşti. Să 
nu opreşti până a doua zi plata celui tocmit. Să nu vorbeşti de rău 
pe un surd şi să nu pui înaintea unui orb nimic care să-l poată face 
să cadă; ci să te temi de Dumnezeul tău: Eu sunt Domnul. Să nu 
faceţi nedreptate la judecată: să nu cauţi la faţa săracului şi să nu 
părtineşti pe nimeni dintre cei mari, ci să judeci pe aproapele tău 
după dreptate.“ ( Leviticul 19:13-15 ) 

„«Blestemat să fie cel care va muta hotarele aproapelui său!» 
Şi tot poporul să răspundă: «Amin!» «Blestemat să fie cel care va 
face pe un orb să rătăcească pe drum!» Şi tot poporul să răspundă: 
«Amin!» «Blestemat să fie cel care se va atinge de dreptul străinu- 
lui, orfanului şi văduvei!» Şi tot poporul să răspundă: «Amin!» ( 
Deuteronom 27, 17-19) 

Este straniu că bărbaţi care mărturisesc că sunt creştini nesoco- 
tesc învăţăturile clare, categorice ale Cuvântului lui Dumnezeu şi nu 
simt nici o mustrare de conştiinţă. Dumnezeu pune asupra lor răs- 
punderea de a purta de grijă celor nenorociţi, celor orbi, celor ologi, 
văduvelor şi orfanilor, dar mulţi nu fac nici un efort de a o lua în 
consideraţie. Pentru a salva asemenea persoane, Dumnezeu îi aduce 
în mod frecvent sub nuiaua suferinţei şi îi plasează în poziţii similare 
cu acelea ocupate de persoanele care aveau nevoie de ajutorul şi 
compasiunea lor, dar care nu le-au primit din mâinile acestora. 

Dumnezeu va considera comunitatea din..... răspunzătoare, ca 
trup, pentru calea greşită a membrilor săi. Dacă, în oricare din mem- 
brii ei, este îngăduită existenţa unui spirit egoist şi lipsit de compă- 
timire faţă de cei nenorociţi, faţă de văduvă, orfan, orbi, ologi sau 
cei care sunt bolnavi trupeşte sau mental, Îşi va ascunde faţa de la 

poporul Său până când îşi vor face datoria şi vor înlătura răul din 
mijlocul lor. Dacă vreunii din cei ce poartă Numele lui Hristos Îl 
reprezintă în mod greşit până acum pe Mântuitorul lor prin aceea 
că nu au luat seama la datoria pe care o au faţă de cei năpăstuiţi 
sau dacă încearcă în vreun fel să-şi creeze avantaje în detrimentul 
celor nenorociţi şi îi jefuiesc astfel de mijloace materiale, Domnul 
va considera comunitatea răspunzătoare pentru păcatul membrilor 
săi până când aceştia vor fi făcut tot ce pot pentru a îndrepta răul 
existent. El nu va pleca urechea la rugăciunea poporului Său în timp 
ce orfanii, cei şchiopi, cei orbi şi cei bolnavi sunt neglijaţi printre ei. 

Faptul de „a fi de partea Domnului“ presupune mai mult decât a 
spune aceasta în adunare. Partea Domnului este întotdeauna partea 
îndurării, milei şi compasiunii pentru cei ce suferă, după cum se 
va vedea în exemplul ce ni s-a dat în viaţa lui Isus. Ni se cere să 
imităm exemplul Său. Dar sunt unii care nu sunt de partea Domnului 
în ce priveşte aceste lucruri; ei sunt de partea vrăjmaşului. Oferind 
ascultătorilor Săi o ilustrare a acestui subiect, Isus a zis: 

„«Ori de câte ori aţi făcut aceste lucruri unuia dintre aceşti foarte 
neînsemnaţi fraţi ai Mei, Mie Mi le-aţi făcut». Apoi va zice celor 
de la stânga Lui: «Duceţi-vă de la Mine, blestemaţilor, în focul cel 
veşnic, care a fost pregătit diavolului şi îngerilor lui! Căci am fost 
flămând, şi nu Mi-aţi dat să mănânc; Mi-a fost sete, şi nu Mi-aţi dat 
să beau; am fost străin, şi nu M-aţi primit; am fost gol, şi nu M-aţi 
îmbrăcat; am fost bolnav şi în temniţă, şi n-aţi venit pe la Mine». 
Atunci Îi vor răspunde şi ei: «Doamne, când Te-am văzut noi flămând 
sau fiindu-Ți sete, sau străin, sau gol, sau bolnav, sau în temniţă, 
şi nu Ţi-am slujit?» Şi El, drept răspuns, le va zice: «Adevărat vă 
spun că, ori de câte ori n-aţi făcut aceste lucruri unuia dintre aceşti 
foarte neînsemnaţi fraţi ai Mei, Mie nu Mi le-aţi făcut». Şi aceştia 
vor merge în pedeapsa veşnică, iar cei neprihăniţi vor merge în viaţa 
veşnică.“ ( Matei 25, 40-46 ) 

Aici, în această predică, Hristos Se identifică cu omenirea sufe- 
rindă şi ne întipăreşte cu claritate tuturor faptul că indiferența sau 
nedreptatea arătată celui mai neînsemnat dintre sfinţi este arătată 
Lui. Aici este partea Domnului, şi oricine va fi de partea Domnului 
să vină cu noi. Scumpul Mântuitor este rănit atunci când îl rănim pe 
unul dintre cei mai umili sfinţi. 

Neprihănitul lov geme din pricina suferințelor sale şi îşi apără 
propria-i cauză atunci când este acuzat pe nedrept de unul din mân- 
gâietorii lui. El spune: „Orbului îi eram ochi şi şchiopului picior. 

Celor nevoiaşi le eram tată şi celui necunoscut îi cercetam cauza. 
Rupeam falca celui nedrept şi-i smulgeam prada dintre dinţi.“ lov 
29:15-17 

Păcatul unui singur om a zdrobit întreaga oştire a lui Israel. O 
cale greşită, urmată de cineva faţă de fratele lui, va îndepărta lumina 
lui Dumnezeu de la poporul Său până când nedreptatea este cercetată 
şi cauza celui oprimat apărată. Dumnezeu cere de la cei din poporul 
Său să aibă gingăşie în sentimentele şi judecata lor şi, în timp ce 
inimile lor ar trebui să se lărgească, şi simţămintele ar trebui să 
fie largi şi profunde, nu înguste, egoiste şi sărace. Este nevoie de 
simpatie nobilă, largheţe sufletească şi dărnicie dezinteresată. Atunci 
poate triumfa biserica în Dumnezeu. Însă atâta vreme cât biserica 
îngăduie egoismului să sece compasiunea plină de bunătate şi iubirea 
gingaşă, atentă, faţă de fraţii lor, orice virtute va fi dezintegrată. Ar 
trebui studiat postul lui Isaia şi efectuată o atentă cercetare de sine, în 
spiritul de a descoperi dacă există în dânşii principiile pe care trebuie 
să le aibă poporul lui Dumnezeu pentru a putea primi binecuvântările 
bogate făgăduite. 

Dumnezeu pretinde ca poporul Său să nu îngăduie oprimarea 
celor săraci şi celor năpăstuiţi. Dacă vor rupe orice jug şi vor da 
drumul celor apăsaţi şi vor fi atenţi cu altruism şi bunătate faţă de 
cei nevoiaşi, atunci binecuvântările promise vor fi ale lor. Dacă 
în comunitate există din cei care îi fac pe orbi să se poticnească, 
ar trebui să fie aduşi înaintea judecății; căci Dumnezeu ne-a pus 
veghetori peste cei orbi, cei năpăstuiţi, peste văduve şi orfani. Piatra 
de poticnire la care se face referinţă în Cuvântul lui Dumnezeu 
nu înseamnă un butuc 19 pus înaintea picioarelor celor orbi pentru 
a-i face să se poticnească; înseamnă mult mai mult decât aceasta. 
Înseamnă orice cale care ar putea fi urmată pentru a prejudicia 
influenţa fratelui lor orb, înseamnă a lucra împotriva interesului său 
ori a-i împiedica prosperitatea. 

Un frate care este orb, sărac şi bolnav şi care face orice efort 
pentru a se ajuta singur, ca să nu fie dependent de nimeni, ar trebui 
încurajat de fraţii lui în orice mod posibil. Însă aceia care mărturisesc 
că-i sunt fraţi, care se bucură de toate facultăţile fizice, care nu depind 

de nimeni, dar care au uitat până acum datoria faţă de cel orb, astfel 
încât l-au încurcat, l-au chinuit şi i-au blocat drumul, fac o lucrare 
ce va necesita pocăință şi reparaţii înainte ca Dumnezeu să accepte 
rugăciunile lor. lar comunitatea lui Dumnezeu care a permis ca 
fratele lor nenorocit să fie nedreptăţit va fi vinovată de păcat până 
când vor face tot ce le stă în putere pentru a îndrepta răul. 

Fără nici o îndoială, toţi cunosc cazul lui Acan. Acesta este 
înregistrat în istoria sacră pentru toate generaţiile, dar mai cu seamă 
pentru cei pentru care a venit vremea sfârşitului lumii. Gemând, 
Iosua s-a culcat pe faţa sa înaintea lui Dumnezeu, din pricină că 
poporul fusese obligat să execute o retragere dezonorantă din faţa 
inamicilor lor. Domnul i-a poruncit lui Iosua să se ridice: „Scoală-te! 
Pentru ce stai culcat astfel pe faţa ta?“ Am smerit Eu fără motiv 
prin faptul că Mi-am întors faţa de la tine? Îşi părăseşte Dumnezeu 
poporul fără pricină? Nu; Dânsul îi spune lui Iosua că are o lucrare de 
făcut înainte să-i poată răspunde la rugăciune. „Israel a păcătuit; au 
călcat legământul Meu pe care li l-am poruncit, au luat din lucrurile 
date spre nimicire, le-au furat şi au minţit şi le-au ascuns printre 
lucrurile lor.“ El declară: „Eu nu voi mai fi cu voi dacă nu nimiciţi 
lucrurile blestemate din mijlocul vostru.“ [losua 7, 10.11.12] 

Aici, în acest exemplu, ne facem o oarecare idee despre respon- 
sabilitatea care-i incumbă bisericii şi despre lucrarea pe care i-o 
cere Dumnezeu pentru ca aceasta să aibă din nou prezenţa Sa. Este 
un păcat în orice biserică să nu se cerceteze cauza întunecimil şi a 
nenorocirilor care au fost în mijlocul lor. Biserica din... nu poate fi o 
comunitate vie, prosperă, până când nu vor fi mai treji la nedreptăţile 
din mijlocul lor, care împiedică binecuvântănile lui Dumnezeu să 
vină asupra lor. Biserica nu ar trebui să îngăduie ca fraţii lor năpăs- 
tuiţi să fie nedreptăţiţi. Ei sunt chiar aceia care ar trebui să trezească 
simpatia tuturor inimilor şi să cheme la acţiune sentimente nobile, 
generoase din partea tuturor urmaşilor lui Hristos. Adevăraţii ucenici 
ai lui Hristos vor lucra în armonie cu Dânsul şi, urmându-l exemplul, 
îi vor ajuta pe aceia care au nevoie de ajutor. 

Orbirea fratelui E este o boală îngrozitoare; şi toţi ar trebui să 
caute să fie ei înşişi ochi pentru fratele orb, făcându-l astfel să-şi 
simtă pierderea cât mai mică posibil. Sunt unii care-şi folosesc ochii 
pentru a pândi ocazii în care să lucreze în avantajul lor pentru a 

obţine un câştig; însă Dumnezeu poate aduce încurcături asupra lor 
într-un mod la care ei nu se aşteaptă. 

Dacă în mila Sa Dumnezeu a dat celui orb înzestrări ale inven- 
tivităţii pe care acesta să le poată folosi pentru binele său, ferească 
Dumnezeu ca vreunul să-i invidieze acest privilegiu şi să-l jefuiască 
de folosul pe care l-ar trage din darul lui Dumnezeu către el. Cel orb 
are de întâmpinat dezavantaje din toate părţile din pricina pierderii 
vederii. Acea inimă în care mila şi compasiunea nu sunt provocate 
la vederea unui om orb care bâjbâie în calea sa, într-o lume înveş- 
mântată în întuneric, acea inimă este cu adevărat împietrită şi trebuie 
înmuiată prin harul lui Dumnezeu. Cel orb nu poate privi nici o faţă 
şi citi pe ea compasiune şi bunăvoință adevărată. Nu poate privi 
frumuseţile naturii şi descoperi urma degetului lui Dumnezeu în 
lucrările Sale create. Voioşia vie a creaţiei nu-i vorbeşte acestuia 
pentru a-l mângâia şi binecuvânta atunci când disperarea îl acoperă. 
Cât de degrabă ar schimba el orbirea şi orice binecuvântare vremel- 
nică pentru binecuvântarea vederii. Însă el este închis într-o lume a 
întunericului, iar drepturile date de Dumnezeu i-au fost călcate în 
picioare pentru ca alţii să obțină câştiguri. 

Mi-au fost arătate unele lucruri în legătură cu familia fratelui 
I, lucruri care, de când am fost în acest loc, au exercitat o presiune 
atât de mare asupra minţii mele, încât îndrăznesc să le pun pe hârtie. 
Mi-a fost arătat, frate I, că există în familia dumitale un element de 
egoism care se ţine de voi ca lepra. Acest egoism trebuie văzut şi 
biruit, căci este un păcat grav înaintea lui Dumnezeu. Ca familie, aţi 
ținut cont atât de mult timp numai de propriile voastre dorinţe, de 
plăcerea şi interesul vostru, încât nu simţiţi că alţii au pretenţii de la 
voi. 

Gândurile, planurile şi eforturile voastre sunt pentru voi înşivă. 
Trăiți pentru eu; nu cultivați bunăvoința dezinteresată, care, dacă ar 
fi exercitată, ar creşte şi s-ar întări până când ar fi plăcerea voastră să 
trăiţi pentru binele altora. Aţi simţi că aveţi un obiectiv în viaţă, un 
scop care v-ar aduce un câştig mai valoros decât banii. Trebuie să 
aveţi un interes deosebit pentru oameni şi, făcând aşa, vă veţi aduce 
sufletele într-o legătură mai strânsă cu Hristos şi veţi fi atât de plini 
de Duhul Său şi vă veţi prinde de El cu o asemenea stăruinţă, încât 
nimic nu vă va putea despărți de iubirea Sa. 

Hristos este viţa cea vie; şi dacă sunteţi mlădiţe ale acelei viţe, 
hrana vieţii care curge prin ea vă va alimenta, aşa încât să nu fiţi goi 
sau neroditori, Ca familie şi în mod individual, v-aţi legat în mod 
deschis de slujba lui Hristos; şi sunteţi cu toate acestea evaluaţi în 
cântarul Sanctuarului şi găsiţi prea uşori20. Aveţi cu toţii nevoie de 
o preschimbare totală înainte de a putea înfăptui acele lucruri pe care 
ar trebui să le facă nişte creştini devotați, lipsiți de egoism. Nimic 
în afară de o convertire totală nu vă poate face să vă daţi seama 
în mod corect de defectele voastre de caracter. Cu toţii aveţi într-o 
anumită măsură spiritul şi iubirea de lume. Spune apostolul Ioan: 
„Dacă iubeşte cineva lumea, dragostea Tatălui nu este în el.“ Spiritul 
vostru egoist vă îngustează şi micşorează minţile la nivelul propriilor 
voastre interese. Aveţi nevoie de o religie pură şi neîntinată. Simpli- 
tatea adevărului vă va face să simţiţi compasiune pentru nenorocirile 

altora. Există persoane care au nevoie de compasiunea şi iubirea 
voastră. A pune în acţiune aceste trăsături de caracter reprezintă o 
parte a lucrării de-o viaţă pe care Hristos ne-a încredinţat-o tuturor 
spre înfăptuire. 

Dumnezeu nu vă va scuza pentru faptul de a nu vă fi luat crucea 
şi de a nu fi practicat tăgăduirea de sine în facerea de bine pentru 
alţii, având motivații altruiste. Dacă vă veţi da osteneala să arătaţi 
acea tăgăduire de sine cerută de la creştini, aţi putea, prin harul lui 
Dumnezeu, să câştigaţi suflete la Hristos. Dumnezeu are pretenţii 
de la voi la care nu aţi răspuns niciodată. Există mulți pretutindeni 
în jurul nostru care flămânzesc după compasiune şi iubire. Însă 
asemenea multor altora, aţi fost aproape complet lipsiți de acea 
iubire umilă care se revarsă în mod natural cu milă şi simpatie 
pentru cei săraci, cei suferinzi şi cei aflaţi în nevoie. Însăşi chipul 
omenesc este o oglindă a sufletului, citită de alţii şi având o influenţă 
însemnată asupra lor, fie spre bine, fie spre rău. Dumnezeu nu cere 
nici unuia dintre noi să privească la fraţii noştri şi să se pocăiască de 
păcatele acestora. El ne-a lăsat de făcut o lucrare şi ne cheamă să o 
înfăptuim cu hotărâre, în frica Sa şi cu un ochi aţintit numai la slava 
Lui. 

Fiecare, fie că este credincios sau nu, trebuie să dea socoteală 
pentru el însuşi, nu pentru alții. Faptul de a vedea greşeli la alţii care 
mărturisesc că sunt creştini şi a le condamna calea nu va scuza sau 
compensa nici măcar o greşeală de-a noastră. Nu ar trebui să facem 
din alţii un criteriu şi nici să scuzăm ceva din umblarea noastră 
pentru motivul că şi alţii au greşit. Dumnezeu ne-a dat conştiinţe 
pentru noi înşine. În Cuvântul Său au fost expuse principii măreţe, 
care sunt suficiente pentru călăuzirea noastră în umblarea creştină şi 
comportamentul general. Voi, dragii mei prieteni, ca familie, nu aţi 
păzit principiile Legii lui Dumnezeu. Nu aţi simţit niciodată povara 
datoriei ce-i revine omului faţă de semenii lui. 

„Un învăţător al Legii s-a sculat să ispitească pe Isus şi I-a zis: 
Învăţătorule, ce să fac ca să moştenesc viaţa veşnică? Isus i-a zis: 
Ce este scris în Lege? Cum citeşti în ea? El a răspuns: Să iubeşti 
pe Domnul, Dumnezeul tău, cu toată inima ta, cu tot sufletul tău, 
cu toată puterea ta şi cu tot cugetul tău; şi pe aproapele tău ca pe 
tine însuţi. Bine ai răspuns, I-a zis Isus; fă aşa şi vei avea viaţa 
veşnică. Dar el, care voia să se îndreptăţească, a zis lui Isus: Şi cine 

este aproapele meu? Isus a luat din nou cuvântul şi a zis: Un om 
se cobora din Ierusalim la Ierihon. A căzut între nişte tâlhari, care 
l-au dezbrăcat, l-au jefuit de tot, l-au bătut zdravăn, au plecat şi l-au 
lăsat aproape mort. Din întâmplare, se cobora pe acelaşi drum un 
preot; şi când a văzut pe omul acesta, a trecut înainte pe alături. Dar 
un samaritean care era în călătorie, a venit în locul în care era el şi, 
când l-a văzut, i s-a făcut milă de el. S-a apropiat de i-a legat rănile 
şi a turnat peste ele untdelemn şi vin; apoi l-a pus pe dobitocul lui, 
l-a dus la un han şi a îngrijit de el. A doua zi, când a pornit la drum, 
a scos doi lei, i-a dat hangiului şi i-a zis: Ai grijă de el şi orice vei 
mai cheltui, îţi voi da înapoi la întoarcere. Care dintre aceşti trei ţi se 
pare că a dat dovadă că este aproapele celui care căzuse între tâlhari? 
Cel ce şi-a făcut milă cu el, a răspuns învățătorul Legii. Du-te de fă 
şi tu la fel, i-a zis Isus.“ Luca 10:25-37 

Aici, condiţiile moştenirii vieţii veşnice sunt declarate lămurit 
de către Mântuitorul nostru, în modul cel mai simplu. Omul care a 
fost rănit şi jefuit reprezintă pe aceia care sunt obiectul interesului, 
compasiunii şi milei noastre. Dacă neglijăm cazurile celor nevoiaşi 
şi nenorociţi care sunt aduşi în atenţia noastră, indiferent cine ar 
putea fi, nu avem deloc siguranţa vieţii veşnice; căci nu răspundem 
cerinţelor pe care le are Dumnezeu faţă de noi. Noi nu suntem plini 
de compasiune şi îndurare faţă de oameni pentru că nu sunt cunoş- 
tinţe şi rude de-ale noastre. Aţi fost găsiţi călcători ai celei de-a doua 
mari porunci, de care depind ultimele şase. Oricine calcă o poruncă, 
se face vinovat de toate. Cei ce nu-şi deschid inimile înaintea ne- 
voilor şi suferințelor oamenilor nu-şi vor deschide inimile înaintea 
cerinţelor lui Dumnezeu aşa cum sunt ele declarate în primele pa- 
tru precepte ale Decalogului. Idolii pretind inima şi afecțiunea, iar 
Dumnezeu nu este onorat şi nu domneşte în mod absolut. 

Ca familie, aţi ajuns un jalnic eşec. Nu sunteţi, în sensul cel mai 
strict al cuvântului, păzitori ai poruncilor. În unele lucruri puteţi fi 
destul de riguroşi, şi cu toate acestea să neglijaţi problemele care au 
o greutate mai mare — judecata, mila şi iubirea de Dumnezeu. Deşi 
obiceiurile lumii nu sunt câtuşi de puţin un criteriu pentru noi, mi s-a 
arătat totuşi că, în multe cazuri, simpatia plină de milă şi bunăvoința 
lumii pentru cei nenorociţi fac de ruşine pe cei ce mărturisesc că 
sunt urmaşi ai lui Hristos. Mulţi manifestă indiferenţă faţă de cei pe 
care Dumnezeu i-a aruncat printre ei în scopul de a-i pune la probă, 

a-i dovedi şi a scoate la iveală ceea ce este în inimile lor. Dumnezeu 
citeşte inima. El însemnează fiecare act de egoism, de indiferenţă 
faţă de cei năpăstuiţi, faţă de văduve şi orfani; şi scrie în dreptul 
numelor acestora: ,„Vinovaţi, prea uşori, călcători de Lege.“ Vom fi 
răsplătiți după cum au fost faptele noastre. Orice neglijare a datoriei 
faţă de cei nevoiaşi şi cei năpăstuiţi este o neglijare a datoriei faţă de 
Hristos în persoana sfinților Săi. 

Când cazurile tuturor trec spre cercetare înaintea lui Dumnezeu, 
nu se va pune întrebarea „ce au mărturisit aceştia,“ ci „ce au făcut?“ 
Au fost ei împlinitori ai Cuvântului? Au trăit pentru ei înşişi ori 
s-au antrenat în lucrări de generozitate, în fapte de bunătate şi iubire, 
preferându-i pe alţii înaintea propriilor lor persoane şi tăgăduindu-se 
pe ei înşişi pentru a-i putea binecuvânta pe alţii? Dacă raportul arată 
că aceasta a fost viaţa lor, că şi-au imprimat în caractere bunătatea, 
tăgăduirea de sine şi generozitatea, vor primi fericita asigurare şi 
binecuvântare de la Hristos: „Bine.“ „Veniţi, binecuvântaţii Tatălui 
Meu de moşteniţi împărăţia ce v-a fost pregătită de la întemeierea 
lumii.“ Hristos a fost întristat adânc şi rănit de vădita voastră iubire 
egoistă şi de indiferența faţă de nenorocirile şi nevoile altora. 

De multe ori, eforturile noastre pentru alţii pot fi trecute cu 
vederea şi în aparenţă pierdute. Însă aceasta nu ar trebui să fie nici 
o scuză pentru noi pentru a obosi în facerea de bine. Cât de ades a 
venit Isus pentru a găsi roade la plantele îngrijite de Dânsul şi nu a 
găsit decât frunziş! Am putea fi dezamăgiţi în ce priveşte rezultatul 
eforturilor noastre celor mai susţinute; dar aceasta nu ar trebui să 
ne determine să fim indiferenți la nenorocirile altora şi să nu facem 
nimic. „Blestemaţi pe Meroza, a zis îngerul Domnului, blestemaţi, 
blestemaţi pe locuitorii lui; căci n-au venit în ajutorul Domnului, 
în ajutorul Domnului printre oamenii viteji2 1.“ [Judec.5:23] Cât de 
ades este Hristos dezamăgit de către aceia care mărturisesc că sunt 
copiii Lui! El le-a dat dovezi de netăgăduit ale iubirii Sale. A devenit 
sărac pentru ca prin sărăcia Lui să putem deveni bogaţi. A murit 
pentru noi, ca să nu pierim, ci să avem viaţă veşnică. Ce-ar fi fost 
dacă Isus ar fi refuzat să poarte nelegiuirile noastre, pentru că a fost 
respins de mulţi şi pentru că atât de puţini au apreciat iubirea Sa şi 
binecuvântările infinite pe care a venit să le aducă pentru ei? Trebuie 
să încurajăm eforturile răbdătoare, serioase. Este nevoie de curaj 
acum, nu de disperare leneşă şi de cârtiri supărăcioase. Ne aflăm în 


[526] 


[527] 


510 Mărturii pentru comunitate vol.3 


această lume pentru a lucra pentru Maestru, nu pentru a ne îngriji 
de înclinațiile şi plăcerile noastre, pentru a ne sluji şi preamări pe 
noi înşine. Atunci de ce să fim inactivi şi descurajaţi pentru că nu 
vedem rezultatele pe care le dorim? 

Lucrarea noastră este de a trudi în via Domnului, nu doar pentru 
noi, ci pentru binele altora. Influenţa noastră este o binecuvântare 
sau un blestem pentru alţii. Suntem aici pentru a ne forma caractere 
desăvârşite pentru Cer. Avem şi altceva de făcut pe lângă faptul de 
a ne plânge şi a cârti faţă de actele providenţiale ale lui Dumnezeu 
şi de a scrie lucruri amarnice împotriva noastră. Adversarul nostru 
nu ne va îngădui să ne odihnim. Dacă suntem cu adevărat copiii lui 
Dumnezeu, vom fi hărţuiţi şi asaltaţi îngrozitor şi nu trebuie să ne 
aşteptăm că Satan sau cei aflaţi sub influenţa lui ne vor trata bine. 
Dar există îngeri care excelează în putere şi care vor fi cu noi în 
toate conflictele noastre, numai să fim credincioşi. Hristos l-a biruit 
pe Satan în locul nostru în pustia ispitei. Dânsul este mai puternic 
decât Satan şi în curând îl va zdrobi sub picioarele noastre. 

Ca familie şi în mod individual, v-aţi găsit scuze să nu slujiți 
serios, activ în cauza Stăpânului vostru. Aţi fost prea indolenţi şi i-aţi 
lăsat pe alţii să ducă multe din poverile mai grele pe care puteaţi — şi 
ar fi trebuit — să le purtaţi. Tăria voastră spirituală şi binecuvântarea 
vor fi proporţionale cu lucrarea iubirii şi faptele bune pe care le faceţi. 
Porunca apostolului Pavel este: „Purtaţi-vă unul altuia poverile şi 
împliniţi astfel Legea lui Hristos.“ Păzirea poruncilor lui Dumnezeu 
pretinde din partea noastră fapte bune, tăgăduire de sine, abnegaţie 
şi devotament pentru binele altora; nu că ne-ar salva doar faptele 
noastre bune, ci pentru că în mod sigur nu putem fi salvaţi fără fapte 
bune. După ce vom fi făcut tot ce suntem în stare trebuie să spunem: 
N-am făcut nimic mai mult afară de datoria noastră şi în cel mai 
bun caz nu suntem decât nişte robi netrebnici, nevrednici de cea 
mai mică favoare din partea lui Dumnezeu. Hristos trebuie să fie 
neprihănirea noastră şi cununa bucuriei noastre. 

Propria neprihănire şi siguranţa carnală v-au împrejmuit aseme- 
nea unui zid. Ca familie, aveţi un spirit de independenţă şi mândrie. 
Acest element vă desparte de Dumnezeu. Este o hibă, un defect 
care trebuie văzut şi biruit. Vă este aproape imposibil să vă vedeţi 
greşelile şi nedreptăţile. Aveţi o părere prea bună despre voi înşivă 
şi este dificil să vedeţi şi să îndepărtați prin mărturisire greşelile din 

viețile voastre. Aveţi înclinația să vă justificați şi să vă apărați calea 
aproape în orice, fie că este drept, fie că este greşit. Până nu este prea 
târziu ca relele să fie îndreptate, aduceţi-vă inimile aproape de Isus 
prin umilinţă şi rugăciune şi căutaţi să vă cunoaşteţi pe voi înşivă. 
Soarta voastră este pierzarea, doar dacă nu vă treziţi şi lucraţi cu 
Hristos. Vă acoperiţi cu o armură rece, nesimţitoare, nepăsătoare. 
Nu există decât puţină viaţă şi căldură în relaţiile pe care le aveţi cu 
alţii. Voi trăiţi pentru voi înşivă, nu pentru Hristos. Sunteţi nepăsători 
şi indiferenți faţă de nevoile şi starea în care se află alţii mai puţin 
norocoşi decât voi. Peste tot în jurul vostru se găsesc dintre aceia 
care sunt înfometați sufleteşte şi care tânjesc după o iubire exprimată 
în cuvinte şi fapte. O simpatie prietenească şi simţăminte reale de 
interes gingaş pentru alții vor oferi sufletelor voastre binecuvântări 
pe care nu le-aţi încercat încă şi vă vor aduce într-o legătură mai 
strânsă cu Răscumpărătorul nostru, a cărui venire în lume a fost cu 
scopul de a face bine şi a cărui viaţă avem datoria s-o copiem. Ce 
faceţi voi pentru Hristos? „Străduiţi-vă să intraţi pe uşa cea strâmtă. 
Căci vă spun că mulţi vor căuta să intre şi nu vor putea.“ 


Dragostea şi compasiunea în familie 


Sunt mulţi oameni în lumea noastră care flămânzesc după iubirea 
şi compasiunea care ar trebui să li se ofere. Mulţi bărbaţi îşi iubesc 
soțiile, dar sunt prea egoişti s-o manifeste. Au o falsă mândrie şi 
demnitate şi nu îşi vor arăta iubirea prin cuvinte şi fapte. Există 
mulţi bărbaţi care nu ştiu cât de flămândă este inima soţiei lor după 
cuvinte de apreciere gingaşă şi afecţiune. Îşi îngroapă pe cele dragi, 
pentru a nu le mai vedea vreodată, şi cârtesc faţă de providenţa lui 
Dumnezeu, care i-a lipsit de tovarăşele lor, când, dacă ar putea privi 
în viața interioară a acestor tovarăşe de viaţă, ar vedea că propria lor 
cale a fost cauza morţii lor premature. Religia lui Hristos ne va face 
să fim buni şi curtenitori şi nu atât de înverşunaţi în opiniile noastre. 
Ar trebui să murim faţă de eu şi să-i preţuim pe alţii mai mult decât 
pe noi înşine. 

Cuvântul lui Dumnezeu este standardul nostru; dar cât de mult 
s-au îndepărtat de acesta cei ce mărturisesc că sunt poporul Său! 
Credinţa noastră religioasă nu trebuie să fie doar teoretică, ci practică. 
O religie curată şi neîntinată nu ne va îngădui să călcăm în picioare 

drepturile nici celei mai neînsemnate făpturi ale lui Dumnezeu, şi 
cu atât mai puţin ale membrilor familiei noastre. Dumnezeu este 
iubire; şi oricine rămâne în EI, rămâne în iubire. Influenţa egoismului 
lumesc, care este dusă peste tot de către unii asemenea unui nor, 
îngheţând chiar atmosfera pe care o respiră alţii, provoacă o boală a 
sufletului şi adesea moartea prin înghețare. 

Va fi o cruce mare pentru tine să cultivi iubirea curată, lipsită 
de egoism şi generozitatea dezinteresată. Să renunţi la opiniile şi 
considerentele tale, la judecata ta şi să urmezi sfaturile altora va fi o 
cruce mare pentru tine. Diferiţii membri ai familiei tale au acum ei 
înşişi familii. Însă acelaşi spirit care a existat într-o măsură mai mică 
sau mai mare în casa tatălui lor este dus în faţa focului din căminurile 
lor şi este simţit şi de cei din afara cercului lor familial. Le lipseşte 
acea dulce simplitate, gingăşia lui Hristos şi iubirea altruistă. Pentru 
a fi mlădiţe roditoare ale adevăratei viţe, ei au de făcut o lucrare 
pentru a birui aceste trăsături egoiste de caracter. Hristos a spus: 
„Dacă aduceţi multă roadă, prin aceasta va fi proslăvit Tatăl Meu.“ 
loan 15:8 Trebuie să-L aduci pe Isus aproape de voi, ca să-L aveţi în 
căminele şi în inimile voastre. Nu trebuie să aveţi doar o cunoaştere 
a ceea ce este drept, ci să înfăptuiţi ceea ce este drept având motivații 
bune şi un ochi aţintit numai la slava lui Dumnezeu. Puteţi fi ajutaţi 
dacă vă conformaţi condiţiilor date în Cuvântul lui Dumnezeu. 

Religia lui Hristos este ceva mai mult decât vorbe. Neprihăni- 
rea lui Hristos constă în acţiuni corecte şi fapte bune, rod al unor 
motivații curate, altruiste. O neprihănire exterioară, în timp ce împo- 
dobirea interioară lipseşte, nu va fi de nici un folos. „Vestea pe care 
am auzit-o de la El şi pe care v-o spunem este că Dumnezeu este 
lumină şi că în El nu este întuneric. Dacă zicem că avem părtăşie 
cu EI, şi umblăm în întuneric, minţim şi nu practicăm adevărul. Dar 
dacă umblăm în lumină, după cum El Însuşi este în lumină, avem 
părtăşie unii cu alţii; şi sângele lui Isus Hristos, Fiul Său, ne cură- 
ţeşte de orice păcat.“ [1 loan 1:5-7] Dacă nu avem lumina şi iubirea 
lui Dumnezeu, nu suntem copiii Lui. Dacă nu strângem cu Hristos, 
risipim. Avem cu toţii o influenţă, şi acea influenţă se răsfrânge 
asupra destinului altora, pentru binele lor prezent şi viitor sau pentru 
veşnica lor pierzare. 

Lui J şi K le lipseşte compasiunea şi dragostea pentru cei din 
afara familiilor lor. Se află în primejdia de a căuta să vadă defecte 

în alţii, în timp ce rele mai mari, neştiute, există în ei. Dacă aceste 
suflete dragi vor să intre vreodată în Cer, atunci trebuie să moară 
faţă de eu şi să obţină o experienţă în facerea de bine. Au lecţii de 
învăţat în şcoala lui Hristos pentru a-şi desăvârşi caractere creştine 
şi a fi una cu Hristos. Hristos a spus ucenicilor: „Dacă nu vă veţi 
întoarce şi nu veţi deveni asemenea unor copilaşi, cu nici un chip 
nu veţi intra în împărăţia cerurilor.“ Matei 18:3 El le-a explicat ce 
a vrut să spună. El nu dorea ca ei să devină copii în ce priveşte 
capacitatea de a înţelege, ci în ce priveşte răutatea. Copilaşii nu 
manifestă sentimente de superioritate şi aristocratice. Ei sunt simpli 
şi naturali în înfăţişare. Hristos doreşte ca urmaşii Săi să cultive un 
comportament neafectat, pentru ca întreaga lor purtare să fie umilă 
şi asemănătoare cu aceea a lui Hristos. El ne-a hotărât datoria de 
a trăi pentru binele altora. A venit din curţile Cerului în această 
lume pentru a arăta ce interes mare are pentru om; iar preţul infinit 
plătit pentru răscumpărarea omului arată că omul are o valoare atât 
de mare, încât Hristos a putut să-Şi jertfească bogăţiile şi onoarea 
din curţile împărăteşti pentru a-l ridica pe acesta din degradarea 
păcatului. 

Dacă Maiestatea Cerului a putut face atât de mult pentru a-Şi 
arăta dragostea faţă de om, ce să nu fie dispuşi să facă oamenii 
pentru a se ajuta unii pe alţii să iasă din groapa întunericului şi 
suferinţei?! Hristos a spus: „lubiţi-vă unii pe alții aşa cum v-am 
iubit Eu; nu cu o dragoste mai mare; căci „Nimeni nu are o iubire 
mai mare decât acela care îşi dă viaţa pentru prietenii săi.“ loan 
15:13 Dragostea noastră este adesea egoistă; căci o îngrădim prin 
limite prestabilite. Când venim în unire şi tovărăşie apropiată cu 
Hristos, iubirea, compasiunea şi faptele noastre de generozitate vor 
pătrunde mai adânc şi se vor lărgi şi întări prin exerciţiu. Iubirea şi 
interesul urmaşilor lui Hristos ar trebui să fie tot atât de largi cât să 
cuprindă lumea. Cei care trăiesc numai pentru „mine şi al meu“ vor 
pierde Cerul. Dumnezeu vă cheamă ca familie să cultivați iubirea, 
să deveniți mai puţin sensibili în ce vă priveşte şi mai sensibili la 
durerile şi încercările altora. Acest spirit egoist pe care l-aţi nutrit 
toată viaţa voastră este în mod corect reprezentat de către preotul şi 
levitul care au trecut pe partea cealaltă pe lângă cel nenorocit. Ei au 
văzut că avea nevoie de ajutor, dar l-au evitat dinadins. 

Fiecare din voi are nevoie să se trezească şi să facă stânga- 
mprejur, pentru a nu mai merge pe urma lăsată de egoism. Folosiţi- 
vă de timpul scurt de probă ce v-a fost dat, lucrând din toate puterile 
pentru a răscumpăra eşecurile din viaţa voastră de până acum. Dum- 
nezeu v-a pus într-o lume a suferinţei pentru a vă testa, ca să se vadă 
dacă veți fi găsiţi vrednici de darul vieţii veşnice. Pretutindeni în 
jurul vostru se află din cei ce au nenorociri, care au nevoie de cuvinte 
de compasiune, de iubire, de tandreţe şi de rugăciunile noastre umile 
şi pline de milă. Unii suferă sub mâna de fier a sărăciei, alţii de 
boală şi alţii de întristări sfâşietoare, de disperare şi mâhnire adâncă. 
Asemenea lui lov, ar trebui să fiţi ochi pentru cei orbi şi picioare 
pentru cei ologi şi să cercetaţi cauza celui necunoscut, şi să faceţi 
aceasta cu sârguinţă, având în vedere scopul de a le uşura nevoile şi 
de a-i ajuta acolo unde au cel mai mult nevoie. 

L are nevoie să cultive dragostea pentru soţia sa, dragoste care-şi 
va găsi împlinire în cuvinte şi fapte. Ar trebui să cultive o afecţiune 
plină de tandreţe. Soţia lui are o fire sensibilă, fidelă şi are nevoie 
să 1 se dea atenţie. Fiecare cuvânt de tandreţe, fiecare cuvânt de 
apreciere şi încurajare plină de afecţiune vor rămâne în amintirea 
ei şi se vor reflecta prin binecuvântări asupra soţului său. Firea lui 
indiferentă trebuie să fie adusă în contact direct cu Hristos, pentru 
ca acea înţepenire şi rezervă rece să poată fi potolită şi înmuiată de 
către iubirea divină. Nu va fi slăbiciune sau o sacrificare a bărbăţiei 
şi demnităţii faptul de a-i da soţiei sale dovezi de tandreţe şi simpatie 
în cuvinte şi fapte; şi să nu se oprească aceasta la cercul familial, ci 
să se extindă la cei dinafara familiei. L are de făcut o lucrare pentru 
el însuşi pe care nimeni n-o poate face în locul său. El poate deveni 
tare în Domnul purtând poveri în cauza Sa. Afecţiunea şi iubirea lui 
ar trebui concentrate asupra lui Hristos şi a lucrurilor cereşti şi ar 
trebui să-şi formeze un caracter pentru viaţa veşnică. 

Scumpa K are idei extrem de limitate despre ceea ce înseamnă 
să fii creştin. Ea s-a eliberat de poveri pe care le-a purtat Hristos 
pentru dânsa. Nu este dispusă să poarte crucea Sa şi nu a folosit 
calităţile, talanţii daţi ei de către Dumnezeu pentru a obţine cele mai 
bune rezultate. Ea nu a crescut în tărie morală şi curaj şi nici nu 
a simţit greutatea răspunderii individuale. Nu i-a plăcut să suporte 
ocara de dragul lui Hristos, având în minte făgăduinţa: „Dacă sunteţi 
batjocoriţi pentru Numele lui Hristos, ferice de voi! Fiindcă Duhul 

slavei, Duhul lui Dumnezeu Se odihneşte peste voi.“ „Dacă răbdăm, 
vom şi împărăţi împreună cu El.“ <span class="bible-kjv" title="1 
Petru 4:14"'>1 Petru 4:14</span>; <span class="bible-kjv” title="] 
Petru 2:1">1 Petru 2, l<span>; <span class="bible-kjv" utle="2 
Timotei 2:12">2 Timotei 2:12</span>. Stăpânul are pentru fiecare 
o lucrare. Nici unul nu poate fi leneş, nici unul nu poate fi nepăsător 
şi egoist şi să-şi desăvârşească totuşi un caracter creştin. Dânsul 
doreşte ca întreaga ta familie să-şi deschidă inimile la influenţa 
binefăcătoare a iubirii şi harului Său, astfel încât compasiunea să 
poată să se reverse peste hotarele eului şi ale pereţilor familiei, aşa 
cum a făcut samariteanul faţă de bietul străin suferind, care a fost 
neglijat şi lăsat să moară de către preot şi levit. Mi-a fost arătat că 
sunt mulţi care au nevoie de compasiunea şi sfatul nostru; iar când 
ne gândim că nu putem trece prin această lume decât o dată, că nu 
ne putem întoarce nicicând să reparăm greşelile pe care le-am făcut, 
cât de important este să trecem prin ea cum ar trebui! 

Ceva timp în urmă, mi-a fost arătat cazul lui J. Greşelile şi ne- 
dreptățile ei au fost zugrăvite cu credincioşie înaintea ei; dar în 
ultima viziune care mi-a fost dată am văzut că relele încă existau, 
că era rece şi lipsită de compasiune faţă de copiii soţului ei. Ea îi 
pedepseşte şi îi mustră nu numai pentru abateri grave, ci pentru ches- 
tiuni minore, ce ar trebui trecute cu vederea, neobservate. Cicălirea 
este un lucru rău, iar Duhul lui Hristos nu poate locui în inima în 
care se află aceasta. Ea este înclinată să treacă peste calitățile din 
copiii ei fără un cuvânt de aprobare, dar este întotdeauna gata să se 
repeadă asupra lor cu condamnări, dacă se vede vreun rău. Aceasta 
îi descurajează mereu pe copii şi duce la obiceiul de a fi neatenţi. 
Stârneşte răul din inimă şi îl face să împroaşte cu noroi. În copiii 
care sunt în mod frecvent cicăliţi va exista un spirit de nici că-mi 
pasă şi se vor manifesta deseori ieşiri rele, indiferent de consecinţe. 

Ori de câte ori mama poate rosti un cuvânt de laudă pentru 
buna purtare a copiilor ei, ar trebui să facă aceasta. Ar trebui să-i 
încurajeze prin cuvinte de aprobare şi priviri de iubire. Acestea vor 
fi asemenea razelor de soare pentru inima unui copil şi vor duce la 
cultivarea respectului de sine şi a mândriei sănătoase a caracterului. 
Sora J ar trebui să cultive iubirea şi compasiunea. Ea ar trebui să 
manifeste o afecţiune delicată faţă de copiii lipsiţi de mamă aflaţi 
în grija ei. Pentru aceşti copii, aceasta ar fi o binecuvântare a iubirii 

lui Dumnezeu, care s-ar reflecta înapoi asupra ei prin afecţiune şi 
dragoste. 

Copiii au o fire sensibilă, iubitoare. Ei sunt uşor de mulţumit 
şi pot fi făcuţi fericiţi cu uşurinţă. Printr-o disciplinare blândă în 
cuvinte şi fapte, mamele pot să-i lege pe copii de inimile lor. Este o 
mare greşeală să arăţi severitate şi să fii pretenţios cu copiii. O fer- 
mitate constantă şi stăpânirea de sine lipsită de patimă sunt necesare 
pentru disciplina oricărei familii. Spune ce ai de spus în mod calm, 
acţionează după ce ai gândit în prealabil şi împlineşte neabătut ceea 
ce spui. 

Va merita să arăţi afecţiune în relaţiile cu copiii tăi. Nu-i res- 
pinge prin lipsa de simpatie faţă de joaca, bucuriile şi întristările 
lor. Nu lăsa niciodată să ţi se strângă încruntarea pe frunte sau să-ţi 
scape de pe buze un cuvânt aspru. Dumnezeu scrie toate aceste 
cuvinte în cărțile Sale de aducere aminte. Cuvintele aspre măresc 
iritabilitatea şi rănesc inimile copiilor, iar în unele cazuri rănile sunt 
dificil de vindecat. Copiii sunt sensibili chiar şi faţă de cea mai mică 
nedreptate şi unii se descurajează în urma acestui lucru şi nu vor 
vrea să dea ascultare glasului mânios, răstit, de poruncă şi nici nu 
le va păsa de ameninţări şi pedeapsă. Prea ades este înrădăcinată de 
către părinţi răzvrătirea în inimile copiilor prin disciplină greşită, 
când, dacă s-ar fi urmat o cale corectă, copiii şi-ar fi format caractere 
bune şi armonioase. O mamă care nu are o desăvârşită stăpânire de 
sine nu este pregătită să se ocupe de copiii ei. 

Fratele M. este modelat de spiritul categoric al soţiei sale. Într-o 
anumită măsură, el a devenit egoist ca ea. Mintea lui este aproape în 
întregime ocupată cu „mine şi al meu“, până la excluderea celorlalte 
lucruri de o infinit mai mare importanţă. În familia sa, nu-şi ocupă 
poziţia de păstor al turmei lui şi nu urmează o cale uniformă cu 
copiii săi, neinfluenţat şi lipsit de prejudecăţi. Soţia sa nu este, şi fără 
o transformare nu va putea fi niciodată, o mamă adevărată pentru 
copiii lui orfani de mamă. Fratele M., ca tată al copiilor săi, nu a 
stat niciodată în poziţia în care a vrut Dumnezeu. Aceşti orfani sunt 
micuţii lui Dumnezeu, scumpi înaintea Sa. Din fire, fratele M. este 
blând, rafinat, iubitor, generos şi sensibil, în timp ce soţia lui este 
exact opusul lui. În loc ca el să modeleze şi să îndulcească firea 
soţiei lui, ea îl transformă pe el. 

El crede că, pentru a avea pace, trebuie să lase deoparte lucrurile 
care-i tulbură mintea. A aflat că nu se poate aştepta din partea soţiei 
să fie supusă şi să cedeze propriile părerii. Ea va conduce; îşi va 
pune în practică ideile cu orice preţ. Dacă nu se vor strădui amândoi 
să facă o reformă, nu vor obţine viaţa veşnică. Au avut lumină, 
dar au neglijat s-o urmeze. Iubirea egoistă de lume le-a întunecat 
înţelegerea şi le-a întărit inimile. J. trebuie să vadă că, dacă nu 
renunţă la egoism şi nu-şi biruie voinţa şi iritabilitatea, nu poate avea 
Cerul. Ar întina tot Cerul cu aceste elemente din caracterul ei. O 
avertizez pe sora J. să se pocăiască. Îi spun, în Numele Stăpânului 
meu, să se trezească repede din amorţirea ei indiferentă, să ia seama 
la sfatul Martorului Credincios şi să se pocăiască fără reţineri; căci 
îşi primejduieşte sufletul. 

Dumnezeu este milostiv. El va accepta acum jertfa unei inimi 
sfâşiate şi a unui duh zdrobit. Se va scuza sora J., aşa cum au făcut-o 
levitul şi preotul, că n-a văzut şi n-a simţit nenorocirile altora şi va 
trece mai departe pe partea cealaltă? Dumnezeu o consideră răspun- 
zătoare de neglijarea datoriei pentru că nu a manifestat compasiune 
şi iubire faţă de cei nenorociţi. Ea nu ţine poruncile lui Dumnezeu 
care îi arată clar datoria faţă de aproapele ei. Hristos a zis învăţă- 
torului Legii: „Fă aşa şi vei trăi.“ Astfel, neglijarea datoriei faţă de 
semenul nostru va avea ca urmare faptul că vom pierde viaţa veşnică. 


Egoismul în familie 


K., biata copilă, asemenea multor altora, are de făcut o lucrare 
despre care nici n-a visat vreodată. S-a întors de la Dumnezeu. 
Gândurile ei se concentrează prea mult asupra propriei persoane şi 
caută să placă lumii nu printr-o dragoste dezinteresată pentru suflete, 
pe care să le întoarcă la Hristos, ci prin lipsa ei de spiritualitate şi 
prin potrivirea ei după lume în spirit şi fapte. Ea ar trebui să moară 
faţă de eu şi să obțină o experienţă în facerea de bine. Este rece 
şi lipsită de compasiune. Trebuie să-şi înmoaie acest spirit glacial, 
inabordabil, lăsându-l să-i fie topit de razele de soare ale iubirii lui 
Hristos. Ea este foarte mult închisă în sine. Dumnezeu a văzut că ea 
este o biată plantă pipernicită, care nu aduce fructe, ci numai frunze. 
Gândurile ei au fost aproape exclusiv ocupate cu „eu şi al meu.“ În 
mila Sa, El a curăţat această plantă a iubirii Sale, tăindu-i ramurile 

nefolositoare pentru ca rădăcinile să se poată afunda şi mai mult. 
El a căutat să atragă pe această copilă la Sine. Viaţa ei religioasă 
a fost aproape în întregime fără roade. Este răspunzătoare pentru 
talentul pe care i l-a dat Dumnezeu. Ea poate fi folositoare; poate fi 
o împreună lucrătoare cu Hristos, dacă va dărâma zidul egoismului 
care a izolat-o de lumina şi iubirea lui Dumnezeu. 

Sunt mulţi aceia care au nevoie de compasiunea şi sfatul nostru, 
dar nu acel sfat care implică superioritate la cel care-l dă şi inferi- 
oritate la cel care-l primeşte. K. are nevoie în inima ei de iubirea 
lui Dumnezeu, care îndulceşte şi înmoaie. Privirile şi tonul vocii ar 
trebui modelate de o consideraţie atentă şi de o iubire delicată, plină 
de respect. Fiecare privire şi fiecare ton, care implicit spun că „sunt 
superioară“, îngheaţă atmosfera din jurul ei şi se aseamănă mai mult 
cu un ţurțure decât cu o rază de lumină care dă căldură. Sora mea, 
influenţa ta este categorică. Îi modelezi pe cei cu care te însoţeşti, 
căci altminteri nu te poţi înţelege cu ei. Nici nu ţi-a trecut prin cap să 
fii tu însăţi modelată de influenţa cea bună a altora şi de a-ţi părăsi 
judecata şi opiniile faţă de ei. Tu gândeşti singură pentru calea ta şi 
îți justifici ideile şi umblarea. Dacă nu-i convingi pe alții, te întorci 
iarăşi şi iarăşi asupra aceluiaşi punct. Această trăsătură în caracterul 
tău va fi valoroasă dacă va fi sfinţită de Dumnezeu şi controlată de 
Duhul Său Sfânt; dacă nu, se va dovedi un blestem pentru tine şi 
pentru alţii. Presupunerile şi sfaturile care sunt străbătute de un spirit 
dictatorial nu sunt o roadă bună. Ai nevoie de iubirea lui Hristos 
în inima ta, o iubire care înmoaie şi topeşte şi care se va reflecta în 
toate faptele tale faţă de familia ta şi faţă de toţi cei ce sunt aduşi 
sub influenţa ta. 

Mă tem, mă tem tare mult că J. va pierde Cerul. lubeşte lumea 
şi lucrurile lumii aşa de mult, încât nu-i mai rămâne nici un pic de 
iubire pentru Isus. Este atât de împietrită în egoism, încât lumina 
pătrunzătoare din Cer nu poate răzbate prin zidurile reci ale iubirii 
şi respectului de sine pe care le-a tot ridicat de-o viaţă. Dragostea 
este cheia pentru a deschide inimile; dar preţioasa plantă nu a fost 
cultivată. J. şi-a orbit atât de mult ochii cu egoismul ei, încât acum 
nu o poate deosebi. A avut atât de puţină experienţă religioasă, încât 
în inimă ea este din lume şi mă tem că această lume este tot Cerul 
pe care-l va avea vreodată. Influenţa pe care o are asupra soţului 
său nu este bună. El este purtat de aceasta şi nu vede necesitatea 

de a fi întărit de harul lui Dumnezeu pentru a lua poziţie, cu curaj 
moral, pentru ceea ce este drept. Nu numai că ea nu reuşeşte să-şi 
dea seama şi să facă lucrarea pe care Dumnezeu o cere de la ea, 
dar exercită o influenţă copleşitoare pentru a-şi opri soţul şi a-i lega 
mâinile. Şi a reuşit într-o mare măsură. El este orbit. 

Fratele M. ar trebui să ţină seama de faptul că Dumnezeu are 
pretenţii de la el, care sunt deasupra oricărei legături pământeşti. 
Are nevoie de alifie pentru ochi, de hainele albe şi de aur, acestea, 
pentru a avea un caracter echilibrat şi o intrare deplină în Împărăţia 
lui Dumnezeu. Nimic mai puţin decât o convertire totală nu poate 
deschide vreodată sufletul soţiei sale ca să-şi vadă greşelile şi să-şi 
mărturisească nelegiuirile. Ea are de făcut schimbări mari, pe care 
nu le-a făcut, întrucât nu şi-a dat seama de starea ei adevărată şi nu 
putea să vadă necesitatea reformei. Aflându-se atât de departe de 
dispoziţia de a se lăsa învățată de către Învățătorul divin, care a fost 
blând şi smerit cu inima, ea consideră blândeţea ca fiind servilism; 
iar spiritul cumsecade şi acea umilinţă a inimii care-i preţuieşte 
pe alţii mai mult decât pe sine ea consideră că ar fi degradante şi 
umilitoare. 

J. are un spirit categoric, autoritar, mândru şi îndărătnic. Ea nu 
vede nimic vrednic de dorit într-un duh blând şi liniştit, pe care să-l 
poată râvni. Această podoabă prețioasă are o atât de mică valoare 
pentru ea încât nu poate accepta s-o poarte. Are prea adesea un 
spirit plin de resentimente, care este tot atât de departe de Duhul lui 
Dumnezeu cum este răsăritul faţă de apus. Adevărata blândeţe este 
o nestemată de mare preţ înaintea lui Dumnezeu. Un duh blând şi 
liniştit nu va căuta neîncetat fericirea proprie, ci altruismul, şi va 
găsi o mulţumire dulce şi o adevărată satisfacţie în faptul de a-i face 
pe alţii fericiţi. 

În providenţa lui Dumnezeu, sora N. a fost despărțită de familia 
tatălui ei. Deşi, cu alţii, împărtăşeşte caracteristicile dobândite în 
familie, faptul că a purtat răspunderi aspre a făcut-o să-şi schimbe 
felul de-a fi şi i-a stârnit interesul faţă de nenorocirile altora. Într- 
o anumită măsură, ea şi-a deschis inima cu compasiune şi iubire 
faţă de familia lui Dumnezeu, manifestându-şi interesul pentru alţii. 
Lucrarea şi cauza lui Dumnezeu i-au captat atenţia. A simţit oare- 
cum că bieţii muritori căzuţi reprezintă o mare frățietate. A trebuit 
să se educe ca să gândească pentru alţii, să facă pentru alţii şi să 

uite de sine; cu toate acestea, ea nu a cultivat aşa de bine cum ar 
fi trebuit interesul, compasiunea şi afecțiunea faţă de alţii, care le 
sunt necesare urmaşilor lui Hristos. Trebuie să aibă mai multă com- 
pasiune şi mai puţin acea dreptate neînduplecată, rigidă. Când şi-a 
dat interesul şi şi-a făcut timp pentru marile subiecte ale reformei 
sănătăţii, a răzbătut dincolo de propriul eu. Făcând aceasta, a fost 
binecuvântată. 

Cu cât face mai mult pentru binele altora, cu atât vede mai multe 
de făcut şi cu atât mai mult se simte înclinată să facă. 

Lucrarea sa pentru alţii o aduce adesea în punctul în care este 
necesară manifestarea credinţei care s-o poarte prin situaţii grele 
şi chinuitoare. Dar primeşte răspunsuri la rugăciuni stăruitoare; şi 
credinţa, iubirea şi încrederea în Dumnezeu sunt întărite. Experienţa 
este obţinută prin încurcături şi încercări repetate. Dumnezeu mode- 
lează inima în ceva care este asemănător cu Sine. Şi cu toate acestea, 
eul strigă neîncetat după biruinţă. Sora N. trebuie să cultive mai 
multă gingăşie şi grijă atentă în relațiile zilnice cu alţii. Are nevoie 
să studieze cum să-şi supună eul. Dacă este într-adevăr o creştină, 
va simţi că trebuie să-şi consacre cea mai bună parte a existenţei şi, 
dacă este nevoie, chiar toată viaţa unei munci răbdătoare, lipsite de 
egoism, şi să-şi arate astfel dragostea pentru Stăpân. Fără această ex- 
perienţă, nu va reuşi nici pe departe să-şi desăvârşească un caracter 
creştin. 

Sora N. a făcut ceva paşi înainte şi cei din familia sa simt că i-a 
părăsit, iar aceasta este ca o răstignire pentru ei. Ei nu simt că ea 
are acum aceleaşi interese, pasiuni şi obiective în viaţă ca ei. Simt 
că nu se mai pot bucura ca înainte de societatea sorei lor, că ea este 
de vină, că s-a schimbat şi că afecțiunea ei nu mai este una cu a lor. 
Motivul acestei lipse de potrivire în simţiri este acela că sora N. a 
înaintat în compasiunea faţă de nenorocirile altora, în timp ce ei au 
fost nişte robi leneşi, neînfăptuind lucrarea pe care Dumnezeu le-a 
încredinţat-o de făcut pe pământ. În consecinţă, au dat înapoi. Cei 
din familie şi-au restrâns în mod egoist afecțiunea şi interesele la 
propriile persoane şi la iubirea de lume. 

Sora N. a fost o lucrătoare pentru o cauză bună. Reforma sănătăţii 
a fost pentru ea un subiect de mare importanţă; căci experienţa ei 
i-a arătat necesitatea acesteia. Cei din familia tatălui ei nu au văzut 
necesitatea reformei sănătăţii. Nu au văzut ce rol joacă în încheierea 

lucrării din aceste ultime zile pentru că nu au fost dispuşi să vadă. 
Au căzut pe făgaşul adânc al obiceiului şi este o lucrare dificilă să 
faci efortul cerut pentru a ieşi de pe acesta. Ar dori ca mai degrabă 
să fie lăsaţi în pace. 

Este un lucru îngrozitor să rugineşti din cauza inactivităţii. Dar 
această familie va fi cu siguranţă cântărită şi găsită prea uşoară, 
afară doar dacă nu încep de îndată să facă ceva. „Dar dacă n-are 
cineva Duhul lui Hristos, nu este al Lui.“ Acesta este un limbaj 
foarte tranşant. Cine poate trece proba? Cuvântul lui Dumnezeu 
este pentru noi o reflectare a minţii lui Dumnezeu şi a lui Hristos 
şi de asemenea a omului căzut, dar înnoit după chipul lui Hristos, 
având o minte divină. Ne putem compara gândurile, sentimentele 
şi intenţiile cu imaginea lui Hristos. Nu avem nici o legătură cu El 
dacă nu suntem dispuşi să facem lucrarea Lui. 

Domnul Hristos a venit pentru a face voia Tatălui. Mergem noi 
pe urma paşilor Săi? Toy cei ce şi-au luat Numele lui Hristos ar 
trebui să caute constant o relaţie mai intimă cu El, pentru a putea 
umbla aşa cum a umblat El şi a face lucrările lui Hristos. Ar trebui să 
ne însuşim lecțiile vieţii Sale pentru vieţile noastre. Hristos „S-a dat 
pe Sine Însuşi pentru noi ca să ne răscumpere din orice fărădelege şi 
să-şi curăţească un popor care să fie al Lui, plin de râvnă pentru fapte 
bune.“ „Noi am cunoscut dragostea prin aceea că El Şi-a dat viaţa 
pentru noi; şi noi trebuie să ne dăm viaţa pentru fraţi.“ Iată lucrarea 
de tăgăduire de sine pe care trebuie s-o primim cu voioşie, imitând 
exemplul Răscumpărătorului nostru. Viaţa creştinului trebuie să fie 
o viaţă de conflict şi de sacrificiu. Cărarea datoriei trebuie urmată, 
nu Cărarea înclinaţiei şi alegerii subiective. 

Când cei din familia fratelui I. vor vedea lucrarea dinaintea lor 
şi vor înfăptui lucrarea pe care le-a dat-o Dumnezeu de făcut, nu 
vor mai fi atât de distanţi faţă de fratele şi sora O., de sora N. şi 
de cei care lucrează împreună cu Maestrul. S-ar putea să fie nevoie 
de timp până la atingerea supunerii desăvârşite faţă de voinţa lui 
Dumnezeu, dar nu putem să ne oprim niciodată de la aceasta şi să nu 
fim apți pentru Cer. Adevărata religie va mâna pe posesorul ei mai 
departe, către perfecţiune. Gândurile, cuvintele şi faptele voastre şi, 
de asemenea, poftele şi pasiunile trebuie aduse în supunere faţă de 
voia lui Dumnezeu. Trebuie să aduceţi roadă întru sfinţenie. Atunci 
veţi fi conduşi să-i apăraţi pe cei săraci, pe orfani, pe văduve şi pe cei 

năpăstuiţi. Veţi face dreptate văduvei şi veţi uşura pe cei nevoiaşi. 
Vă veţi purta cu dreptate, cu iubire şi milă şi veţi umbla cu umilinţă 
înaintea lui Dumnezeu. 

Trebuie să-L lăsăm pe Hristos în inimile şi căminele noastre dacă 
vrem să umblăm în lumină. Trebuie să facem din cămin tot ceea ce 
presupune acest cuvânt. Ar trebui să fie un mic Cer pe pământ, un 
loc în care sentimentele de afecţiune sunt cultivate, în loc să fie în 
mod intenţionat reprimate. Fericirea noastră depinde de cultivarea 
iubirii, compasiunii şi adevăratei politeţi unul faţă de altul. Motivul 
pentru care se găsesc în lume atât de mulți bărbaţi şi femei cu inimi 
de piatră este că afecțiunea adevărată a fost privită ca slăbiciune şi a 
fost descurajată şi reprimată. Cea mai bună parte a firii persoanelor 
care aparţin acestei categorii a fost stricată şi pipernicită în copilărie, 
iar dacă razele de lumină divină nu vor reuşi să le topească răceala 
şi egoismul împietrit, fericirea unor astfel de oameni este îngropată 
pe veci. Dacă vrem să avem inimi sensibile, aşa cum a avut Isus 
când a fost pe pământ, şi compasiune sfinţită, aşa cum au îngerii faţă 
de muritorii păcătoşi, trebuie să cultivăm sentimentele de simpatie 
manifestate de un copil şi care sunt marcate de simplitatea însăşi. 
Atunci vom fi rafinaţi, superiori şi călăuziţi de principii divine. 

Un intelect cultivat este o mare comoară; dar fără influenţa li- 
niştitoare a compasiunii şi a iubirii sfinţite, acesta nu este de cea 
mai înaltă valoare. Ar trebui să avem cuvinte şi fapte de consideraţie 
atentă faţă de alţii. Putem arăta o mie de mici atenţii prin cuvinte 
prietenoase şi priviri plăcute, care se vor reflecta înapoi asupra noas- 
tră. Prin neglijarea celorlalţi, creştinii egoişti descoperă că nu sunt 
în armonie cu Hristos. Este cu neputinţă să fii în armonie cu Hristos 
şi să fii totuşi lipsit de bunătate faţă de alţii şi să le ignori dreptu- 
rile. Mulţi tânjesc îndelung după simpatie prietenoasă. Dumnezeu 
ne-a dat fiecăruia o identitate proprie, care nu se poate topi în a 
altuia; dar caracteristicile noastre individuale vor fi mult mai puţin 
evidente dacă suntem cu adevărat ai lui Hristos şi dacă voinţa Sa 
este a noastră. Vieţile noastre ar trebui să fie consacrate binelui şi 
fericirii altora, aşa cum a fost a Mântuitorului nostru. Ar trebui să 
fim lipsiți de egoism, căutând continuu ocazii, chiar şi în lucrurile 
MICI, de a ne arăta recunoştinţa pentru favorurile primite din partea 
altora, fiind atenţi la ocaziile de a-i încuraja pe alţii, de a le uşura 
şi îndepărta întristările şi poverile prin fapte de bunătate gingaşă şi 

mici dovezi de iubire. Aceste atenţii binevoitoare care, începând în 
familiile noastre, se răspândesc în afara cercului familial ajută la 
rotunjirea fericirii vieţii; iar neglijarea acestor lucruri mărunte umple 
paharul amărăciunii şi tristeţii. 

Lucrarea pe care o înfăptuim sau pe care nu o înfăptuim este 
aceea care se reflectă asupra vieților şi destinelor noastre. Dumnezeu 
ne cere să folosim orice ocazie de a fi folositori. Neglijarea de a 
face aceasta este primejdioasă pentru creşterea noastră spirituală. 
Avem de făcut o mare lucrare. Să nu petrecem în lenevie ceasurile 
preţioase pe care ni le-a dat Dumnezeu, în care să ne desăvârşim 
caractere pentru Cer. Nu trebuie să fim inactivi sau leneşi în lucrarea 
aceasta; căci nu putem petrece nici o clipă fără a avea un scop sau 
un obiectiv. Dumnezeu ne va ajuta să ne îndreptăm greşelile, dacă 
ne vom ruga şi vom crede în El. Putem fi mai mult decât biruitori 
prin Acela care ne-a iubit. Când viaţa scurtă din această lume se va 
sfârşi şi vom vedea cum suntem văzuţi şi vom cunoaşte aşa cum 
suntem cunoscuţi, cât de scurte ca durată şi cât de mărunte ne vor 
părea lucrurile acestei lumi în comparaţie cu slava lumii celei bune! 
Hristos nu ar fi lăsat niciodată curțile împărăteşti şi n-ar fi luat firea 
omenească asupră-I, devenind un fiu al neamului omenesc, dacă n-ar 
fi văzut că omul ar putea deveni, cu ajutorul Său, infinit de fericit 
şi ar obţine bogăţiile nepieritoare şi o viaţă care s-ar desfăşura în 
paralel cu viaţa lui Dumnezeu. EI a ştiut că, fără ajutorul Său omul 
păcătos nu ar putea atinge aceste lucruri. 

Ar trebui să avem un spirit al înaintării. Trebuie să luptăm con- 
tinuu împotriva unui fixism în părerile, sentimentele şi acţiunile 
noastre. Lucrarea lui Dumnezeu înseamnă înaintare. Reformele tre- 
buie duse la capăt şi trebuie să punem mâna şi să ajutăm carul 
reformei să meargă înainte. Energia, temperată prin răbdare şi am- 
biţie şi echilibrată prin înţelepciune, este lucrul de care are nevoie 
acum orice creştin. Lucrarea de salvare a sufletelor este încă lăsată în 
seama noastră, ucenicii lui Hristos. Nici unul dintre noi nu este scu- 
zat. Mulţi au devenit piperniciţi şi nedezvoltaţi în viaţa lor creştină 
din pricina inactivităţii. Ar trebui să ne folosim timpul cu sârguință 
cât suntem în această lume. Cu câtă seriozitate ar trebui să folosim 
fiecare ocazie de a face bine, de a-i aduce pe alţii la o cunoaştere a 
adevărului! Motoul nostru ar trebui să fie mereu: „Înainte, mai sus“, 
înainte, cu siguranţă şi statornicie spre datorie şi victorie. 

Mi-a fost arătat, în legătură cu persoanele menţionate, că Dum- 
nezeu le iubeşte şi vrea să le salveze, dacă vor să fie salvate în modul 
hotărât de El. „EI va şedea, va topi şi va curăţi argintului; va curăţi 
pe fiii lui Levi, îi va lămuri cum se lămureşte aurul şi argintul şi vor 
aduce Domnului daruri neprihănite. Atunci darul lui Iuda şi al Ieru- 
salimului va fi plăcut Domnului, ca în zilele cele vechi, ca în anii de 
odinioară.“ Acesta este procedeul, procesul de rafinare ce trebuie să 
fie împlinit de Domnul oştirilor. Lucrarea este extrem de dureroasă 
pentru suflet, dar numai prin acest proces pot fi îndepărtate gunoa- 
iele şi murdăriile. Încercările noastre sunt toate necesare pentru a ne 
aduce mai aproape de Tatăl nostru ceresc, în supunere faţă de voia 
Lui, pentru a putea aduce Domnului o jertfă neprihănită. Fiecăreia 
din cele al căror nume sunt amintite aici Dumnezeu i-a dat calităţi, 
talente pe care să le folosească. Aveţi fiecare nevoie de o experienţă 
nouă şi vie în viaţa divină, pentru a face voia lui Dumnezeu. Oricâte 
experienţe vom fi avut în trecut, nu sunt suficiente pentru prezent şi 
nici nu ne vor întări să învingem dificultăţile de pe cărarea noastră. 
Trebuie să avem zilnic har nou şi tărie proaspătă pentru a fi biruitori. 

În orice privinţă, suntem rareori puşi în aceleaşi împrejurări 
de două ori. Avraam, Moise, Ilie, Daniel şi mulți alţii au fost toţi 
foarte greu încercaţi, dar nu în acelaşi fel. Fiecare îşi are propriile 
teste şi încercări în drama vieţii, dar rareori vin de două ori aceleaşi 
încercări. Fiecare are o experienţă proprie, aparte în caracterul şi 
circumstanţele ei, pentru a împlini o anumită lucrare. Dumnezeu are 
o lucrare, un scop în viaţa fiecăruia dintre noi. Fiecare fapt, oricât 
de mărunt, îşi are locul în experienţa vieţii noastre. Trebuie să avem 
lumina şi experienţa continuă care vin de la Dumnezeu. Cu toţii 
avem nevoie de acestea, iar Dumnezeu este mai mult decât dornic 
să le avem, dacă vrem să le primim. El 

nu a închis ferestrele Cerului la rugăciunile voastre, dar voi v-aţi 
simţit mulţumite să treceţi mai departe fără ajutorul divin de care 
aveţi atâta nevoie. 

Cât de puţin cunoaşteţi efectul pe care-l au faptele voastre asupra 
istoriei vieţii altora! V-aţi putea gândi că ceea ce faceţi sau spuneţi nu 
are consecinţe notabile, când, de fapt, cele mai importante rezultate 
pentru bine sau rău sunt consecinţele cuvintelor şi acţiunilor noastre. 
Cuvintele şi acţiunile considerate atât de mici şi neînsemnate sunt 
verigi în lanţul cel lung al evenimentelor vieţii omeneşti. Nu aţi 

simţit nevoia ca Dumnezeu să-Şi manifeste voinţa faţă de noi în 
toate actele vieţii noastre zilnice. La primii noştri părinţi, dorinţa 
unei singure satisfaceri a poftei a deschis uşa unui potop de păcat şi 
nenorocire asupra lumii. Nu vreţi voi, dragele mele surori, să puteţi 
simţi că fiecare pas pe care îl faceţi are o influenţă statornică şi de 
durată asupra propriilor voastre vieţi şi asupra caracterelor altora? 
Ah, atunci cât de mare este nevoia de comuniune cu Dumnezeu! 
Câtă nevoie avem de har divin pentru a ne călăuzi fiecare pas şi a ne 
arăta cum să ne desăvârşim caractere creştine! 

Creştinii vor avea de trecut prin scene şi încercări noi, pentru care 
experienţa din trecut nu poate fi o călăuză suficientă. Avem acum o 
nevoie mai mare de a învăţa de la Învățătorul divin decât am avut 
în oricare altă perioadă a vieţii noastre. Şi cu cât avem mai multă 
experienţă, cu atât venim mai aproape de lumina curată a Cerului 
şi vom observa ce trebuie transformat în noi înşine. Putem face cu 
toții o lucrare bună în binecuvântarea altora, dacă vom căuta sfat 
de la Dumnezeu şi vom merge mai departe în ascultare şi credinţă. 
Poteca celor drepţi este progresivă, din tărie în tărie, din har în har, 
din slavă în slavă. Luminarea divină va creşte din ce în ce mai mult, 
corespunzător mişcărilor noastre de înaintare, calificându-ne pentru 
a da piept cu răspunderile şi urgenţele dinaintea noastră. 

Când încercările vă apasă, când disperarea şi necredinţa neagră 
vă stăpânesc gândurile, când egoismul vă modelează acţiunile, nu 
vedeţi nevoia voastră de Dumnezeu şi de cunoaştere adâncă şi amă- 
nunţită a voinţei Sale. Nu cunoaşteţi voia lui Dumnezeu şi nici n-o 
veţi putea cunoaşte atâta vreme cât trăiţi pentru voi înşivă. Vă bizuiţi 
pe intenţiile şi hotărârile voastre bune, iar suma principală a vieţii 
se compune din hotărâri luate şi hotărâri călcate. Lucrul de care 
aveţi toate nevoie este acela de a muri faţă de eu, de a înceta să vă 
lipiţi de eu şi de a vă preda lui Dumnezeu. V-aş mângâia cu bucurie 
dacă aş putea. Cu bucurie aş preţui calităţile voastre, intenţiile şi 
faptele voastre bune; dar Dumnezeu nu a avut plăcerea să-mi arate 
aceste lucruri. El mi-a pus înainte ceea ce vă împiedică să câştigaţi 
caracterul nobil şi înălţat al sfinţeniei, de care aveţi nevoie pentru a 
nu pierde odihna cerească şi slava nemuritoare pe care El doreşte să 
le dobândiţi. Nu mai priviţi la voi însevă, priviţi la Isus. El este totul 
în toate. Meritele sângelui unui Răscumpărător răstignit şi înviat va 
reuşi să curăţească şi cel mai mic, şi cel mai mare păcat. Cu cre- 

dinţă neţărmurită, încredinţaţi lui Dumnezeu spre păstrare sufletele 
voastre ca unui Creator credincios. Nu fiţi neîncetat sub imperiul 
neîncrederii şi fricii că Dumnezeu vă va părăsi. El nu vă va părăsi 
niciodată, decât dacă vă îndepărtați voi de El. Hristos va intra şi va 
locui cu voi dacă Îi veţi deschide uşa inimii voastre. Între voi, Tatăl 
şi Fiul poate fi o armonie perfectă dacă veţi muri faţă de eu şi veţi 
trăi pentru Dumnezeu. 

Cât de puţini sunt conştienţi că au idoli scumpi, că au îndrăgit 
păcate! Dumnezeu vede aceste păcate, faţă de care voi puteţi fi oarbe, 
şi lucrează cu cuțitul Său de curăţat pentru a tăia adânc şi a îndepărta 
de la voi aceste păcate îndrăgite. Toate vreţi să vă alegeţi singure 
procesul de curăţire. Cât de greu vă este să vă supuneţi răstignirii 
eului; dar când lucrarea este încredinţată în întregime lui Dumnezeu, 
Lui, care cunoaşte slăbiciunea şi păcătoşenia noastră, El alege calea 
cea mai bună pentru a obţine rezultatele dorite. Enoh a umblat cu 
Dumnezeu în conflict neîncetat şi credinţă simplă. Puteţi toate face la 
fel. Puteţi fi convertite şi preschimbate total şi să fiţi cu adevărat co- 
pilele lui Dumnezeu, nu numai bucurându-vă de cunoaşterea voinţei 
Sale, ci, prin exemplul vostru, călăuzindu-i pe alţii pe aceeaşi potecă 
a consacrării şi supunerii umile. Adevărata evlavie este transmisibilă 
şi comunicativă. Psalmistul spune: „Nu am ascuns dreptatea Ta în 
inima mea; am vestit credincioşia şi mântuirea Ta şi n-am ascuns 
bunătatea Ta şi adevărul Tău de adunarea cea mare.“ 

Oriunde există iubirea lui Dumnezeu, există întotdeauna o do- 
rinţă de a o exprima. 

Fie ca Dumnezeu să vă ajute pe toate să faceţi eforturi hotărâte 
pentru a câştiga viaţa veşnică şi a-i conduce şi pe alţii pe cărarea 
sfinţeniei. 

Dragă frate P., aş vrea să te avertizez încă o dată să te străduieşti 
pentru a câştiga împărăţia. Ţi s-a dat avertizare după avertizare, la 
care nu ai luat aminte. Dar, ah, dacă măcar acum te-ai pocăi de calea 
greşită din trecut şi te-ai întoarce la Domnul, s-ar putea să nu fie 
prea târziu pentru îndreptarea relelor. Toate puterile minţii tale au 
fost devotate câştigării de bani. Te-ai închinat banilor. Ei au fost 
dumnezeul tău. Nuiaua lui Dumnezeu stă deasupra ta. Judecăţile Lui 
te pot surprinde în orice moment şi te-ai putea cobor? nepregătit în 
mormânt, cu veşmintele pătate şi murdărite de stricăciunile lumii. 
Cum este raportul tău din Cer? Fiecare dolar pe care l-ai acumulat a 
fost asemenea unei verigi în plus în lanţul care te leagă de această 
biată lume. Pasiunea ta de a câştiga bani s-a întărit continuu. Povara 
gândurilor tale a fost cum să obţii mai multe mijloace materiale. 
Ai avut o experienţă înfricoşătoare, care ar trebui să constituie un 
avertisment pentru toţi cei ce îngăduie ca iubirea de lume să pună 
stăpânire pe sufletele lor. Ai devenit rob al lui Mamona. Ce vei spune 
când Stăpânul îţi va cere să dai socoteală de isprăvnicia ta? Ai lăsat 
ca dragostea de a căpăta bani să devină pasiunea stăpânitoare a vieţii 
tale. Eşti tot atât de îmbătat de dragostea de bani cum este beţivul 
de alcoolul lui. 

Isus S-a rugat ca pomul neroditor să mai fie cruțat puţin; şi eu 
te mai rog o dată să nu faci doar o încercare anemică, ci un efort 
serios, pentru împărăție. Salvează-te din capcana lui Satana înainte 
ca acest cuvânt să fie rostit în Cer despre tine: „S-a unit cu idolii, 
lăsaţi-l în pace.“ Toţi iubitorii de bani, ca tine, vor striga într-o zi cu 
amarnică durere: „O, amăgire a bogățiilor! Mi-am vândut sufletul 
pentru bani.“ Singura ta speranţă este de a nu face mişcări anemice, 
ci o completă întoarcere. Cheamă cu hotărâre în ajutorul tău puterea 
voinţei, pe care ai exercitat-o atât de mult timp în direcţie greşită, şi 
lucrează acum în sensul opus. Aceasta este singura cale pe care o ai 
ca să birui lăcomia. 

Dumnezeu a deschis căi prin care lăcomia poate fi biruită; fă- 
când acte de binefacere. Prin viaţa ta, tu spui că preţuieşti comorile 
lumii mai mult decât bogăţiile nepieritoare. Spui practic: „Adio Cer; 
adio viaţă veşnică; am ales această lume.“ Vinzi mărgăritarul de 
preţ pentru câştigul de moment. În timp ce eşti astfel mustrat de 
Dumnezeu, în timp ce în providenţa Sa te-a adus deja, ca să spunem 
aşa, cu picioarele în râul întunecat, vei mai cultiva înclinațiile iubirii 
de bani? Ca un ultim act al vieţii tale rău trăite, te vei întinde să 
pui mâna pe ceea ce i se cuvine pe drept altuia? Te vei convinge 
singur să crezi că faci dreptate fratelui tău? Vei mai adăuga o faptă 
de viclenie şi înşelăciune celor deja scrise împotriva ta în rapoartele 
de sus? Va cădea lovitura pedepsei judecății lui Dumnezeu asupra ta 
şi vei fi chemat fără avertizare să traversezi apele întunecate? 

Adesea Mântuitorul nostru a mustrat, cu hotărâre păcatul lăco- 
miei. „Apoi le-a zis: «Vedeţi şi păziţi-vă de orice fel de lăcomie de 
bani; căci viaţa cuiva nu stă în belşugul avuţiei lui.» Şi le-a spus 
pilda aceasta: «Pământul unui om bogat rodise mult. Şi el se gândea 
în sine şi zicea: „Ce voi face? Fiindcă nu mai am loc unde să-mi 
strâng roadele. Iată“, a zis el, „ce voi face: îmi voi strica hambarele 
şi voi zidi altele mai mari; acolo voi strânge toate roadele şi toate 
bunurile mele; şi voi zice sufletului meu: Suflete, ai multe bunătăţi 
strânse pentru mulţi ani; odihneşte-te, mănâncă, bea şi veseleşte-te!“ 
Dar Dumnezeu i-a zis: „Nebunule! Chiar în noaptea aceasta ţi se 
va cere înapoi sufletul; şi lucrurile pe care le-ai pregătit, ale cui vor 
fi?“ Tot aşa este şi cu cel care îşi adună comori pentru el şi nu se 
îmbogăţeşte faţă de Dumnezeu».“ 

Dumnezeu a făcut o lege pentru poporul Său, ca a zecea parte din 
venitul lor să fie al Lui. V-am dat, spune Dumnezeu, nouă zecimi, vă 
cer o zecime din toate veniturile. Bogatul a reţinut acea zecime de la 
Dumnezeu. Dacă nu ar fi făcut aceasta, dacă L-ar fi iubit cel mai mult 
pe Dumnezeu, în loc să se iubească şi să-şi slujească sieşi, nu ar fi 
acumulat bogății atât de mari încât să nu aibă unde să le depoziteze. 
Dacă şi-ar fi revărsat bunurile asupra fraţilor săi nevoiaşi, pentru a 
le satisface necesităţile, nu ar fi fost nevoie să strice hambarele şi 
să construiască altele mai mari. Dar el nesocotise principiile Legii 
lui Dumnezeu. Nu-L iubise pe Domnul cu toată inima lui şi pe 
aproapele său ca pe sine însuşi. Dacă şi-ar fi folosit bogăţia ca pe un 

dar mărinimos, pe care i l-a împrumutat Dumnezeu, cu care să facă 
bine, şi-ar fi strâns o comoară în Cer şi ar fi fost bogat în fapte bune. 

Lungimea şi folosinţa vieţii nu constau în cantitatea posesiunilor 
noastre pământeşti. Cei ce-şi folosesc averea pentru a face bine 
nu vor vedea nici o utilitate pentru acumulări masive în această 
lume; căci comoara care este folosită pentru înaintarea cauzei lui 
Dumnezeu şi care este oferită celor nevoiaşi în Numele lui Hristos 
este dată lui Hristos şi El o depune pentru noi în banca Cerului, în 
pungi care nu se învechesc. Cel ce face aceasta este bogat faţă de 
Dumnezeu, iar inima lui va fi acolo unde sunt puse în siguranţă şi 
bogăţiile sale. Cel ce foloseşte cu umilinţă ceea ce a fost dat pentru 
onoarea Dătătorului, dând fără plată ceea ce a primit fără plată, 
poate simţi pacea şi asigurarea în toate tranzacţiile sale că mâna lui 
Dumnezeu este deasupra lui spre bine şi că el însuşi va purta pecetea 
lui Dumnezeu, bucurându-se de zâmbetul Tatălui. 

Mulţi au compătimit soarta Israelului lui Dumnezeu pentru că 
au fost siliți să dăruiască sistematic, în afară de darurile generoase 
anuale. Un Dumnezeu atotînţelept a ştiut cel mai bine ce sistem 
al darurilor să fie conform providenţei Sale şi a dat poporului Său 
indicaţii în privinţa acestuia. S-a dovedit întotdeauna că nouă zecimi 
au fost mai valoroase pentru ei decât zece zecimi. Cei care s-au 
gândit să-şi sporească veniturile, reţinând ceea ce trebuia dat lui 
Dumnezeu sau aducându-l o jertfă inferioară — animale şchioape, 
oarbe sau bolnave -, au suferit cu siguranţă pierderi. 

Providența, deşi nevăzută, este mereu la lucru în afacerile oa- 
menilor. Mâna lui Dumnezeu poate prospera sau reţine; şi adesea 
opreşte pe unul, în timp ce se pare că îi oferă prosperitate altuia. 
Toate acestea sunt pentru a-i pune la probă pe oameni, a-i cunoaşte 
şi pentru a descoperi inima. El lasă pe un frate cuprins de nenorocire, 
în timp ce pe alţii îi lasă să prospere, ca să vadă dacă aceia pe care îi 
favorizează au teama de El înaintea ochilor şi îşi vor împlini datoria 
prescrisă în Cuvântul Său, de a-şi iubi aproapele cum se iubesc pe ei 
înşişi şi de a-şi ajuta fratele mai sărac din dragostea de a face bine. 
Dumnezeu a intenţionat ca actele de generozitate şi bunăvoință să 
păstreze inimile copiilor oamenilor delicate şi simţitoare şi să încu- 
rajeze în ei interesul şi afecțiunea reciprocă, imitându-L pe Stăpân, 
care a devenit sărac de dragul nostru, pentru ca noi, prin sărăcia Sa, 

să putem fi îmbogăţiţi. Legea zecimii s-a întemeiat pe un principiu 
solid şi intenţia a fost ca aceasta să fie o binecuvântare pentru om. 

Sistemul darurilor a fost rânduit pentru a preveni acel mare rău, 
lăcomia. Hristos a văzut că în desfăşurarea afacerilor iubirea de 
bogății avea să fie cauza cea mai mare a dezrădăcinării din inimă 
a adevăratei evlavii. A văzut că iubirea de bani avea să provoace 
îngheţul adânc şi solid în sufletele oamenilor, oprind curgerea impul- 
surilor generoase şi adormind simţurile lor la nevoile celor suferinzi 
şi năpăstuiţi. „Luaţi aminte“, a fost avertismentul Său adesea repe- 
tat, „şi păziţi-vă de lăcomie“. „Nu puteţi sluji lui Dumnezeu şi lui 
Mamona.“ Avertizările frecvent repetate şi frapante ale Răscumpără- 
torului nostru sunt în contrast izbitor cu acţiunile celor ce mărturisesc 
că-l sunt urmaşi, care arată în vieţile lor o aşa de mare dorinţă de a fi 
bogaţi şi demonstrează că vorbele lui Hristos sunt pierdute pentru ei. 
Lăcomia este unul dintre cele mai obişnuite şi mai populare păcate 
ale ultimelor zile şi are o influenţă paralizantă asupra sufletului. 

Frate P., dorinţa de avere a fost ideea centrală a minţii tale. 
Această unică pasiune, a dobândirii de bani, a redus la tăcere orice 
considerent nobil şi înalt şi te-a făcut indiferent faţă de nevoile şi 
interesele altora. Te-ai făcut aproape la fel de insensibil ca o bucată 
de fier. 

Aurul şi argintul tău sunt infectate şi au devenit o cangrenă a 
sufletului. Dacă generozitatea ta ar fi crescut o dată cu bogăţiile 
tale, ai fi privit banii ca pe un mijloc prin care să poţi face bine. 
Răscumpărătorul nostru, care a cunoscut primejdia care-l ameninţa 
pe om în ce priveşte lăcomia, a prevăzut o apărare împotriva acestui 
cumplit rău. El a rânduit planul de mântuire în aşa fel, încât începe 
şi sfârşeşte în generozitate. Hristos S-a oferit pe Sine ca jertfă infi- 
nită. Acest lucru este în sine o acuzaţie la adresa lăcomiei şi înalţă 
generozitatea. 

Dăruirea constantă, cu abnegaţie, este remediul lui Dumnezeu 
pentru păcatele distrugătoare ale egoismului şi lăcomiei. Dumnezeu 
a rânduit dăruirea sistematică pentru a sprijini cauza Sa şi a uşura 
necesităţile celor suferinzi şi nevoiaşi. El a hotărât ca dăruirea să 
devină un obicei, pentru a putea contracara păcatul primejdios şi 
amăgitor al lăcomiei. Dăruirea constantă face ca lăcomia să moară 
de foame. După cum a stabilit Dumnezeu, dăruirea sistematică are 

menirea de a smulge comorile de la cei lacomi tot atât de repede pe 
cât sunt câştigate şi de a le consacra lui Dumnezeu, căruia Îi aparţin. 

Acest sistem este în aşa fel conceput, încât oamenii să poată da în 
fiecare zi ceva din câştigul lor şi să pună pentru Domnul lor o parte 
din profiturile fiecărei investiţii. Practicarea constantă a planului 
lui Dumnezeu de dăruire sistematică slăbeşte lăcomia şi întăreşte 
generozitatea. Dacă bogățiile cresc, oamenii, chiar şi aceia care 
mărturisesc că sunt evlavioşi, îşi lipesc inimile de ele; şi cu cât au mai 
mult, cu atât dau mai puţin la vistieria Domnului. Astfel, bogăţiile îi 
fac pe oameni egoişti şi strângerea de comori hrăneşte lăcomia; iar 
aceste rele se întăresc prin practicare. Dumnezeu cunoaşte primejdia 
în care ne aflăm şi ne-a îngrădit cu mijloace pentru a evita ruinarea 
noastră. El pretinde exercitarea constantă a generozităţii, pentru ca 
puterea obişnuinţei de a face fapte bune să poată zdrobi puterea 
obiceiului care acţionează în direcţia opusă. 

Dumnezeu cere o alocare săptămânală a mijloacelor materiale 
pentru scopuri de binefacere, pentru ca, prin exercitarea frecventă a 
acestei calităţi bune, inima să poată fi păstrată deschisă, asemenea 
unui şuvoi, şi să nu fie lăsată să se închidă. Prin exerciţiu, gene- 
rozitatea creşte şi se întăreşte în mod constant, până când devine 
un principiu şi domneşte în suflet. Este extrem de periculos pentru 
spiritualitate să lăsăm egoismului şi lăcomiei chiar şi locul cel mai 
restrâns în inimă. 

Cuvântul lui Dumnezeu are mult de spus în ce priveşte jertfirea. 
Bogăţiile sunt de la Domnul şi Îi aparţin. „Şi bogăţiile, şi cinstea vin 
de la Tine.“ „Al Meu este argintul şi aurul, zice Domnul oştirilor.“ 
„Toate vitele pădurilor sunt ale Mele şi cirezile de pe miile de coline.“ 
„Al Domnului este pământul şi tot ce este pe el; lumea şi tot ce 
locuieşte în ea.“ Domnul, Dumnezeul tău este Acela care îţi dă 
putere să aduni averi. 

Bogăţiile sunt în sine trecătoare şi nesatisfăcătoare. Suntem 
avertizaţi să nu ne încredem în bogăţiile nesigure. „Bogăția îşi face 
aripi, ŞI ca vulturul îşi ia zborul spre ceruri.“ „Nu vă strângeţi comori 
pe pământ, unde molia şi rugina le strică şi unde le mănâncă moliile 
şi rugina şi unde la sapă şi le fură hoţii.“ 

Bogăţiile nu aduc nici o uşurare în nenorocirea cea mai mare a 
omului. „Bogăţiile nu sunt de folos în ziua mâniei.“ „Nici argintul, 
nici aurul lor nu va putea să-i izbăvească în ziua mâniei Domnu- 

lui.“ „Supărarea să nu te împingă la batjocură şi mărimea preţului 
răscumpărării să nu te ducă în rătăcire.“* Această avertizare, fratele 
meu, este potrivită în cazul tău. 

Ce pregătire ai făcut, frate P., pentru viaţa veşnică? Ai tu o 
temelie solidă împotriva timpurilor care vor veni, care îţi va asigura 
bucurii veşnice? O, fie ca Dumnezeu să te trezească! Dragul meu 
frate, fie ca acum, chiar acum să începi să lucrezi cu seriozitate 
pentru a aduce ceva din câştigul şi bogăţiile tale în vistieria lui 
Dumnezeu. Nici un dolar din acestea nu este al tău. Totul este al 
lui Dumnezeu, iar tu ai pretins că îţi aparţine ceea ce Dumnezeu 
ţi-a împrumutat ca să consacri faptelor bune. Timpul tău este foarte 
scurt. Lucrează cu toată puterea ta. Prin pocăință, ai putea avea acum 
parte de iertare. Trebuie să slăbeşti strânsoarea pe care o ai asupra 
bunurilor lumești şi să-ţi legi afecțiunea de Dumnezeu. Trebuie să 
fii un om convertit. Zdrobeşte-ţi sufletul înaintea lui Dumnezeu. Nu 
fi mulţumit să pieri pentru totdeauna, ci fă un efort pentru mântuire 
înainte de a fi veşnic prea târziu. 

Nu este prea târziu ca relele să fie îndreptate. Arată-ţi pocăinţa 
pentru relele tale din trecut, răscumpărând vremea. Unde ai nedrep- 
tăţit pe cineva, fă reparaţii după cum te îndrumă cugetul. Aceasta 
este singura ta speranţă că vei căpăta iubirea iertătoare a lui Dumne- 
zeu. Va fi ca şi când ţi-ai scoate ochiul drept sau când ţi-ai tăia mâna 
dreaptă; dar nu există altă cale pentru tine. Ai făcut în mod repetat 
eforturi, dar ai eşuat pentru că ai iubit banii, din care o parte nu au 
fost câştigaţi în mod cinstit. Nu ai vrut să răscumperi trecutul prin 
reparaţii. Când vei începe să faci aceasta, va exista nădejde pentru 
tine. Dacă în puţinele zile ce ţi-au rămas de trăit alegi să continui ca 
înainte, cazul tău va fi lipsit de speranţă; vei pierde ambele lumi; vei 
vedea sfinţii lui Dumnezeu slăviţi în oraşul ceresc şi pe tine aruncat 
afară; nu vei avea deloc parte de acea viaţă prețioasă care a fost 
cumpărată pentru tine cu un cost infinit, dar pe care ai preţuit-o atât 
de puţin, încât s-o vinzi pentru bogății pământeşti. 

Acum ţi-a mai rămas puţin timp. Vei lucra? Te vei pocăi? Sau 
vei muri cu totul nepregătit, închinându-te banilor, fălindu-te cu 
bogăţiile tale şi uitând de Dumnezeu şi de Cer? Lupta anemică şi 
eforturile firave nu-ţi vor stinge afecțiunea faţă de lume. Isus te 
va ajuta. El va fi lângă tine în fiecare efort serios pe care îl faci şi 
îţi va binecuvânta străduinţele. Trebuie să depui eforturi hotărâte 

sau vei fi pierdut. Te avertizez să nu amâni nici un moment, ci să 
începi chiar acum. Ai dezonorat multă vreme numele de creştin prin 
lăcomia şi comportamentul tău meschin. ÎI poţi onora acum lucrând 
în direcţia opusă şi făcând în aşa fel, încât toţi să vadă că în Cuvântul 
lui Dumnezeu există puterea de a schimba firea omenească. Poţi, în 
puterea lui Dumnezeu, să-ţi salvezi sufletul dacă vrei. 

Ai de făcut o lucrare de care ar trebui să te apuci de îndată. Satana 
va sta în coasta ta, cum a stat şi lângă Hristos în pustia ispitei, pentru 
a te birui cu raționamente, pentru a-ţi strica judecata şi a-ţi paraliza 
simţământul dreptății şi corectitudinii. Dacă faci dreptate într-o 
situaţie, nu trebuie să aştepţi ca Satana să-ţi copleşească impulsurile 
bune prin raţionamentele lui. Ai fost atât de mult timp stăpânit de 
egoism şi lăcomie, încât nu te poţi încrede în tine însuţi. Nu vreau să 
pierzi Cerul. Mi-au fost arătate faptele egoiste ale vieţii tale, urzelile 
şi maşinaţiunile tale tainice, tranzacţiile şi avantajele prin care ai 
profitat de fraţii şi semenii tăi. Dumnezeu are notată în carte fiecare 
împrejurare. Te vei ruga Lui să-ţi lumineze mintea pentru a vedea 
cât de departe ai ajuns şi apoi te vei pocăi şi vei răscumpăra trecutul? 

Frate P., Dumnezeu să te ajute înainte să fie prea târziu. 


Sârguinţa în slujire 


Mi-a fost arătat că este periculos ca tinerii noştri predicatori să 
intre în câmp şi să se angajeze în lucrarea de propovăduire a adevă- 
rului când nu sunt pregătiţi pentru sfânta lucrare a lui Dumnezeu. Nu 
au o percepţie corectă a sfinţeniei lucrării pentru acest timp. Ei simt 
o dorinţă de a fi legaţi de lucrare, dar nu reuşesc să poarte poverile 
ce stau direct în calea datoriei. Ei fac ceea ce nu-i costă decât puţină 
bătaie de cap şi deranj şi neglijează să-şi pună tot sufletul în lucrare. 

Unii sunt prea indolenţi pentru a-şi asigura succesul în viaţă în 
chestiuni de afaceri şi sunt deficitari în privinţa experienţei necesare 
care să-i facă nişte creştini buni în ocupaţii particulare; cu toate 
acestea, ei se simt competenţi pentru a se angaja în lucrarea care 
este, dintre toate celelalte, cea mai dificilă — aceea de a se ocupa cu 
mintea oamenilor şi de a încerca să întoarcă sufletele de la rătăcire 
la adevăr. Inima unora dintre aceşti predicatori nu este sfințită de 
către adevăr. Toţi aceştia nu sunt decât pietre de poticnire pentru 
păcătoşi şi se pun în calea adevăraţilor lucrători. Va fi nevoie de mai 
multă muncă îndârjită pentru a-i învăţa ideile corecte, pentru a nu 
vătăma cauza lui Dumnezeu, decât pentru a face propriu-zis lucrare. 
Dumnezeu nu poate fi slăvit sau lucrarea Sa dezvoltată de către 
lucrători neconsacraţi, care lasă cu totul de dorit în privinţa calităţilor 
necesare pentru a fi un slujitor al Evangheliei. Unii predicatori tineri 
care se angajează în lucrarea pentru alţii au ei înşişi nevoie să fie 
complet convertiți la adevărata religie a Bibliei. 

Mi-a fost arătat cazul fratelui R. din, care în multe privinţe este o 
oglindire a cazurilor altora. Mi s-a arătat că fratele R. nu reprezintă 
cu adevărat un câştig pentru cauza lui Dumnezeu şi nici nu poate 
fi vreodată dacă nu se schimbă total. În caracterul său, el are multe 
defecte pe care trebuie să le vadă înainte de a putea fi acceptat de 
către Dumnezeu ca lucrător în via Sa. Lucrarea lui Dumnezeu este 
sacră. Mai întâi, fratele R. nu a cunoscut acea preschimbare a inimii 
care transformă omul şi este numită convertire. Are o religie a minţii, 
dar are nevoie de lucrarea harului lui Dumnezeu asupra inimii pentru 

a fi transpusă în viaţă, înainte să-i îndrepte el însuşi în cunoştinţă de 
cauză pe alţii către Mielul lui Dumnezeu, care ridică păcatele lumii. 
Lucrarea pentru acest timp este în întregime prea solemnă şi prea 
importantă pentru a fi atinsă cu mâini necurate şi inimi întinate. 

Fratele R. are un fel de-a fi care este tare nefericit. Acesta îi 
aduce necazuri lui şi celor mai buni prieteni ai săi. Este din fire 
invidios, suspicios şi cicălitor. Cei care se află cel mai aproape de el 
vor simţi cel mai profund acest lucru. El are o mare iubire de sine şi 
un înalt respect faţă de propria-i persoană; şi dacă nu este privit într- 
un mod deosebit şi pus în centrul atenţiei, se simte ca şi când cineva 
ar fi de vină. Vina se găseşte la el. Îi place să-i fie mângâiat orgoliul. 
Este neîncrezător în motivațiile pe care le au alţii şi demonstrează 
în aceste sentimente o minte foarte îngustă şi egoistă. El gândeşte 
că vede multe lucruri de pus sub semnul întrebării, de criticat şi 
cenzurat în planul lucrării altora, când adevăratul rău este în propria 
sa inimă neconsacrată şi lipsită de umilinţă. În el, eul trebuie să 
moară; trebuie să înveţe de la Isus, care este blând şi smerit cu inima, 
sau nu va reuşi să-şi desăvârşească un caracter creştin şi să câştige 
Cerul în cele din urmă. 

Fratele R. a înregistrat un eşec total prin modul în care a căutat 
să-i înveţe adevărul pe alţii. Spiritul său nu este cuceritor. Eul este 
amestecat în toate eforturile lui. Este foarte preocupat de partea 
exterioară, în ce priveşte îmbrăcămintea, ca şi când aceasta îl va 
arăta ca fiind un slujitor al lui Hristos; însă a neglijat împodobirea 
interioară a sufletului. Nu a simţit necesitatea căutării unui carac- 
ter frumos, armonios, care să se asemene caracterului lui Hristos, 
Modelul corect. 

Blândeţea şi umilinţa ce au caracterizat viaţa lui Isus ar câştiga 
inimi şi i-ar da acces la suflete; dar când fratele R. vorbeşte în 
propriul său duh, oamenii văd atât de mult eul scos la iveală şi atât 
de puţin spiritul de umilinţă, încât inima lor nu este atinsă, ci se 
răcesc şi se împietresc prin propovăduirea lui, pentru că acesteia îi 
lipseşte ungerea divină. 

Spiritul de înălţare şi încredere sine al fratelui R. trebuie lăsat 
deoparte şi el trebuie să vadă că este păcătos şi că are continuu 
nevoie de harul şi puterea lui Dumnezeu pentru a-şi croi drum prin 
acest veac degenerat şi pentru a ajunge la suflete care au nevoie să 
fie mântuite. S-a înveşmântat în exterior cu demnitatea unui slujitor 

al Evangheliei, câtă vreme nu a simţit că este nevoie de o experienţă 
reală în taina evlaviei şi de o cunoaştere a voinţei divine pentru a 
avea succes în prezentarea adevărului. 

Fratele R. este prea rece şi lipsit de compasiune. El nu merge 
direct la inima omului prin simplitatea, gingăşia şi iubirea creştină 
care au caracterizat viaţa lui Hristos. În această privinţă, este esenţial 
ca fiecare om care lucrează pentru salvarea de suflete să imite mo- 
delul ce i-a fost dat prin viaţa lui Hristos. Dacă oamenii nu reuşesc 
să se educe pentru a fi lucrători în via Domnului, ar fi mai bine să 
ne lipsim de ei decât să-i păstrăm. Ar fi o politică proastă aceea de 
a sprijini cu mijloace din vistieria Domnului pe aceia care de fapt 
murdăresc şi vatămă lucrarea Sa şi care coboară în mod constant 
standardul creştinismului. 

Pentru ca un bărbat să devină un predicator de succes, este esen- 
tial ca acesta să aibă ceva mai mult decât o cunoaştere din cărți. 
Lucrătorul pentru suflete are nevoie de integritate, inteligenţă, sârgu- 
inţă, energie şi tact. Toate acestea sunt vitale pentru succesul unui 
slujitor al lui Hristos. Nici un om nu poate fi inferior cu aceste cali- 
tăţi, ci va avea o influenţă puternică. Dacă cel ce lucrează în cauza lui 
Dumnezeu nu poate câştiga încrederea celor pentru care lucrează, nu 
poate înfăptui decât puţin bine. Lucrătorul în via Domnului trebuie 
să găsească zilnic tărie de sus pentru a se împotrivi răului şi a-şi 
menţine corectitudinea în diferitele încercări ale vieţii; iar sufletul 
său trebuie adus în armonie cu Răscumpărătorul lui. El poate fi un 
împreună lucrător cu Isus, lucrând cum a lucrat EI, iubind cum a 
iubit El şi având, asemenea Lui, puterea morală de a trece probele 
de caracter cele mai grele. 

Fratele R. ar trebui să cultive simplitatea. Ar trebui să-şi pună 
deoparte falsa lui demnitate şi să lase Duhul lui Dumnezeu să intre 
şi să-i sfinţească, să-i înalțe, să-i purifice şi să-i înnobileze viaţa. 
Atunci va putea purta povara pentru suflete pe care un adevărat 
slujitor al Evangheliei trebuie s-o simtă când prezintă un mesaj de 
solemnă avertizare pentru cei aflaţi în primejdie, care trebuie să 
piară în întunericul lor dacă nu acceptă lumina adevărului. Această 
demnitate împrumutată de la Răscumpărătorul său va împodobi cu 
har divin, căci prin el este adus în strânsă unire cu Isus Hristos. 

Am fost purtată mai departe în viaţa fratelui R. şi apoi adusă 
înapoi pentru a vedea rezultatul lucrărilor lui, din vremea în care 

încerca să-i înveţe adevărul pe alţii. Am văzut că unii, puţini, ascultau 
şi, cu mintea, puteau fi convinşi; însă fratele R. nu cunoaşte din 
proprie experienţă, harul lui Dumnezeu şi puterea Sa mântuitoare, 
iar el nu poate transmite altora ceea ce el însuşi nu are. Nu are 
experienţa unui om cu adevărat convertit. Atunci, cum să-l poată 
face Dumnezeu o binecuvântare pentru cei păcătoşi? În timp ce 
încearcă să-i călăuzească pe cei orbi, el însuşi este orb. 

Mi-a fost arătat că lucrarea lui a stricat câmpuri bune pentru alţii. 
Unii bărbaţi, care erau cu adevărat consacraţi lui Dumnezeu şi care 
au simţit povara lucrării, ar fi putut face ceva bun şi ar fi adus suflete 
la adevăr în locuri în care el a făcut încercări neîncununate de succes; 
dar, după lucrarea lui superficială, ocazia de aur s-a spulberat. Minţile 
care ar fi putut fi convinse şi inimile care ar fi putut fi înmuiate s-au 
întărit şi umplut de prejudecată în urma eforturilor lui. 

M-am uitat să văd ce suflete de valoare se prindeau de adevăr ca 
urmare a lucrărilor sale. Am privit cu atenţie ca să observ purtarea de 
grijă pe care o avusese faţă de suflete, pentru a le întări şi încuraja, o 
lucrare care ar trebui să însoţească întotdeauna lucrarea prin cuvânt. 
N-am putut să văd măcar unul care să nu se fi aflat într-o situaţie cu 
mult mai bună dacă n-ar fi primit primele dovezi ale adevărului din 
partea lui. Îi este imposibil unui curs de apă să se ridice mai sus de 
locul din care izvorăşte. Omul care duce celor păcătoşi adevărul se 
află într-o poziţie de înfricoşătoare influenţă. Ori va converti suflete 
la Hristos, ori eforturile lui le va întoarce într-o direcţie greşită. 

Mi-a fost arătat că fratele R. este un om indolent. Îi plac nespus 
de mult plăcerea şi tihna lui. El nu îndrăgeşte munca fizică şi nici 
străduinţa hotărâtă a minții în studiul Cuvântului. Vrea să abordeze 
lucrurile cu lenevie. Se duce într-un loc şi încearcă să introducă 
acolo adevărul, când inima lui nu este în ceea ce face. Nu simte 
deloc greutatea lucrării sau o povară reală pentru suflete. El nu are 
la inimă dragostea de suflete. Permite înclinațiilor lui să-l deturneze 
de la lucrarea sa, se lasă stăpânit de sentimente şi părăseşte lucrarea 
şi se duce înapoi la familia lui. Nu are o experienţă în tăgăduirea 
de sine, în jertfirea comodităţii şi înclinațiilor sale. El lucrează prea 
mult cu gândul la salariu. Nu se dedică îndeaproape lucrării, ci 
abia dacă o atinge ici-colo fără perseverenţă sau tragere de inimă 
şi nu dobândeşte succes în vreun lucru. Dumnezeu Se încruntă la 

vederea tuturor acestor aşa-zişi lucrători. Ei sunt necredincioşi în 
orice. Conştiinţele lor nu sunt sensibile şi treze. 

A introduce adevărul în unele locuri şi apoi a-ţi lipsi curajul, 
energia şi tactul de a duce totul la bun sfârşit este o mare greşeală; 
căci lucrarea este lăsată fără să fie depus acel efort serios şi perseve- 
rent, care este esenţial în aceste locuri. Dacă lucrurile se înrăutăţesc, 
dacă se ridică împotrivirea, el se retrage cu laşitate în loc să alerge 
la Dumnezeu cu post, rugăciune şi plâns şi să se prindă prin credinţă 
de Izvorul de lumină şi putere, până când norii se risipesc şi întune- 
ricul dispare. Credinţa se întăreşte venind în conflict cu îndoielile şi 
influenţele împotrivitoare. Experienţa câştigată în aceste încercări 
este mai valoroasă decât cele mai costisitoare bijuterii. 

Rezultatul lucrărilor tale, frate R., ar trebui să te ruşineze. Dum- 
nezeu nu le poate primi. Ar fi mai bine pentru cauza lui Dumnezeu 
dacă ai înceta să predici şi ai lua în primire o lucrare care presupune 
o răspundere mai mică. Ar fi mai bine pentru tine să mergi să lucrezi 
cu mâinile. Smereşte-ţi inima înaintea lui Dumnezeu; fii credincios 
în lucrurile vremelnice; iar când vei arăta că eşti credincios în respon- 
sabilităţile mai mărunte, s-ar putea ca Dumnezeu să-ţi încredinţeze 
poziţii de răspundere mai înalte. „Cine este credincios în cele mai 
mici lucruri, este credincios şi în cele mari; şi cine este nedrept în 
cele mai mici lucruri, este nedrept şi în cele mari.“ Ai nevoie de o 
experienţă mai adâncă în lucrurile religioase. Te sfătuiesc să mergi la 
lucru cu mâinile tale şi să te rogi lui Dumnezeu cu seriozitate pentru 
o experienţă personală. Prinde-te de Isus şi niciodată, niciodată să 
nu cutezi să-ţi asumi răspunderile unui slujitor al Evangheliei până 
nu eşti un om convertit şi nu ai un spirit blând şi paşnic. Trebuie să 
te ţii departe de lucrarea lui Dumnezeu până când vei fi înzestrat cu 
putere de sus. Nici un om nu poate avea succes în salvarea de suflete 
dacă Hristos nu Se alătură eforturilor sale şi eul nu este îndepărtat. 

Un slujitor al lui Hristos trebuie să fie bine pregătit pentru orice 
faptă bună. Tu ai avut un eşec jalnic. Trebuie să dai pe faţă în familia 
ta acea consideraţie plină de bunătate, tandreţe, iubire, blândeţe, 
răbdare nobilă şi politeţe adevărată, aşa cum se cuvine din partea 
capului familiei, aceasta înainte să poţi avea succes în câştigarea de 
suflete la Hristos. Dacă nu ai înţelepciune să conduci numărul mic 
de persoane cu care eşti în strânsă legătură, cum o să ai succes în 
conducerea unui grup mai mare, care nu au vreun interes deosebit 

faţă de tine. Soţia ta trebuie să fie cu adevărat şi pe deplin convertită 
la Dumnezeu. Nici unul din voi nu vă aflaţi în situaţia de a reprezenta 
în mod corect credinţa noastră. Aveţi amândoi nevoie de o convertire 
deplină. 

Retragerea din lucrarea lui Dumnezeu este în prezent cea mai 
bună pentru tine. Frate R., nu ai nici perseverenţă, nici coloană 
vertebrală morală. Eşti deficient într-o foarte mare măsură în privinţa 
acelor trăsături de caracter care sunt necesare pentru lucrarea lui 
Dumnezeu în acest timp. Nu ai primit acea educaţie în viaţa practică, 
educaţie care îţi este necesară pentru a avea succes ca slujitor util 
al lui Hristos. Educaţia ta a fost deficitară în multe privinţe. Părinţii 
tăi nu ţi-au citit caracterul şi nici nu te-au educat pentru a-i birui 
defectele, pentru ca până la sfârşit să dezvolţi un caracter simetric şi 
să ai hotărâre, tăgăduire de sine, autocontrol, umilinţă şi tărie morală. 
Cunoşti prea puţin despre viaţa practică sau despre perseverenţa în 
situaţii dificile. Ai o dorinţă puternică de a combate ideile altuia şi 
de a ţi le impune pe ale tale. Acesta este rezultatul sentimentelor de 
suficienţă şi al urmării propriilor tale înclinații în tinereţe. 

Nu te vezi pe tine însuţi şi greşelile tale. Nu eşti dispus să fii 
unul care învaţă, ci ai o mare dorinţă să înveţi tu pe alţii. Îţi formezi 
opinii personale şi strângi în braţe ideile tale aparte cu o stăruinţă 
care este obositoare. Eşti dornic să-ţi impui punctele de vedere, 
iar în ochii tăi ideile proprii sunt de mai mare importanţă decât 
judecata experimentată a unor bărbaţi de valoare morală, care au fost 
încercaţi în această cauză. Te-ai amăgit la gândul că ai calităţi care 
vor fi preţuite şi vor face din tine un om valoros; dar aceste calităţi 
nu au fost puse la probă şi dovedite. Ai o educaţie unilaterală. Nu ai 
vreo înclinaţie sau dragoste de îndatoririle casnice ale vieţii de zi cu 
zi. Numai indolenţa ta ar fi de ajuns pentru a te descalifica pentru 
lucrarea de slujire, chiar dacă n-ar mai exista şi alte motive pentru 
care nu ar trebui să te angajezi în aceasta. Cauza nu are atât nevoie 
de predicatori, cât de lucrători. Din toate vocaţiile vieţii, nu există 
nici una care să pretindă asemenea lucrători hotărâți, credincioşi, 
perseverenţi şi devotați cum este cauza lui Dumnezeu în aceste 
ultime zile. 

Dezideratul de a obţine viaţa veşnică este deasupra oricărui alt 
considerent. Dumnezeu nu vrea să aibă oameni leneşi în lucrarea Sa. 
Lucrarea de a avertiza păcătoşii să fugă de mânia viitoare pretinde 

bărbaţi hotărâți, care simt povara pentru suflete şi care nu vor fi gata 
să se folosească de orice scuză pentru a evita poverile sau pentru a 
părăsi lucrarea. Micile descuraţări, cum ar fi vremea neplăcută sau 
suferinţe imaginare, par să fie suficiente pentru ca fratele R. să se 
scuze că nu face efort. Va căuta chiar să stârnească mila; şi când se 
găsesc îndatoriri de care el nu se simte atras să le împlinească, când 
lenevia lui protestează pentru îngăduinţă, se scuză frecvent că este 
bolnav, când nu există nici un motiv pentru a fi bolnav, afară doar 
de faptul că prin obiceiuri ale indolenţei şi prin îngăduinţa poftei 
întregul său organism a devenit congestionat prin inactivitate. Va 
putea avea o bună sănătate dacă va păzi cu stricteţe legile vieţii şi 
sănătăţii şi va împlini lumina reformei sănătăţii în toate obiceiurile 
lui. 

Fratele R. nu este omul potrivit pentru lucrarea acestor ultime 
zile, în afară de cazul în care se schimbă total. Pe predicatorii care 
sunt prea leneşi să se angajeze în muncă fizică Dumnezeu nu-i 
cheamă să ducă lumii ultima solie de avertizare. El doreşte lucrători 
în cauza Sa. Lucrătorii adevăraţi, hotărâți, cu dăruire de sine vor 
reuşi ceva. 

Frate R., faptul că i-ai învăţat adevărul pe alţii a fost în întregime 
o greşeală. Dacă Dumnezeu cheamă un om, El nu face o atât de 
mare şi grosolană greşeală încât să-l ia pe unul cu o experienţă atât 
de mică în viaţa practică şi în lucrurile spirituale aşa cum ai avut tu. 
Ai talentul de a vorbi, nimic de spus aici, dar cauza lui Dumnezeu 
pretinde bărbaţi devotați şi energici. Poţi cultiva aceste trăsături; 
le poţi dobândi, dacă doreşti. Cultivând cu perseverenţă trăsăturile 
contrare celor din a căror cauză eşuezi acum, vei putea învăţa să 
depăşeşti acele deficienţe din caracterul tău, care au crescut din 
tinereţea ta. A ieşi şi a vorbi când şi când oamenilor nu înseamnă a 
lucra pentru Dumnezeu. În acest lucru nu este propriu-zis o lucrare. 

Cei care trudesc pentru Dumnezeu abia au început lucrarea după 
ce au ţinut un discurs de la amvon. După aceasta vine adevărata 
muncă, vizitarea din casă în casă, conversaţia cu membrii familiilor, 
rugăciunile împreună cu ei şi apropierea de aceia cărora vrem să le 
facem bine. Nu-i va scădea din demnitate unui slujitor al lui Hristos 
să fie treaz ca să vadă şi să-şi dea seama de poverile vremelnice şi 
grijile familiilor pe care le vizitează şi să fie de folos, căutând să-i 
despovăreze acolo unde poate, angajându-se în muncă fizică. În acest 

fel, el poate avea o putere a influenței, de a dezarma împotrivirea şi 
demola prejudecata, pe care nu ar putea-o avea, chiar dacă în orice 
altă privință ar fi un slujbaş al lui Hristos cu maximă eficiență. 

Tinerii noştri predicatori nu au povara scrisului, pe care o au cei 
mai vârstnici şi mai experimentați. Ei nu au o multitudine de res- 
ponsabilități care forțează peste măsură mintea şi apasă greu asupra 
omului. Însă tocmai aceste poveri ale grijilor desăvârşesc experiența 
creştină, dau putere morală şi fac din cei angajați în lucrarea lui 
Dumnezeu bărbaţi eficienţi. Evitarea poverilor şi a răspunderilor 
neplăcute nu va face niciodată bărbaţi puternici din predicatorii noş- 
tri, pe care să se poate conta într-o criză religioasă. Mulţi dintre 
predicatorii noştri tineri sunt la fel de slabi în lucrarea lui Dumnezeu 
ca nişte nou-născuţi. Şi unii care au fost angajaţi în lucrarea de pre- 
dicare a adevărului timp de ani de zile nu sunt totuşi nişte lucrători 
destoinici, cărora să nu trebuiască să le fie ruşine. Ei s-au întărit în 
experienţă, fiind provocaţi de influenţele împotrivitoare. S-au scuzat 
de la acest exerciţiu care ar întări muşchii morali, dând putere spiri- 
tuală. Tocmai aceasta este însă experienţa de care au nevoie pentru a 
ajunge la plinătatea staturii de bărbaţi în Hristos Isus. Ei nu câştigă 
deloc putere spirituală evitând îndatoririle şi responsabilităţile şi 
renunțând la indolenţă şi iubirea egoistă de tihnă şi plăcere. 

Fratelui R. nu-i lipseşte capacitatea de a-şi îmbrăca ideile în 
cuvinte, îi lipseşte însă spiritualitatea şi adevărata sfinţenie a inimii. 
El nu a băut, cu sete, din izvorul adevărului. Dacă s-ar fi folosit 
de momentele sale de aur pentru a studia Cuvântul lui Dumnezeu, 
acum ar fi putut fi un lucrător capabil; el este prea indolent pentru 
a-şi supune mintea la efort şi a descoperi el însuşi motivele nădejdii 
noastre. Este mulţumit să ia material pe care alte minţi şi alte tocuri 
s-au muncit să îl producă şi să folosească ideile lor care îi sunt puse 
de-a gata în mână, fără efort sau istovire a minţii, fără să cugete cu 
atenţie sau să mediteze cu rugăciune el însuşi. 

Fratelui R. nu-i este pe plac munca hotărâtă, fie că este studiul 
Scripturilor, fie că este muncă fizică. El preferă o cale mai uşoară şi 
cu toate acestea nu ştie nimic pe cale experimentală despre povara 
lucrării lui Dumnezeu. Îi este mai uşor să repete cugetările altora 
decât să înveţe el însuşi cu sârguinţă adevărul. Numai prin efort 
propriu, folosire asiduă a minţii şi devotament deplin în lucrare 
devin bărbaţii competenţi pentru slujire. 

Hristos spune: „Voi sunteți sarea pământului; dar dacă sarea 
îşi pierde gustul, prin ce îşi va căpăta iarăşi puterea de a săra?“ 
Gustul sării este harul divin. Toate eforturile făcute pentru înaintarea 
adevărului nu au decât o mică valoare dacă nu le însoţeşte Duhul lui 
Dumnezeu. Ai făcut din predarea adevărului o joacă de copii. 

Mintea ta a fost preocupată cu propria ta tihnă şi plăcere, 
urmându-ţi înclinația. Tu şi soţia ta nu aveţi un real simţământ 
al sfinţeniei lucrării lui Dumnezeu. Vă gândiţi amândoi mai mult la 
satisfacerea capriciilor voastre şi la desluşirea modului în care să 
vă împliniţi dorinţele ce ţin de tihnă şi plăcere decât la angajarea 
în îndatoririle aspre ale vieţii, mai cu seamă răspunderile legate de 
lucrarea de avertizare a lumii despre Judecata care vine. 

L-ai văzut pe fratele S. aplecat sub poveri şi istovit de muncă 
fizică; dar ai avut o iubire aşa de mare pentru tihna ta şi o asemenea 
dorinţă de a menţine propria-ţi importanţă, încât te-ai ţinut deoparte, 
scuzându-te de la angajarea în îndatoririle pe care cineva era obligat 
să le îndeplinească. Ai petrecut zile întregi în trândăvie fără să aduci 
binecuvântare cuiva; şi apoi conştiinţa ţi-a putut permite fără păreri 
de rău să vii cu justificarea timpului petrecut în cea mai bună parte 
în lenevie şi să primeşti plată din vistieria lui Dumnezeu. 

Prin calea ta, ai arătat că nu ai o înţelegere înaltă a lucrurilor 
sacre. L-ai jefuit pe Dumnezeu; şi ar trebui să înfăptuieşti acum 
lucrarea deplină a pocăinţei. Să nu încerci să-i înveţi pe alţii. Când 
vei fi convertit, atunci vei fi în stare să-i întăreşti pe fraţii tăi; dar 
Dumnezeu nu are nevoie în via Sa de bărbaţi cu genul de caracter 
pe care-l ai tu. Când vei şterge această marcă şi vei purta pecetea 
Celui Divin, atunci poţi lucra pentru cauza lui Dumnezeu. Ai de 
învăţat aproape totul şi numai un scurt timp de a învăţa aceste lecţii. 
Dumnezeu să te ajute să lucrezi cu seriozitate şi la obiect. Am scris 
mult mai mult despre principii generale, dar nu-mi pot face timp să 
ți le redau acum. 

Pe 3 ianuarie 1875 mi-a fost arătat că nici unul dintre noi nu-şi 
dă seama de primejdiile care ne aşteaptă la fiecare pas. Avem un 
vrăjmaş vigilent şi tot nu suntem treji şi serioşi în eforturile noastre 
de a ne împotrivi ispitelor lui Satana şi de a dejuca maşinaţiile sale. 

Dumnezeu a îngăduit ca reforma sănătăţii să strălucească asupra 
noastră în aceste ultime zile pentru ca, umblând în lumină, să scăpăm 
de multe primejdii la care vom fi expuşi. Ispitele lui Satana sunt mari 
asupra familiei omeneşti, pentru a-i face să-şi îngăduie pofta, să-şi 
satisfacă înclinațiile şi să ducă o viaţă de nebunie nepăsătoare. El 
prezintă plăcerea pentru o viaţă de distracţie personală şi în căutarea 
de a satisface instinctele animalice. Licenţiozitatea este răspândită 
într-o măsură alarmantă şi ruinează pe viaţă constituţiile fizice; şi 
nu numai aceasta, dar sunt sacrificate şi puterile morale. Îngăduinţe 
necumpătate reduc atât energia vitală a corpului, cât şi a minţii. 
Acestea îl plasează pe terenul vrăjmaşului pe cel care este biruit, 
acolo unde Satana poate ispiti, hărţui şi în cele din urmă controla 
voinţa după plac. 

Aceia care au fost biruiţi în punctul apetitului şi folosesc în mod 
neîngrădit tutunul îşi înjosesc puterile mintale şi morale, aservindu- 
le celor animalice. Iar când pofta pentru băuturile alcoolice este 
îngăduită, omul duce de bunăvoie la buze înghiţitura care aduce 
sub nivelul animalelor pe acela care a fost creat după chipul lui 
Dumnezeu. Rațiunea este paralizată, intelectul este amorţit, pasiunile 
animalice sunt trezite şi apoi urmează nelegiuiri de cel mai înjositor 
caracter. Dacă oamenii ar dori să devină cumpătaţi în toate lucrurile, 
dacă nu ar lua, nu ar gusta şi nu ar atinge băuturile alcoolice şi 
narcoticele, raţiunea ar lua în mâini frâiele conducerii şi ar controla 
poftele şi pasiunile animalice. În acest veac rapid, cu cât hrana 
este mai puţin aţâţătoare, cu atât este mai bine. Cumpătarea în toate 
lucrurile şi tăgăduirea fermă a poftei este singura cale către siguranţă. 

Satana vine la om, aşa cum a venit şi la Hristos, cu ispitele lui 
copleşitoare, pentru a-l face să-şi îngăduie pofta. El îşi cunoaşte bine 

puterea de a birui pe om în acest punct. I-a învins pe Adam şi pe 
Eva în Eden în privinţa apetitului, şi aceştia şi-au pierdut căminul 
fericit. Ce nenorocire şi nelegiuire au umplut lumea noastră ca o 
consecinţă a căderii lui Adam! Oraşe întregi au fost şterse de pe faţa 
pământului din pricina crimelor oribile şi a nelegiuirii revoltătoare 
care le-au făcut să fie o pată asupra universului. Îngăduinţa poftei a 
fost temelia tuturor păcatelor lor. Prin poftă, Satana a stăpânit mintea 
şi ființa. Mii de oameni care ar fi putut să trăiască au încredinţat prea 
devreme mormintelor epavele lor fizice, mintale şi morale. Ei au 
avut puteri bune, dar au jertfit totul pentru îngăduirea apetitului, care 
i-a adus în punctul de a da frâu liber poftei carnale. Lumea noastră 
este un imens spital. Obiceiurile vicioase sunt în creştere. 

Este neplăcut, dacă nu chiar primejdios, să rămâi într-un vagon de 
cale ferată sau într-o cameră aglomerată care nu este bine ventilată, în 
care atmosfera este saturată de proprietăţile alcoolului şi tutunului. 
Ocupanţii acesteia arată prin respiraţia şi emanaţiile corpului că 
organismul le este umplut de otrava alcoolului şi tutunului. Folosirea 
tutunului este un obicei care adesea afectează sistemul nervos într- 
un mod mai puternic decât folosirea alcoolului. El leagă victima în 
lanţuri mai puternice decât o face paharul de băutură ameţitoare; 
obiceiul este mai greu de biruit. Trupul şi mintea sunt în multe cazuri 
mai îmbătate prin folosirea tutunului decât prin aceea a băuturilor 
alcoolice; căci este o otravă insidioasă. 

Patima beţiei creşte pretutindeni, în ciuda eforturilor serioase 
care au fost depuse în ultimul an pentru a-i opri înaintarea. Mi s-a 
arătat că puterea enormă a alcoolismului nu va fi controlată de nici 
un fel de eforturi ca acelea făcute până acum. Lucrarea cumpătării 
trebuie să înceapă în familiile noastre, la mesele noastre. Mamele au 
o lucrare importantă de făcut, pentru a dărui lumii, printr-o disciplină 
şi o educaţie corectă, copii care vor fi capabili să ocupe aproape 
orice poziţie şi care pot de asemenea să onoreze şi să se bucure de 
îndatoririle casnice. 

Lucrarea mamei este foarte importantă şi sacră. Ea ar trebui să-şi 
înveţe copiii încă din leagăn să practice obiceiuri de tăgăduire şi 
stăpânire de sine. Dacă timpul ei este în cea mai mare parte ocupat cu 
nebuniile acestui veac degenerat, dacă îmbrăcămintea şi petrecerile 
îi ocupă timpul preţios, copiii ei nu vor primi acea educaţie esenţială 
pentru a-şi forma caractere corecte. Grija mamei creştine nu ar trebui 

să fie doar în ce priveşte exteriorul, ci şi pentru o constituţie fizică 
sănătoasă şi o bună moralitate a copiilor ei. 

Multe mame care deplâng patima beţiei existentă peste tot nu 
privesc suficient de adânc pentru a vedea cauza. Ele pregătesc zilnic 
o varietate de feluri de mâncare şi alimente foarte condimentate, 
care ispitesc apetitul şi încurajează supraalimentaţia. Mesele ameri- 
canilor noştri sunt în general pregătite pentru a forma beţivi. Pofta 
este principiul conducător pentru o categorie numeroasă. Oricine îşi 
va îngădui să mănânce prea des şi încă alimente care nu au însuşiri 
sănătoase îşi va slăbi puterea de a se împotrivi în alte privinţe tenta- 
(ulor poftei şi pasiunii în măsura în care şi-a întărit înclinațiile către 
obiceiuri incorecte de a mânca. Mamele ar trebui să fie marcate de 
obligaţia lor faţă de Dumnezeu şi faţă de lume de a oferi societăţii 
copii care să aibă caractere bine dezvoltate. Bărbaţii şi femeile care 
au principii solide când ajung la stadiul de a acţiona vor fi pregătiţi 
să rămână neîntinaţi în mijlocul murdăriilor morale ale acestui veac 
stricat. Este de datoria mamelor să se folosească de ocaziile de aur de 
a-şi educa în mod corect copiii pentru a fi folositori şi pentru datorie. 
Timpul lor aparţine copiilor lor într-un sens deosebit. Timpul preţios 
nu ar trebui consacrat lucrului inutil la îmbrăcămintea destinată eta- 
lării ostentative, ci petrecut instruind cu răbdare şi învăţându-şi cu 
grijă copiii despre necesitatea tăgăduirii de sine şi a autocontrolului. 

Mesele multor aşa-zise creştine sunt pregătite zilnic cu o varie- 
tate de feluri de mâncare ce irită stomacul şi produc o stare febrilă 
organismului. Mâncarea pe bază de carne constituie articolul ali- 
mentar principal pe mesele multor familii, până când sângele le este 
plin de umori canceroase şi scrofuloase. Corpurile lor sunt compuse 
din ceea ce mănâncă. Când vine însă boala şi suferinţa asupra lor, se 
consideră că este o năpastă a providenţei. 

O spunem din nou: alcoolismul începe la mesele noastre. Pofta 
este îngăduită, până când îngăduinţa în toate devine o a doua fire. 
Prin folosirea ceaiului şi a cafelei se formează pofta pentru tutun, 
iar acesta încurajează pofta pentru băuturi spirtoase. 

Mulţi părinţi, pentru a evita sarcina de a-şi educa răbdători copiii 
în obiceiuri ale tăgăduirii de sine şi de a-i învăţa cum să se folosească 
în mod corect de toate binecuvântările lui Dumnezeu, îi lasă să 
mănânce şi să bea când poftesc. Dacă nu sunt înfrânate cu hotărâre, 
apetitul şi îngăduinţa egoistă cresc o dată cu creşterea copiilor şi se 

întăresc pe măsură ce capătă puteri. Când încep viaţa pe cont propriu 
şi îşi ocupă locul în societate, aceşti copii sunt neputincioşi în faţa 
ispitei. Necurăţia morală şi nelegiuirea învederată abundă peste tot. 
Ispita de îngăduire a gustului şi de satisfacere a înclinaţiei nu a 
scăzut o dată cu trecerea anilor, iar tinerii sunt în general conduşi 
de impulsuri şi sunt robi ai poftei. În cel mâncăcios, cel devotat 
tutunului, în beţivan şi în cel mereu ameţit vedem rezultatele rele ale 
educaţiei defectuoase. 

Când auzim lamentările triste ale femeilor şi bărbaţilor creştini 
în privinţa relelor îngrozitoare ale alcoolismului, se nasc imediat în 
minte întrebările: Cine i-a educat pe tineri şi le-a dat forma de carac- 
ter pe care o au? Cine a nutrit în ei poftele pe care le-au dobândit? 
Cine a neglijat cea mai solemnă responsabilitate, aceea de a modela 
mintea şi de a le forma caracterul pentru ceva folositor în această 
viaţă şi pentru compania îngerilor în cea viitoare? O categorie nume- 
roasă de făpturi omeneşti pe care le întâlnim pretutindeni reprezintă 
un blestem viu pentru lume. Ei nu trăiesc pentru un alt scop în afară 
de acela de a-şi îngădui pofta şi pasiunea şi de a-şi strica şi sufletul, 
şi trupul prin obiceiuri desfrânate. Aceasta este o mustrare îngro- 
zitoare la adresa mamelor care sunt tributare modei, care au trăit 
pentru îmbrăcăminte şi etalare, care au neglijat să-şi înfrumuseţeze 
propria minte şi să-şi formeze caracterul după Modelul divin şi care 
au neglijat totodată încrederea sacră ce le-a fost acordată, de a-şi 
creşte copiii în învăţătura şi mustrarea Domnului. 

Am văzut că Satana, prin ispitele lui, instituie mode mereu schim- 
bătoare, petreceri şi distracţii atractive, la care mamele pot fi aduse 
să-şi consacre unor chestiuni uşuratice timpul de probă dat de Dum- 
nezeu, astfel încât să nu aibă decât puţine ocazii de a-şi educa şi 
pregăti cum se cuvine copiii. 

Tinerilor noştri le lipsesc mamele care să-i înveţe chiar din leagăn 
să-şi stăpânească pasiunea, să-şi tăgăduiască pofta şi să-şi biruie 
egoismul. Au nevoie de învăţătură peste învăţătură, poruncă peste 
poruncă; puţin aici, puţin acolo. 

Evreilor li s-au dat instrucţiuni privind modul în care să-şi educe 
copiii ca să evite idolatria şi păcătoşenia neamurilor: „Puneţi-vă dar 
în inimă şi în suflet aceste cuvinte pe care vi le spun. Să le legaţi 
ca un semn de aducere aminte pe mâinile voastre şi să fie ca nişte 
fruntarii între ochii voştri. Să învăţaţi pe copiii voştri în ele şi să le 

vorbeşti despre ele când vei fi acasă, când vei merge în călătorie, 
când te vei culca şi când te vei scula.“ 

Avem o dorință sinceră ca femeia să ocupe poziția pe care Dum- 
nezeu a avut-o în vedere la început, ca egală a soțului ei. Avem atâta 
nevoie de mame care să fie mame nu numai cu numele, ci în oricare 
sens pe care-l presupune acest cuvânt. Putem spune în deplină sigu- 
ranță că demnitatea şi importanța misiunii şi îndatoririlor specifice 
femeii sunt de un caracter mai sfânt decât datoriile bărbatului. Există 
speculaţii legate de drepturile şi îndatoririle femeii în privința drep- 
tului de vot. Multe nu sunt deloc educate să înțeleagă greutatea unor 
chestiuni importante. Au trăit o viață de satisfacere imediată a plă- 
cerii, pentru că aşa era la modă. Femei care şi-ar putea dezvolta un 
intelect bun şi avea o adevărată valoare morală sunt acum doar nişte 
sclave ale modei. Ele nu au o profunzime a gândirii şi nici un intelect 
cultivat. Pot vorbi în cunoştinţă de cauză despre ultima modă, despre 
stilurile de îmbrăcăminte, despre cutare şi cutare petrecere sau bal 
încântător. Astfel de femei nu sunt pregătite să ocupe, în cunoştinţă 
de cauză, o poziţie marcantă în ce priveşte afacerile politice. Ele nu 
sunt decât nişte făpturi ale modei şi ale împrejurărilor. Această stare 
de lucruri trebuie să se schimbe. Femeia să-şi dea seama de sfinţenia 
lucrării ei şi, în tăria şi frica de Dumnezeu, să se ocupe de misiunea 
vieţii ei. Să-şi educe copiii pentru a fi folositori în această lume şi 
pregătiţi pentru o lume mai bună. 

Ne adresăm mamelor creştine. Vă rugăm fierbinte să vă simţiţi 
responsabilitatea ca mame şi să trăiţi nu pentru plăcerea voastră, ci 
pentru a-L slăvi pe Dumnezeu. Hristos nu Şi-a făcut propria-l plă- 
cere, ci a luat chip de rob. A părăsit curţile cereşti şi a binevoit să-şi 
acopere divinitatea cu natura umană, pentru ca, prin condescendenţa 
şi marele Său sacrificiu, să ne poată învăţa cum putem fi înălţaţi la 
poziţia de fii şi fiice ale familiei regale, copii ai Împăratului ceresc. 
Dar care sunt condiţiile acestei poziţii sacre, înălțate? „leşiţi din 
mijlocul lor şi despărţiţi-vă de ei, zice Domnul; nu vă atingeţi de ce 
este necurat, şi vă voi primi. Eu vă voi fi Tată, şi voi Îmi veţi fi fii şi 
fiice, zice Domnul Cel Atotputernic.“ 

Hristos S-a coborât de la cea mai înaltă autoritate, din poziţia de 
egal cu Dumnezeu, în locul cel mai de jos, cel al unui rob. Căminul 
lui era în Nazaret, care era proverbial pentru ticăloşia lui. Părinţii 
Săi se numărau printre săracii cei umili. Meseria Sa era aceea de 

tâmplar şi lucra cu mâinile pentru a-Şi face partea pentru întreţinerea 
familiei. Timp de treizeci de ani a fost supus părinţilor. Aici, viaţa 
lui Hristos ne îndrumă către datoria noastră de a fi sârguincioşi în 
lucru, de a avea grijă şi de a-i educa pe cei slabi şi neştiutori. În 
lecţiile Sale de instruire pe care le-a dat ucenicilor, Isus i-a învăţat 
că împărăţia Sa nu este o împărăție lumească, în care toţi se luptă 
pentru poziţiile cele mai înalte. 

Femeia ar trebui să ocupe o poziţie mai sfântă şi mai înaltă în 
familie decât regele pe tronul său. Marea ei lucrare este de a face din 
viaţa sa un exemplu viu pe care l-ar dori copiat de copiii săi. Prin 
învăţătură şi exemplu, ea trebuie să umple mintea lor cu cunoştinţe 
folositoare şi să-i conducă spre munca pentru binele altora. Marele 
stimulent pentru mama cea împovărată ar trebui să fie acela că fiecare 
copil care este educat cum trebuie şi care are acea podoabă interioară, 
podoaba unui duh blând şi liniştit, va avea educaţia potrivită pentru 
Cer şi va străluci în curțile Domnului. 

Cât de puţini găsesc ceva atrăgător în adevărata umilinţă a lui 
Hristos! Umilinţa Sa nu consta într-o apreciere scăzută a propriului 
caracter şi destoinicii, ci în smerirea Sa între oamenii căzuţi, pentru 
a-i ridica alături de El la o viaţă mai înaltă. Cei lumești caută să se 
înalțe în poziţia celor ce sunt deasupra lor sau să le devină superiori. 
Însă Isus, Fiul lui Dumnezeu, S-a smerit pentru a-l înălța pe om; şi 
adevăratul urmaş al lui Hristos va căuta să-i întâmpine pe oameni 
acolo unde sunt pentru a-i înălța. 

Vor simţi mamele acestei generaţii sfinţenia misiunii lor şi nu se 
vor lua ele la întrecere, în cele exterioare cu vecinii lor mai bogaţi, 
ci vor căuta să-i depăşească în împlinirea cu credincioşie a lucrării 
de instruire a copiilor lor pentru viaţa aceea mai bună? Dacă tinerii 
şi copiii ar fi pregătiţi şi educați în obiceiuri de tăgăduire de sine şi 
autocontrol, dacă ar fi învăţaţi că nu trăiesc pentru a mânca, ci mă- 
nâncă pentru a trăi, ar fi mai puţină boală şi mai puţină stricăciune. 
Nu ar fi o mare nevoie să se iniţieze campanii împotriva alcoolului, 
care aduc rezultate aşa de mici, dacă în tinerii care formează şi mo- 
delează societatea ar putea fi sădite principiile corecte în ce priveşte 
cumpătarea. Ei ar avea atunci valoarea şi integritatea morală de a se 
împotrivi, în puterea lui Isus, murdăriilor acestor ultime zile. 

Este un lucru extrem de dificil să te dezveţi de obiceiurile pe 
care ţi le-ai îngăduit în viaţă şi care ţi-au educat apetitul. Demonul 

necumpătării nu este uşor de biruit. Are o putere uriaşă şi este greu 
de învins. Dar să înceapă părinţii o campanie împotriva necumpătării 
chiar în jurul focului din cămin, chiar în familule lor, în ce priveşte 
principiile pe care-i învaţă pe copiii lor să le urmeze încă din pruncie, 
şi astfel pot spera să aibă succes. Mamelor, veţi fi răsplătite pentru 
folosirea ceasurilor preţioase pe care vi le-a dat Dumnezeu pentru 
formarea, dezvoltarea şi educarea caracterelor copiilor voştri şi în- 
văţarea lor să îmbrăţişeze strict principiile de cumpătare în mâncare 
şi băutură. 

Se poate ca părinţii să fi transmis copiilor lor tendinţe spre poftă 
şi pasiune, care vor face mai dificilă lucrarea de educare şi pregătire 
a acestora pentru a fi strict cumpătaţi şi a avea obiceiuri curate şi vir- 
tuoase. Dacă pofta pentru mâncare nesănătoasă şi pentru stimulente 
şi narcotice le-a fost transmisă ca o moştenire din partea părinţilor, 
ce responsabilitate înfricoşător de solemnă apasă asupra acestora din 
urmă de a neutraliza tendinţele rele pe care le-au dat copiilor lor! 
Cu câtă seriozitate şi sârguinţă ar trebui să lucreze părinţii pentru 
a-şi împlini datoria, cu credinţă şi cu nădejde, faţă de vlăstarele lor 
nefericite! 

Părinţii ar trebui să considere ca primă obligaţie a lor înţelegerea 
legilor vieţii şi sănătăţii, ca să nu facă nimic prin pregătirea mâncării 
sau prin oricare alte obiceiuri care să dezvolte tendinţe greşite în 
copiii lor. Cu câtă atenţie ar trebui mamele să studieze pentru a 
pregăti mesele cu cele mai simple şi sănătoase mâncăruri, pentru 
ca organele digestive să nu fie slăbite, puterile nervilor să nu fie 
dezechilibrate şi învăţăturile date copiilor lor să nu fie zădărnicite 
prin alimentele pe care le pun înaintea acestora! Această hrană, fie 
că slăbeşte, fie că întăreşte organele stomacului, are mult de-a face 
cu păstrarea sub control a sănătăţii fizice şi morale a copiilor, care 
reprezintă proprietatea lui Dumnezeu, cumpărată cu preţ de sânge. 
Ce încredere sacră este acordată părinților, de a păzi constituţia fizică 
şi morală a copiilor lor, astfel încât sistemul lor nervos să fie bine 
echilibrat şi sufletul să nu le fie pus în primejdie! Cei care îngăduie 
pofta copiilor lor şi nu le ţin sub control pasiunile vor vedea greşeala 
îngrozitoare pe care au făcut-o în persoana celui care este robit 
iubirii de tutun şi alcool, ale căror simţuri sunt amorţite şi ale căror 
buze rostesc neadevăruri şi hule. 

Când părinţii şi copiii se întâlnesc la judecata finală, ce scenă 
se va arăta! Mu de copii care au fost robi ai poftei şi ai viciului 
înjositor, ale căror vieţi sunt epave morale, vor sta faţă în faţă cu 
părinţii care au făcut din ei ceea ce sunt. Cine, dacă nu părinţii, 
trebuie să poarte această înfricoşătoare responsabilitate? Domnul i-a 
stricat pe aceşti tineri? O, nu! El i-a făcut după chipul şi asemănarea 
Sa, cu puţin mai prejos decât îngerii. Atunci cine a înfăptuit lucrarea 
înfricoşătoare de formare a caracterului pentru viaţă? Cine le-a 
schimbat caracterul încât nu poartă pecetea lui Dumnezeu şi trebuie 
să fie pentru totdeauna alungaţi din prezenţa Sa, fiind prea necuraţi 
ca să-şi găsească vreun loc alături de îngeri într-un Cer sfânt? Au fost 
păcatele părinţilor transmise copiilor prin pofte şi pasiuni stricate? 

Şi a fost lucrarea aceasta finalizată de către mama iubitoare 
de plăceri, prin faptul că a neglijat să-i educe aşa cum se cuvine, 
conform modelului ce i-a fost dat? Toate aceste mame vor fi cercetate 
înaintea lui Dumnezeu tot atât de sigur pe cât este adevărat că există. 
Satana este gata să-şi facă lucrarea şi să-şi desfăşoare ispitele cărora 
ele nu au nici voinţă, nici putere morală să li se împotrivească. 

Cei din poporul nostru merg în mod constant în regres în ce 
priveşte reforma sănătăţii. Satana vede că nu poate avea o putere 
la fel de mare putere de a-i stăpâni cum ar avea dacă aceştia şi-ar 
îngădui pofta. Sub influenţa alimentelor nesănătoase, conştiinţa intră 
în amorţire, mintea se întunecă şi capacitatea ei de a fi impresionată 
este tocită. Însă vina păcătosului nu este micşorată pentru motivul 
amorţirii conştiinţei violate şi insensibilizării ei. 

Satana corupe mintea şi distruge sufletul prin ispitele sale subtile. 
Vor vedea oare cei din poporul nostru şi vor simţi păcatul îngăduirii 
unui apetit stricat? Vor renunţa ei la ceai, cafea, mâncăruri cu carne şi 
toate alimentele aţâţătoare şi îşi vor consacra răspândirii adevărului 
mijloacele materiale cheltuite pentru asemenea îngăduinţe vătămă- 
toare? Aceste stimulente nu fac decât rău; cu toate acestea, vedem 
cum un număr mare dintre aceia care mărturisesc că sunt creştini 
folosesc tutunul. Chiar aceşti bărbaţi vor deplânge răul alcoolismului 
şi, în timp ce vorbesc împotriva folosirii băuturilor spirtoase, vor 
scuipa din gură sucul tutunului. Din moment ce starea de sănătate a 
minţii depinde de condiţia normală a forţelor vitale, ce grijă ar trebui 
arătată pentru a nu folosi nici stimulente, nici narcotice! 

Tutunul este o otravă lentă, perfidă, iar urmările lui sunt mai greu 
de curățat din organism decât cele ale alcoolului. Ce putere poate 
avea cel devotat tutunului pentru a opri înaintarea alcoolismului? 
Trebuie să existe o revoluție în lumea noastră în privința tutunului 
înainte ca securea să fie înfiptă la rădăcina pomilor. Chiar lărgim 
şi mai mult subiectul acesta. Ceaiul şi cafeaua întreţin un apetit 
crescând pentru stimulente mai puternice, ca tutunul şi alcoolul. Şi 
ne apropiem şi mai mult de cămin, de mesele zilnice, acele mese 
încărcate din familiile creştine. Se practică cumpătarea în toate 
aceste lucruri? Sunt împlinite aici reformele — care sunt vitale 
pentru sănătate şi fericire? Fiecare creştin adevărat îşi va stăpâni 
apetitul şi pasiunile. Dacă nu este eliberat din lanţurile şi robia 
apetitului, nu poate fi un adevărat slujitor ascultător al lui Hristos. 
Îngăduirea apetitului şi a pasiunilor face ca adevărul să nu aibă 
nici un efect asupra inimii. Îi este cu neputinţă spiritului şi puterii 
adevărului să sfinţească un om, suflet, trup şi spirit, când acesta se 
află sub stăpânirea apetitului şi pasiunii. 

„Am o mare lucrare de făcut“, spune Neemia, „şi nu pot să mă 
cobor; cât timp aş lăsa-o ca să vin la voi, lucrul ar înceta.“ 

Pe 3 ianuarie 1878 mi-a fost arătat că poporul lui Dumnezeu nu 
ar trebui să iasă nici un moment din starea de veghere şi vigilenţă. 
Satana este pe urmele noastre. El este hotărât să biruie prin ispitele 
lui pe poporul păzitor al poruncilor lui Dumnezeu. Dacă nu-i lăsăm 
nici un loc descoperit, ci ne împotrivim stratagemelor lui, statornici 
în credinţă, vom avea tăria de a ne despărţi de orice nelegiuire. Cei 
ce ţin poruncile lui Dumnezeu vor fi o putere în ţară, dacă trăiesc în 
conformitate cu lumina şi privilegiile pe care le au. Ei pot fi modele 
de evlavie, sfinţi în inimă şi conversaţie. Nu vom avea linişte, astfel 
încât să putem înceta vegherea şi rugăciunea. Pe măsură ce timpul 
ca Hristos să Se arate pe norii cerului se apropie, ispitele lui Satana 
vor fi folosite pentru a apăsa cu mai mare putere asupra celor care 
țin poruncile lui Dumnezeu; căci el ştie că are puţină vreme. 

Lucrarea lui Satana va fi dusă la împlinire prin agenţii săi. Pre- 
dicatori care urăsc Legea lui Dumnezeu vor folosi orice mijloace 
pentru a îndepărta sufletele de la loialitatea lor faţă de Dumnezeu. 
Cei mai înverşunaţi vrăjmaşi ai noştri se vor afla printre adventiştii 
de ziua întâi. Inimile lor sunt deplin hotărâte să ducă război împo- 
triva celor ce ţin poruncile lui Dumnezeu şi au credinţa lui Isus. Cei 
care aparţin acestei categorii simt că este o virtute să vorbească, să 
scrie şi să dea pe faţă ura cea mai amarnică împotriva noastră. Nu 
trebuie să ne aşteptăm să vină un comportament cinstit sau dreptate 
din mâinile lor. Mulţi dintre ei sunt insuflaţi de Satana cu o nebunie 
grozavă, îndreptată spre păzitorii poruncilor lui Dumnezeu. Vom fi 
ponegriţi, prezentaţi într-o lumină greşită; toate motivațiile şi ac- 
țiunile noastre vor fi judecate în mod eronat, iar caracterele ne vor 
fi atacate. În acest mod se va manifesta mânia balaurului. Dar am 
văzut că nu trebuie să ne descurajăm câtuşi de puţin. Tăria noastră 
este în Isus, apărătorul nostru. Dacă, în umilinţă, avem încredere 
în Dumnezeu şi ne prindem cu tărie de făgăduinţele Sale, El ne va 

da har şi înţelepciune cerească pentru a ţine piept vicleşugurilor lui 
Satana şi a ieşi biruitori. 

În vedenia pe care am avut-o de curând, am văzut că a trece la 
represalii sau a ne coborî de la înălțimea marii noastre lucrări la 
nivelul lor, pentru a le înfrunta calomnule, nu va face ca influenţa 
noastră să crească sau să câştigăm favoarea lui Dumnezeu. Există 
unii care vor recurge la orice fel de amăgire şi minciuni grosolane 
pentru a-şi atinge țelul şi a amăgi suflete şi de a arunca un stigmat 
asupra Legii lui Dumnezeu şi acelora care adoră să o păzească. Ei 
vor repeta cele mai contradictorii şi mai ticăloase neadevăruri, iarăşi 
şi iarăşi, până ajung să se convingă pe ei înşişi că sunt adevărate. 
Acestea sunt cele mai puternice argumente pe care le au pentru a le 
folosi împotriva Sabatului poruncii a patra. Nu ar trebui să îngăduim 
ca sentimentele noastre să pună stăpânire pe noi şi să ne distragă de 
la lucrarea de avertizare a lumii. 

Cazul lui Neemia a fost prezentat înaintea mea. El era angajat în 
lucrarea de înălţare a zidurilor Ierusalimului, iar vrăjmaşii lui Dum- 
nezeu erau hotărâți ca zidurile să nu fie construite. „Dar Sanbalat, 
Tobia, Arabii, Amoniţii şi Asdodiţii s-au supărat foarte tare când 
au auzit că dregerea zidurilor înainta şi că spărturile începeau să se 
astupe. S-au unit toţi împreună ca să vină împotriva Ierusalimului şi 
să-i facă stricăciuni.“ 

În acest caz, un spirit de ură şi potrivnicie faţă de evrei a con- 
stituit liantul care a strâns împreună şi a creat o simpatie reciprocă 
între grupuri diferite de oameni, care altminteri s-ar fi războit unul 
cu altul. Aceasta ilustrează bine situaţia la care suntem adesea mar- 
tori în zilele noastre, a unităţii existente între oamenii diferitelor 
denominaţiuni pentru a se împotrivi adevărului prezent — oameni 
a căror unică legătură pare a fi aceea care prin natura ei aparţine 
balaurului, manifestând încrâncenare şi ură împotriva rămăşiţei care 
păzesc poruncile lui Dumnezeu. Aceasta se vede mai ales la adven- 
tiştii de ziua întâi, cei fără o zi anume şi pentru care „toate zilele-s 
la fel“, care se pare că au o reputaţie pentru faptul că se urăsc şi se 
calomniază reciproc — aceasta când pot găsi ceva timp disponibil în 
afara eforturilor de a-i reprezenta greşit, a-i calomnia şi a-i insulta 
în toate felurile pe adventiştii de ziua a şaptea. 

„Atunci ne-am rugat Dumnezeului nostru şi am pus o strajă zi şi 
noapte, din cauza lor.“ Ne aflăm necurmat în primejdia de a deveni 

încrezători în propriile noastre forţe, bizuindu-ne pe înţelepciunea 
noastră şi nefăcând din Dumnezeu tăria noastră. Nimic nu-l deran- 
jează pe Satana atât de mult ca faptul că îi cunoaştem stratagemele. 
Dacă simţim primejdiile care ne pândesc, vom simţi nevoia rugăciu- 
nii, aşa cum a simţit-o Neemia, şi, asemenea lui, vom obţine acea 
apărare reală care ne va da siguranţă în timp de primejdie. Dacă 
suntem neglijenţi şi indiferenți, vom fi în mod sigur biruiţi de ma- 
şinaţiile lui Satana. Trebuie să fim vigilenţi. Câtă vreme recurgem, 
ca Neemia, la rugăciune, ducându-ne toate încurcăturile şi poverile 
înaintea lui Dumnezeu, nu trebuie să simţim că nu mai avem altceva 
de făcut. Trebuie să şi veghem când ne rugăm. Ar trebui să fim 
cu ochii la lucrarea adversarilor noştri, ca să nu câştige avantaj în 
lucrarea lor de amăgire a sufletelor. Ar trebui să facem eforturi, în 
înţelepciunea lui Hristos, de a dejuca ţelurile lor, dar, în acelaşi timp, 
să nu-i lăsăm să ne sustragă de la marea noastră lucrare. Adevărul 
este mai puternic decât rătăcirea. Dreptatea va câştiga în lupta cu 
răul. 

Poporul Domnului caută să repare spărtura care a fost făcută în 
Legea lui Dumnezeu. „Ai tăi vor zidi iarăşi pe dărâmăturile de mai 
înainte, vei ridica din nou temeliile străbune; vei fi numit «Dregător 
de spărturi», «Cel ce drege drumurile şi face ţara cu putinţă de 
locuit.» Dacă îţi vei opri piciorul în ziua Sabatului, ca să nu-ţi faci 
gusturile tale în ziua Mea cea sfântă; dacă Sabatul va fi desfătarea ta, 
ca să sfinţeşti pe Domnul, slăvindu-L, şi dacă-L vei cinsti, neurmând 
căile tale, neîndeletnicindu-te cu treburile tale şi nededându-te la 
flecării, atunci te vei putea desfăta în Domnul şi Eu te voi sui pe 
înălțimile ţării, te voi face să te bucuri de moştenirea tatălui tău 
Iacov; căci gura Domnului a vorbit.“ 

Aceasta îi deranjează pe vrăjmaşii credinţei noastre şi este folosit 
orice mijloc pentru a ne împiedica în lucrare. Şi cu toate acestea, 
zidul distrus se înalţă neîncetat. Lumea este avertizată şi mulţi în- 
cetează să mai calce în picioare Sabatul lui Iehova. Dumnezeu este 
angajat în această lucrare şi omul nu o poate opri. Îngeri ai lui Dum- 
nezeu se alătură eforturilor slujitorilor Săi credincioşi, iar lucrarea 
înaintează în mod constant. Vom întâmpina împotriviri de tot so- 
iul, cum au întâmpinat şi cei ce ridicau zidurile Ierusalimului; dacă 
însă vom veghea, ne vom ruga şi vom lucra, aşa cum au făcut-o ei, 
Dumnezeu va lupta pentru noi şi ne va dărui victorii preţioase. 

Neemia, „s-a alipit de Domnul şi nu s-a despărțit de calea lui, 
ci a păzit poruncile Sale, pe care Domnul le-a făcut cunoscute lui 
Moise; şi Domnul a fost cu el“. Au fost trimişi soli în mod repetat, 
solicitând o întrevedere cu Neemia, dar el a refuzat întâlnirea cu ei. 
Au fost aduse ameninţări cutezătoare privitoare la ceea ce aveau de 
gând să înfăptuiască şi au fost trimişi soli pentru a adresa cuvântări 
poporului angajat în lucrarea de zidire. Aceştia au prezentat perspec- 
tive atrăgătoare şi au promis constructorilor eliberarea de restricţii şi 
privilegii minunate dacă aveau să-şi unească interesele cu ale lor şi 
să înceteze lucrarea de zidire. 

Dar poporului i s-a poruncit să nu se angajeze în controverse cu 
vrăjmaşii lor şi să nu le adreseze nici un cuvânt în replică, astfel ca 
să nu li se ofere vreun avantaj verbal. S-a recurs la ameninţări şi 
ridiculizări. Ei au spus: „Dacă se va sui o vulpe, le va dărâma zidul 
de piatră“. Sanbalat „s-a mâniat şi s-a supărat foarte tare. Şi şi-a 
bătut joc de iudei“. Neemia s-a rugat: „Ascultă, Dumnezeul nostru, 
cum suntem batjocoriţi! Fă să cadă ocările lor asupra capului lor“. 

„Le-am trimis soli cu următorul răspuns: «Am o mare lucrare de 
făcut şi nu pot să mă cobor; cât timp aş lăsa-o ca să vin la voi, lucrul 
ar înceta». Mi-au făcut în patru rânduri aceeaşi cerere şi le-am dat 
acelaşi răspuns. Sanbalat mi-a trimis solia aceasta a cincea oară prin 
slujitorul său, care ţinea în mână o scrisoare deschisă.“ 

Vom întâlni cea mai crâncenă împotrivire din partea adventiştilor 
care se opun Legii lui Dumnezeu. Dar, asemenea constructorilor 
zidurilor Ierusalimului, nu ar trebui să ne lăsăm abătuţi şi să fim 
împiedicaţi din lucrarea noastră de zvonuri, de trimişi care doresc 
discuţii sau controverse sau de ameninţări de natură să intimideze, 
de publicarea neadevărurilor sau de orice stratageme pe care le poate 
insufla Satana. Răspunsul nostru ar trebui să fie: Suntem angajaţi într- 
o mare lucrare şi nu ne putem coborî. Vom fi uneori în încurcătura de 
a nu şti ce cale ar trebui să urmăm pentru a menţine onoarea cauzei 
lui Dumnezeu şi de a apăra adevărul Său. 

Calea urmată de Neemia ar trebui să aibă o puternică influenţă 
asupra mintea noastră în ceea ce priveşte modul de a înfrunta astfel 
de împotrivitori. Ar trebui să aducem în rugăciune toate aceste 
lucruri înaintea Domnului, aşa cum şi Neemia a rostit cererea sa 
fierbinte, în timp ce duhul său era smerit. El s-a prins de Dumnezeu 
cu o credinţă neşovăitoare. Aceasta este calea pe care ar trebui 

s-o urmăm. Timpul este prea preţios pentru a fi devotat de către 
slujitorii lui Dumnezeu apărării caracterului lor, umbrit de cei ce 
urăsc Sabatul Domnului. Ar trebui să înaintăm cu o convingere 
nestrămutată, crezând că Dumnezeu va acorda adevărului Său mari şi 
preţioase victorii. În umilinţă, blândeţe şi curăţie a vieţii, sprijinindu- 
ne pe Isus, ar trebui să ducem cu noi puterea de convingere că avem 
adevărul. 

Noi nu înţelegem, după cum avem privilegiul s-o facem, credinţa 
şi încrederea pe care le putem avea în Dumnezeu şi marile bine- 
cuvântări pe care ni le va da credinţa. Avem o lucrare importantă 
înaintea noastră. Trebuie să obținem o pregătire morală pentru Cer. 
Cuvintele şi exemplul pe care-l dăm trebuie să vorbească lumii. În- 
gerii lui Dumnezeu sunt angajaţi activ în lucrarea de a sluji copiilor 
lui Dumnezeu. Sunt consemnate făgăduinţe preţioase, cu condiţia 
să ne supunem cerinţelor lui Dumnezeu. Cerul este plin de cele mai 
bogate binecuvântări, gata spre a ne fi oferite. Dacă simţim nevoia pe 
care o avem şi venim la Dumnezeu cu sinceritate şi credinţă solidă, 
vom fi aduşi în strânsă părtăşie cu Cerul şi vom fi canale de lumină 
pentru lume. 

Trebuie să răsune adesea avertizarea: „Fiţi treji şi vegheaţi! Pen- 
tru că potrivnicul vostru, diavolul, dă târcoale ca un leu care răcneşte 
şi caută pe cine să înghită.“ 


